|  |  |  |  |  |  |
| --- | --- | --- | --- | --- | --- |
| **בית משפט השלום ברמלה** | | | | | |
| **ת"פ 56293-06-21 מדינת ישראל נ' מזרחי** | | | | **17 ינואר 2023** | |
| **לפני** | | **כבוד השופטת אילה אורן** | | |
|  | | **המאשימה** | **מדינת ישראל** | |
|  | | **נגד** | | |
|  | | **הנאשם** | **אופיר מזרחי** | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a), [21(א)(1)](http://www.nevo.co.il/law/4216/21.a.1)

|  |
| --- |
| **גזר דין** |

1. הנאשם הורשע, בעקבות הודאתו בעובדות כתב האישום המתוקן, בביצוע **34 עבירות** **סחר בסם מסוכן מסוג קנבוס ל-7 קונים במשקל כולל של 37 גרם**, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג- 1973 (להלן: "פקודת הסמים"), ו**בעבירות של הדחת קטין**, לפי [סעיף 21(א)(1)](http://www.nevo.co.il/law/4216/21.a.1) לפקודת הסמים. מלכתחילה הוגשו ההליכים נגד הנאשם בהיותו עצור מיום 14.6.2021. מיום 1.8.2021 ועד 2.11.2021 שהה במעצר באיזוק, ובהמשך שוחרר למעצר בית, ותנאיו הוקלו מעת לעת. לאחר הודאתו שולב הנאשם בטיפול בשירות המבחן, וזה המליץ בסופו של יום לבטל את הרשעת הנאשם ולהשית עליו עונש של"ת וצו מבחן. ההגנה ביקשה לאמץ את הצעת שירות המבחן, בעוד שהתביעה ביקשה להשית עליו מאסר בפועל למשך 24 חודשים.
2. מעובדות כתב האישום המתוקן עולה כי הנאשם **סחר בסמים מסוג קנבוס** באמצעות יישומון הטלגרם, כדלקמן:
3. **באישום הראשון** - הורשע הנאשם ב- 10 עבירות של סחר בסמים והדחת קטין לסמים, בכך שבמשך כ- 7 חודשים עובר ליום 14.6.2021 מכר הנאשם לקטין יליד 2004 עמו הייתה לו היכרות מוקדמת, ב-10 הזדמנויות שונות, קנבוס במשקל שנע בין גרם אחד ל- 3 גרם, בתמורה ל- 50 ₪ לכל גרם.
4. **באישום השני** - הורשע הנאשם בסחר בסמים והדחת קטין לסמים, בכך שביום 13.4.2021 נפגש עם קטינה ילידת 2003, בקניון במודיעין, ומכר לה 5 גרם קנבוס תמורת 200 ₪.
5. **באישום השלישי** – הורשע בסחר בסמים ב- 15 הזדמנויות שונות, בכך שכשנה וחצי עובר ליום 14.6.2021, במשך כשלושה חודשים, נפגש עם נ"ב, ומכר לו סם מסוג קנבוס במשקל שנע בין גרם אחד ל- 3 גרם, בתמורה ל- 50 ₪ לכל גרם.
6. **באישום הרביעי** – הורשע הנאשם בסחר בסמים ב- 3 הזדמנויות, האחרונה בהן ביום 13.4.2021, בכך שמכר לש"ק קנבוס בכמות של בין 4 גרם ל- 8 גרם בכל הזדמנות בתמורה ל- 60 ₪ עד 100 ₪ בגין כל מכירה.
7. **באישום החמישי** – הורשע הנאשם בכך שסחר בסמים ב- 3 הזדמנויות במהלך החודשים ינואר ופברואר 2021, באמצעות הטלגרם, בכך שמכר לע"ל קנבוס בכמות של בין גרם ל- 3 גרם, בתמורה ל- 50 ₪ בעבור כל גרם.
8. **באישום השישי** – הורשע הנאשם בכך שסחר בסמים במועד שאינו ידוע במהלך החודשים פברואר ומרץ 2021, בכך שמכר לס"ק קנבוס במשקל 3 גרם, בתמורה ל- 15. ₪.
9. **באישום השביעי** – הורשע הנאשם בכך שסחר בסמים ב- 3 הזדמנויות במועדים שאינם ידועים למאשימה, במהלך חודשים ינואר 200 ועד ינואר 2021. תוך שימוש ביישומון הטלגרס, מכר לא"א, סם מסוג קנבוס במשקל של 5 גרם תמורת 50 ₪ עבור כל גרם.
10. בהתאם להסדר הטיעון הדיוני, נדחתה שמיעת הטיעונים לעונש לשם קבלת תסקירים מאת שירות המבחן, והמאשימה הצהירה על עמדתה כי תעמוד על השתת מאסר ממושך בפועל.

**תסקירי שירות המבחן**

1. תסקירי שירות המבחן גוללו את נסיבות חייו של הנאשם, שהוא בן 22, מתגורר בבית הוריו במודיעין יחד עם שתי אחיותיו, וטרם מעצרו שירת כחייל בשירות סדיר בתפקיד מנהלי ובמקביל עבד בתחום המסעדנות. הנאשם גדל בבית נורמטיבי, סיים 12 שנות לימוד והוא בעל תעודת בגרות, אף שהתמודד עם לקויות למידה וקשיים נוספים שמפאת צנעת הפרט לא יפורטו. בשנה האחרונה החל הנאשם ללמוד כתיבת קודים, במסגרת קורס שנלמד מהבית. בנוגע לשימוש בחומרים ממכרים, הנאשם מסר שבגיל 16 צרך קנבוס במסגרת חברתית ומזדמנת, ובשנתיים עובר למעצרו העמיק דפוס השימוש שלו, והוא צרך קנבוס באופן מוגבר. יחד עם זאת הנאשם שלל תלות בסמים, כשניכר שתפיסותיו מקלות בנוגע לשימוש בסם והשפעתו עליו. מאז מעצרו הפסיק הנאשם לצרוך סמים ולאור מוטיבציה שהביע שולב, בנובמבר 2021, בטיפול קבוצתי לרכישת כלים להתמודדות עם מצבי קונפליקט ומשבר, ובסדנה לימודית שבועית "חוק ומשפט", בשיתוף אוניברסיטת רייכמן. בתסקירו הראשון מיום 9.1.2022 העריך שירות המבחן כי חשיפתו של הנאשם לגורמים שוליים ותחושת השייכות והערך שחש בקרבם כמו גם נגישותו לסמים, היוו את הרקע לביצוע העבירות.
2. בתסקירים השני והשלישי מיום 23.3.2022 ו- 8.6.2022 עמד שירות המבחן על העמקת הקשר הטיפולי עם הנאשם, על הפחתת הסיכון ממנו ועל התרשמותם כי הנאשם אינו מאופיין בדפוסי התנהגות עברייניים. עוד צויין, כי הנאשם לקח אחריות מלאה על מעשיו והוא בעל בסיס ערכים חיובי ושאיפות נורמטיביות, ומשכך הוערך הסיכון במצבו כנמוך. כבר אז עמד שירות המבחן על סיכוי השיקום הממשיים של הנאשם, ובשל גילו הצעיר הומלץ – באופן חריג לשיטת שירות המבחן – להימנע מהרשעתו ולהשית עליו של"צ וצו מבחן.
3. בתסקירו האחרון מיום 18.12.2022 חזר שירות המבחן על עמדתו, ציין כי בחלוף שנה מאז השתלבות הנאשם בקבוצה טיפולית ההערכה היא כי הוא מצוי בתהליך משמעותי של התבוננות עצמית וביקורת בוגרת על בחירותיו, וכי הוא משקיע מאמץ במישור התעסוקתי. לפיכך, בסופו של יום שב שירות המבחן על המלצתו לבטל את הרשעת הנאשם, ולהשית עליו של"צ בהיקף 300 שעות, וצו מבחן למשך חצי שנה, תקופה בה ימשיך בטיפול הקבוצתי.

**טיעוני הצדדים לעונש**

1. ב"כ המאשימה עוה"ד קרן פינקלס, הפנתה לחומרת המעשים בהם הורשע הנאשם, מחמת היקף עבירות הסחר בסמים, והעובדה שהדיח שני קטינים לסמים. ב"כ המאשימה הפנתה לפסיקה וטענה כי מתחם העונש לכל עבירת סחר בסמים נע בין 6 ל- 12 חודשי מאסר, ובגין סחר לקטינים נע בין 8 ל- 18 חודשים, כאשר המתחם הכולל ביחס לכל העבירות נע בין 24 ל- 48 חודשים. ב"כ המאשימה הפנתה לנסיבותיו האישיות של הנאשם, בהן גילו הצעיר והעדר עבר פלילי, וטענה כי יש להביאם בחשבון בגזירת העונש בתוך המתחם, ולא בסטייה ממנו. לחלופין נטען שאף אם יהיה מקום לשקול סטייה מהמתחם, זו צריכה לעשות באופן מידתי. לפיכך עתרה המאשימה להשית על הנאשם מאסר בפועל למשך 24 חודשים, מאסר מותנה, קנס פסילה בפועל ועל תנאי.
2. ב"כ הנאשם עוה"ד בנימין מלכא, טען כי יש לראות את האירוע, כאירוע אחד מתמשך. עוד טען, כי אומנם [פקודת הסמים המסוכנים](http://www.nevo.co.il/law/4216) מתייחסת לסמים מסוכנים ככלל, אך הפסיקה מבחינה בין סוגי הסמים. בענייננו מדובר בסם מסוג קנבוס, ובמעידה ראשונה של בחור צעיר נעדר עבר פלילי, ששהה במעצר תקופה ארוכה, ואח"כ גם במעצר באיזוק, שמשפחתו נרתמה לשמור עליו ולפקח עליו. עוד ציין ב"כ הנאשם, בהגינותו, כי אומנם התסקיר חריג בהמלצתו, אולם הדרך השיקומית שעבר הנאשם ונסיבותיו האישיות מצדיקות הקלה בעונשו משיקולי שיקום. לדידו מתחם העונש ההולם נע בין מספר חודשי מאסר שיכול וירוצו בעבודות שירות ועד 12 חודשי מאסר בפועל. הסניגור עתר לאמץ את המלצת שירות המבחן, ולו לעניין העונש.

1. אמו של הנאשם העידה לטובתו בהתרגשות ובבכי, ואמרה שבנה עשה טעות בתקופת הקורונה, וכי היא מקווה שהוא לא יכנס לכלא, שכן זה היה מחריד בתקופת מעצרו.
2. הנאשם בדברו האחרון, מסר שהוא למד את הלקח מאז מעצרו, ואף למד רבות מהתהליך שעבר מול שירות המבחן. לדבריו, הוא הפנים שיש בו כוחות להחזיק את עצמו במקום טוב, ומזה שנה וחצי הוא לא עושה כל שימוש בקנבוס, הולך בדרך הישר מתנהג באופן נורמטיבי, ולא עובר על החוק. הנאשם הביע חרטה על מעשיו, הסביר כי הוא מבין מדוע עשה זאת, ושהדבר "לא חוקי, פלילי, ולא בסדר". הוא רואה את עתידו כטוב גם אם יכנס לכלא, וכי ברצונו להקים משפחה, להקים עסק ולהגיע למקומות טובים יותר בעתיד.

**גזירת העונש**

מתחם העונש ההולם

1. עבירות סמים, לא כל שכן החמורות בהן כבענייננו, פוגעות בבריאות הציבור, בביטחונו ורכושו. בפסיקה רחבה עמד בית המשפט העליון על פגיעתם הקשה של עבירות הסמים ועל השפעתם ההרסנית על הגוף והנפש, לצד הסיכון כרוך בהן לביצוע עבירות נלוות כדוגמת רכוש ואלימות ([ע"פ 7952/15](http://www.nevo.co.il/case/20683594) **מדינת ישראל נ' שץ** (15.2.2016); [ע"פ 1274/16](http://www.nevo.co.il/case/21472796) **עווד נ' מדינת ישראל** (6.10.2016); [ע"פ 4522/18](http://www.nevo.co.il/case/24287803) **אסאבן נ' מדינת ישראל** (11.11.2018)).
2. אומנם, יש שוני בחומרתם ונזקיהם של סמים מסוג הירואין, קוקאין ודומיהם לסם הקנבוס, אך אין להתייחס אל האחרון כאל סם "קל". וכך הבהיר בית המשפט העליון ב[רע"פ 8759/21](http://www.nevo.co.il/case/28190928) **קסלר נ' מדינת ישראל** (23.12.2021), מפי כב' השופט אלרון, כדלקמן:

**"[...] סם הקנבוס הוא סם מסוכן, והוראת המחוקק לעניין זה היא הדין הנוהג והמחייב. כל עוד לא נקבע אחרת, התפיסה לפיה קנבוס הוא בגדר "סם קל" ודינו שונה מדינם של סמים אחרים נעדרת אחיזה בדין, ואין בה כדי לבטל את החזקה הקבועה בפקודה (ראו** [**ע"פ 6299/20**](http://www.nevo.co.il/case/26991436) **חן נ' מדינת ישראל (4.2.2021);** [**בש"פ 6789/21**](http://www.nevo.co.il/case/27964384) **מדינת ישראל נ' שצ'רבקוב (17.10.2021);** [**רע"פ 174/21**](http://www.nevo.co.il/case/27313460) **סויסה נ' מדינת (25.2.2021))"**.

וראו גם את דברי כב' השופט י' עמית ב[ע"פ 2596/18](http://www.nevo.co.il/case/23827604) זנזורי נ' מדינת ישראל (12.8.2018).

1. כפי שהציעו הצדדים בטיעוניהם, בהתאם למבחן "הקשר ההדוק" ומטעמי יעילות, ניתן לקבוע מתחם ענישה כולל, משום שהנאשם הורשע בביצוע עבירות דומות, בשיטה דומה, בעבור קונים בודדים ([ע"פ 4910/13](http://www.nevo.co.il/case/13093721) **ג'אבר נ' מדינת ישראל** (29.10.2014); [ע"פ 1261/15](http://www.nevo.co.il/case/20033641) **דלאל נ' מדינת ישראל** (3.9.2015); [ע"פ 5668/13](http://www.nevo.co.il/case/7958246) **מזרחי נ' מדינת ישראל** (17.3.2016), ו[דנ"פ 2999/16](http://www.nevo.co.il/case/21473042) **מזרחי נ' מדינת ישראל** (22.5.2016)).
2. מפאת חשיבותם של הערכים המוגנים בעבירות סחר בסמים, התוותה הפסיקה ענישה נוהגת המעבירה מסר מרתיע בדמות **השתת מאסרים בפועל**, אלא אם כמות הסמים שנסחרה ומספר ההזדמנויות, מצומצמים. כך ניתן ללמוד מהפסיקה הרלוונטית לענייננו בשינויים המחויבים, לקולה וחומרה, כדלקמן:
3. ב[רע"פ 8388/22](http://www.nevo.co.il/case/29200734) **אביבי נ' מדינת ישראל** (8.12.2022), נדון נאשם שהורשע בארבעה כתבי אישום בגין, החזקת סם מסוג קנבוס במשקל 150 ג' שלא לצריכה עצמית, והחזקת סם מסוג קנבוס במשקל של 900 ג'; וכן ב- 8 עבירות סחר בסם מסוג קנבוס באמצעות יישומון "טלגרם", שם הציע לאחרים לרכוש סמים, לרבות באמצעות הפעלת שליחים. חומרה יתרה נקבעה בכך שהנאשם ביצע חלק ממעשיו לאחר ששוחרר ממעצר באיזוק אלקטרוני בגין אחד מכתבי האישום לעיל, תוך הפרת תנאים מגבילים. נקבעו מתחמים שונים ונגזרו על הנאשם 16 חודשי מאסר בפועל, ענישה נלוות לרבות קנס בסך 10,000 ₪. בקשת רשות ערעור שהגיש הנאשם נדחתה.
4. ב[רע"פ 3059/21](http://www.nevo.co.il/case/27592536) **ימין נ' מדינת ישראל** (5.5.2021), נדחתה בקשת רשות ערעור שהגיש נאשם שהורשע על פי הודאתו ב-5 עבירות של סחר בסם מסוג קנבוס בצוותא עם אחר באמצעות יישומון ה"טלגראס", בכך שביצע את המכירות בפועל, בתמורה לשכר יומי בסך 500 ₪. עוד הורשע בהחזקת 50 ג' קנבוס שלא לצריכה עצמית ברכבו, וכלים להכנת סם (שקיות חלוקה). בית משפט השלום בנתניה קבע שמתחם העונש ההולם בגין כלל העסקאות נע בין 10 ל- 20 חודשי מאסר בפועל, ובגין עבירות ההחזקה של הסמים והכלים מספר חודשי מאסר ועד 12 חודשי מאסר בפועל. לאור גילו של הנאשם, תסקירי שירות המבחן החיוביים שהמליצו על של"צ, והיעדר עבר פלילי, חרג בית המשפט ממתחמי הענישה לקולה, והשית על הנאשם 8 חודשי מאסר בעבודות שירות.
5. ב[עפ"ג (מרכז-לוד) 35388-01-22](http://www.nevo.co.il/case/28250639) **חסיד נ' מדינת ישראל** (20.3.2023) (פסיקה שהגישה המאשימה), הורשע הנאשם על פי הודאתו ב- 15 אישומים, בגין ביצוע כ- 50 עסקאות סחר בסמים, במשך כשנה וחצי, בכך שמכר קנבוס ל- 15 לקוחות שונים וב- 5 הזדמנויות לקטינה, בהיקף של גרם ועד 5 גרם בכל מקרה, והחזיק בביתו קנבוס שלא לצריכה עצמית, במשקל 150 גרם. הנאשם נעדר עבר פלילי, נטל חלק בהליך טיפולי אך הפסיקו, ולכן נקבע כי אין לחרוג לקולה ממתחם העונש הכולל, ולפיכך נגזרו עליו 24 חודשי מאסר בפועל. ערעור על חומרת העונש נדחה.
6. ב[עפ"ג (מרכז-לוד) 24923-01-20](http://www.nevo.co.il/case/26351617) **מדינת ישראל נ' אלבאז** (22.6.2020) (פסיקה שהגישה המאשימה), התקבל ערעור המדינה על קולת העונש שהושת על נאשם שהורשע בהתאם להודאתו בסחר בסמים, לרבות באמצעות יישומון ה"טלגראס" – במשך כשלושה שבועות, ל- 8 בגירים ו- 5 קטינים, תמורת סכומים שנעו בין 150 ₪ ועד 2,000 ₪, ובשני מקרים סחר בסמים לטובת קטינים. הנאשם, צעיר נעדר עבר פלילי, עבר הליך טיפולי משמעותי, ועלה על מסלול שיקומי. ערכאת הערעור קיבלה את ערעור המדינה והשיתה על הנאשם 15 חודשי מאסר בפועל.
7. ב[רע"פ 6401/18](http://www.nevo.co.il/case/24975541) **ספיר נ' מדינת ישראל** (17.9.2018), נדחתה בקשת רשות ערעור שהגיש נאשם שהורשע בסחר בסמים ב- 7 הזדמנויות, בהן מכר בין 5 גרם ועד 23 גרם קנבוס. בית משפט השלום בנתניה קבע מתחם עונש כולל שנע בין 16 חודשי מאסר ועד 36 חודשים, והושתו על הנאשם 12 חודשי מאסר בפועל, בהתחשב בעבר פלילי, מצבו הבריאותי והמלצת שירות המבחן מטעמי שיקום.
8. ב[עפ"ג (מרכז-לוד) 32958-01-19](http://www.nevo.co.il/case/25315632) **אזברגה ואח' נ' מדינת ישראל** (11.6.2019), נדחה ערעור נאשמים על חומרת העונש, בהסכמתם. לענייננו רלוונטי הנאשם 1 שהורשע בסחר בסם מסוג קנבוס במשקל 20.4 גרם, בתמורה ל- 800 ₪ ו- 100 $, בצוותא עם אחר. בית המשפט השלום ברמלה קבע מתחם הנע בין מספר חודשי מאסר בפועל ועד 18 חודשים. לחובת נאשם 1 הייתה הרשעה קודמת ישנה בתחום הסמים, ותסקירי שירות המבחן היו שליליים בשל קושי בנטילת אחריות והעדר טיפול, ונגזר עונשו למאסר בפועל בן 8 חודשים.
9. ב[רע"פ 7858/19](http://www.nevo.co.il/case/26222649) **וקנין נ' מדינת ישראל** (28.11.2019), נדחתה בקשת רשות ערעור שהגיש נאשם שהורשע על יסוד הודאתו בסחר בסמים מסוג קנבוס וחשיש בשתי הזדמנויות במשקל כולל של 5.8 גרם, לאחר שנקבע מתחם הנע בין מספר חודשי מאסר ועד 8 חודשי מאסר שיכול שירוצו בעבודות שירות. בהיות הנאשם בעל עבר מכביד הושתו עליו 5 חודשי מאסר בפועל, הופעלו מאסרים מותנים, כך שסה"כ נגזר דינו ל- 12 חודשי מאסר בפועל.
10. ב[רע"פ 5478/19](http://www.nevo.co.il/case/25975844) **לוין נ' מדינת ישראל** (25.8.2019), נדחתה בקשה לרשות ערעור שהגישה נאשמת שהודתה בהחזקת סם מסוג קנבוס לצריכה עצמית וב-8 אישומים של סחר בקנבוס ב-30 הזדמנויות במשך כחצי שנה, ללקוחות שונים. בית משפט השלום ברחובות ביטל את הרשעתה והשית עליה צו מבחן ושל"צ בהיקף של 160 שעות. ערעור שהגישה המדינה התקבל, אף שהנאשמת חיילת שעתידה הייתה לעבור קורס קצינים, והיא הורשעה והושתו עליה מאסרים מותנים, אך עונש השל"צ נותר על כנו, היות שהנאשמת סיימה לרצותו. בית המשפט העליון קבע כי העבירות בהן הורשעה הנאשמת אינן מאפשרות ביטל הרשעתה, אף בקיומו של נזק קונקרטי.
11. ב[רע"פ 3627/13](http://www.nevo.co.il/case/7012287) **שדה נ' מדינת ישראל** (22.5.2013), נדחתה בקשת רשות ערעור שהגיש נאשם, בעל עבר בתחום האלימות והחזקת סמים שלא לצריכה עצמית, שהורשע על יסוד הודאתו בסחר בסמים בשתי הזדמנויות בכמות כוללת של 1.78 גרם, ונדון ל- 7 חודשי מאסר בפועל וענישה נלווית. הנאשם בעל נסיבות לא פשוטות, לא נטל אחריות על מעשיו ושירות המבחן לא בא בהמלצה טיפולית בעניינו.
12. במקרה דנן, כאמור **הנאשם מכר סם מסוג קנבוס, במשך תקופה ארוכה, לרבות תוך שימוש ביישומון הטלגרס, ל-7 לקוחות שונים, מתוכם שני קטינים, ב-34 הזדמנויות שונות**, **במשקלים של גרם בודד עד 5 גרם בכל מכירה, בתמורה ל- 50 ₪ לכל גרם**. **במעשים אלו, בדגש על עבירות הדחת הקטינים בהן הורשע, פגע הנאשם בערכים המוגנים במידה ממשית**.
13. בחינת מעשיו של הנאשם בשקלול הענישה הנוהגת הובילוני למסקנה, **כי מתחם העונש ההולם בראייה כוללת של העבירות בהן הורשע בנסיבותיהם נע בין 18 ל- 36 חודשי מאסר.**

נסיבות שאינן קשורות בביצוע העבירה

1. לזכות הנאשם אזקוף את נסיבותיו האישיות המעידות על סיכויו הגבוהים לשיקום. הנאשם בן 22, נעדר עבר פלילי, נטל אחריות מלאה על מעשיו, וניכר כי הוא מביע חרטה בגינם, תוך הבנה עמוקה של הפסול בהם ושל חומרתם – וחש בושה כלפי עצמו, משפחתו וסביבתו.
2. בהודאתו חסך הנאשם מזמנו של בית המשפט, ויתרה מכך חסך את עדויותיהם של רוכשי הסמים, ובהם שני קטינים.
3. הנאשם גדל במשפחה נורמטיבית תומכת ודואגת, סיים 12 שנות לימוד, והוא בעל בגרות מלאה, שירת בצה"ל בעת ביצוע העבירות, ועבד במקביל לאורך שנים בתחום המסעדנות. גם בעת שהיה תחת תנאים מגבילים לא שקט הנאשם על שמריו, אלא למד קורס לכתיבת קוד, ושאיפותיו בחייו נורמטיביות, כפי שסיפר עליהם, מתוך רצון פנימי ונחישות, גם במעמד הטיעונים לעונש. מנגד, הנאשם החל בצריכת קנבוס מאז היותו נער, ובשנתיים עובר למעצרו העמיק שימושו עד כדי שימוש אינטנסיבי, הגם ששלל התמכרות לסמים. הנאשם היה חלק מחברה שולית בתחום זה, אשר תרמה לערכו העצמי ותחושת השייכות שהיו חסרים לו.
4. הנאשם שהה לראשונה בחייו, בהיותו צעיר מאוד, במעצר מיום 14.6.2021 ועד 4.8.2021, ובהמשך שהה במעצר באיזוק אלקטרוני מספר חודשים, ובתנאים מגבילים. עם שחרורו ממעצר עמד תחת צו פיקוח ומעצר של שירות המבחן, והשתלב בקבוצה טיפולית מאז נובמבר 2021. הנאשם התמיד בטיפול, השתתף בסדנה לימודית שבועית "חוק ומשפט", ונתרם מהם רבות. בתוך כך הפסיק הנאשם שימוש בסמים, מסר בדיקות שתן נקיות, ודיווח על ניתוק יחסיו עם החברה השולית עמה היה בקשר.
5. שירות המבחן העריך את הסיכון במצבו של הנאשם לביצוע עבירות דמות כנמוך, ואת סיכויי השיקום כממשיים, ולפיכך נוכח גילו הצעיר ושאיפותיו הנורמטיביות, והגם שלא הוכח נזק קונקרטי, המליץ על ביטול הרשעתו והשתת של"צ וצו מבחן.
6. עיניינו הרואות, כי עם חשיפת המעשים הפליליים שביצע הנאשם לאורך תקופה ארוכה, ובעקבות מעצרו חלה טלטלה רבה בחייו. החל במעצרו הלא קצר, והתנאים המגבילים שחלו עליו, וכלה בטיפול שעבר, ושינוי תפיסת עולמו בנוגע לעבירות הסמים ושאיפותיו הנורמטיביות. מכל הטעמים הללו, יש מקום לסטות לקולה מתחתית מתחם העונש משיקולי שיקום.
7. ואולם, אף לאחר שאמרתי כל זאת לזכותו של הנאשם, אני סבורה ששיקולי שיקום במקרה דנן אינם חזות הכול ([רע"פ 398/14](http://www.nevo.co.il/case/11206360) **ערג' נ' מדינת ישראל** (16.3.2014); [ע"פ 671/22](http://www.nevo.co.il/case/28280788) **אבו תנהא נ' מדינת ישראל** (20.10.2022)). העבירות בהן הורשע הנאשם מחייבות אמירה ממשית של הוקעת המעשים, במטרה להרתיע מביצועם, בין היתר מחמת שכיחותם הבלתי נסבלת, אך בעיקר בשל החשיבות החברתית של המאבק בהם, והאמירה הברורה שיש להשמיע באמצעות ענישה מוחשית. לכן, משעה שביצע הנאשם עבירות סחר בסמים בהיקף לא מבוטל, לאורך תקופה, כשבין היתר מכר סמים לשני קטינים – איני סבורה שניתן לחרוג מתחתית מתחם העונש ההולם עד כדי הסתפקות במאסר בעבודות שירות, אלא בגזירת עונש מאסר מידתי באופן יחסי, המביא בחשבון את סיכויי השיקום הגבוהים של הנאשם.

**אשר על כן, החלטתי לגזור על הנאשם את העונשים הבאים:**

1. מאסר בפועל למשך 12 חודשים, בניכוי ימי מעצרו (לפי רישומי שב"ס).
2. מאסר מותנה למשך 7 חודשים, והתנאי הוא כי הנאשם לא יעבור עבירת סמים מסוג פשע למשך 3 שנים, מיום שחרורו ממאסר.
3. מאסר מותנה למשך חודשיים, והתנאי הוא כי הנאשם לא יעבור עבירת סמים מסוג עוון למשך 3 שנים, מיום שחרורו ממאסר.
4. קנס בסך 5,000 ₪ או 25 ימי מאסר תמורתו, שישולם ב- 10 תשלומים חודשיים, רצופים ושווים החל מיום 1.3.2023 (בהסכמת הנאשם הקנס יקוזז מהפיקדון שהופקד בתיק הקשור לתיק זה, והיתרה תושב לנאשם או מיופה כוחו, בהעדר כל מניעה חוקית).
5. פסילה מותנית מלהחזיק או לקבל רישיון הנהיגה למשך 6 חודשים, והתנאי הוא שלא יעבור הנאשם כל עבירה לפי [פקודת הסמים המסוכנים](http://www.nevo.co.il/law/4216), בתוך שנתיים מיום שחרורו ממאסר.

ניתן צו כללי להשמדת מוצגים.

**זכות ערעור לבית המשפט המחוזי מרכז-לוד בתוך 45 ימים.**

המזכירות תשלח את גזר הדין לשירות המבחן.

**5129371**

**54678313**

**ניתן היום, כ"ד טבת תשפ"ג, 17 ינואר 2023, בנוכחות ב"כ המאשימה עוה"ד שיר זהבי ועוה"ד עדי סעדיה, הנאשם בעצמו וב"כ עוה"ד בנימין מלכא.**

אילה אורן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)