|  |  |
| --- | --- |
| **בית משפט השלום בבאר שבע** | |
| ת"פ 16332-07-21 מדינת ישראל נ' אלעלאוין |  |

|  |  |  |
| --- | --- | --- |
| **בפני** | **כבוד השופטת בכירה שוש שטרית** | |
|  | **המאשימה** | **מדינת ישראל – תביעות נגב**  **ע"י ב"כ עו"ד רמה קלימי** |
|  | **נגד** | |
|  | **הנאשם** | **עומר אלעלאוין - בעצמו**  **ע"י ב"כ עו"ד האיל אבו גררה** |
|  |  |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13)

[חוק העונשין, תשל"ז-1977](http://www.nevo.co.il/law/70301)

|  |
| --- |
| **גזר דין** |

על יסוד הודאתו בעובדות כתב האישום המתוקן, הורשע הנאשם בהחזקת סם מסוכן שלא לצריכה עצמית ובעבירה של סחר בסם מסוכן, עבירות לפי [סעיף 7(א)+(ג)](http://www.nevo.co.il/law/4216/7.a.;7.c) רישא [וסעיף 13](http://www.nevo.co.il/law/4216/13) (בהתאמה) ב[פקודת הסמים המסוכנים](http://www.nevo.co.il/law/4216) [נוסח חדש] תשל"ג – 1973.

**כתב אישום מתוקן**

1. על פי עובדות כתב האישום המתוקן, בשעת בוקר של יום 24.06.2021, מכר הנאשם סם מסוגMDMB-4EN-PINACA במשקל 4 גרם נטו למר רועי סלומון תמורת 50 ₪. במעמד זה, נמצא הנאשם כשהוא מחזיק בכיס מעילו 2 יחידות של הסם מהסוג הנ"ל במשקל כולל של 8.83 גרם נטו, ובגרביים שלבש, החזיק בסם מסוכן ADB במשקל של 16.78 גרם נטו. בנוסף, בשיח שנמצא סמוך למקום, החזיק הנאשם ב – 2 יחידות סם מסוכן MDMB במשקל כולל של 8.91 גרם נטו, והכל שלא לצריכתו העצמית.

**תסקיר שירות מבחן**

2. מתסקיר שירות מבחן שהוגש ביום 27.02.2022 עולה כי הנאשם, סיים 9 שנות לימוד, כבן 24, נשוי, ללא ילדים, מתגורר בבית הוריו בתל שבע יחד עם אשתו, עובד בתחנת דלק, ולדבריו סובל מצליאק מגיל צעיר.

בהתייחסותו לעבירות בהן הורשע מסר הנאשם כי באותה תקופה עבד בניקיון בבית חולים סורוקה בשכר מינימום, ואדם שהכיר הציע לו לעבוד עמו בתחום של סחר בסמים. לדבריו התפתה לעשות כן בשל הרווח הכלכלי ומבלי ששקל את השלכות מעשיו לטווח הארוך.

הנאשם שלל שימוש ואף התנסות בסמים ובאלכוהול ותוצאות בדיקות השתן שמסר נמצאו נקיות. בהמשך, שולב בקבוצת עצורי בית, התמיד בהגעתו וכשלא הגיע, הודיע מראש על היעדרותו. בנוסף, בשל ריבוי עבירות בתחום התעבורה, הוצע לנאשם לקחת חלק בקבוצות תעבורה ומשסבר שקבוצת תעבורה תוכל לסייע לו עם עמדותיו המקלות ומצבי הסיכון שנקלע אליהם בתחום התעבורה, הסכים להשתתף בקבוצה זו.

בין גורמי הסיכון להישנות העבירות והתנהגות פלילית, ציין השירות בהתרשמותו מהנאשם כאדם עם אישיות נגררת, עברו הפלילי, חוסר יציבות במסגרת החינוכית, קשייו והחשש שלו מדמויות סמכות. מכאן ובהינתן ההתרשמות, לפיה בעת משבר פועל הנאשם בצורה אימפולסיבית ללא השקעת מחשבה לצד העובדה כי ענישה בעבר בדמות עבודת שירות לא הרתיעה אותו מביצוע העבירה כיום, סבר השירות כי לא ניתן לשלול סיכון לביצוע עבירות דומות בעתיד.

לצד האמור, בהערכת הסיכוי לשיקום הביא השירות בחשבון את יכולותיו של הנאשם לקחת אחריות על מעשיו לשתף באופן כנה בדבר הנסיבות שהובילו אותו לביצועה. השירות ציין כי הנאשם מגלה יציבות בתעסוקה ובעל שאיפה להקים עסק משלו. כמו כן, התרשם כי משפחת הנאשם מהווה עבורו תמיכה ועוגן משמעותי, העריך כי משפחתו מהווה עבורו גורם שיקומי משמעותי . עוד בסיכוי לשיקום התרשם השירות כי חווית המעצר של הנאשם והתנאים המגבילים בהם היה נתון תקופה ממושכת מהווים גורם מפחית סיכון והדבר מקבל משנה תוקף בהינתן מוטיבציה גבוהה לשינוי בחייו וברצונו לשתף פעולה ולקחת חלק בקבוצות הטיפוליות אצל השירות.

בסופם של דברים ולאור התרשמות השירות לנזקקות טיפולית אצל הנאשם, הן בתחום התעבורה (בשל ריבוי עבירות בתחום זה) והן בתחום הפלילי בו מצוי בסיכון, ולאור הערכתו כי טיפול ממושך בתחום התעבורה יסייע לנאשם לעשות התבוננות מעמיקה על דפוסיו המכשילים בתחום זה וירחיב את מודעותו למצבי סיכון עתידיים, בא בהמלצה להעמידו בצו מבחן למשך שנה, במסגרתו ישולב הנאשם בקבוצות הטיפול הרלוונטיות. עוד המליץ על התחייבות כספית להימנע מעבירה וענישה הרתעתית בדמות מאסר על תנאי.

**ראיות וטיעוני הצדדים לעונש**

3. התביעההגישה כראיות לעונש את רישום פלילי, רישום תעבורתי וטיעונים לעונש בכתב. **ב"כ התביעה, עו"ד חננאל שאקלר,** עתר בטיעוניו בכתב לקבוע את מתחם העונש ההולם, את מעשי הנאשם כך שינוע בין 12 – 22 חודשי מאסר ואת עונשו של הנאשם בחלק הנמוך של המתחם אך לא בתחתית המתחם.

נטען לפגיעה גבוהה בערכים המוגנים שנועדו להגן על בריאותו ושלומו של הציבור, זאת בהינתן עסקת סחר באור יום, בטבורה של העיר באר שבע, כשבנסיבות אלה נמצאו ברשותו של הנאשם סמים מאותו סוג בו סחר במשקלים שונים ובסמוך למקום נמצאה כמות נוספת אותה הסתיר הנאשם. נטען כי עצם החזקת סמים על גופו של הנאשם וסמוך למקו9ם בו נתפס, מלמדת כי על כוונתו של הנאשם היה לסחור בסמים אלה.

ב"כ התביעה הפנה בטיעוניו הכתובים למקרים בפסיקה שנטען כי יש בהם לתמוך במתחם העונש ההולם לו עתרה התביעה.

בטיעוני על פה, התייחסה לתסקיר שירות המבחן וציינה בהתרשמות השירות בחלקים המוחלשים שבאופיו של הנאשם (בעל אישיות נגררת, פועל באופן אימפולסיבי בעת משבר), לרבות כי בעבר ריצה עבודות שירות שלא הרתיע אותו מלבצע את העבירות כיום. התביעה סבורה כי אין מקום לקבל המלצת שירות המבחן נוכח מהות העבירות וחומרתן וכי אין בעניינו טעמים והצדק לסטייה ממתחם העונש ההולם.

4. **ב"כ הנאשם, עו"ד האיל אבו גררה,** בטיעוניו בכתב ועל פה טען כי מתחם העונש ההולם למעשי הנאשם צריך וינוע בין מאסר על תנאי ועד 7 חודשי מאסר בפועל, שיכול וירוצו בעבודות שירות.

ב"כ הנאשם ציין בחומרת העבירות אם כי טען שנסיבות ביצוען אינו ברף גבוה. נטען כי מכירת הסם הייתה למכר קרוב של הנאשם וכי הסיבה שברקע ביצועה הייתה מצב כלכלי קשה אליו נקלע הנאשם, אשר כשל עת נגרר אחר אדם אחר שהציע לו לסחור בסמים. ב"כ הנאשם הפנה למקרים בפסיקה כך בין היתר ל[ת"פ 17215-10-21](http://www.nevo.co.il/case/27949424) **מדינת ישראל נ' יצחקי** שניתן על ידי מותב זה, שם נקבע מתחם עונש בין מספר חודשים קצר ועד 12 חודשי מאסר בפועל בנסיבות בהן הנאשם הורשע במכירה לסוכן משטרתי, סם קנאבוס במשקל של 2.11 גרם וסם מסוג חשיש במשקל של 0.65 גרם בתמורה לסך של 300 ₪, ואשר עונשו נגזר ל -3 חודשי מאסר בפועל. עוד הפנה ל[עפ"ג 55718-06-21](http://www.nevo.co.il/case/27733573) **יצחק בירו נ' מדינת ישראל,** שם נגזר דינו של נאשם ל-8 חודשי עבודות שירות לצד ענישה נלווית, בנסיבות בהן הורשע בעבירת סחר מסוג קנאבוס במשקל 35 גרם תמורה ל-1,000 ₪ ובאישום נוסף העסיק אדם אחר לצורך ביצוע עסקאות סחר עבור קבוצה של סוחרי סמים שהיה חלק ממנה.

אשר לעונשו של הנאשם, ציין בגילו הצעיר של הנאשם, 24 שנים, כי הוא נשוי, בן למשפחה נורמטיבית שומרת חוק, שמזה מספר חודשים עובד בתחנת דלק, תוך שהוא נתון בתנאים מגבילים בדמות מעצר בית לילי מהשעה 22:00 ועד השעה 06:00. ציין כי עובר למעצרו בתיק דנן עבד הנאשם בניקיון.

אשר לעברו הפלילי טען כי הגם שהנאשם הורשע בעבירת רכוש שעניינה גניבת רכב, המדובר בהרשעה משנת 2018 שבעת ביצועה היה גילו של הנאשם 18 ו-4 חודשים ולא בכדי לא נגזר עליו מאסר בפועל.

ב"כ הנאשם הפנה לתסקיר שירות מבחן אשר נטען כי מהותו חיובי ביותר ומלמד על סיכוי גבוה לשיקום, תוך שהדגיש שהנאשם הבין את הפסול במעשיו ושינה את דרכיו. לדידו של הסנגור, ניתן להסתפק בהמלצת שירות המבחן בשים לב לעובדה הנאשם היה נתון במעצר מאחורי סורג ובריח משך שלושה חודשים. בכל מקרה הפנה לחוות דעת של הממונה על עבודות השירות לפיה נמצא הנאשם כשיר ומתאים לביצוע המאסר בדרך של עבודות שירות.

בסוף הדברים הדגיש הסנגור בעובדה כי הנאשם לקח אחריות על מעשיו, הודה בהזדמנות הראשונה וחסך זמן שיפוטי יקר, וכי נולד לו ילד בתקופה האחרונה.

הנאשם בדבריו מסר כי נולד לו ילד, כי מצבו הכלכלי קשה וכי נוכח שהוא פסול מלנהוג הוא לא יכול לעבוד.

**דיון**

**מתחם העונש ההולם**

עבירות סמים פוגעות בערכים שנועדו להגן על שלומו ובריאותו של הציבור מפני פגיעתם הקשה של הסמים אשר השפעתם כידוע משלחת בריאותית, חברתית וכלכלית בחברה כולה. הפגיעה בערכים המוגנים מתעצמת בעבירות מסוג הסחר בסמים שכן הסוחרים הם החוליות המהותיות בשרשרת הפצת הסם. על החשיבות והצורך במיגורן כמו גם על מקומם ומשקלם של שיקולי ההרתעה והגמול במכלול השיקולים לעונש ראו ב[ע"פ 9482/09](http://www.nevo.co.il/case/5726579) **ביטון נגד מדינת ישראל** (2011).

**נסיבות ביצוע העבירות**

5. בחינת הנסיבות המפורטות בכתב האישום מעלה כי מידת הפגיעה בערכים המוגנים אינה גבוה, אם כי אינה נמוכה. ענייננו במכירה בודדת של סם מסוג MDMB-4EN-PINACA במשקל 4 גרם נטו, ובעבירה של החזקה של אותו סוג סם ונגזרות הסם במשקל כולל של כ 35 גרם שחלקו נמצא בכיס מכנסיו של הנאשם, חלקו בגרביים וחלק נוסף הוסתר ליד שיח במקום בו נמצא הנאשם. כמות הסם שהחזיק הנאשם ואופן החזקתו על גופו וסמוך לשיח במקום מהווה מלמדת לכל הפחות על יכולתו בתנאים הנ"ל להוסיף ולבצע עסקאות נוספות.

אשר לטענת הנאשם כי מצבו הכלכלי הקשה הוא ברקע ביצוע העבירות , יש לומר ולהדגיש כי אין במצב כללי יהא אשר יהא כדי להפחית מהחומרה בביצוע עבירות סמים ו/או להקל במצבו.

באשר לסוג הסם נאמר כי זה אינו נמנה על הסמים הקשים יותר שב[פקודת הסמים המסוכנים](http://www.nevo.co.il/law/4216), כדוגמת קוקאין והרואין, אם כי אינו מהקלים שבהם. ובאשר לנזקי העבירה, נמצא כי אל מול הנזק הפוטנציאלי הכרוך בביצוע כל עבירת סמים, במקרה דנן לא נגרם נזק בפועל בהינתן כי הנאשם נתפס בכף.

**ענישה נוהגת**

**6. מנעד הענישה בעבירה של סחר בסמים** הוא רחב ולרוב תלוי סוג הסם, מספר העסקאות וכמות הסם שנמכרה, בדומה, בעבירה של החזקת סמים שלא לצריכה עצמית, קביעת המתחם תביא בחשבון את סוג וכמות הסם, אופן החזקתו וחלקותו להלן נביא מקרים מפסיקת בתי המשפט בעבירות סחר בסמים מסוג קנאביס או חשיש בנסיבות קרובות פחות או יותר לנסיבות של המקרה הנדון כאן

ב[עפ"ג 58296-05-19](http://www.nevo.co.il/case/25725793) (מחוזי ב"ש) **אלהואשלה נ' מדינת ישראל** (10.7.19) התקבל ערעורו של מי שהורשע בעבירה של סחר בסם מסוג קנבוס במשקל של 7.3 תמורת 300 ₪ לסוכן משטרתי, כך שעונשו - 9 חודשי מאסר לריצוי בעבודות שירות - הופחת ל-**7 חודשי מאסר בפועל לריצוי בדרך של עבודות שירות**. בקבלו את הערעור ציין בית המשפט בהעדר עבר פלילי קודם והתרשמות שירות המבחן לפיה אינו בעל דפוסים עבריינים מושרשים ואשר הביע מוטיבציה לנהל אורח חיים נורמטיבי .

ב[ת"פ 1507-05-21](http://www.nevo.co.il/case/27587721) (שלום ב"ש) **מדינת ישראל נ' ברוך פנספורקר ואח'** (24.10.21) הורשע נאשם 1 במכירת סם מסוג חשיש במשקל 4.27 גרם תמורת 200 ₪ לסוכנת משטרתית סמויה. מתחם העונש שנקבע (על ידי מותב זה ) בין **מספר חודשים קצר ועד 12 חודשי מאסר בפועל**. בית המשפט הביא בחשבון את העדר עבר פלילי, נסיבות אישיות, הודאה וחסכון בזמן שיפוטי וגזר על הנאשם **4.5** **חודשי עבודות שירות** וענישה נלווית. יוער כי הנאשם היה משוחרר באותו זמן.

ב[ת"פ 3045-02-20](http://www.nevo.co.il/case/26416772) (שלום ב"ש) **מדינת ישראל נ' בוטבול (**20.1.21) הורשע נאשם כבן 18 וחצי, במכירת סם מסוג קנבוס במשקל של כ 2 גרם לקטין, תמורת 200 ₪. בנוסף החזיק בכיס מעילו סם קנבוס במשקל של 0.8306 גרם נטו, שלא לצריכתו העצמית. **מתחם העונש ההולם נקבע** (על ידי מותב זה ולאחר שהובא בחשבון חלקו של הקטין בביצוע העסקה) **בין מאסר קצר שיכול וירוצה בעבודות שירות ועד 10 חודשי מאסר בפו**על. מטעמי שיקום בית המשפט סטה ממתחם העונש ובהמשך ביטל הרשעת הנאשם.

ב[ת"פ 15023-05-20](http://www.nevo.co.il/case/26650854) (שלום ב"ש) **מדינת ישראל נ' אזריאן** (16.9.20) הנאשם הורשע **בשתי עבירות** של סחר בסמים במועדים שונים **ובהחזקה שלא לצריכה עצמית**. פעם אחת מכר סם מסוג חשיש במשקל שאינו ידוע תמורת 50 ₪, ובמועד אחר נוסף, מכר סם מסוג קנבוס במשקל 2 גרם תמורת 100 ₪, כשבנוסף החזיק ב 25 גרם קנביס שלא לצריכתו העצמית. בית המשפט קבע **מתחם עונש הולם** **בין 7-20 חודשי מאסר בפועל** וגזר על הנאשם, צעיר **בעל עבר פלילי** שלא בתחום הסמים, **8 חודשי מאסר בפועל**.

ב[ת"פ (שלום פ"ת) 16690-05-19](http://www.nevo.co.il/case/25674287) **מדינת ישראל נ' אוראל גרמה** (08.11.20) הורשע נאשם בעבירות החזקת סמים וכלים שלא לצריכה עצמית ובעבירת סחר בסמים **בכך שמכר ב-11 הזדמנויות שונות לקונים שונים סמים מסוג קנאביס וחשיש במשקלים שונים ונמוכים**. בית המשפט קבע **מתחם עונש בין 9 חודשי עבודות שירות - 24 חודשי מאסר בפועל,** ומטעמי שיקום גזר על הנאשם, צעיר נעדר עבר פלילי **9 חודשי עבודות שירות** וענישה נלווית.

ב[ת"פ 4309-08-18](http://www.nevo.co.il/case/24889194) (שלום ב"ש) **מדינת ישראל נ' מקראי** הורשע הנאשם **בשתי עבירות** של סחר בסם בכך שמכר לסוכן משטרתי סם מסוג קנבוס במשקל של כ-0.9 גרם תמורת 100 ₪ ובמועד אחר, מכר לסוכן סם מאותו סוג במשקל של כ-0.4 גרם תמורת 100 **₪. מתחם העונש נקבע בין 6-20 חודשי מאסר בפועל**.

ב[ת"פ 54841-02-16](http://www.nevo.co.il/case/20993184) (שלום י-ם) **מדינת ישראל נ' סלאימה** (20.1.19) הורשע נאשם **בשתי עבירות** של סחר בסם מסוכן, בכך שמכר לסוכן משטרתי בשתי הזדמנויות שונות סם מסוג חשיש במשקל 1.79 גרם תמורת 100 ₪ ובמשקל 1.65 גרם תמורת 100 ₪. בית המשפט קבע **מתחם עונש הולם בין מספר חודשים קצר אשר יכול וירוצו בדרך של עבודות שירות ועד 12 חודשי מאסר** וגזר על הנאשם בעל עבר פלילי **4 חודשי עבודות שירות**.

**סיכום הדברים האמורים - ולאחר שחזרתי לעיין במקרים אליהם הפנו ב"כ הצדדים, נתתי דעתי לענישה הנוהגת ומידת פגיעת הנאשם בערכים המוגנים, סבורתני כי מתחם העונש ההולם לכלל מעשיו, נכון כי ינוע בין מספר חודשים ועד 18 חודשי מאסר בפועל.**

**עונשו של הנאשם**

7. הנאשם הנותן את הדין הוא בן 24, נשוי ואב לילד שנולד בחודשים האחרונים.

בגדרי השיקולים לחומרא יינתן משקל לעברו הפלילי של הנאשם שלחובתו הרשעה אחת משנת 2018 בשתי עבירות רכוש (ניסיון לגניבת רכב וניסיון לפריצה לרכב) שבוצו בשנת 2016, בגינה נגזר עליו עונש של מאסר על תנאי בן 4 חודשים וקנס בסך 5,000 ש"ח. לצד האמור, אביא בחשבון כי עברו הפלילי אינו מכביד, וכי הרשעתו הקודמת היא משנת 2016, לא בעבירות מתחום הסמים ואשר ביצוען היה 4 חודשים לאחר שעבר הנאשם את גיל הבגירות.

הדברים האמורים לצד נתוניו האישיים של הנאשם מהם עולה כי במהלך השנים השתלב במקומות עבודה וניהל אורח חיים נורמטיבי עד למעצרו בתיק זה, יש ללמד כי אין ענייננו בסוחר סמים קלאסי או עבריין סמים מועד, אלא שיכול במי שכשל, הבין את חומרת מעשיו והוא עושה על מנת לתקן דרכיו, כעולה מהתסקיר והתרשמות שירות המבחן מקיומו של סיכוי לכל הפחות סביר לשיקום הנאשם, אשר גילה נכונות וגייס עצמו להליך טיפולי שהותאם לצרכיו אצל שירות המבחן וכמפורט בהרחבה לעיל.

עוד אביא בחשבון לטובת הנאשם כי במסגרת תיק דנן הנאשם היה נתון במעצר משך 3 חודשים לראשונה בחייו ובהמשך בתנאים מגבילים בהם הוא נתון עד היום.

משקל משמעותי יינתן לאחריות שנטל הנאשם על מעשיו, לרבות הודאתו שקיצרה משמעותית את ניהול ההליכים בתיק וחסכה במשאבים ציבוריים.

באשר לפסילת רישיון הנהיגה, בהתחשב בכך שביצוע העבירה לא היה כרוך בנהיגה ברכב וכי רישיון הנהיגה נחוץ הן לעבודת הנאשם במובן זה שייסע לו בעבודה ושיקום חייו, איני מוצאת לנכון להורות על פסילתו מלנהוג בפועל, מקום בו ניתן להסתפק בפסילה על תנאי כגורם הרתעתי משמעותי עבורו.

אשר לקנס, בהינתן שמדובר בעבירה שנועדה להשיג רווח כלכלי קל ומהיר, יש להשית ענישה כלכלית אם כי זו תביא בחשבון את מצבו הכלכלי של הנאשם.

**סוף דבר**

לאחר שקלול מכלול השיקולים הנדרשים לבחינת עונשו של הנאשם לרבות תקופת מעצרו במסגרת תיק המעצר הקשור בתיק דנן, אני גוזרת עליו את העונשים הבאים:

1. 4 וחצי חודשי מאסר שירוצו בעבודות שירות. מקום העסקה – איצטדיון טרנר בכתובת האצל 2 באר שבע, ובהתאם לחוו"ד הממונה על עבודות השירות מיום 10.04.2022. נוכח שגזר הדין ניתן לאחר המועד המומלץ לתחילת ריצוי עבודות השירות (07.06.2022), הנאשם הונחה להתייצב ביום 13.11.2022 במשרדי הממונה על עבודות השירות עד השעה 08:30 (יחידת עבודות שירות), מפקדת מחוז דרום. (אוטובוסים להגעה ליד כלא אשל, אוטובוס קו אגד מס' 46 מתחנה מרכזית באר שבע) לצורך קליטה והשמה למועד חדש אותו יקבע הממונה על עבודות השירות.

הובהר לנאשם כי עבודות השירות יבוצעו 5 ימים בשבוע על פי טווח השעות המתאפשר ב[חוק העונשין](http://www.nevo.co.il/law/70301).

הנאשם הוזהר כי מדובר בתנאי העסקה קפדניים המצריכים התייצבות רציפה ועל פי הנחיות החוק והממונה וכל חריג מכללים אלו יהיה בה להביא להפסקת ריצוי עונשו בדרך זו וריצוי יתרת העונש במאסר בפועל.

1. 8 חודשי מאסר על תנאי, לתקופה של שלוש שנים מהיום, והתנאי הוא שהנאשם לא יעבור עבירות סמים מסוג פשע.
2. 2 חודשי מאסר על תנאי, לתקופה של שלוש שנים מהיום, והתנאי הוא שהנאשם לא יעבור עבירות סמים מסוג עוון.
3. 4 חודשי פסילה מלנהוג, להחזיק או לקבל רישיון נהיגה, על תנאי שהנאשם לא יעבור עבירות סמים מסוג פשע, משך 3 שנים מהיום.
4. קנס בסך 2,000 ₪ או 15 ימי מאסר תמורתו. הקנס ישולם ב -4 תשלומים שווים ורצופים החל מיום 10.12.2022 ב- ובכל 10 בחודש שלאחריו. פיגור באחד התשלומים יעמיד את יתרת הקנס לפירעון מיידי.

המזכירות מתבקשת להעביר עותק גזר הדין והפרוטוקול לממונה על עבודות השירות אשר יקבע מועד חדש לתחילת ריצוי מאסר הנאשם בעבודות שירות ואשר יעדכן את בית המשפט בדבר, תוך 30 ימים מהיום.

**את הקנס ניתן לשלם כעבור 3 ימים מהיום באחת מהדרכים הבאות:**

* **בכרטיס אשראי – באתר המקוון של רשות האכיפה והגבייה** [**WWW.eca.gov.il**](http://WWW.eca.gov.il)
* **מוקד שירות טלפוני בשרות עצמי (מרכב גבייה) – בטלפון 35592\* או בטלפון 073-2055000.**
* **במזומן בכל סניף של בנק הדואר – בהצגת תעודת זהות בלבד (אין צורך בהצגת שוברי תשלום).**

5129371ניתן צו כללי להשמדת מוצגי הסמים.

**54678313הודעה זכות הערעור.**

**ניתן היום, ט"ז חשוון תשפ"ג, 10 נובמבר 2022, בהעדר הצדדים.**

שוש שטרית 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)