|  |  |
| --- | --- |
| **בית משפט השלום בירושלים** | |
| ת"פ 21339-07-21 מדינת ישראל נ' חכים |  |

|  |  |  |
| --- | --- | --- |
| לפני | **כבוד השופט ארנון איתן** | |
| בעניין: | **המאשימה** | **מדינת ישראל**  ע"י יחידת התביעות מחוז ש"י |
|  | **נגד** | |
|  | **הנאשם** | **דוד חכים**  ע"י ב"כ עוה"ד חזן מישל |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

[פקודת התעבורה [נוסח חדש]](http://www.nevo.co.il/law/5227)

|  |
| --- |
| **גזר דין** |

**כתב אישום:**

1. הנאשם הורשע על פי הודאתו, במסגרת הסדר טיעון, בכתב אישום המייחס לו עבירה של החזקה/ שימוש בסמים שלא לצריכה עצמית, לפי [סעיף 7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.
2. בכתב האישום נטען, כי ביום 14.9.2020 בשעה 21:28 או בסמוך לכך, בכניסה ליישוב גבע בנימין, נהג הנאשם ברכבו מסוג רנו ל"ז 91-560-26 (להלן: "הרכב"), ובאותן הנסיבות, החזיק בתוך תיק שחור שהונח על מושב הנוסע ליד הנהג ברכב 27 שקיות עם סם מסוכן מסוג קנבוס במשקל כולל של 322.08 גרם וכן כסף מזומן בסך 1,635 ש"ח.
3. בהמשך למתואר לעיל, החזיק הנאשם בשידה שליד מיטתו בביתה של זוגתו הגב' אילנה נחום שברחוב אבנר גרשון 1 בירושלים, 3 שקיות עם סם מסוכן מסוג קנבוס במשקל 5.9617 גרם נטו, משקל דיגיטלי, רשימת כתובות וסכומי כסף בצדן וכן כסף מזומן בסך 4,250 ש"ח.

**תסקיר שירות המבחן:**

1. ביום 1.11.2023 הוגש תסקיר שירות המבחן בו תואר הנאשם כבן 55, גרוש, אב לשלושה ילדים בגירים, מתגורר עם בת זוגתו ועובד ב"פיצוציה" במרכז העיר ירושלים אשר נמצאת בבעלותו. הנאשם גדל בבית להורים גרושים לדבריו, אמו טיפלה בו במסירות ואהבה, בשנות התיכון למד בפנימייה ולאחר מכן שירת שירות צבאי מלא כלוחם בחטיבת השריון.
2. הנאשם מסר בשירות המבחן, כי לאחר שירותו הצבאי עבד כעצמאי בתחום הפרחים ולאחר שעסקו נסגר נותר עם הפסדים כספיים והחל לעבוד כשכיר במשך כ-12 שנים בתחום המשלוחים. בהמשך פתח עסק עצמאי בתחום השליחויות ולאחר זמן קצר נכנס לחובות כלכליים ולפשיטת רגל. הנאשם הוסיף, כי מאז ועד מעצרו, עבד בעבודות מזדמנות בתחום המשלוחים ולאחר שחרורו פתח "פיצוציה" במרכז העיר, בה עובד רוב שעות היום.
3. שירות המבחן מסר, כי הנאשם נטל אחריות על העבירה אותה ביצע וטען שזו נעשתה על רקע מצבו הכלכלי הירוד בתקופת הקורונה כשחברו הציע לו להרוויח כסף באופן מהיר וקל באמצעות הסמים.
4. להערכת שירות המבחן, הנאשם פעל באופן אימפולסיבי וזאת מבלי לחשוב על השלכות מעשיו לטווח הארוך וכן התקשה להבין את חומרת מעשיו וגבולות החוק, שניכרים מעיון בגיליון רישומו התעבורתי. מנגד, הנאשם נעדר עבר פלילי ומעת ביצוע העבירה לא נפתחו כנגדו תיקים חדשים. הוסף, כי הנאשם הביע בושה כלפי ילדיו באשר למעורבותו בפלילים ובעקבות כך ערך שינוי בעיסוקו.
5. שירות המבחן ממליץ להטיל על הנאשם ענישה ברורה ומציבה גבולות, אולם בשל גילו, היותו נעדר עבר פלילי, הזמן שעבר מעת ביצוע העבירה ולקיחת אחריות, שירות המבחן שקל, כי מאסר שירוצה בעבודות שירות עלול לפגוע בפרנסתו והציע להטיל עליו צו שירות לתועלת הציבור בהיקף נרחב של 300 שעות.

**חוות דעת הממונה על עבודות שירות:**

1. ביום 28.5.2024 הוגשה חוות דעת הממונה בה נמסר, כי הנאשם מתאים לביצוע עבודות שירות ללא מגבלות. הומלץ להציבו לעבודה בבית העלמין סנהדריה בירושלים.

**ראיות המאשימה לעונש:**

1. רישום תעבורתי של הנאשם.

**תמצית טיעוני הצדדים לעונש:**

1. המאשימה ציינה בטיעוניה, כי הנאשם יליד 1968, נעדר רישום פלילי, הודה והורשע במיוחס לו בכתב האישום. המאשימה הפנתה לכמות הסם שנתפסה הן ברכבו של הנאשם והן בביתו, תוך שהדגישה את חומרת העבירה, והערכים בהם פגע במעשיו. לדבריה, מתחם העונש ההולם במקרה זה הינו החל מ- 4 חודשי מאסר שניתן לבצעם בעבודת שירות ועד שנת מאסר.
2. בהתייחס לתסקיר צוין, כי הנאשם לא נטל אחריות מלאה על מעשיו, לא הבין את הפסול שבמעשה, וכן את האיסור לפעול מחוץ לגבולות החוק. כראיה לכך הגישה המאשימה את רישומו התעבורתי של הנאשם המעיד שהוא אינו נרתע מהליכים משפטיים המתנהלים כנגדו. עוד צוין, כי מתסקיר שירות המבחן לא עלה כי הנאשם עבר הליך שיקומי, נתון שאינו מצדיק המלצה להטלת עונש בדמות צו של"צ. לצד זאת, ביקשה לשקול (לקולא) את היותו נעדר רישום פלילי, ובהתאם להטיל עליו 4 חודשי מאסר שירוצו בעבודת שירות לצד ענישה נלווית ולהכריז על הנאשם "סוחר סמים".
3. לדעת הסנגור עונש בדמות עבודת שירות עלול לפגוע בפרנסתו של הנאשם , נוכח השינוי שערך בחייו והזמן שחלף מעת ביצוע העבירה. צוין, כי הנאשם עודנו בהליך של חדלות פירעון בו הוא משלם סכום חודשי להחזר חובותיו. לדבריו, הנאשם עבר הליך שיקומי המתבטא בשינוי שערך בחייו האישיים ובעיסוקו הפרטי. בנוסף ציין, כי מאז האירוע הנאשם לא עבר כל עבירה מתחום התעבורה או עבירה נוספת. בנסיבות אלו ביקש הסניגור להסתפק בהטלת התחייבות.
4. הנאשם הביע חרטה על מעשיו. לדבריו מאז שחרורו מהמעצר לפני כ- 4 שנים, הוא עובד באופן רציף בקיוסק אשר בבעלותו.

**מתחם העונש ההולם:**

1. עבירות סחר ושימוש בסמים חומרתן רבה, והן פוגעות בערכים המוגנים של הגנה על שלום הציבור וביטחונו מפני הנזקים החמורים הנגרמים כתוצאה משימוש והפצה של סמים.
2. ב[ע"פ 6029/03](http://www.nevo.co.il/case/5786821) **מדינת ישראל נ' גולן שמאי** [פורסם בנבו] (9.2.04) קבע בית המשפט העליון כי: "נגע הסמים אוכל באוכלוסייה שלנו בכל פה והחברה הכריזה עליו מלחמת חורמה ומצפה שהעונשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע. עונש הולם למחזיקי סמים שלא לשימוש-עצמי, קרי: למשולבים במערך ההפצה -מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים". לרוב נהוג לגזור בגין עבירות סחר בסמים עונשי מאסר בפועל. בית המשפט קבע כי נוכח הצורך החשוב שבמאבק בעבירות הסחר בסמים, על בית המשפט לתת משקל ממשי לשיקול ההרתעתי אל מול השיקולים האישיים. [ע"פ 9482/09](http://www.nevo.co.il/case/5726579) **ביטון נ' מדינת ישראל** [פורסם בנבו] (24.7.11).
3. עוד נקבע בפסיקה כי אי ההרשעה, והטלת עונש של"צ, הינה בגדר חריג שבחריגים, נוכח חומרת העבירה, והיות הנאשם חוטא ומחטיא את הזולת. [רע"פ 873/12](http://www.nevo.co.il/case/6248620) **פלוני נ' מדינת ישראל** [פורסם בנבו] (2.2.12).
4. במקרה דנן, יש לשקול לחומרה את כמות הסם שהחזיק הנאשם ברכבו, כאשר הוא מחולק ל- 27 שקיות, ולכך שבביתו נתפס סם לצד משקל דיגיטלי, רשומות וכן כסף מזומן, נתונים המצביעים על כוונה להפצת הסם. בנסיבות אלו אין להתעלם מהנזק ומהסיכון הרב הטמון בעבירות הסחר והחזקת הסמים באופן זה, ובהתאם הפסיקה מייחסת לעבירה זו חומרה יתרה. כך נקבע ב[ע"פ 170/07](http://www.nevo.co.il/case/5681787) **מטיס נ' מדינת ישראל** [פורסם בנבו] (2007), ביחס לסם הקנאביס, כי גם סמים קלים מהווים לעיתים קרובות את יריית הפתיחה להתמכרות לסמים קשים יותר וכי גם בשימוש בהם עצמם טמונה סכנה.
5. בהתאם לפסיקה הנוהגת, ניתן לקבוע כי מתחם העונש ההולם בגין העבירה אותה ביצע הנאשם, בנסיבות המפורטות בכתב האישום, הינה החל ממאסר קצר לצד ענישה נלווית ועד 8 חודשי מאסר.
6. בבחינת העונש הראוי לנאשם בתוך המתחם יש להביא במסגרת שיקוליי את הנסיבות הבאות: הנאשם כבן 56 גרוש אב ל-3 ילדים בגירים נעדר רישום פלילי. הנאשם הודה בבית משפט בעבירות שיוחסו והביע חרטה על מעורבותו בהן.
7. מאז ביצוע העבירות חלפו כארבע שנים, ומאז אותם אירועים לא נפתחו לנאשם תיקים נוספים.
8. בתסקיר המבחן פורטו בהרחבה השינויים התעסוקתיים אותם ביצע הנאשם במהלך חייו, תוך התמודדות עם קשיים כלכליים שחווה בעקבות עסקים שהיו בבעלותו. בהקשר זה ציין הסניגור, כי עד היום הנאשם משלם תשלומים חודשיים בהיותו בהליך של חדלות פירעון.
9. הנאשם הסביר לשירות המבחן, כי העבירה בוצעה על רגע מצבו הכלכלי הקשה שנוצר לאחר גירושיו ותקופת הקורונה שהביאו אותו למציאת "פתרון" מהיר וקל להרוויח כספים.
10. שרות המבחן עמד על כך כי הנאשם התנהל על פי שיקולי רווח והפסד ולא שקל את השלכות מעשיו. בנוסף, הנאשם לא הפנים את גבולות החוק וראיה לכך הן העבירות החוזרות ונשנות בתחום התעבורה על אף ההגבלות שהוצבו לו, חלק מהעבירות הינן עבירות חמורות מ[פקודת התעבורה](http://www.nevo.co.il/law/5227) של נהיגה ללא רישיון ונהיגה בזמן פסילה.
11. בנסיבות האירוע בהן הוחזק סם מסוכן באופן המעיד על כוונת הפצה, לרבות התייחסות הנאשם ביחס לכך בשרות המבחן, יש להטיל עונש מאסר לתקופה קצרה אשר יבוצע עבודות שירות.
12. באיזון בין השיקולים השונים ראיתי לקבוע את עונשו של הנאשם בתחתית המתחם ולגזור עליו את העונשים הבאים:
13. מאסר למשך 45 יום אשר ירוצה על דרך עבודות השירות, בהתאם לחוות הדעת שהוגשה על ידי הממונה. תחילת עבודות ביום 15.8.2024.
14. מאסר על תנאי למשך חמישה חודשים אותו לא ירצה אלא אם יעבור תוך שלוש שנים מהיום עבירה מסוג פשע לפי [פקודת הסמים המסוכנים](http://www.nevo.co.il/law/4216).
15. מאסר על תנאי למשך שלושה חודשים אותם לא ירצה אלא אם יעבור תוך שנתיים מהיום עבירה מסוג עוון לפי [פקודת הסמים המסוכנים](http://www.nevo.co.il/law/4216).
16. התחייבות בסך 3500 ₪ זאת למשך 3 שנים להימנע מביצוע העבירה נשוא כתב האישום.
17. קנס בסך 3,000 ₪ אשר ישולם עד ליום 1.1.2025. לאור מצבו הכלכלי שנשקף מתסקיר שירות המבחן, ניתן לקזז הקנס מהכספים שנתפסו ברשות הנאשם והיתרה תחולט לטובת המדינה.
18. 5129371הסם יושמד.

54678313להעביר העתק גזר הדין לשרות המבחן ולממונה על עבודות השירות.

**זכות ערעור לבית המשפט המחוזי בתוך 45 יום.**

**ניתן היום, כ"ז סיוון תשפ"ד, 03 יולי 2024, במעמד הנוכחים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ארנון איתן 54678313-/

נוסח מסמך זה כפוף לשינויי ניסוח ועריכה