|  |  |  |  |
| --- | --- | --- | --- |
| **בית משפט השלום בירושלים** | | | |
| ת"פ 58237-07-21 מדינת ישראל נ' פרץ(עציר) | | |  |
| בפני | **כבוד השופט ארנון איתן** | | | |
| בעניין: | **המאשימה** | **מדינת ישראל** | | |
|  | **נגד** | | | |
|  | **הנאשם** | **שלום ישראל פרץ (עציר)** | | |
|  |  |  | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [10](http://www.nevo.co.il/law/4216/10)

[חוק העונשין, תשל"ז-1977](http://www.nevo.co.il/law/70301): סע' [40 ט'](http://www.nevo.co.il/law/70301/40i), [192](http://www.nevo.co.il/law/70301/192)

[פקודת סדר הדין הפלילי (מעצר וחיפוש) [נוסח חדש], תשכ"ט-1969](http://www.nevo.co.il/law/74918): סע' [47 (א)](http://www.nevo.co.il/law/74918/47.a)

|  |
| --- |
| **גזר דין** |

1. הנאשם הורשע על פי הודאתו בעבירות של גידול יצור והכנת סם מסוכן, לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) (נ"ח) תשל"ג 1973, החזקת כלים להכנת סם שלא לצריכה עצמית, לפי [סעיף 10](http://www.nevo.co.il/law/4216/10) רישא לפקודת הסמים המסוכנים, איומים, לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301), תשל"ז 1977, והחזקת סם לצריכה עצמית לפי [סעיף 7(א)](http://www.nevo.co.il/law/4216/7.a) בצירוף [7(ג)](http://www.nevo.co.il/law/4216/7.c) סיפא לפקודת הסמים המסוכנים.
2. על פי הנטען באישום הראשון בכתב האישום, בתאריך שאינו ידוע למאשימה, גידל הנאשם סמים מסוכנים מסוג קנבוס ביחידת דיור ברחוב המגיד ממעזטריש בביתר עילית (להלן: "הדירה").
3. בתאריך 17.7.2021 בשעה 15:30 או בסמוך, החזיק הנאשם בדירה מעבדה לגידול סם, בה גידל 105 עציצים בשלבי גדילה שונים במשקל כולל של 8.54 ק"ג.
4. באותן הנסיבות החזיק הנאשם ביחידת הדיור 363 דליים ועציצים, 8 בוכנות אויר, 2 אוהלים ו-26 יתדות, 52 טפטפות, 38 מנורות, 2 מאוורים, משפך בצבע כחול ו-12 בקבוקים של חומרים כימיים לדישון, 3 מדי טמפרטורה, 30 שקעים, 7 שעוני שבת, 4 שנאים , 13 צינורות נייר כסף, מפוחים לשאיבת אויר ו-12 מסננים.
5. באישום השני נטען כי ביום 11.7.2021 בשעה 07:00 או בסמוך, בסמוך לשער B בכניסה **לביתר** עילית, הגיע הנאשם אל חניון רכבים אשר בבעלות יונס חמאמרה (להלן**: "המתלונן"**). בנסיבות אלו שלף הנאשם חפץ חד מכיסו ופנה למתלונן תוך שאחז בחפץ החד בידו, הפנה אותו לכיוונו של המתלונן ואמר: "תסתכל אתה רואה את זה" "אני גם שם אותו ומוציא אותו מהגרון גם במד"א". בהמשך אמר למתלונן "אתם תשלמו מיסים, כסף אף אחד לא גונב את מדינת ישראל".
6. באישום השלישי נטען כי ביום 14.7.2021 בשעה 02:00 או בסמוך, בכביש 375 סמוך לתחנת דלק "מנטה" בצור הדסה, החזיק הנאשם סם מסוכן מסוג קנבוס במשקל 7.54 גרם נטו.
7. ביום 13.1.2021 צירף הנאשם תיק נוסף (40632-07-21), הודה והורשע בעבירות של החזקת סם לצריכה עצמית, לפי [סעיף 7(א)](http://www.nevo.co.il/law/4216/7.a) בצירוף [7(ג)](http://www.nevo.co.il/law/4216/7.c) סיפא ל[פקודת הסמים המסוכנים](http://www.nevo.co.il/law/4216), ושימוש בכוח למנוע מעצר, לפי סעיף [47 (א)](http://www.nevo.co.il/law/74918/47.a) ל[פקודת סדר דין פלילי (מעצר וחיפוש)](http://www.nevo.co.il/law/74918) תשכ"ט 1969.
8. על פי הנטען בכתב האישום, ביום 4.6.2020 בבית הדין הרבני בתל אביב, הוצאה כנגד הנאשם פקודת מעצר ללא שחרור בערבות, לאחר שלא הופיע לדיון בעניינו. כאשר הגיע הנאשם באיחור למקום, ניגש אליו אחד מהמאבטחים והודיע לו על הצו, וכי הוא מעוכב. הנאשם בתגובה פתח במנוסה, קפץ ממרפסת בקומה השנייה החוצה, שם נתפס על ידי שני מאבטחים נוספים. הנאשם הושכב על הרצפה, התנגד למעצר תוך שהוא מנסה לברוח, צובט את אחד המאבטחים ודוחף אותו בבטנו. הנאשם אחז במעקה משך זמן רב וסירב לעיכובו, עד שהוכנס על ידי המאבטחים והוזעקה ניידת. כתוצאה ממעשיו, נגרמו למאבטח שריטות בידו השמאלית. באותן הנסיבות החזיק סם מסוכן במשקל 2.4 גרם נטו.

**רישום פלילי:**

1. לנאשם 3 הרשעות קודמות בעבירות של צריכת סם עצמית והפרעה לשוטר, האחרונה משנת 2018.

**תמצית טיעוני הצדדים:**

1. בטיעוניה לעונש ציינה המאשימה, כי הנאשם יליד 1991 בעל רישום פלילי הכולל 3 הרשעות קודמות בעבירות של החזקת סם לצריכה עצמית והפרעה לשוטר. המאשימה הפנתה לכתבי האישום בהן הורשע הנאשם, וכן לערכים החברתיים המוגנים שנפגעו כתוצאה ממעשיו. על פיה, ובהתאם לפסיקה תומכת אותה הציגה, המתחם באישום הראשון הינו החל מ-10 חודשים ועד 24 חודשים, באישום השני החל מ- 5 חודשים ועד שנת מאסר, ובתיק שצורף בין מאסר על תנאי ל-6 חודשים. על הנאשם ביקשה לגזור 20 חודשים לצד מאסר על תנאי, פסילה בפועל ופסילה על תנאי, קנס והתחייבות, ולהורות על חילוט המוצגים שנתפסו.
2. ההגנה ביקשה לתת משקל להודאת הנאשם בפתח דיון ההקראה, וכן צירוף התיק הנוסף. על פיה, אילולא היה הנאשם עצור בתיק, ניתן היה לעתור גם לעונש שאינו כולל רכיב של מאסר בפועל. בהתייחס לתיק המקור ציינה, כי הוא מנוסח באופן כללי ולא ברור, ולא בכדי, שכן הנאשם נמצא בדירה, והודה כי הוא מחזיק בה, אולם הדבר אינו מלמד, כך לדבריה, על זהותו של הבעלים בפועל. לדברי הסנגורית, בנסיבות אלו, ונוכח מצבו הנפשי הרעוע של הנאשם עת נעצר, עולה חשש כי הוא נוצל על ידי אדם אחר. בהתייחס לנסיבות האישיות צוין, כי הנאשם הינו גרוש ואב לשתי בנות, את קצבת הבטחת הכנסה הוא מעביר לאשתו, בהתאם להסכם שניתן בבית הדין.
3. ההגנה הוסיפה, כי אמנם נתפסו 100 עציצים בדירה, ואולם השקילה הינה כוללת, ומתייחסת למשקל ברוטו. (במענה לטענה זו הציגה המאשימה תמונות המתעדות את העציצים וכמות הסם שנתפס) על פיה, המתחם אמור להתחיל מעונש מאסר למשך 3 חודשים, ונוכח התקופה בו הוא עצור הנאשם (כ-6 חודשים), יש להסתפק בכך. בהתייחס ליתר האישומים צוין, כי נוכח מצבו הנפשי, יש לקבוע את מתחם העונש החל ממאסר צופה פני עתיד, ולהימנע מהטלת פסילה בפועל.
4. במענה לשאלות בית המשפט ציין הנאשם, כי הוא אינו מחזיק ברישיון. הנאשם הביע צער על המעשים, והוסיף כי היה במצב נפשי מורכב לאחר גירושיו.

**מתחם העונש ההולם:**

1. עבירות החזקת סמים חומרתן רבה ביותר, והן פוגעות בערכים המוגנים של הגנה על שלום הציבור וביטחונו מפני הנזקים החמורים הנגרמים כתוצאה משימוש והפצה של סמים. ב[ע"פ 6029/03](http://www.nevo.co.il/case/5786821) מדינת ישראל נ' גולן שמאי (9.2.04) קבע בית המשפט העליון כי: "נגע הסמים אוכל באוכלוסייה שלנו בכל פה והחברה הכריזה עליו מלחמת חורמה ומצפה שהעונשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע". באותו פסק דין נקבע כי מחזיקי סם שלא לשימוש עצמי הינם למעשים מי שנוטלים חלק במערך ההפצה הכולל של הסם, ויש לראותם כסוחרי סמים.
2. במסגרת הנסיבות הקשורות בביצוע העבירה (סעיף [40 ט'](http://www.nevo.co.il/law/70301/40i) לחוק), יש לתת את הדעת לתכנון שקדם לביצוע העבירה – הנאשם שכר בית ולשם ההכנה לביצוע העבירה צייד אותו בציוד רב הכולל דליים ובהם אדמה, בוכנות אויר, אוהלים ויתדות, טפטפות, מנורות, מאוורים, בקבוקים, חומרי דישון כימיים, מדי טמפרטורה, שקעים, שעוני שבת, שנאים, צינורות נייר כסף, מפוחים לשאיבת אויר ומסננים.
3. עוד יש להתחשב בכך שהמדובר בכמות שתילים גדולה למדי, וכמות הסם אותה ניתן להפיק במקרה זה -אינה מבוטלת. בנוסף יש להתחשב בנזק הרב שיכול היה להיגרם מביצוע העבירה.
4. בסקירת פסיקת בתי המשפט הרלוונטית לענייננו, ממנה יש לגזור את עונשו של הנאשם, אציין פסקי דין אלו:
5. [רע"פ 6987/13](http://www.nevo.co.il/case/8291661) אברמוב נ' מדינת ישראל [פורסם בנבו] (21.10.13) נדחתה בקשת רשות ערעור של נאשם. הנאשם נעדר עבר פלילי, גידל שתילי קנבוס במשקל של כ- 10 ק"ג, ונקבע מתחם של 6 עד 24 חודשי מאסר בפועל. על הנאשם הוטל עונש של 12 חודשי מאסר בפועל, קנס בסך 7,500 ₪ ועונשים נלווים.
6. [רע"פ 7675/13](http://www.nevo.co.il/case/10459111) סעפין נ' מדינת ישראל [פורסם בנבו] (26.1.14) דחה בית-המשפט העליון בקשת רשות ערעור של נאשם. הנאשם גידל שיח במשקל 11.3 ק"ג נקבע מתחם שבין 8 ל- 24 חודשים. על הנאשם הוטלו 11 חודשי מאסר.
7. [רע"פ 7005/14](http://www.nevo.co.il/case/18107527) דגן נ' מדינת ישראל [פורסם בנבו] (30.11.14) דחה בית-המשפט העליון בקשת רשות ערעור של נאשם אשר הורשע בעבירת גידול סמים ונדון ל- 10 חודשי מאסר בפועל. הנאשם גידל סם מסוג קנבוס במשקל של 2.72 ק"ג.
8. [עפ"ג 46572-03-15](http://www.nevo.co.il/case/20136722) מדינת ישראל נ' זרובסקי [פורסם בנבו] (1.6.15) הורשע נאשם בעבירות של גידול סמים, החזקה שלא לצריכה עצמית, והחזקת כלים שלא לצריכה עצמית. הנאשם החזיק בדירה בסם מסוג קנבוס במשקל של כ- 310 גרם, וכן שתי שקיות של סם מסוג קוקאין במשקל של 1 גרם. בנוסף, הנאשם הקים בדירה נוספת מעבדה לגידול קנביס, שם גידל 23 שתילים של סם מסוג קנבוס במשקל של 3.9 ק"ג. כמו-כן, הנאשם גידל במעבדה 10 שתילי סם מסוג קנביס במשקל של 800 גרם. בית-המשפט המחוזי קיבל את ערעור המדינה, קבע לכל אישום מתחם של 6 עד 12 חודשי מאסר בפועל, והטיל על הנאשם שנת מאסר בפועל, לצד הרכיבים הכספיים שהוטלו בבית-משפט השלום, של קנס בסך של 85,000 ₪ וחילוט סך של 30,000 ₪.
9. [עפ"ג (מח' ת"א) 17155-07-10](http://www.nevo.co.il/case/4773189) מדינת ישראל נ' נסים [פורסם בנבו] (1.11.10) התקבל ערעור המדינה על עונשו של נאשם שהורשע בגידול של שתילי קנבוס במשקל של למעלה מ- 11 ק"ג. עונשו של נאשם 1 הועמד על 9 חודשי מאסר (חלף 6 חודשים). עונשו של נאשם 2, של שישה חודשי עבודות שירות, נותר על כנו.
10. [עפ"ג (מח' חיפה) 49266-02-17](http://www.nevo.co.il/case/22267098) מדינת ישראל נ' אוחיון [פורסם בנבו] (16.3.17). הנאשם גידל בדירה שתילי סם מסוג קנבוס במשקל כולל של 12.85 ק"ג והחזיק סם נוסף מסוג קנבוס לצריכה עצמית. נקבע מתחם שבין עבודות שירות עד 12 חודשי מאסר. בשל שיקולי שיקום, הנאשם נדון לצו של"צ בהיקף של 300 שעות, לצד עונשים נלווים.
11. בהתייחס לאישום הראשון סבורני כי מתחם העונש ההולם הינו החל מ7 חודשים ועד 18 חודשים. באישום השני, קיימת קשת ענישה רחבה, כשמתחם הענישה מתחיל בד"כ ממאסר צופה פני עתיד, אולם נוכח אופי האירוע במקרה שבפנינו, איום תוך שימוש בחפץ חד, סבורני, כי יש לקבוע את המתחם החל ממאסר קצר שיכול וירוצה על דרך עבודות השירות ועד מספר חודשי מאסר בפועל, זאת לצד מאסר על תנאי ופיצוי. באישום השלישי וכן בתיק שצורף, המתחם הינו החל ממאסר על תנאי ועד מאסר קצר, לצד קנס.
12. המתחם הכולל נע לטעמי על הציר שבין 8 חודשי מאסר ועד ל- 20 חודשים בפועל, לצד מאסר על תנאי, קנס ופסילה על תנאי.

**גזירת העונש המתאים לנאשם:**

1. בגזירת העונש המתאים לנאשם, בגדרי מתחם העונש ההולם, יש להתחשב בנסיבות שאינן קשורות בביצוע העבירה: במסגרת זו מן הראוי לתת את הדעת לכך שמדובר בנאשם יליד 1991, גרוש ואב לשתי בנות.
2. הנאשם הודה באשמה ונטל אחריות מלאה למעשיו. הנאשם צירף תיק נוסף והודה גם בו.
3. לנאשם רישום פלילי הכולל 3 עבירות של החזקת סם לצריכה עצמית והכשלת שוטר, בהם הוא נדון למאסר על תנאי ורכיבי ענישה נוספים.
4. הנאשם עצור משך תקופה ארוכה ( 7 חודשים), וזהו מאסר ראשון אותה הוא עתיד לרצות.
5. באיזון בין השיקולים השונים, סבורני ,כי יש לגזור על הנאשם עונש כולל המצוי בחלק התחתון של מתחם העונש, לצד קנס כספי משמעותי.
6. אשר על כן אני גוזר על הנאשם את העונשים הבאים:
7. 9.5 חודשי מאסר בפועל בניכוי ימי המעצר.
8. 6 חודשי מאסר על תנאי, שלא יעבור הנאשם במשך שלוש שנים מיום שחרורו, כל עבירת סמים מסוג פשע.
9. 2 חודשים מאסר על תנאי, שלא יעבור במשך שנתיים מיום שחרורו מהמאסר כל עבירת סמים מסוג עוון, או עבירה בניגוד [לסעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301).
10. קנס כספי בסך של 6000 ₪ או 30 ימי מאסר תמורתו. הקנס ישולם ב -20 תשלומים חודשיים שווים ורצופים, החל מיום 15.2022. אם לא ישולם תשלום כלשהו במועדו, תעמוד היתרה לפירעון מיידי.
11. התחייבות על סך 5000 ₪ להימנע במשך 3 שנים מהיום מביצוע עבירות פשע מ[פקודת הסמים המסוכנים](http://www.nevo.co.il/law/4216). רשמתי לפניי את התחייבות הנאשם בע"פ.
12. פסילה על תנאי למשך 3 חודשים לתקופה של 3 שנים.
13. חילוט הרכוש שנתפס והשמדת הסם.

**5129371זכות ערעור לבית המשפט המחוזי בתוך 45 יום.**

54678313

**ניתן היום, ט"ז אדר א' תשפ"ב, 17 פברואר 2022, בנוכחות המאשימה, הנאשם (ויעוד חזותי) ובאת כח הנאשם.**

ארנון איתן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)