|  |  |
| --- | --- |
| **בית משפט השלום בנתניה** | |
| ת"פ 29602-08-21 מדינת ישראל נ' סיתאלכיל |  |

**­­לפני: כבוד השופט גיא אבנון**

**ה****מאשימה: מדינת ישראל**

**באמצעות תביעות מרכז – שלוחת נתניה**

**נ ג ד**

**הנאשם: מור סיתאלכיל**

בשם המאשימה: עו"ד שני מלול

בשם הנאשם: עו"ד גיל באיער

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

**גזר דין**

בהמשך להסדר טיעון בין הצדדים הורשע הנאשם בהתאם להודאתו בכתב אישום מתוקן בעבירת **החזקת סמים שלא לצריכה עצמית**, לפי סעיפים 7(א) ו-7(ג) רישא ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973 (להלן: **פקודת הסמים**). מכתב האישום המתוקן עולה כי ביום 29.8.18 יצא הנאשם את ביתו כשבכליו סם מסוכן מסוג קנאביס במשקל 100 גרם. שוטרים דלקו אחרי הנאשם, אשר השליך מחלון מכוניתו שקית ובה סם מסוג קנאביס במשקל 9.77 גרם. במכוניתו של הנאשם נתפס סם נוסף מסוג קנאביס במשקל 4.86 גרם, ובחיפוש בביתו נתפס סם מסוג קנאביס במשקל 0.57 גרם. עוד צוין כי במהלך החיפוש נקט הנאשם לשון מכפישה ומכוערת כלפי שוטר.

לאחר שנדחתה בקשתו של הנאשם לחזור בו מהודייתו, טענו הצדדים לעונש, וביקשו במשותף לגזור על הנאשם חודשיים מאסר בפועל לריצוי בעבודות שירות, מאסר על-תנאי, קנס וחילוט סך של 1,250 ₪ שנתפס מהנאשם. המאשימה הגישה את גיליון הרישום הפלילי של הנאשם (עת/1). ב"כ הנאשם טען כי מזה כשנתיים מחזיק הנאשם רישיון לצריכת קנאביס בשל בעיות רפואיות מהן הוא סובל. כן הגיש תלושי שכר ואסמכתאות בדבר תשלומי מזונות (ענ/1-ענ/2), מהם ביקש ללמוד כי מצבו הכלכלי של הנאשם בכי רע, ומשכך ביקש לגזור את הקנס על הצד המתון, בפרט בשים לב לחילוט המוסכם. הנאשם הופנה לקבלת חוות דעת מאת הממונה על עבודות שירות, אשר מצא אותו כשיר (הפניה חוזרת, מאחר שההליך התמשך על רקע בקשת הנאשם לחזור בו מהודייתו).

גם בהתחשב בתיקון המהותי שנעשה בכתב האישום, ניכר כי עתירתם העונשית של הצדדים מקלה מאוד, לבטח בהינתן התנהגותו של הנאשם במהלך האירוע, ואופן תפיסת הסמים. בצד זאת, בית המשפט יוצא מנקודת הנחה כי הצדדים שקלו היטב את מלוא שיקולי הענישה בטרם הוצג ההסדר, וממילא מצאתי כי התוצאה המבוקשת נתונה במתחם שיקול הדעת הנתון להם. אשר להרשעותיו הקודמות של הנאשם, אלו מכבידות אמנם, אך ככל שמדובר בעבירות על פקודת הסמים, חלפו שנים רבות מאז הרשעתו האחרונה. בכל הנוגע למרכיב הקנס, התחשבתי בטיעוני ההגנה, אך ברי כי לא ניתן להתעלם מכך שהחזקת סם שלא לצריכה עצמית נעשית ככלל למטרת השאת רווח לעבריין על חשבון בריאותו של הציבור. התנהגותו של הנאשם במהלך האירוע מלמדת על היעדר עכבות או מורא מפני גורמי אכיפת החוק, וגם לכך יינתן משקל.

החלטתי לכבד את הסדר הטיעון, ואני גוזר על הנאשם את העונשים הבאים:

א. 2 חודשי מאסר בפועל.

המאסר ירוצה בדרך של עבודות שירות ב"המשקם" ברחוב שכטרמן נתניה, בהתאם לחוות דעת הממונה על עבודות שירות מיום 12.12.22. הנאשם יתייצב ביום 26.2.23 בשעה 8:00 במשרדי הממונה במפקדת מחוז מרכז של שב"ס.

הנאשם מוזהר כי עליו לעמוד בתנאי ההעסקה ובדרישות הממונה, לרבות בדבר איסור צריכת אלכוהול, וכי כל חריגה מהכללים עלולה להביא להפסקת עבודות השירות וריצוי יתרת עונש המאסר מאחורי סורג ובריח.

ב. 3 חודשי מאסר אותם לא ירצה הנאשם אלא אם יעבור תוך שלוש שנים עבירה על פקודת הסמים מסוג פשע או עוון, או הפרעה לשוטר במילוי תפקידו.

ג. קנס בסך 2,000 ₪ או 10 ימי מאסר תמורתו. הקנס ישולם ב-4 תשלומים חודשיים שווים ורצופים, החל מיום 10.2.23 ובכל 10 בחודש שלאחריו. לא ישולם איזה מהתשלומים במועדו, תעמוד יתרת הקנס לפירעון מידי.

ד. חילוט סך של 1,250 ₪ שנתפס מהנאשם.

5129371

**54678313זכות ערעור לבית המשפט המחוזי תוך 45 ימים מהיום.**

ניתן היום, כ"ו כסלו תשפ"ג, 20 דצמבר 2022, במעמד הצדדים. המזכירות תעביר עותק מגזר הדין לממונה על עבודות שירות.

גיא אבנון 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)