|  |  |  |  |
| --- | --- | --- | --- |
| **בית משפט השלום בירושלים** | | | |
| **ת"פ 35686-08-21 מדינת ישראל נ' ליזמי** | | |  |
| **לפני** | **כבוד השופט דוד שאול גבאי ריכטר** | | | |
| **בעניין:** | **המאשימה** | **מדינת ישראל**  **ע"י ב"כ עוה"ד הילה שושני**  **תביעות ירושלים** | | |
|  | **נגד** | | | |
|  | **הנאשם** | **רון אהרון ליזמי**  **ע"י ב"כ עוה"ד מיכאל עירוני** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)(ג)](http://www.nevo.co.il/law/4216/7.a.c)

[פקודת התעבורה [נוסח חדש]](http://www.nevo.co.il/law/5227): סע' [62(3)](http://www.nevo.co.il/law/5227/62.3)

[תקנות התעבורה, תשכ"א-1961 - לא מרובדות](http://www.nevo.co.il/law/74274): סע' [28(ב)(1)(א)](http://www.nevo.co.il/law/74274/28.b.1.a)

|  |
| --- |
| **גזר דין** |

**כתב האישום המקורי**

1. הנאשם הודה בכתב האישום המקורי, ללא הסדר טיעון, בביצוע עבירות של **החזקת סם שלא לצריכה עצמית**, לפי [סעיפים 7(א)(ג)](http://www.nevo.co.il/law/4216/7.a.c) רישא ל[פקודת הסמים המסוכנים](http://www.nevo.co.il/law/4216), **נהיגה בשכרות (סמים)**, לפי [סעיף 62(3)](http://www.nevo.co.il/law/5227/62.3) ל[פקודת התעבורה](http://www.nevo.co.il/law/5227), **ושימוש בטלפון בעת שהרכב נע שלא באמצעות דיבורית**, לפי [תקנה 28(ב)(1)(א)](http://www.nevo.co.il/law/74274/28.b.1.a) ל[תקנות התעבורה](http://www.nevo.co.il/law/74274), התשכ"א-1961. מעובדות כתב האישום עולה, כי ביום 6.11.2020 נהג הנאשם ברכבו בנתיב תחבורה ציבורית בירושלים כשהחזיק ברכב קנביס במשקל 212.76 גרם נטו, שהוא סם מסוכן. באותן הנסיבות נהג הנאשם בשכרות, משום שבדגימת שתן שנלקחה ממנו נמצא תוצר חילוף חומרים של סם מסוג קוקאין בריכוז 141 מ"ל. כמו כן, נהג הנאשם בשעה שהחזיק בטלפון הנייד.

**תסקיר שירות המבחן**

1. הנאשם נשלח לשירות המבחן ובעניינו הוגש תסקיר. מהתסקיר עולה, כי הנאשם משרת כיום בשירות צבאי סדיר בחיל הים, הוא כבן 22, הבכור מבין שלושה אחים ואחיות. הוא גדל במשפחה נורמטיבית, סיים 14 שנות לימוד עם תעודת בגרות וכן תעודה מקצועית בתחום החשמלאות, ולאחרונה קיבל תעודת הנדסאי חשמל פיקוד ובקרה, תחום בו עוסק בשירותו הצבאי. הנאשם למד בין היתר בפנימיה צבאית ושירותו הצבאי בחיל הים הוא המשך ישיר ללימודיו והכשרתו. הנאשם שלל שימוש בסמים או באלכוהול ושתי בדיקות שתן שמסר נמצאו נקיות משרידי סמים. שירות המבחן לא מצא פתח לטיפול בין היתר בשל שירותו של הנאשם בשירות סדיר. לנאשם אין רישום פלילי, אך קיים רישום תעבורתי. הנאשם קיבל אחריות לעבירות אך שלל שימוש בסמים, וציין כי העבירות נעברו על רקע היותו בדחק רגשי, שעמום ומתח, לצד היותו נתון בדחק כלכלי. הנאשם הביע חרטה על מעשיו, אך שירות המבחן התרשם כי הנאשם מתקשה לבחון לעומק את נסיבותיהן ואת מניעיו לביצוע העבירות. השירות שוחח עם מפקדיו שמסרו כי הנאשם הוא חייל טוב וממושמע, שמקבל על עצמו אחריות ללא הסתבכויות משמעתיות. שירות המבחן התרשם מהנאשם כאדם צעיר בעל אישיות שטרם בגרה והבשילה, הנוטה להציג מצג חיובי מבלי לבחון באופן מעמיק את חייו, דבר המהווה גורם סיכון. לצד זאת, ההתרשמות היא מצעיר המתפקד באופן נורמטיבי וחיובי, שחווה את ההליך הפלילי כהליך מציב גבולות. שירות המבחן ייחס משקל לשירותו הצבאי התקין של הנאשם ולחוות דעת מפקדיו, נמנע מהמלצה לבטל את ההרשעה והמליץ על הטלת של"ץ בהיקף 100 שעות.

**טיעונים לעונש**

1. ב"כ המאשימה סברה שיש להטיל על הנאשם עונש מאסר בפועל של 10 חודשים וענישה נלווית, לרבות חילוט תפוסים. הסניגור ביקש מנגד לאמץ את המלצת שירות המבחן.

**קביעת מתחם העונש ההולם**

1. **אשר לערכים המוגנים** – הנאשם פגע בביטחון הציבור ובבריאות הציבור. נהיגה תחת השפעת סמים מסוכנת ועלולה להסתיים במוות. החזקת סם שלא לצריכה עצמית ברכב אינה דבר של מה בכך ובסך הכל, הפגיעה בערכים המוגנים בינונית נמוכה.
2. **אשר לנסיבות ביצוע העבירות** – הנאשם נהג ברכב שעה שמצויים בגופו שרידי סם מסוג קוקאין, שהוא מהקשים שבסמים. הדבר אינו מתיישב עם הכחשת הנאשם, כי אינו צורך סמים והדבר מעורר שאלות. בנוסף, נהג הנאשם כשברכבו כמות מסחרית של סם שלא נועדה לצריכתו העצמית, ואף הוא העיד כי הדבר היה על רקע דחק כלכלי. בכל אלו יש ללמד על התנהגות המתעלמת משלטון החוק ועל אדישות כלפי הזולת וביטחונו. הנאשם אחראי במידה מלאה למעשיו למרות גילו הצעיר.
3. **אשר למדיניות הענישה הנוהגת** ניתן למצוא פסיקה לכאן ולכאן – כזו המסתיימת בשל"ץ וכזו המסתיימת במאסר ממש.
4. רע"פ 4212/22 **יצחק נ' מ"י** (מיום 7.7.2022) – במקרה זה הנאשם החזיק בשני מקומות ברכבו 150 גרם קנביס. אושר מתחם שבין מאסר מותנה ועד 10 חודשי מאסר ועונש של 180 שעות של"ץ וענישה נלווית.
5. [רע"פ 8759/21](http://www.nevo.co.il/case/28190928) **קסלר נ' מ"י** (מיום 23.12.2021) – במקרה זה הנאשם החזיק כ-300 גרם קנביס וסכין. אושר מתחם שבין מאסר מותנה ועד 8 חודשים ועונש של 30 ימי עבודות שירות.
6. [רע"פ 1122/17](http://www.nevo.co.il/case/22217955) **גולדשטיין נ' מ"י** (מיום 5.7.2017) – במקרה זה נהג הנאשם תחת השפעת קוקאין, החזיק ב-18 גרם קוקאין וכן ב- MDMA. אושר מתחם שבין 10 ל-24 חודשי מאסר ועונש של 10 חודשי מאסר.
7. [רע"פ 2012/16](http://www.nevo.co.il/case/21021204) **רחאל נ' מ"י** (מיום 13.3.2016) – הנאשם נהג ברכב תחת השפעת אלכוהול ובפסילה והחזיק אגרופן ברכב. הוא נדון ל-7 חודשי מאסר על בסיס מתחם המגיע עד שנת מאסר.
8. **מתחם העונש ההולם** צריך לעמוד על 10 ימי מאסר או לפחות 300 שעות של"ץ ועד 12 חודשי מאסר.

**אשר לנסיבות שאינן קשורות בביצוע העבירה**

1. מדובר בנאשם צעיר בתחילת חייו הבוגרים, כיום משרת בשירות סדיר בתפקיד אותו רכש במהלך לימודיו בפנימיה צבאית, כך שיש לשירותו הצבאי משמעות מיוחדת. הנאשם ללא עבר פלילי והודה בכתב האישום ללא תיקונים וללא הבטחה עונשית. אמנם תשובותיו לשירות המבחן אינן מתיישבות עם קבלת אחריות מלאה, אך בשורה התחתונה, הודאה בכתב אישום מקורי ללא הסדר טיעון, מעידה על קבלת אחריות וחרטה, כפי שגם שירות המבחן התרשם בסופו של דבר. שירות המבחן לא אבחן אצל הנאשם בעיה התמכרותית, אך מצא שהנאשם עדיין לא בשל ואינו בוגר מספיק. סברתי שבנסיבות העניין, המלצת שירות המבחן נכונה, בשל חשיבותו של השירות הצבאי שאין מקום להפסיקו כעת, כגורם מדרדר, במיוחד כאשר הנאשם השקיע כה רבות בהשכלתו, והוא משמש בתפקיד לו הוכשר, ועושה זאת לשביעות רצון מפקדיו ללא חריגות משמעתיות.
2. לכן יש למקם את הנאשם בחלק התחתון של המתחם, אך יש להטיל עליו היקף של"ץ נרחב בהרבה מזה שהומלץ עליו על מנת לעמוד בעקרון ההלימה.

**גזירת הדין**

1. לפיכך, מטיל על הנאשם את העונשים הבאים:
2. 450 שעות של"ץ. התוכנית תוגש עד ליום 1.1.2023 וכבר כעת קובע כי הנאשם יוכל לבצע זאת בתוך 18 חודשים מעת אישור התוכנית בתיאום עם גורמי צה"ל;
3. 6 חודשי מאסר וזאת על-תנאי למשך 3 שנים מהיום, שלא יעבור הנאשם כל עבירת פשע לפי פקודת הסמים;
4. חודשיים מאסר וזאת על-תנאי למשך 3 שנים מהיום, שלא יעבור הנאשם כל עבירת עוון לפי פקודת הסמים וכן נהיגה תחת השפעת סמים;
5. 24 חודשי פסילה בפועל מלקבל או מלהחזיק ברישיון נהיגה לכל סוגיו. אין צורך בהפקדת הרישיון;
6. קנס בסך 5,000 ₪ או 20 ימי מאסר תמורתו אם לא ישולם. הקנס ישולם ב-20 תשלומים החל מיום 1.1.2023 ובכל 1 לחודש;
7. התחייבות בסך 5,000 ₪ שלא לעבור כל עבירת פשע לפי פקודת הסמים בתוך שנתיים מהיום;
8. מורה על חילוט הכספים שנתפסו ועל השמדת הסמים מכוח פקודת הסמים והפסד"פ.

**תשומת לב לכך שאי ביצוע צו השל"ץ עלול להוביל להפקעתו ולגזירת העונש מחדש, לרבות הטלת מאסר בפועל.**

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**תשלומים ניתן לקזז מכל הפקדה שבתיק או בתיק קשור על אף הודעת עיקול, וככל שקיימת יתרת זכות ולא קיים עיקול, ניתן להשיב ההפקדה למפקידים.**

**יש לשלוח לשירות המבחן.**

**5129371זכות ערעור כחוק.**

54678313

**ניתן היום, כ' חשוון תשפ"ג, 14 נובמבר 2022, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה