|  |  |  |  |
| --- | --- | --- | --- |
| **בית משפט השלום ברמלה** | | | |
| ת"פ 51762-08-21 מדינת ישראל נ' עיסאוי(עציר) | | |  |
| בפני | **כבוד השופט, סגן הנשיאה מנחם מזרחי** | | | |
| בעניין: | **המאשימה:** | **מדינת ישראל משטרת ישראל תביעות שלוחת רמלה באמצעות ב"כ עוה"ד טל נעים** | | |
|  | **נגד** | | | |
|  | **הנאשם:** | **וסאם עיסאוי (עציר) באמצעות ב"כ עוה"ד שוקרי אבו טביק וחי אוזן** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a), [36א (ב)](http://www.nevo.co.il/law/4216/36a.b)

|  |
| --- |
| **גזר-דין** |

**א. כתב-האישום המתוקן:**

הנאשם הורשע בעקבות הודאתו בכתב-אישום מתוקן ובו שלושה אישומים בריבוי עבירות של סחר בסם מסוכן לפי [סעיפים 13](http://www.nevo.co.il/law/4216/13) + [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216), התשל"ז – 1973.

**בקצרה, מלמדות העובדות, כי כחודשיים עד ארבעה חודשים לפני אוגוסט 2021, מכר הנאשם ב – 7 פעמים שונות, בכל פעם כגרם אחד, סם מסוכן מסוג קוקאין וזאת לשלושה קונים שונים.**

במסגרת האישום הראשון מכר ב – 5 הזדמנויות שונות סם מסוכן מסוג קוקאין במשקל של כ – גרם אחד בכל פעם לא.מ, תמורת כ - 200 – 500 ₪ בכל פעם, במסגרת האישום השני מכר בהזדמנות אחת סם מסוכן מסוג קוקאין במשקל של כ – גרם אחד לא.י., תמורת כ - 300 ₪ ובמסגרת האישום השלישי מכר בהזדמנות אחת סם מסוכן מסוג קוקאין במשקל של כ – גרם אחד לא.א. תמורת כ - 200 ₪.

**ב. מתחם ענישה:**

**התכלית העומדת אחר העבירות בהן פשע הנאשם** היא המלחמה בנגע הסמים, נוכח התוצאות הקשות לבריאותו של הציבור, שיש לסחר בסמים, ומניעת הנזק הישיר והעקיף שיש לתופעה זו לחברה בכלל.

אין לקבל את טענת הנאשם, כי מדובר בעבירה אחת לצורך קביעת מתחם הענישה, אף אם מדובר במספר מכירות לאותו רוכש, או בסמיכות מועדים, אלא שכל מכירה בפני עצמה פוגעת מחדש בתכלית העומדת אחר העבירה, מגבשת מחדש את יסודות העבירה ולפיכך אין לראותן יחד כעבירה אחת רבת פריטים או שקיימת זיקה עניינית מקשרת המובילה לתוך מתחם בודד. ראו בעניין זה המבחנים שנקבעו ב[ע"פ 1261/15](http://www.nevo.co.il/case/20033641) **מדינת ישראל נגד דלאל** (3.9.15): [ע"פ 4910/13](http://www.nevo.co.il/case/13093721) **בני ג'אבר נגד מדינת ישראל** (29.10.14).

נוכח עקרון ההלימה ופסיקה הנוהגת בתחום, אני קובע מתחם ענישה **ביחס לכל מכירה ומכירה** של **קוקאין** במשקלים המתוארים באישום, ובנסיבות המתוארות, שבין **מספר חודשי מאסר בפועל ל – 18 חודשי מאסר** **בפועל.**

**אפנה אל פסקי-הדין הבאים בשינויים המחויבים:**

[רע"פ 8408/15](http://www.nevo.co.il/case/20787902) **שמעון חביב נגד מדינת ישראל** (9.12.15): הנאשם נדון בגין **שלושה אישומים** של סחר בקוקאין בכמויות של עד 15 גרם – מתחם שבין 8 חו' – 18 חו' – נגזרו **17 חודשי** מאסר בפועל.

[רע"פ 126/15](http://www.nevo.co.il/case/18793360) **טל חביף נגד מדינת ישראל** (13.1.15): על הנאשם נגזרו **16 חודשי מאסר** בפועל בגין מכירה לסוכן **בשלוש הזדמנויות קוקאין** במשקלים 0.8 גרם, 0.4 גרם, ו – 2.5 גרם, תסקיר חיובי.

[רע"פ 7996/12](http://www.nevo.co.il/case/5605484) **אליהו יוסף נגד מדינת ישראל** (2.4.17) הנאשם הורשע בסחר בחשיש במשקל 5.3 גרם תמורת 200 ₪, תיווך לעסקת **חשיש** במשקל 2.93 גרם תמורת 100 ₪, החזיק קוקאין במשקל 0.3 גרם, בעל הרשעה אחת לא רלוונטית, התקבלה המלצה שיקומית, נדון ל – **21 חודשי מאסר** בפועל.

[רע"פ 7681/13](http://www.nevo.co.il/case/10459115) **דקא נגד מדינת ישראל** (21.1.14): הנאשם הורשע **בשתי עבירות** של סחר בסמים, מכר לסוכן משטרתי **בשתי הזדמנויות** שונות **שתי מנות הרואין** במשקל כולל של 2.8 גרם, בעל עבר פלילי ישן, עבר טיפול גמילה, נדון ל **– 10 חודשי מאסר** בפועל.

[רע"פ 4687/15](http://www.nevo.co.il/case/20420496) **פלג נגד מדינת ישראל** (13.8.15): הנאשם הורשע **בעשרה אישומים** של סחר **בחשיש** בכמויות קטנות, נעדר עבר פלילי, תסקיר חיובי, נדון ל – **18 חודשי מאסר** בפועל.

[רע"פ 5494/19](http://www.nevo.co.il/case/25977712) **מרדכי רנד נגד מדינת ישראל** (22.08.19): הנאשם הורשע בסחר של **"קריסל",** ובהחזקת סם מסוג "**הרואין"** שלא לצריכה עצמית **במשקל כולל של 1.9 גרם**, נעדר עבר פלילי, תסקיר חיובי נדון ל – **6 חודשי מאסר בדרך של עבודות שירות.**

עוד אפנה להסכמת המאשימה להפחית 12 חודשי מאסר בפועל מעונשו של מי אשר נדון ל – 66 חודשי מאסר בפועל בגין סחר בסמים מסוג הרואין וקוקאין ל – 14 קונים שונים **לפחות במאה עסקאות שונות,** תמורת 100 – 200 ₪, כל זאת משך תקופה של כשנה והחזקת קוקאין במשקל 14.5 גרם ([עפ"ג 41510-05-19](http://www.nevo.co.il/case/25706153) מחוזי מרכז – **אבו על עיון נגד מדינת ישראל** מתאריך 24.9.19).

**ג. שיקולי ענישה:**

הנאשם ביצע **עבירות חמורות**, שבמסגרתן מכר סם מסוכן מסוג קוקאין **בשבע הזדמנויות וזאת לשלושה קונים שונים.**

הגם שמדובר במספר הזדמנויות ספור, ובתקופה מצומצמת של מכירת הסם, אין להקל ראש בהתרחשות העבריינית המתוארת, שמחייבת להטיל על הנאשם ענישה מרתיעה המתיישבת עם מגמת הענישה של בתי-המשפט כדי להדביר את התופעה החמורה של נגע הסמים.

זהו נאשם **בעל עבר פלילי** (במ/1) הכולל שתי הרשעות קודמות מתחום הסמים.

במסגרת הרשעתו הקודמת, הראשונה, ([עפ"ג 1431-02-21](http://www.nevo.co.il/case/27367563)) מתאריך 26.4.21 נדון ל – 9 חודשי מאסר בפועל שניתנים לריצוי בדרך של עבודות שירות, בגין החזקת שקית סם מסוכן מסוג הרואין במשקל 11.6 גרם נטו שאותה השליך מחלון הרכב, כאשר שוטר פנה אליו. **הרשעה זו מצמיחה לחובתו 6 חודשי מאסר מותנים חבי הפעלה** (במ/2)(מאסר מותנה אשר נגזר עליו לתחולה מיום גזר-דינו של בית-משפט קמא).

מסתבר, כי **בזמן שהנאשם החל לרצות עונש בדרך של עבודות שירות** נשוא ההרשעה דלעיל (החל ביום 17.5.21) הוא החל לבצע את עבירות הסחר בסמים נשוא כתב-האישום. עוד יש לזכור, כי במסגרת גזר-הדין של בית-משפט קמא מתאריך 27.12.20 נדון הנאשם, בין השאר לצו מבחן – צו שבוטל בתאריך 10.11.21 עקב מעצרו המחודש – ובתאריך 26.4.21 נדון ערעורו. כלומר, בעת ביצוע עבירות הסחר נשוא כתב-האישום העומד לדיון בפניי – כחודשיים עד ארבעה חודשים בטרם אוגוסט 2021, בעוד הוא נתון בצו מבחן וגם סמוך לעת שעניינו נדון בפני בית-המשפט של הערעור, המשיך הנאשם וביצע עבריינות מתחום הסמים.


כלומר, זהו **נאשם חזרתי**, אשר המפגש הקודם עם רשויות אכיפת החוק ובית-המשפט לא הרתיעו מלשוב ולעסוק בתחום הסמים, ועתה ביתר שאת.

התנהלות זו מחייבת להחמיר עם עונשו ולהעביר לו מסר עונשי חריף יותר.

לא הוצג בפניי תסקיר מאת שירות המבחן ואין בפניי הליך טיפולי, שיקומי.


זהו נאשם צעיר, יליד 1995, אשר הורשע בעקבות הודאתו ובדרך זו חסך זמן ציבורי ניכר. שקלתי לזכות הנאשם נסיבות אישיות נוספות שצוינו ובכלל זה לידת בנו, והמסמך הרפואי שצורף.

עוד נטען, כי הנאשם השתלב במסגרת בית-המאסר בקבוצות טיפוליות שונות והוגש המסמך הבא:




יש לקוות כי הנאשם ימשיך בדרך זו.

הנאשם הביע חרטה על מעשיו ואמר כי הוא "רוצה **להתחיל בדרך חדשה**":



**אך ראינו מה פשר "התחלותיו החדשות" - גם בפעם הקודמת בטרם גזר-דינו הביע תקווה ל"התחלה חדשה":**



**ד. מסקנה:**

מכלול השיקולים דלעיל, מלמד כי זהו נאשם בעל עבר פלילי, אשר ביצע עבריינות נוספת מתחום הסמים, במהלך ביצוע עבודות שירות, אשר אינו לומד את לקחו, נעדר אופק שיקומי, שיש לגזור את עונשו על דרך מחמירה, ברף העליון. המאשימה עתרה להטיל על הנאשם 24 חודשי מאסר בפועל, כולל הפעלת עונש המאסר המותנה ואילו הנאשם עתר להסתפק בתקופת מעצרו, ואני סביר כי יש לקבל את עמדת המאשימה, הגם שלא את רף הענישה אשר הוצע על-ידה במלואו.

**ה. תוצאה:**

**לאור כל האמור לעיל, אני גוזר על הנאשם את העונשים הבאים:**

**א.** 14 חודשי מאסר בפועל.

**ב.** אני מורה על הפעלת עונש המאסר המותנה חב ההפעלה בן 6 החודשים מ[ת"פ 53961-10-19](http://www.nevo.co.il/case/26141075) שלום רמלה, וזאת במצטבר לעונש המאסר בפועל.

**ג.** סה"כ ירצה הנאשם 20 חודשי מאסר בפועל לריצוי מיום מעצר ה – 17.8.21.

**ד.** שישה חודשי מאסר שאותם לא ירצה הנאשם, אלא אם כן יעבור בתוך 3 שנים מיום שחרורו עבירת סמים מסוג פשע בניגוד ל[פקודת הסמים המסוכנים](http://www.nevo.co.il/law/4216).

**ה.** קנס בסך 4,000 ₪ או 60 ימים מאסר תמורתו והקנס ישולם בעשרה תשלומים חודשיים שווים, הראשון בתאריך 1.6.22 והנותרים בכל ראשון לחודש שלאחר מכן.

**ו.** בהמשך, להכרעת הדין, ולבקשת המאשימה, ובהתאם לסעיף [36א (ב)](http://www.nevo.co.il/law/4216/36a.b) ל[פקודת הסמים המסוכנים](http://www.nevo.co.il/law/4216), אני מכריז על הנאשם סוחר סמים ומורה על חילוט 3,200 ₪ המפורטים בבקשה שבכתב-האישום לטובת קרן החילוט סמים.

5129371צו כללי למוצגים.

54678313זכות ערעור לבית-המשפט המחוזי מרכז/לוד בתוך 45 ימים.

התיק סגור.

**ניתן היום, ב' ניסן תשפ"ב, 03 אפריל 2022, בהעדר הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מנחם מזרחי 54678313-/

נוסח מסמך זה כפוף לשינויי ניסוח ועריכה