|  |  |  |
| --- | --- | --- |
| **בית משפט השלום בתל אביב - יפו** | | |
| **ת"פ 68578-08-21 מדינת ישראל נ' גילגור**  **53676-09-20** |  | **07 מאי 2023** |

|  |  |
| --- | --- |
| **מספר פל"א 631820/2020** | |
|  | |
| **לפני כבוד השופט עלאא מסארווה** | |
| **המאשימה** | **מדינת ישראל** | |
| **נגד** | | |
| **הנאשם** | **אלכסנדר גילגור** **ת"ז xxxxxxxxxx** | |

<#1#>

**נוכחים**:

ב"כ המאשימה: עו"ד איתי זרחי ועו"ד הדר לוי

ב"כ הנאשם: עו"ד שי לוי

הנאשם - בעצמו

<#2#>

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301)

**גזר דין**

הנאשם הורשע על בסיס הודאתו בעובדות כתב אישום מתוקן ובמסגרת הסכמה דיונית, בעבירה של **החזקה בסמים שלא לצריכה עצמית** לפי [סעיף 7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) תשל"ג־1973.

בהתאם לעובדות, ביום 24.9.2020 החזיק הנאשם בביתו וברכבו סם מסוכן מסוג קנבוס במשקל כולל של 9.29 גרם נטו, משקל אלקטרוני וכסף מזומן בסך 7,050 ₪. באותן נסיבות, החזיק הנאשם בחדר בביתו שתיל של סם מסוכן מסוג קנבוס במשקל כולל של 860 גרם נטו.

**הסכמות הצדדים**

בהתאם להסכמת הצדדים, הנאשם יישלח לשירות המבחן לצורך קבלת חוות דעת לעניין של"צ, וזאת לפי הצעת בית המשפט, כאשר עמדת התביעה היא למאסר שיכול וירוצה בעבודות שירות וההגנה תטען באופן חופשי.

**תסקירי שירות המבחן**

מתסקיר שירות המבחן מיום 29.1.2023, עולה כי הנאשם כבן 47, נשוי ואב לילדה. מעיון ברישום הפלילי של הנאשם, עולה כי לחובתו 2 הרשעות קודמות בגין עבירות בתחום הסמים והאלימות בין השנים 2005-2010. שירות המבחן מדווח שהנאשם לוקח אחריות מלאה על מעשיו, ומתאר כי הרקע לשימוש בסמים הוא הקלה בכאבים בעקבות תאונת עבודה שעבר. כיום הנאשם מחזיק ברישיון לאחזקה ושימוש בקנביס. מבדיקות שתן שמסר הנאשם, נראה כי לא צורך סמים מלבד קנאביס אותו צורך תחת רישיון. עוד הנאשם הביע נכונות לביצוע של"צ כנדרש. על כן, שירות המבחן המליץ על הטלת צו של"צ בהיקף של 300 שעות.

**דיון והכרעה**:

מתחם העונש ההולם:

בהתאם לתיקון 113 ל[חוק העונשין](http://www.nevo.co.il/law/70301), יש לקבוע, בטרם קביעת העונש המתאים, (בגין כל אחד מהאירועים), מתחם עונש הולם למעשה העבירה בהתאם לעקרון ההלימה ותוך התחשבות במידת הפגיעה בערך החברתי, במדיניות הענישה הנהוגה ובנסיבות הקשורות בביצוע העבירה.

הערכים החברתיים המוגנים אשר נפגעו במקרה דנן הם שמירה על בריאות הציבור ושלומו ותרומתו של בית המשפט במאבק בנגע הסם.

בחינת מדיניות הענישה הנוהגת מעלה כי במקרים דומים הוטלו על נאשמים עונשים, החל ממאסר מותנה וצו של"צ בהיקף נרחב ועד 12 חודשי מאסר. כאן המקום לציין כי מדובר בהחזקת סמים מסוג קנביס במשקל של כ-869 גרם, משקל אלקטרוני וכסף מזומן והכל בתוך ביתו וברכבו.

אפנה לפסיקה:

ב[ת"פ 5575-12-20](http://www.nevo.co.il/case/27206652) מ"י נ' דבוש ואחרים קבעתי כי ביחס להחזקת סמים בנסיבות דומות ובכמות של 784 גרם כי מתחם העונש ההולם מתחיל ממאסר מותנה וצו של"צ וזאת תוך הפנייה לפסיקה אחרת[[ת"פ 37960-03-21](http://www.nevo.co.il/case/27481166) מ"י נ' נדב כהן] בה קבעתי כי מתחם העונש בעבירות של החזקת סמים מסוג קנביס בכמות בינונית, קרי בין 500 ועד 1000 גרם, נע בין מאסר מותנה ושל"צ ועד 18 חודשים וכן [ת"פ 72369-06-20](http://www.nevo.co.il/case/26804829) מ"י נ' אסף דרי] שם דובר על החזקת כמות כ-600 גרם קנביס ונקבע מתחם דומה [ר' עוד [ת"פ 53788-02-16](http://www.nevo.co.il/case/20991958)].

**לאור כלל האמור לעיל סבורני כי מתחם העונש ההולם במקרה דנן הוא בין מאסר מותנה וצו של"צ בהיקף נרחב ועד 12 חודשי מאסר.**

במקרה דנן לא מצאתי נסיבות מיוחדות המצדיקות סטייה ממתחם העונש ההולם, לחומרה או לקולה.

קביעת העונש בתוך מתחם העונש ההולם:

מחד יש להתייחס לעברו הפלילי של הנאשם אשר כולל שתי הרשעות קודמות מהשנים 2012- ו-2007. מדובר ברישום שהתיישן.

הנאשם הודה בכתב האישום והתקבל בעניינו תסקיר. התסקיר מלמד על בדיקות שתן נקיות ועל נכונות לבצע של"צ, על אדם שלוקח אחריות ומתאר את הרקע לשימוש בסמים. בשלב יותר מאוחר הנאשם קיבל רישיון לשימוש בקנביס רפואי.

הצדדים הציגו הסדר לפיו התביעה תגביל עצמה לעונש שיכול וירוצה בעבודות שירות בעוד ההגנה ביקשה להסתפק בשל"צ וכאמור שירות המבחן המליץ על עונש מסוג זה.

לאור כל האמור, דעתי היא שיש לאמץ את המלצת שירות המבחן בפרט לנוכח חלוף הזמן ונסיבות נוספות שצוינו על ידי הסניגור ואשר עלול במהלך הליך הגישור בתיק זה.

אשר על כן, ולאחר שנתתי דעתי לתיקון 113 ל[חוק העונשין](http://www.nevo.co.il/law/70301) ולטיעוני הצדדים, החלטתי לגזור על הנאשם את העונשים הבאים:

* 1. 3 חודשי **מאסר על תנאי** למשך שנתיים, שלא יעבור עבירת סמים מסוג פשע.
  2. **קנס** בסך 2000 ₪ או 30 ימי מאסר תמורתו. הקנס ישולם עד ליום 01.07.2023.
  3. **צו של"צ** בהיקף של 200 שעות, בהתאם לתכנית שגובשה על ידי שירות המבחן ותוגש תוך חודש מהיום לאישור בית המשפט [עקב תקלה טרם התקבלה תוכנית של"צ פורמלית]. שירות המבחן יפקח על עבודת הנאשם ויהיה רשאי לשנות את מקום ההשמה במידת הצורך, ללא צו שיפוטי נוסף.

מובהר לנאשם כי הפרת צו השל"צ עלולה להביא להפקעתו ולגזירת עונש חילופי.

היה והנאשם לא יימצא מתאים לביצוע של"צ, ייקבע מועד נוסף לדיון בעונשו.

* 1. **פסילת רישיון נהיגה לתקופה של 3 חודשים על תנאי למשך שנתיים**, שלא יעבור עבירה לפי [פקודת הסמים המסוכנים](http://www.nevo.co.il/law/4216).

ניתן יהיה לשלם את הקנס ההוצאות כעבור שלושה ימים מיום מתן ההחלטה/ גזר הדין לחשבון המרכז לגביית קנסות, אגרות והוצאות ברשות האכיפה והגבייה באחת מהדרכים הבאות:

* **בכרטיס אשראי** – באתר המקוון של רשות האכיפה והגבייה, [www.eca.gov.il](http://www.eca.gov.il)
* **מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000**
* **במזומן בכל סניף של בנק הדואר** – בהצגת תעודת זהות בלבד (אין צורך בשוברי תשלום).

המזכירות וההגנה ישלחו העתק מפסק הדין לשירות המבחן.

ניתן צו כללי למוצגים. המוצגים יחולטו/יושמדו/יושבו לבעליהם על פי החלטת קצין משטרה.

הכספים שהופקדו עבור הנאשם בתיקי מ"י/מ"ת יועברו לצורך תשלום הקנס ו/או הפיצוי שנפסקו בגזר דין זה, וככל שתיוותר יתרה היא תושב לידי המפקיד, בכפוף לכל עיקול או למגבלה אחרת על פי דין.

**זכות ערעור לבית משפט המחוזי בתוך 45 ימים מהיום**.

<#3#>

**ניתנה והודעה היום ט"ז אייר תשפ"ג, 07/05/2023 במעמד הנוכחים.**

5129371

|  |
| --- |
| 54678313 |
| **עלאא מסארווה, שופט** |

הוקלד על ידי טליה אבינועם

עלאא מסארווה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)