|  |  |  |  |
| --- | --- | --- | --- |
| **בית משפט השלום בירושלים** | | | |
| ת"פ 15587-10-21 מדינת ישראל נ' סט(עציר) | | |  |
| בפני | **כבוד השופט ארנון איתן** | | | |
| בעניין: | **המאשימה** | **מדינת ישראל** | | |
|  | **נגד** | | | |
|  | **הנאשם** | **מנחם מענדל סט (עציר)** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19.א](http://www.nevo.co.il/law/4216/19.a)

[חוק העונשין, תשל"ז-1977](http://www.nevo.co.il/law/70301): סע' [377](http://www.nevo.co.il/law/70301/377), [382(א)](http://www.nevo.co.il/law/70301/382.a)

|  |
| --- |
| **גזר דין** |

**כתב האישום:**

1. הנאשם הורשע בהתאם להודאתו, ובמסגרת הסדר טיעון, בכתב אישום מתוקן ב-4 עבירות של סחר בסם מסוכן עפ"י הוראות סעיף [13+ 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג – 1973 (להלן: **"פקודת הסמים"**) וכן בעבירה של החזקת סם שלא לצריכה עצמית לפי [סעיף 7(א)+(ג)](http://www.nevo.co.il/law/4216/7.a.;7.c) לפקודת הסמים.
2. באישום הראשון תואר, כי ביום 26.9.21 בשעה שאינה ידועה פנתה קיילא ציסקין לרכוש 10 גרם קנאביס באמצעות יישומון "טלגראס" ממשתמש בשם "ג'רוזלם וויד" אותו הפעיל הנאשם, וזאת בתמורה ל-300 ₪. הנאשם הגיע ברכב ל.ז 76-255-59 למקום המוסכם במטרה לספק את הסם אך בשל עבירת תנועה שעבר, נעצר ע"י ניידת משטרה ששהתה במקום, אז נמצא ברכבו תיק ובו שקיות רבות מחולקות שבהן בסה"כ 20.5 גרם חשיש ו-94.9 גרם קנאביס.
3. באישום השני צוין, כי ביום 26.9.21 בשעות הבוקר מכר הנאשם ליצחק לוי 5 גרם קנאביס בעד 300 ₪ וזאת לאחר שסיכמו את פרטי הרכישה באמצעות יישומון "טלגראס". הנאשם הוא שסיפק ליצחק את הסם ועסקת המכר הושלמה.
4. באישום השלישי תואר כי ביום 26.9.21 בשעות הבוקר מכר הנאשם לה.א., קטין יליד 2004, 5 גרם קנאביס וזאת לאחר שסיכמו את פרטי המכירה באמצעות יישומון "טלגראס" ובתמורה ל-350 ₪.
5. באישום הרביעי תואר, כי ביום 26.9.21 בשעות הבוקר רכשה דריה יונה מהנאשם, 2 גרם קנאביס באמצעות יישומון "טלגראס" בתמורה ל-200 ₪ וזאת לאחר שסיכמו את פרטי המכירה באמצעות היישומון.

**רישום פלילי:**

1. [ת"פ 5082-03-18](http://www.nevo.co.il/case/23757534) (שלום פ"ת) מיום 20.10.2021.
2. הנאשם הורשע ביום 19.2.18 במסגרת [ת"פ 5082-03-18](http://www.nevo.co.il/case/23757534) בעבירות תקיפה וחבלה ממשית ע"י שניים ויותר עפ"י [סעיף 382(א)](http://www.nevo.co.il/law/70301/382.a) ל[חוק העונשין](http://www.nevo.co.il/law/70301), התשל"ז – 1977 ובעבירת כליאת שווא לפי [סעיף 377](http://www.nevo.co.il/law/70301/377) לחוק העונשין. לתיק זה צורף [ת"פ 12092-11-18](http://www.nevo.co.il/case/25119319) במסגרתו הורשע הנאשם ב-2 עבירות סחר בסמים לפי סעיפים [13+ 19א](http://www.nevo.co.il/law/4216/13;19.a) לפקודת הסמים.
3. בשנת 2017 נדון הנאשם בבית דין צבאי, בגין עבירות של החזקה וסחר בסם ל-3 חודשי מאסר לצד ענישה נלווית.

**תמצית טיעוני הצדדים:**

1. המאשימה הפנתה בטיעוניה לכתב האישום, וכן לערכים המוגנים בהם פגע הנאשם, ובהתאם ביקשה לקבוע מתחם אחד הנע על הציר שבין 12 -36 חודשים, לצד ענישה נלווית. הוסף, כי לחובת הנאשם 2 הרשעות קודמות בגין עבירות החזקה וסחר בסם מסוכן, וכן עבירות של כליאת שווא ותקיפה הגורמת חבלה, בגינן מרצה כעת מאסר למשך 24 חודשים. לקולא ביקשה לקחת בחשבון את הודאתו, והחיסכון בזמן שיפוטי. על הנאשם ביקשה להטיל 24 חודשי מאסר אשר יצטברו לעונש זה, זאת לצד ענישה נלווית.
2. הסנגור ציין בפתח דבריו, כי בנסיבות בהן קיימת הסכמה שיש לקבוע מתחם עונש אחד, יש לקבוע את המתחם על הציר שבין 6 ועד 12 חודשי מאסר. הסנגור הדגיש, כי הנאשם נטל אחריות על המעשים שבוצעו כולם באותו היום, במסגרתן מכר כמויות קטנות של סם מסוג קנביס, תמורת סכומים של עד 1200 ₪. לדברי הסנגור, סוג הסם, בהתאם להלכה, משליך אף הוא על המתחם. הסנגור הפנה לנסיבותיו האישיות הקשות של הנאשם, עת עזב את ביתו מגיל 14 על רקע דתי, ומנערותו הוא מכלכל את עצמו. על אף זאת, הנאשם התגייס לשרות צבאי משמעותי ביחידת כפיר, וזמן קצר אחר כך, חווה טרגדיה עת שניים מחבריו נהרגו בפיגוע. מרגע זה החל תהליך הדרדרות אצל הנאשם שלא פסק.
3. צוין, כי בנסיבות בהן בית המשפט גזר את עונשו של הנאשם בתיק אחר, רק ביום 20.10.2021, למאסר ממושך, ולא אפשר להגנה לצרף תיק זה, יש למנוע מצב בו תיווצר "ענישה כפולה", כך לדבריו. על פיו, היותו של הנאשם עצור בתיק זה עת נגזר דינו בתיק האחר, הוביל למעשה להחמרה יתרה עמו. בנסיבות אלו עתר הסנגור להטלת עונש מאסר למשך 9 חודשים ברף העליון.
4. הנאשם בסיום נטל אחריות על מעשיו. הנאשם ציין, כי התמכרותו לסמים הובילה אותו להידרדרות, זאת מבלי שקיימת לו תמיכה משפחתית. הנאשם ציין, כי הוא חולם על עתיד טוב יותר מזה בו הוא מצוי- להשתחרר מבית המאסר, להקים משפחה ולסייע לנערים עם מוגבלויות. הנאשם הוסיף, כי גיוסו לצה"ל היה אמור להוביל אותו מעלה, ואולם נוכח הטרגדיה שחווה, פיתח חרדה ובדידות ודיכאון- אלו, כך לדבריו, הובילו אותו לביצוע עבירות כדי לממן את השימוש בסם.

**מתחם העונש ההולם:**

1. הצדדים אינם חלוקים על כך, כי יש לקבוע מתחם עונש אחד לכלל האישומים שבכתב האישום.
2. לרוב נהוג לגזור בגין עבירות סחר בסמים עונשי מאסר בפועל. בית המשפט קבע כי נוכח הצורך החשוב שבמאבק בעבירות הסחר בסמים, על בית המשפט לתת משקל ממשי לשיקול ההרתעתי אל מול השיקולים האישיים. [ע"פ 9482/09](http://www.nevo.co.il/case/5726579) ביטון נ' מדינת ישראל (24.7.11).
3. ב[ע"פ 2596/18](http://www.nevo.co.il/case/23827604) זנזורי נ' מדינת ישראל (12.8.18) עמד בית המשפט על חומרתה של עבירת הסחר דווקא בזמנים אלו, כאשר אמצעים טכנולוגיים כגון אפליקציית טלגראס מהווים פלטפורמה נוחה ומזמינה יותר לביצוע עבירות סחר בסמים. לאור האמור עמד בית המשפט על הצורך להחמיר בענישה בעבירות הסחר בסמים, כדי להגביר את ההרתעה משימוש באמצעים אלו. וראו גם: [ת"פ 42189-08-19](http://www.nevo.co.il/case/25973238) מדינת ישראל נ' נני מזוז (06.04.20).
4. עיון בגזרי דין שניתנו בנסיבות דומות מעלה כי טווח הענישה רחב ביותר, ונקבע בהתאם לשיקולים רלוונטיים לביצוע העבירה ולעושיה, כגון גיל הנאשם, עברו הפלילי ועוד.
5. להלן גזרי דין רלוונטיים לקביעת מתחם העונש:
6. ב[רע"פ 5712/16](http://www.nevo.co.il/case/21477472) יצחק אייזנבאך נ' מדינת ישראל (17.08.16), אליו הפנתה המאשימה, אושר גזר דינו של בית משפט השלום אשר קבע, כי מתחם הענישה ההולם בעניינו של נאשם ב-4 עבירות סחר בקנאביס בכמויות קטנות (עד 1,000 ₪ לעסקה) הינו בין 8-24 חודשי מאסר, ותוך התחשבות בגילו הצעיר של הנאשם, היעדר עבר פלילי קודם, נסיבות חייו ושיקומו הוטלו על הנאשם 8 חודשי מאסר בפועל בתוספת ענישה נלווית.
7. ב[רע"פ 1720/11](http://www.nevo.co.il/case/5787128) מיכאל גליק נגד מדינת ישראל (07.03.11), אושר גזר דינו של בית משפט השלום בו הוטלו על נאשם ב-3 עבירות סחר בסם מסוג חשיש (בסה"כ 110 גר') ובעבירה של תיווך בחשיש (בכמות של כ- 95 גר') 8 חודשי מאסר לריצוי בפועל בתוספת ענישה נלווית.
8. ב[רע"פ 3627/13](http://www.nevo.co.il/case/7012287) שדה נגד מדינת ישראל (22.5.13) אושר גזר דין בו הוטל על נאשם שהורשע על יסוד הודאתו ב-2 עבירות של סחר בסמים בכמויות קטנות מאוד מסוג קנביס (0.8 גר' ו-1 גר') עונש של 7 חודשי מאסר בפועל, אך זאת בשל עבר פלילי עשיר וחוסר שת"פ עם שירות המבחן.
9. ב[ע"פ 7319-08-12](http://www.nevo.co.il/case/3892678) אבישי סבח נגד מדינת ישראל (25.10.12), נדחה ערעורו של נאשם שהורשע ב-2 עבירות סחר בחשיש בכמויות קטנות (5.3 גר' ו-2.9 גר') ובעבירה אחת לתיווך לרכישת סם והוטל עליו עונש מאסר של 18 חודשי מאסר לריצוי בפועל.
10. ב[ת"פ 726-01-14](http://www.nevo.co.il/case/11213700) מדינת ישראל נ' עבד אל חלים זיתון (21.07.14) נקבע ביחס לאישום של 3 עבירות סחר בחשיש בכמויות קטנות (בגזה"ד נדונו 2 עבירות סחר נוספות) כי מתחם הענישה ההולם הינו בין 3 ל-10 חודשי מאסר בפועל ונגזרו על הנאשם 4 חודשי מאסר בגין כל אחת מהעבירות, ובסה"כ, עם ריצוין בחופף, נגזרו על הנאשם בגין רכיב זה 6 חודשי מאסר בפועל.
11. ב[ת"פ 56059-07-17](http://www.nevo.co.il/case/22856999) מדינת ישראל נגד מתן רווח (12.03.18), נגזרו על נאשם שהורשע ב-3 עבירות סחר בקנאביס באמצעות טלגראס (9.8 גר', 12.7 גר' ו-2.9 גר') 5 חודשי מאסר בפועל בתוספת ענישה נלווית.
12. במקרה דנן, יש להתחשב מחד, בסוג הסם, כמויות הסם אותן מכר הנאשם, בין 2-10 גרם קנאביס בכל עסקה, ובעד תמורה נמוכה יחסית. מנגד, מעשיו של הנאשם בכללותם מצביעים על תכנון מוקדם, תיאום והגעה למקום עליו סוכם מראש, לצורך השלמת העסקה. יתרה מזאת, ברכב נתפסו סמים משני סוגים: חשיש במשקל של 20.56 גרם נטו, וקנביס במשקל 94.96 גרם נטו מחולקים לשקיות רבות. אלו מבססים מסקנה, כי מקומו של הנאשם במסגרת שרשרת ההפצה הינו מרכזי. החזקת הסמים ברכב והפצתו, יכול ללמד גם על העדר מורא מפני החוק, ופעילות עבריינית מתמשכת מצדו של הנאשם. בנוסף, ואף אם המדובר בסם מסוג קנאביס, המוגדר בפסיקה כסם קל יחסית ואשר הענישה בעניינו פחותה יותר ביחס לסמים אחרים, אין להתעלם מהנזק ומהסיכון הרב הטמון בעבירות הסחר והחזקת הסמים, וכפי שציינתי לעיל – הפסיקה מייחסת לעבירות אלו חומרה יתרה. כך נקבע ב[ע"פ 170/07](http://www.nevo.co.il/case/5681787) מטיס נ' מדינת ישראל (2007), ביחס לסם הקנאביס, כי גם סמים קלים מהווים לעיתים קרובות את יריית הפתיחה להתמכרות לסמים קשים יותר וכי גם בשימוש בהם עצמם טמונה סכנה.
13. בנסיבות מקרה זה ראיתי לקבוע את מתחם העונש ההולם החל מ- 8 חודשים ועד 24 חודשים, לצד ענישה נלווית.

**העונש המתאים לנאשם:**

1. הנאשם הודה בביצוע העבירות בהזדמנות מוקדמת. נתתי דעתי לנסיבותיו האישיות כפי שפורטו בפניי על ידי הנאשם וסנגורו, וכן לעובדה כי דינו של הנאשם נגזר במהלך חודש אוקטובר 2021 למשך שנתיים ימים, בנסיבות בהן ניתן היה לצרף תיק זה לתיק האחר.
2. לחובת הנאשם ניצב עברו הפלילי הכולל שתי הרשעות קודמות, לרבות בעבירות של סחר בסם מסוכן. בשנת 2017 נדון הנאשם למאסר בבית דין צבאי למשך 3 חודשים, וכעת, כפי שצוין לעיל, בגין עבירות של סחר בסם, כליאת שווא ותקיפה הגורמת חבלה של ממש, למשך 24 חודשים.
3. נוכח טעמים אלו, ראיתי לקבוע את עונשו של הנאשם באמצעו של מתחם העונש ההולם, ולהטיל עליו את העונשים הבאים:
4. מאסר למשך 15 חודשים בניכוי ימי המעצר. המאסר יצטבר לכל מאסר אותו מרצה הנאשם כעת.
5. מאסר למשך 6 חודשים, שלא יעבור כל עבירת פשע מ[פקודת הסמים המסוכנים](http://www.nevo.co.il/law/4216), משך 3 שנים מיום שחרורו מהמאסר.
6. מאסר למשך 3 חודשים, שלא יעבור כל עבירת עוון מ[פקודת הסמים המסוכנים](http://www.nevo.co.il/law/4216), משך 3 שנים מיום שחרורו מהמאסר.
7. קנס בסך 3000 ₪ אשר ישולם עד ליום 1.1.2023.
8. הסם יושמד.

**5129371**

**54678313זכות ערעור לבית המשפט המחוזי בתוך 45 יום.**

**ניתן היום, ה' תמוז תשפ"ב, 04 יולי 2022, במעמד המאשימה, הנאשם (ויעוד חזותי) ובא כוחו.**

ארנון איתן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)