|  |  |  |  |
| --- | --- | --- | --- |
| **בית משפט השלום בירושלים** | | | |
| **ת"פ 24858-10-21 מדינת ישראל נ' דהן** | | |  |
| **לפני** | **כבוד השופט דוד שאול גבאי ריכטר** | | | |
| **בעניין:** | **המאשימה** | **מדינת ישראל**  **ע"י ב"כ פקד דוד כהן, מתמחה**  **מתביעות ירושלים** | | |
|  | **נגד** | | | |
|  | **הנאשם** | **מאיר דהן**  **ע"י ב"כ עוה"ד זכריה שנקולבסקי**  **מטעם הסניגוריה הציבורית** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6)

|  |
| --- |
| **גזר דין** |

**כתב האישום המתוקן**

1. הנאשם הודה בכתב אישום מתוקן בעבירה של **גידול סמים מסוכנים**, לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216), בכך שביום 19.5.2021 נתפסו בביתו של הנאשם 25 שתילי קנביס במשקל כולל של 1,215 גרם, אותם גידל במשך כשלושה שבועות לפני מועד התפיסה.

**מהלך הדיון**

1. הנאשם הורשע על-פי הודאתו במיוחס לו לאחר תיקון כתב האישום מבלי שהצדדים הגיעו להסכמה עונשית, ותוך שהמאשימה הצהירה כי היא עותרת למאסר בפועל.

**טיעונים לעונש**

1. ב"כ המאשימה עמד על הנסיבות של ביצוע העבירה וטען למתחם שבין 6 ל-18 חודשי מאסר. הוא עמד על עברו הפלילי של הנאשם ועל מדיניות הענישה הראויה לדעתו, ועתר להטיל על הנאשם 10 חודשי מאסר בפועל וענישה נלווית. הסניגור מנגד, עמד על נסיבותיו של הנאשם ועתר להטיל עליו ענישה מותנית בלבד.

**קביעת מתחם העונש ההולם**

1. על בית המשפט לקבוע את מתחם העונש ההולם בהתאם לעקרון ההלימה, הנגזר מן הערכים המוגנים ומידת הפגיעה בהם, נסיבות העבירה ומידת אשמו של הנאשם, וממדיניות הענישה הנוהגת.
2. **ביחס לערכים המוגנים** אציין, כי עבירות סמים פוגעות בבריאות הציבור ובביטחונו, משום שהן גוררות עבירות נלוות. אלא שבמקרנו מדובר בגידול סם, שלמרות כמותו הגדולה סביר יותר ששימש לצרכיו של הנאשם כפי שאעמוד על כך בהמשך. נוכח טיב הסם ולמרות כמותו, מדובר בפגיעה מועטה בערכים המוגנים.
3. **ביחס לנסיבות העבירה**, אין מדובר בנסיבות חמורות מלבד כמותו של הסם – כ-1.2 ק"ג. אלא שהסם שאינו מן הסמים הקשים, גודל בעציצים בביתו של הנאשם לאורך מספר שבועות והמשקל הוא משקלו הכולל של הצמח. לקולה סוג הסם, העובדה שגודל בביתו והנסיבות המעידות על גידול לצורך שימוש עצמי ולא על גידול במסגרת מעבדת סמים. בוודאי שהנאשם אחראי למעשים, כאשר פוטנציאל הנזק אינו גבוה בהתחשב בנסיבות עליהן עמדתי.
4. **ביחס למדיניות הענישה הנוהגת**, הכלל בעבירות גידול סמים הוא מאסר בפועל.
5. [רע"פ 1530/23](http://www.nevo.co.il/case/29428682) **רגב נ' מ"י** (מיום 15.3.2023) – הנאשם גידל בצוותא במעבדה (דירה שכורה לצורך כך) כ-290 שתילי קנביס במשקל כולל של 41 ק"ג והורשע גם בהחזקת סם של שלא לצריכה עצמית ובהחזקת כלים. הוא נדון ל-14 חודשי מאסר על בסיס מתחם שבין 8 ל-36 חודשי מאסר.
6. [רע"פ 174/21](http://www.nevo.co.il/case/27313460) **סויסה נ' מ"י** (מיום 25.2.2021) – הנאשם גידל במעבדה כ-38 ק"ג קנביס, אושר מתחם שבין 15 ל-30 חודשי מאסר והוטל עונש החורג לקולה מהמתחם של שנת מאסר, אשר הוחמר מ-9 חודשי עבודות שירות.
7. [רע"פ 7005/14](http://www.nevo.co.il/case/18107527) **דגן נ' מ"י** (מיום 30.11.2014) – הנאשם הסובל מבעיות רפואיות גידל במעבדה בביתו קנבוס במשקל 2.7 ק"ג והורשע בגידול, ובהחזקת סם לצריכה עצמית. נגזר על הנאשם עונש של 10 חודשי מאסר וערעורו נדחה. לפסק דין זה היפנה ב"כ המאשימה.
8. [רע"פ 1787/15](http://www.nevo.co.il/case/20111708) **עמר נ' מ"י** (מיום 24.3.2015) – הנאשם הורשע בגידול, החזקה שלא לצריכה עצמית והחזקת כלים, בכך שנתפסו בדירתו שתילי קנביס במשקל כולל של 4.3 ק"ג, כאשר דובר למעשה במעבדה לגידול הסם. הנאשם נדון ל-8 חודשי מאסר בפועל וערעורו נדחה. לפסק דין זה היפנה ב"כ המאשימה.
9. [עפ"ג (חיפה) 28110-10-15](http://www.nevo.co.il/case/20632055) **מ"י נ' דוד** (מיום 17.12.2015) – אושרה אי הרשעה ועונש של 180 שעות של"ץ ופיצוי בנסיבות של גידול בצוותא של 21 שתילי קנביס במשקל למעלה מ-3 ק"ג קנביס בתוך מעבדה.
10. [עפ"ג (ת"א-יפו) 31126-05-14](http://www.nevo.co.il/case/16938303) **מ"י נ' חריט** (מיום 12.01.2015) – הוחמר עונשו של נאשם שהורשע בגידול במעבדה בביתו של למעלה מ-700 גרם קנביס משל"ץ ל-6 חודשי עבודות שירות, תוך שנקבע כי המתחם בעבירות של גידול סם אינו יכול להתחיל אלא במאסר. לפסק דין זה היפנה הסניגור.
11. **מתחם העונש ההולם** אפוא, צריך לנוע בין מאסר קצר ועד 6 חודשי מאסר וענישה נלווית. אציין כי מרבית הפסיקה אליה הפניתי עוסקת בנסיבות של גידול סם בתנאי מעבדה ממש ובנסיבות שלימדו על כוונה להפיץ את הסם, וזאת בניגוד מובהק למקרנו, ולכן קבעתי את המתחם כפי שקבעתיו.

**נסיבותיו של הנאשם**

1. הסניגור בחר שלא להפנות את הנאשם לשירות המבחן. יחד עם זאת במסגרת ראיות לעונש הוגשו לי רישומו הפלילי מצד המאשימה, ומצד הנאשם הוגשו מסמכים רפואיים ואבחוניים לגבי מצבו הפיזי והנפשי של הנאשם, ורישיון לשימוש בקנביס רפואי.
2. ממכלול המסמכים עולה, כי הנאשם באמצע שנות השישים לחייו, רווק המתגורר בגפו, סובל מבעיות רפואיות קשות לרבות בעיות בכלי דם שבגינן נכרת חלק מרגלו, מחלת ריאות ניוונית, וכן מבעיות נפשיות. הוא מאובחן כמי שסובל מהפרעת הסתגלות והפרעת אישיות בלתי מוגדרת והוא מוכר לגורמי בריאות הנפש משנת 1997. הוא מוכר כנכה בביטוח הלאומי בדרגת אי כושר 100%, הוא מחזיק ברישיון לשימוש בקנביס רפואי (הרישיון שהוצג תקף עד ספטמבר 2023).
3. לחובת הנאשם 9 הרשעות קודמות, רובן בעבירות סמים (לרבות גידול) והיתר ברכוש ואלימות. העבירה האחרונה משנת 2013 (הרשעה משנת 2014) בעבירות שימוש עצמי. הנאשם ריצה מעט מעל שנת מאסר בגין שני תיקים (אחד מהם בעבירת נשק) ואף זאת לפני שנים רבות.

**חריגה מן המתחם לקולה מטעמי צדק**

1. אלמלא שיקולי צדק, עליהם אעמוד להלן, היה מקום להטיל על הנאשם עונש בחלק האמצעי-עליון של המתחם שקבעתי. בהיעדר חריג השיקום בענייננו, סברתי שהאפשרות שנקבעה ב[ע"פ 4456/14](http://www.nevo.co.il/case/17015235) **קלנר ואח' נ' מ"י** (מיום 29.12.2015) (סעיפים 212 – 218 לפסק דינו של כב' השופט פוגלמן), לחרוג לקולה ממתחם העונש בשל שיקולי צדק, היא הכלי שיש להפעיל בענייננו. שם דובר בהטלת מאסר בעבודות שירות מקום בו היה צריך להטיל מאסר בפועל משמעותי, בשל נסיבותיו הרפואיות של הנאשם (לופוליאנסקי) שחלה בסרטן. בענייננו, מדובר בנאשם מבוגר, שמצבו הבריאותי הולך ומתדרדר. נסיבותיו האישיות מלמדות על אדם גלמוד ללא עורף תמיכה כלשהו, הסובל מתחלואה נפשית מורכבת, וממצב בריאותי פיזי ירוד ביותר, כשרגלו נכרתה והוא סובל ממחלת ריאות ניוונית. כל אלה, לצד עברו הפלילי הרלבנטי אך הישן מאוד, מובילים אותי למסקנה, כי עונש של מאסר בפועל מאחורי סורג ובריח יהווה ענישה אכזרית ובלתי מדתית בנסיבותיו, ולכן יש להימנע מכך. עוד אציין, כי אלמלא נסיבות אלה ואלמלא נסיבות ביצוע העבירה המלמדות על גידול לצריכתו העצמית, אכן היה מקום להטיל על הנאשם מאסר כפי שציינתי.

**גזירת הדין**

1. נוכח כל האמור מטיל על הנאשם את העונשים הבאים:
2. 5 חודשי מאסר וזאת על-תנאי, שלא יבצע הנאשם כל עבירת פשע לפי פקודת הסמים בתוך שנתיים מהיום;
3. התחייבות בסך 5,000 ₪ שלא יעבור הנאשם בתוך שנתיים מהיום כל עבירת פשע לפי פקודת הסמים.

מורה על השמדת הסמים והמוצגים הקשורים בהם.

**5129371ככל שהופקדו כספים ולמרות עיקולים יוחזרו הכספים למפקידים.**

54678313זכות ערעור כחוק.

**ניתן היום, כ"ג תמוז תשפ"ג, 12 יולי 2023, במעמד הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה