|  |  |  |  |
| --- | --- | --- | --- |
| **בית משפט השלום בבאר שבע** | | | |
| **ת"פ 27790-10-21 מדינת ישראל נ' פודרצ'ה** | | |  |
| **בפני** | **כבוד השופט יניב בן הרוש** | | | |
| **בעניין:** | **המאשימה** | **מדינת ישראל**  **ע"י לשכת תביעות נגב** | | |
|  | **נגד** | | | |
|  | **הנאשם** | **יורי פודרצ'ה-בעצמו**  **ע"י ב"כ עוה"ד יוחאי הזז בשם עו"ד הילה טל** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6)

[חוק העונשין, תשל"ז-1977](http://www.nevo.co.il/law/70301): סע' [40ג(א)](http://www.nevo.co.il/law/70301/40c.a)

[תקנות העבירות המינהליות, תשמ"ו-1986](http://www.nevo.co.il/law/4323)

|  |
| --- |
| **גזר דין** |

1. ביום 1.12.22 הורשע הנאשם במסגרת ההסדר טיעון בכתב אישום מתוקן, בעבירה של גידול סמים מסוכנים לפי [**סעיף 6**](http://www.nevo.co.il/law/4216/6) **ל**[**פקודת הסמים המסוכנים**](http://www.nevo.co.il/law/4216), תשל"ג-1973.
2. בהתאם לעובדות כתב האישום ביום 21.1.20 גידל הנאשם 3 שתילים של סם מסוכן מסוג קנבוס במשקל 4.6 גרם בביתו.

**טיעוני הצדדים**

1. ב"כ המאשימה תיאר את העבירות שבוצעו על ידי הנאשם וטען לערכים החברתיים שנפגעו. עתר למתחם ענישה ראוי, הנע בין מספר חודשי מאסר לבין 9 חודשי מאסר שיכול וירוצו בדרך של עבודות שירות. ביחס לעונש הראוי עתר לעונש בשליש התחתון של המתחם, ובצד האמור, פסילה וקנס לצד ענישה צופה פני עתיד.
2. ב"כ הנאשם טענה כי בנסיבות התיק ניתן להסתפק במאסר מותנה. הפנתה לנסיבות חייו הקשות של הנאשם, הגישה תעודת עובד מצטיין (נ/1), תעודת סיום קורס חיווט (נ/2) ותלושי שכר (נ/3).
3. הנאשם מסר כי לא משתמש בסמים כבר שנה. השתתף בעבר בהליכי גמילה. כיום נקי מסמים, לראשונה בחייו עובד במקום מסודר. רוצה לתקן את חייו.

**קביעת מתחם העונש ההולם**

1. [סעיף 40ג(א)](http://www.nevo.co.il/law/70301/40c.a) ל[חוק העונשין](http://www.nevo.co.il/law/70301) מורה כי בקביעת מתחם העונש ההולם על בית המשפט להתחשב בערכים המוגנים, במידת הפגיעה בהם, בענישה הנוהגת ובנסיבות הקשורות בביצוע העבירה.

הערכים המוגנים ומידת הפגיעה בהם:

1. בכל הנוגע לעבירות גידול הסם הערכים המוגנים רבים ונרחבים משום שההשפעה של שימוש בסם הינה השפעה אשר חוצה גבולות וערכים ומהווה מצע לביצוע עבירות רכוש, עבירות אלימות ועבירות נוספות המבוצעות על ידי מי שמשתמש, סוחר או מחזיק בסם מסוכן. שימוש ממושך בסם מסוכן עלול לגרום לפגיעה גופנית ונפשית של המשתמש בו, כזו שתצריך טיפול רפואי שעלותו נופלת על החברה. ב[ע"פ 3117/12](http://www.nevo.co.il/case/5583030) **ארביב נ' מדינת ישראל** נקבע כי:

**"בית משפט זה עמד, לא אחת, על חומרתן היתירה של עבירות הסמים, ועל ההשלכות הקשות שיש לשימוש בסם על גופו ועל נפשו של המשתמש"**

1. מידת הפגיעה בערכים הללו הינה ברף הנמוך, משום שהנאשם גידל כמות מזערית של סם מסוכן מסוג קנבוס במשקל של 4.9 גרם, וזאת עשה בביתו, ללא כל אמצעי גידול מיוחדים וללא מאפיינים מסחריים מכל סוג.

מדיניות הענישה הנוהגת:

1. בפתח הדברים יש לזכור כי לעבירת גידול סם קבע המחוקק עונש של 20 שנות מאסר, נתון שיש בו כדי ללמד על החומרה הרבה שמייחס המחוקק לעבירות מסוג זה.
2. עיקר הפסיקה הקיימת מתייחסת לגידול של כמויות סמים גבוהות יותר מענייננו, ולכן אפנה לפסיקה בכמויות גבוהות יותר, תוך שאני נותן דעתי להבדלי הכמויות. מפסיקת בית המשפט העליון ראו [רע"פ 5018/18](http://www.nevo.co.il/case/24345651) **בוזגלו נ' מדינת ישראל**, שם הורשע הנאשם בגידול 544 גרם קנביס והכשלת שוטר. נקבע מתחם ענישה החל ממאסר בן מספר חודשים שיכול וירוצה בעבודות שירות ועד 12 חודשי מאסר. כמו כן, ראו [רע"פ 4512/15](http://www.nevo.co.il/case/20402486) **הרוש נ' מדינת ישראל**, שם הורשע הנאשם בגידול 378 שתילי סם במשקל 283 גרם. בית משפט קבע מתחם משל"צ ועד 24 חודשי מאסר והשית 10 ח' מאסר. בית המשפט המחוזי הקל בעונשו של הנאשם ל-7 חודשי מאסר לאור הליך שיקומי שעבר. בית המשפט העליון אישר את העונש.
3. מן הערכאות הנמוכות יש לציין את עפ"ג 58020-052-21 **דוד דומב נ' מדינת ישראל**, שם נדחה ערעור הנאשם על חומרת העונש לאחר שהורשע בעבירת גידול של 38 שתילי סם הקנביס במשקל כולל של 583.62 גרם ובעבירת קשירת קשר לביצוע פשע והוטל עליו 8 חודשי מאסר שרוצו בעבודות שירות, פסילה וקנס לצד עונשים צופי פני עתיד, [ת"פ 44091-11-15](http://www.nevo.co.il/case/20740036) **מדינת ישראל נ' ראובני** שם הנאשם גידל 3 עציצי קנבוס במשקל 132 גרם, מתחם העונש ההולם שנקבע שם היה מספר חודשי מאסר שיכול וירוצו בעבודות שירות ועד 18 ח' מאסר. [ת"פ 62426-11-17](http://www.nevo.co.il/case/23292854) **מדינת ישראל נ' עבד אל קאדר**, שם גידל הנאשם 4 עציצים במשקל 336 גרם, ומשהגיעו שוטרים תלש את השתילים ודחף את השוטרים. נקבע מתחם ענישה ממספר חודשי מאסר שיכול בעבודות שירות ועד 8 חודשי מאסר. וכן [ת"פ 16969-03-15](http://www.nevo.co.il/case/20083885) **מדינת ישראל נ' יונתי**, שם הורשע הנאשם בגידול שני שתילים במשקל 100 גרם ו-50 גרם וכן החזיק כלים לגידול סם, בית המשפט קבע מתחם החל ממאסר מותנה ועד שנת מאסר.

**הנסיבות הקשורות בביצוע העבירה:**

1. ב[רע"פ 4512/15](http://www.nevo.co.il/case/20402486) **הרוש נ' מדינת ישראל** מנה בית המשפט את המשתנים אשר יש לבחון ביחס לעבירות הגידול:

**"עונשו של המבקש נגזר, בסופו של יום, על בסיס כלל נסיבות המקרה, ובכללן, אופן הקמת המעבדה; אבזורה של המעבדה; שטחה; היקף הייצור; כמות השתילים ומשקל הסם.** "

1. בענייננו, מדובר בכמות שתילים נמוכה, במשקל מזערי, נסיבות ומאפייני הגידול אינם של מעבדה מסחרית, לא נמצא ציוד ייעודי לגידול סמים, ואף לא נמצא אבזור מיוחד המלמד על ייצור מסחרי. יש אף לתת את הדעת לכף שכמות הסמים נמוכה מזו הקבועה **ב**[**תקנות העבירות המנהליות**](http://www.nevo.co.il/law/4323) (קנס מינהלי – החזקת קנאביס ושימוש בו לצריכה עצמית), תשפ"ב-2022. ודוק, גם אם גידול של כמות סם שכזו נותר עבירה פלילית, הרי שהחזקה של כמות שכזו אינה עוד עבירה פלילית, כי אם מנהלית. ולכך, יש לתת הדעת בין שיקולי הענישה.
2. **לאחר שבחנתי את הערכים המוגנים שנפגעו מביצוע העבירה על ידי הנאשם, מידת הפגיעה בערכים אלו, ובנסיבות ביצוע העבירה, אני קובע כי בנסיבות החריגות של המקרה שבפניי, מתחם העונש הראוי הינו החל ממאסר על תנאי ועד מספר חודשי מאסר שיכול וירוצה בדרך של עבודות שירות.**

**סטייה ממתחם העונש ההולם**:

1. לא מצאתי הצדקה לסטות ממתחם העונש שכן על נאשם המבקש לסטות לקולה ממתחם העונש ההולם הנטל להציג ראיות לכך שעבר הליך שיקומי משמעותי. ראו למשל [רע"פ 1705/22](http://www.nevo.co.il/case/28388215) **אלצראיעה נ' מדינת ישראל**. כך או אחרת, תחתית המתחם הינה לעונש מאסר על תנאי.

**קביעת העונש ההולם בתוך המתחם**

1. לשם קביעת העונש ההולם, בגדרי מתחם העונש, על בית המשפט להידרש לנסיבות שאינן קשורות בביצוע העבירה:
2. הנאשם בעל עבר פלילי. הרשעתו האחרונה משנת 2016 והרשעתו האחרונה בעבירת סמים הינה משנת 2007.
3. הנאשם מנהל חיים נורמטיביים ועובד במקום עבודה מסודר.
4. ממועד ביצוע העבירה - 3.9.20 - לא נפתחו כנגד הנאשם תיקים נוספים.
5. הנאשם אמנם לא עבר טיפול אצל שירות המבחן, אך התרשמתי לאור המסמכים שהציג, (נ/1-נ/3) כי עלה על דרך הישר והתמיד בה.
6. נוכח נתונים אלו, הרי שהעונש הראוי הינו בתחתית המתחם.
7. לאחר ששקלתי את כלל השיקולים לעיל, לקולה ולחומרה, אני גוזר על הנאשם את העונשים הבאים:
8. 3 חודשי מאסר מותנה למשך 3 שנים מהיום. מאסר זה יופעל במידה והנאשם יעבור במשך תקופת התנאי עבירת סם מסוג עוון.
9. 6 חודשי מאסר מותנה למשך 3 שנים מהיום. מאסר זה יופעל במידה והנאשם יעבור במשך תקופת התנאי עבירת סם מסוג פשע.
10. קנס בסך 3,000 ₪ אותו ישלם הנאשם עד ליום 1.6.23. לא ישלם הסכום ירצה תחתיו 10 ימי מאסר.

את הקנס ניתן לשלם כעבור 3 ימים מהיום באחת מהדרכים הבאות:

* בכרטיס אשראי – באתר המקוון של רשות האכיפה והגבייה, www.eca.gov.il .
* מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000
* במזומן בכל סניף של בנק הדואר – בהצגת תעודת זהות בלבד (אין צורך בהצגת בשוברי תשלום).

1. פסילה על תנאי למשך 6 חודשים שלא יעבור עבירות סמים במשך 3 שנים.

**5129371זכות ערעור כדין.**

**54678313**

**ניתן היום, כ"ז אדר תשפ"ג, 20 מרץ 2023, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

יניב בן הרוש 54678313-/

נוסח מסמך זה כפוף לשינויי ניסוח ועריכה