|  |  |  |  |
| --- | --- | --- | --- |
| **בית משפט השלום בבאר שבע** | | | |
| ת"פ 35938-10-21 מדינת ישראל נ' דזאנאשוילי | | |  |
| לפני | **כבוד השופט אריה דורני-דורון** | | | |
| בעניין: | **המאשימה** | **מדינת ישראל**  **ע"י ב"כ עוה"ד** **שירלי אוחיון** | | |
|  | **נגד** | | | |
|  | **הנאשם** | **שרון דזאנאשוילי - בעצמו**  **ע"י ב"כ עוה"ד אשרף שחדה** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

|  |
| --- |
| **גזר דין** |

**אקדמות מילין:**

***"סמים הם מאבות החולי החברתי בן דורנו ומזמן. אם רצית להרוס חברה בריאה טע בה גידולי חולי הרסני זה. די בכך כדי להביאה אל עברי פי פחת. אויבי כל אומה לא צריכים לנצחה במטוסים שריון ופגזים יקרים. מספיקה מנה להריח לבלוע אולי מחט. מספיק שנעריה ונערותיה אנשיה ומשפחותיה יהיו מכורים. מי שמכור - ימכור את אביו ואמו מולדתו ומדינתו, את ילדיו שלו. מי שמכור ולא ידע זאת עד כלאו, יפגע, יבזוז, ינצל, יימכר לעבדות מינית או אחרת, מתחנן למנה, מתחייב לשתיים, וחוטף מנה אחת אפיים. תחילתם ב"קלים" וסופם באובדן ועלפון חושים. עבירות רכוש, אלימות ומין. הפיתוי עצום. הריק קסום. הכסף קל. החוב כבד. תאבד נערה חושיה וחייה באובדן שליטה, תאבד משפחה יקיריה במאבק ארגוני פשיעה ומפגן שליטה. גרם פה וגרם שם. הבור ריק יש בו סם. תחילתו בפשיעה, סופו בהרשעה. הסקרנות מהשטן. הדוד סם. הרס אדם וכל עם."***

1. הנאשם הורשע על פי הודאתו, בכתב אישום מתוקן, במסגרת הסדר דיוני בעבירות של **החזקה בסמים שלא לצריכה עצמית** לפי [סעיפים 7(א)+(ג)](http://www.nevo.co.il/law/4216/7.a.;7.c) רישא ב[פקודת הסמים המסוכנים](http://www.nevo.co.il/law/4216) (נ"ח) תשל"ג-1973.
2. כעולה מכתב האישום, ביום 04.07.21 סמוך לשעה 15:15, ברחוב אברהם אבינו 48 בבאר-שבע, החזיק הנאשם בסם מסוכן מסוג MDMA במשקל נטו של 0.9 גרם, וזאת, שלא לצריכתו העצמית ללא היתר כדין או רישיון מאת המנהל. הכול כאמור בכתב האישום המתוקן .

**תמצית תסקירי שירות המבחן:**

1. בתסקירו מיום 13.7.23, סקר שירות המבחן אורחות חייו של הנאשם, מצבו המשפחתי, ההשכלתי, התעסוקתי והבריאותי. תוך התייחסות לעברו הפלילי, וכן לשירותו הצבאי.

מדובר בנאשם בן 26, רווק וללא ילדים, בעל 12 שנות לימוד, מגיל 15 עד 18 עבר בין מסגרות, מצטיין חברתית מטעם משרד החינוך. תאר ילדות מורכבת ואלימה כלפיו, וכלפי בני ביתו מצד אביו. בעל רקע של שימוש בקנביס רפואי באישור רופא, סובל מתסמונת פוסט טראומה לאור פעילות מבצעית מתקופת הצבא ופציעה של חברו לצוות.

**כעולה מהתסקיר בשנת 2017 הגיע לחקירה בגין ביצוע עבירה של תקיפה בנסיבות מחמירות, ריצה 450 שעות של"צ רישומו הפלילי נמחק עקב אי הרשעה. עוד צוין, כי קיים תיק שהוגש בו כתב אישום בגין החזקה/שימוש בסמים שלא לצריכה עצמית המתנהל בבית משפט שלום בתל-אביב.**

שירת כלוחם בחטיבת גולני ,ובהמשך שובץ למפקדה עקב ניתוח, חייל ממושמע, ללא בעיות אלימות. הנאשם לקח אחריות על המיוחס לו בכתב האישום המתוקן, אך מיעט להרחיב פרטים ביחס לחלקו ואחריותו.

צוין בתסקיר כי "הנאשם נלחם על עתידו", בעל נכונות ורצון להתפתח מבחינה אישית ותעסוקתית.

**בהתייחס לאופי העבירה, שירות המבחן התרשם כי הנאשם נגרר, פסיבי, לא ברור מצבו מבחינת שימוש בסמים, קיים דפוס של שימוש לרעה בסמים, נוטה לנהל אורח חיים שולי ומתקשה להציב גבולות פנימיים להתנהגותו, נוטה להשליך אחריות על גורמים חיצוניים, ונוטה לעמדה מצמצמת ביחס למעורבותו בעבירה, ולכן, קיים סיכון להישנות התנהגות עוברת חוק.**

שירות המבחן, בחן אפשרות שילובו בקבוצה טיפולית, על מנת לבחון שיקומו וכן בחינת הסיכון לחזרה להתנהגות פלילית, **הנאשם התנגד.** כמו כן, מתנהל כנגדו תיק נוסף באותם אישומים, ולא ידוע מצבו מבחינת שימוש בסמים, מאחר **ולא מסר בדיקות שתן.** אם תהיה היענות לקבלת טיפול, יומלץ על דחיה של שלשה חודשים, במטרה להעמיק את האבחון בתקופת הטיפול בתחום הסמים. בשלב זה אין המלצה להימנע מהרשעתו. הנאשם לא הביע נכונות לקבלת טיפול .

**חוות דעת הממונה**

1. **מחוות דעת הממונה על עבודות השירות**, שהתקבלה בעניינו של הנאשם ביום 9.12.24 , עולה כי הנאשם מתאים לביצוע עבודות שירות.

**טיעוני הצדדים לעונש:**

1. **ב"כ המאשימה**, הפנתה למיוחס לנאשם בכתב האישום וטענה באשר לערכים המוגנים בהם פגע הנאשם. הנאשם החזיק 0.9 גרם מסוג MB. טענה כי בשים לב לנסיבות ביצוע הבירה, מידת הפגיעה בערך המוגן ולאור מדיניות הענישה הנוהגת מתחם העונש ההולם נע בין 5 חודשי מאסר בפועל שיכול וירוצו בעבודות שירות לבין 12 חודשי מאסר בפועל לצד ענישה נלווית, לרבות קנס.

הנאשם בעל עבר פלילי, הפנתה לתסקיר המציין כי הנאשם צורך קנאביס באישור רפואי, יחד עם זאת הנאשם הופנה ל-4 בדיקות שונות אך לא התייצב, ולדברי המאשימה נראה כי הסיבה היא חשש כי יגלו צריכה של סמים אחרים, וכי **ההליך המשפטי המתנהל נגדו לא מרתיעו** אותו בניגוד לטענתו בתסקיר. הפנתה להמלצת שירות המבחן שהעריך כי **קיים סיכון להישנות התנהלות עוברת חוק,** לא ראה מקום להמשך מעורבות טיפולית, ב"כ המאשימה טענה כי אין צורך בתסקיר משלים לאור עמדתו של הנאשם שלא חש בצורך טיפולי או שיקומי בכל הנוגע לשימוש בסמים.

עוד טענה כי אין מקום לסטות לקולא מהמתחם שיקבע, והתנגדה לביטול הרשעה. עתרה **לגזירת עונש ברף הנמוך של המתחם, אם כי לא בתחתיתו** וזאת בשים לב להעדר עבר פלילי, לקיחת אחריות, הודאתו וחסכון בזמן השיפוטי. ולהשית עליו מאסרים מותנים בעבירות סמים עוון ופשע. מאסר מותנה לעבירת סמים מסוג עוון לא יפחת מ-6 חודשים, ומאסר מותנה של עבירת סמים מסוג פשע, לא יפחת מ-8 חודשים, קנס שלא יפחת מ-5000 ₪, חתימה על התחייבות, פסילת רישיון נהיגה בפועל ועל תנאי.

**טענות ההגנה :**

1. **ב"כ הנאשם,** ציין כי ב"כ המאשימה הפנתה לפסיקה במקרים חמורים יותר, למתחם אין קשר כי שם דובר על צריכה עצמית של הרבה יותר סמים. הנאשם בן 26 רווק הודה בהזדמנות בראשונה וחסך זמן שיפוטי, הפנה לתסקיר שציין את מסכת חיים מורכבת, מסייע מבחינה כלכלית לבני משפחתו, בעברו פעיל חברתית, יזם והוביל עזרה לחסרי ישע, תרם למשפחות מעוטות יכולה בבית הספר בו למד.

**שירת כלוחם ביחידה קרבית, במהלך שירותו עבר ניתוח שלאחריו המשיך להתנדב עד לשחרורו. סובל מפוסט טראומה עקב היותו לוחם, עת היה בפעילות מבצעית בה נפגע אחד מחבריו, וכתוצאה מכך מטופל בקנאביס רפואי. הפנה לשירות המבחן שלא בא בהמלצה להימנע מהרשעה, אך גם לא בא בהמלצה לעונש מוחשי, וטען ששירות המבחן אינו סבור שצריך לתת עונש מוחשי.**

עוד טען כי מעשיו אינם ברף הגבוה של העבירות, הן מבחינת הסם, והן מבחינת הכמות, ועתר לעונש בתוך המתחם, עם מתן שיקולים לכך שהנאשם לקח אחריות, הודה ושיתף פעולה באופן מלא, וכן ציין ילדות המורכבת שעבר, התנהלות חייו החיובית ועזרה לזולת.

ב"כ הנאשם הפנה לפסיקה בכתב ובע"פ, טען כי לאור כמות הסם הקטנה, תחתית המתחם יכולה להתחיל במאסר על תנאי ובמקרים גם של"צ , ללא קנס לאור נסיבותיו האישיות ולאור כך שאינו עובד מתחילת המלחמה, בהיותו פוסט טראומתי, ניתן להסתפק בהתחייבות. באשר לפסיקה שהוגשה ע"י המאשימה טען ב"כ הנאשם כי מדובר שם בנאשם רצידיביסט וכמות הסם פי קצת יותר מ-2 מהעבירה מושא תיק זה.

**ההגנה עתרה למאסר על תנאי יחד עם של"צ, אם בבימ"ש סבור שיש צורך של ביצוע עבודות שירות, שיהיה בתחתית לא יותר מחודש, עתר להסתפק בעונש צופה פני עתיד עם של"צ.**

1. **דברי הנאשם,** בדבריו האחרונים הביע צער על מה שקרה, לקח אחריות על מעשיו, ציין כי לא עובד מתחילת המלחמה, איבד חברים מגולני וגם במסיבה מ"נובה", עובד מגיל 14, הוריו גרושים, מסייע לאמו, מעוניין לשקם את חייו, מסר כי זו הייתה מעידה שלא יחזור עליה, הודה באשמה.

מתחם הענישה :

1. **העיקרון המנחה בענישה הוא עקרון ההלימה, היינו קיומו של יחס הולם בין חומרת מעשה העבירה בנסיבותיו ומידת אשמתו של הנאשם ובין סוג ומידת העונש המוטל עליו. לשם קביעת מתחם העונש ההולם, בהתאם לעקרון ההלימה, יש להתחשב בערך החברתי שנפגע, במידת הפגיעה בו, במדיניות הענישה הנוהגת ובנסיבות הקשורות בביצוע העבירה.**
2. הערכים המוגנים בהם פגע הנאשם במעשיו הם שמירה על שלום הציבור, ביטחונו, שלמות גופו ונפשו וכן בשמירה על שלטון החוק והסדר הציבורי מפני נגע הסמים על השלכותיהם בתחומי האלימות ועבירות רכוש ונוספות .
3. בפסיקת בית המשפט העליון הודגשה רבות חומרתן של עבירות הסמים ונקבע כי יש צורך בהטלת ענישה מחמירה ומרתיעה על מבצעיהן, לעניין זה ראו [ע"פ 10173/16](http://www.nevo.co.il/case/21914030) **מדינת ישראל נ' תמיר טאהא** (14.02.2017).

**נסיבות הקשורות בביצוע העבירה :**

1. בחינת הנסיבות הקשורות בביצוע העבירה מלמדת, כי מדובר בסם מן הסוג הכימי והנחשב למסוכן בהשפעתו, בשונה מסוג סמים המכונים " קלים ", בכמות גדולה מהכמות המוגדרת לצריכה עצמית של MDMA , אך עדיין נחשבת לכמות מינורית במונחי סחר והפצה. על כן ניתן לומר כי מידת הפגיעה בערכים המוגנים, במקרה דנן, היא בעוצמה נמוכה עד בינונית. זאת, מבלי להמעיט בפגיעה בעצם ההחזקה והצריכה של הסמים שלא לצריכה עצמית כחלק מענף מסוכן שהתפתחותו והעסקאות במסגרתו מאפשר המשך שקיעתה של החברה ומחוז בסם.

**מדיניות הענישה הנוהגת**

1. מנעד הענישה בעבירה דנן הוא רחב, כאשר בכל מקרה נקבע העונש בהתאם לנסיבותיו, מפסקי הדין הבאים, חלקם דומים במהותם לענייננו, חלקם חמורים וחלק פחות, ניתן לקבל אמת מידה למדיניות הענישה הנוהגת:
2. [ת"פ (רחובות) 63697-07-17](http://www.nevo.co.il/case/22865634) מדינת ישראל נ' אייל (19.2.20)- הנאשם הורשע לפי הודאתו בתיק העיקרי ובתיק הצירוף בשתי עבירות של החזקת סמים שלא לצריכה עצמית. לפי כתב האישום הראשון, בבוקר יום 16.5.16, החזיק הנאשם בביתו שקית המכילה סם מסוכן מסוג קנבוס במשקל של 132.98 גרם נטו, סם מסוכן מסוג חשיש במשקל של 5.65 גרם נטו וסם מסוכן מסוג חשיש במשקל של 20.31 גרם נטו. לפי כתב האישום השני, בצהרי יום 3.4.18, במהלך חיפוש שנערך בביתו של הנאשם, נתפסו בביתו סמים מסוכנים כדלקמן: סם מסוכן מסוג חשיש במשקל 34.5 גרם נטו, סם מסוכן מסוג קוקאין במשקל 0.7302 גרם נטו, סם מסוכן מסוג cholorethcathinone במשקל 0.9751 גרם נטו וטבליה של סם מסוכן מסוג MDMA. בית המשפט קבע כי מתחם העונש ההולם את העבירות מושא כתבי האישום, **נע בין מאסר קצר, שיכול ויבוצע בדרך של עבודות שירות, ובין מאסר לתקופה של 12 חודשים**. בית המשפט גזר על הנאשם, שנטל אחריות על מעשיו, נעדר עבר פלילי, תוך התייחסות לנסיבותיו האישיות הלא פשוטות כפי שפורטו בתסקיר שירות המבחן וההליך הטיפולי שיקומי שעובר, עונש של מאסר לתקופה של **חודשיים,** שיבוצע בדרך של עבודות שירות, לצד מע"ת, צן מבחן, קנס בסך 2,000 ₪ ופסילת רישיון נהיגה על תנאי.
3. [ת"פ (ק"ש) 14998-08-16](http://www.nevo.co.il/case/21914524) מדינת ישראל נ' כהן (16.3.17)- הנאשם הודה והורשע, בעבירות של החזקת סמים שלא לצריכה עצמית, החזקת סמים לצריכה עצמית והספקת סמים מסוכנים (שני מקרים). על פי האישום הראשון - במהלך חיפוש שערכו שוטרים בביתו של הנאשם בכפר גלעדי, ביום 26/7/16, נמצא כי החזיק סם מסוכן מסוג קוקאין במשקל כולל של 0.7837 גרם, 0.4213 גרם סם מסוכן מסוג MDMA ו- 2.08 גרם של סם מסוכן מסוג קנבוס. על פי האישומים השני והשלישי – במהלך שנת 2016, במועדים מדויקים שאינם ידועים למאשימה, מכר הנאשם לאדם בשם יונתן צור, בשתי הזדמנויות, סם מסוכן מסוג קנבוס בכמות שאינה ידועה למאשימה, תמורת 100 ₪ ו- 300 ₪. בית המשפט קבע כי מתחם העונש ההולם נע **בין מאסר על תנאי ועד 12 חודשי מאסר לריצוי בפועל.** בית המשפט גזר על הנאשם, רווק בן 36, נעדר עבר פלילי, שהודה במיוחס לו, חסך בזמן שיפוטי ניכר, לקח אחריות על מעשיו ושהה **במעצר כחודש ימים,** עונש של צו של"צ בהיקף של 140 שעות, לצד מע"ת, קנס בסך 3,000 ₪, פסילת רישיון נהיגה ופסילה על תנאי.
4. **ב**[**עפ"ג (תל-אביב) 31809-03-20**](http://www.nevo.co.il/case/26540916) **יורגאייב נ' מדינת ישראל** (3.5.20)- הנאשם הודה והורשע בעבירה של החזקת סם שלא לצריכה עצמית וב-2 עבירות נוספות של החזקת סם לצריכה עצמית. נטען בכתב האישום המתוקן, בתיק המוביל כי הנאשמים נסעו ברכב, ביחד עם אחרים. נאשם 2, נהג ברכב ובאותן נסיבות החזיק במכשירי פריצה ואילו נאשם 1 החזיק 4 טבליות של סם מסוג MDMA, 0.9 גרם של סם מסוג קנביס, 0.61 גרם סם מסוג קוקאין ומספר נוסף של טבליות סם מסוג MDMA, שלא לצריכתו העצמית. הנאשם צירף שני תיקים נוספים, על פיהם החזיק בתוך רכב, סם מסוכן מסוג קנביס במשקל 0.12 גרם בסמוך לבלם היד ומתחת למכסה המנוע סם מסוג קוקאין במשקל 0.39 גרם והכל לצריכתו העצמית. במועד נוסף, החזיק הנאשם בכיסו 2 מנות סם מסוג קוקאין במשקל של 0.36 גרם ו- 2 טבליות סם מסוג MDMA, זאת בכניסה למועדון ברחוב החשמונאים בתל אביב, והכל לצריכתו העצמית. בית משפט קמא קבע מתחם העונש כולל שנע **בין מאסר קצר שיכול וירוצה בדרך של עבודות שירות לצד ענישה נלווית ופסילת רישיון נהיגה ועד ל- 12 חודשי מאסר לריצוי בפועל, לצד ענישה נלווית ופסילת רישיון נהיגה.** בית המשפט קמא גזר על נאשם, בן 48, שהודה בפתח משפטו, שחסך בזמן שיפוטי ניכר, שלו עבר פלילי הכולל 13 הרשעות קודמות ועבר תעבורתי הכולל 14 הרשעות קודמות, תוך התייחסות לנסיבותיו האישיות כפי שתוארו בתסקיר שירות המבחן, העובדה כי ניתק קשר עם שירות המבחן ולא פנוי לעריכת שינוי בחייו ובטיפול וכי מסר דגימות שתן המעידות על שרידי סם, עונש של 6 חודשי מאסר שירוצו בדרך של עבודות שירות, לצד מע"ת, קנס בגובה 1,500 ₪ ופסילת רישיון נהיגה לתקופה של 12 חודשים. הערעור שהוגש לבית המשפט המחוזי נדחה.
5. ב[ת"פ (תל-אביב) 46841-12-17](http://www.nevo.co.il/case/23429938) מדינת ישראל נ' עיסה ואח' (8.1.20)- הנאשם הורשע על פי הודאתו בעבירה של החזקת סם שלא לצריכה עצמית בתיק העיקרי ועבירה של החזקת סם לצריכה עצמית בתיק הצירוף. על פי כתב האישום בתיק העיקרי נטען כי הנאשמים התגוררו ביחידות דיור עצמאיות ברחוב עזה בתל אביב יפו בעת הרלוונטית. ביום 25.08.2016 החזיק הנאשם ביחידתו סמים מסוכנים שלא לצריכה עצמית ובין היתר, 45 בולי LSD, 16 טבליות MDMA, 5 גבישים של MDMA במשקל 2.3 גרם, 4 בולי LSD נוספים וחשיש במשקל 14 גרם. בנוסף, צירף הנאשם תיק נוסף על פיו החזיק הנאשם בחנייה מאחד בחופי ים המלח סיגריה ובה סם מסוג חשיש במשקל של 3 גרם. בית המשפט קבע מתחם עונשי הנע **בין מאסר קצר שיכול וירוצה בדרך של עבודות שירות ועד ל-15 חודשי מאסר לריצוי בפועל לצד ענישה נלוות**. בית המשפט מצא מקום לסטות ממתחם הענישה וגזר על הנאשם, צעיר לימים בן 25, נעדר עבר פלילי, שניקה שולחן, נטל אחריות מלאה על מעשיו, הביע חרטה, חסך בזמן שיפוטי ניכר, תוך התייחסות לנסיבות חייו הלא פשוטות כפי שפורטו בתסקיר שירות המבחן, הטיפול שעבר ובדיקות השתן **הנקיות** משרידי סם, עונש של צו של"צ בהיקף של **200 שעות** לצד מע"ת, צו מבחן, קנס כספי בסך 1000 ₪, פסילת רישיון נהיגה על תנאי וחילוט הכסף שנתפס.
6. ב[ת"פ (שלום קריות) 64995-06-19](http://www.nevo.co.il/case/25822643) מדינת ישראל נ' רביע דראגמה (24.08.2020): הנאשם הורשע בביצוע עבירה של החזקת סמים שלא לצריכה עצמית מסוג חשיש ומסוג MDMA, הנאשם בעל עבר פלילי. בית המשפט קבע מתחם ענישה **הנע בין עונש מאסר קצר שניתן לשאת בדרך של עבודות שירות ועד 15 חודשי מאסר.** על הנאשם הושת עונש של **חודשיים** מאסר בדרך של עבודות שירות לצד עונשים נלווים.
7. ב[ת"פ (ב"ש) 17043-12-21](http://www.nevo.co.il/case/28159723) מדינת ישראל נ' חלאיקה ואח' (30.1.23) – הנאשם הודה והורשע בהחזקת סם מסוכן מסוג MDMA לצריכה עצמית במשל של 0.3049 גר'. בית המשפט אימץ את **הסדר הטיעון** וגזר על הנאשם מאסר על תנאי, קנס סימלי, התחייבות ופסילה על תנאי.
8. ב[ת"פ (ב"ש) 68386-11-20](http://www.nevo.co.il/case/27195223) מדינת ישראל נ' עדי אוואסקר (19.09.2022)- הנאשם הודה והורשע בעבירת החזקת סם מסוכן לצריכה עצמית שעניינה החזקת קנאביס במשקל 13.10, קנאביס במשקל 0.1937 וכן החזקת סם מסוכן מסוג MDMA במשקל 0.3 גרם. בית המשפט קבע מתחם **הנע בין מאסר על תנאי ל-6 חודשי עבודות שירות וגזר על הנאשם 30 ימי מאסר**, **הפעלת מאסר מותנה בן 4 חודשים בחופף** כך שבסך הכל ירצה הנאשם 4 חודשי מאסר בעבודות שירות, וענישה נלווית.
9. ב[ת"פ (ב"ש) 59017-02-21](http://www.nevo.co.il/case/27435100) מדינת ישראל נ' אלירן מויאל (12.09.2022) - הנאשם הודה והורשע בהחזקת 3 יחידות סם מסוכן מסוג קוקאין במשקל 1.2 גרם שלא לצריכתו העצמית. נוכח **הליך שיקומי שעבר** הנאשם סטה בית המשפט ממתחם העונש ההולם וגזר על הנאשם מאסרים מותנים, קנס ופסילה על תנאי.
10. ב[ת"פ (ירושלים) 15744-01-19](http://www.nevo.co.il/case/25297221) מדינת ישראל נ' ראיד עואודה (18.11.19) – הנאשם הורשע בהחזקת 20 יחידות של סם מסוג MDMA שלא לצריכה עצמית. **בית המשפט קבע מתחם הנע בין מאסר על-תנאי ושל"צ נרחב, ועד ל-6 חודשי מאסר לרבות בעבודות שירות, וגזר על הנאשם 300 שעות של"צ, צו מבחן, מאסר על תנאי, קנס ופסילה על תנאי.**
11. בע"פ 1473/18 אוחיון נ' מדינת ישראל – הנאשם הורשע בגין החזקת סם מסוכן מסוג קוקאין שלא לצריכה עצמית במשקל 1.688 גרם וכן יחידת סם קוקאין במשקל 0.4185 ג'. בית משפט השלום הסתפק בענישה צופה פני עתיד, קנס ופסילה אך **בית המשפט המחוזי קבע מתחם עונש הנע בין 6-12 חודשי מאסר,** חרג מן המתחם וגזר על המערער 2 חודשי מאסר שירוצו בעבודות שירות.
12. ב[ת"פ (רמלה) 21616-09-13](http://www.nevo.co.il/case/8278474) מדינת ישראל נ' שושנה אכלופי (19.6.2014) – הנאשמת בת 53, הורשעה בהחזקת הרואין, במשקל נטו 0.575 גר' לשימוש עצמי. בית המשפט קבע מתחם הנע בין ענישה הצופה פני עתיד ועד מאסר קצר, שיכול שירוצה בעבודות שרות, ובסופו של יום גזר בית המשפט על הנאשמת צו מבחן לשנה, התחייבות והאריך את המאסר המותנה בן 4 חודשים, אשר היה תלוי ועומד כנגדה.

**מתחם העונש :**

1. לאחר שבחנתי את נסיבות ביצוע העבירה ואת מדיניות הענישה הנוהגת, שאינה הפרמטר היחיד בקביעת מתחם ענישה ושאר פרמטרים לרבות המתחם הראוי **בסוג סם כימי זה,** אני קובע, כי מתחם העונש ההולם במקרה זה נע בין **מספר חודשי מאסר שיכולים להיות מבוצעים בדרך של עבודות שירות לבין 12 חודשי מאסר לצד עונשים נלווים**.

**האם יש מקום לסטייה מהמתחם בשל נסיבות שיקום או צדק :**

התסקיר מציין בעיה רפואית של פוסט טראומה, ולכאורה היה מקום כי ייכתב שהתסקיר בא בהמלצה לעבודות של"צ או לצו מבחן אלא שהתסקיר נמנע מלעשות כן. התסקיר אינו חיובי לגבי הנאשם שאינו משתף פעולה ומתנגד לטיפול. דווקא בתחום זה של התמכרות הדרך להקלה עוברת דרך שירות המבחן ומסלולי השיקום, ולא כך הוא המקרה דנן. **כנגד הנאשם אף הוגש כתב אישום נוסף בגין עבירות סמים המתנהל בימים אלה בתל אביב.**

בהעדר כל המלצה של שירות המבחן לשל"צ בהערכת סיכויי הערכת החזרה לסורו וסיכון הציבור, כמו גם סיכון מקומות השל"ץ לאחר שכבר ריצה הנאשם בעבר 450 שעות של"צ, ושוב חזר לסורו, לא מצאתי כל סיבה לסטייה מהמתחם רק משום שהנאשם בוחר שלא לשתף פעולה עם גופי שיקום וטיפול. בסופו של יום ניתנה חוות דעת הממונה להתאמה לעבודות שירות.

**גזירת העונש ההולם בתוך המתחם**

1. בגזירת העונש המתאים לנאשם, בגדרי מתחם העונש ההולם, יתחשב בית המשפט בשיקולים כלליים ובשיקולים פרטניים, שאינם קשורים בנסיבות ביצוע העבירה.
2. הנאשם בן 26, ביצע בהתאם להודאתו עבירה של תקיפה ואף ריצה 450 שעות של"צ, יש כנגדו תיק נוסף בתחום הסמים המתנהל בימים אלה וישנה הכרעת דין כפי שהובהר בהסכמה בפתח הדיון, סיים 12 שנות לימוד, שירות צבאי כלוחם בסדיר בגדוד של חטיבת גולני. כמו כן הנאשם נטל אחריות למעשיו, הודה במעשים ובכך תרם לחיסכון בזמן שיפוטי יקר, כמו כן הנאשם הביע צער על מעשיו.
3. בעניינו של הנאשם, לעניין העונש התבקש ע"י הצדדים תסקיר שירות מבחן, וב"כ הנאשם ביקש את התייחסות שירות המבחן גם לגבי ביטול ההרשעה, כנגד הנאשם מתנהל תיק נוסף באותם אישומים ולא ידוע מצבו מבחינת שימוש בסמים, **לא מסר בדיקות שתן,** **שירות המבחן לא בא בהמלצה טיפולית** **שיקומית** .
4. הנאשם אינו מצוי במסלול שיקום או טיפול. **הוא מתנגד לכך.** הנאשם לא מבצע בדיקת שתן, ואינו מעיד על עצמו כראוי להדרכה וליווי הגופים הסוציאליים הטיפוליים. החברה והציבור אף הם לנגד עיני בית המשפט וסיכונם מחייב עליית מדרגה והעדפת האינטרס הציבורי המתעקש לשמור על הציבור מפני המבקשים להיאחז בתחום הסמים ללא מעורבות ידו השיקומית והטיפולית של הציבור.
5. **באשר לחוות דעת ממונה – הנאשם זומן ולא התייצב, מספר פעמים** בדו"ח הממונה על עבודות השירות מדובר **ב7 מועדי זימון בסופו של יום ובסובלנות בית המשפט ואזהרתו את הנאשם כי בהעדר חוות דעת הממונה חשוף הנאשם לעונש מאסר מאחורי סורג ובריח, התייצב הנאשם וקיבל את חוות דעת הממונה בדבר התאמתו.**
6. שירות המבחן מעלה על נס את סירובו של הנאשם לקבל טיפול ומעריך סיכויי הישנות העבירה בניתוח מפורט של הנאשם אישיותו והידרדרותו. מלבד המלים כי אין הנאשם מתאים לעונש מקל כל הנאמר מספיק כדי ההגעה למסקנה זו . העדר השיקום. הסיכון להישנות העבירה לאחר ניתוח כלל הפרמטרים כולם, ביצועו **בהתם לתסקיר שירות המבחן בעבר הוטל** של"צ כ 450 שעות, מה שלא מנע המשך הסתבכותו בפלילים מבהירים כי יש לעצור התהליך הפלילי בו מתקדם הנאשם באמצעות מאסר בפועל לתקופה קצרה, שיש בו קו אדום שיתכן שבזעזוע זה, יעצור הסחף ויבהיר הנורמה, ויפה שעה אחת קודם נוכח המדרון החלקלק בו החל הנאשם את מסעו, במודעות ואדישות, מבלי לפגוע בנסיבותיו, ומבלי לעשות בהן שימוש להיתר עבירות בתחום זה כלפי עצמו וכלפי אחרים.

* **בית המשפט והמדינה מוקירים כל לוחם למען המדינה, אך חובת בית המשפט לשמור על הציבור מפני מחללי תוכנה של המדינה ערכים מוגנים בה וצביונה החברתי למגר נגע הסמים משורות אזרחיה חייליה ורחובותיה. לא ייעשה השירות הצבאי בעבר רוב אזרחי המדינה, היתר או פלסתר לעבירות סמים. אם יש מחלת ממארת בכל צבא ומדינה, מחלה וסכנה ממנה הכל יראים זו התפשטות תופעת הסמים, הרוצח השקט של כל חברה וחברה במנות קטנות ובנזקים עצומים לטווחי זמן ארוכים וקצרים.**

1. **כפועל יוצא לא מצאתי נימוקים לחרוג לקולא או לחומרא מהמתחם שקבעתי.**
2. הנאשם עובד מספר חודשים במיני מרקט ליד ביתו, הסיכון לעליית מדרגה ועיסוק בתחום הסמים גבוה ביותר , אין להמתין עד תהפוך המכולת או כל מקום ומפגש של הנאשם עם ציבור ל- תחנת סמים. הרתעת הנאשם מחייבת יישום אם לא באורך התקופה לפחות בעוצמתה וטיבה.
3. לא הוכח כי הנאשם הפיק רווח כלכלי מהחזקת הסמים, ניתן להסתפק בענישה כלכלית יחסית מתונה, אך כזו שמבטאת העדר כדאיות גם אישית פרטית להחזיק סמים מסוכנים מעבר לקנאביס הרפואי בכמות המותרת לנאשם. יש לזכור כי תחום כלכלי זה של הסמים, מניע ארגוני פשע מסוכנים ובלדרי סמים בעולם כולו. לא ארחיב בכל הנוגע לקשר שבין סמים לארגוני טרור, לסיכון ביטחוני להרס עתידם של צעירים לרבות חיילים בראשית דרכם, זאת מלבד עבריינות בתחומי הרכוש, האלימות, עבירות מין, ועוד המוכר והנדוש במלל.
4. **לאור כל האמור לעיל, הגעתי לכלל מסקנה כי ראוי להטיל על הנאשם עונש המצוי ברף הנמוך של מתחם העונש ההולם אך לא לסטות הימנו, בהעדר כל עילה ראויה לא מצד השיקום ולא מטעמי צדק כשלמול זה האינטרס הציבורי בעבירות מסוג זה.**
5. הבחירה לשתף פעולה עם שירות המבחן בתסקיר שלילי או עם הממונה על עבודות השירות אליו לא הגיע מספר פעמים, היא "זכות " שהנאשם וויתר עליה אלמלא אזהרת בית המשפט בדבר עונש מאחורי סורג ובריח . יתכן כי הנאשם ביקש להוליך בית המשפט רק במסלול המאסר המותנה צופה פני עתיד. על הנאשם ונאשמים לדעת כי העדר שיתוף פעולה עם גופי השיקום הסוציאליים, עלול להחמיר בתוצאת עונשם בהעדר הליך שיקומי. סירוב לגישה השיקומית מותיר הגישה הגמולנית וההלימה על מכונה.
6. סטייה לצורכי שיקום שאינו קיים- **אינה קיימת**. סטייה מטעמי צדק שלא מתקיים בנסיבות מסקנותיו השליליות של שירות המבחן- **אינה מתקיימת** , לנוכח כתב אישום חדש בעבירות סמים, שהוגש ומתנהל **בתל אביב,** בריחה מבדיקות סמים בשירות מבחן **אי הגעה** זה מספר פעמים למפגש אצל הממונה על עבודות השירות, כל אלו אינם יכולים להוליד תוצאה נמוכה מההולם בדרך של מניפולציה או התנהלות אדישה או מכוונת.
7. אין אפשרות בחוק להטיל עבודות של"צ ללא הסכמה והמלצה של שירות המבחן וצו מבחן ללא הסכמה והמלצה, גם עונש צופה פני עתיד לבדו ,אינם ענישה הולמת בנסיבות העבירה וקביעות עקרוניות של שירות המבחן המבדילים לא אחת בין תיק לתיק נאשם לנאשם הגם שגישת השירות טיפולית שיקומית אינדיווידואלית במהותה ותכליתה, ולא נזכר בתסקיר, ויתכן שאף לא מתפקידו לשקול בהמלצתו, האינטרס הציבורי בהרתעת הרבים. בית המשפט אינו גוף סוציאלי מלווה לאורך חייו של נאשם. להליך פלילי יש מועד וזמן. זמנו של הציבור ומשאביו. זמנם של באי כוח הצדדים שניהם.
8. **בהעדר כל מוטיבציה למסלול שיקומי טיפולי, יש לשקם את החברה עצמה מעבריינות הסמים .** יש לשמור על "המתגייסים" הצעירים לצבא ועל כור ההיתוך של אלו מלשקוע בעולם הסמים, יש להילחם בתופעה ללא ייאוש, יש להרשיע ולהושיע רק את מי שמעוניין בכך, וגם זאת באיזון, כי יש נפגעים לעבירות הסמים במדינה ובאזור. בקרב צעירים ומבוגרים, וחומרת העבירה משליכה גם על לגיטימיות הסטייה ממתחמים.
9. אישור לקנאביס רפואי אינו היתר לסמים מסוכנים אחרים ואף לא לאותו סם בכמות גדולה מההיתר .השכפ"ץ " הרפואי" הפרטי אינו הכשר לעבריינות בסיכון הרבים. הוא גם לא כסות או פתח מילוט .
10. הנאשם עובד כמוכר בחנות מכולת והסיכון והפיתוי גדולים, עונש זה מחייב הרתעת היחיד והרבים, ומצדיק הטיית הכף לאינטרס הציבורי, שנשכח בעבירות, שבשל הכמות הקטנה של סם מסוכן. מצליחות לשרוד בדרגת סיכון רבים גבוהה. הנטייה של בתי המשפט להציל היחיד בגמילה ושיקום, **אינה קיימת במקרה זה.**
11. הוקרת תרומה לחברה בעבר כלוחם ומצבו הבריאותי של הנאשם כבר זכו להתחשבותו של בית המשפט **בעבר** בריצוי 450 שעות של"צ. נוסף לאמור **נפתח ומתנהל תיק נוסף** בתחום הסמים בתל אביב בעוד שורות גזר דין זה נכתבות, מה שאינו מעיד אלא על צורך באמירה ערכית ברורה של בית המשפט עקב פגיעה בערכים המוגנים, וזאת טרם ירחם על אכזרים המסכנים את הרבים שתסקיר שירות המבחן מעיד על סיכוי וסיכון המשך הישנות עבירות הסמים . למרות האמור ועדיין בטענות הסנגור המלומד גם בקביעת תקופת העונש התחשב בית המשפט ואיזן כלל השיקולים ביחס למתחם וחומרת סוג הסם והשלכותיו על המרחב הציבורי .
12. לעניין פסילת הרישיון בפועל, ביקשתי להימנע מהטלת רכיב ענישתי זה, במכלול הנסיבות לקולא, לעומת זאת פסלתי פסילה **על תנאי** כדי להבהיר כי הסנקציות בעבירה זו נוגעות לכל חיי השגרה והרווחה.
13. הכף שהותוותה על ידי פסיקות מחייבת של בית המשפט הינה ליתן ביטוי לאינטרס הציבורי על פני האישי.

**"ההלכה בעניין עבירות סמים קובעת כי נוכח חומרתן הרבה של אותן העבירות יש להתמודד מולן באמצעות ענישה משמעותית ומרתיעה ...כי יש לבכר את שיקולי ההרתעה על השיקולים האישיים בעבירות מסוג זה ... וכי יש חשיבות בענישה כלכלית בעבירות סמים שעיקרן הוא בצע כסף" (**[**ע״פ 8988/16**](http://www.nevo.co.il/case/21644133) **אשר בן סימון נ' מדינת ישראל (8.3.17)).**

**וכן:**

**"אכן, נגע הסמים הפוגע קשות בחברתנו מחייב מלחמת חורמה והעונשים שיגזרו על ידי בתי המשפט בשל עבירות סמים צריכים להשתלב במאבק הכולל להדברת הנגע. על כן, יש ליתן משקל ממשי לשיקול ההרתעתי אל מול השיקולים האישיים, אשר משקלם יהיה נמוך יותר במקרים כגון אלה. 'עונש הולם למחזיקי סמים שלא לשימוש עצמי - קרי: למשולבים במערך ההפצה - מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים" (**[**ע״פ 9482/09**](http://www.nevo.co.il/case/5726579) **ביטון נ' מדינת ישראל (24.7.11)).**

1. במקרה דנן, האיזון הכולל לאחר כל ההקלות בנסיבות, מחייב **עונש מאסר בעבודות שירות,** שאין בו כדי היטמעות בעולם הפשע העברייני, אך מנגד יש בו כדי להבהיר הנורמה בהרתעת היחיד והרבים, ואם לא יעלה הנאשם על דרך המלך יורחק מהציבור לתקופות ארוכות יותר בעתיד. וויתור על מאסר בעבודות שירות פירושו וויתור על ההרתעה וזילות הפגיעה בערכים המוגנים ובאינטרס הציבור .
2. חמלה כלפי הנאשם בגזירת עונש של מאסר על תנאי בלבד, פירושו מן העבר השני אכזריות כלפי נערים ונערות המאושפזים בבתי חולים לחולי נפש **משימוש בסמים**, וכן אכזריות כלפי נפגעי עבירות רכוש אלימות מין כתוצאה מסמים. מאבק בנגע הסמים מחייב נחישות שידוד מערכות ותודעה ציבורית כנה.
3. כדי לאפשר לנאשם להמשיך לנהל גם אם חלקית את " הסופר – המכולת " באיזון, עבודות השירות תהיינה 6 שעות ליום, שלא להתנתק באופן מוחלט ממקור פרנסתי . ישנה חשיבות ליציבות כלכלית ולהעדר הזדקקות לכסף קל או תלות בו , אך יובהר כי אם יעבור הנאשם עבירת סמים, חושף עצמו לאובדן מקור פרנסתו או פגיעה בו, שכן מקור זה הוא גם חשיפתו לציבור בנגישות קלה ומסכנת **. תסקיר שירות המבחן קבע כי קיים סיכון להישנות העבירה.**
4. בעבירות הסמים המרכיב הכספי והרווחים במכלול השרשרת גם אם לא של משתמש הקצה, חייבים להיות גם חלק מהענישה וההרתעה.
5. לאור האמור, הנני גוזר על הנאשם את העונשים הבאים:
6. **4 חודשי מאסר בפועל לריצוי בעבודות שירות. בהתאם לחוות דעת הממונה, הנאשם יבצע העבודות במחלקה וטרינרית בעיריית באר שבע . הנאשם ירצה עונש זה החל מיום 21.1.25. על הנאשם להתייצב ביום זה עד השעה 08:00 במשרדי הממונה על עבודות השירות.**
7. **הנאשם ירצה את עונש עבודות השירות עד 6 שעות ליום כפוף להוראות הממונה על עבודות השירות .**

**הובהר לנאשם כי במידה ולא ימלא אחר הנחיות הממונה על עבודות השירות או מי מטעמו, ותוגש בקשה להפקעת מאסרו זה, הרי שיוכל בית המשפט לקבוע כי יתרת המאסר תרוצה מאחורי סורג ובריח**.

1. **6 חודשי מאסר על תנאי, לתקופה של 3 שנים מהיום, לבל יעבור במשך תקופת התנאי כל עבירת סמים מסוג פשע לפי** [**פקודת הסמים המסוכנים**](http://www.nevo.co.il/law/4216)**.**
2. **3 חודשי מאסר על תנאי, לתקופה של 3 שנים מהיום, לבל יעבור במשך תקופת התנאי כל עבירת סמים מסוג עוון לפי** [**פקודת הסמים המסוכנים**](http://www.nevo.co.il/law/4216)**.**
3. **קנס בסך 4,000 ₪ או 10 ימי מאסר תמורתו. הקנס ישולם ב- 10 תשלומים חודשיים שווים ורצופים החל מיום 10.5.25 ובכל עשירי לחודש שלאחריו. לא ישולם תשלום אחד מהתשלומים במועדו תעמוד יתרת הקנס לפירעון מיידי ויצטרפו אליה חיובי ריבית והצמדה כחוק.**
4. **התחייבות עצמית בסך 5,000 ₪ לבל יעבור הנאשם כל עבירת סמים לפי** [**פקודת הסמים המסוכנים**](http://www.nevo.co.il/law/4216) **במשך שלוש שנים מהיום.**
5. **שלילה על תנאי - אני מורה על שלילת רישיון הנהיגה של הנאשם, שלילה על תנאי בת 6 חודשים, וזאת למשך תקופה של שלוש שנים מהיום, והתנאי שלא יעבור במשך תקופת התנאי כל עבירת סמים לפי** [**פקודת הסמים המסוכנים**](http://www.nevo.co.il/law/4216)**.**
6. **ניתן בזאת צו להשמדת הסמים בחלוף ימי הערעור ובהתאם להחלטת הקצין הממונה על החקירה בתיק זה .**
7. **גזר הדין ישלח על ידי המזכירות לממונה על עבודות השירות .**

**זכות ערעור כחוק.**

**ניתן היום, ט"ו כסלו תשפ"ה, 16 דצמבר 2024, בנוכחות הצדדים.**

**5129371**

**54678313**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

אריה דורני דורון 54678313

נוסח מסמך זה כפוף לשינויי ניסוח ועריכה