|  |  |  |  |
| --- | --- | --- | --- |
| **בית משפט השלום באילת** | | | |
| ת"פ 61718-10-21 מדינת ישראל נ' בן עמי | | |  |
| בפני | **כבוד השופט גיל אדלמן** | | | |
| בעניין: | **המאשימה** | **מדינת ישראל** ע"י ב"כ עוה"ד שירלי הדר | | |
|  | **נגד** | | | |
|  | **הנאשמים** | **דורון בן עמי** ע"י ב"כ עוה"ד יעל דארבי | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7 (א)](http://www.nevo.co.il/law/4216/7.a), [7 (ג)](http://www.nevo.co.il/law/4216/7.c)

|  |
| --- |
| **גזר דין** |

**המסגרת העובדתית**

1. הנאשם, דורון בן עמי, הורשע לאחר ניהול הוכחות, כמפורט בהכרעת הדין מיום 20.11.2022, בעובדות כתב אישום המייחסות לו החזקה ושימוש בסמים שלא לצריכה עצמית – עבירה לפי סעיף [7 (א)](http://www.nevo.co.il/law/4216/7.a) + [7 (ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג- 1973 (להלן: פקודת הסמים).
2. על פי עובדות כתב האישום, ביום 11.8.2020 בשעה 14:40, החזיק הנאשם בביתו סמים מסוכנים שלא לצריכה עצמית כמפורט להלן[[1]](#footnote-1).
3. סם מסוכן מסוג חשיש (להלן: חשיש) במשקל 107.20 גרם נטו.
4. חשיש במשקל 11.37 גרם נטו.
5. חשיש במשקל 89.14 (-4.46) גרם נטו.
6. ביום 27.11.2022 טענו הצדדים לעונש.
7. המאשימה בטיעוניה לעונש ביקשה לקבוע כי מתחם העונש ההולם נע בין 4 ועד 12 חודשי מאסר בפועל, וטענה כי יש למקם את עונשו של הנאשם ב"רף הבינוני" של המתחם, ולהשית עליו קנס כספי, התחייבות ופסילת רישיון לתקופת של שנתיים, וכן פסילה על תנאי.

התובעת עמדה על הערכים המוגנים בהם פגע הנאשם במעשיו, ביניהם שמירה על בריאותם הגופנית והנפשית של צרכני הסמים הקיימים, ושל אלו הפוטנציאליים העלולים ליפול כנטל על הציבור. עוד הדגישה המאשימה את ערך ההגנה על הציבור מפני עבירות משתמשי הסמים, הנוהגים לעיתים מנהג עברייני על מנת להשיג אמצעיים כספיים להשגת הסם הנחוץ להם.

אשר למיקומו של הנאשם במתחם לו עתרה המאשימה, היא טענה כי הנאשם חרג מתנאי רישיון החזקת הקנביס שהחזיק, לא נטל אחריות על מעשיו, וכן : "בחר להחזיק בכמות לא מבוטלת של סם מסוכן בטענות שונות ומשונות ושלא במסגרת אותו רישיון". התביעה טענה כי יש להתחשב בעקרון הגמול וההרתעה כלפי הנאשם וכלל משתמשי הקנאביס ברישיון, החורגים מתנאי הרישיון שניתן להם תוך ביצוע עבירות על פקודת הסמים.

התובעת הפנתה לפסיקה מטעמה על מנת לתמוך בעתירתה העונשית.

1. ההגנה טענה כי מתחם הענישה במקרה זה נע בין מאסר מותנה, ועד מאסר קצר לריצוי בדרך של עבודות שירות, ועתרה למקם את עונשו של הנאשם בתחתית המתחם, ולהשית עליו קנס כספי בהיקף שהוא יוכל לעמוד בו בנסיבותיו הכלכליות. לעניין פסילת רישיון הנהיגה, ההגנה ביקשה שלא לפסול את הנאשם מלנהוג וטענה כי גם על פי [פקודת הסמים המסוכנים](http://www.nevo.co.il/law/4216), אין מקום לפסילת רישיון הנהיגה.

ההגנה טענה כי בתקופה האחרונה הפסיקה הבחינה בין החזקת סמים "קלים" בכמויות שאינן גדולות, אז הענישה היא צופה פני עתיד, לבין החזקת סמים מסוגים חמורים יותר, או בכמויות גדולות. נוכח כמות הסמים שהחזיק הנאשם במקרה דנא, יש לקבוע כי תחתית המתחם העונשי הוא מאסר צופה פני עתיד.

ההגנה עמדה על כך שלנאשם עבר פלילי שהתיישן, והוא סובל מבעיות רפואיות רבות (לנאשם נכות רפואית 76% שהוכרה כאבדן כושר עבודה מלא (100%), הוא מתקיים מקצבת נכות, הוגשו מסמכים רפואיים), בגינן מחזיק ברישיון רפואי לצריכת קנאביס. הסניגורית הוסיפה כי הנאשם סובל מחרדות, ולכן גם במועד האירוע, כשהגיעו שוטרים לביתו, פונה לבית החולים עקב חרדה.

הסניגורית הדגישה את חלוף הזמן מביצוע העבירה, במהלכו לא בוצעו עבירות נוספות, וכן לחלוף 10 שנים ללא ביצוע עבירות פליליות. עוד ציינה ההגנה את פגיעתו של הנאשם מעצם החיפוש, וכן מניהול ההליך כמו גם הפגיעה באימו (חולה במחלת פרקינסון) אותה הוא סועד.

ההגנה הוסיפה: "מרגע שהבין (הנאשם – ג.א) כי המאשימה רואה את הדברים אחרת ממנו, הוא "העיף הכל" והיום מקפיד להשתמש בקנאביס בהתאם לרישיון שלו...".

1. הנאשם בדברו האחרון אמר: "כב' השופט אני רוצה לציין שבסך הכל אני אדם חולה ואני לא מתנהג בצורה עבריינית, אני רוצה לציין שהדרך שטיפלתי בעצמי חשבתי שזה חלק מהאפשרות שלי להשתמש בסם הרפואי שקיבלתי מבית מרקחת ובעקבות האירוע אני הפסקתי ואני משתמש בצורה שמותרת על פי רישיון בלבד. אני מטפל באמא שלי שהיא חולת פרקינסון, אני מקפיץ אותה לרופאים וגם מטפל בעצמי. אני סך הכל טעיתי בדרך שבה השתמשתי, לא התכוונתי חלילה לסחור, זה סיבך אותי ואני מבין את זה ומקבל את כל האחריות עלי, אני מבקש להתחשב בי".

**דיון והכרעה**

מתחם העונש ההולם

1. הערכים המוגנים בהם פגע הנאשם, הם שמירה על בריאות הציבור, וההגנה מפני נגע הסמים והפצתם; ראו לעניין זה את למשל את קביעת בית המשפט העליון במסגרת [ע"פ 2596/18](http://www.nevo.co.il/case/23827604) **זנזורי נ' מדינת ישראל** (12.8.2018) בפסקה 8), וכן את [ע"פ 972/11](http://www.nevo.co.il/case/5738608) **מדינת ישראל נ' יונה** (4.7.2012)).
2. מידת הפגיעה בערכים המוגנים במקרה דנא היא במידה נמוכה באופן יחסי, וזאת בשים לב לכמויות הסם בהם החזיק הנאשם, ונוכח סוג הסם, שאינו מן הקשים. הנאשם החזיק בסם מסוכן מסוג חשיש בכמות כוללת של כ- 203 גרם, במספר מקומות בביתו.
3. מדיניות הענישה הנהוגה: מדיניות הענישה הנהוגה בעבירות של החזקת סם שלא לצריכה עצמית, בכמויות שאינן גדולות ובסמים מהסוג בו החזיק הנאשם, קבעה מתחם עונשי הנע, ברוב המקרים, בין מאסר הצופה פני עתיד, ועד מספר חודשי מאסר בפועל.
4. ראו בעניין זה את הסקירה היסודית והמקיפה שערך בית משפט השלום ברחובות במסגרת [ת"פ (רח') 49055-02-18](http://www.nevo.co.il/case/23659528) **מדינת ישראל נ' דניאל** (11.3.2022)[[2]](#footnote-2):

"בחינת מדיניות הענישה המקובלת והנוהגת בעבירות של החזקת סמים מסוג קנאביס במשקל של עשרות גרמים עד מאות בודדות שלא לצריכה עצמית, מלמדת כי מתחם העונש ההולם נע בין מאסר מותנה ועד מאסר לתקופה של 8 חודשי מאסר בפועל, לצד רכיבי ענישה נוספים. בהקשר זה אפנה לפסקי הדין הבאים: [רע"פ 2590/10](http://www.nevo.co.il/case/5844852) **שגיא נ' מדינת ישראל** (8.4.2010); עפ"ג (ת"א) [20903-09-19](http://www.nevo.co.il/case/26022441)  **ברבי נ' מדינת ישראל** (11.12.2019); ע"פ (מרכז) [44117-05-16](http://www.nevo.co.il/case/21639429)  **מדהלה נ' מדינת ישראל** (11.12.2016); [ת"פ 33265-09-20](http://www.nevo.co.il/case/27002992) **מדינת ישראל נ' שמואלי** (22.12.2021); [ת"פ 24763-04-21](http://www.nevo.co.il/case/27537984) **מדינת ישראל נ' מולה** (12.12.2021); [ת"פ 37960-03-21](http://www.nevo.co.il/case/27481166) **מדינת ישראל נ' כהן** (13.10.2021); [ת"פ 72369-06-20](http://www.nevo.co.il/case/26804829) **מדינת ישראל נ' טרי** (13.10.2021); [ת"פ 46913-07-18](http://www.nevo.co.il/case/24398360) **מדינת ישראל נ' מקסימוב** (10.8.2020); [ת"פ 21678-03-18](http://www.nevo.co.il/case/23777143) **מדינת ישראל נ' בוסטינוב** (20.6.2020); [ת"פ 53684-05-17](http://www.nevo.co.il/case/22645661) **מדינת ישראל נ' בלטרמן** (4.5.2020); [ת"פ (י-ם) 60525-06-18](http://www.nevo.co.il/case/24335465) **מדינת ישראל נ' כהן** (2.1.2020); [ת"פ 39357-02-19](http://www.nevo.co.il/case/25457133) **מדינת ישראל נ' בוקובזה** (31.12.2019); [ת"פ 61688-02-18](http://www.nevo.co.il/case/23672166) **מדינת ישראל נ' פיקדו** (25.9.2019); [ת"פ (קריות) 20685-11-16](http://www.nevo.co.il/case/21592697) **מדינת ישראל נ' לאופר** (24.6.2018); ת"פ (קרית גת) 60677-02-16 **מדינת ישראל נ' בן דוד** (13.5.2018); [ת"פ 19339-10-15](http://www.nevo.co.il/case/20621782) **מדינת ישראל נ' נגוסה** (10.1.2018)".

1. ראו בנוסף גם את פסקי הדין המפורטים להלן, חלקם הוגשו על ידי הצדדים.
2. [ע"פ (ב"ש) 39557-01-14](http://www.nevo.co.il/case/11259435) **דעיס ואח' נ' מדינת ישראל** (1.5.2014) : נדחה ערעור של נאשם 2 (אבו הוידי) אשר הורשע בעבירה של החזקת סם מסוכן בצוותא שלא לצריכה עצמית (340.9 גרם חשיש) וכן בעבירה של שיבוש הליכי משפט. בית משפט השלום קבע מתחם ענישה הנע בין 6 ל- 18 חודשי מאסר, והשית על הנאשם, בעל עבר פלילי מכביד, שנת מאסר (ועוד חודשיים נוכח הפעלת מאסר מותנה שעמד לחובתו).
3. [ת"פ (ק"ג) 19830-10-20](http://www.nevo.co.il/case/27059542) **מדינת ישראל נ' עזריה** (14.12.2022): הנאשם הורשע באחזקת סם שלא לצריכה עצמית (סם מסוכן מסוג קנבוס במשקל 130 גרם נטו). מתחם הענישה נקבע כנע בין מאסר קצר (שניתן לרצותו בעבודות שירות) לבין 12 חודשים מאסר בפועל. בית המשפט התחשב בנתוני גיל צעיר, נטילת אחריות, חלוף הזמן מביצוע העבירה ואורח חיים יצרני, ומיקם את הנאשם ברף התחתון של המתחם וגזר עליו 3 חודשי מאסר לריצוי בדרך של עבודות שירות, מאסרים מותנים, קנס בסך 1,000 ₪, התחייבות ופסילה על תנאי.
4. [ת"פ (ב"ש) 14656-12-20](http://www.nevo.co.il/case/27217205) **מדינת ישראל נ' פאדי** (10.3.2021) שם הורשע הנאשם בהחזקת 457 גרם סם מסוכן מסוג קנבוס, ובית המשפט קבע כי מתחם העונש ההולם נע בין מספר חודשי מאסר, ועד 18 חודשי מאסר.
5. [ת"פ (חי') 51499-08-19](http://www.nevo.co.il/case/25985049) **מדינת ישראל נ' בנעים** (9.8.2020): הנאשם הורשע בהחזקת סם מסוכן שלא לצריכתו העצמית. הנאשם החזיק סם מסוכן מסוג קנבוס במשקל כולל של 616 גרם מחולק ל 35 יחידות ולשקית במשקל של כחצי ק"ג, וכן סם מסוכן מסוג חשיש במשקל של 67.43 גרם. בית המשפט קבע כי מתחם הענישה נע בין מאסר מותנה לבין מאסר בן 12 חודשים.
6. [ת"פ (ק"ש) 57043-06-16](http://www.nevo.co.il/case/21888543) **מדינת ישראל נ' חבני** (17.7.2017); שם הורשע הנאשם בכך שהחזיק במקומות שונים בביתו סמים מסוכנים שלא לצריכתו העצמית. סה"כ החזיק הנאשם 154.08 גרם של מסוכן מסוג קנבוס ו- 0.79 גרם סם מסוכן מסוג חשיש. בנוסף, גידל הנאשם על גג ביתו 3 שתילי סם מסוג קנבוס במשקל 210 גרם. בית המשפט קבע כי מתחם העונש ההולם נע בין מאסר על תנאי, של"צ וצו מבחן ועד 8 חודשי מאסר בפועל.
7. [ת"פ (פ"ת) 11125-03-16](http://www.nevo.co.il/case/21013916) **מדינת ישראל נ' חרזי** (28.6.2017): הנאשם הורשע בעבירות של החזקת סם מסוכן שלא לצריכה עצמית (סם מסוכן מסוג חשיש במשקל של 330.73 גרם נטו) וכן החזקת כלים להכנת סם שלא לצריכה עצמית.מתחם הענישה נקבע כנע בין 3 -12 חודשי מאסר בפועל לצד מאסר על תנאי וקנס. לנאשם עבר פלילי רלוונטי, אך לאור הליך שיקומי, בית המשפט מיקם אותו ברף התחתון של הענישה וגזר עליו מאסר בפועל של שלושה חודשים אשר ירוצו בדרך של עבודות שירות, מאסר על תנאי, צו מבחן למשך שנה וקנס בסך 1,500 ₪ .
8. לאור המפורט לעיל אני קובע כי מתחם העונש ההולם במקרה דנא נע בין מאסר מותנה בצירוף קנס, ועד שנת מאסר בפועל.

**העונש המתאים לנאשם**

1. לנאשם, בן 56, עבר פלילי שהתיישן.
2. נסיבות חייו של הנאשם אינן קלות, הוא נכה בשיעור 76% מאת הביטוח הלאומי לצמיתות, וסובל ממחלות ובעיות בריאותיות שונות ומורכבות.

מסמכים רפואיים ואישיים שהוגשו על ידי ההגנה לימדו עוד כי מזה למעלה מעשור אינו מסוגל לעבוד, נתמך, ומתקיים מקצבת נכות מאת הביטוח הלאומי, והוא "ללא הכנסות" משנת 2001.

1. ההגנה הדגישה כי הנאשם סועד את אמו הקשישה, חולה אף היא, והם חיים בדוחק ובמצוקה מתמדת.
2. הגם שהנאשם ניהל משפט, בדברו האחרון לעונש הוא הביע חרטה על מעשיו, ושיתף את בית המשפט בכך שההליך הפלילי הרתיעו, ומאז ולתמיד הוא מתכוון להשתמש אך ורק בסם שמותר לו, ועל פי תנאי הרישיון.
3. לאור האמור, החלטתי כי יוטל על הנאשם עונש בתחתית מתחם הענישה, ולפיכך מצאתי להשית את העונשים הבאים:
4. מאסר למשך 6 חודשים, אולם הנאשם לא יישא בעונש זה אלא אם יעבור עבירת סמים מסוג פשע בתוך 3 שנים מהיום.
5. מאסר למשך 3 חודשים, אולם הנאשם לא יישא בעונש זה אלא אם יעבור עבירת סמים מסוג עוון בתוך 3 שנים מהיום.
6. פסילה מלהחזיק או לקבל רישיון נהיגה למשך 6 חודשים, אולם הנאשם לא יישא בעונש זה אלא אם יעבור עבירת סמים בתוך 3 שנים מהיום.

1. קנס על סך 1,800 ש"ח, או 6 ימי מאסר תמורתו. הקנס ישולם ב 6 תשלומים שווים ורצופים, החל מיום 29.3.2023 ובכל 29 לחודש שלאחר מכן. פיגור בתשלום אחד מן התשלומים שנקבעו לעיל, יעמיד לפירעון מיידי את יתרת הקנס בתוספת פיגורים כחוק.

**מוצגים –** כל המוצגים יושמדו/יחולטו/יושבו, לשיקול דעת המאשימה.

זכות ערעור לבית המשפט המחוזי בבאר שבע תוך 45 ימים.

5129371

**54678313**

**ניתן היום, כ"ג שבט תשפ"ג, 14 פברואר 2023, בנוכחות הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

גיל אדלמן 54678313-/

נוסח מסמך זה כפוף לשינויי ניסוח ועריכה

1. הנאשם הואשם בכתב האישום גם בהחזקת סם מסוכן מסוג קנביס במשקל 5.10 גרם נטו, אך המאשימה חזרה בה, בסופו של יום, מרכיב זה. [↑](#footnote-ref-1)
2. ערעור הוגש נגד גזר הדין, אך הפנייתי כאן היא לסקירה המשפטית שערך שם בית המשפט. [↑](#footnote-ref-2)