|  |  |
| --- | --- |
| **בית משפט השלום בירושלים** | |
| ת"פ 1197-11-21 מדינת ישראל נ' קנאפו(עציר) |  |

|  |  |  |
| --- | --- | --- |
| בפני | **כבוד השופט ארנון איתן** | |
| בעניין: | **המאשימה** | **מדינת ישראל** |
|  | **נגד** | |
|  | **הנאשם** | **יעקב קנאפו (עציר)** |
|  |  |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19 א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40 יא'](http://www.nevo.co.il/law/70301/40ja), [40 יג'](http://www.nevo.co.il/law/70301/40jc)

|  |
| --- |
| **גזר דין** |

**כתב האישום:**

1. הנאשם הורשע על פי הודאתו ובמסגרת הסדר טעון, בכתב אישום מתוקן, ב-4 עבירות של סחר בסם מסוכן, לפי [סעיף 13](http://www.nevo.co.il/law/4216/13) בצירוף סעיף [19 א](http://www.nevo.co.il/law/4216/19a) לפקודת הסמים, ובעבירה של החזקת סם מסוכן שלא לצריכה עצמית, לפי [סעיף 7(א)](http://www.nevo.co.il/law/4216/7.a) +[7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216).
2. על פי הנטען בחלק הכללי שבכתב האישום, לנאשם היה מכשיר טלפון נייד מסוג iPhone באמצעותו לקוחות שונים היו מזמינים סם דרך יישומון "טלגרם". נטען כי הנאשם הוא בעליו של רכב נושא לוחית רישוי מספר: 4162168 והוא שהיה יוצר קשר עם הלקוחות, ומעביר להם את הסמים, כפי שיפורט להלן:
3. באישום הראשון נטען, כי ביום 13.10.2021 בין השעות 18:00-19:00 ביקש נועם חדד לרכוש סם מסוג קנביס באמצעות יישומון הטלגרם, במשקל 25 גרם, תמורת סך של 550 ₪.
4. בשעה 19:56 או בסמוך, הגיע הנאשם עם הרכב לרחוב החרוב 21 במושב עמינדב, שם מסר את הסם לנועם כפי שסוכם, וקיבל לידיו סך של 550 ₪.
5. באישום השני נטען, כי ביום 15.10.2021 טרם השעה 12:53, ביקש עדי תירוש לרכוש סם מסוג קנביס באמצעות יישומון הטלגרם, במשקל 5 גרם, תמורת סך של 350 ₪.
6. בשעה 13:04 או בסמוך, הגיע הנאשם לרחוב יצחק כרמיה בירושלים, שם מסר את הסם לעדי כפי שסוכם, וקיבל לידיו סך של 350 ₪.
7. באישום השלישי נטען, כי ביום 17.10.2021 בשעה 18:53 ביקש גד רייס לרכוש סם מסוג קנביס באמצעות יישומון הטלגרם, במשקל 5 גרם, תמורת סך של 300 ₪.
8. בשעה 20:02 או בסמוך, הגיע הנאשם לרחוב נקר 4 בירושלים, שם מסר את הסם לגד כפי שסוכם, וקיבל לידיו סך של 300 ₪.
9. באישום הרביעי נטען, כי ביום 18.10.2021 בשעה 20:00 לערך, ביקשה הילה לוי לרכוש סם מסוג קנביס באמצעות יישומון הטלגרם, במשקל 25 גרם, תמורת סך של 500 ₪.
10. בשעה 21:12 או בסמוך, הגיע הנאשם עם הרכב למגרש החנייה ליד מסעדת "כרמא" ברחוב עין כרם בירושלים, והעביר להילה סם מסוג קנביס במשקל 26.12 גרם. בשלב זה נעצר הנאשם על ידי שוטרים והילה עוכבה.
11. בחיפוש שנערך ברכב נמצא סם מסוג קנביס במשקל 255.88 גרם מחולק ל-22 שקיות, 2 מכשירי טלפון סלולרי, ועל גופו של הנאשם נתפסו 1660 ₪.

**רישום פלילי ותעבורתי:** לנאשם רישום פלילי הכולל 6 הרשעות קודמות בעבירות אלימות רכוש ועוד, בגינן ריצה תקופת מאסר אחת. העבירה האחרונה בה הורשע הנאשם הינה משנת 2018 בגין תקיפה הגורמת חבלה, בגינה נדון לצו של"צ, מבחן ופיצוי.

1. הנאשם מחזיק ברישיון משנת 1996 ולחובתו 38 הרשעות קודמות, רובן מסוג ב.מ.

**תמצית טיעוני הצדדים:**

1. בטיעוניה לעונש ציינה המאשימה, כי הנאשם יליד 1973, הורשע ב-4 עבירות של סחר בסם מסוכן, והחזקת סם שלא לצריכה עצמית. המאשימה הפנתה לערכים המוגנים בהם פגע הנאשם, וביקשה לקבוע מתחם שבין 4 חודשים ל-12 חודשים לאישומים 1-3, ובאישום 4 בין 8 ל-18 חודשים. הוסף, כי לחובת הנאשם עומדות חומרת העבירות וכן נסיבות ביצוען של העבירות, כאשר המדובר במי שמפיץ את הסם פעם אחר פעם, וכן כמות הסם שנתפסה ברכב, הכול תמורת בצע כסף. עוד הפנתה המאשימה, לעברו הפלילי של הנאשם בגינן ריצה אף עונשי מאסר. בנסיבות אלו ביקשה המאשימה להכריז על הנאשם כסוחר סמים, להטיל עליו 22 חודשי מאסר לצד ענישה נלווית, לחלט כספים שנתפסו, וכן להורות על השמדת המוצגים.
2. הסנגור ביקש להסתפק בתקופה אותה ריצה הנאשם. על פיו, את העבירות ביצע הנאשם על פני פרק זמן קצר מאוד. לדבריו, הנאשם הוא "השליח" והוא אינו הסוחר. הסנגור גם הפנה לכמויות הקטנות בהם סחר הנאשם, וכן התמורות שהתקבלו בעבורן.
3. בהתייחס למתחם העונש ההולם, ציין הסנגור כי הוא מתחיל במאסר שיכול וירוצה על דרך עבודות השירות ועד ל-12 חודשים. באשר לרישום הפלילי, הדגיש הסנגור כי המדובר ברישום פלילי ישן- כך ביחס לעבירות הסם שעניינן החזקה לצריכה עצמית. הסנגור ביקש לקחת בחשבון את גילו של הנאשם, הודאתו כבר בתחילת ההליך, היקפו הנמוך של הסחר, סוג הסם וכן השינוי שחל בחברה בכל הנוגע לעבירות הקשורות בסם מסוג קנביס. בהתאם לכל אלו, ביקש לקבוע את עונשו של הנאשם בתחתית מתחם העונש ההולם.
4. הנאשם בסיום הביע חרטה על המעשים.

**מתחם העונש ההולם:**

1. במקרה דנן, יש לקבוע מתחם ענישה אחד, ולתת ביטוי לצבר העבירות בתוך המתחם שייקבע, שכן המדובר בעבירות הנובעות מאותה מסכת עובדתית, שנעברו במועדים סמוכים מאוד (ימים בודדים מפרידים ביניהם), אשר בוצעו באמצעות אפליקציית טלגראם, לצרכני סמים שונים אשר יצרו קשר באמצעות האפליקציה. העבירה הנוספת של החזקת סם שלא לצריכה עצמית, הינה עבירה שנלוותה לעבירות הסחר.
2. המדובר בארבע עבירות של סחר בסם מסוג קנביס בשני מקרים, בכמות של כ-5 גרם ובשני מקרים נוספים בכמות של כ-25 גרם, תמורת סכומי כסף של כמה מאות שקלים. בכל אחד מהאישומים נוצר הקשר עם הרוכשים באמצעות האפליקציה, שם סוכמה העסקה, ובהמשך פגש בהם הנאשם במקומות מכירה שונים, בכתובות פרטיות, אך גם במקומות מרכזיים, כך באישום 4. בהיבט זה, איני מקבל את טענת ההגנה, כי המדובר בשליח. מעשיו של הנאשם בכללותם מצביעים על תכנון מוקדם, תיאום והגעה למקום עליו סוכם מראש, לצורך השלמת העסקה. יתרה מזאת, במסגרת אישום 4, לבד מביצוע רכישת סם מסוכן מהנאשם, נתפסו ברכב סמים בכמות גדולה של 255 גרם מחולקים ל-22 שקיות, שני מכשירי טלפון נייד, וסכום כסף גדול. אלו מבססים מסקנה, כי מקומו של הנאשם במסגרת שרשרת ההפצה הינו מרכזי. החזקת הסמים ברכב והפצתו בתחומי העיר ירושלים ובאזורים הסמוכים לה, יכול ללמד גם על העדר מורא מפני החוק, ופעילות עבריינית מתמשכת מצדו.
3. עבירות הסחר והשימוש בסמים חומרתן רבה, והן פוגעות בערכים המוגנים של הגנה על שלום הציבור וביטחונו מפני הנזקים החמורים הנגרמים כתוצאה משימוש והפצה של סמים.
4. ב[ע"פ 6029/03](http://www.nevo.co.il/case/5786821) מדינת ישראל נ' גולן שמאי [פורסם בנבו] (9.2.04) קבע בית המשפט העליון כי: "נגע הסמים אוכל באוכלוסיה שלנו בכל פה והחברה הכריזה עליו מלחמת חורמה ומצפה שהעונשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע. עונש הולם למחזיקי סמים שלא לשימוש-עצמי, קרי: למשולבים במערך ההפצה -מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים".
5. לרוב נהוג לגזור בגין עבירות סחר בסמים עונשי מאסר בפועל. בית המשפט קבע כי נוכח הצורך החשוב שבמאבק בעבירות הסחר בסמים, על בית המשפט לתת משקל ממשי לשיקול
6. ההרתעתי אל מול השיקולים האישיים. [ע"פ 9482/09](http://www.nevo.co.il/case/5726579) ביטון נ' מדינת ישראל [פורסם בנבו] (24.7.11).
7. ב[ע"פ 2596/18](http://www.nevo.co.il/case/23827604) זנזורי נ' מדינת ישראל [פורסם בנבו] (12.8.18) עמד בית המשפט על חומרתה של עבירת הסחר דווקא בזמנים אלו, כאשר אמצעים טכנולוגיים כגון אפליקציית טלגראס מהווים פלטפורמה נוחה ומזמינה יותר לביצוע עבירות סחר בסמים. לאור האמור עמד בית המשפט על הצורך להחמיר בענישה בעבירות הסחר בסמים, כדי להגביר את ההרתעה משימוש באמצעים אלו. וראו גם: [ת"פ 42189-08-19](http://www.nevo.co.il/case/25973238) מדינת ישראל נ' נני מזוז [פורסם בנבו] (06.04.20).
8. אמנם, המדובר בסם מסוג קנאביס, המוגדר כסם קל יחסית בפסיקה, ואשר הענישה בעניינו פחותה יותר ביחס לסמים אחרים. עם זאת, אין להתעלם מהנזק ומהסיכון הרב הטמון בעבירות הסחר והחזקת הסמים, וכפי שציינתי לעיל – הפסיקה מייחסת לעבירות אלו חומרה יתרה. כך נקבע ב[ע"פ 170/07](http://www.nevo.co.il/case/5681787) מטיס נ' מדינת ישראל [פורסם בנבו] (2007), ביחס לסם הקנאביס, כי גם סמים קלים מהווים לעיתים קרובות את יריית הפתיחה להתמכרות לסמים קשים יותר וכי גם בשימוש בהם עצמם טמונה סכנה.
9. באשר למתחם הענישה שנקבע בפסיקה בגין עבירות סחר דומות אפנה לפסקי דין אלו:
10. ב[רע"פ 1720/11](http://www.nevo.co.il/case/5787128) מיכאל גליק נגד מדינת ישראל [פורסם בנבו] (07.03.11), אושר גזר דינו של בית משפט השלום בו הוטלו על נאשם ב-3 עבירות סחר בסם מסוג חשיש (בסה"כ 110 גרם) ובעבירה של תיווך בחשיש (בכמות של כ- 95 גרם) 8 חודשי מאסר לריצוי בפועל בתוספת ענישה נלווית.
11. ב[רע"פ 5712/16](http://www.nevo.co.il/case/21477472) יצחק אייזנבאך נ' מדינת ישראל [פורסם בנבו] (17.08.16) אושר גזר דינו של בית משפט השלום אשר קבע, כי מתחם הענישה ההולם בעניינו של נאשם ב-4 עבירות סחר בקנאביס בכמויות קטנות הינו בין 8-24 חודשי מאסר, ותוך התחשבות בגילו הצעיר של הנאשם, היעדר עבר פלילי קודם, נסיבות חייו ושיקומו הוטלו על הנאשם 8 חודשי מאסר בפועל בתוספת ענישה נלווית.
12. ב[רע"פ 3627/13](http://www.nevo.co.il/case/7012287) שדה נגד מדינת ישראל [פורסם בנבו] (22.5.13) אושר גזר דין בו הוטל על נאשם שהורשע על יסוד הודאתו ב-2 עבירות של סחר בסמים בכמויות קטנות מאוד מסוג קנביס (0.8 גרם ו-1 גרם) עונש של 7 חודשי מאסר בפועל, אך זאת בשל עבר פלילי עשיר וחוסר שת"פ עם שירות המבחן.
13. ב[עפ"ג 31347-08-14](http://www.nevo.co.il/case/17978777) מדינת ישראל נגד אברהים בשיטי [פורסם בנבו] (10.12.14) נגזרו על נאשם שהורשע ב-2 עבירות סחר בקנאביס (במשקל 97 גרם ו-47 גרם) ובמכירת 5 טבליות MDMA, נעדר עבר פלילי, 6 חודשי עבודות שרות, מאסר על תנאי וקנס.
14. ב[ע"פ 7319-08-12](http://www.nevo.co.il/case/3892678) אבישי סבח נגד מדינת ישראל [פורסם בנבו] (25.10.12), נדחה ערעורו של נאשם שהורשע ב-2 עבירות סחר בחשיש בכמויות קטנות (5.3 גרם ו-2.9 גרם) ובעבירה אחת לתיווך לרכישת סם והוטל עליו עונש מאסר של 18 חודשי מאסר לריצוי בפועל.
15. ב[ת"פ 726-01-14](http://www.nevo.co.il/case/11213700) מדינת ישראל נ' עבד אל חלים זיתון [פורסם בנבו] (21.07.14) נקבע ביחס לאישום של 3 עבירות סחר בחשיש בכמויות קטנות (בגזה"ד נדונו 2 עבירות סחר נוספות) כי מתחם הענישה ההולם הינו בין 3 ל-10 חודשי מאסר בפועל ונגזרו על הנאשם 4 חודשי מאסר בגין כל אחת מהעבירות, ובסה"כ, עם ריצוין בחופף, נגזרו על הנאשם בגין רכיב זה 6 חודשי מאסר בפועל.
16. ב[ת"פ 56059-07-17](http://www.nevo.co.il/case/22856999) מדינת ישראל נגד מתן רווח [פורסם בנבו] (12.03.18), נגזרו על נאשם שהורשע ב-3 עבירות סחר בקנאביס באמצעות טלגראס (9.8 גרם, 12.7 גרם ו-2.9 גרם) 5 חודשי מאסר בפועל בתוספת ענישה נלווית.
17. בהתאם לתיקון 113 ל[חוק העונשין](http://www.nevo.co.il/law/70301) (סעיף [40 יג'](http://www.nevo.co.il/law/70301/40jc)), סבורני כי מתחם העונש ההולם ביחס לעבירות הסחר וכן עבירת ההחזקה הינו החל מ-8 חודשים ועד ל-24 חודשים לצד ענישה נלווית.

**העונש המתאים לנאשם:**

1. בגזירת העונש המתאים לנאשם, יש להתחשב בנסיבות שאינן קשורות בביצוע העבירה (סעיף [40 יא'](http://www.nevo.co.il/law/70301/40ja)). במסגרת זו מן הראוי לתת את הדעת לנסיבות הבאות: הנאשם כבן 49, הודה בבית משפט בעבירות שיוחסו לו בפתח דיון ההקראה. כמו כן לקחתי את נסיבותיו האישיות בחשבון כפי שפורטו על ידי בא כוחו, ולכך כי הנאשם נעדר רשת תמיכה.
2. לחובת הנאשם ניצב עברו הפלילי הכולל כאמור הרשעות בעבירות אלימות ורכוש, אם כי מרביתן של העבירות ישנות, למעט אחת משנת 2018 בעבירה שאינה ממן העניין בגינה נדון לצו של"צ, מבחן ופיצוי. נוסף לכך, העבירות מ[פקודת הסמים המסוכנים](http://www.nevo.co.il/law/4216), הינן עבירות ישנות מאוד של החזקת סם.
3. באיזון בין השיקולים השונים ראיתי לקבוע את עונשו של הנאשם בחלקו התחתון יחסית של המתחם ולגזור עליו את העונשים הבאים:
4. 12 חודשי מאסר, בניכוי ימי המעצר.
5. שישה חודשי מאסר אשר אותם לא ירצה הנאשם אלא אם יעבור תוך שלוש שנים וזאת מיום שחרורו על כל עבירת פשע המנויה ב[פקודת הסמים המסוכנים](http://www.nevo.co.il/law/4216).
6. שלושה חודשי מאסר אשר אותם לא ירצה אלא אם יעבור תוך שלוש שנים וזאת מיום שחרורו על כל עבירת עוון המנויה ב[פקודת הסמים המסוכנים](http://www.nevo.co.il/law/4216).
7. קנס בסך 3000 ₪ או שלושה חודשי מאסר תמורתו. הקנס ישולם עד יום 1.7.2022.
8. התחייבות בסך 4000 ₪ שלא לעבור כל עבירה לפי [פקודת הסמים המסוכנים](http://www.nevo.co.il/law/4216), וזאת במשך שנתיים מהיום. הנאשם הבין את מהותה של ההתחייבות והסכים לה. רשמתי לפניי את התחייבות הנאשם בע"פ.
9. מכריז על הנאשם כ"סוחר סמים" נוכח מעשיו, ובהתאם מורה על חילוט כספים ומוצגים המצויים בידי המאשימה.
10. חמישה חודשי פסילה מלהחזיק ברישיון נהיגה או מלהוציאו, אשר לא ירוצו אלא אם יעבור הנאשם על כל עבירה לפי [פקודת הסמים המסוכנים](http://www.nevo.co.il/law/4216), זאת תוך שנתיים מיום שחרורו ממאסרו.

**5129371**

**54678313זכות ערעור לבית המשפט המחוזי בתוך 45 יום.**

**ניתן היום, ד' אדר ב' תשפ"ב, 07 מרץ 2022, בנוכחות המאשימה הנאשם (ויעוד חזותי) ובא כוחו.**

ארנון איתן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)