|  |  |  |  |
| --- | --- | --- | --- |
| **בית משפט השלום בפתח תקווה** | | | |
| ת"פ 22978-11-21 מדינת ישראל נ' יעקב(עציר) | | |  |
| בפני | **כבוד השופט דרור קלייטמן** | | | |
| בעניין: | **המאשימה** | **מדינת ישראל**  באמצעות ב"כ עו"ד בר נמרי – לשכת תביעות פתח תקווה | | |
|  | **נגד** | | | |
|  | **הנאשם** | **תפרי רן יעקב (עציר)**  באמצעות ב"כ עו"ד אורנית מרום | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

|  |
| --- |
| **גזר דין** |

**רקע**

1. על יסוד הודאת הנאשם בעובדות כתב האישום המתוקן, הורשע בביצוע עבירות של החזקת סם לצריכה עצמית בהתאם [לסעיף 7(א)+7(ג)](http://www.nevo.co.il/law/4216/7.a.;7.c) סיפא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג-1973 (**להלן הפקודה**). החזקת סם שלא לצריכה עצמית בהתאם [לסעיף 7(א)+7(ג)](http://www.nevo.co.il/law/4216/7.a.;7.c) רישא לפקודה. סחר בסם מסוכן בהתאם [לסעיף 13](http://www.nevo.co.il/law/4216/13) + [19א](http://www.nevo.co.il/law/4216/19a) לפקודה (6 עבירות).
2. בהתאם לחלק הכללי של כתב האישום המתוקן, במועדים הרלוונטיים לכתב האישום, יצרו לקוחות קשר עם הנאשם וביקשו לרכוש סם מסוכן. באותן נסיבות, תיאם הנאשם עם הלקוחות את פרטי העסקה – סוג וכמות הסם, מחירו וכן את פרטי המשלוח לרבות מקום ביצוע העסקה. בהמשך לאמור, הגיע הנאשם אל מקום ביצוע העסק, כשהוא רכוב על אופניים חשמליים, מסר את הסם ללקוחות והללו מסרו בתמורה את התשלום. לעיתים, שלח הנאשם אחר שזהותו אינה ידועה במדויק למאשימה.
3. **אישום 1**: בתאריך 20.10.21 בשעה 19:37 או בסמוך לכך, בגן שעשועים, החזיק הנאשם בסם מסוכן מסוג קנבוס במשקל 10.01 גרם נטו.
4. **אישום 2**: בתאריך 7.11.21 בשעה 07:10 או בסמוך לכך, החזיק הנאשם בביתו סם מסוכן מסוג קנבוס במשקל 40.18 גרם נטו ו2.70 גרם נטו סם מסוכן מסוג חשיש.
5. **אישום 3**: בתחילת חודש ספטמבר, יצר הנאשם קשר עם ס.ק קטינה ילידת 2005 והשניים שוחחו וקבעו להיפגש. בהמשך למתואר לעיל, בתאריך 28.9.21 יצרה ס.ק קשר עם הנאשם באמצעות הטלפון וביקשה ממנו סם מסוכן מסוג קנבוס עבור פ.נ. באותן נסיבות, הגיע הנאשם לגינה ציבורית שם פגש בפ.נ ומסר לה סיגריה מגולגלת המכילה סם מסוכן מסוג קנבוס במשקל שאינו ידוע למאשימה. בתאריך 16.10.21 או בסמוך לכך יצרה ס.ק קשר עם הנאשם באמצעות הטלפון וביקשה ממנו סם מסוג קנבוס עבור פ.נ. בהמשך למתואר לעיל, בשעה 22:15 או בסמוך לכך, פגש הנאשם בפ.נ ומסר לה סיגריה מגולגלת המכילה סם מסוכן מסוג קנבוס.
6. **אישום 4**: בתאריך 15.10.21 בשעה 13:34 או בסמוך לכך, יצר בירהאנו וורקיה קשר עם הנאשם באמצעות הטלפון הנייד ובקש לרכוש סם. באותן נסיבות, פגש הנאשם בבירהאנו, מסר לו סם מסוכן מסוג קנבוס במשקל 1 גרם ובירהאנו מסר לו בתמורה סך של 100 ₪. בהזדמנות נוספת אחת, כחודשיים עובר לתאריך 15.10.21 יצר בירהאנו קשר עם הנאשם וביקש לרכוש סם מסוכן. בהמשך לאמור לעיל, הגיע הנאשם למקום, מסר לבירהאנו סם מסוכן מסוג קנבוס במשקל 1 גרם בכל הזדמנות ובירהאנו מסר לו בתמורה 100 ₪ בכל פעם.
7. **אישום 5**: בתאריך 17.10.21 בשעה 0:27 או בסמוך לכך, יצרה טאלדה אמרו קשר עם הנאשם באמצעות הטלפון הנייד וביקשה לרכוש סם מסוכן מסוג קנבוס במשקל 1 גרם. באותן נסיבות, הגיע הנאשם אל סניף דואר בפתח תקווה, פגש בטאלדה, מסר לה סם מסוכן מסוג קנבוס במשקל 1 גרם וטאלדה מסרה לו בתמורה סך של 100 ₪.
8. **אישום 6**: בתאריך 14.9.21 בשעה 19:13 או בסמוך לכך, יצר מאור אברה קשר עם הנאשם באמצעות הטלפון הנייד וביקש לרכוש סם מסוכן מסוג קנבוס במשקל 1 גרם. באותן נסיבות, הגיע הנאשם לביתו של מאור ומסר לו סם מסוכן מסוג קנבוס במשקל 1 גרם ומאור מסר לו בתמורה 100 ₪.
9. במעמד הצגת ההסדר הופנה הנאשם לקבלת תסקיר מטעם שירות המבחן מפאת גילו כאשר חובת התסקיר - קבועה בדין. המאשימה הבהירה כי היא תעתור להשית על הנאשם עונש מאסר ממושך וענישה נלוות.

**תסקיר שירות המבחן**

1. מהתסקיר שהוגש בעניינו של הנאשם מיום 12.6.22, עולה כי הנאשם בן 21, רווק וטרם מעצרו עבד כמחסנאי בסופר מרקט. לחובתו הרשעות קודמות בגין עבירות אלימות וסמים. בגין עבירות אלו הוטל עליו, בין היתר, צו מבחן בבית המשפט לנוער למשך 18 חודשים. במהלך כ-7 שנים שהיה בקשר עם שירות המבחן עבר מספר רב של מסגרות אבחוניות פתוחות וסגורות, בהן התקשה להשתלב ולשתף פעולה. אינו נרתע מההליך המשפטי, שולל נזקקות טיפולית, מתייחס למיוחס לו בהפחתת חומרה. לנוכח התרשמותם מאדם המנהל אורח חיים שולי ועברייני, חומרת וריבוי העבירות והעדר נכונות לטיפול, נמנעו מהמלצה טיפולית שיקומית בעניינו.

**טיעוני הצדדים**

1. ב"כ המאשימה, עו"ד בר נמרי, פתחה טיעוניה לעונש בבקשה להכריז על הנאשם כסוחר סמים כנהוג בפסיקה. הצביעה על הערכים המוגנים שנפגעו כתוצאה ממעשיו והם שלום הציבור ובריאות הציבור. הנאשם עסק באופן שיטתי בסמים תוך תכנון מוקדם שערך מול הרוכשים. סבורה כי יש לקבוע מתחם שונה ביחס לכל אישום בשל השוני ברוכשים ובמועדים. ביחס לאישומים 1 ו-2 עתרה למתחם עונש הנע בין מאסר על תנאי למספר חודשי מאסר בפועל. ביחס לאישום 3 סבורה כי מתחם העונש נע בין 8 ל-18 חודשי מאסר וביחס לאישומים 5,6 ו-7 סבורה כי מתחם העונש נע בין 5 ל-15 חודשי מאסר. באשר לנסיבות שאינן קשורות לביצוע העבירה, טענה כי הנאשם יליד שנת 2000, לחובתו רישום ללא הרשעה (ת/1) בעבירות אלימות, רכוש והחזקת סם לצריכה עצמית. הפנתה לאמור בתסקיר וטענה בהתאם לעמדתו כי זהו המקום להחמיר עמו שעה שהצהיר כי כוונתו לבצע עבירות נוספות עם שחרורו. מנגד, המאשימה שקלה את הודאתו וגילו הצעיר בעת ביצוע העבירות. המאשימה עתרה להשתת עונש מאסר בן 20 חודשים וענישה נלוות ובנוסף ביקשה לחלט סך של 2,800 ₪, אופניים חשמליים וטלפונים ניידים.
2. ב"כ הנאשם, עו"ד אורנית מרום, טענה כי הפסיקה שהוגשה על ידי המאשימה לא רלוונטית לנסיבותיו של תיק זה. הנאשם החל לנהל אורח חיים עברייני בגיל צעיר, שולב במסגרות חוץ ביתיות ללא הצלחה עד ששולב בקהילה הטיפולית "מלכישוע". היא סבורה כי בהינתן "הקשר ההדוק" בעניינו, כאשר העבירות בוצעו על רקע דומה באמצעות אותה שיטה, ללא שותפים - יש לקבוע מתחם ענישה כולל לגבי כל כתב האישום. עתרה למתחם הנע בין מספר חודשי מאסר שיכול וירוצו בדרך של עבודות שירות ל-20 חודשי מאסר. באשר לנסיבות שאינן קשורות לביצוע העבירות, טענה כי הנאשם צעיר בן 21 אשר מביע רצון לשאת את עונשו. היא סבורה כי יש למקם את עונשו בחלק התחתון של המתחם שהוצע. מדובר במאסר ראשון וככל שתושת תקופת מאסר ארוכה יותר כך ייטמעו בו הדפוסים העבריינים השוליים. תמכה טיעוניה בפסיקה.

**דיון והכרעה**

**מתחם העונש**

1. הערך החברתי אשר נפגע כתוצאה מהעבירות שבוצעו על ידי הנאשם הינו הגנה על הציבור מפני הנזקים הנגרמים על ידי המשתמשים בסמים. בית המשפט העליון חזר פעמים רבות על חשיבות המאבק בנגע הסמים על ידי ענישת הסוחרים בסם אשר מפיקים רווח כספי תוך גרימת נזק לאחרים.
2. בכלל הנסיבות הקשורות לביצוע העבירה, שקלתי את העובדה כי מדובר ב-6 עסקאות של סחר בסם שבוצעו ללקוחות שונים. אמנם לא ניתן להצביע על תחכום בביצוע העבירות, אך עדיין לצורך ביצוען נדרש תיאום מוקדם. מועדי ביצוע העבירות מצביעים על כך שאין מדובר בעבירה רגעית וחד פעמית, אלא דפוס פעולה. מעשיו של הנאשם גרמו להפצת הסם למספר גורמים וכתוצאה מכך לגרימת נזקים ישירים ועקיפים לאנשים רבים ולסביבתם.
3. בבחינת מדיניות הענישה הנוהגת, הרי כפי שניתן ללמוד מהפסיקה שהוצגה על ידי הצדדים, מדובר במנעד רחב של ענישה, בהתאם לנסיבות כל אירוע. ניתן להציע על מספר מקרים דומים כמפורט להלן:
4. [ת"פ 63672-03-19 **מדינת ישראל נגד אסי חי אוזן** (15.7.20),‏](https://www.nevo.co.il/psika_html/shalom/SH-19-03-63672-22.htm)‏ הנאשם הורשע, על פי הודאתו בביצוע עבירה של עסקה אחרת בסם מסוכן )4 אישומים), והחזקה בסמים שלא לצריכה עצמית. עבד הנאשם כסוחר ברשת טלגראס והעסיק שליח להפצת סמים, מכר קנבוס במשקלים הנעים בין 5 ל-10 גרם, כמו כן נתפסו בדירתו 1,150 גרם קנבוס. נקבע מתחם בין 10 ל-24 חודשי מאסר בפועל. נידון ל-9 חודשי עבודות שירות בניכוי ימי מעצרו.
5. [ת"פ 25332-01-18 **תביעות מרום הגליל והגולן נגד ג'ואד חלאילי** (2.1.19),‏](https://www.nevo.co.il/psika_html/shalom/SH-18-01-25332-951.htm)‏ הנאשם הורשע על יסוד הודאתו בעבירות של סחר בסמים מסוכנים (6 עבירות), הסתייעות ברכב לביצוע עבירה (7 עבירות) , החזקת סמים שלא לצריכה עצמית והחזקת סמים לצריכה עצמית . הנאשם סחר בסמים באמצעות אפליקציית טלגראס, במשקלים הנעים בין 2 ל-10 גרם קנבוס כמו כן נתפסו אצלו 27.13 גרם קנבוס. נקבע מתחם הנע בין שישה חודשי עבודות שירות ועד ל-15 חודשי מאסר בפועל. נידון לשישה חודשי מאסר בדרך של עבודות שירות.
6. [עפ"ג 20755-07-17](http://www.nevo.co.il/case/22819882) **ליאור שוקרון נגד מדינת ישראל** (26.12.17), הנאשם הורשע על יסוד הודאתו ב-4 עבירות של סחר בסם מסוכן מסוג קנבוס וכן בתיק מצורף בעבירות של הפרעה לשוטר במילוי תפקידו והפרת הוראה חוקית. הנאשם עסק בהפצה ומכירה של סם מסוכן מסוג קנבוס לקונים שונים, חלקם קטינים בעת שעבד בחנות לממכר טבק. בית המשפט קבע כי מתחם הענישה ההולם למעשים שביצע הנאשם נע בין 8 חודשי מאסר בפועל ל-20 חודשים, ונידון ל10 חודשי מאסר בפועל. בית המשפט המחוזי אישר עונש זה.
7. [ת"פ 7420-05-19](http://www.nevo.co.il/case/25664174) **מדינת ישראל נגד בלוי** (16.9.19), הנאשם הורשע לפי הודאתו ב-9 עבירות של סחר בסמים ובעבירה של החזקת סמים לצריכה עצמית. בית המשפט קבע כי מתחם העונש ההולם נע בין 8 ל-20 חודשי מאסר, והשית עליו מאסר לתקופה של 9 חודשים, מאסר על תנאי, התחייבות ופסילה על תנאי.
8. [ת"פ 44279-06-21](http://www.nevo.co.il/case/27720202) **מדינת ישראל נגד נגוסה** (15.2.22), הנאשם הורשע בהתאם להודאתו בשלושה אישומים בעבירות סחר. הנאשם ביצע את העבירות בשיטה דומה ועבור בצע כסף כאשר הסמים סופקו במנות קטנים לאחרים, שעימם הנאשם תיאם טלפונית את העסקאות. בית המשפט קבע כי מתחם העונש ההולם נע בין 8 חודשי מאסר שיכול וירוצו בעבודות שירות ועד 20 חודשי מאסר בפועל לצד ענישה נלווית. נידון ל12 חודשי מאסר בפועל.
9. בחינת העבירות בהן הורשע הנאשם מצביעה על כך כי למרות שמדובר במספר מכירות לאנשים שונים, הרי שהמעשים מתאפיינים בדמיון וחזרתיות וקיים ביניהם קשר ענייני הדוק, ואשר על כן הם מהווים חלק מאותה תכנית עבריינית ויש לראותם כמסכת עבריינית אחת ולקבוע מתחם ענישה אחד לכולם.
10. **לנוכח כל האמור לעיל, אני קובע כי מתחם הענישה ההולם נע החל מ-9 ועד ל-20 חודשי מאסר בפועל.**

גזירת העונש

1. בכלל הנסיבות שאינן קשורות לביצוע העבירה, התחשבתי לקולא בהודאת הנאשם, נטילת אחריות וחיסכון בזמן שיפוטי, לרבות צורך בהעדת עדים. לחומרא שקלתי את העובדה כי לחובתו רישום פלילי מבית המשפט לנוער בשל ביצוע מספר עבירות אלימות וסמים. בשל רישום זה ניתן בעניינו צו מבחן לתקופה של 18 חודשים. על פי המתואר בתסקיר שירות המבחן, עבר הנאשם מספר רב של מסגרות אבחוניות, פתוחות וסגורות, אולם הוא התקשה להשתלב ולשתף פעולה לאורך זמן. בין היתר שהה הנאשם בקהילת "מלכישוע" מגיל 15 ועד גיל 17. למרות המאמצים הרבים שהושקעו בניסיון לשקמו ולסייע לו, שולל הנאשם נזקקות טיפולית ואינו מגלה כל רצון לבחון את דפוסיו ההתמכרותיים. שירות המבחן התרשם כי הנאשם אינו נרתע מהמעצר ומההליך המשפטי והוא מתייחס אליו בהפחתת חומרה. שירות המבחן מעריך כי קיים סיכון גבוה להישנות מקרים דומים, והנאשם עצמו לא מבטא כל רצון לשנות מאורח חייו העברייני.
2. **לאחר ששקלתי את כל האמור לעיל, אני גוזר על הנאשם את העונשים הבאים:**
3. **12 חודשי מאסר בפועל.**
4. **6 חודשי מאסר על תנאי למשך שלש שנים מיום שחרורו ממאסרו. התנאי יופעל במידה והנאשם יעבור עבירה מסוג פשע על פי** [**פקודת הסמים המסוכנים**](http://www.nevo.co.il/law/4216)**.**
5. **3 חודשי מאסר על תנאי למשך שלש שנים מיום שחרורו ממאסרו. התנאי יופעל במידה והנאשם יעבור עבירה מסוג עוון על פי** [**פקודת הסמים המסוכנים**](http://www.nevo.co.il/law/4216)**.**
6. **קנס בסך 3,000 ₪ או 30 ימי מאסר תמורתו. הקנס ישולם בעשרה תשלומים חודשיים שווים ורצופים, שהראשון בהם בתאריך 1.10.22 וב-1 לכל חודש עוקב.**
7. **פסילת רישיון נהיגה למשך 6 חודשים מיום שחרורו ממאסרו.**
8. **פסילת רישיון נהיגה על תנאי למשך 6 חודשים. התנאי יופעל במידה והנאשם יעבור במשך שנתיים מיום שחרורו ממאסרו עבירה על פי פקודת הסמים.**
9. **צו להשמדת הסמים וצו כללי למוצגים.**

**אני מכריז על הנאשם כסוחר סמים ומורה על חילוט סך של 2,800 ₪ , אופניים חשמליים וטלפונים ניידים שנתפסו ברשותו ומפורטים בכתב האישום.**

**תשומת לב שב"ס לבקשת הנאשם להעברתו להמשך ריצוי עונשו בבית הכלא " מעשיהו".**

**זכות ערעור לבית המשפט המחוזי בתוך 45 יום**

**5129371**

**54678313**

**ניתן היום, כ"א תמוז תשפ"ב, 20 יולי 2022, בהעדר הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דרור קלייטמן 54678313-/

נוסח מסמך זה כפוף לשינויי ניסוח ועריכה