|  |  |
| --- | --- |
| **בית משפט השלום בבאר שבע** | |
| ת"פ 31170-11-21 מדינת ישראל נ' עובדיה |  |

|  |  |  |
| --- | --- | --- |
| לפני | **כבוד השופטת אורית קרץ** | |
| בעניין: | **המאשימה** | **מדינת ישראל**  **ע"י משטרת ישראל – לשכת תביעות נגב** |
|  | **נגד** | |
|  | **הנאשם** | **כפיר עובדיה**  **ע"י ב"כ עוה"ד מירב מזרחי** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [40ב](http://www.nevo.co.il/law/70301/40b), [40ג](http://www.nevo.co.il/law/70301/40c), [40ג(ב)](http://www.nevo.co.il/law/70301/40c.b), [40 ד(א)](http://www.nevo.co.il/law/70301/40d.a), [40ח](http://www.nevo.co.il/law/70301/40h)

|  |
| --- |
| **גזר דין** |

1. הנאשם הורשע בהתאם להודאתו בכתב אישום מתוקן בעבירה של החזקת סמים שלא לצריכה עצמית לפי [סעיפים 7(א)+7(ג)](http://www.nevo.co.il/law/4216/7.a.;7.c) ל[פקודת הסמים המסוכנים](http://www.nevo.co.il/law/4216)(נוסח חדש), התשל"ג-1973 (להלן: **פקודת הסמים**).
2. מעובדות כתב האישום המתוקן עולה כי בתאריך 09.12.20 הנאשם החזיק ברכב סם מסוכן מסוג קנבוס במשקל של 85 גרם נטו שלא לצריכה עצמית וללא היתר בפקודה או בתקנות או רישיון מאת המנהל.
3. ביום 08.01.23 הצדדים הודיעו כי הגיעו להסדר טיעון לפיו הנאשם יודה בעובדות כתב האישום המתוקן, יופנה לקבלת תסקיר שירות המבחן ולאחר קבלת התסקיר הצדדים יטענו לעונש באופן חופשי.

**תסקיר שירות המבחן**

1. **בעניינו של הנאשם הוגשו שלושה תסקירים של שירות המבחן.**
2. מהתסקיר שהוגש ביום 12.07.23 עולה כי הנאשם בן 43, גרוש ואב ל-4 בנות, עובד מזה כארבע שנים כאב בית בבית ספר.
3. שירות המבחן סקר את נסיבות חייו של הנאשם, המסגרת המשפחתית בה גדל, התבגרותו, קשיים שהתמודד עימם במהלך חייו, שירותו הצבאי ותפקודו התעסוקתי. שירות המבחן התייחס בתסקיר למצבו הגופני של הנאשם ופירט בעיות רפואיות מהן הוא סובל, שמפאת צנעת הפרט לא אפרט.
4. מהתייחסות שירות המבחן להיסטוריה העבריינית של הנאשם עולה כי לנאשם שתי הרשעות קודמות בין השנים 2011-2012 בגין עבירות של הפרת הוראה חוקית והחזקה/שימוש בסמים לצריכה עצמית ושלא לצריכה עצמית בגינן נדון לעונש מאסר בפועל, מאסרים מותנים, צו התחייבות, קנס ופסילת רישיון נהיגה על תנאי.

הנאשם שלל שימוש באלכוהול והימורים, לטענתו החל לצרוך סמים מסוג קנאביס בגיל 30 בנסיבות חברתיות בסופי שבוע ובהמשך התדירות גברה והחל לצרוך סמים בקביעות. כיום צורך סמים כל יום בשעות הערב כאשר לטענתו השפעת הסם מקלה באופן משמעותי על כאביו ומהווה עבורו מרגוע פיזי ונפשי. הנאשם מסר כי הוא נמצא בהליך להוצאת רישיון לקאנביס רפואי.

1. בהתייחס לנסיבות ביצוע העבירה – הנאשם הודה בביצוע העבירה ולקח אחריות על מעשיו. לטענתו, הסמים שנמצאו ברשותו היו לצריכה עצמית בלבד על רקע מצבו הבריאותי. הנאשם מסר כי בשל קושי להשיג את הסם ובמטרה לרכוש אותו במחיר מוזל, נטה לרכוש אותו בכמויות גדולות יותר ומתחילת ההליך המשפטי רוכש כמויות קטנות. לטענת הנאשם, במועד ביצוע העבירה אסף את הסמים משליח ונעצר על ידי המשטרה בדרכו הביתה.
2. שירות המבחן התרשם כי הנאשם בעל מאפיינים אישיותיים של שיקול דעת לקוי וקושי בפתרון קונפליקטים. מנגד, שירות המבחן התרשם מאדם אשר מנהל קשרים חברתיים נורמטיביים ומצליח לתפקד באופן מיטיב ולשמור על יציבות במסגרות חייו השונות חרף התמודדותו עם מצב רפואי מורכב, מעוניין לשקם את חייו ולהתנהל באופן שומר חוק והרגלי צריכת הסמים שלו נובעים מהצורך להקל על מכאובו ולשפר את מצבו הרפואי. עוד התרשם שירות המבחן כי ההליך המשפטי מהווה עבור הנאשם גורם מרתיע ומציב גבול.
3. שירות המבחן ציין כי הנאשם הביע הבנתו באשר לחומרת העבירה וניכר כי הוא מצליח להפיק לקחים מהתנהגותו תוך שהוא מבין שעליו לפעול באופן נורמטיבי ולהחזיק ברישיון לשימוש בקאנביס. הנאשם הביע רצון להשתלב במערך בדיקות שתן ולמסור בדיקות שתן לגילוי שרידי סם אך שלל נזקקות טיפולית. התבקשה תקופת דחייה בת 4 חודשים במסגרתה ישולב הנאשם במערך בדיקות שתן ויוצג מידע עדכני ביחס להליך הוצאת האישור לקאנביס רפואי.
4. מהתסקיר המשלים שהוגש ביום 26.12.23 עולה כי במהלך תקופת הדחייה הנאשם טען בפני שירות המבחן כי הוא נמצא בתקופת מחלה וממתין לתור לניתוח ומסר כי הוא ממשיך בשימוש בקאנביס באופן יום יומי במטרה להקל על כאביו. בהמשך לא יצר קשר ולא שיתף פעולה עם שירות המבחן, לא הציג מסמכים רפואיים רלוונטיים ורישיון לשימוש בקאנביס רפואי ולא השתלב במערך בדיקות השתן.
5. בדיון שהתקיים ביום 04.01.24 בית המשפט נעתר לבקשת ב"כ הנאשם לתת לנאשם אפשרות לחזור לשירות המבחן, לאור טענות בדבר החמרת מצבו הנפשי והרפואי.
6. מהתסקיר הסופי שהוגש ביום 15.02.24 עולה כי הנאשם התפטר מעבודתו על רקע מצבו הרפואי. הנאשם הגיע ל-3 בדיקות שתן, כאשר ב-2 בדיקות התקשה למסור שתן ובבדיקה נוספת התגלו שרידי סם מסוג קאנביס. הנאשם הציג רישיון עדכני להחזקת קאנביס רפואי. שירות המבחן המליץ על צו של"צ בהיקף של 200 שעות.

**טענות הצדדים לעניין העונש:**

1. **ב"כ המאשימה** עתרה לקבוע בעניינו של הנאשם מתחם ענישה הנע בין מאסר קצר ל-12 חודשי מאסר בפועל לצד ענישה נלווית.

לתמיכה בעמדתה העונשית ב"כ המאשימה הפנתה למספר גזרי דין, אתייחס אליהם בהמשך.

1. ב"כ המאשימה עמדה על הערכים המוגנים שנפגעים בעבירות סמים, על התוצאות הקשות הנובעות מביצוע העבירות ועל הצורך בהתמודדות עם עבירות אלו בצורה אפקטיבית כדי למנוע את התפשטותן.
2. במסגרת הנסיבות הקשורות לביצוע העבירה, ב"כ המאשימה ביקשה להתחשב בעובדה שהנאשם נושא באחריות הבלעדית לביצוע העבירה ובפוטנציאל הנזק הגלום בהחזקת הסמים. לטענתה, העובדה שכיום הנאשם נושא רישיון לקאנביס רפואי לא מכשירה את ביצוע העבירה בדיעבד.
3. במסגרת הנסיבות שאינן קשורות לביצוע העבירה, ב"כ המאשימה ציינה כי לחובת הנאשם שתי הרשעות שהתיישנו בעבירות של הפרת הוראה חוקית והחזקת סמים ועבר תעבורתי מכביד הכולל 44 הרשעות, הודה בהזדמנות הראשונה וחסך זמן שיפוטי יקר.
4. המאשימה טענה שאין מקום לסטות מהמתחם במקרה דנן ועתרה למקם את הנאשם ברף הנמוך של המתחם אך לא בתחתיתו לצד מאסר מותנה ארוך ומרתיע, קנס כספי, פסילת רישיון בפועל ועל תנאי והתחייבות.
5. **ב"כ הנאשם** עתרה למתחם ענישה המתחיל בענישה צופה פני עתיד וביקשה לאמץ את המלצת שירות המבחן להטיל על הנאשם של"צ בהיקף של 200 שעות.
6. במסגרת הנסיבות הקשורות לביצוע העבירה, ב"כ הנאשם ביקשה להתחשב בעובדה שהסמים שנתפסו ברשות הנאשם הם סמים קלים בכמות שאינה גדולה, בטענת הנאשם שהנסיבות שהובילו אותו לשימוש הן רפואיות ובכך שכיום הנאשם מחזיק ברישיון לשימוש בקאנביס.
7. במסגרת הנסיבות שאינן קשורות לביצוע העבירה, ב"כ הנאשם ביקשה להתחשב בנסיבות האישיות של הנאשם כמפורט בתסקיר שירות המבחן, במצבו הרפואי, היותו מתקיים כיום מקצבת הבטחת הכנסה ובעובדה שהעבירה נעברה לפני 4 שנים ומאז לא בוצעו עבירות נוספות.
8. **הנאשם בדבריו לעונש** טען כי הוא לא עובד לאור החמרה במצבו הרפואי והתדרדרות במצבו הנפשי. לטענת הנאשם הוא עבר בשנה האחרונה 4 ניתוחים, עתיד לעבור ניתוח נוסף ויש לו רישיון להחזקת 20 גרם קאנביס, שהוא עושה בו שימוש לפני השינה.

**ראיות לעונש**

1. המאשימה הגישה גיליון רישום פלילי של הנאשם (ת/1) ממנו עולה כי לחובת הנאשם 2 הרשעות שהתיישנו אך טרם נמחקו בעבירות של הפרת הוראה חוקית והחזקת סמים לצריכה עצמית ושלא לצריכה עצמית וגיליון רישום תעבורתי של הנאשם (ת/2) ממנו עולה כי לחובת הנאשם עבר תעבורתי הכולל 44 עבירות, רובן עבירות ברירת קנס.
2. ב"כ הנאשם הגישה רישיון להחזקה ושימוש של סם קנאביס בתוקף מיום 11.01.24 עד ליום 08.07.24 (נ/1) ומסמכים רפואיים (נ/2).

**דיון והכרעה:**

1. בהתאם לתיקון 113 ל[חוק העונשין](http://www.nevo.co.il/law/70301) התשל"ז-1977 (להלן: **חוק העונשין**), גזירת דין מורכבת משלושה שלבים עיקריים:

* קביעת מתחם העונש ההולם בהתאם [לסעיף 40ג](http://www.nevo.co.il/law/70301/40c) ל[חוק העונשין](http://www.nevo.co.il/law/70301).
* בחינת חריגה ממתחם העונש ההולם בין לקולא בין לחומרא.
* קביעת העונש המתאים בתוך מתחם העונש ההולם בהתאם [לסעיף 40ג(ב)](http://www.nevo.co.il/law/70301/40c.b) ל[חוק העונשין](http://www.nevo.co.il/law/70301).

קביעת מתחם העונש ההולם -

1. בהתאם להוראת [סעיף 40ב](http://www.nevo.co.il/law/70301/40b) ל[חוק העונשין](http://www.nevo.co.il/law/70301), העיקרון המנחה את בית המשפט בקביעת מתחם העונש ההולם למעשה עבירה הוא יחס הולם בין חומרת המעשה בנסיבות המקרה ומידת אשמו של הנאשם לבין סוג העונש המוטל עליו ומידתו.
2. בהתאם להוראת [סעיף 40ג(ב)](http://www.nevo.co.il/law/70301/40c.b) ל[חוק העונשין](http://www.nevo.co.il/law/70301) בקביעת מתחם העונש ההולם בית המשפט יתחשב בערכים החברתיים שנפגעו מביצוע העבירה, במידת הפגיעה בהם, במדיניות הענישה הנוהגת ובנסיבות הקשורות בביצוע העבירה.
3. **הערכים המוגנים שנפגעו מביצוע העבירות**: עבירות על פי [פקודת הסמים המסוכנים](http://www.nevo.co.il/law/4216) פוגעות בבריאות הציבור ויש בהן כדי לגרום נזקים גופניים ונפשיים ישירים למשתמשים, אשר יכול ויצריכו טיפול רפואי שעלותו נופלת על החברה; הן עבירות מחוללות פשיעה בהיותן מהוות תמריץ לביצוע עבירות אחרות, כגון עבירות רכוש ואלימות לשם רכישת הסמים והפצתם; הן פוגעות בביטחון הציבור ופוגעות בשלטון החוק.
4. בתי המשפט שבו והדגישו את ההכרח להיאבק בנגע הסמים והצורך להעביר מסר מרתיע מפני ביצוע עבירות אלו על ידי הטלת עונשים מחמירים על מי שנותן ידו להפיכת הסמים לזמינים ונגישים.
5. ב[ע"פ 2000/06](http://www.nevo.co.il/case/5805976) **מדינת ישראל נ' ויצמן** (20.7.2006) נקבע כי: " **...המאבק בסמים צריך להיות מכוון גם נגד השימוש בסמים קלים ופגיעתם של אלה ביחידים ובחוסנה של החברה כולה אין להמעיט. העובדה שסמים אלו הפכו אולי נפוצים גם בקרב מי שהעבריינות אינה להם דרך חיים ובעיקר בקרב צעירים אינה צריכה להביא להתייחסות מקלה עם אלה המבקשים לעשות רווח מנפוצות השימוש בסמים אלה**..".
6. בית המשפט העליון שב והדגיש כי גם כיום קנאביס נותר סם מסוכן ויש להיאבק בו באמצעות ענישה מרתיעה.
7. ב[רע"פ 174/21](http://www.nevo.co.il/case/27313460) **ישראל סעדיה סויסה נ' מדינת ישראל** (פורסם בנבו, 25.02.21) נפסק – " **אין לקבל את טענת המבקש בדבר שינוי הגישה העונשית כלפי עוברי עבירה הקשורה בגידול סם הקנביס והחזקתו שלא לצריכה עצמית מצד קובעי המדיניות. אך בעת האחרונה קבע בית משפט זה כי הדין הנוהג והמחייב הוא הקבוע** בפקודה לפיה קנביס הוא סם מסוכן ([ע"פ 6299/20](http://www.nevo.co.il/case/26991436) חן נ' מדינת ישראל [פורסם ב**נבו] (4.2.2021)**)".

ר' גם פסק דין של בית המשפט העליון ב[רע"פ 2277/21](http://www.nevo.co.il/case/27517511) **אברהם יוחננוב נ' מדינת ישראל** (פורסם בנבו, 8.4.21).

1. **מידת הפגיעה בערכים החברתיים המוגנים בענייננו:** כמות הסם שנמצאה בחזקת הנאשם מוגדרת בחוק ככמות שלא לצריכה עצמית, אולם היא יחסית לא מאד גדולה. הסמים לא היו מחולקים ולא נמצאו לצידם שקיות/ משקלים, שיש בהם כדי להוות אינדיקציה לכוונת הפצה. בנסיבות אלה, מידת הפגיעה בערכים המוגנים היא במידה נמוכה-בינונית.
2. **מדיניות הענישה הנוהגת**: בחינת מדיניות הענישה הנוהגת בעבירות החזקת סמים שלא לצריכה עצמית מעלה כי מנעד הענישה בעבירות של החזקת סמים שלא לצריכה עצמית הוא רחב ותלוי בסוג הסם, כמות הסם ואם יש אינדיקציות לכוונת הפצה (מקום החזקת הסם, שקיות חלוקה, משקלים אלקטרוניים וכיוב') כמפורט להלן:

* [רע"פ 189/15](http://www.nevo.co.il/case/19994719) **עומר כהן נ' מדינת ישראל** (21.05.15), אליו הפנתה ב"כ המאשימה: הנאשם 1 הורשע במספר עבירות לפי [פקודת הסמים המסוכנים](http://www.nevo.co.il/law/4216). על פי האישום הרלוונטי לענייננו הנאשם הורשע בהחזקת חשיש עם אחר במשקל 92.88 גרם נטו שלא לצריכה עצמית. נקבע מתחם ענישה הנע בין 6-12 חודשי מאסר בפועל לצד ענישה נלווית. ערעור ובקשת רשות ערעור נדחו.
* [רע"פ 4214-22](http://www.nevo.co.il/case/28710074) **יצחק נ' מדינת ישראל** (07.07.22) : הנאשם הורשע בעבירה של החזקת סמים שלא לצריכה עצמית לאחר שהחזיק בשני רכבים בבעלותו סמים מסוג קנבוס במשקל כולל של כ – 150 גרם מחולקים ליחידות. נקבע מתחם הנע ממאסר מותנה עד 10 חודשי מאסר בפועל ונגזר על הנאשם לאחר בחינת נסיבותיו, העדר עבר פלילי והשתלבות בהליך טיפולי 7 חודשי מאסר על תנאי, צו של"צ בהיקף 180 שעות וצו מבחן למשך שנה לצד ענישה נלווית. ערעור ובקשת רשות ערעור כנגד ההרשעה - נדחו.
* [עפ"ג 41634-10-14](http://www.nevo.co.il/case/18118326) **לסרי ומזלומיאן נ' מדינת ישראל** (22.03.15), אליו הפנתה ב"כ המאשימה: הנאשמים הורשעו בעבירת החזקת סמים מסוכנים שלא לצריכה עצמית לאחר שהחזיק כל אחד מהם בסם מסוכן מסוג קנבוס במשקל של כ-230 גרם נטו. נקבע מתחם ענישה הנע בין 5 חודשי מאסר שיכול וירוצו בעבודות שירות לבין 8 חודשי מאסר בפועל ונגזר על כל אחד מהנאשמים 5 חודשי מאסר בפועל שירוצו בעבודות שירות לצד עונשים נלווים.
* [עפ"ג 69406-01-20](http://www.nevo.co.il/case/26406170) **פרנקו נ' מדינת ישראל** (31.8.2020): הנאשם הורשע בעבירה של החזקת סמים שלא לצריכה עצמית לאחר שהחזיק בחדרו 5 צנצנות המכילות סם מסוכן מסוג קנבוס במשקל 80 גרם. נקבע מתחם עונש הנע בין מאסר על תנאי למאסר לתקופה של 6 חודשים לצד ענישה נלווית ונגזר על הנאשם, שלחובתו 3 הרשעות קודמות בעבירות דומות ונסיבות חיים קשות, עונש מאסר בפועל ל-30 ימים לצד עונשים נלווים. ערעור לבית המשפט המחוזי נדחה.
* [ת"פ (ב"ש) 20767-09-16](http://www.nevo.co.il/case/21924102) **מדינת ישראל נ' אבו מעיוף** (24.5.2017): הנאשם הורשע בעבירה של החזקת סם שלא לצריכה עצמית לאחר שהחזיק ברכבו בצוותא עם אחר סם מסוכן מסוג חשיש במשקל של כ- 93 גרם נטו וכלי המשמש לעישון סמים (באנג). נקבע כי מתחם העונש ההולם נע בין חודש מאסר על תנאי ועד 12 חודשי מאסר בפועל ונגזר על הנאשם, בעל עבר פלילי, 6 חודשי מאסר בפועל לצד עונשים נלווים.
* [ת"פ 72806-02-19](http://www.nevo.co.il/case/25496997) **מדינת ישראל נ' טובול** (23.12.21): אליו הפנתה ב"כ הנאשם, הנאשם הורשע בעבירה של החזקת סם שלא לצריכה עצמית לאחר שהחזיק בצוותא חדא בביתו סם מסוכן מסוג קנאביס במשקל של 253.95. נקבע מתחם ענישה הנע בין מאסר מותנה בצירוף קנס משמעותי ועד למספר חודשי מאסר, שיכול וירוצו בעבודות שירות. בית המשפט סטה לקולא מטעמי שיקום בין היתר לאור העדר עבר פלילי, הפסקת השימוש בסמים והתרשמות שירות המבחן כי אינו זקוק להתערבות טיפולית, וגזר על הנאשם צו של"צ בהיקף של 300 שעות לצד עונשים נלווים.
* [ת"פ 20714-08-20](http://www.nevo.co.il/case/26912211) **מדינת ישראל נ' קינדה** (01.06.21): אליו הפנתה ב"כ הנאשם, הנאשמים הורשעו בעבירה של החזקת סם שלא לצריכה עצמית לאחר שהחזיקו בצוותא חדא בביתם סם מסוג קנבוס במשקל 68.02 גרם נטו וסם מסוכן מסוג חשיש במשקל של 34.27 גרם נטו. נקבע מתחם ענישה הנע בין מאסר על תנאי למספר חודשי מאסר ונגזר על כל אחד מהנאשמים 6 חודשי מאסר על תנאי לצד עונשים נלווים.
* [ת"פ 50729-04-21](http://www.nevo.co.il/case/27569266) **מדינת ישראל נ' קלדטה** (04.06.23): הנאשם הורשע בעבירה של החזקת סם שלא לצריכה עצמית לאחר שהחזיק בביתו בחדר השינה שלו שקית שחורה ובתוכה סם מסוכן מסוג קנבוס במשקל 110 גרם נטו ללא היתר. נקבע מתחם ענישה הנע בין מאסר קצר שיכול וירוצה בעבודות שירות ל-9 חודשי מאסר ונגזרו על הנאשם חודשיים מאסר בעבודות שירות לצד עונשים נלווים. ערעור ב[עפ"ג 11397-07-23](http://www.nevo.co.il/case/29809664) התקבל חלקית נוכח נסיבותיו האישיות של הנאשם - המאסר בוטל והקנס הוגדל.

1. **נסיבות הקשורות בביצוע העבירה** – במסגרת הנסיבות הקשורות בביצוע העבירה, התחשבתי בסוג הסם, שנחשב קל יחסית, בכמות הסם, שהיא גדולה פי 6 מהכמות המוגדרת בחוק לצריכה עצמית אבל היא יחסית לא גדולה, בהעדר אינדיקציות לכוונת הפצה – הסמים נמצאו ברכב, אבל לא מחולקים, אין שקיות חלוקה ואין משקל, בהתרשמות שירות המבחן כי הרגלי צריכת הסמים של הנאשם נובעים מהצורך בהקלה על מכאובו ושיפור מצבו הרפואי ובעובדה שכיום הנאשם מחזיק ברישיון לשימוש בקאנביס רפואי.
2. בנסיבות העניין, בהתחשב בפגיעה בערכים המוגנים, בהתחשב במדיניות הענישה הנוהגת ובנסיבות הקשורות לביצוע העבירה, מצאתי לקבוע כי מתחם העונש בעניינו של הנאשם נע בין מאסר על תנאי ועד ל-8 חודשי מאסר בפועל שיכול וירוצו בעבודות שירות, קנס, פסילת רישיון נהיגה על תנאי והתחייבות להימנע מעבירה.
3. **נסיבות שאינן קשורות לביצוע העבירה** – במסגרת הנסיבות שאינן קשורות לביצוע העבירה התחשבתי בעברו הפלילי של הנאשם, שהתיישן אך טרם נמחק, בהודאה שנמסרה בהזדמנות הראשונה ובהתרשמות שירות המבחן שהנאשם נרתע מההליך הפלילי ולוקח אחריות. עוד התחשבתי במצבו הרפואי של הנאשם, בעובדה שניתן לו רישיון להחזקה ושימוש בסם קנאביס ובזמן שעבר ממועד ביצוע העבירה (כמעט 4 שנים), שבמהלכו הנאשם לא ביצע עבירות נוספות.
4. במקרים המתאימים ניתן לחרוג ממתחם העונש בין אם לקולא מטעמי שיקום ובין אם לחומרא מטעמי הגנה על שלום הציבור (סעיפים [40 ד(א)](http://www.nevo.co.il/law/70301/40d.a) ו- [40 ג(ב)](http://www.nevo.co.il/law/70301/40c.b) ל[חוק העונשין](http://www.nevo.co.il/law/70301)).
5. בענייננו הנאשם לא עבר הליך טיפולי/ שיקומי ואין מקום לחריגה מהמתחם.

**התוצאה**

1. **בשים לב למתחם העונש ההולם, להמלצת שירות המבחן ולנסיבות לקולא ולחומרא שפירטתי לעיל, שנוגעות ואינן נוגעות לביצוע העבירה, מצאתי לגזור על הנאשם את העונשים הבאים:**
   1. 4 חודשים מאסר מותנה שלא יעבור משך שלוש שנים מהיום כל עבירה לפי [פקודת הסמים המסוכנים](http://www.nevo.co.il/law/4216) מסוג פשע.
   2. 200 שעות שירות לתועלת הציבור על פי תכנית שתוגש לאישורו של בית המשפט בתוך 45 ימים מהיום.

בית המשפט הבהיר לנאשם חובת שיתוף הפעולה עם שירות המבחן, וכן הובהר לנאשם כי ככל ולא ישתף פעולה עם שירות המבחן, בית המשפט רשאי להפקיע את צו השל"צ ולדון את הנאשם מחדש במסגרת מתחם העונש ההולם.

* 1. 3 חודשי פסילת רישיון נהיגה על תנאי, שלא יעבור כל עבירה מסוג פשע לפי [פקודת הסמים המסוכנים](http://www.nevo.co.il/law/4216) למשך 3 שנים מהיום.
  2. קנס כספי בסך 1,000 ₪ או 20 ימי מאסר תמורתו. הקנס ישולם עד ליום 28.11.24.

בהחלטה על גובה הקנס התחשבתי כמצוות [סעיף 40ח](http://www.nevo.co.il/law/70301/40h) ל[חוק העונשין](http://www.nevo.co.il/law/70301) במצבו הכלכלי של הנאשם. הנאשם לטענתו לא עובד ומשתכר מקצבת הבטחת הכנסה.

**את הקנס ניתן לשלם כעבור 3 ימים מהיום באחת מהדרכים הבאות:**

* **תשלום בכרטיס אשראי באמצעות האתר המקוון של רשות האכיפה והגבייה בכתובת:** -Hyperlink Removed-**.**
* **תשלום בשירות עצמי באמצעות מוקד שירות טלפוני של מרכז הגבייה, בטלפון שמספרו 35592\* או, 073-205-5000.**
* **תשלום במזומן בכל סניף של בנק הדואר, בהצגת תעודת זהות בלבד (אין צורך בהצגת שוברי תשלום)**
  1. התחייבות בסך 2,000 ₪ להימנע מביצוע עבירה מסוג פשע לפי פקודת הסמים למשך שנתיים מהיום.

**ניתן צו להשמדת הסמים.**

**5129371המזכירות תשלח העתק גזר הדין לשירות המבחן.**

**54678313זכות ערעור תוך 45 יום מהיום לבית-המשפט המחוזי בבאר-שבע.**

**ניתן היום, כ' אלול תשפ"ד, 23 ספטמבר 2024, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

אורית קרץ 54678313-/

נוסח מסמך זה כפוף לשינויי ניסוח ועריכה