|  |  |
| --- | --- |
| **בית משפט השלום בבאר שבע** | |
| ת"פ 10560-12-21 מדינת ישראל נ' אלטלף |  |

|  |  |  |
| --- | --- | --- |
| **לפני** | **כבוד השופט אריה דורני-דורון** | |
| **בעניין:** | **המאשימה** | **מדינתישראל  ע"י ב"כ עוה"ד שירלי אוחיון** |
|  | **נגד** | |
|  | **הנאשם** | **אבי אלברט אלטלף**  **ע"י ב"כ עוה"ד דמיטרי ורניצקי** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

[תקנות התעבורה, תשכ"א-1961 - לא מרובדות](http://www.nevo.co.il/law/74274): סע' [26](http://www.nevo.co.il/law/74274/26.2)(2)

[חוק העונשין, תשל"ז-1977](http://www.nevo.co.il/law/70301): סע' [40ב'](http://www.nevo.co.il/law/70301/40b), [40ג](http://www.nevo.co.il/law/70301/40c.a)(א), [40 ט](http://www.nevo.co.il/law/70301/40i)

[פקודת התעבורה [נוסח חדש]](http://www.nevo.co.il/law/5227): סע' [38](http://www.nevo.co.il/law/5227/38)

**גזר דין**

נהיגת רכב תחת השפעת סמים כמוה כאקדח המעשן והמונף לכל עבר. מי שייפגע ייפגע מי שיינצל יינצל. האקדח יורה, הנוהג מסכן משתמשי דרך, וחיי משפחות בכבישים תלויים בחוסר ההבנה בדבר הפוטנציאל המסוכן הטמון בנהיגת רכב בסטייה ובחריגה הן של רמת הריכוז ומיומנות הנהיגה והן בחוסר הציות לתמרורים. כדי למנוע בכי תמרורים תרתי משמע, קיימת אכיפה בכל הנוגע לתחום התעבורה ובכלל זה בראש ובראשונה עצם היות הנוהג יכול וראוי לנהוג במצבו הקוגניטיבי תנאי הכרחי בנטילת ההגה לידיים. הנהיגה במצב שכרות או סמים היא סכנת חיים. הסמים מטשטשים ראייה, יכולת תגובה ושינוי, ריכוז והתמצאות ועלולים להביא לא אחת גם לחוסר הכרה מלא או חלקי או עצימת עין לשנייה – אותה שנייה של התאונה. שנייה אחת של אובדן חיי אדם. נהיגה תחת השפעת סם, אינה נהיגה אלא רולטה רוסית של משחק בחיי אדם.

**רקע:**

1. הנאשם הורשע לנוכח הודאתו במסגרת הסדר טיעון בעובדות כתב אישום מתוקן, בביצוע עבירות של החזקה/שימוש סמים **לצריכה עצמית** לפי [סעיפים 7(א)+(ג)](http://www.nevo.co.il/law/4216/7.a.;7.c) ל[פקודת הסמים המסוכנים](http://www.nevo.co.il/law/4216) (נ"ח) תשל"ג-1973, **ונהיגה תחת השפעת סמים** - עבירה לפי [סעיף 26(2)](http://www.nevo.co.il/law/74274/26.2) ל[תקנות התעבורה](http://www.nevo.co.il/law/74274).
2. על פי עובדות כתב האישום ביום 03.03.2021, נהג הנאשם את רכבו תוך שהוא תחת השפעת סם משכר **מסוג קוקאין** וכן החזיק סם מסוכן מסוג קנאבוס (להלן: הסם) במשקל של 0.81 גרם נטו ללא היתר כדין **לצריכה העצמית** , הכול כאמור בכתב האישום המתוקן.

חוות דעת ממונה:

1. בעניינו של הנאשם הוגשה חוות דעת מטעם הממונה על עבודות השירות, הנאשם נמצא כשיר לביצוען.

**ראיות לעונש:**

1. מטעם המאשימה הוגשו תדפיס מידע פלילי-תעבורה (ת/1), תדפיס מידע פלילי (ת/2), הכרעת דין (ת/3), טיעוניה לעונש בכתב (ת/4).
2. מטעם הנאשם הוגשו אישור לידה (נ/1), הערכה פסיכיאטרית, סיכום מידע רפואי, תעודות נכות (נ/2 – נ/5), רישיון נהיגה (נ/6).

**תמצית טיעוני הצדדים:**

**טענת המאשימה :**

1. **ב"כ המאשימה** הפנתה בטיעוניה לערכים המוגנים, שנפגעו כתוצאה מביצוע העבירה, הגנה על שלום ובריאות הציבור מפני פגיעתם הקשה של סמים מסוכנים, ומניעת נזקים כלכליים וחברתיים עקיפים, תוך הפניה לפסיקה.
2. המאשימה סברה כי יש מקום לקבוע מתחם ענישה שינוע בין חודשיים מאסר בפועל ועד 8 חודשי מאסר בפועל אשר ניתן לבצעם בדרך של עבודות שירות, לצד זה ענישה נלווית בדמות מאסר מותנה, קנס כספי, פסילת רישיון נהיגה בפועל תוך הפעלת פסילה מותנית בת 6 חודשים במצטבר וכן פסילת רישיון נהיגה על תנאי.
3. באשר לנסיבות שאינן קשורות בביצוע העבירה, הנאשם הודה וחסך זמן שיפוטי, לחובתו 4 הרשעות שלא מן העניין, עבר תעבורתי הכולל 11 הרשעות קודמות. לשיטת המאשימה, אין מקום לסטייה מן המתחם, ויש להעדיף את שיקולי הרתעה וגמול על פני שיקולי השיקום.
4. לעניין נסיבות ביצוע העבירה, התייחסה ב"כ המאשימה למשקל הסם ולמשמעות נהיגת רכב תחת השפעת סמים. על אף שמדובר בהחזקת סם לצריכה עצמית, הפגיעה בחברה יכלה להיות גדולה עת נהג הנאשם את רכבו תחת השפעת סמים ובנס לא גרם נזק למשתמשי הדרך.

**תמצית טענות ההגנה :**

1. **ב"כ הנאשם,** טען מנגד, כי יש להסתפק בפסילה מינימלית, והתנגד לעבודות שירות ולהפניית הנאשם לממונה על עבודות השירות, לשיטתו סעיף העבירה שתוקן לדרגה יותר נמוכה בהתאם **לתקנות,** משפיע על המתחם בדבר אורך הפסילה שבית המשפט צריך לקבוע. לכן ככל שתוטל פסילה של הרישיון כי אז יש להחילה **מ- 3 חודשים**.
2. ב"כ הנאשם הפנה לוותק הנהיגה של הנאשם, כאשר מדובר במי שמחזיק ברישיון משנת 2003, וברישיון כנהג מקצועי, כשלחובתו 20 הרשעות קודמות. נוסף לאמור , כי הפעלת הפסילה על תנאי מתיק אחר, תהיה בחופף לפסילה בתיק זה ככל שתיגזר, ולא תיתוסף תקופה נוספת.
3. ב"כ הנאשם הפנה לנסיבותיו האישיות של הנאשם, בגינן, יש למקמו **בתחתית המתחם**, וביקש כי תקופה הפסילה תהיה מופחתת, וכן עתר לתחולתה **רק על רכב הפרטי** ולא על המשאית, כדי לאפשר פרנסתו כנהג משאית. הנאשם הינו נהג משאית הזקוק לרישיונו וזאת לצורך פרנסתו היחידה. לפיכך, ביקש להימנע מהטלת עונש מאסר בכלל, להטיל על הנאשם מאסר על תנאי, ציין כי כאשר מדובר בעבירה בפעם הראשונה בית המשפט אינו נוטה להטיל מאסר כלל.
4. לנאשם 6 ילדים, ונטען כי מרבית ילדיו סובלים ממחלות שונות, ובכלל זה: תסמונות שונות ונכות (נ/2), נכות ילד (נ/3), מצבים רפואיים ונפשיים (נ/5)).
5. הנאשם המפרנס היחידי במשפחה, כל פסילה תשפיע על פרנסתו, והוא נדרש לרכב גם לבדיקות בבתי חולים ולא רק לעבודתו.
6. **בדבריו האחרונים של הנאשם**, הביע את צערו. טען, כי העבירה בוצעה על רקע מגפת הקורונה. ציין, כי אשתו חולת אפילפסיה וסבל מדיכאון, הודה שעישן, אך היום הוא נקי, ומוכן לעבור בדיקת שתן. הנאשם הזכיר כי מדובר בתיק **מלפני 3 שנים,** וכי העבירות הקודמות שלו הן מתקופה בה היה בגיל 18 ומאז התבגר. הנאשם הדגיש הצורך הפרנסתי ברישיון הרכב לצורכי עבודה.
7. **אשתו של הנאשם** ביקשה להוסיף כי הבית אינו מתפקד ללא הנאשם.

**קביעת מתחם העונש ההולם:**

1. מתחם העונש ההולם למעשה העבירה נקבע בהתאם לעיקרון ההלימה, ולפיו נדרש יחס הולם בין חומרת מעשה העבירה בנסיבותיו, ומידת האשם של הנאשם לבין סוג ומידת העונש המוטל עליו. ביישום עיקרון ההלימה וקביעת מתחם העונש במקרה קונקרטי, בית המשפט יתחשב בשלושת אלה: **הערך החברתי** שנפגע **ומידת הפגיעה** בו; **מדיניות הענישה** הנוהגת; והכל **בנסיבות הקשורות בביצוע העבירה**. ([סעיף 40ג(א)](http://www.nevo.co.il/law/70301/40c.a) ל[חוק העונשין](http://www.nevo.co.il/law/70301)).
2. בהתאם [לסעיף 40ב'](http://www.nevo.co.il/law/70301/40b) ב[חוק העונשין](http://www.nevo.co.il/law/70301), העיקרון המנחה בענישה הוא ההלימה. היינו יחס הולם בין חומרת מעשה העבירה, ונסיבותיו ומידת אשם הנאשם לסוג ומידת העונש המוטל.
3. מדובר בשתי בעבירות שקיימת זיקה ברורה ביניהן, החזקה/שימוש סמים לצריכה עצמית, נהיגה תחת השפעת סמים, ולפיכך, משמדובר באירוע אחד יקבע מתחם אחד.
4. הערכים המוגנים בשתי העבירות מושא האירוע האחד הם: שמירת שלום הציבור, בטיחות ושלומם של משתמשי דרך, בריאותו של הציבור מפני נגע הסמים, ועבירות נלוות לתחום זה, כגון עבירות רכוש ואלימות.

**מדיניות הענישה הנוהגת:**

1. **מדיניות הענישה הנוהגת לעבירות מושא תיק זה –** מפסיקתו של בית המשפט העליון עולה שכאשר מדובר בהרשעה ראשונה במקבץ העבירות האמורות, אזי הענישה מתחילה ממאסר על תנאי בצירוף פסילה בפועל של רישיון הנהיגה, פסילה על תנאי וקנס. ראו למשל [רע"פ 3174/12](http://www.nevo.co.il/case/5583078) **שריג נ' מדינת ישראל**(פורס בנבו, 8.8.12); **רע"פ קוליה נ' מדינת ישראל** (פורסם בנבו, 19.1.15); [רע"פ 10284/07](http://www.nevo.co.il/case/6167814) **קדוש נ' מדינה ישראל** (פורסם בנבו, 22.1.08).
2. ב[ת"פ (רמלה) 27890-10-18](http://www.nevo.co.il/case/25045300) **מדינת ישראל נ' רועי רייגאן** (30.10.19)-הנאשם הודה והורשע בעבירות של החזקת סם לצריכה עצמית, החזקת סכין שלא למטרה כשרה, נהיגה פוחזת של רכב ונהיגה תחת השפעת סמים. באותן נסיבות החזיק הנאשם בכיס מכנסיו סם מסוג קאנבוס במשקל 0.5 גרם נטו ובתא הזרוע בין שני המושבים הקדמיים ברכב שני סכיני פרפר ואגרופן ובדלת הנהג ברכב סכין בעלת להב מתקבע. בית המשפט לא מצא מקום לביטול ההרשעה, **וקבע כי מתחם העונש** לעניין עבירות נהיגה תחת השפעת סמים, החזקת סם לצריכה עצמית ונהיגה פוחזת של רכב מתחם העונש ההולם מתחיל במאסר על תנאי בצירוף פסילה בפועל של רישיון הנהיגה, פסילה על תנאי וקנס.

בית המשפט גזר על הנאשם עונש של 5 חודשי מאסר על תנאי למשך 3 שנים, פסילה מלקבל או להחזיק רישיון נהיגה וזאת לתקופה בת 3 חודשים, פסילה מלקבל או להחזיק על תנאי למשך 4 חודשים למשך 3 שנים, קנס בסך 5,000 או 15 ימי מאסר תמורתו.

1. הנאשם הורשע בעבירה של נהיגה תחת השפעת סמים לפי [תקנה 26(2)](http://www.nevo.co.il/law/74274/26.2) ל[תקנות התעבורה](http://www.nevo.co.il/law/74274) שלגביה קיימת חובה לפסילת רישיון הנהיגה למשך שלושה חודשים. ניתן להורות על פסילה לתקופה קצרה יותר אם מתקיימות "נסיבות מיוחדות" (ראו [סעיף 38](http://www.nevo.co.il/law/5227/38) ל[פקודת התעבורה](http://www.nevo.co.il/law/5227) שחל על עבירות שמפורטות בתוספת הראשונה לפקודת התעבורה, וביניהן [תקנה 26(2)](http://www.nevo.co.il/law/74274/26.2) ל[תקנות התעבורה](http://www.nevo.co.il/law/74274)).
2. נזכיר כאן את דבריו של בית המשפט העליון על הצורך להרחיק נהגים שנוהגים בכבישים בהיותם שיכורים (בין מאלכוהול ובין מסמים), וזאת ב[רע"פ 5297/07](http://www.nevo.co.il/case/6004557) **קנטורוביץ נ' מדינת ישראל** (פורסם בנבו, 9.9.07):

"עסקינן בתופעה מאיימת שיש להירתם ולהילחם למניעתה ולהגן על ביטחון הציבור באמצעות הרחקת נהגים מסוכנים פורעי חוק מהכביש בכל דרך אפשרית (ראו: [בש"פ 1753/07](http://www.nevo.co.il/case/5789349) **אבו רקייה נ' מדינת ישראל** (טרם פורסם, 19.3.2007)). המבקש כאמור טוען כי בנסיבות בהן הוא היה צלול בדעתו, על אף העובדה שריכוז האלכוהול היה כמעט פי שניים מהמותר, היה מקום לבוא לקראתו בעניין העונש. עם כל הכבוד, טענה זו אינה מקובלת עליי. מעשהו של המבקש חמור מאוד. במעשה זה, הוא יצר סכנה בכביש שעלולה הייתה לגבות מחיר פגיעה בגוף. באורח נס לא קופדו חייהם של המתהלכים כמו גם הנוהגים בכביש. סכנה זו נגזרת מהתנהגותו".

**נסיבות הקשורות בביצוע העבירה כאמור בסעיף** [**40 ט**](http://www.nevo.co.il/law/70301/40i) **לחוק:**

1. **הנאשם נהג תחת השפעת סם מסוכן מסוג קוקאין,** והחזיק ברכבו סם מסוכן מסוג קנאבוס שהוא במדרג נמוך יותר, ובכמות קטנה יחסית.
2. כמות הסם מסוג קנאבוס אינה ברף הגבוה, והיא עומדת על 0.8 גר'.
3. הנזקים הן באחזקת סמים, והן בנהיגה תחת השפעת סם פוטנציאלית הם נזקים שאינם נמדדים רק אם הייתה תוצאה טרגית, אלא עצם הפוטנציאל הנזיקי, והסיכון הגדול הוא זה שנבחן בסוג עבירות אלו.
4. הנאשם הודה כי עישן והחזיק הסמים במודע.
5. יש לזכור, כי ההחזקה הינה לצריכה עצמית דרגת עבירה נמוכה מהחזקה שלא לצריכה עצמית שיש בה מימד של סחר פוטנציאלי מה שאין כן בהחזקה **לצריכה עצמית** .
6. **מנגד נהיגה תחת השפעת אלכוהול או סמים מחייבת ענישה דווקא בשל העובדה כי מדובר בסיכון הרבים ומשתמשי הדרך,** ההשפעה אינה נבחנת בסוג הסם אך ככל שמדובר **בסם מסוכן** **יותר מסוג קוקאין** שהשפעתו פוגעת ביכולת הנהיגה בשליטה ובערנות ראויה, הרי שתופעה מסוכנת זו יש למגר.
7. החזקת הסמים היא **לצריכה עצמית** והכמות קטנה. הנהיגה תחת השפעת סמים הוגדרה במסגרת [תקנות התעבורה](http://www.nevo.co.il/law/74274) בשונה מ[פקודת התעבורה](http://www.nevo.co.il/law/5227) ( נוסח חדש) תשכ"א – 1961. במקרה זה גם לא נגרם נזק לגוף וגם לא קיים כאן ריבוי עבירות.
8. **מכל המפורט לעיל, מתחם הענישה ההולם לעבירות אותן ביצע הנאשם בנסיבות המתוארות, נע בין מאסר מותנה ועד למספר חודשי מאסר שניתן לבצען בעבודות שירות, בצירוף מאסר על תנאי ורכיבי ענישה נוספים.**
9. **העבירות נמצאות במיקום הבינוני הנמוך של המתחם בשל היקף, כמות הסם, טיב העבירות האחת חמורה פחות- ההחזקה לצריכה עצמית והשנייה סכנת נפשות- נהיגה תחת השפעת קוקאין .**

**בחינת הנסיבות שאינן קשורות בביצוע העבירה:**

בגזירת העונש המתאים לנאשם, רשאי בית המשפט להתחשב בנסיבות שאינן קשורות בביצוע העבירה, ולתת להן משקל, ובלבד שהעונש לא יחרוג ממתחם העונש ההולם.

בהתאם לכך נתתי את דעתי לנסיבות הבאות:

1. הפגיעה של העונש בנאשם לרבות בשל גילו, הנאשם בן **40 נשוי ואב לשישה ילדים,** בעל עבר פלילי אך נעדר רישום קודם, בעבירות מושא תיק זה.
2. הנאשם, מפרנס יחיד, אשתו חולת אפילפסיה, 2 ילדים בעלי מוגבלויות.
3. **נטילת האחריות של הנאשם על מעשיו** - הנאשם הודה בכתב אישום מתוקן, וחסך זמן שיפוטי ניכר.
4. **חלוף הזמן** מהאירוע ביום 03.03.2021 ועד היום, **כ- 3 שנים ושלשה חודשים**, מצדיק התייחסות מקלה במבחני הענישה ותכליתם.
5. נתתי דעתי לכך, כי כל מאסר בין אם מאחורי סורג ובריח או לריצוי בדרך עבודות שירות יפגע בתעסוקה במידה מסוימת, ויש לבחון את האינטרס הציבורי בכללותו . תחת השפעת אלכוהול או סמים, הסיכויים לאובדן שליטה או לגרימת תאונות וסיכון הרבים גבוהים.
6. **בית המשפט סבור כי יש ליתן משקל לאינטרס הציבורי ולחציית הקן האדום, בנהיגה תחת השפעת סמים כאמור בכתב האישום. אף אדם נוהג בכביש לא היה רוצה לדמיין כי הרכב לצדו בנתיב מונהג תחת השפעת סמים מסוג קוקאין. אחריות זו מוטלת על בית המשפט בבואו להרתיע הרבים, שכן לא תוכלנה רשויות האכיפה לבדוק כל אדם היוצא מביתו .ההרתעה אמורה למנוע הרעה החמרה ואובדן שליטה.**
7. אין בתיק זה הצדק לסטיית מתחם הענישה מטעמי שיקום משום שלא קיים כזה וגם לא לחומרה מהמתחם מטעמי הרתעת הרבים במכלול השיקולים והמנעד בתחומי מתחם הענישה לעבירות אלה יחד .
8. הנאשם לא הציג אסמכתא להליך טיפולי של גמילה מסמים.
9. הנאשם אב לשישה ילדים והמפרנס העיקרי. אין חולק כי ענישה בדמות מאסר בפועל או מאסר לביצוע בעבודות שירות יפגעו בנאשם ובמשפחתו הן מהבחינה הכלכלית והן מהבחינה המשפחתית.
10. **לאור האמור, ולאחר שנתתי משקל להיבטים ובכללם: פגיעה בפרנסה של מפרנס יחיד, חלוף הזמן, מצב בריאות בני המשפחה, אני ממקם את הנאשם בשליש הנמוך של המתחם .**
11. לעניין הקנס יישקל זה במתינות בנסיבות חריגות של המצב הבריאותי של ילדי הנאשם ומשפחתו בת ששת הילדים , ובהקשר לפסילה של הרישיון בפועל העמדתי את זו רק על **הרכב הפרטי** **ולא על המשאית,**  שהיא כלי פרנסתו של הנאשם מקור קיומי של שאר בני משפחת הנאשם, חלקם חולים ונזקקים, שלא חטאו והסמוכים על שולחנו .
12. מקום שהאיזון מאפשר פגיעה פחותה יותר מבלי לפגוע באינטרס הציבורי, ולנוכח הערכים המוגנים בהם פגע הנאשם ובכללם נהיגה תחת השפעת סמים, אין בית המשפט ואף לא משפחת הנאשם המורחבת הנוהגים בכבישי הארץ יכולים לקבל סלחנות, ויש בפרק הזמן הקצר במאסר היבט ערכי מרתיע גם לנאשם וגם לרבים.
13. אין להסתפק במאסר מותנה בלבד לאחר העלאה על נס חומרת הנהיגה בהשפעת סמים כאמור בכתב האישום. אם לא ניתן בעבר עונש של מאסר בעבודות שירות עד כה בשל נהיגה בהשפעת סמים, מן הראוי לתתו היום.
14. בנסיבות הכלכליות לקיום משפחת הנאשם כאשר, המשאית היא מקור פרנסתו, וזו מקור קיומה של המשפחה כלכלית, פסילת הרישיון לא תחול על המשאית. מנגד תאונה עם משאית היא אסון שסופו פציעות קשות ביותר ואף פגיעה בנפש פשוטו כמשמעו.
15. **בית המשפט בחר שלא להמיר את המאסר בעבודות שירות בשליחת הנאשם לתסקיר לצורך עבודות של"צ או להותיר את העונש רק כצופה פני עתיד, בנותנו המשקל לנתונים הבאים:** 
    * 1. **נוכח עונשים קלים בעבר הפסקת שיגרה לחודש ימים במסגרת גזר הדין בעיני בית המשפט היא רכיב ענישתי מחויב המציאות, כדי למנוע המשך זילות כלפי ציבור המסתכנים בכביש בשל נהיגה תחת השפעת סמים ועוד מסוג קוקאין .**
      2. **הנאשם היה תחת מאסר מותנה מתיק אחר, ובכל זאת עבר שתי העבירות , מה שמחייב הרתעה והיפך שגרה ממשיכה כרגיל. חודש ימים יספיקו מעבר לשאר רכיבי ענישה.**
      3. **לנאשם עבר תעבורתי עם רכיב עונש של פסילת רישיון בר הפעלה וכן, עבר פלילי בעבירות של הפרעה לשוטר מ2019 וקשירת קשר, פריצה למגורים וגניבה מ2014 . דהיינו עבירות על החוק אינן זרות לנאשם .**
      4. **הנאשם סיכן את חיי האנשים הנוהגים בכביש והסעיף במסגרתו סיכן את הרבים סיכון של ממש, בנהיגה תחת השפעה של סם מסוג קוקאין, עדיין אינו משנה את הסיכון עצמו למעט תקופת הפסילה ומיקום הדיון. כתב האישום המתוקן ציין את סוג הסם קוקאין , והמשמעות היא רמת השפעה גבוהה על נהיגה בחוסר אחריות תוך סיכון הרבים- לו הייתה נגרמת תאונת דרכים וסופה גם נפגעים היה הנאשם מרצה עונש חמור פי כמה מהנפסק בזה .**
      5. **אחריותו של בית המשפט אינה רק כלפי בני משפחתו של הנאשם, אלא גם כלפי הציבור , ולהסתפק בעונש צופה פני עתיד – כמוהו כהפקרת הציבור.**

1. במסגרת האיזון העונשי לא ראיתי לנכון להקל על הנאשם בהפעלת הפסילה על תנאי מתיק אחר על הרכבים שאינם משאית "בחופף ולא במצטבר". ומנגד תופעל זו בשל הודאת הנאשם וקבלתו הדין, חציה בחופף וחציה במצטבר. לפיכך, אגזור בתיק זה פסילת הרישיון בפועל ל 3 חודשים שלא תחול על משאית ולזו תצורף הפעלת הפסילה על תנאי ל 6 חודשים שתחול חציה במצטבר וחציה בחופף ולא תחול על המשאית– סה"כ הפסילה בפועל ל 6 חודשים. **נוסף לאמור תיגזר פסילה על תנאי בתיק זה של 6 חודשים גם על המשאית וגם על כל סוגי הרכבים למשך 3 שנים .**
2. **לאחר ששקלתי מכלול השיקולים, לחומרה ולקולא, אני גוזר על הנאשם העונשים הבאים:**
3. **30 ימי מאסר בפועל לריצוי בעבודות שירות. בהתאם לחוות דעת הממונה, הנאשם יבצע העבודות בעיריית דימונה מרכז מסחרי, הנאשם ירצה עונש זה החל מיום 7.8.24 על הנאשם להתייצב ביום זה עד השעה 08:00 במשרדי הממונה על עבודות השירות בצמוד לכלא באר-שבע.**

**הובהר לנאשם כי אם לא ימלא אחר הנחיות הממונה על עבודות השירות או מי מטעמו, ותוגש בקשה להפקעת מאסרו זה, יוכל בית המשפט לקבוע, כי יתרת המאסר תרוצה מאחורי סורג ובריח.**

1. **8 חודשי מאסר מותנה למשך שלוש שנים והתנאי שהנאשם לא יעבור עבירת פשע לפי** [**פקודת הסמים המסוכנים**](http://www.nevo.co.il/law/4216) **[נוסח חדש] תשל"ג-1973 .**
2. **4 חודשי מאסר מותנה למשך שלוש שנים והתנאי שהנאשם לא יעבור עבירות בהן הורשע או כל עבירת עוון לפי** [**פקודת הסמים המסוכנים**](http://www.nevo.co.il/law/4216) **[נוסח חדש] תשל"ג-1973.**
3. **אני פוסל את הנאשם מלקבל או מלהחזיק ברישיון נהיגה לתקופה בת 6 חודשים פסילה בפועל החל מ1.9.24 ופירוטה כדלקמן :**

**3 חודשים בתיק זה .**

**6 חודשים במסגרת הפעלת פסילה על תנאי מתיק בית המשפט השלום לתעבורה – באר שבע 11789-05-2019 חציה במצטבר וחציה בחופף.**

**סה"כ 6 חודשי פסילה - מניין הפסילה יחל מיום 1.9.24 הנאשם יפקיד הרישיון במזכירות בית המשפט עד ל1.9.24 .**

**הפסילה בפועל לא תחול על רכב מסוג "משאית" .**

1. **אני פוסל את הנאשם מלהחזיק או לקבל רישיון נהיגה, פסילה על תנאי של 6 חודשים, וזאת למשך 3 שנים שיימנו מסיום מניין חודשי הפסילה בפועל לעיל . הפסילה על תנאי תחול גם על רכב מסוג משאית וגם על רכב רגיל .**
2. **קנס כספי בסך של 4,000 ש״ח או 15 ימי מאסר תמורתו. הקנס ישולם ב10 תשלומים שווים ורצופים, החל ביום 10.1.25 ובכל עשירי בחודש אחריו. לא ישולם תשלום במועד, תועמד יתרת הקנס לפירעון מידי.**
3. **הנאשם יצהיר על התחייבות כספית בסך של: 5,000 ₪ שלא יעבור בתוך 3 שנים מהיום עבירת סמים מכל סוג שהיא . ההתחייבות תוצהר לפרוטוקול.**

את הקנס ניתן לשלם באחת מהדרכים הבאות:

• תשלום בכרטיס אשראי באמצעות האתר המקוון של רשות האכיפה והגבייה .

• תשלום בשירות עצמי באמצעות מוקד שירות טלפוני של מרכז הגבייה, בטלפון שמספרו 35592\* או, 073-205-5000.

• תשלום במזומן בכל סניף של בנק הדואר, בהצגת תעודת זהות בלבד (אין צורך בהצגת שוברי תשלום).

1. הסם וכל ציוד אחר שחולט יושמד או יחולט לפי שיקול דעת קצין החקירות.

זכות ערעור כחוק.

ניתן היום, כ' סיוון תשפ"ד, 26 יוני 2024, בהעדר הצדדים.

5129371

54678313

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

אריה דורני דורון 54678313-/

נוסח מסמך זה כפוף לשינויי ניסוח ועריכה