|  |  |
| --- | --- |
| **בית משפט השלום בירושלים** | |
| **ת"פ 27149-12-21 מדינת ישראל נ' חודוס ת"פ (רחובות) 19443-03-22 ת"פ (ראשון לציון) 33320-01-22**  **ת"פ (רחובות) 28524-07-22** |  |

|  |  |  |
| --- | --- | --- |
| **לפני** | **כבוד השופט דוד שאול גבאי ריכטר** | |
| **בעניין:** | **המאשימה** | **מדינת ישראל**  **ע"י ב"כ פקד דוד כהן, מתמחה**  **מתביעות ירושלים** |
|  | **נגד** | |
|  | **הנאשם** | **ודים חודוס**  **ע"י ב"כ עוה"ד ליאורה ברקו** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)(ג)](http://www.nevo.co.il/law/4216/7.a.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [186(א)](http://www.nevo.co.il/law/70301/186.a), [192](http://www.nevo.co.il/law/70301/192), [380](http://www.nevo.co.il/law/70301/380)

|  |
| --- |
| **גזר דין** |

**כתבי האישום בהם הודה הנאשם**

1. הנאשם שלפניי הודה בארבעה כתבי אישום כפי שיפורט להלן.
2. [**ת"פ 27149-12-21**](http://www.nevo.co.il/case/28169951) **(התיק הראשון) – כתב אישום מתוקן** – בתיק זה הורשע הנאשם על-פי הודאתו **בהחזקת סם שלא לצריכה עצמית**, לפי [סעיפים 7(א)(ג)](http://www.nevo.co.il/law/4216/7.a.c) רישא לפקודת הסמים, **בהחזקת סכין** לפי [סעיף 186(א)](http://www.nevo.co.il/law/70301/186.a) ל[חוק העונשין](http://www.nevo.co.il/law/70301), התשל"ז-1977, ובעבירת **סחר בסמים**, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) לפקודת הסמים.
3. מהאישום הראשון עולה, כי ביום 28.2.2021 הציבה המשטרה מחסום ברחוב בירושלים. באותו מועד בשעת ערב, נהג הנאשם ברכב, והגיע למחסום כשברכב סכין מתקבעת שהונחה מתחת למושב הנהג. כמו כןנמצאו ברכב שתי שקיות שהכילו קנביס במשקל 4.84 גרם נטו וכן 25 שקיות שהכילו כ-125 גרם קנבס וסכום במזומן בסך 2,950 ₪.
4. מהאישום השני המתוקן עולה, כי באותו יום נפגש הנאשם בתחנת דלק במודיעין עם נ"א ומכר לו 7 גרם קנביס תמורת 1,000 ₪ לאחר שתיאמו את העסקה באפליקציית טלגרם. באופן דומה ובמקום אחר, אך באותו יום, מכר הנאשם לל"מ 5 גרם קנביס תמורת 800 ₪, לאחר שתיאם את העסקה באפליקציה.
5. [**ת"פ (רחובות) 19443-03-22**](http://www.nevo.co.il/case/28385804) **(התיק השני)** – בתיק זה הודה הנאשם בכתב אישום מקורי והורשע בעבירה של **החזקת סם שלא לצריכה עצמית**, בכך שביום 16.5.2021 בשעת ערב בעיר יבנה, החזיק הנאשם ברכב קנביס שחולק לעשרות אריזות במשקל כולל של 314.25 גרם וכן ב-18 סיגריות קנביס ובכסף מזומן בסך 2,250 ₪.
6. [**ת"פ (ראשון לציון) 33320-01-22**](http://www.nevo.co.il/case/28248463) **(התיק השלישי**) – בתיק זה הודה הנאשם בכתב אישום מתוקן בביצוע 6 עבירות של **סחר בסמים מסוכנים**, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) לפקודת הסמים.
7. מהחלק הכללי עולה, כי הנאשם התגוררה בזמנים הרלבנטים בראשון לציון וסחר בסמים באמצעות יישומון הטלגרם.
8. מהאישום הראשון עולה כי ביום 5.1.2022 מכר הנאשם לקטין ל"ל עוגיית קנביס וכן קנביס במשקל 1.15 גרם תמורת 200 ₪, עסקה שתואמה בטלגרם.
9. מהאישום השני עולה, כי הנאשם מכר לא"ק בשתי הזדמנויות במהלך ינואר 2022 קנביס במשקל מצטבר של כ-2 גרם תמורת 200 ₪.
10. מהאישום השלישי עולה, כי הנאשם מכר לל"צ קנביס במשקל של כ-2 גרם תמורת 230 ₪ בשתי הזדמנויות במהלך חודש ינואר 2022.
11. [**ת"פ (רחובות) 28524-07-22**](http://www.nevo.co.il/case/28772769) **(התיק הרביעי)** – בתיק זה הודה הנאשם בכתב אישום מתוקן והורשע בביצוע עבירות של **תקיפה הגורמת חבלה של ממש**, לפי [סעיף 380](http://www.nevo.co.il/law/70301/380) ל[חוק העונשין](http://www.nevo.co.il/law/70301), ובעבירת **איומים**, לפי [סעיף 192](http://www.nevo.co.il/law/70301/192) לחוק העונשין. כתב האישום מתאר אירוע שהתרחש ביום 30.1.2021 בתחנת הדלק בה עבד הנאשם יחד עם המתלונן. בין השניים היו חילופי דברים מילוליים, המתלונן כינה את הנאשם בשם שלא מצא חן בעיני האחרון, ובתגובה הנאשם איים כי יסטור למתלונן וכי המתלונן "הולך לחטוף". בהמשך היכה הנאשם את המתלונן בערפו ובתגובה סטר לו המתלונן בפניו. המתלונן נמלט מהמקום והנאשם לא הצליח לתפוס אותו. בהמשך, הנאשם רץ לעבר המתלונן, היכהו באגרופים בפניו תוך שהוא מאיים שאלמלא הבעלים של מקום העבודה, המתלונן כבר היה מת. בהמשך איים הנאשם כי ישבור למתלונן את הפרצוף. בתגובה אמר לו המתלונן שאין לו כוח לדבר אתו. עוד עולה מכתב האישום, כי המתלונן איבד את הכרתו ופונה באמבולנס לבית החולים, שם אושפז ונגרמו לו חבלות בדמות חבלת ראש מבודדת עם בלבול, נפיחות בעיניים, במצח ובשפתיים ושריטה באוזן, כל זאת בשל מעשיו של הנאשם.

**מהלך הדיון**

1. הנאשם היה עצור במסגרת התיק השלישי (סחר בסמים) מיום 5.1.2022 ועד ליום 27.1.2022 אז נעצר בפיקוח אלקטרוני בו שהה עד ליום 7.6.2022, אז בוטל הפיקוח האלקטרוני והוקלו התנאים כך שהתאפשר לנאשם לצאת לעבוד. ביום 20.7.2022 הודה הנאשם לפניי בשלושה תיקים, וביום 2.10.2022 הוסכם על הצדדים כי הנאשם ישהה בתנאי מעצר בית לילי בלבד. ביום 4.12.2022 הודה הנאשם והורשע בתיק הרביעי, וביום 25.1.2023 הוריתי על ביטול מעצר הבית הלילי, נוכח הערכת שירות המבחן כי חלה ירידה ברמת הסיכון הנשקפת מן הנאשם.
2. הצדדים לא הגיעו להסכמה עונשית, והנאשם נשלח לשירות המבחן ולממונה על עבודות השירות.

**תסקירי שירות המבחן**

1. בעניינו של הנאשם הוגשו שני תסקירים. מהתסקירים עולה, כי הנאשם כבן 23, רווק ומתגורר עם אמו ואחותו. הנאשם עלה ארצה בגיל צעיר מרוסיה, סיים לימודי תיכון והתגייס לצבא, במסגרתו שירת בשירות קרבי עד לקבלת פטור מהשירות לאחר כשנה וחצי. זאת על רקע קשיים משמעותיים הקשורים באמו ובאחותו של הנאשם, שנזקקו לסיועו הרציף בשל צרכיהן המרובים. אני נמנע מלפרט בשל צנעת הפרט. מכל מקום, עוד בשנות לימודי התיכון ולאחר שחרורו מהצבא, עבד הנאשם על-מנת לדאוג לפרנסת האם והאחות, והוא חש בהקשר זה אחריות רבה גם כיום. הנאשם קיבל אחריות מלאה לעבירות בהן הודה, והסביר את ההקשר שבהן בוצעו. ביחס לתיק הרביעי (תיק האלימות) ציין הנאשם, כי המתלונן שעבד עמו תקופה ארוכה נהג להקניטו על רקע מוצאו, ובאירוע שתואר איבד עשתונות. עם זאת הוא קיבל אחריות למעשים והבין שצריך היה לפעול אחרת. שירות המבחן תיאר, כי הנאשם היה תחת צו פיקוח מעצרים תקופה ארוכה, השתלב בטיפול פרטני וקבוצתי ושיתף פעולה באופן מלא, כך שככל שחלף הזמן, העמיקה מידת שיתוף הפעולה, והעמיקו הלקחים שהפיק הנאשם. הוא מסר בדיקות שתן נקיות מסמים ולא נרשמו לחובתו הפרות של התנאים ולא נפתחו תיקים חדשים. שירות המבחן ציין, כי בשל המצב המשפחתי המורכב ואחריותו של הנאשם לבנות משפחתו, נצברו חובות כלכליים אשר הנאשם עמֵל על הסדרתם. שירות המבחן המליץ על הטלת מאסר בעבודות שירות לצד צו מבחן בן שנה וחצי, שבמסגרתו ימשיך הנאשם וישתלב בקבוצות טיפול, וכן יקבל הכוונה וסיוע ביחס להסדרת חובותיו. השירות התרשם מאדם צעיר הנושא בנטל משמעותי על גבו, בעל כוחות תפקודיים ולימודיים גבוהים, אשר הלך כברת דרך משמעותי בשיקום, הפיק לקחים ונכון להמשיך ולקבע סיוע וטיפול מצד שירות המבחן.
2. שירות המבחן שב על המלצתו גם בתסקיר השני שהוגש, לבקשתי, שבו המשיך לדווח על תפקוד חיובי ושיתוף פעולה מלא מצד הנאשם.

**חוות דעת הממונה על עבודות השירות**

1. הממונה מצא את הנאשם כשיר לביצוע עבודות שירות בבית אבות עולי בולגריה בראשון לציון החל מיום 10.5.2023.

**טיעונים לעונש**

1. הצדדים לא הגיעו להסכמה עונשית. ב"כ המאשימה ביקש להטיל על הנאשם עונש שלא יפחת מ-30 חודשי מאסר וענישה נלווית. הסניגורית מצדה, ביקשה לסטות ממתחמי העונש המקובלים הנמוכים יותר מעתירת המאשימה ע"פ פסיקה שהגישה, וביקשה לאמץ את המלצת שירות המבחן מטעמי שיקום.

**קביעת מתחם העונש ההולם**

1. בבוא בית המשפט לגזור את הדין עליו לקבוע את מתחם העונש ההולם בהתאם לעקרון ההלימה, המבוסס על הערכים המוגנים שנפגעו ומידת הפגיעה בהם, נסיבות העבירות ומידת אשמו של הנאשם, ומדיניות הענישה הנוהגת.
2. **אשר לערכים המוגנים**, עבירות סמים פוגעות בערכים המוגנים של שלום הציבור, בריאותו וביטחונו האישי. הפצת סמים לכל דורש תמורת בצע כסף מסכנת ערכים אלו ובנסיבות העניין מדובר בפגיעה ברמה בינונית. עבירות אלימות פוגעות בביטחון הציבור ובשלום גופו ונפשו. בענייננו מידת הפגיעה בערכים המוגנים בינונית נמוכה.
3. **אשר לנסיבות ביצוע העבירות,** אציין כי עבירות הסמים בוצעו מתוך תכנון ותחכום ולמען בצע כסף. מכירת סמים לכל דורש מרחיבה את מעגל המשתמשים ויש בכך נסיבה לחומרה, יחד עם העובדה שהנאשם חזר לסחור בסמים למרות שכבר נעצר. לקולה, סוג הסמים וכמותם (בהקשר לסחר) שאינה גדולה. ביחס לתיק הרביעי יצוין, כי מדובר באירוע שנמשך זמן רב יחסית, ובכל נקודת זמן, יכול היה הנאשם לנתק מגע ולהירגע. אלא שהנאשם לא עשה זאת אלא אף שלהב את עצמו והעמיק את רמת הטינה כלפי המתלונן, עד שזו התפרצה באלימות לא פשוטה, שגרמה חבלות למתלונן, והוא נזקק לאשפוז עקב אבדן הכרה והחבלות שנגרמו. אני ער להתגרות המתלונן בנאשם כפי שגם זו עולה מכתב האישום, אך אין בה כדי לעמעם את חומרת המעשים. הנאשם אחראי למעשיו בכל המקרים.
4. **אשר למדיניות הענישה הנוהגת,** אתייחס אליה בהתאם לסוגי העבירות:
5. **החזקת קנביס שלא לצריכה עצמית** – בנסיבות שאינן מחמירות ניתן לסיים תיקים מסוג זה בעונש של של"ץ או בעבודות שירות.
6. רע"פ 4212/22 **יצחק נ' מ"י** (מיום 7.7.2022) – הנאשם החזיק בשני מקומות ברכב 150 גרם קנביס מוכנים לחלוקה. אושר מתחם שבין מאסר מותנה עד 10 חודשי מאסר, ועונש של 180 של"ץ, מאסר מותנה פסילה על-תנאי וקנס.
7. [רע"פ 8759/21](http://www.nevo.co.il/case/28190928) **קסלר נ' מ"י** (מיום 23.12.2021) – הנאשם החזיק ב-229 גרם קנביס ואושר עונש של 30 ימי עבודות שירות.
8. **סחר בקנביס** – גם כאן הענישה מגוונת, ואולם הכלל הוא מאסר בפועל, או לכל הפחות בעבודות שירות.
9. [רע"פ 6401/18](http://www.nevo.co.il/case/24975541) **ספיר נ' מ"י** (מיום 17.9.2018) – הנאשם סחר במקרים רבים בקנביס בכמויות ובסכומים גדולים בהרבה ממקרנו. אושר מתחם שבין 16 ל-36 חודשים ועונש של שנת מאסר בפועל.
10. [רע"פ 3059/21](http://www.nevo.co.il/case/27592536) **ימין נ' מ"י** (מיום 5.5.2021) – הנאשם ביצע 5 עבירות סחר ונמצאו אצלו 50 גרם קנביס ומזומן בסכום גבוה (25,000 ₪), כאשר הסחר בוצע באופן מקצועי תמורת תשלום קבוע לנאשם. אושר מתחם שבין 10 ל-20 חודשי מאסר ועונש של 8 חודשי מאסר בעבודות שירות.
11. [ע"פ (ירושלים) 33947-10-17](http://www.nevo.co.il/case/23158178) **מ"י נ' קרוקוצקי** (מיום 20.3.2018) – הנאשם סחר שש פעמים בקנביס בנסיבות חמורות ממקרנו, והתיק הסתיים ללא הרשעה תוך הטלת של"ץ בהיקף 420 שעות.
12. **החזקת סכין** – מדיניות הענישה בעבירה זו מגוונת מאוד. בנסיבות חמורות, של החזקת סכין בבית חולים או בבית כלא, העונש נע בין עבודות שירות למאסר בפועל, ואלו נסיבות חמורות ממקרנו. בנסיבות קלות יותר, ניתן לסיים תיקים בשל"ץ.
13. [ע"פ (ירושלים) 2272-06-18](http://www.nevo.co.il/case/24268077) **כהן נ' מ"י** (מיום 21.5.2019) – אושר מתחם שבין של"ץ ועד 15 חודשי מאסר וכן אושר עונש של 200 ש' של"ץ.
14. [רע"פ 3676/15](http://www.nevo.co.il/case/20317246) **מחאג'נה נ' מ"י** (מיום 8.6.2015) – אושר מתחם שבין עבודות שירות ל-16 חודשי מאסר בנסיבות של החזקת סכין בכלא, והנאשם נדון ל-6 חודשי מאסר בפועל לאחר שלא נמצא מתאים לעבודות שירות.
15. **עבירות אלימות** – בעבירות אלימות הפסיקה אף היא מגוונת בהתאם לנסיבות.
16. [רע"פ 4963/22](http://www.nevo.co.il/case/28793480) **מנשירוב נ' מ"י** (מיום 21.7.2022) – אדם שתקף עם אחר מתלונן שאף הוא היה אלים וגרם חבלה בדמות פצע דקירה. אושר מתחם שבין 3 ל-15 חודשי מאסר ועונש של 3 חודשי עבודות שירות.
17. [רע"פ 3681/19](http://www.nevo.co.il/case/25743441) **שבתאי נ' מ"י** (מיום 13.6.2019) – הנאשם תקף את חברו בחדר הכושר, היכהו באגרופים ובעט בו וגרם לו למכאובים. אושר מתחם שבין מאסר מותנה ושל"ץ ועד חודשי מאסר ספורים ועונש של חודש עבודות שירות.
18. **מתחמי הענישה ההולמים** – נוכח מכלול השיקולים עליהם עמדתי קובע את המתחמים הבאים:
19. בתיק הראשון – חודש ועד 4 חודשי מאסר;
20. בתיק השני – מאסר על-תנאי ו/או של"ץ ועד 3 חודשי מאסר;
21. בתיק השלישי – 6 חודשים ועד 14 חודשי מאסר;
22. בתיק הרביעי – בין חודשיים ל-10 חודשי מאסר.

**נסיבות שאינן קשורות בעבירות**

1. הנאשם צעיר מאוד בשנים, ולחובתו רישום פלילי שאינו ממין העניין מבית הדין הצבאי בשל היעדר מן השירות, כאשר לסיום שירותו הצבאי קשר ישיר לנסיבות חייו והיותו הנושא בעול פרנסת אמו ואחותו. עד לרצף העבירות שבגינן הורשע, ניהל אורח חיים נורמטיבי, עבד בחריצות למענו ולמען בנות משפחתו להן הוא דואג לכל אורך חייו. הוא סיים לימודי תיכון עם בגרות מלאה ושירת שירות צבאי בתפקיד קרבי עד שהסתיים בטרם עת כאמור, כך שניתן לראות שהנאשם עשה מאמצים לאורך שנים לצעוד במסלול החיים התקין. אין ספק שהנאשם כשל, ולא פעם אחת כשל. אלא שמשעה שנעצר בתיק השלישי, נדמה כי עשה חושבים, והפיק לקחים. הוא נתרם לטיפול בצורה מלאה ושיתף פעולה כהלכה, והוא נכון להמשך טיפול תוך התמודדותו עם מעשיו וחובותיו. הנאשם קיבל אחריות ביחס לארבעה תיקים בפני מותבים שונים, ומשמעות הדבר – חסכון משמעותי ביותר בזמן שיפוטי וכן סמן למידת רצינות הנאשם ועומק קבלת האחריות מצדו למעשים התחומים בשנה אחת שבה כשל כאמור. נדמה, כי שהותו של הנאשם במעצר ממש במשך כ-3 שבועות, ולאחר מכן במעצר בפיקוח אלקטרוני במשך 5 חודשים תחת פיקוח שירות המבחן, גרמו לנאשם לחשב מסלול מחדש. מדובר בחוויות מרתיעות בדרך כלל, לאדם נעדר דפוסים עברייניים. ידוע, כי על בית המשפט לשקלל במסגרת שיקולים גם את תקופה המעצר בפיקוח אלקטרוני כנסיבה לקולה בעניינו של הנאשם.

**הסטייה ממתחם העונש בשל שיקולים שיקום**

1. בנסיבות עליהן עמדתי, נדמה כי הנאשם עונה על דרישות [חוק העונשין](http://www.nevo.co.il/law/70301) בנוגע לשיקום והוכחת פוטנציאל שיקום. הנאשם שיתף פעולה באופן מלא עם שירות המבחן ולא הפר תנאים וההערכה היא כי רמת הסיכון ממנו פחתה, כשהוא נכון להמשך טיפול. לכן סברתי כי מתקיים בעניינו של הנאשם חריג השיקום המאפשר לחרוג ממתחם העונש לקולה. מעבר לכך, הנאשם הוא העוגן המרכזי לפרנסתו שלו, ובעיקר פרנסת אמו ואחותו, עניין שהוא מוטרד בו ומקדיש לו את מרב מרצו (הוגשו מסמכים מטעם הסניגורית המעידים על חריצות הנאשם ועל נסיבותיהן של אמו ואחותו). הטלת מאסר בפועל תמיט אסון של ממש הן על הנאשם והן על בנות משפחתו, והמחיר להם ולחברה יהיה כבד מנשוא, ולא תהא בהטלת עונש כזה משום תועלת רבה למי מהמעורבים.
2. לצד זאת, עונש של מאסר בעבודות שירות בהחלט עומד בדרישות עקרון ההלימה, ולכן יש מקום לאמץ את המלצת שירות המבחן. אין מקום להטיל את התקופה המירבית נוכח המעצר הממשי והמעצר בפיקוח אלקטרוני בהם היה נתון הנאשם.

**גזירת הדין**

1. נוכח כל האמור, גוזר על הנאשם את העונשים הבאים:
2. מאסר לתקופה של 6 חודשים שיבוצע בעבודות שירות בניכוי ימי המעצר בכלל התיקים שבכותרת על-פי חישוב שב"ס שיכריע. העבודות יבוצעו בבית אבות עולי בולגריה בראשון לציון החל מיום 26.11.2023. ביום זה יש להתייצב במשרדי הממונה ברמלה עד לשעה 08:00 לתחילת ביצוע העבודות. מובהר כי אי-ביצוע העבודות כנדרש עלול להוביל להפקעתן ולהמרתן במאסר של ממש ללא החלטה שיפוטית;
3. מאסר על תנאי של 8 חודשים, שלא יעבור הנאשם כל עבירת פשע לפי פקודת הסמים וכן כל עבירת אלימות מסוג פשע, בתוך 3 שנים מסיום עבודות השירות;
4. מאסר על תנאי של 3 חודשים, שלא יעבור הנאשם כל עבירת אלימות מסוג עוון לרבות איומים וכן עבירות סמים מסוג עוון לפי פקודת הסמים, בתוך 3 שנים מסיום עבודות השירות;
5. קנס בסך 3,000 ₪ או 12 ימי מאסר תמורתו אם לא ישולם. הקנס ישולם עד 1.12.2023;
6. התחייבות בסך 10,000 ₪ שלא לעבור כל עבירת סמים מסוג פשע וכן כל עבירת אלימות מסוג פשע בתוך שנתיים מהיום;
7. צו מבחן לתקופה של 18 חודשים מהיום, בפיקוח שירות המבחן;
8. **מכריז על הנאשם סוחר סמים, ומורה על השמדת הסמים וחילוט המוצגים או השמדתם לפי שיקול דעת המשטרה.**

**תשומת לב לכך שאי ביצוע צו המבחן עלול להוביל להפקעתו ולגזירת העונש מחדש, לרבות הטלת מאסר בפועל.**

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**תשלומים ניתן לקזז מכל הפקדה שבתיק או בתיק קשור במחוז זה או במחוז אחר לפי האמור בכותרת על אף הודעת עיקול, וככל שקיימת יתרת זכות ולא קיים עיקול, ניתן להשיב ההפקדה למפקידים.**

**יש לשלוח לשירות המבחן.**

**5129371זכות ערעור כחוק.**

54678313

**ניתן היום, י"ב תשרי תשפ"ד, 27 ספטמבר 2023, במעמד הצדדים.**

**5129371**

54678313

דוד שאול גבאי ריכטר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)