|  |  |
| --- | --- |
| **בית משפט השלום בירושלים** | |
| **ת"פ 28656-02-22 מדינת ישראל נ' צוברי** |  |

|  |  |  |
| --- | --- | --- |
| **לפני** | **כבוד השופט דוד שאול גבאי ריכטר** | |
| **בעניין:** | **המאשימה** | **מדינת ישראל**  **ע"י ב"כ מר פיני ספיר, מתמחה**  **מתביעות ירושלים** |
|  | **נגד** | |
|  | **הנאשם** | **אריה צוברי**  **ע"י ב"כ עוה"ד זכריה שנקולבסקי**  **מטעם הסניגוריה הציבורית** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [275](http://www.nevo.co.il/law/70301/275)

|  |
| --- |
| **גזר דין** |

**כתב האישום**

1. הנאשם הורשע על פי הודאתו בביצוע עבירות של **החזקת סם שלא לצריכה עצמית**, לפי סעיפים [7(א)(ג)](http://www.nevo.co.il/law/4216/7.a.;7.c) רישא לפקודת הסמים, ו**הפרעה לשוטר**, לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301), התשל"ז-1977. מעובדות כתב האישום עולה, כי ביום 21.5.2019 בתחנה המרכזית בירושלים, נמצאו בתיקו של הנאשם סמים מסוג קנביס במשקל 345.38 גרם נטו. כשדרשה ממנו שוטרת שעיכבה אותו את הטלפון הנייד שלו, אמר האחרון שהשוטרת לא תקבלו וניסה לשבור אותו. המאבטחים שהיו במקום אחזו בנאשם בעוד הוא בועט בשוטרת.

**מהלך הדיון**

1. הנאשם הודה לפניי בכתב האישום המקורי ללא הסדר טיעון, והסניגור ביקש לשלוח את הנאשם לשירות המבחן לקבלת תסקיר שיבחן גם את סוגיית ההרשעה.

**תסקירי שירות המבחן**

1. בעניינו של הנאשם הוגשו שלושה תסקירים (אוקטובר 2023, פברואר ויוני 2024). מהתסקירים שהוגשו עולה, כי הנאשם רווק, בסוף שנות העשרים לחייו, כיום עובד במשלוחים. הנאשם מגיע ממשפחה המנהלת אורח חיים חרדי, וכיום הוא חי בנפרד ממשפחתו. הוא סיים 12 שנות לימוד ללא תעודת בגרות במסגרות חרדיות ולא התגייס לצבא, אך נדון למאסר צבאי בגין עריקות מהשירות. הנאשם נחשף לסמים ולחברה שולית בשנות העשרה המאוחרות, ועל רקע זה ביצע את העבירה עליה הביע חרטה ולגביה קיבל אחריות מלאה. בשנים האחרונות אינו צורך סמים, ואכן בדיקות שתן שמסר נמצאו נקיות. הנאשם השתלב בטיפול פרטני בשנה האחרונה והוא מביע שביעות רצון ממנו וכן הביע רצון להמשיך בו. במכלול הנסיבות שירות המבחן סבר שמדובר באדם נורמטיבי בעל שאיפות חיוביות ובעל כוחות תפקוד טובים, שזוהי מעידתו היחידה. השירות העריך כי הנאשם מורתע מן ההליך הפלילי והמליץ על הטלת של"ץ וצו מבחן. שירות המבחן לא מצא קיומו של נזק קונקרטי ולכן נמנע מהמלצה בשאלת ההרשעה.

**טיעונים לעונש**

1. הצדדים לא הגיעו להסכמה עונשית. מחד גיסא, ב"כ המאשימה עתר למתחם שבין 4 ל-12 חודשי מאסר וביקש להטיל על הנאשם 3 חודשי מאסר בעבודות שירות וענישה נלווית בהתחשב בתסקיר החיובי. כמו כן עמד על הותרת ההרשעה על כנה.מאידך גיסא , ב"כ הנאשם ביקש לבטל את הרשעת הנאשם נוכח מכלול טיעוניו ונסיבותיו של הנאשם.

**קביעת מתחם הענישה**

1. מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, נסיבות ביצוע העבירה ומידת אשמו של הנאשם, ומדיניות הענישה.
2. **אשר לערכים המוגנים,** מעשיו של הנאשם פגעו בערכים המוגנים של שלום הציבור בריאותו וביטחונו, וכן בערך של שלטון החוק והצורך להגן על שלוחיו, כל זאת במידה נמוכה.
3. **אשר לנסיבות הקשורות בביצוע העבירה**, בין הנסיבות הקשורות בביצוע העבירה יש לשקול את אלה, לעניין קביעת המתחם: מדובר בעבירה מתוכננת במובן זה שהנאשם החזיק בכליו שלא במקרה כמות גדולה של סם מסוג קנביס. כשנתגלה הדבר, התנגד לעיכובו ונהג באלימות כלפי השוטרת. בפועל לא נגרם נזק לגוף. הנאשם אחראי באופן מלא למעשיו. העובדה שמדובר ב"סם קל", אין בה להקהות מחומרת העבירה בנסיבותיה.
4. **אשר למדיניות הענישה הנוהגת,** סקירת הפסיקה בנסיבות דומות מלמדת על מדיניות ענישה מגוונת אך קלה יחסית בין מאסר מותנה לעבודות שירות.
5. [רע"פ 5243/23](http://www.nevo.co.il/case/29823684) **שמאייב נ' מ"י** (מיום 17.7.2023) – הנאשם נתפס כשבביתו 1.3 ק"ג קנביס וכן תחמושת. אושר מתחם שבין 5 ל-10 חודשי מאסר ועונש של מאסר מותנה, מבחן וקנס, וזאת נוכח חריגה מהמתחם מטעמי שיקום.
6. [רע"פ 1267/23](http://www.nevo.co.il/case/29396498) **בלקר נ' מ"י** (מיום 6.3.2023) – הנאשם נתפס בביתו עם 600 גרם קנביס וכן כלים להכנת סם. אושר מתחם שבין מאסר מותנה לשנת מאסר וכן אושר עונש של חודשיים מאסר בעבודות שירות.
7. רע"פ 4212/22 **יצחק נ' מ"י** (מיום 7.7.2022) – נסיבות בהן הנאשם החזיק בשני מקומות ברכב כ-150 גרם קנביס מוכנים לחלוקה. אושר מתחם שבין מאסר מותנה ל-10 חודשי מאסר ועונש של 180 שעות של"ץ וענישה נלווית.
8. **מתחם הענישה** – לפיכך, מתחם הענישה צריך לעמוד על מאסר מותנה ו/או של"ץ ועד 5 חודשי מאסר.

**נסיבות שאינן קשורות בביצוע העבירה והמיקום במתחם**

1. ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: מדובר בנאשם צעיר ללא עבר פלילי. הנאשם קיבל אחריות למעשיו והוא בעל ערכים נורמטיביים וכן משתף פעולה בטיפול והוא מעוניין בהמשכו. מעבר לכך, מדובר בתיק ישן שהאירוע בו התרחש בשנת 2019, ומאז לא נפתחו תיקים חדשים, דבר המחזק את המסקנה כי מדובר במעידה חד-פעמית, וכך יש לקוות. בנוסף, עומדת לזכות הנאשם העובדה כי התיק הוגש כעבור זמן רב בשיהוי ניכר ללא הסבר סביר. בנסיבות אלו יש למקמו בתחתית המתחם.

**ביטול הרשעה**

1. בידוע, שעה שנמצא כי נאשם ביצע את העבירות המיוחסות לו, יש להרשיעו. זהו הכלל. אי-הרשעה הוא היוצא מן הכלל. ב[ע"פ 2083/96](http://www.nevo.co.il/case/5810781) **כתב נ' מ"י** (מיום 21.8.1997) קבע בית המשפט העליון כי אי-הרשעה תיתכן בהינתן שני תנאים מצטברים: הראשון, כאשר טיב העבירה מאפשר אי-הרשעה מבחינת שיקולי הענישה ליחיד ולרבים; השני, כאשר הנזק העלול להיגרם לנאשם מעצם הרשעתו הוא קונקרטי ובלתי מידתי בנסיבות העניין. ראו בהקשר זה גם את [ע"פ 5985/13](http://www.nevo.co.il/case/7980179) **אבן נ' מ"י** (מיום 2.4.2014) בפסקאות 6 ו-7. גם אם הנאשם חוצה את רף התנאי הראשון מבחינת טיב הנסיבות המאפשר לכאורה ביטול הרשעה, הוא אינו מתקרב לעמוד בתנאֵי הדרישה השנייה, הוכחת נזק קונקרטי. לכן ההרשעה תיוותר על כנה.

**גזירת הדין**

1. לפיכך, אני מחליט לגזור על הנאשם את העונשים הבאים:
2. 4 חודשי מאסר על-תנאי, שלא יעבור הנאשם בתוך 3 שנים מהיום כל עבירת סמים מסוג פשע;
3. קנס בסך 1,000 ₪, או 4 ימי מאסר תמורתו אם לא ישולם. הקנס ישולם ב-4 תשלומים שווים ורצופים החל מיום 1.10.2024 ובכל 1 בחודש. לא ישולם תשלום במועד או לא ישולם כלל, יעמוד הקנס לפירעון מיידי;
4. 200 שעות שירות לתועלת הציבור (של"ץ), אשר ירוצו לא לפני 10.9.2024 על-פי תוכנית שיכין שירות המבחן ויגיש לבית המשפט עד ליום 1.8.2024;
5. צו מבחן לתקופה של 12 חודשים;
6. פיצוי לשוטרת לירז בן עזרא (ע"ת 4) בסך 500 ₪. הפיצוי ישולם עד 1.9.2024.

**הנאשם הוזהר כי אי ביצוע צו המבחן וצו השל"ץ עלול להוביל להפקעתם ולהטלת כל עונש חלופי לרבות מאסר.**

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**ניתן לקזז מכל הפקדה שבתיק או בתיק קשור על אף הודעת עיקול. ככל שקיימות יתרות זכות ואין עיקולים ניתן להשיב למפקיד. מובהר כי ככל שבוצעו חילוטים, לא יושבו הכספים.**

יש לשלוח לשירות המבחן.

5129371

**54678313זכות ערעור כחוק לבית המשפט המחוזי בירושלים בתוך 45 יום מהיום.**

**ניתן היום, כ"ד סיוון תשפ"ד, 30 יוני 2024, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה