|  |  |  |  |
| --- | --- | --- | --- |
| **בית משפט השלום בירושלים** | | | |
| ת"פ 38014-02-22 מדינת ישראל נ' גלפונד(אחר/נוסף) | | |  |
| **לפני** | **כבוד השופט ארנון איתן** | | | |
| **בעניין:** | **המאשימה** | **מדינת ישראל**  ע"י יחידת תביעות מחוז ירושלים | | |
|  | **נגד** | | | |
|  | **הנאשם** | **גיא יעקב גלפונד (אחר/נוסף)**  ע"י ב"כ עוה"ד דן גרינברג | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [10](http://www.nevo.co.il/law/4216/10), [13](http://www.nevo.co.il/law/4216/13), [19](http://www.nevo.co.il/law/4216/19)

[חוק העונשין, תשל"ז-1977](http://www.nevo.co.il/law/70301): סע' [29](http://www.nevo.co.il/law/70301/29), [40 יג'](http://www.nevo.co.il/law/70301/40jc), [499](http://www.nevo.co.il/law/70301/499)

|  |
| --- |
| **גזר דין** |

**כתב האישום:**

1. הנאשם הורשע על פי הודאתו, ובמסגרת הסדר טעון הכולל תיקון כתב אישום בעבירות של החזקת סם שלא לצריכה עצמית, בצוותא חדא לפי [סעיף 7{א}+7{ג}](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973 (להלן: "פקודת הסמים") בצירוף [סעיף 29](http://www.nevo.co.il/law/70301/29) ל[חוק העונשין](http://www.nevo.co.il/law/70301), תשל"ז 1977. החזקת כלים להכנת סם, בצוותא חדא, לפי [סעיף 10](http://www.nevo.co.il/law/4216/10) רישא ל[פקודת הסמים המסוכנים](http://www.nevo.co.il/law/4216), בצירוף [סעיף 29](http://www.nevo.co.il/law/70301/29) ל[חוק העונשין](http://www.nevo.co.il/law/70301). קשירת קשר לביצוע פשע, לפי [סעיף 499](http://www.nevo.co.il/law/70301/499) ל[חוק העונשין](http://www.nevo.co.il/law/70301). סחר בסם מסוכן, לפי [סעיפים 13](http://www.nevo.co.il/law/4216/13) + [19](http://www.nevo.co.il/law/4216/19) לפקודת הסמים (4 עבירות).
2. על פי הנטען בחלק הכללי שבכתב האישום, במועדים הרלבנטיים לכתב האישום החזיק גיא בן סימון בדירה ברחוב יצחק בן דור 13/11 בירושלים (להלן: "הדירה"), ובטלפון סלולרי מספר: 050-8117311 (להלן: טל"ס 311").
3. הנאשם החזיק בטלפון סלולרי מספר 052-2229629 ורכב מסוג טיוטה CHR ל.ז 447-75-101 (להלן: "הרכב").
4. יגאל ממן (להלן: "ממן") החזיק בטלפון מספר 052-5160289 (להלן: "טל"ס 289") בו מופיע טל"ס 311 של בן סימון כאיש קשר "שליח רפואי" וטל"ס 629 של הנאשם כאיש קשר "גיא ירוק".
5. עובר לתקופה המתוארת בכתב האישום רכש הנאשם סמים מבן סימון במשך היכרותם. במהלך ההיכרות הציע סן סימון לנאשם להצטרף ולעבוד עמו כשליח המוכר סמים.
6. במהלך תקופה זו קשר הנאשם קשר לפשע עם בן סימון וממן (להלן: "חברי הכנופיה") להחזיק בסמים ולסחור בהם, בכוונה להשיא רווחים, באופן שבו היו בן סימון וממן מחזיקים בפרופילים באפליקציית טלגרם, בו קיבלו הזמנות לרכישות סמים. חברי הכנופיה היו מתכנסים בדירה בו הוחזקו הסמים, ובהמשך מבצעים את עסקאות הסחר כפי שיתואר להלן.
7. על פי הנטען באישום הראשון, לשם קידום הקשר ומימושו, החזיקו חברי הכנופיה בדירה ביום 3.2.2022 סמים מסוגים שונים, וכלים להכנת סם מסוכן, כמפורט להלן:
8. בתיקו של הנאשם בסלון הדירה במכשיר גריסה, להכנת סם מסוג קנבוס.
9. על תיק שחור שהונח בסלון, 22 שקיות חלוקה בהם סם מסוכן מסוג "קנבוס" במשקל 143.23 גרם ו-4 שקיות בהן סם מסוכן מסוג קנבוס במשקל 92.96 גרם נטו.
10. על מזנון בסלון 3 משקלים.
11. בסלון בקופסה ירוקה בקבוק ובו סם מסוכן מסוג TETRAHYDROCANNABINOL DELT9 בנפח 8.50 מ"ל.
12. בסלון הבית בקופסה ירושה סם מסוג קנבוס במשקל 865 גרם נטו.
13. על מדף בסלון סם מסוג MDME KETAMINE במשקל 0.8581 גרם נטו.
14. בחדר הכביסה סם מסוג קנבוס במשקל 1246.98 גרם נטו.
15. בסלון – מזומן בסך 3,970 ₪.
16. בארונית בדירה – 7,550 ₪.
17. בסלון הבית קרטונים גדולים עם שקיות חלוקה.
18. ברכבו של הנאשם 4 שקיות חלוקה בהן סם מסוג קנבוס במשקל 15.12 גרם נטו.
19. על פי הנטען באישום השני, לשם קידום הקשר ומימושו התכתבו חברי הכנופיה בהודעות קוליות במספר רב של פעמים, בהן תיאמו את ביצוע העסקאות, לרבות אופן הצטיידותם בסמים מסוכנים, מעקב אחר הזמנות ותשלומים, וכיו"ב.
20. בתאריך 27.12.2021 בשעה 15:22 רשם בן סימון לממן שהנאשם יגיע לדירה. ממועד זה ועד למועד בו בוצע חיפוש, כפי שצוין באישום הראשון, התכתבו ושוחחו חברי הכנופיה, בין היתר בהודעות קוליות במספר רב של פעמים, וכן תיאמו את ביצוע עסקאות הסחר בסם.
21. בתאריך 21.1.2021 בשעה 22:22 הקים בן סימון קבוצת "ווטס אפ" בשם "סיירת שלומי" בה חברי הכנופיה תיאמו ביניהם את פעילותם. בנוסף, בתאריך 22.02.2022 בשעה 16:00 שלח בן סימון הודעה בקבוצה ובה שאל "היי חברים האם יש מישהו זמין לי למוצ"ש?"
22. על פי הנטען באישום השלישי, בתאריך 30.1.2022 פנה אביחי פדידה (להלן: "אביחי") לחברי הכנופיה באמצעות הטלגרם, ותיאם עמם רכישת סם מסוג קנבוס במשקל 5 גרם תמורת 300 ₪.
23. בשעה 13:09 שלח ממן הודעה לנאשם עם כתובתו של אביחי, מספר הטלפון, כמות הסם אותה ביקש, וכן סכום העסקה.
24. בשעה 13:41 התקשר הנאשם לאביחי, תיאם עמו את המפגש, ומספר דקות לאחר מכן, הגיע עם רכבו למקום, ומכר לו סם מסוג קנבוס במשקל 5 גרם תמורת 300 ₪.
25. באותו המועד, בשעת צהריים, פנה דניאל ביטון (להלן: "דניאל"), לחברי הכנופיה בטלגרם, וביקש לרכוש 10 גרם קנבוס תמורת 450 ₪.
26. בשעה 12:39 שלח ממן הודעה לנאשם עם כתובתו של דניאל, מספר הטלפון, כמות הסם אותה ביקש וכן סכום העסקה.
27. בשעה 13:13 התקשר הנאשם לדניאל, תיאם עמו את המפגש, וזמן מה לאחר מכן, הגיע עם רכבו למקום, ומכר לו סם מסוג קנבוס במשקל 10 גרם תמורת 400 ₪.
28. על פי הנטען באישום הרביעי, בתאריך 30.12.2021 פנה אבישי בלקר (להלן: "בלקר") לחברי הכנופיה באמצעות הטלגרם, ותיאם עמם רכישת סם מסוג קנבוס במשקל 5 גרם תמורת 300 ₪.
29. בשעה 18:11 שלח ממן הודעה לנאשם עם כתובתו של בלקר, מספר הטלפון, כמות הסם אותה ביקש וכן סכום העסקה.
30. בשעה 18:23 ו-18:32 התקשר הנאשם לבלקר, תיאם עמו את המפגש, וזמן מה לאחר מכן, הגיע עם רכבו למקום, ומכר לו סם מסוג קנבוס במשקל 5 גרם תמורת 300 ₪.
31. על פי הנטען באישום החמישי, בתאריך 29.12.2021 פנה אליה כהן (להלן: "אליה") לחברי הכנופיה באמצעות הטלגרם, ותיאם עמם רכישת סם מסוג קנבוס במשקל 10 גרם תמורת 400 ₪ בביתו שברחוב יפו 38 ירושלים.
32. בשעה 20:57 שלח ממן הודעה לנאשם עם כתובתו של אביחי, מספר הטלפון, כמות הסם המבוקשת וכן סכום העסקה.
33. בין השעות 21:38 ועד 23:30 התקשר הנאשם לאליה בחמש הזדמנויות שונות, כשבאחרונה מסר לאליה, כי נתקל בשוטרים ולכן עליהם להיפגש במקום אחר.
34. מספר דקות לאחר השעה 23:30, הגיע עם רכבו לרחוב שמאי בירושלים, פגש באליה ומכר לו סם מסוג קנבוס במשקל 10 גרם תמורת 400 ₪.

**ראיות המאשימה לעונש:**

רישום פלילי: 3 רישומים קודמים בעבירות של החזקת סם לצריכה עצמית והחזקת סכין, במסגרתם נדון לעונשי מאסר על תנאי. האחרונה שבהן משנת 2019 ביחס לעבירה משנת 2017.

**ראיות ההגנה לעונש:**

1. עדות אופי מצד אביו של הנאשם אודות השינוי שחל בנאשם, נוכח התהליך הטיפולי אותו עבר הנאשם, וכן בקשה לאפשר לנאשם לפתוח פרק חדש בחייו, ולהותיר אירועים אלו בעבר.
2. מסמכים רפואיים, תלושי שכר, מכתב המלצה: "ירוק הובלות", ואישורי לימודים בתחומי קרימינולוגיה ואכיפת חוק.

**תמצית טיעוני הצדדים:**

1. המאשימה ציינה בטיעוניה, כי הנאשם יליד 1997 ולו רישום פלילי ממן העניין. המאשימה הפנתה לנסיבות המפורטות בכתב האישום, וביקשה לקבוע מתחמי ענישה נפרדים לכל אישום. ביחס לאישומים 1 ו-2 החל מ-10 חודשים ועד 24 חודשים, ובאישומים 3 ו-4 החל מ-6 חודשים ועד 12 חודשים. צוין, כי בהתאם לתסקיר המבחן הנאשם מצוי בתהליך טיפולי מחודש ספטמבר 2022. על אף זאת, ביקשה המאשימה להטיל על הנאשם 24 חודשי מאסר לצד ענישה נלווית, לרבות פסילה בפועל, הכרזה עליו "סוחר סמים" וחילוט הכספים וטלפון נייד.
2. הסנגור ביקש לקבוע מתחם עונש אחד לכלל האישומים, שכן כלל העבירות בוצעו בתוך חודש אחד. לדעת הסנגור העונש הראוי בתיק זה הינו 18 חודשים. אולם, נוכח התהליך הטיפולי אותו עבר הנאשם במסגרת שרות המבחן, יש לסטות מהמתחם ולאמץ את המלצת שרות המבחן להטלת צו שירות לתועלת הציבור בהיקף נרחב. בהקשר זה ביקש הסנגור להביא במסגרת שיקולי הענישה את הודאת הנאשם כבר בשלב החקירה, חלקו אל מול חלקם של המעורבים הנוספים בפרשה, היותו עד תביעה נגדם, וכן חלוף הזמן מעת ביצוע העבירות.
3. עוד ציין הסנגור, כי הנאשם שהה כחודש ימים במעצר ממש, בהמשך כ-5 חודשים במעצר בתנאי איזוק, והחל מחודש יולי 2022 אושרו לו חלונות התאווררות. הוסף, כי בהתאם לתיקון שנעשה בכתב האישום, הנאשם קיבל סמים מבן סימון לצריכה עצמית, והתפתה לעשות עבורו את השליחויות בתמורה לכך. צוין, כי הדירה הינה בבעלות בן סימון, כך גם ביחס להקמת קבוצת הווטס- אפ אשר הוקמה על ידו, וכן אותן הודעות אשר כולן נשלחו אל הנאשם, ולא ממנו. בהתייחס לכמות הסם שנתפסה בדירה, ביקש הסנגור ליתן משקל לכך שהדירה אינה בבעלות הנאשם, וכן לעובדה כי עבירה זו מיוחסת לחברי הכנופיה כולם- בצוותא חדא.
4. בהקשר לעבירות הסחר נטען, כי ממן היה הדמות המרכזית בביצוע העסקאות, כאשר תפקידו של הנאשם היה לשמש שליח. בהקשר זה הפנה הסנגור גם לכמויות הסם שנמכרו, וכן התמורה שהתקבלה בעבורן. בהתייחס לרישום הפלילי הדגיש הסנגור, כי כלל העבירות בהן הורשע הנאשם הינן "החזקת סם לצריכה עצמית" ואלו בוצעו בהיותו צעיר מאוד (כבן 18-20).
5. באשר לנסיבותיו האישיות של הנאשם, ביקש הסנגור ליתן משקל לדברי האב בבית המשפט, לכך שהנאשם נפגע בתאונת דרכים, בעקבותיה סבל מפריצת דיסק, ובנסיבות אלו צרך סמים, דבר שהובילו להיכרות עם המעורבים הנוספים וביצוע העבירות שבכתב האישום.
6. הסנגור ביקש ליתן משקל מהותי לתהליך הטיפולי אותו עבר הנאשם במסגרת שרות המבחן, ובהתאם לאמץ את עמדתם הטיפולית. בהתייחס לפסיקה הפנה הסנגור למספר פסקי דין אשר בהם נגזרו עונשים שיקומיים בדמות צו של"צ בהיקף שעות נרחב, בנסיבות דומות.
7. הנאשם הביע צער על המעשים, וביקש כי בית המשפט יאמץ את עמדת שרות המבחן. עוד מסר, כי בינתיים הוא קודם במסגרת עבודתו.

**מתחם העונש ההולם:**

1. במקרה דנן, יש לקבוע מתחם ענישה אחד, ולתת ביטוי למספר העבירות אותן ביצע הנאשם בתוך המתחם שייקבע. המדובר בעבירות הנובעות מאותה מסכת עובדתית המתוארת בחלקו הכללי של כתב האישום, שנעברו בתוך חודש ימים, אשר בוצעו באמצעות אפליקציית טלגראם, לצרכני סמים שונים אשר יצרו קשר באמצעות האפליקציה עם מעורב אחר בפרשה, אשר בהתאם לכתב האישום המתוקן, תיאם עמם את העסקה (סוג וכמות הסם, המחיר וכן המקום בו תתבצע העסק). בהמשך, הנחה את הנאשם, אשר שימש עבורו כשליח, להגיע למקום לצורך השלמת ביצוע העסקאות, בהתאם לסיכום שנעשה עם הקונה.
2. הנאשם נטל אחריות על עבירת החזקה משותפת של סם מסוג קנבוס במשקל העולה על 2 ק"ג, סוגי סמים נוספים שהיו בדירה, וכן בארבע עבירות של סחר בסם מסוכן מסוג קנביס בכמויות שבין 5 גרם ל-10 גרם, תמורת סכומי כסף של 300- 450 ₪.
3. בהתאם לכתב האישום המתוקן, חלקו של הנאשם התבטא בשליחות אותה ביצע עבור שותפיו, כמפורט בחלק הכללי, אולם המעשים בכללותם מצביעים על תכנון מוקדם בין כלל חברי החוליה, לרבות החזקה משותפת של דירה, הנמצאת אמנם בבעלות בן סימון, בה נמצאו הסמים לצורך ביצוען של עסקאות סמים.
4. עבירות הסחר והשימוש בסמים חומרתן רבה, והן פוגעות בערכים המוגנים של הגנה על שלום הציבור וביטחונו מפני הנזקים החמורים הנגרמים כתוצאה משימוש והפצה של סמים.
5. ב[ע"פ 6029/03](http://www.nevo.co.il/case/5786821) מדינת ישראל נ' גולן שמאי [פורסם בנבו] (9.2.04) קבע בית המשפט העליון כי: "נגע הסמים אוכל באוכלוסייה שלנו בכל פה והחברה הכריזה עליו מלחמת חורמה ומצפה שהעונשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע. עונש הולם למחזיקי סמים שלא לשימוש-עצמי, קרי: למשולבים במערך ההפצה -מכוון לקבוע בהכרת הכול את החומרה היתרה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים".
6. לרוב נהוג לגזור בגין עבירות סחר בסמים עונשי מאסר בפועל. בית המשפט קבע כי נוכח הצורך החשוב שבמאבק בעבירות הסחר בסמים, על בית המשפט לתת משקל ממשי לשיקולי הרתעה אל מול שיקולים אישיים. [ע"פ 9482/09](http://www.nevo.co.il/case/5726579) ביטון נ' מדינת ישראל [פורסם בנבו] (24.7.11).
7. ב[ע"פ 2596/18](http://www.nevo.co.il/case/23827604) זנזורי נ' מדינת ישראל [(12.8.18) עמד בית המשפט על חומרתה של עבירת הסחר דווקא בזמנים אלו, כאשר אמצעים טכנולוגיים כגון אפליקציית טלגראס מהווים פלטפורמה נוחה ומזמינה יותר לביצוע עבירות סחר בסמים. לאור האמור עמד בית המשפט על הצורך להחמיר בענישה בעבירות הסחר בסמים, כדי להגביר את ההרתעה משימוש באמצעים אלו. וראו גם: [ת"פ 42189-08-19](http://www.nevo.co.il/case/25973238) מדינת ישראל נ' נני מזוז [פורסם בנבו] (06.04.20).
8. אמנם, המדובר בכל הנוגע לעבירות הסחר המדובר בסם מסוג קנאביס, המוגדר כסם קל יחסית בפסיקה, ואשר הענישה בעניינו פחותה יותר ביחס לסמים אחרים. עם זאת, אין להתעלם מהעובדה כי במסגרת האישום הראשון נתפסו בדירה מספר סוגי סמים, לרבות סמים המוגדרים כסמים קשים, וכן כמויות גדולות של סם מסוג קנבוס.
9. בהתאם לתיקון 113 ל[חוק העונשין](http://www.nevo.co.il/law/70301) (סעיף [40 יג'](http://www.nevo.co.il/law/70301/40jc)), סבורני כי מתחם העונש ההולם ביחס לעבירות הסחר וכן עבירת ההחזקה הינו החל מ-16 חודשים ועד ל-36 חודשים לצד ענישה נלווית.

**סטייה ממתחם העונש ההולם בשל שיקולי שיקום:**

1. במקרה דנן, קיימת הצדקה לסטות ממתחם העונש לקולא וזאת משיקולי שיקום. הנאשם הינו בחור צעיר (כבן 25) אשר ביצע את העבירות בהיותו כבן 22. הנאשם נטל אחריות מלאה על העבירות אותן ביצע, ומאז אותם אירועים לא נפתחו נגדו תיקים חדשים.
2. בתסקיר מיום 3.1.2023 צוין, כי הנאשם החל את הקשר עם שרות המבחן בחודש מאי 2022, כאשר שולב בטיפול פרטני, עקב עומסים הקיימים בשרות המבחן, רק בחודש ספטמבר 2022, ובקבוצה טיפולית לעצורי בית, בחודש נובמבר 2022.
3. הנאשם הגיע באופן קבוע לטיפול הפרטני, שיתף מתכניו האישיים וערך התבוננות פנימית משמעותית. כך גם ביחס לקבוצה הטיפולית. כפי שנמסר ממנחות הקבוצה הנאשם הגיע בקפידה לכלל המפגשים. תוך שצוין כי הוא "חריג בנוף" בין כלל המשתתפים, לאור מאפייני אישיותו התנהלותו הנורמטיבית וכן השאיפות אותן מבטא ביחס לעתידו. במסגרת התסקיר דווח, כי הנאשם שומר על התנאים המגבילים שנקבעו בעניינו, וכי מאז האירוע לא נפתחו נגדו תיקים נוספים. בנוסף, בדיקות שתן לאיתור שרידי סם העידו, כי הוא צורך רק סם מסוג קנבוס, זאת בהתאם לאישור רפואי אותו קיבל.
4. שרות המבחן עומד בתסקירו על גורמי הסיכון, וכן גורמי הסיכוי בהם: משפחה תומכת, היותו בעל מערכת ערכים חיובית המביע שאיפות למימוש עצמי. הנאשם הינו בעל רצון לסייע לאחר, מוסר עבודה גבוה, יכולות בינאישיות גבוהות, נטילת אחריות, וכן קבלת רישיון רפואי לשימוש בקנביס נוכח פריצת דיסק בגבו ממנה סובל, עקב תאונת דרכים בה היה מעורב.
5. בסיכומו של התסקיר המליץ שרות המבחן על דחייה של 4 חודשים, לצורך המשך שילובו בתהליך הטיפולי בו החל.
6. בתסקיר מיום 1.6.2023 דיווח שרות המבחן, כי הנאשם המשיך לקחת חלק הן בטיפול הפרטני והן בטיפול הקבוצתי. לאחר שחרורו מתנאי המגבילים הוחלט גם על סיום חלקו בתהליך הקבוצתי על רקע העבודה כי מיצה את יעדיו ומטרותיו בקבוצה. הוסף, כי הנאשם מועסק בתחום האבטחה במלון, והוא מוערך במקום עבודתו, ואף קודם למשרת קב"ט ומשמש כאחראי משמרת. בנוסף, פתח עסק עצמאי להסעת אומנים, ואף בתחום זה הוא מצליח. בתחום הלימודי, הנאשם ממשיך את מסגרת לימודיו בתחום הקרימינולוגיה.
7. בסיכומו של התסקיר המליץ שרות המבחן על דחייה נוספת למשך 4 חודשים, להמשך מעקב אחר אופן התקדמותו בתהליך הטיפולי.
8. בתסקיר המסכם מיום 14.1.2024 עדכן שרות המבחן כי ביום 22.12.2023 עבר הנאשם ניתוח בגבו, ועל כן לא יכול היה להגיע למפגשים בשרות המבחן, ועל כן הקשר היה בעיקרו טלפוני. צוין, כי הנאשם המשיך להגיע לטיפול הפרטני באופן קבוע. להתרשמות שרות המבחן, הנאשם מצוי בתהליך טיפולי משמעותי וכיום מסוגל לזהות מצבי סיכון, ישנה התקדמות טיפולית אך הוא נדרש לעבור דרך נוספת בתהליך זה. לדעת שרות המבחן, ישנה משמעות להמשך טיפול, גם נוכח אירועי 7 באוקטובר, לצורך העמקת התהליכים הטיפוליים.
9. שרות המבחן ממליץ להימנע מהטלת עונש מאסר, אף לא בדרך של עבודת שירות, אלא במסגרת צו של"צ בהיקף נרחב של 350 שעות, לצד מבחן, וענישה מותנית.
10. מהאמור לעיל עולה, כי קיים סיכוי ממשי לשיקומו של הנאשם, דבר המצדיק לסטות ממתחם העונש ההולם במקרה זה.
11. בכל הנוגע להמלצת שרות המבחן, להימנע מהטלת עונש מאסר בדרך של עבודות שירות, הרי שנוכח מצבו הרפואי של הנאשם וכן העובדה, כי נותח בגבו רק לאחרונה, ישנו מקום לאמץ באופן חריג עמדה זו, ולהטיל על הנאשם צו שירות לתועלת הציבור בהיקף שעות רחב מזה עליו הומלץ.
12. טעמים נוספים שהביאוני למסקנה זו הינם: גילו הצעיר של הנאשם, הודאתו בשלבים מוקדמים של ההליך, תקופת המעצר בה שהה (כחודש ימים במעצר ממש, וכ-5 חודשים בתנאים של מעצר באזוק), רישומו הפלילי הכולל עבירות החזקה בלבד, חלוף הזמן, וכן חלקו המופחת בביצוע העבירות, כפי שהדבר בא לידי ביטוי בעובדות המפורטות בכתב האישום המתוקן.
13. אשר על כן אני גוזר על הנאשם את העונשים הבאים:
14. מאסר למשך 6 חודשים אשר אותם לא ירצה הנאשם, אלא אם יעבור תוך שלוש שנים על כל עבירת פשע לפי פקודת הסמים.
15. מאסר למשך 3 חודשים אשר אותם לא ירצה הנאשם, אלא אם יעבור תוך שלוש שנים מיום שחרורו ממאסרו על כל עבירת עוון לפי פקודת הסמים
16. צו של"צ בהיקף 420 שעות. שרות המבחן יגיש בתוך 60 יום תכנית של"צ לאישור בית המשפט.
17. קנס בסך 5000 ₪ אשר ישולם ב-5 תשלומים החל מיום 4.8.2024. ניתן לקזז הקנס מפיקדון המצוי בהליכי המ"ת ואת היתרה להשיב לנאשם, בכפוף לכל דין.

החוב מועבר למרכז לגביית קנסות, אגרות והוצאות ברשות האכיפה והגבייה, בהתאם למועדים והתשלומים שקבע בית המשפט.

ניתן יהיה לשלם את הקנס/ פיצוי/ ההוצאות כעבור שלושה ימים מיום מתן ההחלטה/ גזר הדין לחשבון המרכז לגביית קנסות, אגרות והוצאות ברשות האכיפה והגבייה באחת מהדרכים הבאות:

* **בכרטיס אשראי** – באתר המקוון של רשות האכיפה והגבייה, [www.eca.gov.il](http://www.eca.gov.il/)
* **מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000**
* **במזומן בכל סניף של בנק הדואר** – בהצגת תעודת זהות בלבד (אין צורך בשוברי תשלום).

1. אני מכריז על הנאשם "סוחר סמים" ומורה על חילוט הכספים שנתפסו וכן מכשיר טלפון.
2. התחייבות על סך 5000 ₪ להימנע מביצוע עבירות מסוג פשע מ[פקודת הסמים המסוכנים](http://www.nevo.co.il/law/4216), זאת למשך שנתיים מהיום. רשמתי את התחייבות הנאשם בע"פ.
3. צו מבחן למשך שנה.

**5129371המזכירות תשלח העתק גזר הדין לשרות המבחן.**

**54678313זכות ערעור לבית המשפט המחוזי בתוך 45 יום.**

ניתן היום, ח' אדר ב' תשפ"ד, 18 מרץ 2024, במעמד הנוכחים.

51293715129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ארנון איתן 54678313-/

נוסח מסמך זה כפוף לשינויי ניסוח ועריכה