|  |  |  |  |
| --- | --- | --- | --- |
| **בית משפט השלום בירושלים** | | | |
| ת"פ 4632-02-22 מדינת ישראל נ' נחום(אחר/נוסף) | | |  |
| בפני | **כבוד השופט ארנון איתן** | | | |
| בעניין: | **המאשימה** | **מדינת ישראל**  באמצעות פרקליטות מחוז ירושלים | | |
|  | **נגד** | | | |
|  | **הנאשם** | **עמית נחום (אחר/נוסף)**  ע"י ב"כ עוה"ד אסף דוק | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [ג](http://www.nevo.co.il/law/4216/7.c), [13](http://www.nevo.co.il/law/4216/13), [19 א](http://www.nevo.co.il/law/4216/19a), [36א(א)](http://www.nevo.co.il/law/4216/36a.a), [36א(ה)](http://www.nevo.co.il/law/4216/36a.e)

[חוק העונשין, תשל"ז-1977](http://www.nevo.co.il/law/70301): סע' [186(א)](http://www.nevo.co.il/law/70301/186.a)

[פקודת סדר הדין הפלילי (מעצר וחיפוש) [נוסח חדש], תשכ"ט-1969](http://www.nevo.co.il/law/74918): סע' [39](http://www.nevo.co.il/law/74918/39)

|  |
| --- |
| **גזר דין** |

**כתב האישום:**

1. הנאשם הורשע על פי הודאתו ובמסגרת הסדר טעון, בכתב אישום מתוקן בריבוי עבירות של סחר בסם מסוכן, לפי [סעיף 13](http://www.nevo.co.il/law/4216/13) בצירוף סעיף [19 א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216), תשל"ג 1973 (להלן: "פקודת הסמים"), החזקת סם שלא לצריכה עצמית לפי [סעיף 7(א)](http://www.nevo.co.il/law/4216/7.a) בצירוף סעיף ([ג](http://www.nevo.co.il/law/4216/7.c)) רישא לפקודת הסמים המסוכנים, והחזקת סכין לפי [סעיף 186(א)](http://www.nevo.co.il/law/70301/186.a) ל[חוק העונשין](http://www.nevo.co.il/law/70301).
2. על פי הנטען בחלק הכללי שבכתב האישום, במהלך חודש ינואר 2022 ועד ליום 21.1.2022, (יום המעצר), נהג הנאשם למכור סמים מסוכנים מסוגים שונים ללקוחות שונים, במספר רב של מועדים, תמורת תשלום, באמצעות יישומון טלגרם וזאת כפי שיפורט להלן:
3. במהלך תקופה זו נהג הנאשם למכור סמים שונים מסוגים שונים, בין היתר סמים מסוג קוקאין, MDMA, ממסי, קאטמין ועוד (להלן: "הסמים" או "הסם").
4. על פי הנטען באישום בראשון, סמוך ליום 6.1.2022, במועד שאינו ידוע במדויק למאשימה, יצר הנאשם קשר עם אחר שזהותו אינה ידועה באמצעות יישומון "טלגרם". הנאשם והאחר המכונה "צביקה הדר" בטלגרם (להלן: "האחר"), סיכמו כי הנאשם יקבל מהאחר סמים וימכור אותם ללקוחות שונים תמורת תשלום, ובעבור כל מכירה יקבל מהאחר תשלום של 100 ₪ לכל הפחות.
5. האחר והנאשם סיכמו כי את הסמים יניח האחר במקום מסוים, ולאחר מכן יאסוף הנאשם את הסמים מאותו המקום, ימכור אותם ללקוחות שאת פרטיהם ישלח לו האחר בטלגרם. כך קיבל הנאשם את הכתובות ומספרי הטלפון של הלקוחות , כמו גם את כמות וסוג הסמים שאמור למכור, והכסף שאמור הנאשם לקבל בתמורה לסמים. בהתאם לסיכום בין הנאשם והאחר, נסע הנאשם ב-4 מועדים שונים למקומות אליו הכווין אותו האחר, ובכל פעם אסף 20-40 מנות של סמים מסוכנים מסוגים שונים, המכילות כחצי גרם עד גרם כל אחת (להלן: "דרך הפעולה").
6. באחת מהמועדים, אסף הנאשם בנוסף גם שקית המכילה 40 כרטיסיות עם קישור המפנה לעמוד הטלגרם של האחר ואדם המוכנה "נטע ברזילי". הקישור מכיל פרטים אודות סוגי הסמים שניתן לרכוש, תפריט סמים, פרסומות, ביקורות וקישור להזמנות ורכישה (להלן: "הכרטיסים") אותם סיכם האחר עם הנאשם, שיעבירם במעמד מכירת הסמים ללקוחות מסוימים.
7. בכל ארבעת המועדים שיפורטו להלן, נסע הנאשם למקומות אליו הכווין אותו האחר, ומכר חלק ממנות הסם ללקוחות בירושלים שאת פרטיהם שלח לו האחר דרך הטלגרם, ובמועד השני חילק בנוסף 20 כרטיסים ללקוחות שאת פרטיהם קיבל מהאחר.
8. להלן יפורטו המועדים והתשלום עבור ארבעת המועדים:
9. ביום 6.1.2022 פעל הנאשם בדרך הפעולה שתוארה וכן שילמו הלקוחות שזהותם לא ידועה סך כולל של 10,000 ₪, אותם העביר הנאשם לאחר שזהותו אינה ידועה. בתמורה לחלקו בעסקאות, קיבל הנאשם סך של 700-800 ₪.
10. במועד השני שאינו ידוע למאשימה, לאחר מספר ימים לאחר המועד הראשון, פעל הנאשם בדרך הפעולה המפורטת וכן שילמו הלקוחות שזהותם אינה ידועה סך של כ- 7000 ₪. הנאשם העביר את כספי הסמים ביום 16.1.2022 לאחר, והטמין אותם במקום עליו סיכמו בירושלים. בתמורה לחלקו בעסקאות הסמים, קיבל הנאשם תמורה כספית של לפחות 1500 ₪. בין היתר בתקופה זו, מכר הנאשם ליצחק י' בירושלים, סמים מסוג MDMA במשקל לא ידוע, תמורה ל-450 ₪, וכן מכר לאביאל מ' בירושלים, סמים מסוג קוקאין במשקל חצי גרם תמורת 400 ₪.
11. ביום 16.1.2022 פעל הנאשם בדרך הפעולה המפורטת וכן הטמין את הכסף שקיבל בתמורה מהלקוחות כמפורט בסיף הקודם בסך 7000 ₪. בהמשך, על מכירתו במועד זה שילמו לו הלקוחות שזהותם לא ידועה סך כולל של כ- 15,000 -16,000 ₪. הנאשם העביר את כספי הסמים לאחר ביום 18.1.2022, והטמין אותו במקום עליו סיכמו בירושלים. בתמורה לחלקו בעסקאות קיבל הנאשם תמורה כספית של 2700 ₪.
12. ביום 19.1.2022, פעל הנאשם בדרך הפעולה המופרטת וכן שילמו לנאשם לקוחות שזהותם לא ידועה סך כולל של 7000 ₪, אותם שמר הנאשם בביתו. בתמורה לחלקו בעסקאות קיבל הנאשם תמורה כספית של לפחות 2700 ₪.
13. על פי הנטען באישום השני, ובהמשך למתואר באישום הראשון, ביום 20.1.2022 נסע הנאשם לעיר ירושלים להיפגש עם לקוחות שונים בעיר, שזהותם אינה ידועה ושאת פרטיהם קיבל מהאחר. באותו מועד החזיק הנאשם בסמים שקיבל מהאחר, ומכר חלק ממנות הסם ללקוחות בירושלים. בתמורה לסמים שילמו לו הלקוחות סך כולל של כ-7000-8000 ₪.
14. בתמורה לחלקו בעסקאות קיבל הנאשם תמורה כספית בסכום לא ידוע, ולכל הפחות מאות שקלים.
15. בין היתר העביר הנאשם ללקוחות סמים מסוכנים כפי שיפורט להלן:
16. ללקוח בשם יצחק י' מכר סם מסוג MDMA במשקל 0.25 תמורת 350 ₪.
17. ללקוח בשם ליאור ב' במושב אורה מכר סם מסוכן מסוג קוקאין במשקל חצי גרם תמורת 400 ₪.
18. ללקוחות בשם חן וטיראן ל' מכר סמים מסוג ממסי במשקל לא ידוע תמורת 400 ₪.
19. ללקוח בשם אביאל מ' מכר סם מסוכן מסוג קוקאין במשקל חצי גרם תמורת 400 ₪
20. ביום 20.1.2022 החזיק הנאשם על גופו וברכב מסוג סוזוקי ל"ז 61683801 סמים מסוכנים שלא לצריכה עצמית בפירוט הבא:
21. סמים מסוכנים מסוג KETAMINE (קאטמין) ו- METHYLMETHCATHINONE (מתקאתינון) במשקל 11.0045 גרם.
22. סמים מסוכנים מסוג KETAMINE בכמות 37 טבליות.
23. סמים מסוכנים מסוג קוקאין במשקל 22.6501 גרם.
24. סמים מסוכנים מסוג KETAMINE ו- MDMA במשקל 14.0742 גרם.
25. סמים מסוכנים מסוג LSD בכמות 45 בולים.
26. סמים מסוכנים מסוג MDMA בכמות של 4.3608 גרם.
27. באותו המועד החזיק על גופו סך של 16,340 ₪, המהווים כספי סחר בסמים, וכן סכין שאורך להבה 4 ס"מ.

**ראיות ההגנה לעונש:**

1. במסגרת ראיות ההגנה לעונש העידה אמו של הנאשם הגב' דפנה נחום אשר מסרה, כי היא לוקחת חלק מהאחריות בהסתבכותו של בנה על כתפיה. כל חייה, כך ציינה, חינכה את ילדיה ללכת בדרך הישר, אף שבנישואיה חוותה אלימות מצד בן זוגה, אבי ילדיה, עד שנאלצה להתגרש בכדי להציל את ילדיה. לדבריה, הנאשם נולד לתוך אלימות, ועל אף זאת הצליח לסיים את לימודיו ולהוציא תעודת בגרות, אלא שעם פרוץ מחלתה החלה הידרדרות מצד הנאשם, אשר התקשה להכיל את מצבה הרפואי הקשה, עד שנעצר עקב ביצוע העבירות. היום ולאחר הטיפול אותו עברה, תחושתה שהנאשם שב אליה, נגמל מסמים וחשף את מצוקותיו בפניה. בנוסף הנאשם החל ללמוד תכנות מחשבים.
2. האם ביקשה ליתן לבנה הזדמנות ולאפשר לו להמשיך בדרך הטיפולית בה החל, כדי להשיבו למסלול חיים נורמטיבי כפי שהיה בעבר.
3. מטפלו של הנאשם מר שי ניניו מסר כי הוא נקי משך 8 שנים משימוש בסם ומשמש כמדריך במסגרת הטיפולית בה שולב הנאשם. על פיו, בתחילה זיהה בלבול ובקשה לעזרה מצד הנאשם, ומתחילה נוצר חיבור חיובי ביניהם. העד הוסיף, כי את אותה הזדמנות שהוא קיבל הוא מבקש עבור הנאשם להמשיך בדרך בה החל, כדי שישקם את חייו.
4. מתן נחום אחיו של הנאשם סיפר, בהמשך לדברי אמו, כי הנאשם חווה את רוב האלימות מאביהם, ובעקבות מחלת האם נאלץ לבטל את לימודיו האקדמיים. בתקופה זו ידע כי הוא לא יוכל להסתייע בנאשם ועל כן הניח לו. על פיו, הטיפול בנאשם היה משמעותי והוביל לשינוי בהתנהלותו עד שכיום ניתן להקשיב לעצותיו ולהסתייע בו, דבר שלא היה כלל בעבר. גם במסגרת לימודיו המרצה משבח את הנאשם ומציע לתלמידים להסתייע בו. גם האח ביקש לאפשר לנאשם להמשיך בדרך השיקומית בה החל ולא לקטוע אותה.

**תמצית טיעוני הצדדים:**

1. המאשימה ציינה בטיעוניה לעונש, כי אף שתקופת הסחר קצרה, מדובר בריבוי עבירות הכוללות מכירה של סמים שונים בהיקפים גדולים, כאשר המניע הוא כלכלי, וחלקו של הנאשם בביצוען של העבירות הינו מרכזי. הנאשם הוא שאסף את הסמים והעבירם ללקוחות במקומות שונים. המאשימה הפנתה לערכים המוגנים בהם פגע הנאשם במעשיו, וכן לפסיקה הנוהגת. לדבריה, היה ראוי לקבוע את מתחם העונש ההולם החל מ- 30 חודשים ועד 48 חודשים. אולם, נוכח תוכנם של תסקירי שרות המבחן היא תעתור להטלת 24 חודשים לצד מאסר על תנאי וקנס. בנוסף התבקש בית המשפט להכריז על הנאשם "סוחר סמים" ולהורות על חילוט רכוש שנתפס ברשות הנאשם.
2. הסנגור ציין, כי המדובר בנאשם צעיר, כבן 26 נעדר רישום פלילי, אשר ביצע את המעשים שבכתב האישום על רקע משבר נפשי אותו חווה באותו עת, מחלת אמו שהובילה למצוקה כלכלית קשה. צוין, כי מעשיו של הנאשם התפרסו על פני תקופה קצרה של שבועיים ימים, ומעת שנעצר שיתף הנאשם פעולה במסגרת הליכי חקירה. הסנגור הפנה לתוכנה של חוות דעת רפואית שהוגשה מטעמה, להשלכות המעצר על הנאשם, הפרעות שינה, הפרעות הסתגלות, מחשבות אובדניות, אשר בגינן הומלץ לו ליטול תרופות.
3. נוכח תוכנם של התסקירים עתרה ההגנה לסטות ממתחם העונש ההולם מטעמים של שיקום, לאמץ את עמדת שרות המבחן, ולהטיל על הנאשם מאסר אשר ירוצה בדרך של עבודות שירות, לצד מבחן.
4. ההגנה לא התנגדה לחילוט הכספים ומכשיר הטלפון שנתפסו ברשות הנאשם, ואולם ביקשה להימנע מחילוט הרכב, שכן המדובר ברכב השייך לבת זוגתו של הנאשם באותה עת.
5. הנאשם הביע חרטה על המעשים אותם הגדיר חמורים ביותר, תוך שהוא מדגיש שכיום בהיותו נקי, הוא מבין את הנזק שנגרם לאותם אנשים להם סיפק את הסמים. הנאשם ציין כי החל את התהליך הטיפולי כאדם סגור, ובעקבותיו הוא מסוגל לחשוב באופן צלול, לבקש עזרה בעת מצוקה, ולדעת להתמודד באופן תקין ככל ויקלע לסיטואציה משברית נוספת.

**דיון:**

1. במקרה דנן אין חולק בין הצדדים, כי יש לקבוע מתחם עונש אחד. המדובר בריבוי עבירות של סחר בסם מסוכן מסוגים שונים, אשר נעשו באמצעות אפליקציית "טלגרם", שם סוכמה העסקה, ובהמשך בהנחיית אדם אחר, פגש הנאשם באותם רוכשי סם במקומות מכירה שונים, העביר להם את הסם ובתמורה קיבל לידיו סכומי כסף גבוהים. משך תקופת הסחר הייתה קצרה יחסית, אף שבמהלך תקופה זו ביצע הנאשם ריבוי עבירות של סחר בסם. האישום השני, כפי המתואר בחלק העובדתי שבו, קשור במישרין לאישום הראשון.
2. מעשיו של הנאשם בכללותם מצביעים על תכנון מוקדם, תיאום והגעה למקום עליו סוכם מראש, לצורך השלמת העסקה. יתרה מזאת, במסגרת האישום השני, נתפסו על גופו וברכב סמים מסוגים שונים ובכמויות גדולות. אלו כטענת המאשימה מבססים מסקנה ברורה, כי מקומו של הנאשם במסגרת שרשרת הפצת הסם היה מרכזי. החזקת הסמים ברכב והפצתם באופן המתואר יכול ללמד גם על העדר מורא מפני החוק, ופעילות עבריינית מתמשכת מצד הנאשם.
3. עבירות הסחר והשימוש בסמים חומרתן רבה, והן פוגעות בערכים המוגנים של הגנה על שלום הציבור וביטחונו מפני הנזקים החמורים הנגרמים כתוצאה משימוש והפצה של סמים.
4. במסגרת [ע"פ 6029/03](http://www.nevo.co.il/case/5786821) מדינת ישראל נ' גולן שמאי [פורסם בנבו] (9.2.04) קבע בית המשפט העליון:

**"נגע הסמים אוכל באוכלוסייה שלנו בכל פה והחברה הכריזה עליו מלחמת חורמה ומצפה שהעונשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע. עונש הולם למחזיקי סמים שלא לשימוש-עצמי, קרי: למשולבים במערך ההפצה -מכוון לקבוע בהכרת הכול את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים".**

1. לרוב נהוג לגזור בגין עבירות סחר בסמים עונשי מאסר בפועל. בית המשפט קבע כי נוכח הצורך החשוב שבמאבק בעבירות הסחר בסמים, על בית המשפט לתת משקל ממשי לשיקולי הרתעה על פני שיקולים האישיים. [ע"פ 9482/09](http://www.nevo.co.il/case/5726579) ביטון נ' מדינת ישראל [פורסם בנבו] (24.7.11).
2. במסגרת [ע"פ 2596/18](http://www.nevo.co.il/case/23827604) זנזורי נ' מדינת ישראל (12.8.2018) עמד בית המשפט על חומרתה של עבירת הסחר דווקא בזמנים אלו, כאשר אמצעים טכנולוגיים כגון אפליקציית טלגראס מהווים פלטפורמה נוחה ומזמינה יותר לביצוע עבירות סחר בסמים, ועל כן עמד על הצורך להחמיר בענישה בעבירות הסחר בסמים, כדי להגביר את ההרתעה משימוש באמצעים אלו. וראו גם: [ת"פ 42189-08-19](http://www.nevo.co.il/case/25973238) מדינת ישראל נ' נני מזוז (6.4.2020).

**סטייה ממתחם העונש בשל שיקולי שיקום:**

1. המאשימה מפנה לכך שמתחם העונש ההולם את נסיבות כתב האישום הינו החל ממאסר למשך 30 חודשים ועד 48 חודשים, אך נוכח תוכנם של התסקירים ונסיבותיו האישיות של הנאשם, מסכימה היא לחרוג מעמדתה זו כך שיוטלו עליו 24 חודשים, לצד ענישה נלווית. הסנגור מבקש לאמץ את עמדת שרות המבחן במלואה, לסטות ממתחם העונש, ולהטיל על הנאשם עונש מאסר אשר יבוצע בעבודות השירות.
2. אציין כבר עתה כי עמדת המאשימה הולמת את מתחם העונש בנסיבות המקרה, נוכח חומרת המעשים כפי שציינתי לעיל. על אף זאת, סברתי כי במקרה זה לא נכון יהיה להורות על השבתו של הנאשם לריצוי העונש מאחורי סורג ובריח. לכך מספר טעמים עליהם אעמוד כעת, ובמרכזם ההליך הטיפולי אותו עבר הנאשם במסגרת שרות -המבחן:
3. הנאשם הינו בחור צעיר יחסית, כבן 26, רווק נעדר רישום פלילי קודם, אשר נטל אחריות על המעשים והביע חרטה על מעורבותו בהן. מאז חלפה תקופה ניכרת מבלי שנפתחו כנגדו תיקים נוספים.
4. הנאשם שהה במעצר משך כחודשיים ימים (מיום 22.1.2022 ועד ליום 23.3.2022), ומשך כ-5 חודשים נוספים בתנאים של מעצר בית מלא.
5. במסגרת התסקיר שהוגש ביום 3.11.2022 ציין שרות המבחן, שהחל מחודש מאי 2022 שולב הנאשם בטיפול ייעודי בתחום ההתמכרויות במרכז "חוסן" בעיר ראשון לציון. מגורמי הטיפול במקום נמסר, כי הנאשם משתף פעולה ומבטא מוטיבציה להמשך טיפול. בתסקיר מיום 3.1.2023 עדכן שרות המבחן כי הנאשם הצליח לבנות עם גורמי הטיפול במרכז "חוסן" מערכת יחסים המושתתת על אמון והוא משתמש במפגשים הטיפוליים להתמודדות עם מורכבות הנסיבות בהן ביצע את העבירות, עליהן נטל אחריות מלאה, וביטא חרטה כנה. התרשמות גורמי הטיפול, לכך שהנאשם עובר שינוי במסגרת הליך טיפול משמעותי הבא לידי ביטוי גם בשיתוף פעולה רציני, נכונות להמשך טיפול ומחויבות גבוה לתהליך. מובאת גם התייחסות באשר לנסיבותיו האישיות של הנאשם אשר הפרטים המובאים בתסקיר קיבלו ביטוי גם בדברי האם בפניי (ראו: עמוד 3 פיסקה אחרונה).
6. שרות המבחן עומד על גורמי הסיכון בהם המשבר בו היה נתון הנאשם טרם מעצרו, וכן גורמי הסיכוי בהם: גילו הצעיר, הירתמותו להליך טיפול משמעותי, הדיווח שהתקבל מגורמי הטיפול, ונטילת אחריות על מעורבותו בביצוע העבירות וכן ביחס למצבו. אעיר, כי כבר אז המליץ שרות המבחן לסיים את ההליך המשפטי בעניינו של הנאשם, ולהימנע מהטלת עונש מאסר בין כותלי הכלא, ואולם נוכח טיעוני ההגנה, וכן דברי הנאשם בפניי, נעתרתי לבקשה לדחות את הדיון בפרשת העונש לצורך המשך מעקב אחר אופן התקדמות הנאשם במסגרת הטיפולית.
7. במסגרת התסקיר מיום 3.4.2023 עדכן שרות המבחן כי הנאשם המשיך לשתף פעולה עם גורמי הטיפול. צוין, כי הנאשם משתף באופן כן ואותנטי בקשיי היום ודפוסי התמכרותו, והמאמץ בו הוא נוקט על מנת לשנות את אורחות חייו ולנהל אורח חיים נורמטיבי ויציב. הנאשם תופס את הטיפול כחיובי ומיטיב עמו, תוך שניכרת מוטיבציה רבה מצדו. אוסיף, כי ההתערבות הטיפולית התרכזה לא רק בנאשם אלא גם במשפחתו (ראו: עמוד 2 פיסקה ראשונה). בנוסף, החל הנאשם ללמוד קורס בתכנות אתרים. הנאשם ציין בפני שרות המבחן כי הטיפול מהווה עבורו גורם תמיכה והכוונה משמעותי. הנאשם השתלב גם בקבוצות N.A ובמהלך שנה וחצי הוא נקי ואינו צורך סמים. שרות המבחן מציין, כי התחזקה התרשמותם מיכולתו של הנאשם להיתרם מהליכי טיפול ושיקום ועל כן הם שבים על המלצתם. על פיהם, השבתו למאסר תקטע את הרצף הטיפולי ואת תהליך השיקום בו מצוי הנאשם ותוביל לרגרסיה במצבו.
8. ביום 7.9.2023 הגיש שרות המבחן מיוזמתו, ואף שנקבע הדיון לשימוע גזר דין, עדכון נוסף במסגרתו מסר כי הנאשם ממשיך בקורס תכנות במסגרת לימודי חוץ אס.איי ועתיד לסיימם בחודש ינואר 2024, ועודנו משולב בהליכי טיפול פרטניים וקבוצתיים, וכן נוטל חלק בקבוצות N.A. שרות המבחן שב גם במסגרת תסקיר זה על המלצותיו, לרבות הטלת צו מבחן למשך שנה, במסגרתו ימשיך בטיפול ושרות המבחן יפקח על כך.
9. מהאמור עולה כי הנאשם נרתם להליך טיפולי משמעותי, כאשר לאורך התקופה כלל הדיווחים בעניינו הינם חיוביים. זאת שמעתי גם מאמו, אחיו והמטפל בו, באופן המצדיק הטלת עונש אשר לא יחבל בהישגיו של הנאשם עד כה, ויאפשר לו להשיב חזרה את חייו למסלול נורמטיבי ותקין. כפי שציין שרות המבחן, וטעמיו בעניין זה מקובלים עליי לחלוטין, השבת הנאשם לריצוי עונש מאסר בין כותלי הכלא, לאחר תקופת טיפול ממושכת ובעיקר מוצלחת, תוביל לפגיעה לא מידתית בנאשם. בהקשר זה יש להביא בחשבון גם את נסיבותיו האישיות וכן מצבו הנפשי כפי שפורט בפניי, כטעמים המצדיקים אף הם להימנע מכך.
10. נוכח טעמים אלו, סברתי כי ישנו מקום לגזור במקרה זה עונש אשר סוטה לקולא ממתחם העונש ההולם, באופן שלא יפגע בסיכויי השיקום שלו.
11. תשלום קנס בסך 8000 ₪ ₪, אשר ישולם ב- 10 תשלומים חודשיים החל מיום 4.8.2024.

החוב מועבר למרכז לגביית קנסות, אגרות והוצאות ברשות האכיפה והגבייה, בהתאם למועדים והתשלומים שקבע בית המשפט.

ניתן יהיה לשלם את הקנס/ פיצוי/ ההוצאות כעבור שלושה ימים מיום מתן ההחלטה/ גזר הדין לחשבון המרכז לגביית קנסות, אגרות והוצאות ברשות האכיפה והגבייה באחת מהדרכים הבאות:

* **בכרטיס אשראי** – באתר המקוון של רשות האכיפה והגבייה, [www.eca.gov.il](http://www.eca.gov.il/)
* **מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000**
* **במזומן בכל סניף של בנק הדואר** – בהצגת תעודת זהות בלבד (אין צורך בשוברי תשלום).

1. התחייבות על סך 10,000 ₪, לפיה לא יעבור עבירה מסוג פשע מ[פקודת הסמים המסוכנים](http://www.nevo.co.il/law/4216), וזאת למשך שלוש שנים מהיום. רשמתי את התחייבות הנאשם בע"פ.
2. אני מצווה על מאסרו של הנאשם בפועל למשך 9 חודשים. המאסר ירוצה בדרך של עבודות שירות. הממונה יעדכן במועד חדש לתחילת עבודות בתוך 60 יום.

תשומת לב הנאשם שעליו לבצע כל העבודות המוטלות עליו במסגרת עבודות השירות עפ"י הנחיות שתינתנה לו מעת לעת ע"י הממונה במקום. כל הפרה של עבודות שירות תגרום להפסקה מידית של עבודות השירות ולריצוי עונש מאסר בפועל.

1. אני מצווה על מאסרו של הנאשם למשך 6 חודשים, וזאת על תנאי למשך שלוש שנים, שלא יעבור כל עבירה מסוג פשע מ[פקודת הסמים המסוכנים](http://www.nevo.co.il/law/4216), או ניסיון לעבור עבירה מפקודת הסמים המסוכנים.
2. אני מצווה על מאסרו של הנאשם למשך 3 חודשים, וזאת על תנאי למשך שלוש שנים, שלא יעבור כל עבירה מסוג עוון מ[פקודת הסמים המסוכנים](http://www.nevo.co.il/law/4216).

**שאלת חילוט הרכב:**

1. המאשימה ביקשה לחלט את הרכב שבתוכו הוחזקו הסמים. בקשת החילוט נשענת גם על [סעיף 39](http://www.nevo.co.il/law/74918/39) ל[פקודת סדר הדין הפלילי (מעצר וחיפוש)](http://www.nevo.co.il/law/74918) [נוסח חדש] התשכ"ט – 1969, שאינה מחייבת הגשת בקשה בכתב, וגם על [סעיף 36א(א)](http://www.nevo.co.il/law/4216/36a.a) ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג- 1973. בהתאם להוראות [סעיף 36א(ה)](http://www.nevo.co.il/law/4216/36a.e) ל[פקודת הסמים המסוכנים](http://www.nevo.co.il/law/4216), בקשת חילוט לפי דבר חקיקה זה מחייבת ציונה בכתב מראש במסגרת כתב האישום, ובקשה כאמור אמנם נכללה בכתב האישום המתוקן במסגרת הסדר הטיעון.
2. אין חולק כי סמים מסוגים שונים הוחזקו בתוך הרכב וכי הרכב שימש לביצוע העבירה, ועל כן קמה סמכות חילוט לפי שני דברי החקיקה הנ"ל.
3. במהלך הדיון בפרשת העונש ציין הסנגור כי הוא אינו מתנגד לחילוט כסף ורכוש שנתפס, למעט הרכב, שכן לדבריו הרכב שייך לבת זוגתו של הנאשם באותה עת. טענה זו לא הוכחה, ובפניי לא הונחה תשתית עובדתית ולו ראשונית המבססת זאת.
4. בהתאם להוראות [סעיף 36א(א)](http://www.nevo.co.il/law/4216/36a.a) ל[פקודת הסמים המסוכנים](http://www.nevo.co.il/law/4216), נדרשים נימוקים מיוחדים שלא להורות על חילוטו, בעוד הכלל מורה על חילוט הרכוש כאמור. במקרה שבפנינו אין בנמצא נימוקים מיוחדים המצדיקים שלא להורות על חילוטו של הרכב. על כן, אני מכריז על הנאשם "סוחר סמים" ומורה על חילוט רכוש וכסף שנתפס, לרבות רכב מסוג סוזוקי נושא ל.ז 61683801.
5. הסמים שנתפסו יושמדו.

**5129371**

**54678313זכות ערעור לבית המשפט המחוזי בירושלים בתוך 45 יום.**

ניתן היום, י"ז אדר א' תשפ"ד, 26 פברואר 2024, במעמד הנוכחים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ארנון איתן 54678313-/

נוסח מסמך זה כפוף לשינויי ניסוח ועריכה