|  |  |
| --- | --- |
| **בית משפט השלום בירושלים** | |
| ת"פ 14460-04-22 מדינת ישראל נ' שריקי |  |

|  |  |  |
| --- | --- | --- |
| בפני | **כבוד השופט ארנון איתן** | |
| בעניין: | **המאשימה** | **מדינת ישראל**  ע"י יחידת התביעות מחוז ש"י |
|  | **נגד** | |
|  | **הנאשם** | **חיים יעקב שריקי**  ע"י ב"כ עוה"ד גדעון נחום |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

|  |
| --- |
| **גזר דין** |

**כתב האישום:**

1. הנאשם הורשע ע"פ הודאתו, במסגרת הסדר טיעון, בכתב אישום מתוקן המייחס לו עבירה של החזקה/ שימוש בסמים שלא לצריכה עצמית, לפי [סעיף 7(א)+7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג – 1973.
2. המאשימה ציינה במעמד הצגת הסדר הטעון, כי עמדתה העונשית הינה ל-4 חודשי מאסר אשר יכול ויבוצעו בעבודת שירות לצד ענישה נלווית. עוד צוין, כי הכסף והטלפון התפוסים יוחזרו לנאשם בסוף ההליך.
3. על פי עובדות כתב האישום, ביום 13.10.20 בשעה 21:15 או בסמוך לכך, נסע הנאשם ברכב מסוג מאזדה ל"ז 03334514 לכיוון הישוב גבע בנימין. בנסיבות המתוארות לעיל, ולאחר ביקורת שנערכה, נמצא ברכבו של הנאשם כסף מזומן בסכום של 2,600 ש"ח וסמים מסוכנים לפי הפירוט הבא:
4. שקית ובתוכה 3 יחידות של סם מסוכן מסוג קנאביס במשקל כולל נטו 30.56 גרם.
5. שקית שחורה ובתוכה חצי פלטה ו-22 אצבעות של סם מסוכן מסוג חשיש במשקל כולל נטו 185.21.
6. שקית ורודה ובתוכה 5 יחידות של סם מסוכן מסוג קנבוס במשקל כולל נטו 25.29 גרם ו-6 יחידות של סם מסוכן מסוג קנבוס במשקל כולל נטו 30.35.

**תסקיר שרות המבחן:**

1. מתסקיר שרות המבחן שהוגש ביום 1.6.2023 תואר הנאשם כבן 24, נשוי ואב לשתי בנות בגילאי 1-3, מתגורר עם משפחתו בחדר בבית הוריו בבית שמש, מפרנס יחיד אשר עבודתו העיקרית בפיצרייה. בנוסף עובד הנאשם בניקוי ספות כהשלמת הכנסה.
2. בתסקיר תוארו נסיבות חיים וילדות מורכבת. הנאשם מסר, כי בשנות העשרה לחייו הכיר את חברתו שלימים הפכה אשתו. כשהגיע לגיל גיוס, רצה להתגייס לשרות קרבי, אולם בשל מצב רפואי, נמנעה ממנו האפשרות להתגייס כלוחם ומשכך סרב למגוון תפקידים שהוצעו לו, עד אשר קיבל פטור משירות צבאי.
3. הנאשם מסר, כי עם קבלת הפטור יצא מבית הוריו ושכר דירה יחד עם זוגתו, החל לעבוד בתחום השליחויות. בהמשך, נישא לבת זוגתו ולשניים נולדה תינוקת. על פיו, המצב הכלכלי, הנפשי והמשפחתי בו היה נתון, הביאו ללחץ שבעקבותיו מצא בסם דרך להתמודדות. לדבריו, צריכת הסמים הייתה למשך תקופה קצרה, בשעות הערב וגם בכדי להקל על מצבו הבריאותי ממנו סבל. בשלב מסוים, שב להתגורר עם הוריו, בתנאים קשים בהם חולקת משפחה בת 4 נפשות חדר אחד.
4. הנאשם הביע צער וחרטה על מעשיו. לדבריו, החזיק בסמים לצריכה עצמית וזאת בשל מצבו הפיזי והנפשי שבו היה נתון באותה עת. צוין, כי הנאשם הבין את הפסול במעשים. שרות המבחן עומד על גורמי הסיכון וכן גורמי הסיכוי בהם: היותו נעדר רישום פלילי קודם, רצף תעסוקתי, אחריות אותה מגלה כלפי הסובבים אותו ובעיקר משפחתו. הנאשם גם הביע נכונות לקחת חלק בהליך טיפולי שיקומי לניהול חיים נורמטיבי. הנאשם הגיע לכלל המפגשים הפרטניים שנערכו עמו, שיתף אודות מהלך חייו בכנות ואותנטיות.
5. לדעת שרות המבחן, ענישה בדמות עבודת שירות תפגע ברצף התעסוקתי של הנאשם, דבר שעלול לגרום רגרסיה, וחזרה לדרכי התמודדות הרסניים. על כן, הומלץ להטיל על הנאשם צו שירות לתועלת הציבור בהיקף נרחב של 180 שעות לצו צו מבחן למשך שנה, במסגרתו יופנה הנאשם לטיפול במסגרת תכנית "פעמונים".

**ראיות ההגנה לעונש:**

1. סיכום רפואי של הנאשם.

**תמצית טיעוני הצדדים לעונש:**

1. בטיעוניה לעונש הפנתה המאשימה לנסיבות האירוע כעולה מכתב האישום וכן הערכים המוגנים בהם פגע הנאשם במעשיו. לדבריה, מתחם העונש ההולם נע בין 6 חודשים עד שנת מאסר. המאשימה התייחסה לתוכנו של תסקיר המבחן, ועל אף המלצתו ביקשה להטיל על הנאשם מאסר למשך 4 חודשים, לצד ענישה נלווית, נוכח חומרת המעשים ובהעדר שילוב בתוכנית טיפול.
2. הסניגור ביקש לאמץ את המלצת שירות המבחן במלואה. לדבריו, הנאשם הביע נכונות להשתלב בטיפול וקיימת המלצה להטלת צו מבחן. הסנגור הוסיף, כי הסמים שנתפסו נועדו לשימושו האישי של הנאשם בשל התמודדותו עם עברו ומצבו הבריאותי. עוד צוין, כי ענישה בדמות עבודת שירות תפגע כלכלית בנאשם ומשפחתו שכן הוא מפרנס יחידי למשפחה בת 4 נפשות המתגוררת בחדר אחד בבית הוריו.
3. הנאשם הביע חרטה על מעשיו והוסיף, כי הוא מפרנס יחיד למשפחתו ונאלץ לעבוד משך כ-15 שעות ביום כדי לכלכל אותה.

**מתחם העונש ההולם:**

1. הערכים המוגנים בהם פגע הנאשם הינם: שלום הציבור ובריאותו. בפסיקה נקבע ביחס לעבירות החזקת סם שלא לצריכה עצמית כי אלו הן עבירות חמורות ביותר, וזאת לאור ההנחה, כי הסמים ישמשו גם אחרים.

ב[ע"פ 6029/03](http://www.nevo.co.il/case/5786821) **מדינת ישראל נ' גולן שמאי** (נבו 9.2.2004) קבע בית המשפט העליון כי: "נגע הסמים אוכל באוכלוסיה שלנו בכל פה והחברה הכריזה עליו מלחמת חורמה ומצפה שהעונשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע. עונש הולם למחזיקי סמים שלא לשימוש-עצמי, קרי: למשולבים במערך ההפצה -מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים".

ב[בש"פ 1866/07](http://www.nevo.co.il/case/5796795) **מוניר אהווידי נ' מדינת ישראל**, תק-על 2007(1) 4155 (2007) נקבע כי: "אין צורך להכביר במילים על מסוכנותם האינהרנטית של נאשמים בעבירה של אחזקת סם שלא לצריכה עצמית. קל וחומר כאשר מדובר בנאשמים אשר הורשעו בעבר בעבירת סמים ואף ריצו עונש מאסר בגינה. בחברה המנסה להילחם בנגע הסמים, אין מקום להקל עם נאשמים בעבירות אלו ולסכן בכך את שלום הציבור".

1. ברכבו של הנאשם נתפסה כמות סם של כ- 185 גרם מסוג חשיש, מחולקים ל-22 אצבעות, ו-86 גרם של סם מסוג קנאביס המחולקים ל-14 יחידות, לצד סכום כסף מזומן. נתונים אלו, יכולים לבסס מסקנה אודות כוונה להפצת הסם. מאידך, המדובר בסוגי סם הנמנים על סוגי הסמים הקלים על פי הפסיקה, ואולם אין להתעלם מהנזק ומהסיכון הרב הטמון בעבירות של החזקת סם שלא לצריכה עצמית. כפי שציינתי לעיל – הפסיקה מייחסת לעבירות אלו חומרה יתרה. כך נקבע ב[ע"פ 170/07](http://www.nevo.co.il/case/5681787) **מטיס נ' מדינת ישראל** [פורסם בנבו] (2007), ביחס לסם הקנאביס, כי גם סמים קלים מהווים לעיתים קרובות את יריית הפתיחה להתמכרות לסמים קשים יותר וכי גם בשימוש בהם עצמם טמונה סכנה.
2. סבורני, כי מתחם העונש ההולם את העבירה בה הורשע הנאשם, בנסיבות האירוע הינו החל מצו של"צ בהיקף נרחב לצד ענישה נלווית, ועד מאסר למשך 8 חודשים שניתן לבצעם בעבודות שירות.
3. בבחינת העונש הראוי לנאשם בתוך המתחם יש להביא במסגרת שיקוליי את הנסיבות הבאות:
4. הנאשם הינו בחור צעיר כבן 25, גרוש ואב לשתי בנות קטינות. הנאשם נעדר רישום פלילי.
5. הנאשם הודה בבית משפט, וכן בשרות המבחן והביע חרטה על מעורבותו בביצועה של העבירה. מאז ביצוע העבירות חלפו כארבע שנים, ומאז אותם אירועים לא נפתחו לנאשם תיקים נוספים.
6. גורמי הסיכוי בעניינו של הנאשם הינם מהותיים, ובהם: העדר רישום פלילי, רצף תעסוקה ומאמץ ניכר מצד הנאשם לעבוד בשתי עבודות משך שעות רבות ביממה בכדי לפרנס את התא המשפחתי. בנוסף, שיתוף פעולה מלא עם שרות המבחן, הגעה לכלל המפגשים הטיפוליים הפרטניים שנערכו בעניינו, בדיקות שתן נקיות שמסר בשרות המבחן, ובנוסף רצון מצדו לקחת חלק בטיפול עתידי נוסף.
7. הנאשם הינו מפרנס יחיד במשפחה, על רקע מצב כלכלי מורכב שפורט בתסקיר. ברי, כי הטלת עונש מאסר ולו בעבודת שירות יפגע בתא המשפחתי כולו, ולדעת שרות המבחן אף יוביל לרגרסיה במצבו של הנאשם וחזרה לדרכי התמודדות הרסניים. בנסיבות אלו יש להימנע מכך, ולאמץ את המלצת שרות המבחן. בנוסף, קיימים בעניינו של הנאשם סיכויי שיקום, שכן לבד מהטיפול אותו כבר קיבל במסגרת שרות המבחן, בכוונתם לשלבו בפרויקט "פעמונים" במסגרת צו המבחן.
8. מכלול נתונים אלו שפורטו לעיל, מצדיקים לטעמי לקבוע את עונשו של הנאשם בתחתית מתחם העונש ההולם ולהטיל עליו את העונשים הבאים:
9. צו שירות לתועלת הציבור בהיקף נרחב של 250 שעות בהתאם לתוכנית שתוגש על ידי שרות המבחן לאישור בית המשפט בתוך 60 יום.
10. צו מבחן למשך שנה.
11. מאסר על תנאי למשך חמישה חודשים אותם לא ירצה אלא אם יעבור תוך שלוש שנים מהיום עבירה מסוג פשע לפי [פקודת הסמים המסוכנים](http://www.nevo.co.il/law/4216).
12. מאסר על תנאי למשך אותם לא ירצה אלא אם יעבור תוך שנתיים מהיום עבירה מסוג עוון לפי [פקודת הסמים המסוכנים](http://www.nevo.co.il/law/4216).
13. התחייבות בסך 3500 ₪ זאת למשך 3 שנים להימנע מביצוע עבירה מסוג פשע מ[פקודת הסמים המסוכנים](http://www.nevo.co.il/law/4216). רשמתי את התחייבות הנאשם בפניי בע"פ.
14. קנס בסך 2,500 ₪ אשר ישולם עד ליום 1.1.2025.
15. הסם יושמד.
16. הכסף שנתפס יחולט והטלפון הנייד שנתפסו יושבו לנאשם.

המזכירות תשלח העתק גזר הדין לשרות המבחן.

5129371

**54678313זכות ערעור לבית המשפט המחוזי בתוך 45 יום.**

**ניתן היום, ז' כסלו תשפ"ה, 08 דצמבר 2024, במעמד הנוכחים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ארנון איתן 54678313-/

נוסח מסמך זה כפוף לשינויי ניסוח ועריכה