|  |  |
| --- | --- |
| **בית משפט השלום בבאר שבע** | |
| ת"פ 28766-04-22 מדינת ישראל נ' אלאעסם(עציר) |  |

|  |  |  |
| --- | --- | --- |
| **בפני** | **כבוד השופטת שוש שטרית** | |
|  | **המאשימה** | **מדינת ישראל – תביעות נגב**  **ע"י ב"כ עו"ד** **לבנת רחמים בנני** |
|  | **נגד** | |
|  | **הנאשם** | **מוחמד אלאעסם (עציר) - הובא ע"י שב"ס**  **ע"י ב"כ עו"ד נאסר מוסטפא** |
|  |  |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40 יא'](http://www.nevo.co.il/law/70301/40ja)

|  |
| --- |
| **גזר דין** |

במסגרת הסדר טיעון אליו הגיעו הצדדים ועל יסוד הודאתו בעובדות כתב האישום המתוקן, הורשע הנאשם בסחר בסמים (3 עבירות), לפי [סעיף 13](http://www.nevo.co.il/law/4216/13) + [19א](http://www.nevo.co.il/law/4216/19a)  ל[פקודת הסמים המסוכנים](http://www.nevo.co.il/law/4216) [נוסח חדש] תשל"ג – 1973.

**כתב אישום מתוקן**

1. על פי החלק הכללי של כתב האישום המתוקן, שימש השוטר נתנאל לייבוביץ' כסוכן משטרה בפעילות כנגד סוחרי סמים בעיר באר שבע. על פי העובדות באישום הראשון, ביום 04.02.2022 התקשר הסוכן לטלפון המבצעי והם שוחחו על קניה ומכירה של סם מסוכן מסוג קוקאין בסך של 400 ₪. בהמשך היום, הגיע הנאשם ברכב יחד עם אחר שזהותו אינה ידועה למקום מפגש שקבעו והנאשם מסר לסוכן 2 שקיות ובהן הסם במשקל כולל של 0.3850 גרם נטו תמורת 400 ₪ . **מהאישום השני** עולה כי ביום 23.02.2022 לאחר ששוחחו השניים בקשר עם עסקה נוספת, זו התבקשה במקום מפגש אותו קבעו, ואליו הגיע הנאשם ברכב בו נהג אחר שזהותו אינה ידועה למאשימה כשלצדו ישב הנאשם שמסר לסוכן סם מסוג קוקאין במשקל 0.3336 גרם נטו בתמורה ל 200 ₪. במעמד זה, אמר הסוכן " **אני צריך כיוון למריחואנה יקר אצלנו**" בתגובה ענו לו הנאשם והאחר "**יש דברים טובים כמה אתה משלם**" וכי יעדכנו אותו בהמשך.

**מהאישום השלישי** עולה כי בתאריך 03.03.2022 קיבל הסוכן שיחת טלפון אך לא ענה לשיחה. לאחר מכן חזר הסוכן לטלפון וענה לו גבר שכינה עצמו "אדם", אשר אמר לסוכן כי יש דברים טובים מ"הגבוה והירוק", הסוכן בתגובה ענה לו כי הוא לא נמצא בעיר, הוא ידבר איתו כשיצטרך והשניים נתקו את השיחה. בהמשך, ביום 23.03.2021 התקשר הסוכן לטלפון ושוחח עם אדם על קניית סם מסוכן מסוג קוקאין בכך שאמר לו "אני צריך ב-400 ₪ מבושל", והוא התבקש לשלוח מיקום אליו יגיע תוך מחצית השעה מאוחר יותר, הגיע רכב למקום המפגש בו נהג אחר שזהותו אינה ידועה למאשימה ולצדו ישב הנאשם. בתוך כך, ניגש הסוכן לחלון הרכב מסר לנאשם 400 ₪ שמסר תמורתם לסוכן שתי מנות של סם קוקאין במשקל כולל של 0.4202 גרם נטו.

**טיעוני הצדדים לעונש**

2. ב**"כ התביעה**, הגישה כראיה לעונש את הרישום הפלילי של הנאשם. בטיעוניה בכתב ועל פה עמדה על הערכים המוגנים ומידת פגיעת הנאשם בהם ועתרה לקבוע מתחם עונש נפרד לכל אישום שינוע בין 8 ל – 18 חודשי מאסר בפועל. הדגישה כי כל העסקאות בוצעו במהלך חודש אחד ובתוך כך בקשה ללמד על הנאשם המעורב היטב בעולם הסמים. אשר לעונשו של הנאשם עתרה להעמידו ברף התחתון של כל מתחם אם כי לא בתחתיתו ולצד זאת להשית עליו מאסרים על תנאי ממושכים, פסילה של רישיון נהיגה בפועל ועל תנאי, וקנס משמעותי.

**3. ב"כ הנאשם**, **עו"ד נאסר מוצטפא**, טען לקביעת מתחם עונש אחד לכלל העבירות בהן הורשע הנאשם. בתימוכין הפנה ל[ת"פ 4179-06-20](http://www.nevo.co.il/case/26721417)21, גז"ד שנתן מותב זה ביום 13.06.2022, שם לכלל העבירות בהן הורשע הנאשם (בשלושה אישומים שונים) ב 3 עבירות סחר בסם קוקאין, 3 עבירות של הסתייעות ברכב, החזקת סמים שלא לצריכה עצמית והחזקת סכין שלא כדין – נקבע מתחם עונש הולם שבין 16 ל– 28 חודשי מאסר בפועל, ועונשו נגזר ל 17 חודשי מאסר בפועל. נטען כי נסיבות מקרה דנן אינן כוללות עבירות של הסתייעות ברכב והחזקת סכין, ועל כן, נכון והולם כי מתחם העונש ינוע בין 12 ל– 22 חודשי מאסר בפועל, גם בשים לב כי הנאשם במקרה הנדון הודה בראשית ההליך המשפטי נגדו בעוד הנאשמים בתיק הנ"ל הודו רק לאחר ישיבת הוכחות שנייה.

ההגנה עתרה לנהוג ברחמים בנאשם ולא להכביד בעונשו, ובין היתר ציין ב"כ כי זו הרשעתו הראשונה בעבירות סמים. אשר לנסיבותיו של הנאשם ציין בגילו הצעיר וכוונתו להתחיל חיים חדשים, בדרך הישר, להינשא, לסייע לבני משפחתו להתפרנס בכבוד.

**הנאשם בדבריו**, מסר כי הוא מצטער על מעשיו והבטיח כי אלה לא ישנו שכן הוא מבקש לעצמו חיים חדשים.

**דיון והכרעה**

**מתחם העונש ההולם**

4. בכתב האישום המתוקן שלושה אירועים של מכירת סם מסוג קוקאין שהתרחשו במועדים שונים. עם זאת, נמצא סמיכות זמנים של ממש ( טווח של חודש) בין העסקאות אשר גובשו ובוצעו כמסכת עבריינית אחת, בין הסוכן הסמוי לנאשם, באותו אופן ומקום, ומכאן כי מתקיים קשר הדוק בין העבירות וראוי לקבוע מתחם עונש אחד לכלל האירועים באישומים השונים, שיביא בחשבון כי מדובר במספר עבירות (ראה [ע"פ 4910/13](http://www.nevo.co.il/case/13093721) **ג'אבר נ' מדינת ישראל,** 29.10.14; [רע"פ 4760/14](http://www.nevo.co.il/case/17023776) **קיסלמן ואח' נ' מדינת ישראל** 07.05.15; [דנ"פ 2999/16](http://www.nevo.co.il/case/21473042) **מזרחי נ' מדינת ישראל** 22.05.16).

קביעת מתחם העונש ההולם למעשי העבירות תעשה בהתאם לעקרון ההלימה, ולשם כך יש להתחשב בערך החברתי שנפגע, במידת הפגיעה בו, במדיניות הענישה הנוהגת ובנסיבות הקשורות בביצוע העבירה.

**הערכים החברתיים הנפגעים בעבירות סמים** בכללותן, ובראשן עבירת הסחר בסמים, הן הגנה על שלום הציבור, ביטחונו ובריאותו מפני הפגיעה הכרוכה בשימוש בסמים. בנוסף נמצא פגיעה ונזקים כלכליים וחברתיים עקיפים הנגרמים עקב הפצת סמים והשימוש בהם, בניהם משתמשי סמים שהופכים לנטל על החברה, בין היתר כי עבירות סמים הן מחוללי פשיעה בתחומים רבים, בין אם לצורך מימון הסמים ובין לצורך הפצתם.

המשפט שבו וחזרו על ההכרח להיאבק בנגע הסמים ועל הצורך להעביר מסר מרתיע מפני ביצוע עבירות אלה, בין היתר על ידי הטלת עונשים מחמירים על מי שנותן ידו להפיכת הסמים לזמינים ונגישים.

**מידת פגיעת הנאשם בערכים המוגנים משמעותית נוכח** שמדובר בשלוש עסקאות של מכירת סם מסוכן מסוג קוקאין, לסוכן המשטרתי, שהגם שהכמויות קטנות, לא ניתן להתעלם מסוג הסם הנמנה בין המסוכנים שב[פקודת הסמים המסוכנים](http://www.nevo.co.il/law/4216) אשר כידוע נזקיו הפוטנציאליים חמורים ורחבי היקף.; המהירות שבאספקת הנאשם את הסם לסכן; אופן ההתקשרות בניהם באמצעות טלפון מבצעי המלמד על מעורבים נוספים בביצוע העסקאות, ולרבות השיח המקצועני סביב סוגי הסמים, מחירם ואיכותם, ושכטענת המאשימה מלמדים כי אין מדובר במכירה בודדת מזדמנת כי אם לחבירת הנאשם לעבריינים אחרים בתחום הסמים. חומרת המעשים מתעצמת בהינתן חלקו של הנאשם בהיערכות הפלילית וביצוע לפחות שתיים מתוך שלוש העסקאות באופן מלא ומרכזי. עוד בבחינת מתחם העונש יינתן משקל כי ברקע העבירות בצע כסף והשגת רווחים קלים ומהירים על חשבון בריאות הציבור.

לצד האמור, יש להביא בחשבון ולקולא במסגרת שיקולי הענישה את הכמויות הקטנות שנסחרו ותמורתן; כי הנאשם לא נהג בעצמו ברכב ולא נטען כי הרכב בבעלותו; לא מדובר בעבירות שבוצעו בתכנון מוקדם של הנאשם אלא שתחילתם בפניית הסוכן לנאשם למכור לו את הסמים (ראו ב[ע"פ 1224/07](http://www.nevo.co.il/case/5704648) בלדב נ' מדינת ישראל (10.2.10); [ע"פ 307-17](http://www.nevo.co.il/case/22116530) יחזקאל גבריאל זוננישוילי נ' מדינת ישראל, 21.3.17).

**ענישה נוהגת**

**5. ב**[**רע"פ 7275/11**](http://www.nevo.co.il/case/5600751) **נאסר נ' מדינת ישראל** (11.10.11) דחה בית-המשפט העליון, בקשת רשות ערעור של נאשם שהורשע בעבירות של סחר בסמים לסוכן משטרתי במספר מקרים, ונדון ל- 5 חודשי מאסר בפועל. הנאשם ללא עבר פלילי, נעתר לבקשת הסוכן לרכוש ממנו סמים שוב ושוב.

[**רע"פ 126/15**](http://www.nevo.co.il/case/18793360) **חביף נגד מדינת ישראל** (13.1.15), הנאשם הורשע במכירת סם מסוג קוקאין בשלוש הזדמנויות, במשקלים של 0.3901 גרם, 0.8179 גרם ו - 2.5056 גרם. בית המשפט קבע מתחם ענישה הנע בין 8-18 חודשי מאסר בפועל והשית על הנאשם 16 חודשי מאסר בפועל, מאסרים על תנאי, קנס בסך של 2,000 ₪, התחייבות ופסילה על תנאי מלהחזיק ברישיון. ערעורו למחוזי נדחה ובקשה למתן רשות לערער לעליון נדחתה.

**ב**[**רע"פ 6871/19**](http://www.nevo.co.il/case/26122083) **אבו טאיע** (18.11.19), הנאשם הורשע בסחר בקוקאין, מכירה לסוכן בשתי הזדמנויות שונות, בכמות של 20 גרם בכל הפעם. **בית משפט השלום קבע מתחם ענישה בגין אירוע בודד של סחר בקוקאין במשקל שבין 9 גר' ל 40 גר', מאסר בפועל 12 עד 40 חודשים**. בית משפט השלום השית על הנאשם 24 חודשי מאסר בפועל, 6 חודשי מאסר על תנאי, 3 חודשי מאסר על תנאי, קנס בסך 15,000 ₪ וחילוט כסף מזומן. ערעורו לבית המשפט המחוזי נדחה וכן בקשה למתן רשות ערעור לעליון, נדחתה גם כן.

[**עפ"ג (י"ם) 35505-10-19**](http://www.nevo.co.il/case/26120082) **מדינת ישראל נ' כטיב (31.05.20) –** הנאשם הורשע ב5 עבירות של סחר בסם מסוכן מסוג קוקאין במשקלים שונים שבין 1.355-1.49 גר' מכירה לסוכן משטרתי, בעסקה אחת היו מעורבים שני קטינים, עסקה אחת כלל גם מכירת סם מסוג חשיש במשקל 97.47 גר', ולכן הורשע בעבירה של הדחת קטין לסם. בית משפט השלום קבע מתחם לעבירות הסחר בין 5 חודשי מאסר ל-12 חודשים ולעבירת הסחר והדחת קטין לסם מתחם ענישה הנע בין חודשי מאסר בודדים ועד 15 חודשים מאסר בפועל, ואת עונשו של הנאשם גזר ל 6 חודשי מאסר בפועל וענישה נלווית, ערעור המדינה התקבל ובית המשפט המחוזי החמיר עונשו של הנאשם והשית עליו 8 חודשי מאסר בפועל בצירוף ענישה נלווית.

**ב**[**עפ"ג (י"ם) 1434-12-18**](http://www.nevo.co.il/case/25193405) **מדינת ישראל נ' נתנאל נסים, (** 13.03.19), הנאשם הורשע בסחר בסם מסוכן מסוג קוקאין, מכירה לסוכן משטרתי בשלוש הזדמנויות: במשקל 2.47 גר, במשקל 2.35 גר ובמשקל 2.37 גרם. **בית משפט השלום קבע את מתחם העונש ההולם בין 5 חודשי מאסר בפועל שיכול וירוצו בעבודות שירות לבין 12 חודשי מאסר בפועל**, ערעור המדינה התקבל ובית המשפט המחוזי קבע כי מתחם העונש שנקבע אינו תואם מדיניות הענישה הנוהגת וכי בעבירות סחר בסמים קשים סוג קוקאין מתחם העונש ההולם נכון שיחל ממאסר בפועל ולא על דרך עבודות שירות, ועד 24 חודשי מאסר בפועל, **ואת עונשו של הנאשם, בעל עבר פלילי שאינו מכביד גזר ל 8 חודשי מאסר בפועל.**

כן ראו [ת"פ 4179-06-20](http://www.nevo.co.il/case/26721417)21, **מדינת ישראל נ' אבו עסא** (ניתן ב 13.06.2022) אליו הפנה ב"כ הנאשם, שם כאמור נקבע מתחם אחד בנסיבות בהן דובר בשלושה אירועים שכל אחד מהם כלל עבירה של סחר בסם קוקאין במשקלים גבוהים במעט מהמקרה הנדון, ועבירה של הסתייעות ברכב לבצע עבירה, החזקת סמים שלא לצריכה עצמית ובאישום השלישי, החזקת סכין שלא כדין – ואשר מתחם עונש הכולל לכל העבירות נקבע בין 16 ל– 28 חודשי מאסר בפועל, ועונשו של הנאשם ( נאשם 1) נגזר ל 17 חודשי מאסר בפועל.

**לציין כי במקרה הנ"ל, אשר נדון לפני כ 4 חודשים בלבד, עתרה המאשימה לאותו מתחם לו עתרה במקרה הנדון, בין 8 ל-18 חודשים, לשניים מהאירועים, זאת בעוד שבמקרה הנ"ל דובר בעבירות נוספות משמעותיות ( החזקת סמים שלא לצריכה עצמית והסתייעות ברכב לעבור עבירה ) בכל אחד מהאישומים ואילו במקרה דנן, כל אחד מהאישומים כולל עבירה אחת בלבד, סחר בסם**.

ב[ת"פ 4179-06-21](http://www.nevo.co.il/case/27670645) **מדינת ישראל נגד אבו עסא ואח'**, דובר נאשם ( נאשם 1) אשר הודה בעובדות כתב האישום בישיבת הוכחות שנייה, והורשעה ב 3 עבירות של סחר בסמים מסוג קוקאין בשלוש עסקאות נפרדות ובמשקלים של 0.4128 גרם נטו תמורת 400 ₪ , 0.2942 גרם נטו תמורת 200 ₪ ובמשקל 4149 0. גרם נטו תמורת 400 ₪. כמו כן הורשע הנאשם ב 3 עבירות של הסתייעות ברכב לעבור עבירה, החזקה ברכב בצוותא בצוותא חדא עם הנאשם האחר סם מסוג קוקאין במשקל 2.4917 גרם נטו, מחולק ל- 2 אריזות פלסטיק, משקל דיגיטלי, 8500 ₪ וסכין שלא מטרה כשרה.

**מכלל הדברים האמורים, לאחר ששבתי ועיינתי במקרים אליהם הפנתה המאשימה ולאחר שנתתי דעתי למספר עבירות הסחר בהן הורשע הנאשם, סוג הסם וכמות המכירה, לענישה הנוהגת בעבירות מסוג זה, – סבורני כי מתחם העונש ההולם לכלל העבירות בהן הורשע צריך וינוע בין 12 ועד 24 חודשי מאסר בפועל.**

**עונשו של הנאשם**

6. בעניין הנדון לא קיימים ולא נטען לשיקולים המצדיקים סטייה מהמתחם, לחומרה או לקולא. מכאן, בגזירת העונש המתאים גדרי מתחם העונש ההולם אותו קבעתי אביא בחשבון בין היתר גם נסיבות שאינן קשורות בביצוע העבירה כהוראת [סעיף 40 יא'](http://www.nevo.co.il/law/70301/40ja) ל[חוק העונשין](http://www.nevo.co.il/law/70301).

ראשית, בגדרו של המתחם ולחומרא, יינתן משקל לשיקולי הרתעת היחיד והרבים בשים לב לשכיחותן של עבירות הסמים, נפיצותן וחומרתן.

לצד זאת, אביא בחשבון את גילו הצעיר של נאשם, 22 שנים, אשר עברו הפלילי כולל הרשעה אחת בעבירות אותן ביצע בשנים 2019 - 2020 - הפרעת שוטר והחזקת סכין שלא למטרה כשרה בגינה נגזר עליו מאסר על תנאי לתקופה של 3 חודשים.

יינתן משקל לכך שזהו מאסרו הראשון של הנאשם אשר נתון בתנאי מעצר מחודש אפריל ועד היום לרבות את החרטה הכנה אותה הביע.

עוד בגדרי השיקולים לקולא יינתן משקל להודאת הנאשם בהזדמנות הראשונה. המדובר בנאשם שלקח אחריות על מעשיו הודה בהזדמנות הראשונה ובכך חסך זמן שיפוטי יקר ערך.

אשר לרכיבי ענישה כלכליים בדמות קנס כספי, בהינתן כי ברקע ביצוע העבירות השגת רווח כספי קל ומהיר, ברי כי לא ניתן להוציא אותו פטור מעונש ברכיב זה, והכל בשים לב לתקופת מעצרו ומאסרו וגילו הצעיר.

**סוף דבר**

לאחר שחזרתי ושקלתי את מכלול השיקולים המתבקשים לבחינת עונשו של הנאשם בתוך המתחם אותו קבעתי, אני גוזרת עליו את העונשים הבאים:

1. 12 חודשי מאסר בפועל, החל מיום מעצרו על פי רישומי שב"ס.
2. 8 חודשי מאסר על תנאי, לבל יעבור הנאשם במשך שלוש שנים מיום שחרורו מן המאסר כל עבירה לפי פקודת הסמים מסוג פשע.
3. קנס כספי בסך של 4,000 ₪ או 30 ימי מאסר תמורתו. הקנס ישולם ב-4 תשלומים חודשיים שווים ורצופים, החל מיום 10.03.2023 ובכל 10 לחודש שלאחריו. לא ישולם תשלום כלשהו במועדו, תעמוד היתרה לפירעון מידי.
4. 4 חודשי פסילה על תנאי מלנהוג / להחזיק רישיון נהיגה, למשך 3 שנים מיום שחרורו מהמאסר.

**את הקנס ניתן לשלם כעבור 3 ימים מהיום באחת מהדרכים הבאות:**

**• בכרטיס אשראי – באתר המקוון של רשות האכיפה והגבייה WWW.eca.gov.il**

**• מוקד שירות טלפוני בשרות עצמי (מרכב גבייה) – בטלפון 35592\* או בטלפון 073-2055000.**

**• במזומן בכל סניף של בנק הדואר – בהצגת תעודת זהות בלבד (אין צורך בהצגת שוברי תשלום).**

5129371

54678313הודעה זכות הערעור.

**ניתן היום, ט' חשוון תשפ"ג, 03 נובמבר 2022, בהעדר הצדדים.**

**5129371**

54678313

שוש שטרית 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)