|  |  |  |  |
| --- | --- | --- | --- |
| **בית משפט השלום בבאר שבע** | | | |
|  | | | **ד' ניסן תשפ"ג**  **26 מרץ 2023** |
| [**ת"פ 8417-04-22**](http://www.nevo.co.il/case/28471408) **מדינת ישראל נ' בן נח**  תיק חיצוני: 167155/2022 | | | |
| **לפני** | **כב' השופט רון סולקין** | | | |
| **המאשימה** | | **מדינת ישראל – תביעות נגב** ע"י ב"כ עו"ד זוהר נאור | | |
| **נגד** | | | | |
| **הנאשם** | | **ציון בן נח** ע"י ב"כ עו"ד רפי ליטן ועו"ד אריאל וקנין | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a), [36א(א)(1)](http://www.nevo.co.il/law/4216/36a.a.1)

[חוק העונשין, תשל"ז-1977](http://www.nevo.co.il/law/70301): סע' [40ט'](http://www.nevo.co.il/law/70301/40i), [499(א)(1)](http://www.nevo.co.il/law/70301/499.a.1)

[חוק המאבק בתופעת השימוש בחומרים מסכנים, תשע"ג-2013](http://www.nevo.co.il/law/127622)

|  |
| --- |
| **גזר דין** |

**כתב האישום והסדר הטיעון**

הנאשם שלפני נותן את הדין בגין העבירות כדלקמן:

* סיוע לסחר בסמים, עבירה לפי [סעיף 13](http://www.nevo.co.il/law/4216/13) + [19א](http://www.nevo.co.il/law/4216/19a)  ל[פקודת הסמים המסוכנים](http://www.nevo.co.il/law/4216) [נוסח חדש] תשל"ג – 1973 (להלן: "פקודת הסמים המסוכנים") + סעיף 31 ל[חוק העונשין](http://www.nevo.co.il/law/70301), תשל"ז – 1977 (להלן: "חוק העונשין);
* קשירת קשר לביצוע פשע, עבירה לפי [סעיף 499(א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301);
* החזקת סם מסוכן שלא לצריכה עצמית, עבירה לפי [סעיף 7(א)+(ג)](http://www.nevo.co.il/law/4216/7.a.;7.c) רישא ב[פקודת הסמים המסוכנים](http://www.nevo.co.il/law/4216).

בהתאם לעובדות כתב האישום המתוקן כא/1, במועד שאינו ידוע במדויק למאשימה, אולם בסמוך ועובר ליום 30.03.22, קשר הנאשם קשר לעשות פשע, יחד עם אחר, שזהותו אינה ידועה למאשימה (להלן: "האחר"), בכך שקשרו קשר לסחור בסמים מסוכנים (להלן: "הקשר").

בתאריך 28.03.22, בשעה שאינה ידועה במדויק למאשימה, צורף השוטר דולב פרץ (להלן: "השוטר דולב") בדרך שאינה ידועה למאשימה, לקבוצה ביישומון הטלגרם, בשם "טלגראס כיוונים ארצי" (להלן: "הקבוצה").

בתאריך 30.03.22, בסמוך לשעה 20:28, פנה השוטר דולב אל האחר, אשר הינו חבר בקבוצה, המכונה "LETS SMOKE" והתעניין במחירים בנוגע לגראס רפואי. בתגובה, השיב האחר, כי מסוג זה ישנן מנות של 10 גרם בלבד והמחיר הינו 550 ₪, אולם, מאחר שמדובר בקניה ראשונה, יגבה הפעם תשלום בסך של 500 ₪.

בהמשך לאמור לעיל, התכתבו השוטר דולב והאחר בטלגרם באשר לקביעת מקום מפגש והאחר ביקש מדולב שישלח לו פרטים מזהים בדמות תעודת זהות, מספר טלפון, כתובת וסרטון וידאו, בהם מציין תאריך ושעה.

באותן נסיבות, קבעו השוטר דולב והאחר להיפגש ברח' לימונית בשכונת סיגליות בבאר שבע (להלן: "המקום").

בהמשך למתואר, בסמוך לשעה 20:58, חייג האחר לשוטר דולב, מסר, כי השליח יגיע אליו עוד כמה דקות וביקש פרטים מזהים אודות הרכב של השוטר דולב.

בהמשך, ובמסגרת הקשר ולשם קידומו, בסמוך לשעה 21:09, הגיע הנאשם למקום כשהוא נוהג ברכב מסוג רנו ל"ז 72-854-37 (להלן: "הרכב") ופגש בשוטר דולב. או אז, מסר הנאשם לשוטר דולב שקית המכילה סם מסוכן מסוג קנביס במשקל 9.94 גרם נטו וקיבל בתמורה 500 ₪.

במעמד המתואר לעיל, החזיק הנאשם ברכב ב-53 שקיות המכילות סם מסוכן מסוג קנביס, במשקל כולל של 550 גרם נטו, וכן, החזיק בתחתוניו סך של 5,600 ₪.

במעשים המתוארים לעיל, סייע הנאשם לאחר לסחור בסם מסוכן מסוג קנביס, מבלי שהדבר הותר לו בפקודה, בתקנות, או מאת המנהל, תוך שהסתייע ברכב לעבור את העבירות.

בין הצדדים נקשר הסדר, במסגרתו תוקן כתב האישום, והנאשם הודה והורשע בעבירות שבכתב האישום המתוקן.

ההסדר לא כלל הסכמות לענין העונש, למעט הסכמה בדבר חילוט סך בן 5,600 ₪ אשר נתפסו על הנאשם.

מכאן – גזר דין זה.

**ראיות לעונש**

התביעה הגישה, לענין העונש, ראיות כדלקמן:

* גיליון רישום פלילי של הנאשם (ת/1) – לחובת הנאשם, הרשעה קודמת בעבירת סיוע לסחר בסמים, בגינה, נגזרו על הנאשם 5 חודשי מאסר בפועל; מאסר מותנה; התחייבות להימנע מעבירה; פסילה על תנאי של רישיון הנהיגה;
* גיליון רישום תעבורתי של הנאשם (ת/2) – לחובת הנאשם, הרשעות תעבורה רבות, בעבירות כגון קיפוח זכות; נהיגה בחוסר זהירות; נהיגה ללא חגורת בטיחות; אי ציות לתמרורים; נסיעה במהירות מופרזת, לרבות מעל 40 קמ"ש מהמהירות המותרת; נהיגה ללא רשיון רכב; ועוד.

בנוסף, ביום 31.10.22, הגישה התביעה אסמכתא בדבר שווי רכבו של הנאשם, העומד על סך של 49,300 ₪.

ההגנה הגישה, לענין העונש, ראיות כדלקמן:

* אסופת מסמכים רפואיים של הנאשם (נ/1) – הנאשם נהג משאית, נפל מהמנוף על הגב ונפצע;
* מסמכי המוסד לביטוח לאומי בנוגע לפגיעה בעבודה (נ/2) – הנאשם הוכר כסובל מנכות רפואית בהיקף של 19.25%;
* רישיון להחזקה ולשימוש בסם מסוכן מסוג קנביס (נ/3) – לנאשם רישיון, אשר תוקפו מיום 15.11.21 ועד 09.11.22.

**טענות הצדדים**

התביעה הגישה טיעוניה לעונש בכתב (ת/3) והשלימה אותן על פה.

התביעה טענה, כי מעשי הנאשם פגעו בערכים המוגנים של שמירה על בריאות הציבור, שלומו, ובטחונו מפני נגע הסמים והעבירות הנלוות לעבירות הסמים, כגון עבירות רכוש ואלימות.

התביעה טענה, כי הגם שמדובר בסם מסוכן מסוג קנביס, הרי שסם זה הינו מסוכן, ולנוכח סוג הסם; הכמות; ואופן החזקתו, מחולק ל-53 מנות; ולצד החזקת סכום כסף משמעותי; הרי שהפגיעה בערכים המוגנים הינה משמעותית.

התביעה ביקשה לקחת בחשבון את הרשעתו הקודמת של הנאשם בעבירות סמים.

התביעה עתרה למתחם ענישה הנע בין 12 ועד 24 חודשי מאסר בפועל.

התביעה טענה, כי אין נסיבות המצדיקות חריגה ממתחם הענישה מטעמי שיקום.

התביעה ביקשה למקם את עונשו של הנאשם ברף הבינוני של מתחם הענישה ולהטיל עליו עונש מאסר שלא יפחת מ-18 חודשי מאסר בפועל.

התביעה ביקשה להטיל על הנאשם מאסר מותנה; קנס משמעותי; פסילה בפועל ועל תנאי של רישיון הנהיגה; חילוט סך בן 5,600 ₪ שנתפסו על הנאשם, כפי שהוסכם בין הצדדים.

התביעה עתרה להכריז על הנאשם סוחר סמים ולחלט את הרכב אשר שימש אותו לעבור את העבירה.

ההגנה טענה, כי העונש אליו עתרה התביעה אינו מידתי ואינו הולם את נסיבות העבירה ונסיבות הנאשם.

ההגנה טענה, כי כל חטאו של הנאשם הוא סיוע לסחר וזה שהוא רק מסר לשוטר את השקית, כשהעסקה עצמה התבצעה מול האחר.

ההגנה טענה, כי הנאשם לקח את כל הכמות בשביל עצמו, ועל הדרך נתן שקית אחת לשוטר.

ההגנה טענה, כי ניתן לקנות היום קנביס בכל בית מרקחת.

ההגנה טענה, כי הנאשם עבד כל חייו עד שהיתה לו תאונת עבודה, ויש לו רישיון לשימוש בקנביס.

ההגנה ביקשה להתחשב בגילו של הנאשם ונסיבותיו האישיות.

ההגנה ביקשה לקחת בחשבון את הודאתו של הנאשם בהזדמנות הראשונה.

ההגנה טענה, כי הנאשם הפסיק לצרוך סמים בשל החשש להיתפס עם סמים.

ההגנה טענה, כי אין מקום להורות על הנאשם "סוחר סמים" וניתן להסתפק בעיצומים כספיים בלבד.

ההגנה ביקשה לקחת בחשבון את תקופת מעצרו של הנאשם.

ההגנה ביקשה להטיל פסילת רישיון נהיגה על תנאי בלבד.

בדברו האחרון של הנאשם מסר, כי הוא מצטער על הטעות שעשה ולא יחזור עליה לעולם.

הנאשם מסר, כי הוא רכש ממישהו את הקנביס עבור עצמו ואותו אדם ניצל אותו ועבד עליו.

הנאשם מסר, כי הוא שירת בצבא ביחידה קרבית, היה בגדוד חימוש, נלחם במלחמה ולאחר מכן בנה את חייו ועבד כל חייו בעבודות מסודרות.

הנאשם מסר, כי שוהה במעצר בית וזקוק לצאת לעבודה על מנת לשקם את עצמו מבחינה כלכלית.

**דיון והכרעה**

העבירה שעבר הנאשם חמורות.

עבירות הסמים נושאות בחובן פוטנציאל לפגיעה משמעותית בחברה.

מדובר בנגע המתפשט במהירות ומשחית חייהם של אנשים, בין אם זה ציבור המשתמשים בסמים ובין אם ציבור הנפגעים מעבירות המבוצעות ע"י אלו המשתמשים בסמים.

המשתמשים בסמים הופכים – מאזרחים עמלניים, המנהלים חיים מסודרים, למי שעומדים בשולי החברה, אינם תורמים לאחרים ולא זו אלא, שהטיפול בהם ופרנסתם מוטלים על אחרים.

בנוסף, כתוצאה מעבירות אלה, מועברים מיד ליד כספים בלתי מדווחים בהיקף עצום, חלקם מוצאים דרכם למימון פעילות עבריינית בתחומים שונים.

כל זאת, בשל עבריינים המפיצים ואפילו מחזיקים את הסמים.

ההגנה טענה, כי לא היתה כוונת הפצה, והנאשם החזיק בכמות הסמים לעצמו, ורק מסר שקית אחת לשוטר הסמוי. טענה זו, היא, בלשון המעטה, חסרת בסיס לאור המפורט בכתב האישום, המלמד על פעילות במסגרת קבוצה העוסקת בסחר בסמים מסוכנים, בתמורה לאתנן כספי.

על הצורך להילחם מלחמת חורמה בתופעה הזו, וחומרת הענישה שיש לנקוט כלפי המעורבים במערך הפצת הסמים, דובר רבות בפסיקה.

ראו [ע"פ 211/09](http://www.nevo.co.il/case/5698919) **אזולאי נ' מדינת ישראל** (פורסם במאגרים):

הענישה בעבירות מסוג זה נועדה, קודם לכל, לשרת את מטרת הגמול לעבריין על עיסוק בסם העלול לסכן חיי אדם ולפגוע בבריאות המשתמשים בו; שנית, על העונש להעביר מסר חד-משמעי של הרתעה ביחס לעבריינים פוטנציאליים, ולשמש אות אזהרה אפקטיבי לכל מי שמתכוון לקחת חלק במערכת ההעברות והסחר בסמים, תהא אשר תהא הפונקציה אותה הוא ממלא בשרשרת זו של העברת הסם מיד ליד. מזה זמן רב, מדגישים בתי המשפט בפסיקתם את חשיבות הערך הענישתי בעבירות סמים כאחד הכלים החשובים בפעילות לביעורו של נגע הסמים. ההחמרה בענישה בגין עבירות סמים משרתת את מטרות הגמול וההרתעה, שהן היעדים העיקריים של הענישה בתחום הסמים.

(ההדגשות אינן במקור).

להלן, תובא סקירה קצרה של מדיניות הענישה הנוהגת במקרים דומים:

* [ת"פ 10221-03-21](http://www.nevo.co.il/case/27448551) **מדינת ישראל נ' קיריליוק** – הנאשם הורשע, על פי הודאתו במסגרת הסדר טיעון, בסיוע לסחר בסם מסוכן מסוג קנביס במשקל 3.92 גרם בעבור 200 ₪. מותב זה קבע מתחם ענישה הנע בין מספר חודשי מאסר, אשר יכול שירוצו בדרך של עבודות שירות, ועד 9 חודשי מאסר בפועל.
* ת"פ 50474-02-22 **מדינת ישראל נ' ביטון** - הנאשם הורשע, על פי הודאתו במסגרת הסדר טיעון, בכך שבעת כניסתו למתקן כליאה, החזיק בתוך נעליו בסם מסוכן מסוג קנביס במשקל 60 גרם וכן 48 יחידות של סם מסוכן מסוג ברופונפין. מותב זה קבע מתחם ענישה הנע בין 12 ועד 24 חודשי מאסר בפועל.
* [ת"פ 27506-03-21](http://www.nevo.co.il/case/27469170) **מדינת ישראל נ' זמירו ואח'** – הנאשמים הורשעו, על פי הודאתם במסגרת הסדר טיעון, בכך שהנאשם 1 החזיק ברכבו 1,080 גרם קנביס והנאשם 2 סייע לו להחזיקם, ואף החזיק סם מסוכן מסוג קנביס לצריכה עצמית במשקל של 1.61 גרם וכן חשיש במשקל 2.6 גרם וסכין. מותב זה קבע לנאשם 1 מתחם ענישה הנע בין 10 ועד 20 חודשי מאסר בפועל ולנאשם 2 מתחם ענישה הנע בין 6 ועד 18 חודשי מאסר.
* [ת"פ 29957-07-20](http://www.nevo.co.il/case/26842867) **מדינת ישראל נ' חננייב** – הנאשם הורשע, על פי הודאתו במסגרת הסדר טיעון, בכך שהחזיק בקטנוע שלו ב-300 גרם קנביס מחולק ל-30 שקיות וכן 60.7 גרם חשיש. מותב זה קבע מתחם ענישה הנע בין 6 ועד 18 חודשי מאסר.

בהתאם להוראות [סעיף 40ט'](http://www.nevo.co.il/law/70301/40i) ל[חוק העונשין](http://www.nevo.co.il/law/70301), תשל"ז – 1977, בבואו של בית המשפט לקבוע מתחם ענישה, רשאי לקחת בחשבון מכלול שיקולים, בין היתר, נסיבות ביצוע העבירה; משך ההתנהגות העבריינית; מידת הפגיעה בערכים המוגנים; מדיניות הענישה הנוהגת; וכן, שיקולים נוספים.

במקרה דנן, קשר הנאשם קשר עם האחר לביצוע פשע וסייע לו לסחור בסם מסוכן מסוג קנביס במשקל 10 גרם תמורת סך של 500 ₪.

בנוסף, החזיק הנאשם ב-550 גרם קנביס מחולק ל53 שקיות וכן סך בן 5,600 ₪.

בנסיבות האמורות לעיל, לנוכח עסקת הסמים שבוצעה; כמות הסמים שהוחזקה; טיב הסמים; אופן החזקתם וחלוקתם; ולאור מידת הפגיעה בערכים המוגנים; מוצא בית המשפט לאמץ את מתחם הענישה אליו עתרה התביעה ולהעמידו כך שינוע בין 12 ועד 24 חודשי מאסר בפועל.

**קביעת הענישה בגדרי המתחם**

מעשי הנאשם מעידים על כשל ערכי.

למעשה, אין זו הפעם הראשונה שהסתבך הנאשם בעבירת סמים, ולחובתו, הרשעה קודמת משנת 2015 בעבירת סיוע לסחר בסם מסוכן, בגינה נגזרו עליו 5 חודשי מאסר בפועל, לריצוי בדרך של עבודות שירות.

מצופה היה, כי אדם בעל נסיון חיים, בגילו של הנאשם יפיק לקחים וישכיל שלא להסתבך בעבירות מסוג זה פעם נוספת.

אלא, שנראה, כי הנאשם נעדר מורא מהחוק ושב להסתבך בעבירות סמים פעם נוספת, גם הפעם עבירה נגזרת בתחום הסחר בסמים מסוכנים.

אף מתוך טיעוני ההגנה ודברו האחרון של הנאשם, התרשם בית המשפט מנסיון לצמצם מחומרת מעשיו של הנאשם, כאשר נמסר מפי ההגנה, כי כמות הסם שהוחזקה היתה לצריכתו העצמית, ומפי הנאשם "מי שקניתי ממנו את הקנביס לעצמי עבד עלי ורימה אותי וניצל את התמימות שלי".

דברים אלו שנמסרו מפי הנאשם ומפי ההגנה, מהווים חריגה מעובדות כתב האישום המתוקן, בהן הודה הנאשם.

הגם שלנאשם רשיון להחזקה ושימוש בקנביס לצריכה עצמית, הרי, הכמות שהוחזקה ואופן ההחזקה מלמדים, כי אין מדובר בכמות לצריכה עצמית.

יתרה מכך, נמסר מפי הנאשם בעצמו, כי לא רכש את הסמים במקום מורשה ומבוקר, אלא מאותו אחר, באופן שאינו חוקי.

זאת, ועוד: מכתב האישום עצמו עולה, כי הסם המסוכן שהוצע לרוכש – השוטר – היה "גראס רפואי".

בית המשפט ייקח לזכות הנאשם את הודאתו באשמה והחיסכון בזמן שיפוטי.

הנאשם הביע חרטה על מעשיו, אם כי, כאמור, המדובר בחרטה באופן מילולי, ללא נטילת אחריות מלאה.

בענינו של הנאשם, לא התבקש תסקיר שירות המבחן למבוגרים, ולכן, אין לעיני בית המשפט נסיבות כלשהן המצדיקות חריגה ממתחם הענישה מטעמי שיקום הנאשם.

לאור עברו הפלילי של הנאשם ראוי היה לקבל עתירת התביעה ולמקם את עונשו במחצית מתחם הענישה, אך לאור הודאתו באשמה ויתר הנסיבות שפורטו – תינתן לו הקלה מסוימת, כך שהעונש ימוקם ברבע התחתון של מתחם הענישה.

כמובן, מוצא בית המשפט להטיל על הנאשם מאסר מותנה מרתיע, לבל ישוב לעסוק בעבירות סמים.

עוד מוצא בית המשפט, כי לאור המניע הכלכלי העומד מאחורי העבירות שעבר הנאשם, ראוי היה להטיל קנס משמעותי מרתיע. עם זאת, לאור חילוט הכסף והרכוש, כפי שיפורט בהמשך – יושת עיצום כספי על הצד הנמוך.

לאור הסכמת הצדדים, יחולט הכסף אשר נתפס ברכבו של הנאשם בעת ביצוע עסקת הסמים.

הנאשם הורשע בעבירת סמים, תוך שהוא מסתייע ברכב מנועי לשם כך. בנסיבות האמורות, מוצא בית המשפט להטיל פסילה בפועל ועל תנאי של רישיון הנהיגה של הנאשם.

**חילוט רכב**

התביעה עתרה לחלט את הרכב ששימש את הנאשם לעבור את העבירות.

[סעיף 36א(א)(1)](http://www.nevo.co.il/law/4216/36a.a.1) ל[פקודת הסמים המסוכנים](http://www.nevo.co.il/law/4216) קובע כדלקמן:

הורשע אדם בעבירה של עסקת סמים, יצווה בית המשפט, זולת אם סבר שלא לעשות כן מנימוקים מיוחדים שיפרט, כי בנוסף לכל עונש יחולט לאוצר המדינה כל רכוש שהוא –

(1) רכוש ששימש או נועד לשמש כאמצעי לביצוע העבירה או ששימש או נועד לשמש כדי לאפשר את ביצוע העבירה;

מנסיבות ביצוע העבירה, כפי שעולה מכתב האישום המתוקן, אין חולק, כי הרכב נושא הבקשה, עונה להגדרות הסעיף.

הרכב שימש, הלכה למעשה, את הנאשם, בהגעתו למקום ביצוע עסקת הסמים מול השוטר דולב, ובנוסף לכך, הוחזק ברכב סם מסוכן מסוג קנביס, במשקל של 550 גרם, מחולק ל-53 מנות.

לא הוצגו לפני בית המשפט נסיבות מיוחדות, המצדיקות הימנעות מחילוט הרכב, ולפיכך, ייעתר בית המשפט לעתירת התביעה ויורה על חילוטו.

**סיכום**

לאחר שבית המשפט שמע את טענות הצדדים על פה; עיין בטענות התביעה בכתב; עיין בראיות הצדדים לעונש; עיין בפסיקה; שמע את דברו האחרון של הנאשם; גוזר על הנאשם את העונשים כדלקמן:

1. 15 חודשי מאסר בפועל, בניכוי ימי מעצרו בתיק זה בלבד, על פי רישומי שב"ס;
2. 12 חודשים מאסר על תנאי למשך שלוש שנים מיום שחרורו של הנאשם ממאסר, והתנאי – שהנאשם לא יעבור עבירה מסוג פשע בניגוד ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג – 1973, או עבירה מסוג פשע בניגוד ל[חוק המאבק בתופעת השימוש בחומרים מסכנים](http://www.nevo.co.il/law/127622), תשע"ג – 2013;
3. 3 חודשים מאסר על תנאי למשך שנתיים מיום שחרורו של הנאשם ממאסר, והתנאי – שהנאשם לא יעבור עבירה מסוג עוון בניגוד ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג – 1973, או עבירה מסוג עוון בניגוד ל[חוק המאבק בתופעת השימוש בחומרים מסכנים](http://www.nevo.co.il/law/127622), תשע"ג – 2013;
4. קנס בסך 4,000 ₪ או 35 ימי מאסר תמורתו. הקנס ישולם ב-4 תשלומים שווים ורצופים, החל מיום 15.05.23 ובכל 15 לחודש העוקב. לא ישולם אחד התשלומים במועד, תועמד היתרה לפרעון מידי;
5. פסילה מקבל או מהחזיק רשיון נהיגה לרכב מנועי למשך שנה. על הנאשם להפקיד רשיונו, או תצהיר מתאים, במזכירות בית המשפט ביום העסקים הראשון שלאחר שחרורו ממאסר. מובהר לנאשם, כי החל משעה זו – כל עוד לא הופקד הרשיון או התצהיר – יהיה הנאשם פסול מלנהוג, אך הפסילה לא תימנה;
6. פסילה מקבל ומהחזיק רשיון נהיגה לרכב מנועי בת 6 חודשים על תנאי, תקופת התנאי למשך 3 שנים מסיום הפסילה בפועל;
7. חילוט כסף מזומן בסך 5,600 ₪, בהתאם להסכמת הצדדים, לטובת הקרן לחילוט;
8. חילוט רכב מסוג רנו ל"ז 72-854-37 לטובת קרן החילוט.

5129371הנאשם יתייצב לריצוי עונשו כעת.

54678313הודעה זכות ערעור.

ניתנה היום, ד' ניסן תשפ"ג, 26 מרץ 2023, במעמד הצדדים.

5129371

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

רון סולקין 54678313-/

נוסח מסמך זה כפוף לשינויי ניסוח ועריכה