|  |  |
| --- | --- |
| **בית משפט השלום בירושלים** | |
| ת"פ 1852-06-22 מדינת ישראל נ' נשר |  |

|  |  |  |
| --- | --- | --- |
| בפני | **כבוד השופט ארנון איתן** | |
| בעניין: | **המאשימה** | **מדינת ישראל**  ע"י יחידת תביעות מחוז ירושלים |
|  | **נגד** | |
|  | **הנאשם** | **יואב קרילובצקי נשר**  ע"י ב"כ עוה"ד מיכאל עירוני |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [287(א)](http://www.nevo.co.il/law/70301/287.a)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13א](http://www.nevo.co.il/law/4216/13a), [19](http://www.nevo.co.il/law/4216/19)

|  |
| --- |
| **גזר דין** |

**כתב האישום:**

1. הנאשם הורשע ע"פ הודאתו, במסגרת הסדר טיעון, בכתב אישום המייחס לו 4 עבירות של הפרת הוראה חוקית, לפי [סעיף 287(א)](http://www.nevo.co.il/law/70301/287.a) ל[חוק העונשין](http://www.nevo.co.il/law/70301), תשל"ז – 1977.
2. בכתב האישום תואר, כי ביום 15.5.2022, הורה בית משפט השלום בירושלים, במסגרת [מ"י 18079-05-22](http://www.nevo.co.il/case/28589520), על שחרורו של הנאשם בתנאים מגבילים, ובין היתר, התייצבות לחקירה ובבית משפט לפי דרישה, מעצר בית מלא עד ליום 19.5.2022, הפקדה, ערבות עצמית וערבות צד ג' על ידי אימו יאנה קרילובצקי (להלן: **"הערבה"** ו- **"ההוראה החוקית"**). בתאריכים 19.5.2022 ו-23.5.2022, במסגרת הליך המ"י דלעיל, הוארך מעצר הבית עד לתאריך 25.5.2022 בשעה 12:00.
3. על פי הנטען באישום הראשון, ביום 24.5.2022 בשעה 16:49 זומן הנאשם טלפונית, ובאמצעות הערבה לתחנת הראל לחקירה. הנאשם לא התייצב לחקירה ובסמוך לשעה 20:00 ניסה החוקר שרון יפה, אשר מילא אותה עת תפקידו כדין, ליצור קשר עם הנאשם ועם הערבה אך ללא הצלחה.
4. בשעה 21:45 לערך, שוחח החוקר עם הערבה וזו השיבה כי הנאשם בביתה, שאינו מתכוון להתייצב לחקירה כנדרש ושאין בכוונתה להביאו או להגיע בעצמה.
5. על פי הנטען באישום השני, ביום 24.5.2022 בשעה 16:48 לערך, זומן הנאשם טלפונית, ואף באמצעות בא כוחו, לבית משפט השלום בירושלים לשם הגשת כתב אישום ובקשה להארכת תנאי מעצר בעניינו. ביום 25.5.2022, במסגרת הליך [מ"ת 55126-05-22](http://www.nevo.co.il/case/28638451) ו[ת"פ 55112-05-22](http://www.nevo.co.il/case/28638450), לא התייצב הנאשם לדיון שנקבע בעניינו ובית המשפט, כב' השופט חיים פס, הורה כי "באחריות ב"כ המשיב להודיע תוכן ההחלטה זו למשיב וכן לדאוג להתייצבותו למועד הדיון הנדחה".
6. בשעה 16:40 לערך, ניסה החוקר שלמה חיים, אשר מילא אותה עת תפקידו כדין, לשוחח עם הנאשם והערבה, וזאת במספר הזדמנויות, אך ללא הצלחה.
7. בשעה 16:45 לערך, שוחח החוקר עם אחות הנאשם וזו מסרה כי הנאשם אינו מתכוון להתייצב לדיון בעניינו. עוד ובהמשך לאותה שיחה, מסרה האחות לחוקר את מספר הטלפון החליפי של הנאשם ומספר הטלפון בבית אך זה סירב לענות לטלפונים של החוקר.
8. בשעה 16:49 לערך, שוחח החוקר עם הנאשם, האחרון אישר כי מכיר את החלטת בית המשפט כמתואר לעיל, אך סירב להתייצב לדיונים שנקבעו בעניינו.
9. בשעה 20:03 לערך, שוחחה החוקרת גאיה וורקוביצקי, אשר מילאה אותה עת תפקידה כדין, עם הנאשם וזה סירב להתייצב לחקירה או לדיונים בעניינו.
10. בשעה 21:38 שוחרר הנאשם בערובה וחתם בפני השוטר ארטיום צרנגולז, אשר מילא אותה עת תפקידו כדין, שהינו מתחייב להתייצב להליך המשפטי בתאריך 29.5.2022.
11. בתאריך 29.5.2022, לא התייצב הנאשם להליך המשפטי בעניינו ובית המשפט, כב' השופט חיים פס, הורה כי "ב"כ ידאג להופעת המשיב". בתאריך 31.5.2022, לא התייצב הנאשם להליך המשפטי בעניינו.
12. הנאשם צירף תיק מספר 55112-05-22 במסגרתו הורשע בעבירה של החזקה/ שימוש בסמים שלא לצריכה עצמית, לפי [סעיף 7(א)+7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973 (להלן: **"פקודת הסמים"**) ובשתי עבירות של יצוא, יבוא, מסחר, הספקה סמים מסוכנים, לפי [סעיף 13+19א](http://www.nevo.co.il/law/4216/19;13a) לפקודת הסמים.
13. על פי הנטען באישום הראשון, בכתב האישום המתוקן, ביום 9.5.2022, בשעה 22:07 לערך, בחסימה משטרתית ברחוב החוצבים בירושלים, החזיק הנאשם ברכב שבבעלותו מסוג טויוטה ל"ז 75-546-79, בסמים מסוכנים, מזומן וטלפונים סלולריים, כמפורט להלן:
14. בתיק גב שחור במושב האחורי ברכב ובו 5 שקיות חלוקה שבהן סם מסוכן מסוג קנבוס במשקל 60.42 גרם נטו.
15. בתיק ובתא המטען של הרכב בשקיות ובצנצנת שקופה ובהן סמים מסוכנים מסוג קנבוס המשקל 272.90 גרם נטו.
16. בתא הכוסות במרווח שבין מושב הנהג למושב הנוסע במזומן בסך 14,820 ש"ח.
17. טלפון סלולרי מסוג iPhone שמספרו 055-9363083 וטלפון סלולרי מסוג Xiaomi במספרו 054-4614088, תחת השטיח ברצפת מושב הנהג.
18. ביום 10.5.2022, בשעה 09:55 לערך, בתחנת הראל ציון של משטרת ישראל, במהלך ליווי הנאשם אל בית משפט השלום בירושלים, החזיק הנאשם בכיס מכנסיו בסם מסוכן מסוג קוקאין במשקל 0.2241 גרם נטו.
19. על פי הנטען באישום השני, בתאריכים 15.4.2022 ו-30.4.2022, תיאם שגיא בר שי עם הנאשם באמצעות היישומון טלגרם, שהאחרון ימכור לו סם מסוכן מסוג קנבוס במשקל 5 גרם לערך תמורת סך של 300 ש"ח. בהמשך למתואר, הגיע הנאשם עם ברכב הטויוטה בסמוך לביתו של שגיא ברחוב הגיא 43 בהר אדר שם מכר לשגיא סם מסוכן מסוג קנבוס במשקל 5 גרם תמורת סך של 300 ש"ח בכל הזדמנות.

**תסקיר שרות המבחן:**

1. ביום 9.2.2023 עדכן שירות המבחן כי לאחר שתיאמו עם הנאשם מספר פגישות מטעמם לצורך עריכת אבחון, הנאשם לא הגיע לאף פגישה או בדיקה, לא ענה לשיחותם או יצר עמם קשר מיוזמתו.
2. ביום 19.2.2023 שרות המבחן שלח עדכון כי בהתאם לדיון שהתקיים בבית המשפט ביום 15.2.2023, הנאשם יצר קשר עם שרות המבחן ונקבעה לו פגישה נוספת.
3. ביום 27.6.2023 שרות המבחן הגיש תסקיר אודות הנאשם בו נמסר, כי הנאשם כבן 20, רווק, מתגורר באריאל עם אמו ואחותו ומצוי בתנאים מגבילים, בעל תעודת בגרות מלאה ונמצא כיום בתהליך של דחיית שירותו הצבאי עד לסיום ההליך הפלילי בעניינו.
4. הנאשם מסר לשרות המבחן כי כיום מועסק בשתי עבודות, האחת כעובד קבלן בתחום התברואה ופינוי אשפה והשנייה בתחנת דלק. עוד מסר, כי לאחר סיום לימודיו, עזב את בית משפחתו והתגורר בדירות שכורות, זאת עד למעצרו.
5. בהתייחסותו לעבירות, הנאשם לקח אחריות על מעשיו והביע חרטה מצומצמת. באשר לעבירות מתחום הסמים מסר, כי הרקע להם נבע משימושו בסמים ומצוקה כלכלית בה נדרש לפרנס את עצמו ולשלם שכר דירה. הנאשם הוסיף, כי הכסף שנתפס ברכב היה חלקו מירושה שהותיר אביו, ובאשר לעבירות ההפרה מסר, כי לא התייצב לדיונים ולחקירות מאחר ואמו המפקחת סירבה להביאו למשטרה ולביהמ"ש נוכח חילוקי דעות ביניהם, ועל כן לא יכול היה להגיע באופן עצמאי בשל הגבלותיו. הנאשם הביע תסכול וחוסר אונים.
6. הנאשם שיתף כי בגיל 15 החל להתנסות במספר סוגי סמים, ומבדיקות שתן שנערכו לו עולה כי הנאשם פסק מלצרוך סמים.
7. התרשמותו של שרות המבחן היה, כי מדובר בבחור צעיר נעדר מערכות תמיכה משמעותיות ובעל נסיבות חיים מורכבות אשר יצרו נטייה לאימפולסיביות, היוו קשיים רגשיים וכלכליים וטשטשו עבורו גבולות פנימיים וחיצוניים ומתוך מצוקה זו פעל באופן מכשיל. יחד עם זאת, הנאשם הראה מאמצים לתפקוד תקין, נעדר הרשעות קודמות, נמנע משימוש בסמים, שיתף פעולה קצינת המבחן, ומביע מוטיבציה לסיום ההליך כדי שיוכל להתגייס לצה"ל.
8. להערכתו גיוסו לצה"ל יכול להוות עבור הנאשם מסגרת שייכות ומארגנת שתסייע לו בייצוב מצבו. לאור האמור, שרות המבחן המליץ להטיל על עליו צו מבחן למשך שנה וצו שירות לתועלת הציבור בהיקף של 120 שעות במסגרת "היכל התרבות" – עיריית אריאל" בעבודות תחזוקה ומשרד וכן סיוע לצוות ככל שיידרש, זאת בהערכה שיתגייס לצה"ל בחודשים הקרובים.

**תמצית טיעוני הצדדים:**

1. בטיעוניה לעונש הפנתה המאשימה לגילו הצעיר של הנאשם, נסיבות האירועים בתיק המקור עת הנאשם בוחר שלא להתייצב לחקריה או דיונים בבית המשפט, וביחס לתיק שצורף את חומרת העבירות אותן ביצע, וכן כמות הסם שנתפסה ברכבו.
2. המאשימה ביקשה לקבוע מתחם עונש הולם בכל הנוגע לתיק המקור החל ממאסר על תנאי ועד 6 חודשים, וביחס לתיק שצורף, באישום הראשון, החל מ-10 חודשים ועד 24 חודשים, ובאישום השני מ-4 חודשים ועד שנת מאסר.
3. המאשימה קיבלה את עמדת שרות המבחן לכך שנכון במקרה זה לסטות ממתחם העונש ההולם, ואולם עתרה להטלת 9 חודשי מאסר על הנאשם שירוצו על דרך עבודות השירות, לצד ענישה נלווית.
4. הסנגור הדגיש, שעל אף נסיבות חייו הקשות של הנאשם, הוא ערך שינוי מהותי בהתנהלותו, שיתף פעולה עם שרות המבחן והראה נכונות לערוך שינוי. הסנגור עמד על כך שהנאשם מעוניין להתגייס לשרות צבאי, ולאופן בו יסתיים התיק ישנה השלכה על הדבר. בנוסף ציין, כי קיימת המלצה להטלת רכיב של מבחן על הנאשם, וככל ולא יעמוד במסגרת הטיפול שתיקבע לו, ניתן יהיה להפקיע את הצו ולגזור את עונשו מחדש.
5. הנאשם מסר כי הפנים את דברי בית המשפט במסגרת ניהול ההליך, והראה רצון לשיקום. עוד מסר, כי פנה ללשכת הגיוס מספר פעמים לשם קבלת מועד לגיוס וגם שם נכח כי קיימת נכונות לגייסו, ואולם הדבר יישקל רק לאחר שההליכים בתיק דנן יסתיימו.

**דיון:**

1. בתיק העיקרי מדובר בצבר עבירות אשר יש לקבוע בגינן מתחם ענישה אחד שכו העבירות בוצעו במועדים קרובים ובנסיבות דומות. כך גם ביחס ל[ת"פ 55112-05-22](http://www.nevo.co.il/case/28638450) בו העבירות נעשו במועדים סמוכים, בנסיבות דומות וכלפי אותו קונה.
2. הערך המוגן אותו הפר הנאשם בתיק המקור נוגע בכיבוד החלטות שיפוטיות ושלטון החוק. עבירות הסחר והשימוש בסם, פוגעות בערכים מוגנים של הגנה על שלום הציבור וביטחונו מפני הנזקים החמורים הנגרמים כתוצאה משימוש והפצה של סמים.
3. ב[ע"פ 6029/03](http://www.nevo.co.il/case/5786821) **מדינת ישראל נ' גולן שמאי** [פורסם בנבו] (9.2.04) קבע בית המשפט העליון כי: "נגע הסמים אוכל באוכלוסיה שלנו בכל פה והחברה הכריזה עליו מלחמת חורמה ומצפה שהעונשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע. עונש הולם למחזיקי סמים שלא לשימוש-עצמי, קרי: למשולבים במערך ההפצה -מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים".
4. לרוב נהוג לגזור בגין עבירות סחר בסמים עונשי מאסר בפועל. בית המשפט קבע כי נוכח הצורך החשוב שבמאבק בעבירות הסחר בסמים, על בית המשפט לתת משקל ממשי לשיקול ההרתעתי אל מול השיקולים האישיים. [ע"פ 9482/09](http://www.nevo.co.il/case/5726579) **ביטון נ' מדינת ישראל** [פורסם בנבו] (24.7.11).
5. עוד נקבע בפסיקה כי אי ההרשעה, והטלת עונש של"צ, הינה בגדר חריג שבחריגים, נוכח חומרת העבירה, והיות הנאשם חוטא ומחטיא את הזולת. [רע"פ 873/12](http://www.nevo.co.il/case/6248620) **פלוני נ' מדינת ישראל** [פורסם בנבו] (2.2.12).
6. ב[ע"פ 2596/18](http://www.nevo.co.il/case/23827604) **זנזורי נ' מדינת ישראל** [פורסם בנבו] (12.8.18) עמד בית המשפט על חומרתה של עבירת הסחר דווקא בזמנים אלו, כאשר אמצעים טכנולוגיים כגון אפליקציית טלגראס מהווים פלטפורמה נוחה ומזמינה יותר לביצוע עבירות סחר בסמים. לאור האמור עמד בית המשפט על הצורך להחמיר בענישה בעבירות הסחר בסמים, כדי להגביר את ההרתעה משימוש באמצעים אלו. וראו גם: [ת"פ 42189-08-19](http://www.nevo.co.il/case/25973238) **מדינת ישראל נ' נני מזוז** [פורסם בנבו] (06.04.20).
7. במקרה דנן, הורשע הנאשם בעבירות של סחר בסם מסוכן עת מכר לאדם אחר סם מסוג קנבוס במשקל 5 גרם תמורת 300 ₪ בשתי הזדמנויות. הנאשם גם החזיק ברכבו סמים במשקל 60.42 גרם מחלוקים ל-5 שקיות, ובתיק ובתא המטען כמות נוספת של סם במשקל 272.90 גרם נטו של סם מסוג קנבוס, כסף מזומן בסך 14,820 ₪, וטלפונים סלולריים.
8. ביום 10.5.2023 במהלך ליוויו לבית המשפט, החזיק בכיס מכנסיו בסם מסוכן מסוג קוקאין במשקל 0.2241 גרם נטו.
9. מתחם הענישה בגין עבירת הפרת הוראה חוקית נע בין מאסר מותנה לבין עונש מאסר קצר, עד 4 חודשים שיכול וירוצה על דרך עבודות השירות. ראו לדוגמה: [רע"פ 5023/18](http://www.nevo.co.il/case/24345650) **עוקבה בדיר נ' מדינת ישראל** (28.06.18). [רע"פ 1940/16](http://www.nevo.co.il/case/21029216) **אורי פולק נ' מדינת ישראל** (14.03.16).

**סטייה ממתחם העונש ההולם בשל שיקולי שיקום:**

1. הנאשם הינו בחור צעיר כבן 20 נעדר רישום פלילי, אשר נסיבותיו האישיות כמפורט בתסקיר הינן מורכבות. הנאשם חווה אובדן של אב באופן פתאומי לפני כ-3 שנים, בהיות האב כבן 49. והדבר היווה עבורו משבר משמעותי, ותחושותיו הקשות ביחס לכך מלוות אותו עד היום כמפורט בתסקיר.
2. הנאשם נטל אחריות על המעשים הן בבית המשפט והן בשרות המבחן, ושיתף את שרות המבחן בהרגלי צריכת סמים עוד בהיותו כבן 15. שרות המבחן מציין כי בביצוע העבירות פעל הנאשם מתוך מצוקה, ומסביר את מעורבותו בפלילים, על רקע האובדן הקשה אותו חווה אשר ערער אותו רגשית, זאת בנוסף למערכת יחסים מורכבת עם בני משפחתו. במצב דברים זה עזב הנאשם את הבית בהיותו חסר בשלות והתקשה להיענות לגבולות פנימיים וחיצוניים. לדעתם, הנאשם אינו בעל דפוסים התמכרותיים או דפוסים שוליים מושרשים, הוא שיתף פעולה עם שרות המבחן, ביטא נכונות להיעזר בהם, והביע מוטיבציה ורצון עז להיכנס למסגרת צבאית.
3. לדעת שרות המבחן, יש להעדיף במקרה זה את הפן השיקומי, נוכח גילו הצעיר של הנאשם, ורצונו להתגייס לשרות צבאי, שכן הדבר יהווה עבורו מסגרת שייכות חיובית ומארגנת אשר תסייע לו בייצוב מצבו, זאת לצד הטלת צו של"צ לצד מבחן- במסגרתו ילווה שרות המבחן את הנאשם במאמציו להתגייס לצה"ל, וככל ולא יימצא מתאים, ישולב בהליך טיפולי במסגרתם.
4. נוכח האפשרות כי הנאשם יגויס בחודשים הקרובים, הוצע כי יוטל עליו צו של"צ בהיקף 120 שעות, וכן הודגש בתסקיר, כי בהתאם לעמדת גורמי צה"ל שאלת גיוסו תיבחן רק לאחר סיום ההליך שבפניי.
5. טעמיו אלו של שרות המבחן כפי שפורטו לעיל מקובלים עליי, ומצדיקים לסטות ממתחם העונש ההולם משום שיקולי שיקום, ובנוסף לסיים את ההליך כבר בשלב זה, נוכח האפשרות שהנאשם יגויס בחודשים הקרובים לצה"ל. כפי שציין שרות המבחן, גיוסו של הנאשם לצה"ל ייצב את חייו ויצור עבורו מסגרת שייכות, וראוי לעודד ולחזק את הנאשם במאמצים אותם הוא עורך להעלות את חייו חזרה על מסלול תקין ונורמטיבי, וכחלק מכך, גם לשאת בחובתו האזרחית, ולהתגייס לשרות צבאי.
6. אשר על כן אני מטיל על הנאשם את העונשים הבאים:
7. שירות לתועלת הציבור בהיקף 120 שעות במסגרת "היכל התרבות בעיריית אריאל" בעבודות תחזוקה וסיוע לצוות במקום.
8. מאסר למשך 3 חודשים וזאת על תנאי למשך 3 שנים שלא יעבור עבירה מ[פקודת הסמים המסוכנים](http://www.nevo.co.il/law/4216), או עבירה של הפרת הוראה חוקית.
9. פסילה למשך 3 חודשים וזאת על תנאי למשך 3 שנים.
10. הכספים וכן הטלפונים הניידים שנתפסו יחולטו.
11. הסמים יושמדו.
12. כספי ההפקדה שהופקדו במסגרת הליכי המעצר יושבו לנאשם באמצעות סנגורו.

**המזכירות תשלח העתק גזר הדין לשרות המבחן.**

5129371

**54678313זכות ערעור לבית המשפט המחוזי בתוך 45 יום.**

**ניתן היום, י"ג אב תשפ"ג, 31 יולי 2023, במעמד הנוכחים.**

ארנון איתן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)