|  |  |  |  |
| --- | --- | --- | --- |
| **בית משפט השלום בתל אביב -יפו** | | | |
| ת"פ 27553-06-22 מדינת ישראל נ' עזר(עציר) ואח' | | |  |
| בפני | **כבוד השופט עלאא מסארווה** | | | |
| בעניין: | **מאשימה:** | **מדינת ישראל**  ע"י ב"כ דניאל סיסאי, מתמחה | | |
|  | **נגד** | | | |
|  | **הנאשם:** | **דוד עזר**  ע"י ב"כ עוה"ד חגית רחמני | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13)

[חוק העונשין, תשל"ז-1977](http://www.nevo.co.il/law/70301)

**גזר דין**

(נאשם 2)

הנאשם הורשע על בסיס הודאתו בעובדות כתב אישום מתוקן ובמסגרת הסכמה דיונית, בעבירות של **החזקת סמים שלא לצריכה עצמית**,לפי סעיפים [7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) רישא לפקודת הסמים (נוסח משולב) התשל"ג – 1973 (להלן: "הפקודה"), ובעבירה של **סחר בסמים**,לפי [סעיף 13](http://www.nevo.co.il/law/4216/13) לפקודה.

בהתאם לעובדות, בחודש פברואר בשנת 2022 לערך, החל בנו של הנאשם להעסיקו כשליח למכירת קנביס. בנו של הנאשם היה מספק לו כתובות של לקוחות אשר היו מזמינים קנביס באמצעות "טלגראם" או "ווטסאפ". בהתאם, ולבקשת בנו של הנאשם, ביצע הנאשם **5 שליחויות** של סמים ביום ללקוחות שונים, כאשר בכל שליחות מכר עד **10 שקיות קנביס** ובתמורה קיבל סכום של 300 ₪ עבור כל שקית סמים. **הנאשם קיבל מבנו סכום של** **100 ₪ עבור כל משלוח**. סך הכל מכר הנאשם סם מסוג קנביס בסכום של כ-7,500 ₪ בכל יום שליחות. הנאשם סחר בקנביס עד ליום 16.05.22.

ביום 05.06.22 הגיע הנאשם יחד עם בנו לדירה בקדמיאל לשם קבלת אספקה של קנביס, לצורך סחר בסמים. בהמשך לכך, פגשו בבר מזל סלומן שהעבירה לשניים קנביס במשקל של **85.3 גרם נטו** מחולק ל-9 קופסאות. הנאשם ובנו העבירו את הסם המסוכן לביתם והחזיקו בו שלא לצריכתם העצמית עד למעצרם ביום 06.06.22.

**תסקיר שירות המבחן**

מתסקיר שירות המבחן מיום 11.02.24, עולה כי הנאשם בן 70, עובד למחייתו ועורך מאמצים לתפקוד במישור התעסוקתי. מעיון בגיליון רישומו הפלילי עולה כי הנאשם נעדר הרשעות קודמות ולא עומדים כנגדו תיקי מב"ד נוספים. הנאשם שלל נזקקות טיפולית בפני שירות המבחן, התקשה לקחת אחריות למעשיו והשליך אחריות על גורמים חיצוניים לו. על כן, נמנע שירות המבחן מהמלצה שיקומית והמליץ על הטלת עונש מאסר אשר ירוצה בעבודות שירות לצד מאסר מותנה.

**גזר הדין של הנאשמים האחרים:**

העובדה שהנאשם 2 נותן את הדין במסגרת גזר דין נפרד היא מקרית, ויש לראות בגזר הדין נגד הנאשמים האחרים **חלק בלתי נפרד מגזר הדין של הנאשם** כאן. לא מצאתי טעם או הצדקה לחזור על דבריי בגזר הדין נגד האחרים גם כאן. תחת זאת, יש לקרוא את שני גזרי הדין כחטיבה אחת.

דבריי לעניין חומרת הפרשה, לעניין מתחמי העונש, הערכים המוגנים ומדיניות הענישה המקובלת, תקפים גם בעניינו של הנאשם כאן.

**הדיון העיקרי שייעשה במסגרת גזר דין זה, יתייחס להשוואה שבין חלקו של הנאשם 3 שדינו נגזר (לא הוגש ערעור), לבין חלקו של הנאשם 2.**

**דיון והכרעה**:

כזכור קבעתי בעניינו של נאשם 3 כי מתחם העונש נע בין 20-42 חודשי מאסר. עיון בכתב האישום מלמד על קרבה בין עומק מעורבותו של נאשם 2 לזה של נאשם 3. ולו מן הסיבה הפשוטה שנאשם 3 החליף את נאשם 2 "בעבודתו" כשליח של נאשם 1. אלא ששכרו של נאשם 2 היה נמוך מזה של נאשם 3 (100 ₪ למשלוח, לעומת 300 ₪). כמות הסמים (השקיות) שחילק נאשם 3 הייתה כפולה בכל משלוח. מנגד, אינני מתעלם מכך שהתקופה המיוחסת לנאשם 3 קצרה יותר מזו שיוחסה לנאשם 2 (כ- חודשיים לעומת כ- 20 ימים).

מרכיב בולט שמבדיל בין הנאשמים 2 ו- 3 הוא ייחוס העבירה של כמות סמים גדולה מאוד לנאשם 3 **– במשקל של עשרים ק"ג** – לעומת ייחוס כמות קטנה בהרבה לנאשם 2 (העברה והחזקה של 85 **גר'**).

בהתאם לדיון העקרוני שערכתי בעניין שני הנאשמים האחרים, ולפי לקריטריונים שקבעתי שם, ובהשוואה לנאשם 3, ולמתחם שקבעתי בעניינו, מצאתי לקבוע מתחם **מתון יותר** בעניינו של נאשם 2.

**לשיטתי, מתחם העונש בענייננו של נאשם 2 נע בין 15-36 חודשי מאסר.**

במקרה דנן לא מצאתי נסיבות מיוחדות המצדיקות סטייה ממתחם העונש ההולם, לחומרה או לקולה. לא מצאתי לקבל את טענת ההגנה לפיה יש לסטות מהמתחם משיקולים של מצב רפואי. הנאשם סובל מבעיות לב, סכרת ובעיות רפואיות שונות ברגלו והוא אף עבר צנתור לפני 4 חודשים. לאור מצבו, הנאשם מחזיק ברישיון לקנאביס רפואי.

אכן, מצבו הרפואי של נאשם 2 איננו טוב, אך איננו כזה אשר יצדיק סטייה מהמתחם. הפסיקה שהכירה במצב רפואי קשה, במקרים נדירים, כשיקול לסטייה מהמתחם, מתייחסת למצבים רפואיים קשים במיוחד. באותם מקרים, שליחת אותם נאשמים לריצוי מאסר במצבם נתפסה כעונש אכזרי במיוחד. עם כל הקושי, מצבו הרפואי של נאשם 2 איננו מגיע לדרגה (קיצונית) כזו.

עיון בתסקיר מלמד שלא ניתן לסטות מהעונש משיקולי שיקום. התסקיר שהוגש נעדר המלצה שיקומית טיפולית. על אף ההמלצה לענישה שאיננה כוללת מאסר בפועל מאחורי סורג ובריח, אין מדובר בתסקיר חיובי, או תסקיר שמצביע על תהליך שיקומי מרשים שעבר הנאשם. בכל הכבוד, הטיפול שעבר הנאשם בשלב המעצר איננו עונה על ההגדרה המצמצמת לעניין סטייה ממתחם העונש משיקולי שיקום.

קביעת העונש בתוך מתחם העונש ההולם:

במסגרת הנסיבות שאינן קשורות בביצוע העבירה לקחתי בחשבון את הנתונים הבאים:

עדי האופי (בני משפחתו), עבר פלילי נקי, מצב רפואי קשה, נסיבות אישיות ומשפחתיות, הודאה, לקיחת אחריות, הודאה בנסיבות שהרחבתי עליהם את התיאור במסגר גזר הדין בעניינם של הנאשמים האחרים, ועל אף היבטים שליליים מסוימים בתסקיר (בעניין נטייה לצמצם מחומרת העבירות ושלילת נזקקות טיפולית), מצאתי למקם את העונש **ברף התחתון שבמתחם**. גם בעניין זה אפנה לנסיבות החריגות של הודאה "נדיבה מאוד" מצד הנאשמים בתיק זה.

אשר על כן, ולאחר שנתתי דעתי לתיקון 113 ל[חוק העונשין](http://www.nevo.co.il/law/70301) ולטיעוני הצדדים, החלטתי לגזור על הנאשם את העונשים הבאים:

* 1. **מאסר בפועל** למשך 15 חודשים, בניכוי ימי מעצרו.
  2. 6 חודשי **מאסר על תנאי** למשך שנתיים, שלא יעבור עבירה סמים מסוג פשע.
  3. **קנס** בסך 6,000 ₪ או 60 ימי מאסר תמורתו. הקנס יקוזז מההפקדה והיתרה תשולם ב-4 תשלומים שווים, חודשיים ורצופים, החל מיום 1.6.24, ובהמשך בכל חודש לאחריו.
  4. אני פוסל את הנאשם מלקבל או להחזיק רשיון נהיגה למשך 3 חודשים ואולם הנאשם לא ישא עונש זה אם תוך שנתיים יעבור עבירה בה הורשע.

אני שב ומורה על חילוט הכספים והחפצים כפי שעולה בהודעת החילוט שבכתב האישום ובזאת בהסכמת הצדדים.

ניתן יהיה לשלם את הקנס/ פיצוי/ ההוצאות כעבור שלושה ימים מיום מתן ההחלטה/ גזר הדין לחשבון המרכז לגביית קנסות, אגרות והוצאות ברשות האכיפה והגבייה באחת מהדרכים הבאות:

* **בכרטיס אשראי** – באתר המקוון של רשות האכיפה והגבייה, [www.eca.gov.il](http://www.eca.gov.il)
* **מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000**
* **במזומן בכל סניף של בנק הדואר** – בהצגת תעודת זהות בלבד (אין צורך בשוברי תשלום).

ניתן צו כללי למוצגים. המוצגים יחולטו/יושמדו/יושבו לבעליהם על פי החלטת קצין משטרה.

הכספים שהופקדו עבור הנאשם בתיק זה ובתיקיו הקשורים יועברו לצורך תשלום הקנס ו/או הפיצוי שנפסקו בגזר דין זה, וככל שתיוותר יתרה היא תושב לידי המפקיד, בכפוף לכל עיקול או למגבלה אחרת על פי דין.

**5129371זכות ערעור לבית משפט המחוזי בתוך 45 ימים מהיום**.

**54678313**

**ניתן היום, ב' אדר ב' תשפ"ד, 12 מרץ 2024, במעמד הצדדים.**

**5129371**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

עלאא מסארווה 54678313-/

נוסח מסמך זה כפוף לשינויי ניסוח ועריכה