|  |  |  |  |
| --- | --- | --- | --- |
| **בית משפט השלום בקריות** | | | |
| ת"פ 34497-06-22 מדינת ישראל נ' קארוט(עציר) | | |  |
| בפני | **כבוד השופטת סימי פלג קימלוב** | | | |
| בעניין: | **המאשימה** | **מדינת ישראל** | | |
|  | **נגד** | | | |
|  | **הנאשם** | **אמיר קארוט (עציר)** | | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [40ג](http://www.nevo.co.il/law/70301/40c), [192](http://www.nevo.co.il/law/70301/192), [287(א)](http://www.nevo.co.il/law/70301/287.a), [382(ב)](http://www.nevo.co.il/law/70301/382.b)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19.א](http://www.nevo.co.il/law/4216/19.a)

|  |
| --- |
| **גזר דין** |

**כתב האישום המתוקן ב**[**ת"פ 34497-06-22**](http://www.nevo.co.il/case/28695264) **(להלן: "התיק העיקרי")**

1. הנאשם הורשע על פי הודאתו בעובדות כתב אישום מתוקן בתיק זה בעבירות איומים (4 עבירות) – עבירה לפי [סעיף 192](http://www.nevo.co.il/law/70301/192) ל[חוק העונשין](http://www.nevo.co.il/law/70301), תשל"ז – 1977 **(להלן: "התיק העיקרי"),** הפרת הוראה חוקית (3 עבירות) – עבירה לפי [סעיף 287(א)](http://www.nevo.co.il/law/70301/287.a) לחוק העונשין, תקיפה סתם כלפי בן זוג (2 עבירות) – עבירה לפי [סעיף 382(ב)](http://www.nevo.co.il/law/70301/382.b) לחוק העונשין.

1. על פי עובדות כתב האישום המתוקן, בתאריך 18.2.21 ניתנה הוראה חוקית על ידי כבוד השופט יוסי טורס, סגן הנשיאה, במסגרת [מ"ת 11114-07-20](http://www.nevo.co.il/case/26820476) בבית המשפט השלום בקריות, לפיה על הנאשם לשהות במעצר בית ברחוב אשכול 13/14 בעיר נהריה תחת פיקוחה בין היתר של בת זוגו מזה שלוש עשרה שנים הגברת פלונית (להלן: "המתלוננת") והותר לנאשם חלונות התאווררות יומיים בין השעות 10:00 ועד השעה 12:00 בליווי אחד המפקחים המאושרים. בתאריך 3.6.22 בשעה 12:00 או בסמוך לכך, התגורר הנאשם עם המתלוננת וביתה הקטינה ילידת שנת 2009 ברחוב ההגנה 28/5 בנהריה וזאת בניגוד להוראה החוקית. באותו מעמד נתגלע וויכוח בין הנאשם למתלוננת בעקבות סירובה של המתלוננת ללכת עם הנאשם לים במהלכו גידף הנאשם ואיים על המתלוננת בכך שאמר לה: **"יא זונה, יא שרמוטה, יא נערת ליווי, אני אגמור אותך, לא בגללך אני לא אלך לים".**

בהמשך לאמור, תקף הנאשם את המתלוננת באופן שאחז את גרונה באמצעות ידיו וחנק אותה ותוך שהמתלוננת זועקת "הצילו" איים עליה בכך שנטל סכין, הצמידו לצווארה ומאיים עליה בכך שאמר לה: **"אני אקבור אותך**" וכי ישבור את כל הבית תוך שתלש את דלת הארון שבחדרה. משהבחין הנאשם כי המתלוננת מתקשרת למוקד 100, נטל לידיו פחית שתיה מסוג XL שהיתה בדירה וזרק אותה לעבר המתלוננת והפחית פגעה בגופה וכן חטף מידיה את מכשיר הטלפון הנייד שלה והיכה אותה באגרופים בגבה ובכתפה.

בהמשך לאמור ולאחר שנעתרה המתלוננת לבקשתו של הנאשם והשניים הלכו לים, איים עליה הנאשם באומרו לה**: "יא אחו שרמוטה אני אקבור אותך אני לא מפחד מאף אחד על הזין של המשטרה".**

בתאריך 5.6.22 בשעה 15:00 או בסמוך לכך בחוף הים על רקע ויכוח ורצונה של המתלוננת ללכת מהמקום, איים הנאשם על המתלוננת בפגיעה שלא כדין בגופה וחירותה בכך שהביט בה במבט מאיים ואמר לה**: "שבי פה, תשתקי לפני שאני שובר לך את הראש".** בהמשך תקף הנאשם את המתלוננת באופן שהוריד את חולצתו והצליף בפניה באמצעות החולצה ופגע בלחיה. בתגובה למעשיו אלו שאלה המתלוננת את הנאשם: "מה אתה עושה מה ההתנהגות הזו" וכן סיפרה לו כי כבר כמה ימים היא לא ישנה בלילות לאור ההשפלות האלו אך הוא לא התייחס ונרדם.

בהמשך לנסיבות אלו בשעות הבוקר יצא הנאשם את הדירה לעבודה עם מר גלעד מואלמי ובמהלך היום בין השעות 10:28 – 17:54 על רקע חוב במכולת התקשר הנאשם ממכשיר הטלפון הנייד שבחזקתו למתלוננת כ – 181 פעמים ושלח לה הודעות באמצעות אפליקציית וואטסאפ, בהם איים הנאשם בפגיעה במתלוננת בכך שאמר לה**: "שמעי לי טוב יבת זונה צוחק תעשי מי אמא שלך ומי הכוס של הרבק, אני לא בן זונה שלך ולא של בשר מוטות האלה יאלה תתחילי לעשות לחץ לפני שאני עושה לך כוסה בפנים כמו שאמרת אין תשלום תעשה מה שאתה רוצה...היום אני בא לוקח את הדברים שלי מזדיין. ואחרי זה אחלה סרטון תקבלי...וואלק אני אראה לך מה שאף אחד לא יראה לך. עכשיו תזדייני כמו שהיית רגילה יא זונה ותביאי כסף, היום, הבנת... וואלק אני לא מוותר לך גם אם יכניסו אותי לבית סוהר, בסופו של דבר הדל תפתח ואז גם הכוס שלך, כמו שסגרת אותי ככה אני יפםתח לך אותו. אני לא יודע אבל כדי לך לברוח, אני לא צוחק איתך, זהו זה, אין בעיה אל תעני. מבטיח לך שאת עוד תצטערי. וואלה יש ה' בשמים הוא ישלם לך כמו שאת צוחקת עלי. אני יממש את האיומים שלי, מי את יא זונה שאני ישב עליך".(השגיאות במקור).** כמו כן הנאשם התקשר אל המתלוננת ואמר לה כי ישחט אותה ובהמשך החל למחוק הודעות ששלח אך המתלוננת הספיקה לצלמם.

**כתב אישום מתוקן** [**ת"פ 11126-07-20**](http://www.nevo.co.il/case/26820487) **(להלן: "תיק צרוף 1")**

1. הנאשם הודה והורשע בעובדות כתב אישום מתוקן וצרף את התיק לתיק העיקרי. הנאשם הורשע בגין תיק זה בכתב אישום מתוקן המייחס לו שישה אישומים כמפורט להלן:

**חלק כללי:**

1. במועד הרלוונטי לכתב האישום המתוקן ניהל הנאשם תחנה למכירת סמים מסוכנים מסוג קנבוס מביתו שברחוב אשכול בנהריה. במסגרת הפעילות יצרו קונים קשר טלפוני עם טלפון נייד השייך לאדם שזהותו אינה ידועה למאשימה לשם תיאום עסקאות הסמים.

**אישום מספר 1 :**

1. על פי עובדות אישום זה בתאריך 21.6.2020 בסמוך לשעה 16:40 במהלך חיפוש כדין בבית הנאשם, נתפס מחזיק בארון הבגדים בחדר השינה של אחותו, בתוך צנצנת, סם מסוכן מסוג קנבוס במשקל: 10.74 גרם נטו ו – 3.08 גרם נטו.

בתאריך 23.6.20 בסמוך לשעה 12:43 במהלך חיפוש כדין בבית הנאשם נתפס מחזיק בחדר השינה שלו סם מסוכן מסוג קנבוס במשקל 0.64 גרם נטו.

**בגין אישום זה הורשע הנאשם בעבירה של החזקת סמים לצריכה עצמית – עבירה לפי סעיף** [**7(א) + 7(ג)**](http://www.nevo.co.il/law/4216/7.a.;7.c) **סיפא ל**[**פקודת הסמים המסוכנים**](http://www.nevo.co.il/law/4216) **(נוסח חדש) תשל"ג – 1973 (להלן: "פקודת הסמים").**

**אישום מספר 2:**

1. על פי עובדות אישום זה, בתאריך 21.6.20 בשעה 12:54 יצר הקונה באישום זה קשר באמצעות משלוח הודעות דרך יישומון "וואטסאפ" לפלאפון מבצעי וזאת במטרה לרכוש סמים מסוכנים מסוג קנבוס. בסמוך לשעה 14:30 ובהמשך לתיאום הטלפוני, הגיע הקונה לבית הנאשם, פגש בנאשם אשר מסר לו מם מסוכן מסוג קנבוס במשקל 0.63 גרם נטו תמורת 100 ₪.

**בגין אישום זה הורשע הנאשם בעבירה של יצוא, יבוא, מסחר, הספקה סמים מסוכנים – עבירה לפי סעיף** [**13 + 19א**](http://www.nevo.co.il/law/4216/13;19.a) **ל**[**פקודת הסמים המסוכנים**](http://www.nevo.co.il/law/4216)**.**

**אישום מספר 3:**

1. בתאריך 15.6.20 במהלך שעות היום, יצר הקונה מאישום זהב קשר עם הנאשם באמצעות משלוח הודעות דרך יישומון "וואטסאפ" וזאת במטרה לרכוש סמים מסוכנים מסוג קנבוס.

בסמוך לשעה 22:05 ובהמשך לתאום הטלפוני, הגיע הקונה לבית הנאשם, פגש בנאשם אשר מסר לו סם מסוכן מסוג קנבוס במשקל של 4.90 גרם תמורת תשלום של 450 ₪.

**בגין אישום זה הורשע הנאשם בעבירה של יצוא, יבוא, מסחר, הספקה סמים מסוכנים – עבירה לפי סעיף** [**13 + 19א**](http://www.nevo.co.il/law/4216/13;19.a) **ל**[**פקודת הסמים המסוכנים**](http://www.nevo.co.il/law/4216)**.**

**אישום מספר 4:**

1. בתאריך 11.6.20 בשעה 23:20 יצר הקונה באישום זה קשר עם הנאשם באמצעות משלוח הודעות דרך יישומון "וואטסאפ" לפלאפון מבצעי וזאת במטרה לרכוש סמים מסוכנים מסוג קנבוס.

בסמוך לשעה 23:30 ובהמשך לתיאום הטלפוני, הגיע הקונה לבית הנאשם פגש בנאשם אשר מסר לו סם מסוכן מסוג קנבוס במשקל 1.09 תמורת 100 ₪.

**בגין אישום זה הורשע הנאשם בעבירה של יצוא, יבוא, מסחר, הספקה סמים מסוכנים – עבירה לפי סעיף** [**13 + 19א**](http://www.nevo.co.il/law/4216/13;19.a) **ל**[**פקודת הסמים המסוכנים**](http://www.nevo.co.il/law/4216)**.**

**אישום מספר 5 :**

1. בתאריך 10.6.20 בשעה מדויקת שאינה ידועה למאשימה, יצר הקונה מאישום זה קשר טלפוני לפלאפון המבצעי וזאת במטרה לרכוש סמים מסוכנים מסוג קנבוס. בסמוך לשעה 20:00 ובהמשך לתיאום הטלפוני, הגיע הקונה לבית הנאשם, פגש בנאשם אשר מסר לו סם מסוכן מסוג קנבוס במשקלים 0.84 גרם נטו ו – 0.64 גרם נטו תמורת 100 ₪.

**בגין אישום זה הורשע הנאשם בעבירה של יצוא, יבוא, מסחר, הספקה סמים מסוכנים – עבירה לפי סעיף** [**13 + 19א**](http://www.nevo.co.il/law/4216/13;19.a) **ל**[**פקודת הסמים המסוכנים**](http://www.nevo.co.il/law/4216)**.**

**אישום מספר 6:**

1. בתאריך 7.6.20 בשעה מדויקת שאינה ידועה למאשימה, יצר הקונה קשר באמצעות משלוח הודעות דרך יישומון "וואטסאפ" לפלאפון המבצעי וזאת במטרה לרכוש סמים מסוכנים מסוג קנבוס.

בסמוך לשעה 21:48 ובהמשך לתיאום הטלפוני, הגיע הקונה מאישום זה לבית הנאשם, פגש בנאשם אשר מסר לו סם מסוכן מסוג קנבוס במשקל 3.81 גרם נטו תמורת 300 ₪.

**בגין אישום זה הורשע הנאשם בעבירה של יצוא, יבוא, מסחר, הספקה סמים מסוכנים – עבירה לפי סעיף** [**13 + 19א**](http://www.nevo.co.il/law/4216/13;19.a) **ל**[**פקודת הסמים המסוכנים**](http://www.nevo.co.il/law/4216)**.**

**כתב אישום** [**ת"פ 22242-03-20**](http://www.nevo.co.il/case/26529534) **(להלן: "תיק צרוף 2")**

1. הנאשם הודה וצירף תיק נוסף והורשע בגינו. על פי עובדות כתב האישום במועדים הרלוונטיים לכתב האישום הנאשם התגורר בנהריה. בתאריך 9.7.19 בשעה 09:15 או בסמוך לכך, בחדר השינה בדירה, החזיק הנאשם בסם מסוכן מסוג קנבוס במשקל של 0.92 גרם נטו ובשברי טבליה של סם מסוכן מסוג MDMA לצריכתו העצמית. בהמשך לאמור החזיק הנאשם בתוך מקלט הנמצא מתחת לדירה בסם מסוכן מסוג קנבוס במשקל כולל של 247.29 גרם נטו שלא לצריכתו העצמית.

**בגין תיק זה הורשע הנאשם בעבירות של החזקת ושימוש בסמים שלא לצריכה עצמית – עבירה לפי סעיף** [**7 (א) + 7(ג)**](http://www.nevo.co.il/law/4216/7.a.;7.c) **רישא לפקודת הסמים וכן בעבירה של החזקת סמים לשימוש עצמי – עבירה לפי סעיף** [**7(א) + 7(ג)**](http://www.nevo.co.il/law/4216/7.a.;7.c) **סיפא לפקודת הסמים .**

**ההליך המשפטי**

1. בתחילה נשמעו טיעונים לעונש בתיק העיקרי ואולם לאחר צרוף התיקים 1 ו – 2 הושלמו טיעונים לעונש בתיקים אלה.

**ראיות לעונש מטעם המאשימה בתיק העיקרי**

**עדותה של המתלוננת הגברת שירה קארוט**

1. במסגרת עדותה שהיא בהריון בסיכון וסולחת לנאשם וכי איננה מצטערת שהגישה את התלונה. המתלוננת סיפרה שהנאשם מבעו אדם טוב ובחיים לא פגע בה ובביתה. המתלוננת אמרה כי אין מי שיתמוך בה וכי הנאשם ביקש את סליחתה והתנצל. הוסיפה וסיפרה המתלוננת שהיא והנאשם יחד 13 שנים וכי מגיעה לנאשם הזדמנות.

**תמצית טיעוני הצדדים לעונש בתיק העיקרי**

1. ב"כ המאשימה בטיעוניה בתיק העיקרי הדגישה את הפגיעה בערכים חברתיים מוגנים וכן את נסיבות ביצוע העבירות וטענה כי המאשימה עותרת בגין תיק למתחם ענישה שנע בין עונש של 15 חודשי מאסר בפועל ברף התחתון לבין עונש של 30 חודשי מאסר בפועל ברף העליון. באשר לעונש הראוי לנאשם בשים לב לעברו הפלילי של הנאשם עתרה המאשימה לעונש שלא יפחת מ – 22 חודשי מאסר בפועל, מאסר על תנאי ארוך ומרתיע, פיצוי כספי וקנס כספי והפנתה לפסיקה רלוונטית במקרים דומים התומכים לדבריה בעתירת המאשימה.
2. ב"כ הנאשם טען כי מדובר בנאשם שהודה בהזדמנות הראשונה ונטל אחריות על מעשיו. הוסיף וטען ב"כ הנאשם שמתחם הענישה בתיק זה נע בין עונש של מאסר קצר בן חודשים בודדים לבין עונש של 12 חודשי מאסר בפועל. כמו כן הפנה ב"כ הנאשם לעדותה המתלוננת ולעמדתה הסלחנית. כמו כן הפנה לעדותה שהתייחסה לכך שהנאשם פרנס ודאג לה ולביתה במהלך השנים. לעניין העונש בתוך מתחם הענישה טען ב"כ הנאשם שאין בעברו של הנאשם עבירות אלימות במשפחה ועל כן העונש הראוי צריך להיות בתחתית המתחם לו עתר.
3. הנאשם בדברו ביקש סליחה ואמר שהמשך הריונה של המתלוננת תלוי בהחלטת בית המשפט.

**תמצית השלמת טיעונים לעונש בתיק הצרוף 1 ובתיק הצרוף 2**

1. ב"כ המאשימה הגיש בתיק זה נספח טיעונים לעונש בכתב (**ת/4**) וכן גיליון הרשעותיו הקודמות של הנאשם (**ת/5)**. כמו כן הדגיש ב"כ המאשימה את הפגיעה בערכים חברתיים כתוצאה ממעשיו של הנאשם כאשר בתיק הצרוף 1 מדובר בכתב אישום בו הורשע הנאשם בחמש עבירות של סחר בסמים מסוכנים ובכתב האישום בתיק הצרוף 2 החזיק הנאשם בביתו סם מסוג קנבוס ושברי טבליה של MDMA. ב"כ המאשימה עתר למתחם ענישה שנע בין עונש של 20 חודשי מאסר בפועל ברף התחתון לבין עונש של 48 חודשי מאסר בפועל ברף העליון בתיק צרוף 1. באשר לתיק הצרוף 2 עתרה המאשימה לעונש של 10 חודשי מאסר ברף התחתון לבין עונש של 24 חודשי מאסר ברף העליון. ב"כ המאשימה הפנה לתסקירי שירות המבחן שהוגשו בעניינו של הנאשם שם ציין שירות המבחן שקיים פער בין הצהרותיו של הנאשם לבין רצינותו ומחויבותו להליך טיפולי כלשהו. הנאשם לא הגיע לבדיקות שתן אליהן הוזמן. לבסוף התרשם שירות המבחן שהנאשם אינו מתאים לטיפול ועל כן נמנע מהמלצה. בסופו של יום עותרת המאשימה לעונש של 24 חודשי מאסר בפועל וזאת במצטבר לעונש של 22 חודשי מאסר בגין תיק העיקרי. סך הכל עתרה המאשימה לעונש של 46 חודשי מאסר בפועל בנוסף לרכיבי ענישה נלווים. כמו כן הפנה ב"כ המאשימה לפסיקה רלוונטית .
2. ב"כ הנאשם טען כנגד הפסיקה שהפנתה אליה המאשימה ושאינה תואמת את מדיניות הענישה בעבירות סמים מסוג קנבוס. הנאשם כך נטען החזיק לשימוש עצמי כמות זעירה של סמים. עבירות הסחר אינן מתייחסות לכמות גדולה ואין מדובר בתחנה לממכר סמים כפי שטוענת המאשימה. הנאשם פעל לבדו ולא חבר לאחרים ואין מדובר ברף גבוה של עסקאות. ב"כ הנאשם הפנה לפסיקה רלוונטית לטעמו והתומכת בטיעוניו **(נ/1, נ/2, נ/3).** ב"כ הנאשם הפנה לנסיבותיו האישיות של הנאשם כפי שפורטו בתסקירי שירות המבחן. הוסיף וטען ב"כ הנאשם שמתחם הענישה נע בין עונש של מספר חודשי מאסר בדרך של עבודות שירות לבין עונש של 14 חודשי מאסר בפועל ברף העליון. כתבי האישום מדברים על אירועים משנת 2019 ו – 2020. הנאשם הודה וחסך מספר רב של עדויות וכן זמן שיפוטי ועל כן עתר הסנגור כי בית המשפט יחפוף את העונש בגין התיק העיקרי לעונש בתיקים אלה.

**דיון והכרעה**

1. תיקון 113 ל[חוק העונשין](http://www.nevo.co.il/law/70301) קובע, כי העיקרון המנחה בענישה הוא עקרון ההלימה – קיומו של יחס הולם בין חומרת מעשה העבירה בנסיבותיו ומידת אשמו של הנאשם ובין סוג ומידת העונש המוטל עליו. בהתאם [לסעיף 40ג](http://www.nevo.co.il/law/70301/40c) ל[חוק העונשין](http://www.nevo.co.il/law/70301), על בית המשפט לקבוע מתחם עונש הולם למעשה העבירה שביצע הנאשם בהתאם לעיקרון המנחה, ולשם כך יתחשב בערך החברתי שנפגע מביצוע העבירה, במידת הפגיעה בו, במדיניות הענישה הנהוגה ובנסיבות הקשורות בביצוע העבירה, כשבתוך מתחם העונש ההולם יגזור בית המשפט את העונש המתאים לנאשם. בשלב הראשון יש מכן יש לקבוע את מתחם הענישה ההולם את האירוע ובסופו של תהליך, יש להחליט אם נכון לחרוג מהמתחם שנקבע, שאחרת ייגזר העונש בגדרי המתחם.
2. בשלב הראשון על בית המשפט לבדוק האם העבירות בהן הורשע הנאשם מהוות אירוע אחד או מספר אירועים נפרדים. אם יגיע בית המשפט למסקנה כי מדובר באירועים נפרדים עליו לקבוע מתחם ענישה הולם לכל אירוע בנפרד ולאחר מכן לגזור את עונשו של הנאשם עונש נפרד לכל אירוע ובד בבד לקבוע האם ירוצו העונשים בחופף או במצטבר. בית המשפט יכול להגיע למסקנה כי יש להשית עונש אחד כולל לאירועים כולם (ראה בעניין זה : [ע"פ 8641/12](http://www.nevo.co.il/case/5573417) **סעד נ' מדינת ישראל** ; [ע"פ 4910/13](http://www.nevo.co.il/case/13093721) **ג'אבר נ' מדינת ישראל להלן: "עניין ג'אבר")**). בעניין ג'אבר קבע בית המשפט העליון, כי עבירות שיש ביניהן קשר ענייני הדוק ושניתן לקבוע כי מדובר במסכת עבריינית אחת ייחשבו לאירוע אחד. כתב האישום בתיק העיקרי שהנאשם הורשע על פי עובדותיו מתאר השתלשלות אירועים ומספר עבירות אותן ביצע הנאשם כלפי המתלוננת. יחד עם זאת מדובר במסכת עבריינית אחת. משכך, אקבע מתחם עונש כולל בגין מכלול מעשיו של הנאשם. לצד האמור, יש ליתן את הדעת לכך שכל מעשה או עבירה יזכו להתייחסות ראויה במסגרת גזירת העונש. אפנה לעניין זה ל[עפ"ג (מחוזי באר שבע) 39844-08-13](http://www.nevo.co.il/case/7971983) **מדינת ישראל נ' פאיז אבו רקייק**, (26.12.2013)).

לפיכך, באשר לכתבי האישום בתיק הצרוף 1 ותיק הצרוף 2 הרי שאני סבורה שמדובר במסכת עובדתית אחת ועל כן יש לקבוע כי ני התיקים הללו מהווים אירוע אחד בגינו יש לקבוע מתחם עונש אחד. אשר על כן, התיק העיקרי מהווה אירוע אחד בגינו יש לקבוע מתחם עונש ותיקי צרוף 1 ו – 2 מהווים שניהם אירוע אחד בגינו יש לקבוע עונש נפרד. בסופו של יום יקבע עונש כולל אחד בגין כל התיקים בהם הורשע הנאשם.

1. **הערכים החברתיים** שנפגעו מביצוע העבירות בתיק העיקרי כלפי המתלוננת הם זכות המתלוננת לשלמות גופה ובריאותה ולביטחונה האישי .
2. נסיבות ביצוע העבירות בתיק זה מלמדות על התנהגות אלימה, משפילה ומבזה של המתלוננת. שמעתי עמדתה הסלחנית של המתלוננת, אך אין בכך כדי להפחית מהפגיעה הקשה בערכים חברתיים מוגנים גם אם לכאורה המתלוננת והנאשם מצהירים על כוונתם לחיי זוגיות משותפים.
3. מדיניות הענישה בעבירות אלימות במשפחה בעלת מנעד רחב. אפנה לעניין זה לפסיקה רלוונטית לטעמי לענייננו:

ל[ע"פ 9074/12](http://www.nevo.co.il/case/5610792) **מדינת ישראל נ' מחמוד אבו חמד**, שם דובר על עבירות אלימות כלפי בת זוג שנמשכו על פני תקופה של שש שנים באלימות קשה וחמורה של התעללות פיסית ונפשית. התיק נוהל בבית המשפט המחוזי שהשית עונש של 18 חודשי מאסר בפועל, בית המשפט העליון החמיר בענישה והשית בין היתר עונש של 30 חודשי מאסר בפועל.

עוד אפנה ל[ע"פ (ירושלים) 4337/09](http://www.nevo.co.il/case/1578517) – **זגורי נ' מדינת ישראל**, נאשם הורשע בערכאה דיונית לאחר שמיעת ראיות כשבית המשפט ציין כי מדובר במקרה יוצא דופן בחומרתו ולנאשם הרשעה קודמת בעבירה של חבלה חמורה וכליאת שווא והשית על הנאשם עונש של ארבע שנות מאסר. הנאשם חנק את המתלוננת, כיבה עליה סיגריה וכאשר המתלוננת ניסתה להימלט מהרכב בו השניים שהו, אחז אותה בידיה והיכה אותה. המתלוננת נמלטה מהרכב והסתתרה בחניון אוטובוסים עד שהגיעו כוחות משטרה. ערכאת הערעור הקלה בעונשו של הנאשם וגזרה עליו עונש של שלוש שנות מאסר.

1. ב[ת"פ (פ"ת) 48414-09-13](http://www.nevo.co.il/case/10465683), **מדינת ישראל נ' פלוני** (5.1.14) - הורשע הנאשם בביצוע עבירה של תקיפה הגורמת חבלה של ממש, כאשר היכה את המתלוננת בפניה, וכן גרם לסימן כחול בידה. כמו כן, הורשע הנאשם בעבירת איומים. הנאשם נידון ל-5 חודשי מאסר בפועל.
2. רע"פ 3469/15 **קוטוב נ' מדינת ישראל** (21.5.15) דחה בית המשפט העליון בקשה לרשות ערעור של המבקש, שהורשע בגין עבירות אלימות כלפי אשתו והיזק בזדון. במקרה זה דובר בשני מקרי אלימות, כאשר במקרה הראשון המבקש סטר בפניה של המתלוננת וגרם לה לשטף דם ליד עינה ולחתך בשפה, ובמקרה הנוסף הצליף עם חגורה בישבנה של המתלוננת. בית המשפט קמא קבע שני מתחמים זהים בגין כל אירוע אלימות וחפף אותם. **המתחם שנקבע הוא בין 8 ל- 18 חודשי מאסר בפועל, ועונשו של המשיב נגזר ל- 10 חודשי מאסר בפועל**. בית המשפט המחוזי דחה את ערעורו של המבקש וכך גם נדחתה בקשת רשות ערעור.
3. [רע"פ 3077/16](http://www.nevo.co.il/case/21473830) **פלוני נ' מדינת ישראל** (2.5.16). במקרה זה המבקש דחף את המתלוננת לעבר המיטה, "משך בשערה, סובב את גופה, וכופף את גופה לעבר הרצפה בעודו אוחז בצווארה". **בית המשפט קמא קבע כי מתחם העונש ההולם נע בין מאסר לתקופה קצרה ל- 14 חודשי מאסר וגזר על הנאשם עונש של 6 חודשי מאסר בפועל.**

ת"פ [31062-04-15](http://www.nevo.co.il/case/20206939)  **מדינת ישראל נ' מרדאוי** (7.7.15). המשיב הורשע בעבירה של תקיפה סתם ואיומים. המשיב תקף את בת זוגו בכך שדחף אותה, הפעיל אותה ארצה ולאחר מכן איים עליה וכל זאת כשהיא בהריון. בית **המפשט קמא קבע כי מתחם העונש ההולם נע בין 3 ל- 10 חודשי מאסר בפועל וגזר על הנאשם עונש של 6 חודשי מאסר שירוצו בע"ש**. בנוסך הפעיל בית המשפט קמא עונש של מאסר על תנאי בן 6 חודשים באופן חופף לעונש בגין תיק זה. בית המשפט המחוזי קיבל את ערעור המדינה והחמיר בעונשו של הנאשם, באופן שקבע כי יש להפעיל את מאסר על תנאי חלקו במצטבר וחלקו בחופף, **כך שבסופו של יום נגזר על המשיב לרצות עונש של 9 חודשי מאסר בפועל**.

1. [עפ"ג (חי) 33615-05-13](http://www.nevo.co.il/case/7843940) **ג' נ' מדינת ישראל** (23.7.13). המערער תקף את המתלוננת, בת זוגו, בכך שחנק אותה, הפעילה ארצה וחבט בישבנה ואף איים עליה שיהרגה, במידה ותפנה למשטרה. בית המשפט קמא קבע כי מתחם העונש ההולם **נע בין 8 ל- 20 חודשי מאסר בפועל, גזר על הנאשם 13 חודשי מאסר בפועל והפעיל מאסר על תנאי בר הפעלה של 12 חודשים באופן מצטבר, כך שבפועל על המערער נגזר לרצות עונש של 25 חודשי מאסר**. בית המשפט המחוזי דחה את ערעורו של המערער.
2. [ת.פ.16195-02-15](http://www.nevo.co.il/case/20069387) **מדינת ישראל נ' עמאש** (28.4.15). במקרה זה הורשע הנאשם בתקיפת אשתו באמצעות מקל וגרימת חבלות של ממש. בית המשפט קבע כי מתחם העונש ההולם **נע בין 8 ל- 18 חודשי מאסר בפועל, וגזר על הנאשם עונש של 9 חודשי מאסר**.
3. [עפ"ג (חיפה) 10803-06-14](http://www.nevo.co.il/case/16980978) **קונסטנטין פייבשובסקי נ' מדינת ישראל** (7.7.14). במקרה זה גזר בית משפט השלום על הנאשם **עונש של 8 חודשי מאסר** בפועל בגין אירוע אלימות כלפי בת זוגו, במהלכו הכה הנאשם בפניה של המתלוננת עם רצועה שנועדה לכלב ולאחר מכן היכה אותה במכות אגרוף בעין ובחזה, וכתוצאה מכך נגרמו למתלוננת המטומה סביב העין ונפיחות. בנוסף, במהלך האירוע הנאשם שבר במכת אגרוף דלת זכוכית של המעלית, שם החל האירוע. בית המשפט המחוזי בדחיית הערעור הדגיש כי הנאשם הורשע בגין עבירת אלימות אחרת כחודש לפני ביצוע העבירה הנוכחית. בקשת רשות ערעור שהוגשה על ידי הנאשם נדחתה ([רע"פ 4968/14](http://www.nevo.co.il/case/17061809)).
4. בע"פ (מח' מרכז) [25020-02-13](http://www.nevo.co.il/case/6272991)  **שמואל לוי נ' מדינת ישראל** (5.5.2013) נדחה ערעור המערער, שהורשע לאחר שמיעת הוכחות בביצוע עבירה של תקיפת בת זוג הגורמת חבלה של ממש, בכך שהכה את בת זוגו באגרופו בידה וגרם לה סימן כחול ביד. על הנאשם, ללא עבר פלילי, הוטלו **6 חודשי מאסר בפועל לריצוי בעבודות שירות** ומאסר מותנה.
5. ב[ע"פ (חי) 6003-11-10](http://www.nevo.co.il/case/4534369) **דריאבין נ' מדינת ישראל** (13.1.2011) התקבל חלקית ערעורו של המערער, אשר הורשע על יסוד הודאתו בביצוע עבירה של תקיפת בת זוג הגורמת חבלה של ממש, בכך שאחז בשערות ראשה ובידה של המתלוננת וגרם לה סימנים כחולים בזרועותיה. בנוסף דחף המערער את בנו והפילו. על המערער, ללא עבר פלילי, הטיל בית המשפט קמא עונש של **5 חודשי מאסר לריצוי בעבודות שירות**, **10 חודשי מאסר על תנאי ופיצוי**. בית המשפט המחוזי קיצר את תקופת המאסר המותנה באופן חלקי ביחס לעבירות אלימות מסוג עוון.
6. [רע"פ 7951/10](http://www.nevo.co.il/case/6117138) **גוני ניב נ' מדינת ישראל** – נאשם הורשע בעבירות של תקיפה סתם כלפי בת זוג ואיומים בכך שהנאשם השמיע איומים כלפי בת זוגו, סטר לה בפניה ולאחר מכן נטל סכין, הצמידו לצווארה ואיים עליה כי יהרוג אותה ובהמשך החל רודף אחריה כשסכין בידו תוך השמעת איומים על חייה. תסקיר שירות המבחן שהתקבל בעניינו היה שלילי וכן עברו הפלילי של הנאשם אינו נקי. על הנאשם נגזרו 10 חודשי מאסר בפועל.
7. [רע"פ 977/16](http://www.nevo.co.il/case/20945724) מוטי דיין נ' מדינת ישראל – נאשם הורשע בבית המשפט השלום בעבירות של תקיפה סתם, היזק לרכוש ועבירות איומים ובית המשפט קבע מתחם ענישה שבין 12 חודשי מאסר בפועל ועד ל – 36 חודשי מאסר בפועל וגזר את עונשו של הנאשם ל – 24 חודשי מאסר בפועל. בית המשפט המחוזי הפחית בעונשו של הנאשם ל – 18 חודשי מאסר בפועל כאשר זקף גם לחובתו את עברו הפלילי המכביד.
8. לאחר שנתתי דעתי למכלול השיקולים הרלוונטיים, הנוגעים לנסיבות העבירות והמעשים, ובשים לב למדיניות הענישה במקרים דומים, הריני לקבוע כי במקרה הנדון בנסיבות התיק העיקרי **נע מתחם העונש ההולם בין 9 חודשי מאסר ועד לעונש של 24 חודשי מאסר בפועל ברף העליון וכל זאת לצד ענישה נלווית.**
9. הערכים החברתיים שנפגעו כתוצאה ממעשי הנאשם בתיק הצרוף 1 ותיק הצרוף 2 במקרה דנן,הם הגנה על הציבור מפני הנזקים הישירים והעקיפים אשר נגרמים עקב עבירות סמים.

פסיקת בתי המשפט הדגישה את נזקי הסחר בסמים והעבירות הנלוות לסחר בסמים ולעניין זה יפים דברי כב' השופט י. עמית ב[ע"פ 3172/13](http://www.nevo.co.il/case/6987521) **סואעד נ' מדינת ישראל** (6.1.14):

"על פגיעתן הרבה של עבירות הסמים ועל תפקידו של בית המשפט במאבק בנגע הסמים לצד גורמים וגופים נוספים, עמד בית משפט זה פעמים רבות... אין ספור מילים נאמרו בדבר הצורך להכות בכל אחת ואחת מחוליות הפצת הסם... המאבק בנגע הסמים הוא סיזיפי ואל לנו להשלות את עצמנו כי ענישה מכבידה תביא לחיסול הנגע. כל עוד יהיה ביקוש לסמים יהיה גם היצע, כך גם בישראל וכך במדינות הים. אך המאבק אינו חסר תוחלת. גם אם לא ניתן לחסל את נגע הסמים לחלוטין, ניתן גם להקטין את היקפו ולצמצם את נזקיו".

וגם ראה דבריו של כב' השופט הנדל ב[ע"פ 972/11](http://www.nevo.co.il/case/5738608) **מדינת ישראל נ' יונה** (4.7.12):

"את נגע הסמים יש לעקור מן השורש. ייצור, הפצה, סחר וכמובן גם שימוש בסמים – כל אלו מסבים נזק עצום. הנזק נגרם לא רק למעגל הסגור של המעורבים הישירים בביצוע העבירות, אלא גם לחברה בכללותה."

1. העובדה כי במרבית העסקאות דובר בסחר בסם מסוג קנבוס אשר נחשב "סם קל" אין בה להפחית מחומרת העבירות (לעניין זה ראה [ע"פ 170/07](http://www.nevo.co.il/case/5681787) **מטיס נ' מדינת ישראל** (19.11.07) ו[ע"פ 2596/18](http://www.nevo.co.il/case/23827604) **כפיר זנזורי נגד מדינת ישראל** (12.8.18),פסקה 8, וראה גם [רע"פ 8759/21](http://www.nevo.co.il/case/28190928) **קסלר נ' מדינת ישראל** (23.12.21): "סם הקנבוס הוא סם מסוכן, והוראת המחוקק לעניין זה היא הדין הנוהג והמחייב. כל עוד לא נקבע אחרת, התפיסה לפיה קנבוס הוא בגדר "סם קל" ודינו שונה מדינם של סמים אחרים נעדרת אחיזה בדין...").
2. בחינת **מידת הפגיעה בערך המוגן** מובילה למסקנה כי הפגיעה בערך המוגן משמעותית וזאת בשים לב בריבוי עבירות של סחר בסם בכמויות שונות, כלפי מספר אנשים שונים. מדובר בעבירות שבוצעו תוך תכנון מוקדם והיערכות לצורך הוצאת התכנית העבריינית מכוח אל הפועל. יחד עם זאת יש לציין כי מדובר בארבע עבירות של סחר בסמים ועבירה אחת של החזקת סמים לשימוש עצמי ככל שהדבר נוגע בתיק הצרוף 1 ובתיק הצרוף 2 מדובר בעבירה של החזקת סמים לשימוש עצמי ביחס לסם מסוכן מסוג קנבוס וכן שברי טבליה של MDMA.
3. בחינת **מדיניות הענישה הנוהגת** מעלה כי במקרים דומים הוטלו על נאשמים עונשים במנעד רחב כמפורט להלן:

ב[רע"פ 6160/18](http://www.nevo.co.il/case/24943632) **רפאל מרואני נ' מדינת ישראל** (5.9.18), המבקש הורשע בעבירות של סחר בסם מסוכן. המבקש מכר סם מסוג קנבוס לשוטר בארבעה מועדים שונים, בכמות כוללת של 29.05 גרם בתמורה לסכום מצטבר של 2,500 ₪. בנוסף, מכר המבקש בשלושה מועדים שונים סם מסוג חשיש במשקל של גרם אחד בכל מועד בתמורה לסך מצטבר של 300 ₪. בית משפט השלום קבע כי **מתחם העונש ההולם בגין עבירות הסמים שלעיל נע בין 6 ל- 18 חודשי מאסר בפועל**. בנוסף, המבקש צירף תיק נוסף, במסגרתו הורשע בהחזקת סמים שלא לצריכה עצמית, הפרת הוראה חוקית ועבירות נוספות, כאשר עבירות אלו בוצעו על ידו תוך כדי ניהול התיק הראשון. בגין שני התיקים הושת על המבקש עונש של 10 חודשי מאסר בפועל וענישה נלווית. בית משפט מחוזי קיבל את ערעור המדינה וגזר על המבקש עונש של 17 חודשי מאסר בפועל. בקשת רשות ערעור שהוגשה לבית משפט עליון נדחתה.

ב[עפ"ג 70430-01-20](http://www.nevo.co.il/case/26407216) **נאור עוזיאל נ' מדינת ישראל** (21.5.20) המערער הורשע בארבע עבירות של סחר בסם מסוכן מסוג קנבוס וחשיש. המערער הורשע גם בעבירה של החזקת סם מסוכן מסוג חשיש לצריכה עצמית. בית משפט השלום קבע כי **מתחם עונש ההולם נע בין מספר חודשי מאסר שניתן לבצע בעבודות שירות ל- 18 חודשי מאסר לצד ענישה נלווית.** המערער בעל עבר פלילי. בית משפט שלום מצא לסטות ממתחם העונש ההולם שקבע בשל שיקולי שיקום. על המערער נגזר עונש של 3 חודשי מאסר לריצוי בעבודות שירות, וענישה נלווית. ערעור שהוגש על ידי המערער לבית המשפט המחוזי נדחה.

ב[רע"פ 3627/13](http://www.nevo.co.il/case/7012287) **שדה נ' מדינת ישראל** (22.5.13), נדחתה בקשת רשות ערעור של נאשם, אשר הורשע בשתי עבירות של סחר בסמים. הנאשם מכר לשני אחרים סם מסוג קנבוס במשקלים של 0.8 גרם ו- 1 גרם תמורת 80 ש"ח, בכל הזדמנות. הנאשם בעל עבר פלילי, נידון לשבעה חודשי מאסר בפועל.

ב[עפ"ג (מח' חי') 39261-10-13](http://www.nevo.co.il/case/8448705) **מדינת ישראל נ' הולצמן** (30.12.13) נדחה ערעור המדינה נגד קולת עונשם של שלושה נאשמים אשר הורשעו בעבירות של סחר בסם ותיווך בסם. המכירות בוצעו על פני תקופה של מספר שנים סמים מסוג חשיש בכמויות שונות. נאשם 1 - בעל עבר פלילי וריצה מאסר בעברו נידון ל- 8 חודשי מאסר. נאשם 2 - לחובתו עבר מכביד בתחום הסמים נידון ל- 24 חודשי מאסר. נאשם 3 - צעיר, נעדר עבר פלילי נידון ל- 6 חודשי עבודות שירות.

ב[ת"פ (רמ') 26709-06-14](http://www.nevo.co.il/case/17011278) **מדינת ישראל נ' ישראלוב** (26.10.14), הורשע נאשם בשלושה אישומים של סחר בסם בכך שמכר בשלוש הזדמנויות שונות סם מסוג חשיש במשקלים של 7.54 גרם, 21 גרם ו- 9.4 גרם, לסוכנת משטרתית בנסיבות חברתיות. הנאשם בעל עבר פלילי בעבירות אלימות נידון ל- 11 חודשי מאסר בפועל.

ב[ת"פ (רשל"צ) 40168-05-14](http://www.nevo.co.il/case/16948699) **מדינת ישראל נ' חרבי** (6.4.16),הורשעו הנאשמים בריבוי עבירות של סחר בסמים, החזקת סמים לצריכה עצמית והחזקת כלים להכנת סם מסוכן. הנאשמים סחרו בסמים עשרות פעמים, באירועים שונים. נאשם 1 - נקבע בהסדר טיעון 6 חודשי עבודות שירות בהתחשב בכך שאין לו עבר פלילי ושהוא נמצא בהליכי שיקום מתקדמים. נאשם 2 - בעל עבר פלילי, אינו יכול לבצע עבודות שירות בשל מצבו הרפואי ואין אפיק טיפולי , נדון ל-12 חודשי מאסר בפועל.

ב[ת"פ (פ"ת) 44321-09-11](http://www.nevo.co.il/case/4626995) **מדינת ישראל נ' איפרגן** (1.2.12), הורשע נאשם בשתי עבירות של סחר בסם מסוכן ובעבירה של ניסיון לסחר מסוכן. הנאשם סחר בשתי הזדמנויות בסם מסוג חשיש במשקל של כ- 5.6 וכן במשקל שאינו ידוע תמורת 200 ₪ וכן ניסה לסחור בהזדמנות נוספת שלא צלחה. הנאשם נעדר עבר פלילי, בעל משפחה וילדים קטנים. נידון ל- 8 חודשי מאסר בפועל.

ב[ת"פ (פ"ת) 26762-06-14](http://www.nevo.co.il/case/17011345) **מדינת ישראל נ' טהאהא** (11.06.15), הורשע נאשם על פי הודאתו, בשתי עבירות של סחר בסמים מסוכנים. הנאשם מכר בשתי הזדמנויות שונות לסוכנת משטרתית סמים מסוכנים מסוג חשיש במשקל של 0.48 גרם ו-2.99 גרם. הנאשם נידון ל-6 חודשי עבודות שירות.

ב[ת"פ (רמ') 21873-05-14](http://www.nevo.co.il/case/16927083) **מדינת ישראל נ' דהאן** (06.09.15), הורשע נאשם בהתאם להודאתו בעבירות של החזקת סמים שלא לצריכה עצמית, החזקת כלים להכנת סם שלא לצריכה עצמית וסחר בסמים. על פי המתואר, הנאשם מכר בארבעה מועדים שונים לאחר מנת סם מסוג חשיש במשקל שאינו ידוע במדויק. בנוסף, הנאשם החזיק במקומות שונים חשיש במשקל של 248 גרם. הנאשם נידון ל-6 חודשי עבודות שירות.

ב[ת"פ (י-ם) 54706-01-13](http://www.nevo.co.il/case/5642705) **מדינת ישראל נ' חביב** (09.09.13), הורשע נאשם שמכר בארבע הזדמנויות שונות סמים מסוג חשיש במשקלים של 6.4 גרם, 5.38 גרם, 3.98 גרם, וכן אצבע חשיש בכמות לא ידועה. הנאשם נידון ל-6 חודשי עבודות שירות.

ב[ת"פ (י-ם) 39699-03-13](http://www.nevo.co.il/case/6850525) **מדינת ישראל נ' ממן** (12.11.14), הורשע נאשם בחמישה אישומים של סחר בסמים. הנאשם מכר בארבעה מועדים שונים סם מסוג קנבוס בכמויות קטנות ובהזדמנות נוספת סם מסוג מריחואנה לסוכן משטרתי. הנאשם צעיר, נעדר עבר פלילי. נידון ל- 6 חודשי עבודות שירות.

ב[ת"פ (רמ') 49401-08-15](http://www.nevo.co.il/case/20535175) **מדינת ישראל נ' יהל** (22.5.16), הורשע נאשם בריבוי עבירות של סחר בסמים והחזקת סמים לצריכה עצמית. הנאשם סחר ב-12 הזדמנויות שונות בסמים מסוג קנאבוס במשקלים של כ-5 גרם לאירוע. לנאשם עבר פלילי מועט, נדון ל-6 חודשי עבודות שירות.

ב[ת"פ (נת') 6553-05-14](http://www.nevo.co.il/case/16908139) **מדינת ישראל נ' זרחאי** (25.10.15), הורשע הנאשם בריבוי עבירות של סחר בסמים, הספקת סמים, החזקה ושימוש בסמים שלא לצריכה עצמית ובהחזקת כלים להכנת סם מסוכן. הנאשם סחר בסמים עשרות פעמים, במשך תקופה ארוכה ובכמויות גדולות. נקבע כי לאור הליכי השיקום שהנאשם החל, יש לסטות ממתחם הענישה, ולהעמיד את עונשו של הנאשם על 6 חודשי עבודות שירות.

ב[ת"פ (פ"ת) 40701-10-14](http://www.nevo.co.il/case/18117030) **מדינת ישראל נ' אוחיון** (09.07.15), הורשע נאשם בעבירות של סחר בסמים, החזקת סם שלא לצריכה עצמית והחזקת תחמושת. הנאשם מכר כמויות קטנות של סם מסוג חשיש בשלוש הזדמנויות שונות, החזיק שלא לשימוש עצמי כ-30 גרם חשיש וקנבוס וכן החזיק ב-3 מחסניות וב-12 כדורי רובה. הנאשם נעדר עבר פלילי נידון ל-5 חודשי עבודות שירות.

[ת"פ (קריות) 3673-04-18](http://www.nevo.co.il/case/23840265) **מדינת ישראל נ' שי שאול** (16.4.19), הורשע נאשם בעשר עבירות של סחר בסמים. הנאשם נדון ל9 חודשי עבודות שירות בשל הליך שיקומי מוצלח.

[ת"פ (רמ') 50774-11-15](http://www.nevo.co.il/case/20746710) **מדינת ישראל נ' נוי אורסולה** (2.4.17) , הורשע נאשם בין היתר באחת עשרה אישומים של סחר בסמים ועוד שני אישומים שעניינם גידול סם מסוכן ושימוש בסם לצריכה עצמית , נקבע מתחם ענישה שנע בין 6 ל – 24 חודשי מאסר בפועל. על הנאשם הושת עונש של 6 חודשים בעבודות שירות בשל הליך טיפולי מוצלח.

1. **לאור האמור לעיל, בהתחשב בנסיבות ביצוע העבירות ובשים לב למדיניות הענישה הנהוגה, אני קובעת כי מתחם העונש ההולם ביחס לשני תיקי הצרוף נע בין 8 חודשי מאסר ל – 20 חודשי מאסר בפועל בצירוף ענישה נלווית.**
2. לא מצאתי כי יש מקום לחרוג ממתחם העונש ההולם לא לקולא ולא לחומרא, בהעדר ראיות לאפיק שיקומי בעניינו של הנאשם. מתסקיר שירות המבחן עולה כי שירות המבחן אינו ממליץ על שילובו של הנאשם בהליך טיפולי ונראה כי הנאשם אף אינו מביע נזקקות טיפולית.
3. לצורך קביעת עונשו של הנאשם בתוך מתחמי העונש ההולם, הבאתי בחשבון את העובדה שהנאשם הודה בכל העבירות שיוחסו לו בשלושת כתבי האישום ולקח אחריות מלאה על מעשיו. כמו כן נתתי משקל לנסיבותיו האישיות של הנאשם כעולה מתסקירי שירות המבחן. שמעתי עמדתה הסלחנית של המתלוננת ואולם אין בכך כדי להוות שיקול לקולא אלא ששיקולי הרתעה גוברים במקרה זה. לחומרא לקחתי בחשבון את העובדה שלנאשם עבר פלילי הכולל הרשעות בעבירות מגוונות כאשר הרשעתו האחרונה של הנאשם מיום 23.11.2010 בעבירה של החזקת סמים לצריכה עצמית. יחד עם זאת אינני סבורה שיש לקבוע את העונש בתחתית המתחם אותו קבעתי וזאת על רקע היעדר אופק שיקומי, התייחסותו של הנאשם לעבירות, והצורך בהרתעה בעבירות מושא כתבי האישום בתוך מתחם הענישה. לעניין זה אפנה ל[ע"פ 8017/20](http://www.nevo.co.il/case/27171364) **מדינת ישראל נ' גריפאת** (22.12.2020)).

ביחס למיקום עונשו של הנאשם בתוך מתחם העונש ההולם בתיק העיקרי הרי שבעברו הפלילי של הנאשם גם עבירות אלימות אך יצוין כי מדובר בעבירות בעברו הרחוק של הנאשם. לפיכך, משיקולי הרתעה (קל וחומר כאשר הנאשם והמתלוננת מצהירים על זוגיות והמשך חיים משותפים) אני סבורה שלא ניתן למקם את עונשו ברף התחתון של מתחם העונש ההולם אותו קבעתי.

ביחס לעבירות הסמים הרי שאני סבורה לאור עברו הפלילי של הנאשם וכן האמור בתסקיר שירות המבחן על עיסוקו האינטנסיבי של הנאשם בעבירות סמים הרי שיש מקום ליתן משקל לשיקולי הרתעה בתוך המתחם.

1. **אשר על כן ולאחר שאני סבורה שיש לתת עונש כולל על כל העבירות בהן הורשע הנאשם אני גוזרת על הנאשם את העונשים הבאים:**

**בגין התיק העיקרי אני גוזרת על הנאשם עונש של 12 חודשי מאסר בפועל.**

**בגין תיקי הצרוף 1 ו – 2 אני גוזרת על הנאשם עונש 14 חודשי מאסר בפועל.**

**שני העונשים ירוצו במצטבר זה לזה באופן ש- 12 חודשי מאסר,מעונש המאסר בתיקי הצרוף ירוצה במצטבר. ולאור נסיבותיו של הנאשם והעובדה שבקרוב יהפוך לאב ונסיבות המתלוננת אני מורה שחודשיים ירוצו בחופף לעונש.**

**סך הכל ירצה הנאשם עונש של 24 חודשי מאסר בפועל בניכוי ימי מעצרו של הנאשם מיום 23.6.20 ועד ליום 8.7.20 וכן מיום 6.6.22 ועד למועד מתן גזר הדין.**

**מאסר על תנאי בן 8 חודשים למשך 3 שנים מיום שחרורו, והתנאי הוא שהנאשם לא יעבור בתקופת התנאי עבירה בניגוד ל**[**פקודת הסמים המסוכנים**](http://www.nevo.co.il/law/4216) **מסוג פשע ויורשע בגינה.**

**מאסר על תנאי בן 6 חודשים למשך 3 שנים מיום שחרורו של הנאשם, והתנאי הוא שהנאשם לא יעבור בתקופת התנאי כל עבירת אלימות כלפי בן זוג , לרבות עבירת איומים כלפי בן זוג ויורשע בה.**

**קנס בסך 3,000 ₪ או 30 ימי מאסר תמורתו. הקנס ישולם עד ליום 1.6.23**

**לא מצאתי לנכון להשית קנס כספי או פיצוי כספי בגין התיק העיקרי.**

**אני פוסלת את הנאשם מלהחזיק או לקבל רישיון נהיגה למשך 12 חודשים מיום שחרורו ובמצטבר לכל עונש פסילה שהוטל על הנאשם בתיקים אחרים . הנאשם הצהיר כי אין לו רישיון נהיגה ועל כן אין צורך בהפקדת רישיון הנהיגה והמזכירות תפעל בהתאם ותעדכן את משרד הרישוי.**

**5129371אני מורה על פסילה על תנאי למשך 6 חודשים מלהחזיק או לקבל רישיון נהיגה וזאת למשך 3 שנים מיום שחרורו, והתנאי הוא שהנאשם לא יעבור בתקופת התנאי עבירה בניגוד ל**[**פקודת הסמים המסוכנים**](http://www.nevo.co.il/law/4216) **ויורשע בגינה.**

**54678313ניתן בזאת צו להשמדת הסמים בתום תקופת הערעור.**

**זכות ערעור בתוך 45 יום לבית המשפט המחוזי .**

**ניתן היום, כ"ד כסלו תשפ"ג, 18 דצמבר 2022, בנוכחות הצדדים.**

סימי פלג קימלוב 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)