|  |  |
| --- | --- |
| **בית משפט השלום בבאר שבע** | |
| ת"פ 54723-06-22 מדינת ישראל נ' אבו חמיד |  |

|  |  |  |
| --- | --- | --- |
| לפני | **כבוד השופט אריה דורני-דורון** | |
| בעניין: | **המאשימה** | **מדינת ישראל**  **ע"י ב"כ עוה"ד** **גל** **קנדלקר דהאן** |
|  | **נגד** | |
|  | **הנאשם** | **קאיד אבו חמיד**  **ע"י ב"כ עוה"ד מוני בן מוחה** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

|  |
| --- |
| **גזר דין** |

**אקדמות מילין :**

***"סמים הם מאבות החולי החברתי בן דורנו ומזמן. אם רצית להרוס חברה בריאה טע בה גידולי חולי הרסני זה. די בכך כדי להביאה אל עברי פי פחת. אויבי כל אומה לא צריכים לנצחה במטוסים שריון ופגזים יקרים. מספיקה מנה להריח לבלוע אולי מחט. מספיק שנעריה ונערותיה אנשיה ומשפחותיה יהיו מכורים. מי שמכור - ימכור את אביו ואמו מולדתו ומדינתו, את ילדיו שלו. מי שמכור ולא ידע זאת עד כלאו, יפגע, יבזוז, ינצל, יימכר לעבדות מינית או אחרת מתחנן למנה, מתחייב לשתיים, וחוטף מנה אחת אפיים. תחילתם בקלים וסופם באובדן ועלפון חושים. עבירות רכוש, אלימות ומין. גם ליודעי דת ודין . הפיתוי עצום. הריק קסום. הכסף קל. החוב כבד. תאבד נערה חושיה וחייה באובדן שליטה, תאבד משפחה יקיריה במאבק ארגוני פשיעה ומפגן שליטה. ברוב עם. מעגל שוטה קם. מעגל סמים רחוק מקסמים. גרם פה וגרם שם. הבור ריק יש בו סם. תחילתו בפשיעה, סופו בהרשעה. הסקרנות מהשטן. הדוד סם. הרס אדם וכל עם."***

**האישום דנן :**

1. בתאריך 02/04/24 הנאשם הורשע על פי הודאתו בעובדות כתב אישום מתוקן, בעבירה של **החזקה בסמים שלא לצריכה עצמית** – עבירה לפי [סעיף 7(א)+7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג-1973.
2. בהתאם לעובדות כתב האישום המתוקן, החזיק הנאשם, בתאריך 31/10/21 בסמוך לשעה 23:50, ברחוב הפלמ"ח 76, בבאר שבע, ברכב מסוג טויוטה טורקיה, ל.ז. 05586232 (להלן: "הרכב"), בתא המטען של הרכב, בסם מסוכן מסוג קנבוס במשקל 120 גרם נטו, שלא לצריכתו העצמית, וזאת ללא היתר כדין או רישיון מאת המנהל, הכל כאמור בכתב האישום המתוקן.

**תמצית חוות דעת ממונה:**

1. **מחוות דעת הממונה על עבודות השירות**, שהתקבלה בעניינו של הנאשם ביום 18.2.25, עולה כי הנאשם מתאים לביצוע עבודות שירות.

**הראיות לעונש:**

1. **ב"כ המאשימה הגישה טיעונים לעונש אשר סומנו ת/3.; רישום פלילי להוכחת מאסר מותנה חב הפעלה ב**[**ת.פ. 47189-05-20**](http://www.nevo.co.il/case/26690707) **מיום 16/02/21 אשר סומן ת/1. ; התחייבות בת הפעלה אשר סומנה ת/2.**

**תמצית טיעוני המאשימה:**

**5. המאשימה טענה לפגיעה בערכים המוגנים כדלקמן:** הגנה על שלום ובריאות הציבור מפני פגיעתם הקשה של סמים מסוכנים ומניעת נזקים כלכליים וחברתיים עקיפים. לעניין זה הפנתה לפסיקת בית המשפט העליון **ב**[**ע"פ 3117/12**](http://www.nevo.co.il/case/5583030) **ארביב נ' מדינת-ישראל (טרם פורסם 06/09/12).**

6. **מידת הפגיעה של הנאשם בערכים המוגנים**, אינה קלה כלל ועיקר ומדובר בהחזקה של סם מסוכן מסוג קנבוס וכי מדובר בכמות גדולה העולה לכדי פי כ-8 מהכמות שהוגדרה בפקודת הסמים ככמות אשר ממנה תיחשב החזקה שלא לצריכה עצמית, וכי מכמות זו ניתן להפיק מספר רב של מנות סם.

7. מדיניות הענישה הנוהגת הינה ליתן בכורה לשיקולי ענישה בדמות של גמול והרתעה על פני שיקול השיקום ונסיבותיו האישיות של הנאשם והפנתה ל[ע"פ 3820/09](http://www.nevo.co.il/case/5917767) **מדינת ישראל נ' אוחיון.** [**ע"פ 746/86**](http://www.nevo.co.il/case/17941065) **מדינת ישראל נ' קדוש ואח'.**

8. העונש לסוחרי סמים, הוא עונש מאסר בפועל, כאשר שיקוליו האישיים של העבריין  ***"חייבים לסגת מפני השיקולים של טובת הכלל"***כך צוטט מ[ע"פ 966/94](http://www.nevo.co.il/case/17932979) בעניין אלי אמזל.

9. מתחם העונש ההולם נע בין 6 חודשי מאסר ברף הנמוך שניתן לבצעם בעבודות שירות ל 12 חודשי מאסר בפועל ברף העליון. כמפורט בת/3.

10. לזכות הנאשם יש לזקוף העובדה שהודה במיוחס לו וחסך זמן שיפוטי יקר, אך יחד עם זאת חומרת העבירה המיוחסת לו, ונפיצותה, יש לבכר את שיקולי הגמול וההרתעה על פני שיקולי שיקומו ולפיכך, יש להשית על הנאשם עונש בשליש התחתון של מתחם העונש ההולם אך שלא בתחתיתו, מאסר מותנה ארוך ומרתיע, קנס כספי, פסילת רישיון נהיגה בפועל ועל תנאי, הפעלת התחייבות על סך 5,000 ₪ מ[ת.פ. 47189-05-20](http://www.nevo.co.il/case/26690707) והטלת התחייבות נוספת להימנע מביצוע עבירה.

11. ביחס למאסר המותנה, הרי שזה הוארך כבר פעם אחת כשגזר הדין המתייחס למאסר המותנה בגין עבירות סמים מסוג עוון. בענייננו מדובר במי שהורשע בעבירת סמים מסוג פשע ומדובר בעבירות חמורות יותר. לפיכך יש בכך כדי להפעיל את התנאי, היות שמדובר בעבירות חמורות יותר אין זה מתקבל על הדעת שלא להפעיל התנאי.

יתרה מכך מדובר במאסר מותנה כלפי מי שנהנה זה מכבר מהקלה בגז"ד המקורי – אשר הוארך זה מכבר – לפיכך, הוא הופך להיות חב הפעלה ו ההפעלה היא של המאסר המותנה הקצר יותר של 3 חודשים ולא של תקופה של - 9 חודשים.

תמצית טיעוני ההגנה:

13. מתחם העונש הנהוג כשמדובר בסם מסוג קנאביס, במשקל של 120 גרם, נע בין מספר חודשים קטן יותר בביצוע עבודות שירות - תקופה של חודשיים עד שלושה ומקסימום עד 9 חודשים. מדובר בסם הקל ביותר לעניין הענישה.

14. מדובר ב"ג'וינט" לפי דוח היס"מ- אשר הנאשם השליך מחלון הרכב, שהיה לשימושו העצמי, לא בשקיות או עם משקל או שקית. הנסיבות מקלות. מתחם עונש - בין מאסר מותנה ברף הנמוך ועד 6 -9 חודשי עבודות שירות.

15. קיימת רפורמה ולגליזציה שעובר הסם האמור. צוין חלוף הזמן ממועד ביצוע העבירה – מעל ל 3 שנים. המאשימה לא הגישה את כתב האישום במועד קרוב למועד העבירה.

16. הנאשם הודה כבר במענה ובדיון הראשון עובדה הפועלת לטובתו.

17. לנאשם מאסר על תנאי בגין עבירת **החזקת סם לצריכה עצמית**, אשר הוארך בגינה אולם אין מדובר במקרה דנן בעבירת החזקת סם לצריכה עצמית, אלא שלא לצריכה עצמית. נוסח הארכת המע"ת שונה מנוסח הפעלתו, לפיכך, אין מקום להפעילו, אלא במקרה בו העבירה זהה לעבירה בה הורשע ואין העבירה זהה לתיק המע"ת, לכן המבחנים להחלתו אינם מתקיימים לעניין זה.

18. ביחס להפעלת התחייבות – גם כאן ניתן להפעילה רק כאשר היא לשון ההתחייבות המתקיים במלואו לכן אם התנאי **"אם יבצע עבירה בה הורשע"** יש לדייק רק בעבירה שהורשע.

19. המע"ת ניתן בשנת 2015 והוארך בשנת 2021 **לשנה נוספת**, גם בגין עבירת צריכה **עצמית** וחודש לפני תום העבירה מושא תיק זה, ביצע הנאשם העבירה דנן.

20. המע"ת ישן **כאשר ניתן לפני 10 שנים,** ויש להתחשב בעצם הפעלתו כחב הפעלה ולכן עותר להפעלה בחופף. בסופו של יום להשית סך כולל הכול של - 3 חודשי עבודות שירות.

22. יש להתחשב בנסיבותיו האישיות של הנאשם. הנאשם נשוי ואשתו בהריון (נכון לחודש אפריל 2024 א.ד.), משפחתו תלויה בפרנסתו. עבודות שירות יאלצו את בני המשפחה להגיע לפת לחם. ענישה בעבודות שירות, תהווה ענישה כלכלית.

23. העבירה אינה בעלת אופי כלכלי.

24. העובדה לפיה הנאשם הודה כבר בעת מעצרו בשטח בפני השוטרים לא הותירה בידו אפשרות לנהל התיק על בסיס הקשיים והטענות המשפטיות.

**מתחם העונש ההולם:**

25. מתחם העונש ההולם למעשה העבירה הינו בהתאם לעיקרון ההלימה ולפיו נדרש יחס הולם בין חומרת מעשה העבירה בנסיבותיו ומידת האשם של הנאשם, לבין סוג ומידת העונש המוטל עליו. ביישום עיקרון ההלימה וקביעת מתחם העונש במקרה קונקרטי, בית המשפט יתחשב בארבעת אלה: הערך החברתי שנפגע; מידת הפגיעה בו; מדיניות הענישה הנוהגת; נסיבות הקשורות בביצוע העבירה.

**הערכים המוגנים:**

26. הערכים המוגנים בעבירות סמים : הגנה על בריאות הציבור, ועל שלומו הפיזי והנפשי מפני הנזקים הישירים והעקיפים הנגרמים עקב השימוש בסמים. חקיקת חוקי הסמים נועדה לעקור נגע הסמים מהשורש. ייצור, הפצה, סחר וכן שימוש בסמים טומנים בחובם פוטנציאל לנזק רחב, לא רק למעורבים הישירים בביצוע העבירות אלא לחברה כולה – צרכן הסמים, משפחתו, והנפגעים העקיפים מהפעילות העבריינית שנלווית פעמים רבות לעבירות הסמים.

27. נגזרות עבירה זו חולשות על תחומי החיים כולם, כמו גם המאבק והמלחמה מחויבת המציאות בנגע זה. ועדות כנסת, חקיקה לאורך השנים, ופוטנציאל האלימות, בשל הכסף הקל הנקשר לעבירה זו, מחייבים באותה מידה הגנה של ממש של החברה מפני עבירה זו והשלכותיה.

28. עבירות הסמים פוגעות גם בערכים מוגנים נוספים, שהנם שמירה על הביטחון הכללי של הציבור ועל רכושו, שכן הקשר בין שימוש בסמים לבין קשת רחבה של עבירות רכוש ואלימות הנו קשר ידוע וברור.

**מדיניות הענישה הנוהגת:**

1. פסיקת בתי המשפט מלמדת, כי במקרים שונים נקבעו מתחמי ענישה במנעד מסוים, שאינו מושפע אך ורק ממשקל הסמים, אלא גם מהנסיבות שברקע להחזקה.
2. עבירות הסמים פוגעות גם בערכים מוגנים נוספים, שהם שמירה על הביטחון הכללי של הציבור ועל רכושו, שכן הקשר בין שימוש בסמים לבין קשת רחבה של עבירות רכוש ואלימות הנו קשר ידוע וברור, ארגוני פשע מבססים לא אחת חלק מהכנסותיהם מצריכת הסמים על ידי משתמשים, ומדינות המערב מבקשות להילחם במה שעלול לפגוע פגיעה אנושה בנוער, במשפחות ובהשלכות עבריינות הסמים בכללותה.

לעניין זה ראו [ע"פ 972/11](http://www.nevo.co.il/case/5738608) **מדינת ישראל נגד יניב יונה** [פורסם במאגרים] (04.07.12):

**"את נגע הסמים יש לעקור מן השורש. ייצור, הפצה, סחר וכמובן גם שימוש בסמים - כל אלו מסבים נזק עצום. הנזק נגרם לא רק למעגל הסגור של המעורבים הישירים בביצוע העבירות, אלא גם לחברה בכללותה.."**

עוד ראו בעניין זה הדברים שנאמרו ב[רע"פ 2557/12](http://www.nevo.co.il/case/5580841) **תמם פרדי נגד מדינת ישראל** [פורסם במאגרים] (05.04.12), בהתייחסותו של בית המשפט העליון לעבירה של הפצת הסם, שהיא עבירת אחות לעבירת החזקת הסם שלא לצריכה עצמית:

**"עמדנו לא אחת על חומרתן של עבירות הפצת סמים והחשיבות בהרתעה אפקטיבית:**

**"חשיבות המלחמה בנגע הסמים ידועה לכל, והעוסקים בסחר ובתיווך בסם יידעו כי 'מלחמת החורמה בעברייני סמים נמשכת והולכת. מלחמה קשה היא, מלחמה ארוכה, והיא כמלחמת ישראל בעמלק' (**[**ע"פ 4998/95**](http://www.nevo.co.il/case/5988308) **מדינת ישראל נ' אוקטביו, פ"ד נא(3) 769, 787 השופט כתארו אז - מ' חשין)" (**[**רע"פ 1720/11**](http://www.nevo.co.il/case/5787128) **גליק נ' מדינת ישראל (לא פורסם) [פורסם במאגרים] פסקה ז')."**

ב[ת"פ (י-ם) 48938-01-15](http://www.nevo.co.il/case/18841309) מדינת ישראל נ' דוד קריכלי [פורסם בנבו] (6.6.2016) (להלן: "עניין קריכלי") צוין:

**"כידוע, נגע הסמים פוגע קשות בחברה, משחית את הגוף ואת הנפש, וגורם בדרך עקיפה אך בטוחה לעבירות רכוש, לזנות וקלקלותיה ולצורות החמורות של עבירות הרכוש, המגיעות במקרים רבים לכלל אלימות; שכן, מעבר לפגיעה במתמכרים, פיזית ונפשית, נאלצים המכורים המשועבדים להשחית עצמם, בעבירות שונות, והופכים מקרבנות הסחר לפוגעים בציבור הרחב. בתי המשפט הציבו להם מטרה לבער את אותה מכת מדינה, המכלה כל חלקה טובה".**

1. במקרה דנן, הערך החברתי אשר נפגע הינו הגנה על שלום הציבור מפני פגיעתם הקשה של סמים מסוכנים. בקביעת מתחם העונש ההולם יש להביא בחשבון גם העובדה שמדובר בסם מסוג קנבוס שאינו נמנה על קבוצת הסמים "הקשים" ושהנאשם החזיק הסם במשקל כולל של 120 גרם נטו שלא לצריכתו העצמית.
2. יובהר כי עבירת החזקת הסמים שלא לצריכה עצמית היא היבט פוטנציאלי של סחר הסמים בכוח ולא בפועל. כמו כן יצוין כי במחוז דרום וברוב פסיקות ביהמ"ש העליון ביהמ"ש רואה בחומרה את עבירות הסמים גם מסוג קנבוס, כחלק מעבירות הסמים המסוכנים, כאשר הקלים בהם הם חלק מהסיכון הכולל של כלל העבירות בתחום זה ולא אחת אף מובילים בהדרגה לסקרנות השימוש ולגלישה מתדרדרת גם לסמים הקשים בקרב בני נוער ומבוגרים.

**הענישה במקרים דומים:**

1. בעפ"ג (ב"ש) 41634-10-14 **לסרי ואח' נגד מדינת ישראל** (18.3.15), הנאשמים הורשעו בעבירה של החזקת סם **שלא לצריכה עצמית**, בכך שהחזיקו סם מסוג קנבוס במשקל של 230 גרם נטו. בית-משפט השלום הטיל על הנאשמים מאסר **לתקופה של 5 חודשים בדרך של עבודות** **שירות**, מאסרים על תנאי, פסילת רישיון על תנאי וקנס**.** בית-המשפט המחוזי דחה ערעור הנאשמים.

הכמות פי 2 מהמקרה דנן בו נתפסו 120 גרם.

1. ב[ת"פ (ק"ג) 21806-01-19](http://www.nevo.co.il/case/25304212) **מדינת ישראל נ' חדד** (14.6.20), הנאשם הורשע בביצוע עבירות של אחזקת סם מסוג קנבוס במשקל של כ-900 גרם. בית המשפט קבע מתחם ענישה הנע בין 6 חודשים מאסר שניתן לרצותם בעבודות שירות לבין 12 חודשים מאסר בפועל. בית המשפט גזר על הנאשם צו של"צ בהיקף של 300 שעות, צו מבחן, קנס ושלילת רישיון נהיגה, בשל שיקולי שיקום הנאשם.

הכמות גדולה פי כמה מהמקרה דנן בו נתפסו 120 גרם.

1. ב[עפ"ג (י-ם) 66255-12-20](http://www.nevo.co.il/case/27278398) **נתנאל מזוז נ' מדינת ישראל** (28.4.21), הנאשם הורשע בחזקת סם מסוג קנבוס במשקל של 59 גרם בכך שהחזיקו ברכבו. בית המשפט קבע מתחם ענישה הנע בין של"צ ומאסר מותנה ועד 6 חודשי מאסר בדרך של עבודות שירות וגזר על הנאשם 6 חודשי מאסר מותנה, קנס ו-200 שעות של"צ. הערעור לביטול הרשעת הנאשם נדחה.

הכמות קטנה מזו שבמקרה דנן.

1. [רע"פ 8759/21](http://www.nevo.co.il/case/28190928) **אלעד קסלר נ' מדינת ישראל** (23.12.21), אישר מתחם ענישה שנע בין מאסר מותנה ל8 חודשי מאסר בפועל בעניינו של נאשם שהורשע בהחזקת 229 גרם קנבוס בביתו של הנאשם, כאשר בענייננו מדובר בהחזקת סם ברכב בו נהג הנאשם. לפיכך, נראה נכון כי מתחם הענישה במקרים בהם נמצא סם שלא לצריכה עצמית ברכב בו נהג הנאשם יהיה ברף עליון גבוה יותר.

יש להבדיל בין תפיסה ברכב לבין תפיסה בבית .

1. ב[ת"פ 35051-10-21](http://www.nevo.co.il/case/27970654) (שלום ב"ש) **מדינת ישראל נ' כואזבה ואח'** (10.07.23) כבוד השופט רון סולקין קבע מתחם ענישה שנע בין 6 חודשי מאסר שיכול וירוצו בעבודות שירות ל12 חודשי מאסר בפועל. נגזרו על 2 הנאשמים, שהורשעו בכך שנסעו עם 400 גרם ברכב: שישה חודשי מאסר לריצוי בעבודות שירות, מאסר מותנה, קנס בסך 8000 ₪ , צו מבחן למשך שנה ופסילה בפועל לכל אחד.

**הכמות פי 4 מהכמות במקרה דנן.**

**הנסיבות הקשורות בביצוע העבירה**

1. הנאשם החזיק בסם מסוכן מסוג בקנבוס במשקל של 120 גרם, כאמור בכתב האישום בו הודה.
2. סוג הסם אינו מהקטלניים .כמותו אינה מהגבוהות ביותר.
3. תפיסת הסמים הייתה ברכב בו נהג הנאשם. נסיבה לחומרה.
4. העבירה בוצעה על ידי הנאשם ביודעו ידיעה מובהקת האיסור הנורמטיבי שבה.
5. מכל המפורט לעיל ולאחר ההתאמות הנדרשות ביחס לכמות הסם שנתפס ברשות הנאשם וסוגו, סבורני כי מתחם הענישה ההולם לעבירה אותה ביצע הנאשם בנסיבות המתוארות נע בין מספר חודשי מאסר שניתן לבצעם בעבודות שירות ל12 חודשי מאסר בפועל , ובצירוף מאסר על תנאי ורכיבי ענישה נוספים לרבות קנס התחייבות ופסילת רישיון בפועל ועל תנאי.

**בחינת הנסיבות שאינן קשורות בביצוע העבירה:**

1. מדובר בנאשם שהודה בכתב אישום מתוקן, חסך זמן שיפוטי ניכר וקיבל אחריות על מעשיו.
2. לחובת הנאשם עבר פלילי מכביד כולל מאסר על תנאי **חב הפעלה** בהיות העבירה במהותה העבירה מושא התנאי החזקת סמים מסוכנים שרק הכמות מבדילה בין הגדרתה לשימוש עצמי או שלא לשימוש עצמי. הפרשנות הינה מהותית ורחבה ועניינה " החזקת סמים" הפרשנות אינה דווקנית אלא תכליתית. החזקת הסמים המסוכנים "בה הורשע" במסגרת התנאי הייתה מינורית יותר ביחס להחזקת סמים שלא לצריכה עצמית בתיק דנן. יסודות ההתנהגות העבריינית נבלעות בעבירה החמורה יותר גם עובדתית וגם נורמטיבית גם בפרשנות תכליתית וגם בהפעלות עונשים על תנאי בפרשנותם, זאת גם אם התנאי הוגדר ל" עבירה בה הורשע " העבירה בה הורשע היא עבירת החזקת סמים. לפיכך, דעתו של בית המשפט אינה כדעתו של הסנגור הנכבד, ועונש התנאי חב ההפעלה יופעל אם כי משיקולים אחרים באופן חלקי . הפעלתו הגם שהוא עונש נדחה על תנאי, בנסיבות העבירה הנוכחית תיבחן בהתאם לתוצאה הראויה בנסיבות תיק זה בסופו של יום .
3. חלוף הזמן של כ 3 שנים מאז ביצוע העבירה – נסיבה לטובת הנאשם. אולם יש לציין המשקל המסויג נוכח העדר נוכחות הנאשם בחלק מהדיונים והצורך בצווי הבאה .
4. בת הזוג של הנאשם - כרסה בין שיניה במועד הטיעונים לעונש והיום נתבשר בית המשפט כי כבר ילדה , והנאשם יידרש לסייעה במיוחד בעת הזו. עת מלחמה על כל נגזרותיה, עת משפחתו מתרחבת על כל השלכותיה. לפיכך נמנעתי מלפסול רישיונו בעת הזו גם ביטחונית, כלכלית ומשפחתית, הגם שהיה מן הראוי לעשות כן . מנגד הושת עונש של פסילה על תנאי לתקופה משמעותית יותר במסגרת האיזון הכולל .
5. **קיימת התחייבות כספית חבה הפעלה לפי דין, בסך : 5,000 ₪ מתיק** [**ת.פ. 47189-05-20**](http://www.nevo.co.il/case/26690707)**.**
6. נוכח קיומה של התחייבות חבת הפעלה בסכום משמעותי, נמלכתי בדעתי מלהשית נוסף עליה קנס משמעותי בגין עבירה זו גם כן חרף העונשים המותנים, זאת בהתייחס להוצאותיו הצפויות של הנאשם וצמצום הכנסתו הצפוי בנסיבות .

**המאסר על תנאי והפעלתו :**

1. התנאי חב הפעלה נוסח כך במקורו שיחול בעת הארכתו על כל עבירת סמים מסוג עוון כך כעולה מהרישום הפלילי בהרשעה מ2015 , לכן הארכתו אינה מצומצמת רק לעבירה של השימוש העצמי. בעת ההארכה. ראו סוג העבירות ב2021 עת ההארכה וב2015 עבירת המקור . (ראו ניסוח התנאי בגיליון הרישום הפלילי).
2. זאת ועוד, פרשנות הפעלת מאסר על תנאי הינה פרשנות תכליתית רחבה, עבירת החזקת הסמים גם בדרגתה הנמוכה ביותר בעת ההארכה נכללת בעובדותיה של העבירה דנן בדרגתה הגבוהה יותר, גם במקרה זה עניינו של התנאי והפעלתו הם במקרה של החזקת סמים שלא כדין. היקף ההחזקה לצורך הפעלת התנאי אינו דווקני והוא כלול בתנאי .
3. למרות שחככתי בדעתי האם לתת אמון בנאשם נוכח התנהלותו, נמנעתי למצות עמו הדין עד תום, לבקשת סנגורו שהטעים והסביר מצבו הסוציאלי היום והצורך בנוכחותו לתמיכת משפחתו עם הרחבת המשפחה. לפיכך, הנני מעניק ההזדמנות לפנים משורת הדין, לרצות העונש שלא בדרך של מאסר מאחורי סורג ובריח, אותו כבר עמדתי לגזור, אלא בדרך של מאסר בדרך של עבודות שירות. בשל עבודתו ובכלל לצורך פרנסתו אגביל השעות ל6 שעות ביום כדי לאפשר לנאשם להתפרנס מחוץ לשעות עבודות השירות .
4. נוסף לאמור ובשל הודאת הנאשם וקבלתו הדין, יופעל המאסר על תנאי חלקו במצטבר וחלקו בחופף.
5. לאחר ששקלתי מכלול השיקולים, לחומרה ולקולא, גוזר אני על הנאשם העונשים הבאים:
6. **4 חודשי מאסר בפועל בניכוי ימי מעצרו בתיק זה בלבד בהתאם לרישומי שב"ס, שיבוצעו בדרך של עבודות שירות ופירוטם כדלקמן :**

**3 חודשי מאסר בפועל בגין תיק זה.**

**הפעלת מאסר על תנאי בן 3 חודשים מתיק**

[**ת.פ. 47189-05-20**](http://www.nevo.co.il/case/26690707) **– חודשיים בחופף וחודש במצטבר.**

**סה"כ : 4 חודשי מאסר בפועל שירוצו בדרך עבודות שירות על עוד לא יפר הנאשם הוראות הממונה על עבודות השירות .**

בהתאם לחוות דעת הממונה, הנאשם יבצע העבודות בעמותת יחדיו באר שבע רחוב משה דיין 1 באר שבע הנאשם ירצה עונש זה החל מיום 2.4.25 . על הנאשם להתייצב ביום זה עד השעה 08:00 במשרדי הממונה על עבודות השירות.

ב. הנאשם ירצה את עונש עבודות השירות עד **6 שעות** ליום כפוף להוראות הממונה על עבודות השירות .

ג. הובהר לנאשם כי אם לא ימלא אחר הנחיות הממונה על עבודות השירות או מי מטעמו, ותוגש בקשה להפקעת מאסרו זה, הרי שיוכל בית המשפט לקבוע כי יתרת המאסר תרוצה מאחורי סורג ובריח ואף לגזור עונשו מחדש לכל דבר ועניין.

1. **6 חודשי מאסר על תנאי, לתקופת תנאי של 3 שנים מהיום , שלא יעבור כל עבֵרת סמים מסוג פשע לפי** [**פקודת הסמים המסוכנים**](http://www.nevo.co.il/law/4216) **[נוסח חדש], תשל"ג- 1973.**
2. **3 חודשי מאסר על תנאי, לתקופת תנאי של 3 שנים מהיום, שלא יעבור כל עבֵרת סמים מסוג עוון לפי** [**פקודת הסמים המסוכנים**](http://www.nevo.co.il/law/4216) **[נוסח חדש], תשל"ג- 1973.**
3. **פסילת רישיון על תנאי - אני מורה בזאת על פסילת רישיון הנהיגה של הנאשם, פסילה על תנאי בת 6 חודשים תקופת התנאי 3 שנים מיום שחרורו.**
4. **הפעלת ההתחייבות הכספית מתיק**  [**ת.פ. 47189-05-20**](http://www.nevo.co.il/case/26690707) **בסך : 5,000 ₪ או 20 ימי מאסר תמורתו . סכום זה ישולם ב30 תשלומים החל מ10.10.25 ובכל 10 לחודש שלאחריו. לא ישולם אחד התשלומים במועדו, תעמוד כל היתרה לפירעון מידי ויתווספו תוספות פיגור כחוק, וזאת מעבר לזכותה של המאשימה לבקש הפעלת מאסר חלף הקנס.**
5. **הנאשם יצהיר בהתאם לתקנות העונשין (התחייבות להימנע מעבירה), התש"ף-2019, על התחייבות כספית שלא לעבור כל עבירת סמים על פי** [**פקודת הסמים המסוכנים**](http://www.nevo.co.il/law/4216)**. ההתחייבות תהא לתקופה של שלוש שנים מהיום ובסך של 5000 ₪ ההתחייבות תוצהר לפרוטוקול.**
6. **קנס כספי בסך 1,000 ₪ או 5 ימי מאסר תמורתו. הקנס ישולם ב-30 תשלומים חודשיים שווים ורצופים, החל מיום 10.10.25 ובכל 10 לחודש שלאחריו. לא ישולם אחד התשלומים במועדו, תעמוד כל היתרה לפירעון מידי ויתוספו תוספות פיגור כחוק, וזאת מעבר לזכותה של המאשימה לבקש הפעלת מאסר חלף הקנס.**

**את הקנס ניתן לשלם באחת מהדרכים הבאות:**

• תשלום בכרטיס אשראי באמצעות האתר המקוון של רשות האכיפה והגבייה .

• תשלום בשירות עצמי באמצעות מוקד שירות טלפוני של מרכז הגבייה, בטלפון שמספרו 35592\* או, 073-205-5000.

• תשלום במזומן בכל סניף של בנק הדואר, בהצגת תעודת זהות בלבד (אין צורך בהצגת שוברי תשלום).

**הסמים מושא תיק זה יושמדו בחלוף תקופת הערעור.**

5129371זכות ערעור כחוק בבית המשפט המחוזי באר שבע בתוך 45 יום.

**54678313**

**ניתן היום, כ"ח שבט תשפ"ה, 26 פברואר 2025, בהעדר הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

אריה דורני דורון 54678313-/

נוסח מסמך זה כפוף לשינויי ניסוח ועריכה