|  |  |
| --- | --- |
| **בית משפט השלום בבאר שבע** | |
| ת"פ 66040-06-22 מדינת ישראל נ' מעלם(עציר) |  |

|  |  |  |
| --- | --- | --- |
| **בפני** | **כבוד השופטת, סגנית הנשיא ענת חולתא** | |
| **בעניין:** | **המאשימה** | **מדינת ישראל – פמ"ד**  **ע"י ב"כ עוה"ד גל אוסטיאק** |
|  | **נגד** | |
|  | **הנאשם** | **אלי מעלם (עציר)- נוכח**  **ע"י עו"ד טל ארד** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [10](http://www.nevo.co.il/law/4216/10), [36א(א)](http://www.nevo.co.il/law/4216/36a.a), [ב](http://www.nevo.co.il/law/4216/36a.b), [37א(א1)](http://www.nevo.co.il/law/4216/37a.a1)

[פקודת סדר הדין הפלילי (מעצר וחיפוש) [נוסח חדש], תשכ"ט-1969](http://www.nevo.co.il/law/74918): סע' [39(א)](http://www.nevo.co.il/law/74918/39.a)

|  |
| --- |
| **גזר דין** |

**רקע:**

1. הנאשם הורשע,על-פי הודאתו, במסגרת הסדר טיעון מיום 22.11.22, בכתב אישום מתוקן בביצוע העבירות **גידול סמים מסוכנים**, לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) [נוסח חדש], התשל''ג-1973 (להלן: ''הפקודה'') ; **החזקת סם מסוכן שלא לצריכה עצמית**, לפי [סעיף 7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) רישא לפקודה ; **החזקת כלים המשמשים להכנת סם מסוכן**, לפי [סעיף 10](http://www.nevo.co.il/law/4216/10) לפקודה.

1. על-פי עובדות כתב האישום המתוקן, במועד הרלוונטי הנאשם התגורר בדירה באילת. החל ממועד שאינו ידוע במדויק למאשימה, ועד ליום 20/06/22, גידל הנאשם במספר חדרים בדירה, כ-120 שתילים של קנבוס במשקל כולל של 22 ק''ג. כמו כן, החזיק הנאשם בכלים המשמשים להכנת סם - 8 שנאים הקשורים למערכת התאורה, 11 גופי תאורה, 2 מדי לחות דיגיטליים, 16 גופי תאורה.

כמו כן בכתב האישום המתוקן התבקש בית המשפט לקבוע כי הנאשם סוחר סמים ולחלט את הרכוש שנתפס לטובת קרן הסמים.

1. במסגרת הסדר הטיעון הוסכם כי הצדדים יעתרו במשותף להשתת עונש מאסר בפועל בן 18 חודשים, החל מיום מעצרו ומאסר מותנה. ביחס לרכיבי הענישה של גובה הקנס ופסילת רישיון נהיגה בפועל, הצדדים טענו באופן חופשי.

**טענות הצדדים:**

1. **המאשימה** עתרה להטיל על הנאשם קנס גבוה בשל חומרת העבירה שביצע. נטען, כי יש להעדיף את האינטרס הציבורי שבמניעת הפצת סמים ולהטיל קנס שיהלום את חומרת מעשי הנאשם.

באשר לפסילה, המאשימה הפנתה [לסעיף 37א(א1)](http://www.nevo.co.il/law/4216/37a.a1) לפקודת הסמים, לעניין עונש פסילה חובה.

כן המאשימה עתרה לחילוטו של כלל הרכוש ששימש לביצוע העבירה, לפי [סעיף 36א(א)](http://www.nevo.co.il/law/4216/36a.a) + ([ב](http://www.nevo.co.il/law/4216/36a.b)) לפקודה, [וסעיף 39(א)](http://www.nevo.co.il/law/74918/39.a) ל[פקודת סדר הדין הפלילי (מעצר וחיפוש)](http://www.nevo.co.il/law/74918) [נוסח חדש], התשכ''ט-1969.

**ההגנה** טענה לנסיבות האישיות של הנאשם. נמסר, כי הנאשם גרוש פעמיים ומצוי בחובות רבים. נמסר כי הנאשם נושא בתשלום מזונות לארבעת ילדיו הקטינים וכן בתשלום המשכנתא של אימו. נטען כי הנאשם עבריין משוקם שמעד בדרכו ואין להחמיר עמו. ההגנה הפנתה לנ/1 בדבר קיצור תקופת ההתיישנות להרשעותיו הקודמות.

נטען כי הנאשם לא הספיק להפיק רווח כלכלי ממעשיו, וכי הסכים לבצע מעשים אלו מתוך כניעה ללחץ כלכלי שהיה מתון בו.

לכן עתרה ההגנה בנוגע לקנס, להסתפק בקנס סמלי. בנוגע לפסילה, ההגנה עתרה להסתפק בפסילה על תנאי, בכדי לא לפגוע בסיכוי הנאשם לשוב לעבוד לאחר שחרורו.

נטען כי רכיב המאסר עליו הוסכם משמעותי ומאזן את רכיב הקנס והפסילה.

ההגנה הגישה מסמך המאשר קיצור תקופת ההתיישנות בהרשעותיו הקודמות של הנאשם על ידי נשיא המדינה. וכן צורף בהמשך מסמכים ולפיהם לנאשם חוב מזונות בסך של כ-32,000 ₪.

**הנאשם בדבריו לבית המשפט** מסר כי מצבו הכלכלי קשה וכי הוא לוקח אחריות על המעשה ביצע. ציין כי השכיר את דירתו ועקב כך הגיע למצב שלא היה צריך להימצא בו. מסר כי הוא נקי משימוש בסמים כבר מספר שנים, וביצע את העבירות עבור אדם אחר שנכנס לדירתו. ביקש להתחשב במצבו, בכך שהינו אב לילדים להם לא יכול היה לעזור בתקופת מעצרו וכי מצוי בלחצים ובחובות. עוד מסר כי לא מעוניין לחזור לכלא, כי מבצע שיקום עד היום ורוצה לנהל חיים נורמטיביים.

דיון והכרעה:

קביעת מתחם העונש ההולם:

1. מתחם העונש ההולם למעשה העבירה נקבע בהתאם לעיקרון ההלימה ולפיו נדרש יחס הולם בין חומרת מעשה העבירה בנסיבותיו ומידת אשמו של הנאשמים, לבין סוג ומידת העונש המוטל עליו. ביישום עיקרון ההלימה וקביעת מתחם העונש במקרה קונקרטי, בית המשפט יתחשב בשלושת אלה: הערך החברתי שנפגע ומידת הפגיעה בו; מדיניות הענישה הנוהגת; ונסיבות הקשורות בביצוע העבירה.

אין צורך להכביר מילים בדבר הערכים המוגנים שנפגעים כתוצאה מביצוע עבירות סמים למטרות סחר והפצה. בתי המשפט חוזרים ומתריעים בדבר הסכנות על תמונות בהצפת השוק בסמים והפגיעה הנגרמת כתוצאה מכך הן למעגל המשתמשים הישיר והן למעגלים המשניים, לרבות בני המשפחה החברה הסובבת והנזקים הנגרמים כתוצאה מכך גם למשק ובריבוי תופעות הפליליות הנלוות לעסקי הסמים.

במקרה זה מדובר בגידול סמים בכמות מסחרית. לעניין זה חשוב להזכיר את הפסיקה התומכת בעמדה ולפיה פוטנציאל הנזק הכרוך בעבירה של גידול הסם נמדד בהתאם לאיכות והיקף התשתית וכמות השתילים, ולאו דווקא, בהתאם למשקל הסם שנתפס שהוא במידה רבה מקרי וקשור בפעולות גורמי האכיפה (השוו בין היתר, עפ"ג 39979-5-21 בעניין **אגיבייב** ועפ"ג 6525-09-21 בעניין **סבן**). במקרה זה מדובר בגידול בדירה שהונחה בה תשתית מתאימה לצורך כך ובגידול מסחרי שהוא ברף הבינוני.

טענות הנאשם לגבי נסיבות ביצוע העבירה, מעבר לעצם העובדה שברקע עמד מניע כלכלי בין היתר בשל חובות ושאינן חלק מהסכמות הצדדים במסגרת כתב האישום המתוקן, אינן נשקלות על ידי בית המשפט לא לחומרה ולא לקולא, וזאת בהתאם להוראות הדין.

**מדיניות הענישה הנוהגת:**

1. כאמור אין מחלוקת בין הצדדים ביחס לרכיב הענישה המרכזי של המאסר בפועל ולכן, אין צורך לדון במתחם העונש ההולם בנושא זה. עם זאת, יצוין כי עיון בפסיקה הנוהגת מלמד כי עונש המאסר עליו הסכימו הצדדים איננו ברף הנמוך של מתחמי הענישה וביחס למקרים אחרים של גידול בהיקף דומה. ראו לדוגמא, פסקי הדין אליהם הפניתי לעיל והאסמכתאות המובאות שם, וכן בנוסף [רע"פ 4512/15](http://www.nevo.co.il/case/20402486) בעניין **הרוש** [רע"פ 1787/15](http://www.nevo.co.il/case/20111708) בעניין **עמר**, [רע"פ 3864/16](http://www.nevo.co.il/case/21474176) בעניין **בן דוד.**
2. בקביעת מתחם הקנס ההולם ראו בנוסף גם את הדוגמאות הבאות:
3. [ת"פ 47787-06-19](http://www.nevo.co.il/case/25802315) **מדינת ישראל נ' דרור** **ואח'** - הנאשמים הורשעו בגידול סם, בשלוש מעבדות בהיקף של מאות קילוגרמים וכן בגניבת חשמל וזאת במספר אישומים. על הנאשמים הוטלו קנסות בגובה 30,000 - 125,000 ₪, בהתאם לחלקם היחסי בביצוע העבירה, גילם ועברם הפלילי.
4. [ת"פ 61659-01-20](http://www.nevo.co.il/case/26397178) **מדינת ישראל נ' בלולו** - הנאשם הורשע על פי הודאתו, במסגרת הסדר טיעון, בגידול קנביס ובהחזקת חצרים בכך שגידל בנגריה כ-290 שתילים במשקל של 30 ק''ג. על הנאשם ללא הרשעות קודמות שהתגייס להליך טיפולי הוטלה שנת מאסר, קנס בסך של 30,000 ₪ וכן הוחלט להסתפק בפסילת רישיון על תנאי על מנת שלא לפגוע בשיקולי שיקומו.
5. [ת"פ 11370-07-16](http://www.nevo.co.il/case/21557398) **מדינת ישראל נ' גאבר** - הנאשם הורשע על פי הודאתו בכתב אישום מתוקן בכך שגידל במרתף ביתו 96 שתילי קנבוס במשקל של כ- 31 ק''ג. על הנאשם, ללא הרשעות קודמות שנסיבות חייו מורכבות, הוטלו 18 חודשי מאסר בפועל וקנס בסך של 10,000 ₪.
6. לעניין עונש הפסילה, הנאשם במקרה זה לא עבר עבירה תוך שימוש ברכב. אין בפניי אינדיקציה כי מדובר במי שמשמש בסמים או מכור לסמים באופן שפסילת רישיון הנהיגה מחייבת לצורך הגנה על שלום הציבור. לאור הרקע הכלכלי לביצוע העבירה, שמקבל מענה ברכיב הקנס, ועל מנת שלא לפגוע בשיקולי השיקום של הנאשם וביכולתו להתפרנס, לפנים משורת הדין אסתפק בהטלת פסילה על תנאי בלבד.

**סוף דבר:**

1. לאחר ששקלתי את מכלול השיקולים כמפורט לעיל אני מטילה על הנאשם את העונשים הבאים:
2. 18 חודשי מאסר בפועל, בניכוי ימי מעצרו בתיק זה.
3. מאסר על תנאי לתקופה של 8 חודשים.

המאסר המותנה יופעל אם תוך תקופה של 3 שנים מיום שחרורו, יעבור הנאשם עבירת סמים מסוג פשע.

1. קנס בסך 10,000 ₪ או 50 ימי מאסר תמורתו. הקנס ישולם ב-10 תשלומים חודשיים שווים ורצופים החל מיום 1.1.24.

את הקנס ניתן לשלם כעבור 3 ימים מהיום באחת מהדרכים הבאות:

* בכרטיס אשראי – באתר המקוון של רשות האכיפה והגבייה, www.eca.gov.il
* מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000
* במזומן בכל סניף של בנק הדואר – בהצגת תעודת זהות בלבד (אין צורך בהצגת בשוברי תשלום).

1. פסילה מלקבל או להחזיק רישיון נהיגה על תנאי למשך שנה.

הפסילה תופעל אם תוך תקופה של 3 שנים מיום שחרורו, יעבור הנאשם עבירת סמים.

1. 5129371מורה על חילוט התפוסים המפורטים בכתב האישום המתוקן לטובת קרן חילוט.

**54678313**

**ניתן היום, ט"ו טבת תשפ"ג, 08 ינואר 2023, בהעדר הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ענת חולתא 54678313-/

נוסח מסמך זה כפוף לשינויי ניסוח ועריכה