|  |  |  |  |
| --- | --- | --- | --- |
| **בית משפט השלום בבאר שבע** | | | |
| ת"פ 8917-06-22 מדינת ישראל נ' אלנבארי(עציר) | | |  |
| בפני | **כבוד השופטת שוש שטרית** | | | |
|  | **המאשימה** | **מדינת ישראל – תביעות נגב**  **ע"י ב"כ עוה"ד** **רמה קלימי** | | |
|  | **נגד** | | | |
|  | **הנאשם** | **מוחמד אלנבארי (עציר) – הובא ע"י שב"ס**  **ע"י ב"כ עוה"ד נתי טרבלסי** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19.א](http://www.nevo.co.il/law/4216/19.a)

[חוק העונשין, תשל"ז-1977](http://www.nevo.co.il/law/70301): סע' [40יג (א)](http://www.nevo.co.il/law/70301/40jc.a)

|  |
| --- |
| **גזר דין** |

במסגרת הסדר טיעון אליו הגיעו הצדדים ועל יסוד הודאתו בעובדות כתב האישום המתוקן, הורשע הנאשם בשלוש עבירות של סחר בסמים , לפי [סעיף 13 + 19א](http://www.nevo.co.il/law/4216/13;19.a)  ל[פקודת הסמים המסוכנים](http://www.nevo.co.il/law/4216) [נוסח חדש] תשל"ג – 1973.

**כתב האישום המתוקן**

1. על פי החלק הכללי בכתב האישום, שימשה השוטרת ספיר בשירי כסוכנת משטרתית במועדים הרלוונטיים לעובדות כתב האישום.

**על פי האישום הראשון**, במהלך פעילותה שלחה השוטרת לנאשם ביום 12.5.2022 הודעה באמצעות ישימון וואטסאפ בקשר לקניית סם ומיד בסמוך לאחר מכן החלה התכתבות בין השניים בגדרה הוחלפו הודעות קוליות באמצעות הוואטסאפ לצורך קביעת מועד ומקום לביצוע עסקת הסמים, כשבין היתר הנאשם שאל את הסוכנת אם היא מעוניינת **"בירוק או בלב**ן" וזו ענתה כי היא מעוניינת "בלבן". בהמשך אותו יום הגיע הנאשם באמצעות רכב למקום המפגש שנקבע ומסר לשוטרת סם מסוג קוקאין במשקל של 0.8084 בתמורה ל 400 ₪.

**על פי העובדות באישום השני,** ביום 19.5.2022 יצרה השוטרת עם הנאשם קשר באמצעות ישימון הווטצאפ ושניים קבעו ביניהם להיפגש במקום בו נפגשו בעסקה הקודמת. בהמשך לכך הגיע הנאשם למקום ברכב, הסוכנת ניגש לעברו ובמעמד זה העביר לה סם מסוג קוקאין במשקל של 0.9023 גרם נטו, ובתמורה מסרה לו השוטרת 400 ₪.

**על פי העובדות באישום השלישי** – ביום 26.5.2022 שלח הנאשם הודעה טלפונית לשוטרת ושאל לשלומה. מכאן החלה התכתבות בין השניים באמצעות ישימון הווטצאפ, במסגרתה קבעו ביניהם פגישה לצורך ביצוע עסקת סמים נוספת. בהמשך סמוך לשעה 20:00 הגיע הנאשם למקום המפגש ברכב מסוג אחר, השוטרת זיהתה את הנאשם הגיעה סמוך לרכב והאחרון מסר לה סם מסוג קוקאין במשקל של 1.8677 גרם נטו, וסם מסוג קנבוס במשקל של 6.45 וזאת בתמורה ל 1,000 ₪ אותם נתנה בידו השוטרת.

**ראיות וטיעוני הצדדים לעונש**

2. ב**"כ התביעה**, בטיעוניה בכתב ועל פה עמדה על הערכים המוגנים ומידת פגיעת הנאשם בהם ועתרה לקבוע מתחם עונש נפרד לכל אישום **שינוע בין 8 ל – 18 חודשי מאסר בפועל.** בהדגישה בין היתר את ביצוע העסקאות בטווח זמנים קצר לרבות נגישות הנאשם לסוגי סמים שונים בקשה התובעת ללמד עליו כמי שמעורב היטב בעולם הסמים. אשר לעונשו של הנאשם עתרה להעמידו ברף התחתון של כל מתחם אם כי לא בתחתיתו ולצד זאת להשית עליו מאסרים על תנאי ממושכים, פסילה של רישיון נהיגה בפועל ועל תנאי, וקנס משמעותי.

**3. ב"כ הנאשם, עוה"ד נתי טרבלסי** סבר כי יש לקבוע מתחם עונש אחד לכלל עבירות הסחר, ובהקשר זה הפנה למקרים מהזמן הקרוב עם נסיבות דומות בהן עתרה התביעה לקבוע מתחם אחד לכלל עבירות הסחר.

אשר לגבולות המתחם הפנה למקרים בפסיקה אליה הפנתה התביעה ללמד כי מתחם הענישה לו עתרה מחמיר למדי. הסנגור סבור כי מתחם העונש ההולם לכלל עבירות הסחר צריך וינוע בין 10 ל 24 חודשי מאסר בפועל. זאת בהינתן נסיבות לפיהם הסוכנת היא זו שיצרה קשר עם הנאשם בשתי העסקאות הראשונות והגם שההגנה לא העלתה טענה לסוכן מדיח יש להביא נסיבה זו לקולא בקביעת מתחם העונש, עוד הוסיף וטען כי נסיבות ביצוע העבירות אינן מהמחמירות בהינתן שהנאשם ביצע אותן לבדו ולא כחלק הקבוצה. בתימוכין למתחם העונש לו עתר הפנה הסנגור ל[ת"פ 54597-11-21](http://www.nevo.co.il/case/28117487) מדינת ישראל נ' אבו עליון, ומאחר ובית המשפט הקליד בעצמו את פרוטוקול הדיון בקש שלא להכביד בהפניה והגיש אסופת פסיקה בקשר עם מתחמי הענישה הנוהגים.

אשר לנסיבותיו האישיות של הנאשם בקש להביא בחשבון כי הנאשם בן 24 , נשוי ואב לילד בן 3 שנים, אשר לקח אחריות על מעשיו עוד בחקירתו במשטרה ומיד עם פתיחת ההליך נגדו. כי בעת מעצרו ולאחרונה אושפזה והיא עדיין מאושפזת. עוד בקש להביא בחשבון כי זו הסתבכותו הראשונה של הנאשם עם החוק, כי הנאשם נתון בתנאי מעצר זמן ממושך וזהו מאסרו הראשון.

לדידו של הסנגור הצטברות כל הנסיבות האמורות מביאות לכך כי עונשו של הנאשם צריך וייגזר בתחתית המתחם לו עתרנו.

הנאשם בדבריו הביע צער על מעשיו ובקש שלא להכביד בעונשו.

**דיון**

**מתחם העונש ההולם**

4. קביעת מתחם העונש ההולם למעשי העבירות תעשה בהתאם לעקרון ההלימה, ולשם כך יש להתחשב בערך החברתי שנפגע, במידת הפגיעה בו, במדיניות הענישה הנוהגת ובנסיבות הקשורות בביצוע העבירה.

**הערכים החברתיים הנפגעים בעבירות סמים** ובראשן עבירת הסחר בסמים, הם הגנה על שלום הציבור, ביטחונו ובריאותו מפני הפגיעה הכרוכה בשימוש בסמים. בנוסף נמצא פגיעה ונזקים כלכליים וחברתיים עקיפים הנגרמים בעבירות סמים והשימוש בהם, הן כמחוללי פשיעה בתחומים רבים לצורך מימון הסמים ו/או לצורך הפצתם, והן בשל שמשתמשי סמים הופכים לנטל על החברה.

הפגיעה בערכים המוגנים מתעצמת בעבירות מסוג הסחר בסמים שכן הסוחרים הם החוליות המהותיות בשרשרת הפצת הסם. בתי המשפט מחויבים להירתם למאבק בעבירות סמים, בין היתר על ידי הטלת עונשים מחמירים על מי שנותן ידו להפיכת הסמים לזמינים ונגישים. ראו למשל על מקומם ומשקלם של שיקולי ההרתעה והגמול במכלול השיקולים לעונש ראו ב[ע"פ 9482/09](http://www.nevo.co.il/case/5726579) **ביטון נגד מדינת ישראל** (2011).

**מידת פגיעתו של הנאשם בערכים המוגנים הינה משמעותית נוכח סוג הסם לצד עבירות הסחר.** סם הקוקאין נמנה בין סוגי הסמים הקטלניים ש[פקודת הסמים המסוכנים](http://www.nevo.co.il/law/4216) נוכח השפעותיו ההרסניות ופוטנציאל ההתמכרות הגבוה הטמון בו. המדובר בשלושה עסקאות סחר בסם הקוקאין בשלושה מועדים שונים שנפרשו על פני חודש אחד. כטענת הסנגור, בשתי העסקאות הראשונות נמצא כי הסוכנת היא זו שיוצרת קשר עם הנאשם ולמעשה אין תכנון מוקדם של הנאשם לביצוע העבירות ( ראו בהקשר זה [ע"פ 1224/07](http://www.nevo.co.il/case/5704648) בלדב נ' מדינת ישראל (10.2.10); [ע"פ 307-17](http://www.nevo.co.il/case/22116530) יחזקאל גבריאל זוננישוילי נ' מדינת ישראל, 21.3.17). עם זאת, יש לתת משקל לעובדה כי הסוכנת לא בחרה לפנות אל הנאשם באופן אקראי אלא כי לכך קדמה ידיעה על מעורבותו בתחום הסחר בסמים. עוד יש לתת את הדעת בהקשר זה, כי מיד עם פניית הסוכנת לנאשם החל האחרון לשתף פעולה ובשאלתו מה היא צריכה " **"ירוק או לבן**" אישר כי הוא סוחר בסמים ולא רק, אלא כי הוא מחזיק ויכול לספק מגוון סמים על פי דרישה.

הדברים האמורים מקבלים משנה תוקף בעסקה השלישית בה נמצא כי הנאשם הוא היוזם של העסקה, הוא אשר יוצר קשר עם הסוכנת ולמעשה משדל אותה לעסקת סמים שבגדרה מכר לסוכנת סם מסוג קוקאין בכמות גדולה משתי העסקאות הקודמות יחד, 1.8677 גרם נטו, זאת בנוסף לסם מסוכן מסוג קנבוס במשקל של 6.45, בתמורה ל 1,000 ₪.

עוד נלמד מעובדות כתב האישום על כי חלקו של הנאשם בהיערכות הפלילית וביצוע כלל העבירות בכל אחד מהאירועים הוא מרכזי ומלא, וכי ביצע את העבירות במטרה להשיג כסף קל ומהיר על חשבון בריאות הציבור.

נסיבה מחמירה נוספת יש לראות בעובדה כי הנאשםהסתייע בשני רכבים שונים לביצוע עסקאות הסחר ונהג ברכב בעצמו בעסקה הראשונה. שימוש ברכב לצורך העברת סמים ממקום למקום מקימה סיכונים לנהיגה פוחזת ועד להימלטות הרכב משוטרים שעלולים להתפתח אף במקרים בהם מבקש העבריין להימנע מבדיקה משטרתית שגרתית על מנת שלא להיתפס מחזיק בסמים כפי שמלמד ניסיון החיים.

**ענישה נוהגת**

5. מנעד הענישה בעבירה של סחר בסמים הוא תלוי סוג הסם, מספר העסקאות וכמות הסם שנמכרה בכל פ. להלן נביא מקרים מפסיקת בתי המשפט בעבירות סחר בסמים מסוג קנאביס או חשיש בנסיבות קרובות פחות או יותר לנסיבות של המקרה הנדון כאן:

[**רע"פ 126/15**](http://www.nevo.co.il/case/18793360) **חביף נגד מדינת ישראל** (13.1.15), נדון עניינו של המבקש שהורשע ב 3 עבירות של סחר בסם קוקאין. **בית המשפט השלום קבע את מתחם העונש ההולם בין 8 ל 18 חודשי מאסר בפועל** והשית על הנאשם 16 חודשי מאסר בפועל, מאסרים על תנאי, קנס בסך של 2,000 ₪, התחייבות ופסילה על תנאי מלהחזיק ברישיון. המדובר במכירת סם מסוג קוקאין בשלושה מועדים שונים, במשקלים של 0.3901 גרם, 0.8179 גרם ו - 2.5056 גרם. ערעורו למחוזי נדחה ובקשה למתן רשות לערער לעליון כאמור נדחתה.

**ב**[**רע"פ 6871/19**](http://www.nevo.co.il/case/26122083) **אבו טאיע** (18.11.19), המבקש הורשע בסחר בקוקאין לסוכן בשתי הזדמנויות שונות, **בכמות של 20 גרם בכל הפעם**. **בית משפט השלום קבע מתחם עונש לאירוע בודד של סחר בקוקאין במשקל שבין 9 גר' ל 40 גר', כך שינוע בין 12 ל 40 חודשי מאסר בפועל**, והשית על המבקש 24 חודשי מאסר בפועל, מאסרים מותנים וקנס בסך 15,000 ₪ וחילט כסף מזומן. בית המשפט המחוזי דחה את ערעורו וכך נדחתה הבקשה למתן רשות ערעור בעליון.

**ב**[**עפ"ג (י"ם) 1434-12-18**](http://www.nevo.co.il/case/25193405) **מדינת ישראל נ' נתנאל נסים (**13.03.19), התערב בית המשפט במתחם הענישה והעונש אותו קבע בית המשפט השלום. המדובר בנאשם שהורשע בשלוש עבירות של סחר בסם מסוכן מסוג קוקאין לסוכן משטרתי, במשקל 2.47 גר, במשקל 2.35 גר ובמשקל 2.37 גרם. **בית משפט השלום קבע את מתחם העונש ההולם בין 5 חודשי מאסר בפועל שיכול וירוצו בעבודות שירות לבין 12 חודשי מאסר בפועל**, בית המשפט המחוזי קבע כי מתחם העונש שנקבע אינו תואם מדיניות הענישה הנוהגת וכי בעבירות סחר בסמים קשים סוג קוקאין מתחם העונש ההולם נכון שיחל ממאסר בפועל ועד 24 חודשי מאסר בפועל, ולא יחל על דרך עבודות שירות.

ב[ת"פ ( שלום ב"ש) 28766-04-22](http://www.nevo.co.il/case/28535634) מדינת ישראל נ' אלעסם (ניתן 3.11.22) **נקבע מתחם עונש הולם בין 12 ועד 24 חודשי מאסר בפועל** בנסיבות בהן הורשע הנאשם **ב 3 עבירות סחר בסם קוקאין**, לסוכן משטרתי במשקלים, 0.3850 גרם בתמורה ל 400 ₪, במשקל 0.3336 גרם בתמורה ל 200 ₪ ו

0.4202 גרם בתמורה ל 400 ₪. הנאשם הגיע לכל העסקאות ברכב בו נהג אדם אחר שזהותו לא ידועה.

ב[ת"פ (שלום ב"ש) 54597-11-21](http://www.nevo.co.il/case/28117487) **מדינת ישראל נ' ראד אבו זוהיר** (ניתן ב 21.6.22) (אליו הפנה הסנגור) נקבע מתחם העונש ההולם בין 10 ל 27 חודשי מאסר בפועל. אולם בנסיבות המקרה יודגש כי דובר על **עבירה אחת של סחר בסם מסוג קוקאין**, ועבירה אחת של החזקת סם קוקאין מחולק וכן הפרעה לשוטר במילוי תפקידו. נסיבות המקרה כוללות פניית סוכן משטרתי לנאשם במטרה לרכוש ממנו סמים כלאחר תיאום ביניהם הגיעו השניים למקום המפגש שנקבע. הנאשם מסר לסוכן סם מסוכן מסוג קוקאין **במשקל כולל של 0.8 גרם נטו** בתמורה ל 500 ₪. מספר ימים לאחר מכן ( אישום שני) נמצא הנאשם **מחזיק בתוך רכב סם מסוכן מסוג קוקאין במשקל כולל של 6 גרם נטו, מחולק ל-10 יחידות** אותם השליך מידיו על הרצפה בעת מעצרו במקום.

ב[ת"פ (שלום ב"ש) 4179-06-21](http://www.nevo.co.il/case/27670645) **מדינת ישראל נגד אבו עסא ואח'** (13.06.22) **נקבע מתחם העונש ההולם בין 16 ל– 28 חודשי מאסר בפועל,** ועונשו של הנאשם (נאשם 1) נגזר ל 17 חודשי מאסר בפועל. נסיבות המקרה כוללות שלושה אירועים נפרדים שכל אחד כלל עבירה של הסתייעות ברכב לעבור עבירה **וסחר בסמים מסוג קוקאין של 0.4128 גרם נטו תמורת 400 ₪, 0.2942 גרם נטו תמורת 200 ₪ ו 4149 0. גרם נטו תמורת 400 ₪.** בנוסף הורשע הנאשם בעבירה של החזקה בצוותא חדא עם נאשם אחר, סם מסוג קוקאין במשקל 2.4917 גרם נטו מחולק ל- 2 אריזות פלסטיק, משקל דיגיטלי, 8500 ₪ וסכין שלא מטרה כשרה.

ב[ת"פ 32041-03-21](http://www.nevo.co.il/case/27474114) (ניתן ב 14.03.2022 ) **מדינת ישראל נ' לוגסי** (שלום ב"ש) הורשע הנאשם בעבירה אחת של תיווך בעסקת סם מסוג קוקאין במשקל 0.749 גרם תמורת 400 ₪ ועבירה אחת של סחר בסם מסוג קוקאין במשקל 0.5664 גרם תמורת 400 ₪, לסוכן משטרתי**. מתחם העונש ההולם נקבע בין 5 – 18 חודשי מאסר בפועל** ועל הנאשם, בעל עבר פלילי שלא ממן העניין אשר ביצע את עבירת הסחר כשהוא נתון בתנאים מגבילים הכוללים מעצר בית, גזר בית המשפט 7 חודשי מאסר בפועל.

**והשוו עם**:

[ת"פ 59067-03-21](http://www.nevo.co.il/case/27506068) **מדינת ישראל נ' יאסר אבו סבילה** (ניתן ביום 22.1.23) נקבע מתחם עונש הולם בין 10 ל 27 חודשי מאסר בפועל בנסיבות בהן **הורשע נאשם בשלוש עסקאות** **סמים מסוג קנבוס** **לסוכן משטרתי במשקלים שבין 5 עד 10 גרם**. עבירה אחת בתווך לסחר עם שני נאשמים אחרים אליהם חבר בתכנית עבריינית ושתי עבירות של סחר שביצע בעצמו מול הסוכן.

[ת"פ ( שלום ב"ש) 38257-03-21](http://www.nevo.co.il/case/27481503) **מדינת ישראל נ' מלול** ( ניתן ב 19.10.22) **קבע בית משפט מתחם עונש הולם שבין 8 ל- 24 חודשי מאסר בפועל,** **בנסיבות בהן הורשע נאשם ב –3 עבירות של סחר** **בסם קנבוס** ועבירה של עסקה אחרת בסמים והחזקת סמים שלא לצריכה עצמית. המדובר בנאשם שמכר לחבר קרוב שלו, בשלושה מועדים סמוכים סם מסוג קנביס במשקלים שונים ( 1 גרם, 5 גרם, 5 גרם) בתמורה כוללת של 350 ₪ ונמצא מחזיק בביתו 90 גרם קנביס ומשקל אלקטרוני. בין השיקולים הובאו בחשבון סוג הסם, הכמות והתמורה הכוללת שהתקבלה עבורו, ובעיקר שלא מדובר בסחר והפצה רבתית אלא במכירה לקונה בודד שהיה חברו הקרוב של הנאשם, וכי הסיבות שהביאו את הנאשם לבצע את העבירות מלמדות כי אין מדובר במי שבחר בסחר בסמים כעיסוק ולמטרות רווח.

[ת"פ 34668-04-22](http://www.nevo.co.il/case/28542851) **מדינת ישראל נ' צוצין** **נקבע מתחם עונש הולם בין 9 ל 27 חודשי מאסר בפועל** בנסיבות בהן הורשע הנאשם ב **2 עבירות של סחר בסמים מסוג קנבוס לסוכן משטרתי** במשקל כולל של 10.09 גרם נטו תמורת 300 ₪ ובתוך כך אמר לו כי במידה וירצה לרכוש סמים נוספים שיצור אתו קשר ומסר לו מספר טלפון נוסף להתקשרות. במועד נוסף מאוחר יותר מכר הנאשם לסוכן המשטרתי סם מסוג קנבוס במשקל כולל של 15.19 גרם נטו בתמורה ל 1,000 ₪. בנוסף, במעמד תפיסתו נמצא הנאשם מחזיק ברכב מחברת בה רישום מספרי טלפון, שמות של אנשים ולצדם סכומים שונים.

6. לעתירת התביעה לקביעת שלושה מתחמי ענישה נפרדים אין מקום בנסיבות המקרה הנדון. בהתאם לסעיף [40יג (א)](http://www.nevo.co.il/law/70301/40jc.a) לחוק, משהרשיע בית המשפט נאשם בכמה עבירות המהוות אירוע אחד, יקבע מתחם עונש הולם לאירוע כולו, ויגזור עונש כולל לכל העבירות בשל אותו אירוע. המונח "**אירוע"** בהוראת החוק הנ"ל על פי הפסיקה תיעשה בהתאם למבחן הקשר ההדוק, כך שעבירות שיש ביניהן קשר הדוק ייחשבו לאירוע אחד. קשר כזה יימצא בין עבירות שיש ביניהן סמיכות זמנים, או כאשר הן חלק מאותה תכנית עבריינית, אף אם בוצעו לאורך תקופת זמן שאינה קצרה, ואף כאשר ניתן היה להפריד ביניהן ולחדול לאחר ביצוע כל אחת מהן (ראו ב[ע"פ 4910/13](http://www.nevo.co.il/case/13093721) **ג'אבר נ' מדינת ישראל,** 29.10.14; [רע"פ 4760/14](http://www.nevo.co.il/case/17023776) **קיסלמן ואח' נ' מדינת ישראל** 07.05.15; [דנ"פ 2999/16](http://www.nevo.co.il/case/21473042) **מזרחי נ' מדינת ישראל** 22.05.16). כעולה מהחלק הכללי בכתב האישום ועובדותיו, כלל מעשי הנאשם נעשו כחלק מתוכנית עבריינית אחת, במהלך כחודש ימים ובשיטת ביצוע דומה אל מול אותה סוכנת משטרתית. בהתאם, יש לראות את העבירות כ"אירוע אחד".

**סיכום כלל הדברים האמורים ו**לאחר שנתתי דעתי למתחמי הענישה הנוהגת לרבות אלה אליהם הפנו ב"כ הצדדים, למידת פגיעת הנאשם בערכים המוגנים, תוך התחשבות בתדירותן של העבירות סוג הסם וכמות המכירה, **סבורני כי מתחם העונש ההולם לכלל העבירות בהן הורשע צריך וינוע בין 15 ועד 30 חודשי מאסר בפועל.**

**עונשו של הנאשם**

7. בעניין הנדון לא נמצא שיקולים שיהיה בהם להצדיק חריגה ממתחם העונש שנקבע, לחומרה או לקולא. אשר על כן, בגזירת העונש המתאים בגדרי מתחם העונש אותו קבעתי אביא בחשבון נסיבות שאינן קשורות בביצוע העבירות.

יינתן משקל לאחריות שנטל הנאשם על מעשיו והודאתו בהזדמנות הראשונה שחסכה בין היתר זמן שיפוטי יקר.

אל מול עובדת גילו הצעיר של הנאשם אשר זהו מאסרו הראשון על כל השלכותיו לרבות אלה על בני משפחתו, יש להביא את שיקולי הרתעת היחיד והרבים להם נודעה חשיבות רבה בעבירות הסמים ובשים לב כי נסיבות אישיות מהוות גורם משני בלבד בבחינת עונשו של הסוחר בסמים.

בעבירות בעלות אופי כלכלי מובהק יש להשית ענישה כלכלית אם כי יינתן משקל לגילו הצעיר של הנאשם אשר נוכח מעצרו לא יכול לפרנס את משפחתו.

אשר לעתירת התביעה לפסילת הנאשם מלנהוג ולהחזיק רישיון נהיגה, זו בדין, בהינתן כי הנאשם הסתייע ברכב לצורך ביצוע כל העסקאות ובאחת מהן נהג ברכב בעצמו. עם זאת, הפסילה תהא מתונה על מנת לאפשר לנאשם אשר ככל שבאמת חפץ ללכת בדרך הישר ולעבוד לפרנסתו, לחזור למעגל העבודה.

**סוף דבר**

לאחר שחזרתי ושקלתי את מכלול השיקולים המתבקשים לבחינת עונשו של הנאשם בתוך המתחם אותו קבעתי, אני גוזרת עליו את העונשים הבאים:

1. 15 חודשי מאסר בפועל, החל מיום מעצרו על פי רישומי שב"ס.
2. 8 חודשי מאסר על תנאי, לבל יעבור משך שלוש שנים מיום שחרורו מן המאסר עבירת סמים מסוג פשע.
3. **5 חודשי פסילה מלנהוג, להחזיק או לקבל רישיון נהיגה**.מניין תקופת הפסילה יחל 7 ימים לאחר שחרור הנאשם ממאסר ובכפוף להצגת אישור על מועד השחרור והפקדת רישיון הנהיגה במזכירות בית המשפט.
4. **3 חודשי פסילה על תנאי, לנהוג, להחזיק או לקבל רישיון נהיגה**, והתנאי שהנאשם לא יעבור עבירת סמים מוסג פשע, משך 3 שנים מיום שחרורו ממאסר.
5. קנס כספי בסך 4,500 ₪ או 30 ימי מאסר תמורתו. הקנס ישולם ב-4 תשלומים חודשיים שווים ורצופים, החל מיום 10.06.2023 ובכל 10 לחודש שלאחריו. לא ישולם תשלום כלשהו במועדו, תעמוד היתרה לפירעון מידי.
6. 4 חודשי פסילה על תנאי מלנהוג / להחזיק רישיון נהיגה, למשך 3 שנים מיום שחרורו מהמאסר.

**את הקנס ניתן לשלם באחת מהדרכים הבאות:**

**• בכרטיס אשראי – באתר המקוון של רשות האכיפה והגבייה WWW.eca.gov.il**

**• מוקד שירות טלפוני בשרות עצמי (מרכב גבייה) – בטלפון 35592\* או בטלפון 073-2055000.**

**• במזומן בכל סניף של בנק הדואר – בהצגת תעודת זהות בלבד (אין צורך בהצגת שוברי תשלום).**

**צו כללי להשמדת מוצג הסמים.**

**המכשירים הניידים השייכים לנאשם ומוחזקים אצל היחידה החוקרת יוחזרו לנאשם לידי מי מבני משפחתו ובהצגת תעודת זהות.**

5129371הודעה זכות הערעור**.**

**54678313**

**ניתן היום, כ"א שבט תשפ"ג, 12 פברואר 2023, במעמד הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

שוש שטרית 54678313-/

נוסח מסמך זה כפוף לשינויי ניסוח ועריכה