|  |  |  |
| --- | --- | --- |
| **בית משפט השלום ברמלה** | | |
| **ת"פ 13113-07-22 מדינת ישראל נ' גראדאת(עציר)** | | **27 אפריל 2023** |

|  |  |  |
| --- | --- | --- |
| **לפני** | **כבוד השופטת אילה אורן** | |
|  | **המאשימה** | **מדינת ישראל** |
|  | **נגד** | |
|  | **הנאשם** | **הייתם גראדאת (עציר)** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19.א](http://www.nevo.co.il/law/4216/19.a)

|  |
| --- |
| **גזר דין** |

1. הנאשם הורשע בהתאם להודאתו בעובדות כתב אישום מתוקן שהוגש במסגרת הסדר טיעון דיוני, **בסחר בסמים מסוג קנבוס בגין ביצוע 12 עסקאות ל- 10 לקוחות שונים במשקלים שנעו בין 5 גרם ועד 10 גרם בכל מכירה**, החל מיום 21.4.2022 ועד ליום 24.6.2022, עבירות לפי סעיפים [13 ו-19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג- 1973 (להלן: "פקודת הסמים"), ובהחזקת סמים שלא לצריכה עצמית, לפי סעיפים [7(א) ו-7(ג)](http://www.nevo.co.il/law/4216/7.a.;7.c) רישא לפקודת הסמים, כמפורט להלן:

1. **באישום הראשון** הורשע הנאשם בכך שבליל 26.6.2022 החזיק ברכבו מסוג טויוטה, סם מסוכן מסוג **קנבוס במשקל של 220.85 גרם מחולק לשקיות שונות**, **וסם מסוג חשיש במשקל 15.24 ברוטו** שלא לשימושו העצמי.
2. **באישום השני** הורשע הנאשם בכך שביום 24.6.2022 נפגש עם קא"ל בעיר חולון, לאחר תיאום עמו באמצעות יישומון ה"טלגרם", ומכר לו סם מסוכן מסוג קנבוס במשקל 5 גרם תמורת 350 ₪.
3. **באישום השלישי** (החמישי בכתב האישום המתוקן) הורשע הנאשם בכך שביום 25.6.2022 נפגש עם א"ש ביישוב מכבים, לאחר תיאום עמו באמצעות יישומון ה"טלגרם", ומכר לו סם מסוג מסוכן קנבוס במשקל שאינו ידוע תמורת 600 ₪.
4. **באישום הרביעי** (השביעי בכתב האישום המתוקן) הורשע הנאשם בכך שביום 18.6.2022 נפגש עם י"ק בעיר לוד, לאחר תיאום עמו באמצעות יישומון ה"טלגרם", ומכר לו סם מסוכן מסוג קנבוס במשקל של 5 גרם תמורת 350 ₪.

1. **באישום החמישי** (השמיני בכתב האישום המתוקן) הורשע הנאשם בכך שביום 19.6.2022 נפגש עם ר"ע בישוב אחיסמך, לאחר תיאום עמו באמצעות יישומון ה"טלגרם", ומכר לו סם מסוכן מסוג קנבוס במשקל של 5 גרם תמורת 350 ₪.
2. **באישום השישי** (התשיעי בכתב האישום המתוקן) הורשע הנאשם **בשתי עבירות** סחר בסמים בכך שביום 19.6.2022 נפגש עם מ' בעיר ראשון לציון, לאחר תיאום עמה באמצעות יישומון ה"טלגרם", ומכר לה סם מסוכן מסוג קנבוס במשקל של 5 גרם תמורת 350 ₪. כן נפגש עם מ' ביום 10.5.2022, לאחר תיאום עמה באמצעות יישומון ה"טלגרם", ומכר לה סם מסוג קנבוס במשקל 5 גרם תמורת 350 ₪.
3. **באישום השביעי** (העשירי בכתב האישום המתוקן) הורשע הנאשם בכך שביום 24.6.2022 נפגש עם מ"י בחולון, לאחר תיאום עמה באמצעות יישומון ה"טלגרם", ומכר לה סם מסוכן מסוג קנבוס במשקל של 5 גרם תמורת 350 ₪.
4. **באישום השמיני** (השניים עשר בכתב האישום המתוקן) הורשע הנאשם בכך שביום 19.6.2022 נפגש עם א"ב בעיר רחובות, לאחר תיאום עמו באמצעות יישומון ה"טלגרם", ומכר לו סם מסוכן מסוג קנבוס במשקל 10 גרם תמורת 500 ₪.
5. **באישום התשיעי** (השלושה עשר בכתב האישום המתוקן) הורשע הנאשם בכך שביום 16.6.2022 נפגש עם ש"ק בעיר חולון, לאחר תיאום עמה באמצעות יישומון ה"טלגרם" ומכר לו סם מסוכן מסוג קנבוס במשקל של 5 גרם תמורת 300 ₪.

1. **באישום העשירי** (השישה עשר בכתב האישום המתוקן) הורשע הנאשם בכך שביום 14.6.2022 נפגש עם י"ט בעיר רחובות, לאחר תיאום עמו באמצעות יישומון ה"טלגרם", ומכר לו סם מסוכן מסוג קנבוס במשקל של 10 גרם תמורת 650 ₪.
2. **באישום האחד עשר** (השבעה עשר בכתב האישום המתוקן) הורשע הנאשם **בשתי עבירות** סחר בסם מסוכן בכך שביום 26.5.2022 נפגש עם א"ב בעיר ראשל"צ, לאחר תיאום עמו באמצעות יישומון ה"טלגרם", ומכר לו סם מסוכן מסוג קנבוס במשקל של 5 גרם תמורת 300 ₪, וביום 21.4.2022 נפגש עמו בראשל"צ, לאחר שתיאם עמו באמצעות יישומון ה"טלגרם", ומכר לו סם מסוכן מסוג קנבוס במשקל של 5 גרם תמורת 300 ₪.
3. כעולה מטיעוני הצדדים, תיאום עסקאות הסחר נעשו עם אדם אחר, בעוד שהנאשם הוא שביצע את העסקאות בכך שמסר את הסמים וקיבל את התמורה בגינם, לאחר שקיבל מהאחר את הכתובות לביצוע העסקאות עם הקונים.

**ראיות לעונש מטעם הנאשם**

1. מטעם הנאשם העידה לעונש אחותו, **הגב' עבלה ג'ראדאת**, שסיפרה כי הנאשם התגורר אצלה לפני מעצרו, וסייע לה בטיפול וגידול בנה בן ה- 6, אשר נולד פג בחודש החמישי להריונה, והוא נכה שאינו הולך ולא מדבר.
2. כן העיד לטובת הנאשם אחיו **מר נאסים ג'ראדאת**, שסיפר כי הנאשם הוא אדם ישר, שאת עיקר זמנו מקדיש לעבודה וסיוע לאחותם. עוד הוסיף שהנאשם מודה שעשה טעות, שהוא מתחרט על מעשיו ומעוניין לפתוח דף חדש.

**תמצית טיעוני ב"כ הצדדים לעונש**

1. ב"כ המאשימה עוה"ד עדי סעדיה, הפנתה לערכים המוגנים בעבירות סחר בסמים וטענה כי הנאשם פגע בהם במעשיו במידה חמורה לנוכח ריבוי הקונים והעסקאות, משקל הסמים, והשימוש באפליקציית "טלגרם", המלמדת על תכנון מוקדם מוקפד, ולא על מכירות רנדומליות. אשר למדיניות הענישה הנוהגת נטען כי היא מלמדת על השתת עונשי מאסר משמעותיים המוטלים על סוחרי סמים, במטרה להעביר מסר ברור של גמול והרתעה, הפנתה לפסיקה וטענה למתחם ענישה כולל שנע בין 24 ל- 48 חודשי מאסר בפועל.
2. ביחס לגזירת העונש עתרה המאשימה כי בהתחשב בהודאת הנאשם במיוחס לו, בעברו הפלילי הרלוונטי ועונש המאסר המותנה למשך חודש ימים, יש להשית עליו מאסר שלא יפחת מ- 24 חודשים, מאסר על תנאי, קנס ופסילה.
3. ב"כ הנאשם עוה"ד איתמר צור, טען בנוגע לנסיבות העבירות כי לא ניתן להתעלם מאופי המעשים, כאשר יש להתייחס אל הנאשם כאל שליח, הפנה לפסיקה ועתר לקביעת מתחם שנע בין 12 ל- 20 חודשים.
4. לגבי נסיבותיו האישיות של הנאשם טען הסניגור, כי הוא הודה במיוחס לו, לקח אחריות על מעשיו, וחסך עדויות של שוטרים רבים ואת זמנו של בית המשפט. ב"כ הנאשם סיפר על העדר יכולתו של הנאשם להציע חלופה, בשל נסיבותיו האישיות – משפחתיות, ולכן הוא עצור עד תום ההליכים תקופה ארוכה מאוד, מאז 26.6.2022. עוד הפנה לעדויות אחיו ואחותו של הנאשם שסיפרו על אישיותו החיובית של הנאשם ונסיבות המשפחתיות המורכבות, לצד גילו והיותו בעל עבר פלילי מתון הכולל הרשעה קודמת יחידה. לפיכך עתרה ההגנה להשית על הנאשם עונש מאסר בפועל למשך 15 חודשים.
5. הנאשם בדברו האחרון הביע חרטה עמוקה על מעשיו, הסביר שהוא לא היה "ראש הפירמידה", אלא התקשרו אליו פעם בשבוע או שבועיים, וביקשו להחליף אותו בעבודה. אמר כי הוא סיכן את עצמו ואת אחותו, שטיפל בעצמו במהלך מעצרו והוא עתה עציר תומך נקי מסמים, שמעולם לא הייתה לו בעיה של שימוש בסמים, למעט עישון של גראס מדי פעם. סיפר כי הוא ניהל חיים מסודרים וחי עם בת זוג, ועוד סיפר על אחיינו שנולד פג ועתה הוא מתמודד עם צרכים מיוחדים, וכי גם אחותו מתמודדת עם קשיים משלה והוא סייע לה ולילד.

**דיון והכרעה**

קביעת מתחם העונש ההולם

1. עבירות סמים, לא כל שכן החמורות בהן כבענייננו, פוגעות בבריאות הציבור, בביטחונו ורכושו. בפסיקה רחבה עמד בית המשפט העליון על פגיעתם הקשה של עבירות הסמים ועל השפעתם ההרסנית על הגוף והנפש, לצד הסיכון כרוך בהן לביצוע עבירות נלוות כדוגמת רכוש ואלימות ([ע"פ 7952/15](http://www.nevo.co.il/case/20683594) **מדינת ישראל נ' שץ** (15.2.2016); [ע"פ 1274/16](http://www.nevo.co.il/case/21472796) **עווד נ' מדינת ישראל** (6.10.2016); [ע"פ 4522/18](http://www.nevo.co.il/case/24287803) **אסאבן נ' מדינת ישראל** (11.11.2018)).
2. אומנם, יש שוני בחומרתם ונזקיהם של סמים מסוג הירואין, קוקאין ודומיהם לסם הקנבוס, אך אין להתייחס אל האחרון כאל סם "קל". כך הבהיר בית המשפט העליון ב[רע"פ 8759/21](http://www.nevo.co.il/case/28190928) **קסלר נ' מדינת ישראל** (23.12.2021), מפי כב' השופט אלרון, דברים עליהם חזר ב[רע"פ 1267/23](http://www.nevo.co.il/case/29396498) **בלקר נ' מדינת ישראל** (6.3.2023), כדלקמן:

**"[...] סם הקנבוס הוא סם מסוכן, והוראת המחוקק לעניין זה היא הדין הנוהג והמחייב. כל עוד לא נקבע אחרת, התפיסה לפיה קנבוס הוא בגדר "סם קל" ודינו שונה מדינם של סמים אחרים נעדרת אחיזה בדין, ואין בה כדי לבטל את החזקה הקבועה בפקודה (ראו** [**ע"פ 6299/20**](http://www.nevo.co.il/case/26991436) **חן נ' מדינת ישראל (4.2.2021);** [**בש"פ 6789/21**](http://www.nevo.co.il/case/27964384) **מדינת ישראל נ' שצ'רבקוב (17.10.2021);** [**רע"פ 174/21**](http://www.nevo.co.il/case/27313460) **סויסה נ' מדינת (25.2.2021))"**.

וראו גם את דברי כב' השופט י' עמית ב[ע"פ 2596/18](http://www.nevo.co.il/case/23827604) זנזורי נ' מדינת ישראל (12.8.2018).

1. כפי שעתרו הצדדים, בהתאם למבחן "הקשר ההדוק" ומטעמי יעילות, ניתן לקבוע מתחם ענישה כולל, משום שהנאשם הורשע בביצוע עבירות סחר בסמים דומות, בשיטה דומה, בעבור קונים בודדים, ובהחזקת סמים מסוג קנבוס שלא לצריכה עצמית ([ע"פ 4910/13](http://www.nevo.co.il/case/13093721) **ג'אבר נ' מדינת ישראל** (29.10.2014); [ע"פ 1261/15](http://www.nevo.co.il/case/20033641) **דלאל נ' מדינת ישראל** (3.9.2015); [ע"פ 5668/13](http://www.nevo.co.il/case/7958246) **מזרחי נ' מדינת ישראל** (17.3.2016), ו[דנ"פ 2999/16](http://www.nevo.co.il/case/21473042) **מזרחי נ' מדינת ישראל** (22.5.2016)).
2. ויודגש כי מפאת חשיבותם של הערכים המוגנים בעבירות סחר בסמים, התוותה הפסיקה ענישה נוהגת המעבירה מסר מרתיע, דרך כלל, בדמות **השתת מאסרים בפועל**. כך ניתן ללמוד מהפסיקה הרלוונטית לענייננו בשינויים המחויבים, לקולה וחומרה, כדלקמן:
3. ב[רע"פ 1267/23](http://www.nevo.co.il/case/29396498) **בלקר נ' מדינת ישראל** (6.3.2023), נדחתה בקשה שהגיש המבקש על בגין החמרת עונשו לחודשיים מאסר בעבודות שירות מעונש מאסר מותנה, בערער שהגישה המדינה, לנוכח הרשעתו בהחזקת סם מסוג קנבוס במשקל כולל של 653 גרם, שלא לצריכתו עצמית ובהיותו נעדר עבר פלילי.
4. ב[רע"פ 8388/22](http://www.nevo.co.il/case/29200734) **אביבי נ' מדינת ישראל** (8.12.2022), נדון נאשם שהורשע בארבעה כתבי אישום בגין, החזקת סם מסוג קנבוס במשקל כולל של 1050 ג' שלא לצריכה עצמית, וב- 8 עבירות סחר בסם מסוג קנבוס באמצעות יישומון "טלגרם", שם הציע לאחרים לרכוש סמים, לרבות באמצעות הפעלת שליחים. חומרה יתרה נקבעה בכך שהנאשם ביצע חלק ממעשיו לאחר ששוחרר ממעצר באיזוק אלקטרוני בגין אחד מכתבי האישום לעיל, תוך הפרת תנאים מגבילים. נקבעו מתחמים שונים ונגזרו על הנאשם 16 חודשי מאסר בפועל, ענישה נלוות לרבות קנס בסך 10,000 ₪. בקשת רשות ערעור שהגיש הנאשם נדחתה.
5. ב[רע"פ 2302/22](http://www.nevo.co.il/case/28463709) **חסיד נ' מדינת ישראל** (6.4.2022), נדחתה בקשת רשות ערעור שהגיש מבקש שהורשע לפי הודאתו ב- 16 אישומים, בגין ביצוע כ- 50 עסקאות סחר בסמים, במשך כשנה וחצי, בכך שמכר קנבוס ל- 15 לקוחות שונים וב- 5 הזדמנויות לקטינה, בהיקף של גרם ועד 5 גרם בכל מקרה, והחזיק בביתו קנבוס שלא לצריכה עצמית, במשקל 150 גרם. הנאשם נעדר עבר פלילי, נטל חלק בהליך טיפולי אך לא השלימו, עם זאת שירות המבחן המליץ על עונש של"צ. נקבע שאין לחרוג לקולה ממתחם העונש שנקבע לכל מקרה בין מספר חודשי מאסר ועד 15 חודשי מאסר בפועל, ונגזרו עליו 24 חודשי מאסר בפועל.
6. ב[רע"פ 3059/21](http://www.nevo.co.il/case/27592536) **ימין נ' מדינת ישראל** (5.5.2021), נדחתה בקשת רשות ערעור שהגיש נאשם שהורשע על פי הודאתו ב-5 עבירות של סחר בסם מסוג קנבוס בצוותא עם אחר באמצעות יישומון ה"טלגראס", בכך שביצע את המכירות בפועל, בתמורה לשכר יומי בסך 500 ₪. עוד הורשע בהחזקת 50 ג' קנבוס שלא לצריכה עצמית ברכבו, וכלים להכנת סם (שקיות חלוקה). בית משפט השלום בנתניה קבע שמתחם העונש ההולם בגין כלל העסקאות נע בין 10 ל- 20 חודשי מאסר בפועל, ובגין עבירות ההחזקה של הסמים והכלים מספר חודשי מאסר ועד 12 חודשי מאסר בפועל. לאור גילו של הנאשם, תסקירי שירות המבחן החיוביים שהמליצו על של"צ, והיעדר עבר פלילי, חרג בית המשפט ממתחמי הענישה לקולה, והשית על הנאשם 8 חודשי מאסר בעבודות שירות.
7. ב[עפ"ג (מרכז-לוד) 24923-01-20](http://www.nevo.co.il/case/26351617) **מדינת ישראל נ' אלבאז** (22.6.2020), התקבל ערעור המדינה על קולת העונש שהושת על נאשם שהורשע בהתאם להודאתו בסחר בסמים, לרבות באמצעות יישומון ה"טלגראס" – במשך כשלושה שבועות, ל- 8 בגירים ו- 5 קטינים, תמורת סכומים שנעו בין 150 ₪ ועד 2,000 ₪, ובשני מקרים סחר בסמים לטובת קטינים. הנאשם, צעיר נעדר עבר פלילי, עבר הליך טיפולי משמעותי, ועלה על מסלול שיקומי. ערכאת הערעור קיבלה את ערעור המדינה והשיתה על הנאשם 15 חודשי מאסר בפועל.
8. ב[רע"פ 6401/18](http://www.nevo.co.il/case/24975541) **ספיר נ' מדינת ישראל** (17.9.2018), נדחתה בקשת רשות ערעור שהגיש נאשם שהורשע בסחר בסמים ב- 7 הזדמנויות, בהן מכר בין 5 גרם ועד 23 גרם קנבוס. בית משפט השלום בנתניה קבע מתחם עונש כולל שנע 16 ל- 36 חודשי מאסר, והושתו על הנאשם 12 חודשי מאסר בפועל, בהתחשב בעבר פלילי, מצבו הבריאותי והמלצת שירות המבחן מטעמי שיקום.
9. ב[רע"פ 7858/19](http://www.nevo.co.il/case/26222649) **וקנין נ' מדינת ישראל** (28.11.2019), נדחתה בקשת רשות ערעור שהגיש נאשם שהורשע על יסוד הודאתו בסחר בסמים מסוג קנבוס וחשיש בשתי הזדמנויות במשקל כולל של 5.8 גרם, לאחר שנקבע מתחם הנע בין מספר חודשי מאסר ועד 8 חודשי מאסר שיכול שירוצו בעבודות שירות. בהיות הנאשם בעל עבר מכביד, הושתו עליו 5 חודשי מאסר בפועל, הופעלו מאסרים מותנים, כך שסה"כ נגזר דינו ל- 12 חודשי מאסר בפועל.
10. ב[עפ"ג (מרכז-לוד) 56241-03-19](http://www.nevo.co.il/case/25566670) **בואהרון נ' מדינת ישראל** (19.6.2019) (פסיקה שהגישה ההגנה), נדחה ערעור שהגיש נאשם על חומרת העונש שנגזר עליו בגין הרשעתו ב- 32 מקרים של סחר בסמים ל- 17 קונים, של סם מסוג קנבוס. המערער בן 28, נעדר עבר פלילי, ספורטאי מצטיין שחלה ואביו סובל ממחלה קשה, עבר הליך טיפולי ארוך אך זנח אותו. נקבע מתחם שנע בין מספר חודשי מאסר בפועל ועד 12 חודשים, לכל אירוע של סחר, ונגזרו עליו 17 חודשי מאסר בפועל.
11. ב[עפ"ג (מרכז-לוד) 32958-01-19](http://www.nevo.co.il/case/25315632) **אזברגה ואח' נ' מדינת ישראל** (11.6.2019), נדחה ערעור נאשמים על חומרת העונש, בהסכמתם. לענייננו רלוונטי הנאשם 1 שהורשע בסחר בסם מסוג קנבוס במשקל 20.4 גרם, בתמורה ל- 800 ₪ ו- 100 $, בצוותא עם אחר. בית המשפט השלום ברמלה קבע מתחם הנע בין מספר חודשי מאסר בפועל ועד 18 חודשים. לחובת נאשם 1 הייתה הרשעה קודמת ישנה בתחום הסמים, ותסקירי שירות המבחן היו שליליים בשל קושי בנטילת אחריות והעדר טיפול, ונגזר עונשו למאסר בפועל בן 8 חודשים.
12. ב[עפ"ג (מרכז-לוד) 708-01-18](http://www.nevo.co.il/case/23748750) **אברוס נ' מדינת ישראל** (13.5.2018), הורשע נאשם לפי הודאתו בסחר בסם מסוג קנבוס, ב- 40 עסקאות במשך כחודשיים, ללקוחות שונים, במשקלים של גרמים בודדים בכל הזדמנות. נקבע מתחם כולל שנע בין 15 ועד 45 חודשים. נשקלו גילו של הנאשם בהיותו בן 27, עברו הפלילי שלא בתחום הסמים, והעדר טיפול ונגזרו עליו 36 חודשי מאסר בפועל. לנוכח תסקיר נוסף שהצביע על מגמה חיובית הוקל עונשו והועמד על 31 חודשי מאסר בפועל.

1. בעניינו סחר הנאשם בסמים מסוג קנבוס ב- **12 עסקאות שביצע עבור 10 לקוחות שונים במשקלים שנעו בין 5 גרם ועד 10 גרם בכל מכירה**, החל מיום 21.4.2022 ועד ליום 24.6.2022, בתמורה ל- 300 עד 650 ₪, בכל מכירה. הנאשם עסק בסחר בסמים יחד עם אחר תוך שימוש ביישומון ה"טלגרס". מקובלת עליי עמדת המאשימה כי אין להתייחס אל הנאשם באופן מקל בהיותו אדון העבירה שביצע את עבירות הסחר בפועל, גם אם הוא לא ערך את השיחות עם הקונים, אלא סיפק את הסמים. נוסף לכך הנאשם החזיק שני סוגי סמים ברכבו **220.85 גרם קנבוס מחולק לשקיות שונות**, **וסם מסוג חשיש במשקל 15.24 ברוטו**. בחינת מעשיו של הנאשם בשקלול הענישה הנוהגת הובילוני למסקנה, **כי מתחם העונש ההולם נע בין 15 חודשים ל- 30 חודשי מאסר בפועל.**

נסיבות שאינן קשורות בביצוע העבירה

1. לזכותו של הנאשם אזקוף את העובדה כי הוא הודה במיוחס לו, נטל אחריות על מעשיו, וחסך מזמנו של בית המשפט.
2. הנאשם בן 39 רווק, שנסיבותיו האישיות – משפחתיות מורכבות, שכן עובר למעצרו הוא סייע לאחותו, שהיא אם יחידנית, בגידול בנה הנכה בן ה- 6 המתמודד עם צרכים מיוחדים.
3. לנאשם עבר פלילי מתון מאוד הכולל הרשעה יחידה מיום 29.11.2020 אז נדון בגין החזקת סם לצריכה עצמית לעונש מאסר מותנה למשך חודש, שהוא בר הפעלה.
4. הנאשם שוהה במעצר עד תום ההליכים תקופה ארוכה מאז חודש יוני 2022. ואולם, חרף מעצרו הארוך, לא התבקש בעניינו תסקיר מאת שירות המבחן, ולכן הרקע לביצוע העבירות - שהן עליית מדרגה משמעותית ביחס לעברו, לא ברור, וכן לא ידוע האם הנאשם סובל מבעיית התמכרות לסמים הדורשת טיפול. אומר כי הנאשם מסר בדבריו שהוא נקי מסמים, אך לא הובאו ראיות לכך, ובסופו של דבר הסיכון במצבו לביצוע עבירות דומות נותר לוט בערפל.
5. מנגד, אתן משקל להודאת הנאשם במיוחס לו, לעברו הפלילי המקל, והעובדה כי הוא מוחזק במעצר ארוך, לראשונה בחייו, שמטבע הדברים נותן בו את אותותיו.
6. במכלול השיקולים אשר לנסיבותיו של הנאשם לקולה וחומרה אני סבורה שנכון לגזור את עונשו של הנאשם בשליש הראשון של מתחם הענישה, אך לא בתחתיתו.

**אשר על כן, החלטתי לגזור על הנאשם את העונשים הבאים:**

1. מאסר בפועל למשך 18 חודשים.
2. מורה על הפעלת המאסר המותנה שהושת על הנאשם ב[ת"פ (רמלה) 76300-12-19](http://www.nevo.co.il/case/26321483) ביום 29.11.2020 למשך חודש ימים, במצטבר לעונש שנגזר על הנאשם, כך שסה"כ ירצה מאסר למשך 19 חודשים, החל מיום מעצרו 26.6.2022 (לפי רישומי שב"ס).
3. מאסר מותנה למשך 7 חודשים, והתנאי הוא כי הנאשם לא יעבור עבירת סמים מסוג פשע למשך 3 שנים, מיום שחרורו ממאסר.
4. מאסר מותנה למשך חודשיים, והתנאי הוא כי הנאשם לא יעבור עבירת סמים מסוג עוון למשך 3 שנים, מיום שחרורו ממאסר.
5. קנס בסך 5,000 ₪ או 25 ימי מאסר תמורתו, שישולם ב-10 תשלומים חודשיים, רצופים ושווים החל מיום 1.7.2023.
6. פסילה מותנית מלהחזיק או לקבל רישיון הנהיגה למשך 6 חודשים, והתנאי הוא שלא יעבור הנאשם כל עבירה לפי [פקודת הסמים המסוכנים](http://www.nevo.co.il/law/4216), בתוך שנתיים מיום שחרורו ממאסר.

5129371

54678313ניתן צו כללי להשמדת מוצגים.

**זכות ערעור לבית המשפט המחוזי מרכז-לוד בתוך 45 ימים.**

**ניתן היום, ו' אייר תשפ"ג, 27 אפריל 2023, בנוכחות ב"כ המאשימה עוה"ד עדי סעדיה, הנאשם הובא ע"י שב"ס, וב"כ הנאשם עוה"ד איתמר צור.**

אילה אורן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)