|  |  |  |  |  |
| --- | --- | --- | --- | --- |
| **בית משפט השלום ברמלה** | | | | |
| **ת"פ 57164-07-22 מדינת ישראל נ' אזברגה(עציר)** | | | | **8 נובמבר 2022** |
| **לפני** | | **כבוד השופטת אילה אורן** | | | | |
|  | | **המאשימה** | **מדינת ישראל** | | | |
|  | | **נגד** | | | | |
|  | | **הנאשם** | **עיסא אזברגה (עציר)** | | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

|  |
| --- |
| **גזר דין** |

**כתב האישום המתוקן וטענות הצדדים**

1. הנאשם הודה בעובדות כתב אישום מתוקן שהוגש במסגרת הסדר דיוני שלא כלל הסכמה לעונש, בכך שביום 19.7.2022 בשעה 16:45 מכר לשוטר לבוש בגדים אזרחיים, מתוך כספומט בעיר לוד, 2 מנות סם מסוכן מסוג קוקאין במשקל כולל של 0.4153 גרם בתמורה ל- 400 ₪, והורשע בעבירה של סחר בסמים, לפי סעיפים [13](http://www.nevo.co.il/law/4216/13) ו- [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג – 1973 (להלן: "פקודת הסמים").

1. ב"כ המאשימה עוה"ד טל נעים ועוה"ד הדס פרידמן, טענו לחומרת העבירה בשים לב שהמכירה בוצעה בכספומט ונוכח סוג הסם, ועתרו לקביעת מתחם עונש הולם שנע בין 8 חודשי מאסר ועד 18 חודשים (בתמיכה הפנו לפסיקת בית המשפט העליון). עוד נטען, כי רישומו הפלילי של הנאשם מכביד שכן לחובתו 13 הרשעות קודמות, כולן רלוונטיות לענייננו, ובגינן ריצה מאסרים. לפיכך, עתרו להשית על הנאשם מאסר בפועל למשך שנה, מאסר על תנאי וקנס.
2. ב"כ הנאשם עוה"ד חי אוזן, טען כי עתירת המאשימה למתחם ולעונש מוגזמת, היות שמדובר בסחר בסמים בהזדמנות יחידה, וזאת מבלי להקל ראש בחומרתה. ביחס לנסיבות העבירה נטען כי הנאשם סחר בסם לא לו, מבית שאינו שלו, וכך גם התמורה לא הגיעה לכיסו. לפיכך, נטען כי מתחם העונש נע בין 6 חודשי מאסר ועד 12 חודשים, ומשהודה הנאשם במיוחס לו כבר בדיון המענה השני, יש לזקוף לזכותו את נטילת האחריות וחיסכון בזמן שיפוטי יקר. לפיכך נטען שיש להסתפק במאסר כימי מעצרו של הנאשם (והפנה לגזר דין מבית משפט השלום ברמלה).
3. הנאשם בדברו האחרון אמר שהוא מכר את הסמים משום ש"רציתי להשיג רק את המנה שלי", וכי הוא לא סוחר סמים, ולכן ביקש שתינתן לו הזדמנות.

**דיון והכרעה**

מתחם העונש ההולם

1. הערכים המוגנים בעבירות סמים רחבים והם נוגעים לבריאות הציבור, ביטחונו ורכושו. בפסיקה רבה עמד בית המשפט העליון על פגיעתם הקשה של עבירות הסמים בבריאות הציבור בשל השפעתם ההרסנית על הגוף והנפש, לצד הסיכון הנובע מצריכת הסמים לביצוע עבירות נלוות כדוגמת רכוש ואלימות ([ע"פ 7952/15](http://www.nevo.co.il/case/20683594) **מדינת ישראל נ' שץ** (15.2.2016); [ע"פ 1274/16](http://www.nevo.co.il/case/21472796) **עווד נ' מדינת ישראל** (6.10.2016); [ע"פ 4522/18](http://www.nevo.co.il/case/24287803) **אסאבן נ' מדינת ישראל** (11.11.2018)).
2. ובנוגע לתפקידו של בית המשפט במאבק בעבירות סחר בסמים, כך נאמר מפי כב' השופטת ע' ארבל (כתוארה אז) ברע"פ [**6373/06**](http://www.nevo.co.il/case/6062217)  **מדינת ישראל נ' אלנשמי** (6.9.2006):

**"כאשר בעבירות סמים עסקינן, לא ניתן להתעלם מהחובה המוטלת עלינו כמערכת וכחברה להיאבק בנגע הסמים. פן חשוב של מאבק זה הינו הטלת עונשים מחמירים על מי שבוחרים לעסוק בסחר בסמים. הסחר בסמים מסוכנים הינו אמצעי קל ונוח לעשיית רווחים נכבדים. ענישתם של מי שסחרו בסמים מסוכנים צריכה ליתן מענה גם לפיתוי זה ובמילים אחרות – על מי אשר שוקל לשלוח ידו בסחר בסמים להעמיד לנגד עיניו לא רק את הפיתוי לשלשל לכיסו סכומי כסף נכבדים אלא גם את הסיכון של שהיה ממושכת מאחורי סורג ובריח"**.

1. ובענייננו, הנאשם מכר את הסמים באמצעות "כספומט" במתחם משפחתי בעיר לוד, לסוכן משטרתי, כשהסם שנמכר הוא סם קשה מסוג קוקאין. נסיבות אלו מצביעות על החומרה היחסית של עבירת הסחר בה הורשע הנאשם. ומנגד מדובר במכירה בהזדמנות יחידה, ובכמות קטנה באופן יחסי.
2. הענישה בתחום סחר בסמים קשים, אף בכמויות קטנות היא דרך כלל לעונשי מאסר בפועל. לשם קביעת מתחם הענישה ההולם אבחן ענישה נוהגת רלוונטית בשינויים המחוייבים, כדלקמן:
3. ב[רע"פ 1955/19](http://www.nevo.co.il/case/25538826) **אבו רקייק נ' מדינת ישראל** (1.4.2019), הורשע נאשם על פי הודאתו בסחר בסם מסוכן, ומעשה פזיזות ורשלנות ברכב, בכך שמכר לסוכן משטרתי 2 מנות סם מסוכן מסוג קוקאין במשקל כולל של 1.049 גרם, בתמורה ל-800 ₪, ולאחר מכן נמלט עם רכבו מהמשטרה, נסע לאחור, התנגש ברכב אחר וכמעט פגע בהולכת רגל. בית המשפט השלום בבאר-שבע קבע מתחם עונש כולל שנע בין 14 חודשי מאסר ל-30 חודשי מאסר בפועל, וגזר על הנאשם 14 חודשי מאסר לצד ענישה נלוות לאור תסקיר חיובי, גילו הצעיר, נטילת האחריות והיעדר עבר פלילי. ערעור ובקשה לרשות ערעור שהגיש הנאשם נדחו.
4. ב[רע"פ 126/15](http://www.nevo.co.il/case/18793360) **חביף נ' מדינת ישראל** (13.1.2015), הורשע נאשם על פי הודאתו בסחר בסם מסוכן, בכך שמכר לסוכן משטרתי סם מסוכן מסוג קוקאין במשקל 0.3901 גרם, ובהזדמנות נוספת מכר לו 0.8179 גרם נטו, כשבהזדמנות אחרת, תיווך לאחר סחר בסם במשקל 2.5056 גרם. בית המשפט השלום בתל-אביב קבע כי מתחם העונש ההולם בגין כל אחד מהמעשים נע בין 8 חודשי מאסר ועד 18 חודשים, וגזר על הנאשם שלחובתו עבר פלילי מכביד, 16 חודשי מאסר בפועל, הפעיל במצטבר מאסר על תנאי שהיה תלוי ועומד נגדו, כשסה"כ נגזרו על הנאשם 20 חודשי מאסר וענישה נלוות. ערעור ובקשת רשות ערעור שהגיש הנאשם נדחו, תוך שצוין שהמתחמים שנקבעו מתונים ואף מקלים.
5. ב[רע"פ 65/15](http://www.nevo.co.il/case/18784698) **מסראווה נ' מדינת ישראל** (13.1.2015), הורשע נאשם על פי הודאתו בשתי עבירות סחר בקוקאין בתמורה ל- 200 ₪ בכל הזדמנות. בית משפט השלום בתל-אביב קבע מתחם עונש הולם שנע בין 6 חודשי מאסר ועד 18 חודשים, ונגזרו עליו 6 חודשי מאסר בעבודות שירות, לאחר שנלקחו בחשבון 3 חודשי מעצר; הליך טיפולי של גמילה מסמים שעבר; השתלבותו בעבודה קבועה, והיותו נשוי ואב ל- 6 ילדים, שאחד מהם עבר תאונת דרכים. ערעור ובקשת רשות ערעור שהגיש הנאשם נדחו.
6. ב[רע"פ 7681/13](http://www.nevo.co.il/case/10459115) **דקה נ' מדינת ישראל** (21.1.2014), נדון נאשם על פי הודאתו בסחר בסם מסוג הרואין בשתי הזדמנויות, במשקל כולל של כ- 3 גרם, בתמורה ל- 200 ₪ בכל מכירה. בית משפט השלום בתל-אביב קבע מתחם לכל אישום שנע בין 6 חודשי מאסר ועד 12 חודשים, וגזר על הנאשם 10 חודשי מאסר בפועל, בהתחשב בעבר פלילי רלוונטי אך ישן מאוד, והליך גמילה פרטי שעבר בהצלחה. ערעור ובקשת רשות ערעור שהגיש הנאשם נדחו.
7. ב[עפ"ג (מרכז-לוד) 33119-07-17](http://www.nevo.co.il/case/22832600) **סלאמה נ' מדינת ישראל** (26.12.2017), נדחה ערעורו של נאשם שהורשע על פי הודאתו בסחר בקוקאין, ובסיוע לסחר בקוקאין, בכך שבאירוע אחד מכר עם אחר 1.77 גרם קוקאין לסוכן משטרתי, ובאירוע השני סייע לאחר למכור 5 גרם קוקאין, אך עסקה לא יצאה אל הפועל. בית המשפט השלום קבע כי מתחם שנע בין 12 חודשי מאסר ל-28 חודשי מאסר, וגזר על הנאשם 12 חודשי מאסר בפועל, בהתחשב בלקיחת האחריות של הנאשם, העדר עבר פלילי, תסקיר חיובי ונסיבותיו האישיות.
8. עוד נתתי דעתי גם לפסיקה שהגיש ב"כ הנאשם מ[ת"פ (רמלה) 8474-11-18](http://www.nevo.co.il/case/25114311) **מדינת ישראל נ' אבו שאב ואח'** (16.4.2019).
9. בשקלול חומרת העבירה בה הורשע הנאשם בנסיבותיה, ובהתחשב בענישה הנוהגת, מצאתי לאמץ את מתחם העונש לו עתרה המאשימה, ולקבוע כי הוא **נע בין 8 חודשי מאסר ועד 18 חודשים**.

נסיבות שאינן קשורות בעבירה

1. הנאשם יליד 1967, הודה במיוחס לו בהזדמנות ונטל אחריות על מעשיו, ובכך הוא חסך מזמנו של בית המשפט, שיקולים שנזקפים לטובתו. מנגד, הנאשם סיפר בדברו האחרון שהוא מכר את הסמים כדי לממן את צריכת הסמים שלו. חרף זאת, מאז מעצרו, לא הוצג ולא התבקש הליך טיפולי עבור הנאשם לגמילה מסמים, אם באמצעות שירות המבחן ואם בשב"ס. משמע, כי בעיית השימוש בסמים של הנאשם אינה מטופלת, והיא מקימה סיכון מצדו להישנות עבירות דומות.
2. לחובת הנאשם 13 הרשעות קודמות משנת 1986 ועד הרשעתו האחרונה בשנת 2012, הכולל עשרות עבירות בתחום הרכוש כלפי רכב, בתחום האלימות והסמים. במהלך השנים ריצה הנאשם 9 מאסרים, חלקם לתקופות ממושכות מאוד (למשך 4 שנים ו- 3 שנים וחצי), כשסה"כ ריצה כ- 16 שנים מחייו בין כותלי הכלא.
3. בשל הסיכון מהנאשם ונוכח עברו המכביד, עתירת המאשימה לעונש מאסר למשך 12 חודשים מבוססת. ואולם, היות שהרשעתו האחרונה של הנאשם היא משנת 2012, ומאז לאורך כעשור חלה רגיעה במעורבותו בפלילים, אני סבורה שנכון להתחשב בכך ולקבוע את עונשו בחלקו התחתון של המתחם, אף שלא בתחתיתו.
4. **אשר על כן אני גוזרת על הנאשם את העונשים הבאים:**
5. מאסר בפועל למשך 9 חודשים, שירוצו מיום מעצרו 19.7.2022.
6. מאסר מותנה למשך 7 חודשים, והתנאי הוא כי הנאשם לא יעבור עבירת סמים מסוג פשע למשך 3 שנים, מיום שחרורו ממאסר.
7. קנס בסך 2,500 ₪ או 25 ימי מאסר תמורתו, שישולם ב- 10 תשלומים חודשיים, רצופים ושווים החל מיום 1.6.2023.
8. פסילה מותנית מלהחזיק רישיון נהיגה למשך 6 חודשים, והתנאי הוא שלא יעבור הנאשם כל עבירה לפי [פקודת הסמים המסוכנים](http://www.nevo.co.il/law/4216), בתוך שנתיים מיום סיום ריצוי המאסר.

5129371

54678313ניתן צו כללי למוצגים.

**זכות ערעור לבית המשפט המחוזי מרכז-לוד בתוך 45 ימים.**

**ניתן היום, י"ד חשוון תשפ"ג, 08 נובמבר 2022, בנוכחות ב"כ המאשימה, עו"ד רעות זוסמן עו"ד הדס פרידמן, הנאשם שהובא באמצעות שב"ס, ובא כוחו עוה"ד חי אוזן.**

אילה אורן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)