|  |  |  |  |
| --- | --- | --- | --- |
| **בית משפט השלום ברמלה** | | | |
| ת"פ 59577-07-22 מדינת ישראל נ' אלמלח | | |  |
| לפני | **כבוד השופט טל ענר** | | | |
| בעניין: | **המאשימה** | **מדינת ישראל** | | |
|  | **נגד** | | | |
|  | **הנאשם** | **עמוס אלמלח** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [10](http://www.nevo.co.il/law/4216/10), [13.א](http://www.nevo.co.il/law/4216/13.a), [19](http://www.nevo.co.il/law/4216/19)

|  |
| --- |
| **גזר דין** |

כתב האישום

1. הנאשם הורשע לפי הודאתו בכתב אישום מתוקן האוחז תשעה אישומים.
2. לפי אישום מס' 1, ביום 27.6.2022, החזיק הנאשם ברכב רנו (מס' רישוי 212-48-101) סמים מסוגים שונים כדלהלן: 358.57 גרם קנביס; 20.10 גרם חשיש; 2 יחידות במשקל לא ידוע שלTHC (החומר הפעיל בקנביס); בנוסף לסמים נמצאו ברכב ניירות גלגול, 3 מגרסות סמים ו-70 שקיות חלוקה.

1. באותו מועד נתפסו בבית הנאשם סמים בפירוט שלהלן: 47.53 גרם חשיש (נתפסו על ארון בסלון הבית); 0.3189 גרם קנביס (במגירה בחדר השינה).
2. במועד אחר, 25.7.2022 החזיק הנאשם בחדר השינה סם מסוג קנביס במשקל שאינו ידוע למאשימה.
3. בעקבות הודאתו בעובדות האישום הראשון הורשע הנאשם בהחזקת סמים שלא לצריכה עצמית, לפי [סעיפים 7(א)+7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג-1973 (להלן: הפקודה), ובהחזקת כלים להכנת סם שלא לצריכה עצמית, לפי [סעיף 10](http://www.nevo.co.il/law/4216/10) רישא לפקודה.
4. אישומים מס' 2 עד 9 מגוללים סדרה של עסקאות סמים, שבוצעו בשיטת פעולה זהה. ככלל, אדם שזהותו אינה ידועה תיאם עם רוכשי הסם מכירת קנבוס באפליקציית 'טלגרם'. לאחר מכן, הנאשם תיאם טלפונית פגישה עם הרוכש, נפגש פיזית עם הרוכש ומסר לו סמים תמורת כסף מזומן. לא אלאה בפרטים העובדתיים של העסקאות, המפורטים כדבעי בכתב האישום, ואסתפק באיזכור הפרטים החיוניים של כל עסקה – כמות הסם והתמורה הכספית:
5. **באישום מס' 2** מכר הנאשם 5 גרם קנבוס תמורת 350 ₪; **באישום מס' 3** מכר הנאשם 20 גרם קנבוס תמורת 1,000 ₪; **באישום מס' 4** מכר הנאשם 5 גרם קנבוס תמורת 300 ₪; **באישום מס' 5** מכר הנאשם 5 גרם קנבוס תמורת 300 ₪; **באישום מס' 6** שתי עסקאות עם אותו רוכש במועדים שונים, בכל אחת מהן מכר הנאשם 5 גרם קנבוס תמורת 300 ₪; **באישום מס' 7** שתי עסקאות עם אותו רוכש במועדים שונים, בכל אחת מהן מכר הנאשם 5 גרם קנבוס תמורת 300 ₪; **באישום מס' 8** מכר הנאשם 2 גרם קנבוס תמורת 150 ₪; **באישום מס' 9** מכר הנאשם 5 גרם קנבוס תמורת 300 ₪.
6. סה"כ מדובר בעשר עסקאות בסם מסוכן עם 8 לקוחות שונים, ועל כן בכל אחד מהאישומים מס' 2 עד מס' 9 הורשע הנאשם בסחר בסמים, לפי [סעיפים 13+19א](http://www.nevo.co.il/law/4216/19;13.a) לפקודה.

ראיות וטיעונים לעונש

1. ביום 22.8.2023 הוגש תסקיר לבדיקת אפשרות שילוב הנאשם בבית המשפט הקהילתי. לפי התסקיר, הנאשם בן 22, נשוי מזה כשנתיים ואב לשני קטינים מאימהות שונות. מצוי במעצר בית בפיקוח אישתו, ועובד בניקיון ושליחויות. הנאשם נשר מבית הספר לאחר 9 שנות לימוד וסבל מקשיי קשב וריכוז ומהתקפי זעם. חבר לחברה שולית והעמיק מעורבותו בפלילים. בגיל 15 עבר תאונת דרכים לאחר שנהג מבלי שהוסמך לכך ונזקק לניתוח. את יחסיו עם בני משפחתו תיאר הנאשם כקונפליקטואליים. לדבריו גדל באווירת מתח ותוקפנות, אלימות פיזית ומילולית. תיאר תחושה של חוסר שייכות, יחסיו עם אמו נעדרי קרבה ואמון הדדי. בגיל 17 פגש בזוגתו הקודמת והם הפכו להורים. תיאר קשיים כלכליים וזוגיים, ועימותים לאחר שבת הזוג הגישה נגדו תלונות על אלימות. לאחר כשנה וחצי נפרדו, וכיום אין הסדרי ראייה והוא אינו משלם מזונות. הנאשם מצוי בהליך חדלות פירעון לאחר שניסה להקים עסק, לקח הלוואות והעסק כשל.
2. הנאשם סובל ממחלת FMF (מחלה דלקתית תורשתית וכרונית), ובנוסף סובל נפשית מחרדות ותסמיני פוסט טראומה בשל חוויה קשה שהיה עד לה במהלך מעצרו. נוטל טיפול תרופתי פסיכיאטרי שאינו מסייע לו. קבע תור לבירור הטיפול. מבחינת שימוש בסמים, משתמש מדי פעם כשחש צורך בכך. בבדיקת שתן נמצאו שרידי סם מסוג קנבוס. מסר כי כמעט שאינו צורך אלכוהול.
3. לנאשם הרשעה אחת בגין עבירת אלימות משנת 2022, וארבע הרשעות תעבורתיות 2016-2019 בגין האחרונה ריצה 5 חודשי מאסר בפועל. הנאשם לקח אחריות על מעשיו. לדבריו, עקב הלוואות שנטל בשוק האפור והתקשה להחזיר, נאלץ לעבוד עבור המלווים כשליח סמים. הנאשם הביע צער וחרטה על מעשיו ומודעות לחומרת מעשיו והתנהלותו, ומסר כי עובד קשה למחייתו ולהסדרת חובותיו.
4. בתסקיר מיום 12.12.2023 נמצא הנאשם מתאים לשילוב בבית המשפט הקהילתי, אך למרבה הצער נפלט משם ביום 9.10.2024, לאחר שלא הצליח לעמוד בדרישות התוכנית.
5. בטיעונה לעונש עמדה המאשימה על הערכים המוגנים בהם פגע הנאשם, וציינה כי מדובר בסחר בסמים בהיקף רחב, כשהנאשם מהווה חוליה מרכזית בביצוע העבירות. בהתבסס על פסיקה אליה הופניתי עתרה המאשימה למתחם ענישה של 24 עד 48 חודשי מאסר, ולגזור עליו (למרות הודאתו והרשעותיו הקודמות שאינן ממין העניין) 30 חודשי מאסר, בשים לב לחוסר שיתוף הפעולה שלו עם שירות המבחן. בנוסף התבקשה הכרזה על הנאשם כסוחר סמים, וכן התבקשו רכיבי ענישה כלכליים, פסילת רישיון נהיגה וחילוט.
6. הסניגור טען כי מדובר בסחר בקנביס, במספר לא רב של אירועים, וללא נסיבות מחמירות מיוחדות (כגון מכירה לקטינים, כמויות חריגות או מכירת סמים קשים). לדבריו הנאשם שימש כשליח, והעבירות נעברו במשך תקופה קצרה. בהתבסס על פסיקה אליה הופניתי טענה ההגנה שמתחם הענישה מתחיל בתקופת מאסר שניתן לרצות בעבודות שירות, וביקש לגזור על הנאשם עונש זה. הסניגור ביקש להתחשב בנסיבותיו האישיות של הנאשם כפי שעלו מן התסקירים, וכן במצבו הכלכלי הקשה.
7. הנאשם בדברו האחרון הביע צער ובושה על מעשיו, והגדירם כ"טעות אמיתית" שנעשתה בשעת לחץ.

**\* \* \***

**דיון והכרעה**

1. בקביעת מתחם העונש ההולם בהתאם לעקרון ההלימה, יש להתחשב בערכים החברתיים שנפגעו, במידת הפגיעה, במדיניות הענישה הנוהגת ובנסיבות הקשורות בעבירה.
2. עבירות הסמים פוגעות כידוע בבריאות הציבור, ולצד זאת מחוללות עבריינות נלווית הפוגעת בשלום הציבור וביטחונו, כגון עבירות אלימות ועבירות רכוש. בית המשפט העליון עמד על כך אינספור פעמים, והדגיש שיש לנקוט ביד קשה כלפי המעורבים בשרשרת ביצוע עבירות הסמים וכך לשדר מסר מרתיע ברור לאלה המחפשים דרכים לעשיית רווח מהיר וקל (ר' למשל [רע"פ 8388/22](http://www.nevo.co.il/case/29200734) **אביבי נ' מדינת ישראל** (8.12.2022, פסקה 13); [רע"פ 3084/21](http://www.nevo.co.il/case/27596218) **יאגודאייב נ' מדינת ישראל** (12.5.2021, פסקה 8).
3. יצוין כי קביעות נורמטיביות אלה של בית המשפט העליון נותרו בעינן, הגם שהיחס החברתי כלפי שימוש בקנביס עבר תמורות משמעותיות בעשור האחרון. כך למשל נפסק כי השינויים במדיניות האכיפה כלפי משתמשי קנביס **"לא נועדו לעודד הספקה או ייצור של סם, ואין בה לגרוע מהתכלית החברתית של מלחמה נגד התופעות אלו. עולה כי מדיניות הענישה למשתמש העצמי בסם מסוג קנבוס פעם ראשונה לחוד, ומדיניות הענישה למפיץ, לסוחר ולמגדל, ולמסייע להם – לחוד"** ([ע"פ 5807/17](http://www.nevo.co.il/case/22841413) **דרחי נ' מדינת ישראל**, 18.6.2018).
4. עובדות כתב האישום המתוקן מלמדות – והנאשם עצמו אינו טוען אחרת – כי לא מדובר באירוע מקרי, אלא בפעילות שיטתית של הנאשם בתקופה האמורה, לדבריו על רקע של חיפוש פתרונות מהירים למצוקתו כלכלית. הנאשם לא עמד ככל הידוע בראש ההתארגנות העבריינית, ומילא תפקיד אופרטיבי של מסירת הסמים וביצוע העסקאות בפועל. עדיין, מדובר בחוליה משמעותית והכרחית בשרשרת הסחר, ובמי שהיה מעורב עד צוואר בהפצת סמים. יעידו על כך כמויות הסם הבלתי מבוטלות, שלא לצריכה עצמית, שהחזיק בביתו וברכבו.
5. מדיניות הענישה המקובלת בעבירות סחר בסמים, לרבות קנביס, כוללת לרוב עונשי מאסר ממשיים גם ברף התחתון של מתחם הענישה. להמחשה אפנה לפסקי הדין הבאים:
6. [רע"פ 3059/21](http://www.nevo.co.il/case/27592536) **ימין נ' מדינת ישראל** (5.5.2021): חמש עבירות סחר בסם מסוג קנביס בצוותא באמצעות יישומון ה"טלגראס", תמורת שכר יומי בסך 500 ₪ וכן החזקת 50 גרם קנביס שלא לצריכה עצמית, מחולק למנות, שנמצא לצד שקיות חלוקה, משקל וכסף מזומן בסך של מעל 25,000 ₪. בית משפט השלום קבע כי מתחם העונש ההולם נע בין 10 ל-20 חודשי מאסר בפועל בגין עבירות הסחר בסמים, אך חרג ממתחם הענישה מטעמי שיקום.
7. [רע"פ 7858/19](http://www.nevo.co.il/case/26222649) **וקנין נ' מדינת ישראל** (28.11.2019): סחר בסמים בקנביס וחשיש בכמויות קטנות בשתי הזדמנויות. נקבע מתחם בין מספר חודשי מאסר ועד שמונה חודשי מאסר שיכול שירוצו בעבודות שירות. בשל עבר פלילי מכביד הושתו על הנאשם חמישה חודשי מאסר בפועל והופעלו מאסרים מותנים.
8. [רע"פ 6160/18](http://www.nevo.co.il/case/24943632) **מרואני נ' מדינת ישראל** (5.9.2018): שבע מכירות של קנביס וחשיש. בנוסף, בחיפוש בבית הנאשם נמצאו קנביס וחשיש במשקל כולל של למעלה מ-600 גרם. צורף תיק נוסף של החזקת סמים שלא לצריכה עצמית, הפרת הוראה חוקית ועבירות נוספות שבוצעו על ידו תוך כדי ניהול התיק הראשון. בית משפט השלום קבע כי מתחם העונש ההולם בגין עבירות הסחר הסמים נע בין שישה ל-18 חודשי מאסר בפועל. בגין שני התיקים הושת על המבקש עונש של 10 חודשי מאסר בפועל וענישה נלווית. בית המשפט המחוזי קיבל את ערעור המדינה וגזר על המבקש עונש של 17 חודשי מאסר בפועל.
9. [עפ"ג (מרכז) 7725-03-23](http://www.nevo.co.il/case/29456185) **מזרחי נ' מדינת ישראל** (22.5.2023): הנאשם ביצע 34 עבירות סחר בהן נמכר קנביס במשקל כולל של 37 גרם ל-7 קונים, ביניהם שני קטינים, תמורת 50 ₪ לגרם. בית משפט השלום קבע כי מתחם העונש ההולם בגין כלל המעשים נע בין 18 ל-36 חודשי מאסר, אולם מצא לסטות מהמתחם מטעמי שיקום והטיל על הנאשם, צעיר נעדר הרשעות קודמות, 12 חודשי מאסר בפועל. בית המשפט המחוזי קיבל את הערעור על חומרת העונש ועל מנת לעודד את הנאשם בדרך השיקום, העמיד את העונש על 8 חודשי מאסר בפועל.
10. [עפ"ג 36380-07-23](http://www.nevo.co.il/case/29840538) **מוכתרי נ' מדינת ישראל** (4.12.2023) – המערער הורשע בסחר בסם בקנביס, ב-6 הזדמנויות שונות, בכל פעם במשקל 10 עד 15 גרם. כמו כן החזיק ברכבו קנביס מחולק לשקיות במשקל כולל של כ- 145 גרם, משקל דיגיטאלי וכסף מזומן בסך כולל של 6,770 ₪. בית משפט השלום קבע כי מתחם העונש ההולם נע בין 12 ל-24 חודשי מאסר בפועל, אולם מצא לחרוג ממתחם העונש ההולם מטעמי שיקום והשית על המערער 9 חודשי מאסר בעבודות שרות. הערעור על חומרת העונש נדחה.
11. לאור כל האמור עד כה, בהינתן הערכים המוגנים ומידת הפגיעה בהם, ולאור הענישה המקובלת בעבירות סחר בקנביס בכמויות והיקף עסקאות דומה, בצירוף החזקת קנביס בכמויות של מאות גרמים, **מצאתי כי מתחם העונש ההולם בענייננו נע בין 14 ל-24 חודשי מאסר בפועל**.
12. בבואי לקבוע את העונש המתאים לנאשם בתוך המתחם (אין בפניי טענה כי יש לסטות מן המתחם לכאן או לכאן) שקלתי לזכות הנאשם את הודאתו והבעת החרטה, וכן את חסכון הזמן השיפוטי הכרוך בכך. בנוסף שקלתי לזכותו היעדר הרשעות קודמות בעבירות סמים.
13. למרבה הצער הנאשם לא השכיל לנצל את ההזדמנות שניתנה לו במסגרת בית המשפט הקהילתי, ולכן אין אפשרות לסטות ממתחם הענישה מטעמי שיקום. עדיין, יש להתחשב בגילו הצעיר של הנאשם ובנסיבותיו האישיות והמשפחתיות המורכבות. כל אלה בהצטברם מביאים למסקנה שיש לגזור את הדין ברף התחתון של מתחם הענישה.
14. בשל העובדה שהנאשם נדון למאסר ולא יתפרנס בתקופה זו, בצירוף העובדה שיחולט ממנו כסף תפוס, מצאתי שאין להכביד עימו בהיבט הכלכלי של גזר הדין, וייגזר עליו קנס מתון בלבד.

סיכום

**אשר על כן אני דן את הנאשם לעונשים הבאים**:

1. **14 חודשי מאסר בפועל**, בניכוי תקופת מעצרו, לפי רישומי שב"ס. הנאשם יתייצב לריצוי העונש בבית סוהר 'הדרים' ביום 22.4.25 בשעה 10:00, או במקום עליו יורה שב"ס אם יפנה הנאשם להליך מיון מוקדם למאסר.
2. **6 חודשי מאסר על תנאי**, למשך שנתיים מיום שחרורו ממאסר, לבל יעבור הנאשם עבירת פשע על [פקודת הסמים המסוכנים](http://www.nevo.co.il/law/4216).
3. **3 חודשי מאסר על תנאי**, למשך שנתיים מיום שחרורו ממאסר, לבל יעבור הנאשם עבירת עוון על [פקודת הסמים המסוכנים](http://www.nevo.co.il/law/4216)
4. **קנס בסך 2,000 ₪**, ישולם ב-4 תשלומים חודשיים שווים מיום 1.5.25 ואילך.
5. **12 חודשי פסילת רישיון נהיגה על תנאי**, לבל יורשע בעבירת סמים במשך שנתיים מיום שחרורו ממאסר.
6. **מכריז על הנאשם כסוחר סמים ומורה על חילוט הכסף התפוס בסך 8,500 ₪ לאוצר המדינה**.

ניתן צו כללי למוצגים (הסמים יושמדו).

**5129371זכות ערעור תוך 45 ימים מהיום.**

54678313

**ניתן היום, כ"ג אדר תשפ"ה, 23 מרץ 2025, במעמד הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

טל ענר 54678313

נוסח מסמך זה כפוף לשינויי ניסוח ועריכה