|  |  |  |  |
| --- | --- | --- | --- |
| **בית משפט השלום בירושלים** | | | |
| **ת"פ 10095-08-22 מדינת ישראל נ' אבו חלף** | | |  |
| **לפני** | **כבוד השופט דוד שאול גבאי ריכטר** | | | |
| **בעניין:** | **המאשימה** | **מדינת ישראל**  **ע"י ב"כ מר פנחס סרי לוי, מתמחה**  **מתביעות ירושלים** | | |
|  | **נגד** | | | |
|  | **הנאשם** | **מאזן אבו חלף**  **ע"י ב"כ עוה"ד מחמוד רבאח**  **מטעם הסניגוריה הציבורית** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [29(א)](http://www.nevo.co.il/law/70301/29.a)

|  |
| --- |
| **גזר דין** |

**כתב האישום המתוקן**

1. הנאשם הורשע על פי הודאתו בכתב אישום מתוקן בביצוע **שתי עבירות של סחר בסמים בצוותא**, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) לפקודת הסמים בצירוף [סעיף 29(א)](http://www.nevo.co.il/law/70301/29.a) ל[חוק העונשין](http://www.nevo.co.il/law/70301), התשל"ז-1977, ובעבירת **סחר בסמים**.
2. ברקע העובדות, עבודתו של הנאשם בעסק לשטיפת כלי רכב יחד עם בניו של בעל העסק. הנאשם יחד עם בעל העסק ובניו, הסליקו ברחבי העסק סמים מסוכנים, ונהגו ליטול את הסמים מן העסק לצורך ביצוע עסקאות סמים. בזמנים הרלבנטיים הפעילה המשטרה סוכנים בהקשר לפעילות למיגור סחר בסמים.
3. על פי האישום השני, סחר הנאשם בצוותא עם אחד מבניו של בית העסק בקנביס במשקל כ-47 גרם נטו מול סוכן משטרתי תמורת 1,300 ₪, זאת ביום 26.6.2022. כך גם היה מול הסוכן השני ביום 17.7.2022 עת סחר הנאשם עם אחר מול הסוחר בכ-44.5 גרם קנביס תמורת 1,200 ₪, על-פי האישום השלישי. על-פי האישום הרביעי סחר הנאשם בעצמו מול אחד הסוכנים בקנביס במשקל 53 גרם תמורת 1,200 ₪ וזאת ביום 26.7.2022.

**מהלך הדיון**

1. הנאשם נעצר ביום 26.7.2022 ושהה במעצר ממש עד ליום 17.8.2022, עת נעצר בפיקוח אלקטרוני. הנאשם שהה בפיקוח אלקטרוני עד ליום 1.2.2023, אז הוקלו התנאים כך שבוטל הפיקוח האלקטרוני והותר לנאשם לצאת לעבודה בפיקוח. הקלה נוספת בתנאי השחרור ניתנה ביום 16.4.2023 עת הודה הנאשם והורשע בכתב האישום המתוקן, עת הוריתי לשירות המבחן ולממונה על עבודות השירות להכין תסקיר וחוו"ד (בהתאמה) לקראת שמיעת טיעונים לעונש. כעבור פחות מחודש הודיע הסניגור בשם הנאשם, כי הנאשם מוותר על זכותו לקבלת תסקיר וחוו"ד, תוך שהוא מודע להשלכות העונשיות של בחירה זו, וזאת בשל רצונו לסיים בהקדם את התיק כך שעונשו ייגזר במועד המוקדם ביותר האפשרי.

**ראיות וטיעונים לעונש**

1. ב"כ המאשימה עתר להטיל על הנאשם עונש של 16 חודשי מאסר בהתבסס על מתחם שבין 4 ל-12 חודשי מאסר בכל אישום, וכן ענישה נלווית. הסניגור מנגד, ביקש להסתפק בתקופת מאסר קצרה, בין היתר בהתחשב באופן סיום עניינם של השותפים לעבירות במסכת האירועים בה הודה הנאשם. שניים מהשותפים נדונו בהסכמה ל-13 חודשי מאסר, כאשר הורשעו בהיקף עבירות רחב בהרבה מזה של הנאשם לרבות עבירה של קשירת קשר, שנמחקה מכתב האישום של הנאשם שלפניי. עניינו של נאשם אחר טרם הסתיים, ומעיון בתיק עולה כי נשקלת אפשרות של הטלת מאסר בעבודות שירות (ת"פ 10082-08-22). בנוסף, היפנה הסניגור להודעת הנאשם במשטרה, ממנה עולה כי הוא שיתף פעולה עם חוקריו ולמעשה היה גורם משמעותי בפענוח הפרשה, עובדה המלמדת על קבלת אחריות והכאה על חטא כבר בשלב מוקדם, לאחר מעצרו ובעוד בטרם הודה בבית המשפט.

**קביעת מתחם הענישה**

1. מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, נסיבות ביצוע העבירה ומידת אשמו של הנאשם, ומדיניות הענישה.
2. **אשר לערך המוגן,** העבירות אותן עבר הנאשם פוגעות בערך המוגן של שלום הציבור, ביטחונו ובריאותו. סחר בסמים, ואף בסמים "קלים" הוא רעה חולה של ממש שיש למגרה, ולכן לרוב מדיניות הענישה מחמירה. בענייננו מידת הפגיעה בערכים המוגנים בינונית-נמוכה.
3. **אשר לנסיבות הקשורות בביצוע העבירה**, בין הנסיבות הקשורות בביצוע העבירה יש לשקול את אלה, לעניין קביעת המתחם: הנאשם לא היה גורם דומיננטי בתכנון הקשר אלא שיתף פעולה עם בני משפחה אחת (בעל העסק ובניו) ועיקר תפקידו היה בהוצאה לפועל של עסקאות (אין למעט מחלק זה ומהפסול שבו). בעסקה אחת הנאשם היה עצמאי, וייתכן שהיה ממשיך במעשים עצמאית לולא נתפס. הנאשם צריך היה להימנע מן המעשים וידע את הפסול שבהם, כשהמניע מאחוריהם הוא כלכלי. יחד עם זאת, בפועל הנזק שנגרם מינימלי בהיות הקונים סוכנים משטרתיים, כך שהסם לא הופץ בפועל לכלל הציבור. גם אם מדובר ב"סם קל", הכמות בכל עסקה אינה מבוטלת, וכאמור, סחר גם ב"סם קל" מגונה ואסור (ראו: [רע"פ 8759/21](http://www.nevo.co.il/case/28190928) **קסלר נ' מ"י** (מיום 23.12.2021) בפסקות 10 ו-11).
4. **אשר למדיניות הענישה הנוהגת,** כאמור הפסיקה נוטה להחמיר בעבירות סחר סמים.
5. [רע"פ 6401/18](http://www.nevo.co.il/case/24975541) **ספיר נ' מ"י** (מיום 17.9.2018) – ריבוי אישומים בסחר בקנביס בין גרמים בודדים ל-23 גרם. נקבע מתחם שבין 16 ל-36 חודשים ונגזר על הנאשם עונש בחריגה ממתחם מטעמי שיקום של שנת מאסר.
6. [רע"פ 678/21](http://www.nevo.co.il/case/27365552) **יהודה נ' מ"י** (מיום 9.2.2021) – למעלה משמונים מקרי סחר בין גרמים בודדים לכ-15 גרם וכן החזקת כחצי ק"ג קנביס שלא לצריכה עצמית. אושר מתחם שבין מס' חודשי מאסר עד ל-12 חודשים בגין כל אירוע סחר, ועונש של 13 חודשי מאסר.
7. [רע"פ 4894/21](http://www.nevo.co.il/case/27782907) **אלטוחי נ' מ"י** (מיום 18.7.2021) – סחר בהזדמנות אחת של 12 פלטות חשיש במשקל של למעלה מקילוגרם. המאשימה הגבילה עצמה ל-13 חודשי מאסר והעונש שאושר הוא שנת מאסר.
8. **מתחם הענישה** – לפיכך, מתחם הענישה צריך לעמוד על **בין 6 ל-12 חודשים** ביחס למכלול העבירות, כאשר אני קובע מתחם אחד, שכן האירועים קרובים זה לזה בציר הזמן, שיטת הביצוע דומה, וכך גם הצדדים לעסקאות, סוג הסם וכמותו. לכן מתקיים "קשר הדוק" בין המעשים והם מהווים אירוע אחד (ראו: [ע"פ 4910/13](http://www.nevo.co.il/case/13093721) **בני ג'אבר נ' מ"י** (מיום 29.10.2014)).

**נסיבות שאינן קשורות בביצוע העבירה והמיקום במתחם**

1. ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: מדובר בנאשם צעיר לימים כבן 22, קיבל אחריות בהזדמנות הראשונה במשטרה וסייע לפענח את הפרשה (בהקשר זה ראו: [ע"פ 1403/17](http://www.nevo.co.il/case/22242425) **קובלסקי נ' מ"י** (מיום 24.10.2017) בסעיף 10), אין לו רישום פלילי, ושהייתו במעצר ממש לראשונה במשך כחודש ימים וכן שהייתו במעצר בפיקוח אלקטרוני לאורך כחצי שנה ללא כל הפרות ופתיחת תיקים חדשים הן נסיבות לזכותו (בהקשר להתחשבות לקולה לעניין העונש בתקופת מעצר בפיקוח אלקטרוני ראו: [ע"פ 7768/15](http://www.nevo.co.il/case/20832660) **פלוני נ' מ"י** (מיום 20.4.2016) בפסקה 33"). בנוסף, יש לקחת בחשבון את עקרון אחידות הענישה, כאשר שניים משותפיו, שחלקם גדול מחלקו והיו דומיננטיים ממנו בהתארגנות העבריינית ובתכנון המעשים, נדונו ל-13 חודשי מאסר בפועל. מכך יש לגזור עונש קל יותר בעניינו. הואיל והנאשם ויתר על אפשרויות עונשיות אחרות בוותרו על אבחון ע"י שירות המבחן וקבלת חוו"ד מטעם הממונה על עבודות שירות, העונש ההולם הוא מאסר בפועל בחלק הראשון של המתחם.

**גזירת הדין**

1. לפיכך, אני מחליט לגזור על הנאשם את העונשים הבאים:
2. 6 חודשי מאסר בפועל לריצוי בניכוי ימי מעצרו על-פי חישוב שב"ס שיכריע וזאת בניכוי ימי מעצרו בתיק זה ע"פ חישוב שב"ס שיכריע – נתתי משקל לתקופת הפיקוח האלקטרוני במכלול הנסיבות. על הנאשם להתייצב לתחילת ריצוי עונשו בכלא "ניצן" ביום 6.7.2023 עד לשעה 10:00 כשהוא מצויד בתעודת זהות ועותק מגזר הדין. ניתן לתאם את הכניסה למאסר, כולל האפשרות למיון מוקדם, עם ענף אבחון ומיון של שב"ס, טלפונים: 08-9787377, 08-9787336;
3. 6 חודשי מאסר על-תנאי, שלא יעבור הנאשם בתוך 3 שנים משחרורו כל עבירת פשע לפי [פקודת הסמים המסוכנים](http://www.nevo.co.il/law/4216);
4. 12 חודשי פסילה וזאת על-תנאי שמשך 3 שנים משחרורו, שלא יעבור הנאשם כל עבירת פשע לפי פקודת הסמים;
5. קנס בסך 3,000 ₪, או 15 ימי מאסר תמורתו אם לא ישולם. הקנס ישולם עד ליום 1.12.2023;
6. התחייבות בסך 10,000 ₪ שלא לעבור כל עבירת פשע לפי פקודת הסמים במשך שנתיים מהשחרור ממאסר. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס.

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**ניתן לקזז מכל הפקדה שבתיק או בתיק קשור על אף הודעת עיקול. ככל שקיימות יתרות זכות ואין עיקולים ניתן להשיב למפקיד.**

בשל קיומם של מעורבים נוספים שטרם הסתיים עניינם, לא ניתן להורות על השמדת הסמים.

5129371זכות ערעור כחוק לבית המשפט המחוזי בירושלים בתוך 45 יום מהיום.

54678313

**ניתן היום, ו' תמוז תשפ"ג, 25 יוני 2023, במעמד הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה