|  |  |  |  |
| --- | --- | --- | --- |
| **בית משפט השלום בבאר שבע** | | | |
| ת"פ 15783-08-22 מדינת ישראל נ' רוט | | |  |
| לפני | **כבוד השופטת אורית קרץ** | | | |
| בעניין: | **המאשימה** | **מדינת ישראל**  **ע"י משטרת ישראל, לשכת תביעות נגב** | | |
|  | **נגד** | | | |
|  | **הנאשם** | **רועי יחזקאל רוט**  **ע"י ב"כ עוה"ד עמית רוזנצוויג** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [40ב](http://www.nevo.co.il/law/70301/40b), [40ג](http://www.nevo.co.il/law/70301/40c), [40ג(ב)](http://www.nevo.co.il/law/70301/40c.b), [40 ד(א)](http://www.nevo.co.il/law/70301/40d.a), [186(א)](http://www.nevo.co.il/law/70301/186.a)

[תקנות העבירות המינהליות, תשמ"ו-1986](http://www.nevo.co.il/law/4323)

|  |
| --- |
| **גזר דין** |

1. הנאשם הורשע בהתאם להודאתו בכתבי אישום במסגרת צירוף תיקים בעבירות של החזקת סמים לצריכה עצמית ושלא לצריכה עצמית לפי [סעיפים 7(א)+7(ג)](http://www.nevo.co.il/law/4216/7.a.;7.c) ל[פקודת הסמים המסוכנים](http://www.nevo.co.il/law/4216)(נוסח חדש), התשל"ג-1973 (להלן: **פקודת הסמים**) והחזקת סכין שלא כדין לפי [סעיף 186(א)](http://www.nevo.co.il/law/70301/186.a) ל[חוק העונשין](http://www.nevo.co.il/law/70301), התשל"ז-1977 (להלן: **חוק העונשין**).
2. מעובדות כתב האישום המתוקן בתיק 15783-05-22 (להלן: **תיק האב**) עולה כי בתאריך 28.06.21 בסמוך לשעה 21:15 בעת ששהה סמוך לביתו הנאשם החזיק בכיס האחורי של מכנסיו בסכין מבלי שהוכיח כי החזיקה למטרה כשרה. בנוסף, במועד זה החזיק על גופו סם מסוכן מסוג קנבוס במשקל נטו של 2.04 גרם וכן החזיק בארון במטבח ביתו בסם מסוכן מסוג קנבוס במשקל נטו של 100 גרם. הסמים הוחזקו שלא לצריכתו העצמית, ללא היתר בפקודה או בתקנות או רישיון מאת המנהל.
3. מעובדות כתב האישום בתיק 4805-04-23 (להלן: **התיק המצורף**) עולה כי בתאריך 19.09.22 בסמוך לשעה 08:21 הנאשם החזיק בחדר השינה בביתו שקית כתומה ובה סם מסוכן מסוג קנבוס במשקל של 50 גרם נטו לצריכתו העצמית, ללא היתר בפקודה או בתקנות או רישיון מאת המנהל.
4. ביום 05.02.23 הצדדים הודיעו כי הגיעו להסדר טיעון לפיו הנאשם יודה בעובדות כתב האישום המתוקן בתיק האב, יופנה לקבלת תסקיר שירות המבחן ולאחר קבלת התסקיר הצדדים יטענו לעונש באופן חופשי. ביום 17.06.24 הנאשם הודה בעובדות כתב האישום המתוקן בתיק המצורף.

**תסקיר שירות המבחן**

1. **בעניינו של הנאשם הוגשו שני תסקירים של שירות המבחן, ביום 11.07.23 וביום 04.10.23.**
2. מהתסקיר שהוגש ביום 11.07.23 עולה כי הנאשם בן 32, גרוש, אב לילדה כבת 5, מתגורר לבדו בבאר שבע ועובד במסעדה כטבח.
3. שירות המבחן סקר את נסיבות חייו של הנאשם, המסגרת המשפחתית בה גדל, התבגרותו וחזרתו בשאלה, קשיים שהתמודד עימם במהלך חייו, שירותו הצבאי והשתלבותו במסגרת תעסוקתית.
4. בסקירת ההיסטוריה העבריינית של הנאשם צוין כי בשנת 2021 נשפט בגין ביצוע עבירת גניבה והסגת גבול פלילית ונידון למאסר על תנאי, בשנת 2022 נשפט בגין ביצוע עבירת סמים ונדון למאסר בפועל וכן עומד ותלוי כנגדו מב"ד נוסף מתחום הסמים (ככל הנראה התיק המצורף).
5. באשר לשימוש בחומרים ממכרים הנאשם מסר כי נחשף לקאנביס בעקבות שימוש מתון של אביו בבית והחל לצרוך סמים בתור נער בנסיבות חברתיות, לאחר שירותו הצבאי צריכתו הפכה לאינטנסיבית בכדי להקל על רגשותיו. לטענתו, במהלך שהותו בכלא השתלב בקבוצה ייעודית להתמכרות אשר סייעה לו ומתנהל על פי תכנית 12 הצעדים. הנאשם הגיע לבדיקת שתן אחת בה לא נמצאו שרידי סם ולא התייצב לבדיקות נוספות אליהן הוזמן, לטענתו בשל עומס עבודה.
6. בהתייחס לנסיבות ביצוע העבירות – הנאשם לקח אחריות מלאה והודה בביצוע העבירות. הנאשם הסביר שהחזיק בסכין לצורך הגנה עצמית במהלך עבודה במשמרות לילה בקיוסק, את החזקת הסמים תלה בהתמכרותו טרם גמילתו במסגרת המאסר.
7. שירות המבחן התרשם כי הנאשם מביע רצון לנהל חיים תקינים ונורמטיביים; מגלה מחויבות ואחריות לחלק מהתפקידים בחייו; בני משפחתו מספקים לו מערכת תמיכה; בעל הערכה עצמית חיובית המקדמת אותו להשגת מטרותיו וחיזוק עצמאותו ולוקח אחריות מלאה על העבירות המיוחסות לו. מנגד, על פי הערכת שירות המבחן הנאשם מתקשה לבצע פעולות קונקרטיות בחיי היום יום ומתקשה בניהול מערכות יחסים תקינות; בעיית התמכרותו לסמים היוותה רקע למעורבותו בפלילים; בעל מוטיבציה ובשלות נמוכות לטיפול מעמיק בדפוסי התמכרותו ורואה את הטיפול שעבר בכלא כמספק עבורו.

שירות המבחן ציין כי הנאשם שולל שימוש בסמים, אך בשל חוסר שיתוף הפעולה שלו בבדיקות שתן קיים קושי להבין מצבו מבחינת השימוש בסמים.

1. מהתסקיר שהוגש ביום 04.10.23 עולה כי במהלך תקופת הדחיה הנאשם שיתף פעולה באופן דל מאוד עם שירות המבחן, לא הבין לעומק את חשיבות הגעתו לבדיקות שתן וביצע רק 3 בדיקות, באחת מהן נמצאו שרידי סם מסוג חשיש / גראס ו - MDAM. הנאשם שלל צריכת סמים וטען כי תוצאת הבדיקה חיובית עקב שהייתו במחיצת אנשים שצרכו סמים.
2. לאור חוסר שיתוף הפעולה של הנאשם במתן בדיקות שתן ועקב חשש לשימוש מזדמן בסמים, שירות המבחן לא בא בהמלצה טיפולית שיקומית בעניינו והמליץ על ענישה מוחשית בדמות עבודות שירות.

**טענות הצדדים לעניין העונש:**

1. **ב"כ המאשימה** ביקש לקבוע מתחמי ענישה שונים לכל אישום וטען למתחם ענישה בתיק האב הנע בין 8-18 חודשי מאסר בפועל ובתיק המצורף מתחם הנע בין מאסר מותנה ועד 8 חודשי מאסר בפועל.

לתמיכה בעמדתו העונשית ב"כ המאשימה הפנה למספר גזרי דין, אתייחס אליהם בהמשך.

1. ב"כ המאשימה עמד על הערכים המוגנים שנפגעים בעבירות סמים והחזקת סכין, על התוצאות הקשות הנובעות מביצוע העבירות ועל הצורך בהתמודדות עם עבירות אלו בצורה אפקטיבית כדי למנוע את התפשטותן. ב"כ המאשימה ביקש להתחשב בעברו הפלילי של הנאשם, הכולל עבירה ממין העניין, וטען שבהעדר שיתוף פעולה עם שירות המבחן אין מקום לסטייה ממתחם העונש ההולם.
2. בקביעת העונש בתוך המתחם ב"כ המאשימה עתר למקם את הנאשם ברף האמצעי של כל מתחם במצטבר האחד לשני וכן להשית עליו מאסר מותנה ארוך ומרתיע, קנס כספי, פסילת רישיון בפועל ועל תנאי והתחייבות.
3. **ב"כ הנאשם** ביקש לאמץ את המלצת שירות המבחן ולהשית על הנאשם מאסר שירוצה בעבודות שירות. לתמיכה בעמדתו העונשית ב"כ הנאשם הפנה למספר גזרי דין, אתייחס אליהם בהמשך.
4. במסגרת הנסיבות הקשורות לביצוע העבירה ב"כ הנאשם הפנה לתסקיר שירות המבחן בו צוין כי חשיפת הנאשם לקאנביס החלה משימוש מתון של אביו בבית וטען כי העבירות מושא גזר הדין בוצעו בשנים 2021, 2022 שלאחריהן הנאשם ריצה מאסר במסגרתו השתלב בקבוצה להתמכרויות אותה סיים בהצלחה. ביחס לעבירה של החזקת סמים לצריכה עצמית נטען כי כיום מדובר בעבירות מנהליות עם קנס לצידן. ביחס לעבירת החזקת הסכין, נטען כי לנאשם אין עבר פלילי בעבירות אלימות וכי במועד ביצוע העבירה הנאשם עבד בקיוסק, החיפוש בוצע עליו במקום עבודתו, כשהוא לבוש בבגדי עבודה והסכין שימשה אותו לצורכי עבודה.

יצוין כבר, טענת ב"כ הנאשם לא עולה בקנה אחד עם גרסת הנאשם לשירות המבחן לפיה החזיק בסכין להגנה עצמית לאור ריבוי שודים בפיצוציות, היא אף לא עולה בקנה אחד עם עובדות כתב האישום המתוקן בהן הודה הנאשם לפיהן החזיק בסמים בעת ששהה סמוך לביתו.

1. במסגרת הנסיבות שאינן קשורות לביצוע העבירה - ב"כ הנאשם ביקש להתחשב בעובדה שהנאשם הודה בביצוע העבירות, צירף שני תיקים וחסך זמן שיפוטי יקר. ב"כ הנאשם הפנה לעולה מתסקיר שירות המבחן ולכך שהנאשם בן 32, חזר בשאלה, נשר ממסגרת החינוך לאחר 9 שנות לימוד כאשר נשירתו היוותה את נקודת המפנה השלילית בחייו, נחשף במסגרת שירותו הצבאי כנהג אמבולנס לאירועים משמעותיים ובהם פצועים ואדם שנהרג. בנוסף הפנה לסיכויי השיקום של הנאשם העולים מתסקיר שירות המבחן והוסיף כי הנאשם לא שיתף פעולה עם שירות המבחן לעניין מסירת דגימות שתן מכיוון שלא קיבל חופש מהעבודה וקצינת המבחן לא הסכימה לדחות את המועד.
2. **הנאשם** טען כי אין לו מה להוסיף.

**ראיות לעונש**

1. המאשימה הגישה גיליון רישום פלילי של הנאשם (ת/1). לחובת הנאשם כאמור 2 הרשעות משנים 2021-2022 בעבירות סמים ורכוש.

**דיון והכרעה:**

1. בהתאם לתיקון 113 ל[חוק העונשין](http://www.nevo.co.il/law/70301) התשל"ז-1977 (להלן: **חוק העונשין**), גזירת דין מורכבת משלושה שלבים עיקריים:

* קביעת מתחם העונש ההולם בהתאם [לסעיף 40ג](http://www.nevo.co.il/law/70301/40c) ל[חוק העונשין](http://www.nevo.co.il/law/70301).
* בחינת חריגה ממתחם העונש ההולם בין לקולא בין לחומרא.
* קביעת העונש המתאים בתוך מתחם העונש ההולם בהתאם [לסעיף 40ג(ב)](http://www.nevo.co.il/law/70301/40c.b) ל[חוק העונשין](http://www.nevo.co.il/law/70301).

קביעת מתחם העונש ההולם -

1. בהתאם להוראת [סעיף 40ב](http://www.nevo.co.il/law/70301/40b) ל[חוק העונשין](http://www.nevo.co.il/law/70301), העיקרון המנחה את בית המשפט בקביעת מתחם העונש ההולם למעשה עבירה הוא יחס הולם בין חומרת המעשה בנסיבות המקרה ומידת אשמו של הנאשם לבין סוג העונש המוטל עליו ומידתו.
2. בהתאם להוראת [סעיף 40ג(ב)](http://www.nevo.co.il/law/70301/40c.b) ל[חוק העונשין](http://www.nevo.co.il/law/70301) בקביעת מתחם העונש ההולם יתחשב בית המשפט בערכים החברתיים שנפגעו מביצוע העבירה, במידת הפגיעה בהם, במדיניות הענישה הנוהגת ובנסיבות הקשורות בביצוע העבירה.
3. בשלב ראשון על בית המשפט לבדוק האם העבירות בהן הורשע הנאשם מהוות אירוע אחד או שני אירועים נפרדים.
4. בענייננו מדובר ב – 2 אישומים שבוצעו במועדים שונים בהפרש של כשנה וחודשיים ובזירות שונות. לאור האמור, אין חולק כי לא מתקיים בענייננו "מבחן הקשר ההדוק" ולפיכך יש לקבוע מתחמי ענישה לכל אחד מהאישומים בנפרד.
5. **הערכים המוגנים שנפגעו מביצוע העבירות**: עבירות על פי [פקודת הסמים המסוכנים](http://www.nevo.co.il/law/4216) פוגעות בבריאות הציבור ויש בהן כדי לגרום נזקים גופניים ונפשיים ישירים למשתמשים, אשר יכול ויצריכו טיפול רפואי שעלותו נופלת על החברה; הן עבירות מחוללות פשיעה בהיותן מהוות תמריץ לביצוע עבירות אחרות, כגון עבירות רכוש ואלימות לשם רכישת הסמים והפצתם, הן פוגעות בביטחון הציבור ופוגעות בשלטון החוק.
6. בתי המשפט שבו והדגישו את ההכרח להיאבק בנגע הסמים והצורך להעביר מסר מרתיע מפני ביצוע עבירות אלו על ידי הטלת עונשים מחמירים על מי שנותן ידו להפיכת הסמים לזמינים ונגישים.
7. ב[ע"פ 2000/06](http://www.nevo.co.il/case/5805976) **מדינת ישראל נ' ויצמן** (20.7.2006) נקבע כי: " **...המאבק בסמים צריך להיות מכוון גם נגד השימוש בסמים קלים ופגיעתם של אלה ביחידים ובחוסנה של החברה כולה אין להמעיט. העובדה שסמים אלו הפכו אולי נפוצים גם בקרב מי שהעבריינות אינה להם דרך חיים ובעיקר בקרב צעירים אינה צריכה להביא להתייחסות מקלה עם אלה המבקשים לעשות רווח מנפוצות השימוש בסמים אלה**..".
8. בית המשפט העליון שב והדגיש בשנים האחרונות כי קנבוס נותר סם מסוכן ויש להיאבק בו באמצעות ענישה מרתיעה. לעניין זה ר' פסקי דין ב[רע"פ 174/21](http://www.nevo.co.il/case/27313460) **ישראל סעדיה סויסה נ' מדינת ישראל** (פורסם בנבו, 25.02.21) וב[רע"פ 2277/21](http://www.nevo.co.il/case/27517511) **אברהם יוחננוב נ' מדינת ישראל** (פורסם בנבו, 8.4.21).
9. עבירת החזקת סכין פוגעת בערכים של שמירה על הסדר הציבורי וביטחון הציבור.
10. רבות דובר על הצורך למגר את תופעת הסכינאות הפושה בקרבנו. ב[ע"פ 7682/18](http://www.nevo.co.il/case/25092075) ‏**מוחמד עלקם נ' מדינת ישראל** (04.04.19), עמד על כך בית המשפט העליון:

**"בית משפט זה נדרש פעמים רבות – רבות מדי – להיקפה ולנזקיה של תופעת ה'סכינאות'. ההצטיידות בסכינים, בין ל'הגנה עצמית', בין לתכלית אחרת, מהווה 'מכפיל כוח' שיוצר פוטנציאל לנזק משמעותי עצום ורב".**

1. ב[ע"פ 2508/21](http://www.nevo.co.il/case/27539006) **עבד אלגואד נאסר נ' מדינת ישראל** (נבו 07.06.2022), עמד בית המשפט העליון על הנזק שצפוי להיגרם לחברה מביצוע עבירת החזקת הסכין:

**"אין צורך להכביר מילים על החומרה היתרה הטמונה בעבירות אלימות המבוצעות באמצעות סכין, שלעתים המרחק ביניהן לבין גרימתה של תוצאה קטלנית קצר עד מאוד. חומרתן של עבירות אלו, כמו גם שכיחותן ופוטנציאל הנזק הרב שלהן, מחייבים ענישה מחמירה שתביא להרתעת היחיד והרבים".**

1. **מידת הפגיעה בערכים החברתיים המוגנים בענייננו:** ביחס לתיק האב: מדובר בהחזקת סמים מסוג קנבוס בכמות הגדולה פי 6 מהכמות המוגדרת ככמות לצריכה עצמית. מנגד, הסמים לא היו מחולקים לשקיות ולא נמצאו לצידם עזרים שיש בהם כדי להוות אינדיקציה על כוונת הפצה. כמו כן, מדובר בסם שנחשב קל יחסית והכמות לא מאד גדולה. ביחס לעבירת החזקת סכין - הסכין נמצאה על גופו של הנאשם כשהיא זמינה לשימוש בכל עת לאחר שהחליט במודע ומתוך תכנון מוקדם לעשות כן. מנגד הנאשם לא עשה שימוש בסכין לרבות כאמצעי מאיים ולא נלוותה לעבירה עבירת אלימות. לאור האמור, מידת הפגיעה בערכים המוגנים היא במידה בינונית. ביחס לתיק המצורף: מדובר בסם מסוג קנבוס במשקל 50 גרם, לצריכה עצמית, לפיכך מידת הפגיעה בערכים המוגנים היא ברף הנמוך.
2. **מדיניות הענישה הנוהגת**: בחינת מדיניות הענישה הנוהגת בעבירות החזקת סמים שלא לצריכה עצמית מעלה כי מנעד הענישה בעבירות של החזקת סמים שלא לצריכה עצמית הוא רחב ותלוי בסוג הסם, כמות הסם ואם יש אינדיקציות לכוונת הפצה (מקום החזקת הסם, שקיות חלוקה, משקלים אלקטרוניים וכיוב') כמפורט להלן:

* [רע"פ 189/15](http://www.nevo.co.il/case/19994719) **עומר כהן נ' מדינת ישראל** (21.05.15), אליו הפנה ב"כ המאשימה: הנאשם 1 הורשע במספר עבירות לפי פק' הסמים המסוכנים. על פי האישום הרלוונטי לענייננו הנאשם הורשע בהחזקת חשיש עם אחר במשקל 92.88 גרם נטו שלא לצריכה עצמית. נקבע מתחם ענישה הנע בין 6-12 חודשי מאסר בפועל לצד ענישה נלווית. ערעור ובקשת רשות ערעור נדחו.
* [רע"פ 322/15](http://www.nevo.co.il/case/19999565) **חן ג'אנח נ' מדינת ישראל** (22.01.15, אליו הפנה ב"כ המאשימה, הנאשם הורשע בעבירות של החזקת סכין שלא כדין והחזקת סמים מסוג חשיש במשקל של כ-406 גרם, מחולקים למספר פלטות. נגזרו עליו 12 חודשי מאסר בפועל והופעל מאסר מותנה למשך 6 חודשים במצטבר. ערעור ובר"ע על חומרת הענישה – נדחו.
* [עפ"ג 41634-10-14](http://www.nevo.co.il/case/18118326) **לסרי ומזלומיאן נ' מדינת ישראל** (22.03.15), אליו הפנה ב"כ המאשימה: כל אחד מהנאשמים החזיק בסם מסוכן מסוג קנבוס במשקל של כ-230 גרם נטו. נקבע מתחם ענישה הנע בין 5 חודשי מאסר שיכול וירוצו בעבודות שירות לבין 8 חודשי מאסר בפועל ונגזר על כל אחד מהנאשמים 5 חודשי מאסר בפועל שירוצו בעבודות שירות לצד עונשים נלווים.
* [עפ"ג 69406-01-20](http://www.nevo.co.il/case/26406170) **פרנקו נ' מדינת ישראל** (31.8.2020): הנאשם החזיק בחדרו 5 צנצנות המכילות סם מסוכן מסוג קנבוס במשקל 80 גרם. נקבע מתחם עונש הנע בין מאסר על תנאי ובין מאסר לתקופה של 6 חודשים, לצד ענישה נלווית ונגזר על הנאשם, שלחובתו 3 הרשעות קודמות בעבירות דומות ונסיבות חיים קשות, עונש מאסר בפועל ל-30 ימים לצד עונשים נלווים. ערעור לבית המשפט המחוזי נדחה.
* [ת"פ (ב"ש) 20767-09-16](http://www.nevo.co.il/case/21924102) **מדינת ישראל נ' אבו מעיוף** (24.5.2017): הנאשם החזיק ברכבו בצוותא עם אחר סם מסוכן מסוג חשיש במשקל של כ- 93 גרם נטו וכלי המשמש לעישון סמים (באנג). נקבע כי מתחם העונש ההולם נע בין חודש מאסר על תנאי ועד 12 חודשי מאסר בפועל ונגזר על הנאשם בעל עבר פלילי ובשים לב לגילו הצעיר 6 חודשי מאסר בפועל לצד עונשים נלווים.
* [ת"פ 19988-08-19](http://www.nevo.co.il/case/25938943) **מדינת ישראל נ' אבו לקימה**, אליו הפנה ב"כ הנאשם, הנאשם הורשע בעבירות של החזקת סמים שלא לצריכה עצמית והפרעה לשוטר במילוי תפקידו לאחר שהחזיק ברכבו סם מסוכן מסוג קנבוס במשקל של 550 גרם והתנהל אחריו מרדף. בית המשפט קבע מתחם שנע בין מספר חודשים ל – 12 חודשים וגזר על הנאשם 2 חודשי מאסר בפועל.
* [ת"פ 50729-04-21](http://www.nevo.co.il/case/27569266) **מדינת ישראל נ' קלדטה** (04.06.23), אליו הפנה ב"כ הנאשם: הנאשם החזיק בביתו סם מסוכן מסוג קנבוס במשקל 110 גרם נטו ללא היתר. נקבע מתחם ענישה הנע בין מאסר קצר שיכול וירוצה בעבודות שירות ל-9 חודשי מאסר ונגזרו על הנאשם חודשיים מאסר בעבודות שירות לצד עונשים נלווים. ערעור ב[עפ"ג 11397-07-23](http://www.nevo.co.il/case/29809664) התקבל חלקית נוכח נסיבות אישיות של הנאשם, המאסר בוטל והקנס הוגדל.
* [ת"פ 41902-03-21](http://www.nevo.co.il/case/27485591) **מדינת ישראל נ' אדמוב** (נבו, 05.06.23), אליו הפנה ב"כ הנאשם, הנאשם החזיק בתא המטען של רכבו בסם מסוכן מסוג קנבוס במשקל כולל של 500 גרם נטו, נקבע מתחם שכולל מאסר שנע בין מספר חודשים ל – 12 חודשים ונגזרו על הנאשם 3 חודשי מאסר בפועל.
* [ת"פ 31271-01-23](http://www.nevo.co.il/case/29302266) **מדינת ישראל נ' אבו אל קרעאן** (נבו, 19.07.24), אליו הפנה ב"כ הנאשם, הנאשם, נעדר עבר פלילי, החזיק בביתו סם מסוכן מסוג קנבוס במשקל של 610 גרם, נגזרו עליו 3 חודשי מאסר בפועל.

1. על עבירת החזקת סמים לצריכה עצמית חלות [תקנות העבירות המנהליות](http://www.nevo.co.il/law/4323) (קנס מינהלי – החזקת קנאביס ושימוש בו לצריכה עצמית), התשפ"ב-2022, שנכנסו לתוקף ביום 01.04.2022. בהתאם לתקנות, עבירה של החזקת קנאביס לצריכה עצמית היא עבירה מנהלית והקנס שיושת בגינה היא כמפורט בתקנות.

עובר לכניסתן לתוקף של התקנות, מתחם העונש נע ממאסר מותנה למאסר קצר שיכול וירוצה בעבודות שירות. לעניין זה ר' [רע"פ 6138/09](http://www.nevo.co.il/case/6051623) **פרדז'ב נ' מדינת ישראל** (נבו, 2.8.09); [ת"פ 16926-04-16](http://www.nevo.co.il/case/21287578) **מדינת ישראל נ' כף** (נבו, 3.7.16); [ת"פ 32753-12-13](http://www.nevo.co.il/case/10528217) **מדינת ישראל נ' בן אבו** (נבו, 22.4.14); [ת"פ 17184-10-12](http://www.nevo.co.il/case/3975153) **מדינת ישראל נ' כהן** (נבו, 16.9.14).

1. בחינת מדיניות הענישה הנוהגת בעבירות החזקת סכין שלא כדין, מלמדת כי בעבירות דומות הוטלו על נאשמים עונשים כמפורט להלן:

* רע"פ [2932/08](http://www.nevo.co.il/case/5865972)**מוחמד מרגאן נ' מדינת ישראל** (12.06.08): הנאשם החזיק בסכין בכיכר בית העלמין, בית המשפט גזר עליו 2 חודשי מאסר לריצוי מאחורי סורג ובריח. ערעור ובקשת רשות ערעור נדחו.
* [רע"פ 1297/22](http://www.nevo.co.il/case/28334199) **דניאל ממן נ' מדינת ישראל** (01.03.22): אליו הפנה ב"כ המאשימה: הנאשם החזיק סכין קומנדו על גופו בעת שישב ברכבו. בית המשפט קבע מתחם ענישה הנע בין עונש מאסר על תנאי לבין מספר חודשי מאסר שיכול וירוצו בעבודות שירות וגזר על הנאשם, שלחובתו עבר פלילי בעבירות רכוש ואלימות, 7 חודשי מאסר שירוצו בעבודות שירות לצד עונשים נלווים. ערעור ובקשת רשות ערעור נדחו.
* [עפ"ג 9474-05-14](http://www.nevo.co.il/case/16912876) **מרום סקזו מ' מדינת ישראל** (07.10.14): בגין החזקת סכין בכיסו בית המשפט השית על הנאשם שלושה חודשי מאסר על תנאי. ערעור שהוגש לבית המשפט המחוזי על אי ביטול ההרשעה נדחה.
* [ע"פ 11180-01-13](http://www.nevo.co.il/case/4153421) **מדינת ישראל נ' סמילה** (18.02.14): הנאשם החזיק בסכין מתקבעת שאורך להבה 10 ס"מ בתוך מרכז מסחרי. בית משפט השלום קבע מתחם עונש הולם הנע בין מאסר על תנאי ועד שישה חודשי מאסר בפועל וגזר על הנאשם 4 חודשי מאסר על תנאי. ערעור המדינה על קולת העונש התקבל ובית המשפט המחוזי העמיד את מתחם העונש בין שני חודשי מאסר בפועל אשר יכול וירוצו בדרך של עבודות שירות לבין 10 חודשי מאסר בפועל וגזר על הנאשם 2 חודשי מאסר בפועל.
* [ת"פ 34985-04-16](http://www.nevo.co.il/case/21308944) **מדינת ישראל נ' ברנרדניו** (לא פורסם, 13.09.18) אליו הפנה ב"כ המאשימה: הנאשם החזיק בסכין מחוץ לביתו. בית המשפט קבע מתחם ענישה הנע בין 3-12 חודשי מאסר בפועל וגזר על הנאשם שלחובתו עבר פלילי רב במגוון עבירות 7 חודשי מאסר בפועל והפעלת מאסר מותנה בן 7 חודשים (חודשיים במצטבר והיתרה בחופף). ערעור לבית המשפט המחוזי נמחק.
* [ת"פ 60922-07-19](http://www.nevo.co.il/case/25898209) **מדינת ישראל נ' בן-יעיש** (14.12.22): הנאשם החזיק סכין מתקפלת בכיס מכנסיו בעת שנהג ברכב. בית המשפט קבע מתחם ענישה הנע בין חודש מאסר שיכול וירוצה בעבודות שירות ועד 8 חודשי מאסר מאחורי סורג ובריח וגזר על הנאשם, שלחובתו מאסר מותנה בר הפעלה, 4 חודשי מאסר בפועל והפעלת 3 חודשי מאסר על תנאי, סה"כ 7 חודשי מאסר שירוצו בעבודות שירות.

1. **נסיבות הקשורות בביצוע העבירה** – במסגרת הנסיבות הקשורות בביצוע העבירה בתיק האב–התחשבתי בסוג וכמות הסם שנמצאה בחזקת הנאשם, שהיא אמנם גדולה פי 6 מהכמות המוגדרת בחוק לצריכה עצמית, אולם היא יחסית לא מאד גדולה. בעובדה שהסם לא היה מחולק ולא נמצאו שקיות חלוקה וכן לא נמצא בחזקת הנאשם ציוד שמעיד על הפצה (משקל אלקטרוני, שקיות חלוקה וכיוב'). בנוסף התחשבתי בעובדה שהסמים נמצאו על גופו ובביתו ולא ברכבו או מקום אחר מחוץ לביתו.

ביחס לעבירת החזקת הסכין, התחשבתי בעובדה שהנאשם ביצע את העבירה במודע ומתוך תכנון מוקדם והחזיק את הסכין על גופו כשהוא זמין לשימוש בכל עת. עוד התחשבתי בפוטנציאל הנזק של החזקת סכין להסלים כל תקרית אלימות ולגרום לתוצאות קטלניות, בפרט נוכח טענת הנאשם שהחזיק בסכין להגנה עצמית על מנת לעשות בה שימוש במקרה הצורך.

מנגד התחשבתי בעובדה שהנאשם לא עשה שימוש בסכין לרבות כאמצעי מאיים ולא נלוותה לעבירת החזקת סכין עבירת אלימות.

במסגרת הנסיבות הקשורות בביצוע העבירה בתיק המצורף: מדובר בעבירה של החזקת סמים לצריכה עצמית. התחשבתי במדיניות אי ההפללה הנוהגת ביחס להחזקת סמים לצריכה עצמית ומאידך בכמות הסם ובעובדה שהנאשם החזיק בסם לאחר שהורשע בעבירה של החזקת סמים ואף ריצה בגינה עונש מאסר.

1. בנסיבות העניין, בהתחשב בפגיעה בערכים המוגנים, בהתחשב במדיניות הענישה הנוהגת ובנסיבות הקשורות בביצוע העבירה, מצאתי לקבוע כי מתחם העונש ההולם בתיק האב נע בין 3 ל-8 חודשי מאסר בפועל שיכול וירוצו בעבודות שירות ומתחם העונש ההולם בתיק המצורף נע בין מאסר מותנה ועד מאסר קצר.
2. **נסיבות שאינן קשורות לביצוע העבירה** – במסגרת הנסיבות שאינן קשורות לביצוע העבירה התחשבתי בגילו של הנאשם ובהודאה שחסכה זמן שיפוטי. כמו כן, התחשבתי בהתרשמות שירות המבחן שהנאשם מביע רצון לנהל חיים תקינים ונורמטיביים. מנגד, התחשבתי בעברו הפלילי של הנאשם, הכולל הרשעה בשנת 2022 בעבירת החזקת / שימוש בסמים שלא לצריכה עצמית בגינה הושת על הנאשם מאסר בפועל לתקופה של 10 חודשים והרשעה בעבירות גניבה והסגת גבול פלילית מיום 10.05.21, בשיתוף הפעולה הדל של הנאשם עם שירות המבחן, בעובדה שלא התייצב למספר בדיקות לגילוי שרידי סם וכשהתייצב, בבדיקה אחת מתוך 3 בדיקות נמצאו שרידי סם. הנאשם טען שאינו זקוק לטיפול בסמים ורואה את הטיפול שעבר בכלא כמספק עבורו, טענה שלא עולה בקנה אחד עם הבדיקה בה נמצאו שרידי סם ואי התייצבות לבדיקות.
3. במקרים המתאימים ניתן לחרוג ממתחם העונש בין אם לקולא מטעמי שיקום ובין אם לחומרא מטעמי הגנה על שלום הציבור (סעיפים [40 ד(א)](http://www.nevo.co.il/law/70301/40d.a) ו- [40 ג(ב)](http://www.nevo.co.il/law/70301/40c.b) ל[חוק העונשין](http://www.nevo.co.il/law/70301)).
4. בענייננו הנאשם לא עבר הליך טיפולי ואין עילה לחריגה ממתחם העונש ההולם.

**התוצאה**

1. **בשים לב למתחם העונש ההולם, להמלצת שירות המבחן ולנסיבות לקולא ולחומרא שפירטתי לעיל, שנוגעות ואינן נוגעות לביצוע העבירה, מצאתי לגזור על הנאשם את העונשים הבאים:**
   1. 7 חודשי מאסר בפועל אותם יישא בעבודות שירות על פי המלצת הממונה בצער בעלי חיים באר שבע.

הנאשם יבצע את עבודות השירות - 5 ימים בשבוע, 8.5 שעות ביום.

תחילת בצוע עבודות השירות ביום 30.10.24.

**ביום 30.10.24, בשעה 08:00** יתייצב הנאשם לצורך קליטה והצבה ב-יחידת ברקאי - עבודות שירות - שלוחת דרום - סמוך לכלא באר שבע.

הנאשם מוזהר כי עליו לעדכן את משרד הממונה בכל שינוי, אם יחול, בכתובת מגוריו ובטלפון הנייד שלו.

הנאשם מוזהר, כי עליו לעמוד בתנאי הפיקוח, שכן כל הפרה או אי מילוי עבודות השירות על פי הנחיות המפקח, עלולים להביא להפסקתן ולהמרתן בריצוי יתרת המאסר בפועל.

* 1. 5 חודשי מאסר וזאת על תנאי שלא יעבור משך שלוש שנים מהיום עבירת סמים מסוג פשע.
  2. 3 חודשי מאסר וזאת על תנאי שלא יעבור משך שלוש שנים מהיום עבירת החזקת סכין.
  3. 3 חודשי פסילת רישיון נהיגה על תנאי, שלא יעבור כל עבירה על [פקודת הסמים המסוכנים](http://www.nevo.co.il/law/4216) למשך3 שנים מהיום.

לאור כמות הסם שהוחזקה שלא לצריכה עצמית, העובדה שהעבירה בוצעה עובר למתן גזר הדין ב[ת"פ 48617-12-21](http://www.nevo.co.il/case/28192371) ומכיוון שהנאשם לא עשה שימוש ברכב בעת ביצוע העבירות, לא מצאתי להשית עליו פסילה בפועל של רישיון הנהיגה.

* 1. קנס כספי בסך 1,500 ₪ או 20 ימי מאסר תמורתו. הקנס ישולם ב – 2 תשלומים שווים ורצופים. תשלום ראשון עד ליום 10.10.24 ותשלום שני עד ליום 10.11.24.

**את הקנס ניתן לשלם כעבור 3 ימים מהיום באחת מהדרכים הבאות:**

* **תשלום בכרטיס אשראי באמצעות האתר המקוון של רשות האכיפה והגבייה בכתובת:** -Hyperlink Removed-**.**
* **תשלום בשירות עצמי באמצעות מוקד שירות טלפוני של מרכז הגבייה, בטלפון שמספרו 35592\* או, 073-205-5000.**
* **תשלום במזומן בכל סניף של בנק הדואר, בהצגת תעודת זהות בלבד (אין צורך בהצגת שוברי תשלום)**
  1. התחייבות בסך 2,000 ₪ להימנע מביצוע עבירות אלימות ועבירה מסוג פשע על פי [פקודת הסמים המסוכנים](http://www.nevo.co.il/law/4216) למשך שנתיים מהיום.

ניתן צו להשמדת הסמים.

**המזכירות תשלח העתק גזר הדין לשירות המבחן ולממונה על עבודות השירות.**

**זכות ערעור תוך 45 יום מהיום לבית-המשפט המחוזי בבאר-שבע.**

**5129371**

**54678313**

**ניתן היום, ו' אלול תשפ"ד, 09 ספטמבר 2024, בהעדר הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

אורית קרץ 54678313-/

נוסח מסמך זה כפוף לשינויי ניסוח ועריכה