|  |  |
| --- | --- |
| **בית משפט השלום בירושלים** | |
| **ת"פ 16218-08-22 מדינת ישראל נ' מימוני** |  |

**בפני כב' השופט דוד שאול גבאי ריכטר**

**בעניין**

**ה****מאשימה מדינת ישראל**

**ע"י מר פנחס סרי לוי, מתמחה מתביעות ירושלים**

**נגד**

**הנאשם נתן מימוני**

**ע"י** **ב"כ עו"ד שלום בן שבת**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19](http://www.nevo.co.il/law/4216/19)

|  |
| --- |
| **גזר דין** |

**כתב האישום המתוקן בו הודה הנאשם**

1. הנאשם הורשע על פי הודאתו בביצוע עבירות המנויות בכתב אישום מתוקן.
2. **מהאישום הראשון** עולה‚ כי בתאריך 29.7.22, לאחר שנעצר הנאשם בכביש המנהרות בירושלים, נערך חיפוש ברכבו, ונתפסו 26 שקיות מחולקות של סם מסוכן מסוג קנביס, במשקל של 267.77 גרם נטו, שמונה אצבעות של סם מסוכן מסוג חשיש, במשקל של 46.46 גרם נטו, סכום כסף של 4010 ₪ במזמן ופלאפון מסוג אייפון. בגין מעשים אילו הורשע הנאשם ב**החזקת סם שלא לצריכה עצמית** לפי [סעיף 7(א)+7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג 1973.
3. **מהאישום השני** עולה, כי בתאריך 26.7.22, הגיע הנאשם לרחוב דרך בית לחם בירושלים, לאחר תיאום עם הקונה, מכר לו הנאשם 5 גרם של קנבוס תמורת 500 ₪. בגין מעשים אליו הורשע הנאשם בסחר בסמים מסוכנים לפי סעיפים [13 ו-19](http://www.nevo.co.il/law/4216/13;19) לפקודת הסמים.
4. **מהאישום השלישי** עולה, כי בתאריך 26.7.22, הגיע הנאשם לרחוב מאיר נקר בירושלים, לאחר תיאום עם הקונה, מכר לו הנאשם 5 גרם של קנבוס תמורת 300 ₪. בגין מעשים אליו הורשע הנאשם בסחר בסמים מסוכנים
5. **מהאישום הרביעי** עולה, כי בתאריך 26.7.22, הגיע הנאשם לרחוב משה קול בירושלים, לאחר תיאום עם הקונה, מכר לו הנאשם 5 גרם של קנבוס תמורת 300 ₪. בגין מעשים אליו הורשע הנאשם בסחר בסמים מסוכנים
6. **מהאישום החמשי** עולה, כי בתאריך 25.7.22, הגיע הנאשם לרחוב גדעון בירושלים, לאחר תיאום עם הקונה, מכר לו הנאשם 5 גרם של קנבוס תמורת 400 ₪. בגין מעשים אליו הורשע הנאשם בסחר בסמים מסוכנים.

**מהלך הדיון**

1. הנאשם נעצר בארוע נשוא האישום הראשון ביום 29.7.22 ושוחרר למעצר בית מלא ביום 12.8.22. לאחר מכן הוקלו התנאים מעת לעת. בהמשך הגיעו הצדדים להסדר טיעון ללא הסכמה עונשית, והנאשם נשלח לשירות המבחן ולממונה על עבודות השירות.

**תסקיר שירות המבחן**

1. בעניינו של הנאשם הוגש תסקיר עיקרי אחד לעונש. מהתסקיר עולה, כי הנאשם בן 33, גרוש ונשוי בשנית. אב לשני ילדים מנישואיו הראשונים, מתגורר עם הוריו בביתר עילית, בשל התקרבותם לחסידות ברסלב. עבד כמדריך נוער בסיכון בפנימיות, עד שהתגרש. לאחר מכן עבד בעבודות מזדמנות. הנאשם עלה לארץ עם משפחתו כשהיה כבן 5 שנים. הנאשם תיאר כי חווה קשיים על רקע עלייתו והקושי להשתלב בחברה. תוארה מורכבות מסוימת בפן המשפחתי. הנאשם סיים 12 שנות לימוד ללא בגרות לאחר שלמד במסגרות דתיות שונות. הנאשם לא התגייס לצבא, אך הצטער על כך. הנאשם תיאר את מורכבות נישואיו הראשונים, והתדרדרות הקשר עם בני משפחתו. הוא החל להשתמש בסמים בתחילת שנות העשרים לחייו. כיום הנאשם מאובחן כמי שסובל מדכאון ומחרדה ונמצא במעקב ובטיפול. הנאשם קיבל אחריות למעשים וטען כי ביצע אותם מתוך רצון לעשיית רווח כספי מהיר. לחובת הנאשם הרשעה בתחום האלימות ודווח על תיק אלימות נוסף תלוי ועומד. בסופו של דבר המליץ שירות המבחן על הטלת מאסר בעבודות שירות.

**חוות דעת הממונה על עבדות השירות**

1. הנאשם נמצא מתאים לביצוע עבודות השירות, והממונה המליץ על השמתו בחברה איחוד הצלה , החל מיום 06.11.23.

**טיעונים לעונש**

1. הצדדים לא הגיעו להסכמה עונשית. ב"כ המאשימה ביקש להטיל על הנאשם עונש של 14 חודשי מאסר על בסיס מתחמים המתחילים ממאסר שיכול וירוצה בעבודות שירות בכל אחד מן האישומים, אותם ביקש לבחון בנפרד ולא במתחם אחיד. מנגד, ביקש הסניגור שלא למצות את הדין עם הנאשם ולהטיל עליו את העונש שהומלץ ע"י שירות המבחן.

**קביעת מתחם הענישה**

1. מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, נסיבות ביצוע העבירה ומידת אשמו של הנאשם, ומדיניות הענישה.
2. **אשר לערך המוגן,** העבירות אותן עבר הנאשם פוגעות בערך המוגן של שלום הציבור ובריאותו. בענייננו מידת הפגיעה בערך המוגן נמוכה-בינונית כאשר מדובר בארבע עסקאות של סחר סמים, והחזקת סמים בתוך רכב. מדובר בסם מסוג קנביס.
3. **אשר לנסיבות הקשורות בביצוע העבירה**, בין הנסיבות הקשורות בביצוע העבירה יש לשקול את אלה, לעניין קביעת המתחם: מדובר בעבירות מתוכננות שבוצעו למען בצע כסף, והסמים הופצו לכל דורש, בכך יש מידה ממשית של חומרה. לצד זאת, מדובר בסמים "קלים" ובכמויות שאינן גדולות במיוחד. הנאשם פגע בערכים המוגנים במידה בינונית-נמוכה ופוטנציאל הנזק ממעשיו גדול.
4. **אשר למדיניות הענישה הנוהגת,** במקרי סחר בקנביס, לרוב הענישה מתמצית במאסר בעבודות שירות אך ניתן למצוא עונשים קלים מכך או חמורים מכך.
5. [רע"פ 3059/21](http://www.nevo.co.il/case/27592536) **ימין נ' מ"י** (מיום 5.5.21) –הורשע הנאשם ב 5 עבירות סחר בקנביס, קיבל שכר יומי של 500 ₪, וגם נתפסו 50 גרם קנביס מחולקים למנות ומזומן. בעבירות של סחר אושר מתחם ענישה שנע בין 10 חודשי מאסר בפועל עד 20 חודשים, ולעניין עבירת החזקה שלא לצריכה עצמית אושר מתחם ענישה שנע בין מס' חודשי מאסר בפועל עד 12 חודשי מאסר בפועל. בסוף הוא נדון ל 8 חודשי מאסר בעבודות שירות.
6. [רע"פ 678/21](http://www.nevo.co.il/case/27365552) **יהודה נ' מ"י** (מיום 9.2.2021) –הורשע הנאשם ב 86 מקרי סחר בין גרם לשלושה גרם ובין 5 ל-15 גרם קנביס, והחזיק בביתו 405 גרם קנביס בביתו. אושר מתחם שנע בין מס' חודשי מאסר בפועל עד 12 חודשים לכל עסקת סחר. בסוף נדון ל 13 חודשים בפועל.
7. [רע"פ 6401/18](http://www.nevo.co.il/case/24975541) **ספיר נ' מ"י** (מיום 17.9.2018) –הנאשם הורשע בריבוי אישומים של סחר בקנביס, בין 5 ל 23 ג' באלפי שקלים, וניסיון מכירה ותיווך לסחר. במקרה זה אושר מתחם שנע בין 16 עד 36 חודשי מאסר, והוא נדון ל 12 חודשי מאסר בפועל.
8. [רע"פ 4894/21](http://www.nevo.co.il/case/27782907) **אלטוחי נ' מ"י** (מיום 18.7.2021) –הורשע הנאשם בסחר בהזדמנות אחת ב- 12 פלטות חשיש במשקל של 1.05 ק"ג. שם הגבילה את עצמה המאשימה לטעון לרף הגבוה עד 13 חודשי מאסר בפועל. בסוף נידון ל 12 חודשי מאסר בפועל.

1. **מתחם הענישה** – לפיכך, צריך לעמוד על בין מספר חודשי מאסר אשר ניתן שירוצו בעבודות שירות ועד 14 חודשי מאסר לריצוי. מדובר במתחם אחד שכן מתקיים קשר הדוק בין מכלול המעשים, מבחינת שיטת פעולה וסמיכות זמנים.

**נסיבות שאינן קשורות בביצוע העבירה**

1. ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: לקולה, הודאת הנאשם וקבלת האחריות. לחומרה, העובדה שהנאשם לא עבר טיפול כלשהו, והעובדה שיש לו עבר פלילי הגם שאינו ממין העניין. על פניו ההתרשמות היא מאדם שטרם התייצב והתגבש, והדבר בא לידי ביטוי באורחות חייו כפי שפורט לעיל.

**המיקום במתחם**:

1. המלצת שירות המבחן מתיישבת עם מדיניות הענישה הנוהגת במקרים כגון אלו, ומצאתי שיש לאמץ את המלצת שירות המבחן ולהטיל מאסר בעבודות שירות וענישה נלווית.

**גזירת הדין**

1. לפיכך, אני מחליט לגזור על הנאשם את העונשים הבאים:
2. 8 חודשי מאסר בעבודות שירות לביצוע באיחוד הצלה ירושלים, החל מיום 6.11.23. מתקופה זו יש לנכות את ימי המעצר ע"פ חישוב שב"ס שיכריע. במועד זה על הנאשם להתייצב במשרדי הממונה בבאר שבע עד לשעה 08:00 לתחילת ריצוי העונש. אי ריצוי העונש כנדרש, עלול להוביל להפקעת העונש למאסר בפועל ללא מעורבות בית המשפט;
3. 6 חודשי מאסר על-תנאי, שלא יעבור הנאשם בתוך 3 שנים מסיום עבודות השירות כל עבירת פשע לפי [פקודת הסמים המסוכנים](http://www.nevo.co.il/law/4216);
4. חודשיים מאסר על-תנאי שלא יעבור הנאשם בתוך 3 שנים מסיום עבודות השירות כל עבירת עוון לפי פקודת הסמים;
5. קנס בסך 4,000 ₪, או 15 ימי מאסר תמורתו אם לא ישולם. הקנס ישולם עד ליום 1.1.2024;
6. התחייבות בסך 10,000 ₪ שלא לעבור כל עבירת פשע לפי פקודת הסמים במשך שנתיים מהיום. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס.
7. מכריז על הנאשם "סוחר סמים" ומורה על השמדת הסמים וחילוט התפוסים לפי שיקול דעת המשטרה.

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**ניתן לקזז מכל הפקדה שבתיק או בתיק קשור על אף הודעת עיקול. ככל שקיימות יתרות זכות ואין עיקולים ניתן להשיב למפקיד.**

יש לשלוח לשירות המבחן ולממונה על עבודות שירות.

5129371זכות ערעור כחוק לבית המשפט המחוזי בירושלים בתוך 45 יום מהיום.

54678313

**ניתן היום, כ"ח אלול תשפ"ג, 14 ספטמבר 2023, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול 54678313-/

נוסח מסמך זה כפוף לשינויי ניסוח ועריכה