|  |  |
| --- | --- |
| **בית משפט השלום בקריות** | |
| ת"פ 24748-08-22 מדינת ישראל נ' פומרנץ |  |

|  |  |  |
| --- | --- | --- |
| **בפני** | **כב' השופט יוסי טורס , סגן הנשיאה** | |
| **בעניין:** | **מדינת ישראל** | **המאשימה** |
|  |  |  |
|  | **נגד** | |
|  | **משה פומרנץ** | **הנאשם** |

כתבי עת:

[אורן גזל-אייל, "חריגה ממתחם העונש ההולם", ספר דורית ביניש, (אונ' בר אילן, נבו, 2018) 539](http://www.nevo.co.il/safrut/book/30035)

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [40ד'](http://www.nevo.co.il/law/70301/40d)

|  |
| --- |
| **גזר דין** |

**כתב האישום וההליכים**

1. הנאשם הורשע על פי הודאתו בעבירה של החזקת סם שלא לצריכה עצמית, לפי [סעיף 7(א)+7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג- 1973 (להלן – פקודת הסמים). על פי עובדות כתב האישום, ביום 9.11.21 החזיק הנאשם בביתו כ- 1.3 ק"ג סם מסוג קנבוס. להשלמת התמונה יצוין כי הודאת הנאשם באה במסגרת הסדר טיעון, אגב הליך מוקד, לפיו הופנה לשירות המבחן והמאשימה התחייבה שככל שהתסקיר יהיה חיובי "הצדדים ישוחחו וישקלו טענתם" ואילו במקרה שהתסקיר לא יהיה "חיובי" יעתרו במשותף לעונש מאסר בן 3 חודשים בעבודות שירות.

**תסקיר שירות המבחן**

1. שירות המבחן הגיש תסקיר מפורט על אודות הנאשם ומטעמים של צנעת הפרט לא ארחיב. עם זאת אציין כי הנאשם כבן 38, נשוי טרי ומצפה להולדת בנו הראשון. הנאשם תיאר שימוש בסם למטרות חברתיות וכדרך מילוט מקשיים, אך לטענתו בשל הליך זה הפסיק את השימוש ואכן שירות המבחן ערך לנאשם בדיקות שתן אשר העידו על ניקיון מסם. בבואו לגבש המלצה תיאר שירות המבחן את אורח החיים ההתמכרותי שניהל הנאשם כנקודת סיכון ואולם מנגד שקל את תפקודו החיובי לאורך השנים, את החרטה שהביע, את העובדה שההליך המשפטי היווה גורם מרתיע עבורו ואת בדיקות השתן הנקיות שמסר. לאור כך העריך שירות המבחן כי לנאשם גורמי סיכויי משמעותיים. בסיכום הדברים ציין שירות המבחן כי הרושם הוא שהנאשם מצליח להימנע משימוש בסם ומבטא הכרה באשר לפסול שבכך ומשכך הומלץ על הטלת מאסר מותנה.

**טיעוני הצדדים לעונש**

1. ב"כ המאשימה הפנה לערכים המוגנים שנפגעו בשל מעשי הנאשם ולכמות הסם. כן הפנה לפסיקה המתארת את מדיניות הענישה הנוהגת וביקש לקבוע מתחם ענישה הנע בין 3 חודשי מאסר ועד 12 חודשי מאסר. ביחס לעונש שיש להטיל על הנאשם צוין כי הנאשם נעדר עבר פלילי ומשכך ביקשה המאשימה להטיל עונש בתחתית המתחם – היינו מאסר למשך 3 חודשים בעבודות שירות ובצירוף קנס והתחייבות.
2. ב"כ הנאשם הגישה טיעון בכתב והוסיפה טיעון על פה. צוין כי חלפו מאז האירוע כשנתיים בהם הנאשם הוכיח שאינו משתמש בסמים. כן צוין שלאחרונה הוא נישא, שינה את אורחות חייו ואף צפוי להפוך בקרוב לאב. כן הפנתה הסנגורית לתסקיר שירות המבחן וטענה כי מדובר בתסקיר חיובי וביקשה לאמץ את המלצותיו ולהסתפק במאסר מותנה.
3. הנאשם בדברו האחרון הביע צער על העבירה וטען כי המקרה "נתן לי סטירה מצלצלת" וכי מאז שינה את חייו ואף התחיל לאחרונה בעבודה חדשה.

**דיון והכרעה**

**קביעת מתחם הענישה**

1. במעשיו פגע הנאשם בערכים המוגנים של בטחון הציבור ושלומו. הסכנות הטמונות בהחזקת סם מסוכן שלא לשימוש עצמי בלבד ידועות ואין צורך להכביר מילים על הנזקים העקיפים והישירים שעלולים להיגרם לחברה ולפרט מעבירות הסמים. הדברים מתעצמים לנוכח כמות הסם הכוללת בה החזיק הנאשם והגם שמדובר בסם מסוג קנבוס אין להקל ראש בחומרת הדברים (ראו למשל: [ע"פ 6299/20](http://www.nevo.co.il/case/26991436) **שחר חן נ' מדינת ישראל** (4.2.2021); [ע"פ 2596/18](http://www.nevo.co.il/case/23827604) **כפיר זנזורי נ' מדינת ישראל** (12.8.2018)).
2. ביחס לנסיבות הקשורות לביצוע העבירות אציין שמדובר בסם מסוג קנבוס וכי כמות הסם שהחזיק הנאשם משמעותית ולכן הנזק שעשוי היה להיגרם הוא ממשי.
3. **מדיניות הענישה:** מדיניות הענישה בעבירות סמים הקשורות לשרשרת ההפצה מחמירה ולנסיבות האישיות ניתן, ככלל, משקל מופחת וזאת על מנת להגן על הציבור מפני השפעותיו הקשות של הסם ([רע"פ 4512/15](http://www.nevo.co.il/case/20402486) **הרוש נ' מדינת ישראל** (6.7.2015); [ע"פ 211/09](http://www.nevo.co.il/case/5698919) **אזולאי נ' מדינת ישראל** (22.6.2010)). לצורך הדגמת מדיניות הענישה בעבירות דומות אפנה ל[רע"פ 636/21](http://www.nevo.co.il/case/27361147) ‏ **ברוך לוי נ' מדינת ישראל** (16.2.2021), בו נידון נאשם שהורשע בהחזקת חשיש במשקל כולל של כ-760 גרם נטו. בית משפט השלום קבע מתחם הנע בין 6 חודשי מאסר לריצוי בדרך של עבודות שירות ועד 12 חודשי מאסר בפועל ועל אף תסקיר חיובי שהמליץ על של"צ נגזרו 4 חודשי מאסר בעבודות שירות; [רע"פ 8759/21](http://www.nevo.co.il/case/28190928) **אלעד קסלר נ' מדינת ישראל** (23.12.2021), בו הורשע נאשם בהחזקת 229 גרם קנבוס והחזקת סכין והוטלו עליו 30 ימי מאסר בעבודות שירות, צו מבחן ועונשים נלווים; [עפ"ג 23393-01-20](http://www.nevo.co.il/case/26349587) **יוני אברהם נ' מדינת ישראל** (20.5.2020), בו נידון עניינו של נאשם שהחזיק סם מסוג קנבוס במשקל של 1.44 קילוגרם נטו, משקל אלקטרוני ושקיות חלוקה ונקבע שהמתחם נע בין 6 חודשי מאסר בעבודות שירות ל- 20 חודשי מאסר בפועל. על הנאשם הוטלו 9 חודשי מאסר בפועל ועונשים נלווים. ערכאת הערעור קבעה שאין מדובר בעונש החורג מהראוי; [ת"פ 44550-10-20](http://www.nevo.co.il/case/27092586) **מדינת ישראל נ' הייסם אלגילאוי** (5.12.2022), בו הורשע נאשם בהחזקת 1,493 גרם קנבוס ונידון לארבעה חודשי עבודות שירות ועונשים נלווים. נקבע מתחם הנע בין מספר חודשי מאסר בעבודות שירות ועד 18 חודשי מאסר בפועל; [ת"פ 63029-12-20](http://www.nevo.co.il/case/27274743) **מדינת ישראל נ' דוד שליף** (8.4.2021), בו נידון עניינו של נאשם שהחזיק ברכבו קנבוס במשקל של 1,033.6 גרם נטו וחשיש במשקל כולל של 1,125.5 גרם נטו. לנאשם היה עבר בעבירות סמים והוטלו עליו תשעה חודשי מאסר בפועל ועונשים נלווים.
4. לאור כל זאת, אני בדעה כי מתחם הענישה ההולם את העבירה מושא ענייננו, נע בין עונש מאסר קצר שניתן לשאת בעבודות שירות ועד 12 חודשי מאסר בפועל וזאת בצירוף ענישה נלוות.

**קביעת עונשו של הנאשם**

1. אקדים ואומר כי בנסיבות המקרה מקובל עלי שהוכחו בעניינו של הנאשם סיכויי שיקום באופן המצדיק לחרוג לקולה ממתחם הענישה ואף להימנע מענישה הכוללת מאסר ולו בעבודות שירות. אנמק מסקנתי להלן.
2. כידוע, בהתאם [לסעיף 40ד'](http://www.nevo.co.il/law/70301/40d) ל[חוק העונשין](http://www.nevo.co.il/law/70301) רשאי בית המשפט לחרוג לקולה ממתחם הענישה שקבע, אם מצא כי "הנאשם השתקם או כי יש סיכוי של ממש שישתקם". בעניין זה נקבע כי "על קיומו של פוטנציאל זה, ניתן ללמוד, בין היתר, מעברו של הנאשם; משיתוף הפעולה שלו עם רשויות החוק ועם שירות המבחן; ומקיומה של תמיכה והתגייסות משפחתית לצידו של הנאשם" ([רע"פ 7683/13](http://www.nevo.co.il/case/10459128) **דוד פרלמן נ' מדינת ישראל** (23.2.2014)). בעניין זה נקבע עוד כי "שילוב בין שינוי מהותי בהתייחסות הרגשית לאירוע העבירה המתבטא בנטילת אחריות, כפרה והבעת אמפתיה לנפגעי העבירה לבין אינדיקציות אובייקטיביות לקיומו של תהליך שיקומי-טיפולי מוצלח וחזרה לדרך הישר, עשוי להצביע על "סיכוי של ממש לשיקום" כלשונו של סעיף 40ד(א). דברים אלה זוכים למשנה חיזוק מקום בו מדובר באדם צעיר נעדר עבר פלילי" ([ע"פ 6637/17](http://www.nevo.co.il/case/22938500) **אליזבט קרינדל נ' מדינת ישראל** (18.4.2018); להלן – עניין **קרינדל**). עם זאת, ברי שבצד שיקולי השיקום אין לזנוח כליל את שיקול ההלימה, שכן "לא מתפוגגים מאליהם שיקולי ההלימה גם כאשר חלים שיקולי השיקום. אולם, יש להקפיד על כך שהבחירה בעונש לא תפגע באופן ממשי בסיכויי השיקום" (עניין **קרינדל**; וראו גם אורן גזל-[אייל "חריגה ממתחם העונש ההולם"](http://www.nevo.co.il/safrut/book/30035) **ספר דורית ביניש** 539, 550; [ע"פ 5718/16](http://www.nevo.co.il/case/21477475) **זהבי נ' מדינת ישראל** (21.11.2016)).
3. יישום דברים אלו על עניינו של הנאשם מביא למסקנה לפיה הוכחו סיכויי שיקום ממשיים המצדיקים חריגה ממתחם הענישה. הנאשם נעדר עבר פלילי; נסיבות חייו אינן קלות וזאת כאמור בתסקיר; הוא קיבל אחריות מלאה למעשיו; לא נפתחו נגדו תיקים נוספים מאז ביצוע העבירה; הוא נישא לאחרונה והחל לעבוד; והוא מסר בדיקות שתן נקיות וההליך הפלילי היווה גורם מרתיע עבורו. כל אלו מלמדים על שינוי ממשי שחל בנאשם באופן המקים מסקנה בדבר סיכויי שיקום ממשיים, כפי שאף העריך שירות המבחן.
4. אכן, הנאשם לא עבר הליך טיפולי ואף לא גילה נזקקות טיפולית ואולם לא ראיתי בכך (בלבד) כנסיבה בעלת משקל נגד ממשי לכלל הנסיבות שפירטתי לעיל. אציין שאף שירות המבחן לא סבר שיש בעובדה זו להשליך על סיכויי השיקום, וזאת לאור כך שהעריך שהנאשם מצליח להימנע משימוש בסם גם לא טיפול ממוסד. חזקה על שירות המבחן, כגוף מקצועי האמון על שיקום נאשמים, שלו סבר שאין בידי הנאשם כלים להביא לשינוי מהותי בחייו ללא התערבות מקצועית, שהיה מציין זאת כפי שנעשה לא אחת בתסקירים. אכן, היה ראוי שהנאשם יעבור הליך טיפולי בחסות שירות המבחן ואולם לאור מכלול הנימוקים שפורטו לעיל, סברתי שיש בסיס איתן למסקנה בדבר סיכויי שיקום המצדיקים חריגה ממתחם הענישה. בעניין זה אציין גם שדומה שעונש מאסר ולו בעבודות שירות עלול לפגוע בשיקומו של הנאשם באופן בלתי מידתי. הנאשם נישא זה עתה והחל לעבוד ודומה כי ענישה בעבודות שירות עלולה להביא לפיטוריו ובכל מקרה לפגיעה כלכלית משמעותית שעלולה לפגוע בשיקומו. אדגיש כי לאור מתחם הענישה שקבעתי אין מדובר בחריגה משמעותית והיא תואמת את סיכויי השיקום שהוכחו. עוד אציין כי במסגרת הסדר הטיעון הסכימו הצדדים שככל שהתסקיר "לא יהיה חיובי" הם יעתרו לעונש בן 3 חודשי מאסר בעבודות שירות. משכך, המאשימה עצמה ראתה בענישה זו כגבול עליון השמור למקרה של תסקיר שאינו חיובי. לדידי, אין לומר על התסקיר שהוא "אינו חיובי" ויש לומר אף שהוא חיובי. משכך, היה מקום שהמאשימה תטען לעונש קל יותר משלושה חודשי מאסר בעבודות שירות וזאת אף אם סברה שהיה מקום שהנאשם יעבור הליך טיפולי מסודר. כך או כך, גבול הענישה העליון שראתה המאשימה כהולם תיק זה, גוזר את המסקנה לפיה ענישה שאינה כוללת עונש מאסר בעבודות שירות, אינה מהווה חריגה משמעותית או בלתי הולמת על רקע מכלול הנסיבות.
5. סיכומו של דבר שאני מטיל על הנאשם את העונשים הבאים:
6. מאסר מותנה למשך 6 חודשים והתנאי הוא שלא יעבור בתוך שנתיים כל עבירה על פקודת הסמים שהיא פשע.
7. קנס בך 3,000 ₪. הקנס ישולם ב-6 תשלומים שווים ורצופים העל מיום 1.10.23 ובכל 1 לחודש שלאחריו. לא ישולם אחד התשלומים במועד, תעמוד היתרה לפירעון מידי.

את הסכום יש לשלם ישירות לחשבון המרכז לגביית קנסות, אגרות והוצאות ברשות האכיפה והגבייה באחת מהדרכים הבאות:

* **בכרטיס אשראי** – באתר המקוון של רשות האכיפה והגבייה, www.eca.gov.il
* **מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000**
* **במזומן בכל סניף של בנק הדואר** – בהצגת תעודת זהות בלבד (אין צורך בשוברי תשלום).

1. פסילה על תנאי למשך 6 חודשים והתנאי הוא שלא יעבור בתוך 18 חודשים כל עבירה על פקודת הסמים.

**הסמים- להשמיד.**

**5129371הודעה זכות ערעור בתוך 45 ימים.**

**54678313**

ניתן היום, כ"ב תמוז תשפ"ג, 11 יולי 2023, בהעדר הצדדים.

יוסי טורס 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)