|  |  |  |  |
| --- | --- | --- | --- |
| **בית משפט השלום בירושלים** | | | |
| ת"פ 54179-08-22 מדינת ישראל נ' טויטו(עציר) | | |  |
| בפני | **כבוד השופט ארנון איתן** | | | |
| בעניין: | **המאשימה** | **מדינת ישראל ע**"י יחידת תביעות מחוז ירושלים | | |
|  | **נגד** | | | |
|  | **הנאשם** | **יצחק טויטו (עציר)** ע"י ב"כ עוה"ד שלום בן שבת | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19](http://www.nevo.co.il/law/4216/19)

[חוק העונשין, תשל"ז-1977](http://www.nevo.co.il/law/70301): סע' [40 יא'](http://www.nevo.co.il/law/70301/40ja), [40 יג'](http://www.nevo.co.il/law/70301/40jc)

|  |
| --- |
| **גזר דין** |

**כתב האישום:**

1. הנאשם הורשע על פי הודאתו, ובמסגרת הסדר טעון, בכתב אישום מתוקן, בעבירות של סחר בסם מסוכן, לפי [סעיף 13](http://www.nevo.co.il/law/4216/13) בצירוף [סעיף 19](http://www.nevo.co.il/law/4216/19) ל[פקודת הסמים המסוכנים](http://www.nevo.co.il/law/4216), (נוסח חדש) תשל"ג 1973, (5 עבירות), והחזקה בסם שלא לצריכה עצמית לפי [סעיף 7(א)](http://www.nevo.co.il/law/4216/7.a) בצירוף [7(ג)](http://www.nevo.co.il/law/4216/7.c) רישא לפקודת הסמים המסוכנים.
2. על פי הנטען באישום הראשון ביום 16.8.2022 בשעה 03:22 ברחוב גולדה מאיר בירושלים, החזיק הנאשם ברכבו נושא לוחית רישוי מספר: 2341162 ארבע שקיות ובהן סם מסוג קנבוס במשקל כולל של 24.24 גרם נטו, שני טלפונים סלולריים וסכום של 7950 ₪.
3. באישום השני נטען, כי ביום 15.8.2022 בשעה 22:49 לערך, ברחוב אליהו חכים 44 בירושלים, לאחר תיאום באמצעות שיחת טלפון, מכר הנאשם לאינכיה טאטין סם מסוכן מסוג קנבוס במשקל 5 גרם תמורת 300 ₪.
4. באישום השלישי נטען, כי ביום 15.8.2022 בשעה 22:37 לערך, ברחוב צבי נוימן 2 בירושלים, לאחר תיאום באמצעות שיחת טלפון בין הנאשם לעדן יאיר, מכר הנאשם לאחרון סם מסוכן מסוג קנבוס במשקל 10 גרם תמורת 300 ₪. מיד ובסמוך מכר הנאשם לחברה של עדן, רותם כהן, סם מסוכן מסוג קנבוס במשקל 10 גרם בתמורה ל-250 ₪.
5. באישום הרביעי נטען, כי ביום 15.8.2022 בשעה 22:30 לערך, ברחוב איתמר בן אבי 8 בירושלים, לאחר תיאום באמצעות שיחת טלפון, מכר הנאשם לעדי רן גרוס סם מסוכן מסוג קנבוס במשקל 60 גרם תמורת 1500 ₪.
6. באישום החמישי נטען, כי ביום 15.8.2022 בשעה 22:30 לערך, ברחוב הרכס במעלה אדומים, לאחר תיאום באמצעות שיחת טלפון, מכר הנאשם לכלפי עומרי קחלון סם מסוכן נסוג קנבוס במשקל 10 גרם תמורת 500 ₪.
7. באישום השישי נטען, כי ביום 15.8.2022 בשעה 19:06 לערך, ברחוב בן זכאי 47 בירושלים, לאחר תיאום באמצעות שיחת טלפון, מכר הנאשם לאורי יצחק פדרמן סם מסוכן מסוג קנבוס במשקל 10 גרם תמורת 300 ₪.

**תמצית טיעוני הצדדים:**

1. המאשימה הפנתה בטיעוניה לכתב האישום, וצבר העבירות שבוצע על פני יממה אחת- במקומות שונים כלפי לקוחות שונים. המאשימה ביקשה להפריד בין המתחמים, כך שבאישום הראשון ייקבע מתחם עונש של שישה חודשים ועד 12 חודשים, וביתר האישומים מ-4 חודשים ועד 12 חודשים לכל אישום. על הנאשם ביקשה להטיל 18 חודשי מאסר לצד ענישה נלווית, לרבות חילוט כסף שנתפס וטלפונים ניידים, והכרזתו כסוחר סמים.
2. הסנגור ביקש לקחת בחשבון את הודאת הנאשם, והחיסכון בזמן השיפוטי. הסנגור הפנה לנסיבות חיים מורכבות אותן חווה הנאשם. הוסף, כי כל העבירות בוצעו משך כ-4 שעות, ועל כן יש לקבוע מתחם עונש אחד. נוכח זאת, ביקש הסנגור לקבוע מתחם עונש החל מ-4 חודשים ועד 10 חודשים, ולהטיל על הנאשם 7-8 חודשי מאסר.
3. הנאשם בסיום מסר, כי לאחר שחרורו מהמאסר עבר שיקום, ואף היה לאחר הליך טיפולי משך כ-3 שנים במסגרת "התחלה חדשה". הנאשם הוסיף, כי עבד בגוף בטחוני באופן קבוע, וכן קיים מערכת זוגית, ואולם לאחר שנודע למעסיקיו על הרישום, נוכח פניית אנשי יחידת צור אליהם, הופסקה עבודתו. הנאשם ציין, כי פיטוריו גרמו לו להידרדרות, משבר קשה -והוא חש שהמדינה הפקירה אותו, לאחר שעשה מאמצים כבירים לחזור לדרך הישר. הנאשם הביע צער על מעשיו, ומסר כי ביצוע העבירות נעשה על רקע פיטוריו.

**מתחם העונש ההולם:**

1. במקרה דנן, יש לקבוע מתחם ענישה אחד, שכן המדובר בעבירות הנובעות מאותה מסכת עובדתית, שנעברו באותו היום (משך כ-4 שעות) אשר בוצעו לאחר תיאום מול צרכני סמים שונים אשר יצרו קשר טלפוני עם הנאשם. העבירה הנוספת של החזקת סם שלא לצריכה עצמית, הינה עבירה שנלוותה לעבירות הסחר.
2. המדובר בחמש עבירות של סחר בסם מסוג קנביס במרבית המקרים מכירות של 5 גרם ועד 10 גרם, ומקרה אחד של 60 גרם, תמורת סכומי כסף של כמה מאות שקלים, ובמקרה אחד תמורת 1500 ש"ח. הנאשם תיאם עם הצרכנים את הגעתו, ובהמשך פגש בהם במקומות מכירה שונים. בנוסף, ובמסגרת האישום הראשון, נתפסו ברכבו סמים במשקל 24.24 גרם נטו מחולקים ל- 4 שקיות, שני מכשירי טלפון נייד, וסכום כסף גדול.
3. כפי שצוין לא אחת, עבירות הסחר והשימוש בסמים חומרתן רבה, והן פוגעות בערכים המוגנים של הגנה על שלום הציבור וביטחונו מפני הנזקים החמורים הנגרמים כתוצאה משימוש והפצה של סמים.
4. לרוב נהוג לגזור בגין עבירות סחר בסמים עונשי מאסר בפועל. נקבע, כי נוכח הצורך החשוב שבמאבק בעבירות הסחר בסמים, על בית המשפט לתת משקל ממשי לשיקול ההרתעתי אל מול השיקולים האישיים. [ע"פ 9482/09](http://www.nevo.co.il/case/5726579) ביטון נ' מדינת ישראל [פורסם בנבו] (24.7.11).
5. אמנם, המדובר בסם מסוג קנאביס, המוגדר כסם קל יחסית בפסיקה, ואשר הענישה בעניינו פחותה יותר ביחס לסמים אחרים. עם זאת, אין להתעלם מהנזק ומהסיכון הרב הטמון בעבירות הסחר והחזקת הסמים, וכפי שציינתי לעיל – הפסיקה מייחסת לעבירות אלו חומרה יתרה. כך נקבע ב[ע"פ 170/07](http://www.nevo.co.il/case/5681787) מטיס נ' מדינת ישראל [פורסם בנבו] (2007), ביחס לסם הקנאביס, כי גם סמים קלים מהווים לעיתים קרובות את יריית הפתיחה להתמכרות לסמים קשים יותר וכי גם בשימוש בהם עצמם טמונה סכנה.
6. באשר למתחם הענישה שנקבע בפסיקה בגין עבירות סחר דומות אפנה לפסקי דין אלו:
7. [רע"פ 1720/11](http://www.nevo.co.il/case/5787128) מיכאל גליק נגד מדינת ישראל [פורסם בנבו] (07.03.11), אושר גזר דינו של בית משפט השלום בו הוטלו על נאשם ב-3 עבירות סחר בסם מסוג חשיש (בסה"כ 110 גרם) ובעבירה של תיווך בחשיש (בכמות של כ- 95 גרם) 8 חודשי מאסר לריצוי בפועל בתוספת ענישה נלווית.
8. [רע"פ 5712/16](http://www.nevo.co.il/case/21477472) יצחק אייזנבאך נ' מדינת ישראל [פורסם בנבו] (17.08.16) אושר גזר דינו של בית משפט השלום אשר קבע, כי מתחם הענישה ההולם בעניינו של נאשם ב-4 עבירות סחר בקנאביס בכמויות קטנות הינו בין 8-24 חודשי מאסר, ותוך התחשבות בגילו הצעיר של הנאשם, היעדר עבר פלילי קודם, נסיבות חייו ושיקומו הוטלו על הנאשם 8 חודשי מאסר בפועל בתוספת ענישה נלווית.
9. [רע"פ 3627/13](http://www.nevo.co.il/case/7012287) שדה נגד מדינת ישראל (22.5.13) אושר גזר דין בו הוטל על נאשם שהורשע על יסוד הודאתו ב-2 עבירות של סחר בסמים בכמויות קטנות מאוד מסוג קנביס (0.8 גרם ו-1 גרם) עונש של 7 חודשי מאסר בפועל, אך זאת בשל עבר פלילי עשיר וחוסר שת"פ עם שירות המבחן.
10. [ע"פ 7319-08-12](http://www.nevo.co.il/case/3892678) אבישי סבח נגד מדינת ישראל [פורסם בנבו] (25.10.12), נדחה ערעורו של אשם שהורשע ב-2 עבירות סחר בחשיש בכמויות קטנות (5.3 גרם ו-2.9 גרם) ובעבירה אחת לתיווך לרכישת סם והוטל עליו עונש מאסר של 18 חודשי מאסר לריצוי בפועל.
11. [ת"פ 726-01-14](http://www.nevo.co.il/case/11213700) מדינת ישראל נ' עבד אל חלים זיתון [פורסם בנבו] (21.07.14) נקבע ביחס לאישום של 3 עבירות סחר בחשיש בכמויות קטנות (בגזה"ד נדונו 2 עבירות סחר נוספות) כי מתחם הענישה ההולם הינו בין 3 ל-10 חודשי מאסר בפועל ונגזרו על הנאשם 4 חודשי מאסר בגין כל אחת מהעבירות, ובסה"כ, עם ריצוין בחופף, נגזרו על הנאשם בגין רכיב זה 6 חודשי מאסר בפועל.
12. [ת"פ 56059-07-17](http://www.nevo.co.il/case/22856999) מדינת ישראל נגד מתן רווח (12.03.18), נגזרו על נאשם שהורשע ב-3 עבירות סחר בקנאביס באמצעות טלגראס (9.8 גרם, 12.7 גרם ו-2.9 גרם) 5 חודשי מאסר בפועל בתוספת ענישה נלווית.
13. בהתאם לתיקון 113 ל[חוק העונשין](http://www.nevo.co.il/law/70301) (סעיף [40 יג'](http://www.nevo.co.il/law/70301/40jc)), סבורני, כי מתחם העונש ההולם ביחס לעבירות הסחר וכן עבירת ההחזקה הינו החל מ-10 חודשים ועד ל-24 חודשים לצד ענישה נלווית.

**העונש המתאים לנאשם:**

1. בגזירת העונש המתאים לנאשם, יש להתחשב בנסיבות שאינן קשורות בביצוע העבירה (סעיף [40 יא'](http://www.nevo.co.il/law/70301/40ja)). במסגרת זו מן הראוי לתת את הדעת לנסיבות הבאות: הנאשם כבן 34 רווק, הודה בבית משפט בעבירות שיוחסו לו. הבאתי בחשבון את נסיבותיו האישיות של הנאשם כפי שפורטו על ידי סנגורו בע"פ, ושאינם מקבלים ביטוי בפרוטוקול, וכן את דברי הנאשם באשר לשיקום אותו עבר לאחר המאסר האחרון, והמשבר אותו חווה לאחר פיטוריו.
2. בעניינו של הנאשם הוגש דוח שנערך על ידי "התחלה חדשה" מיום ב- 27.2.2022 במסגרתו צוין, כי הנאשם שולב בטיפול פרטני וקבוצתי ייעודי לתחום עבריינות החל מחודש יוני 2019 ועד אוגוסט 2022. עיינתי בדוח שהוגש, הרקע בו צמח וכן אירועים קשים אותם חווה בילדותו. בנוסף, הבאתי בחשבון את התהליך הטיפולי אותו עבר הנאשם במסגרת זו, והתרשמותם של גורמי הטיפול משלבי הטיפול בהם שולב. (ראו: נ/1).
3. לחובת הנאשם ניצב רישום פלילי הכולל שתי הרשעות מתחום המוסר. האחת משנת 2012 בגינה נדון ל-66 חודשים, והשנייה משנת 2010 בגינה נדון ל-3 חודשי מאסר ויום.
4. באיזון בין השיקולים השונים ראיתי לקבוע את עונשו של הנאשם בחלקו התחתון יחסית של המתחם, ולהטיל עליו את העונשים הבאים:
5. 11 חודשי מאסר, בניכוי ימי המעצר.
6. חמישה חודשי מאסר אשר אותם לא ירצה הנאשם אלא אם יעבור תוך שלוש שנים וזאת מיום שחרורו על כל עבירת פשע המנויה ב[פקודת הסמים המסוכנים](http://www.nevo.co.il/law/4216).
7. שלושה חודשי מאסר אשר אותם לא ירצה אלא אם יעבור תוך שלוש שנים וזאת מיום שחרורו על כל עבירת עוון המנויה ב[פקודת הסמים המסוכנים](http://www.nevo.co.il/law/4216).
8. התחייבות בסך 5000 ₪ שלא לעבור כל עבירה לפי [פקודת הסמים המסוכנים](http://www.nevo.co.il/law/4216), וזאת במשך שלוש שנים. רשמתי לפניי את התחייבות הנאשם בע"פ.
9. מכריז על הנאשם כ"סוחר סמים" נוכח מעשיו, ובהתאם מורה על חילוט כספים ומוצגים המצויים בידי המאשימה.
10. 5129371חמישה חודשי פסילה מלהחזיק ברישיון נהיגה או מלהוציא, אשר לא ירוצו אלא אם יעבור הנאשם על כל עבירה לפי [פקודת הסמים המסוכנים](http://www.nevo.co.il/law/4216), זאת תוך שנתיים מיום שחרורו ממאסרו.

**54678313**

**זכות ערעור לבית המשפט המחוזי בתוך 45 יום.**

**ניתן היום, ח' שבט תשפ"ג, 30 ינואר 2023, במעמד הנוכחים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ארנון איתן 54678313-/

נוסח מסמך זה כפוף לשינויי ניסוח ועריכה