|  |  |  |  |
| --- | --- | --- | --- |
| **בית משפט השלום באילת** | | | |
| ת"פ 44658-09-22 מדינת ישראל נ' הרשקוביץ(עציר) | | |  |
| בפני | **כבוד השופט גיל אדלמן** | | | |
| בעניין: | **המאשימה** | **מדינת ישראל  ע"י ב"כ עוה"ד** **שירלי הדר** | | |
|  | **נגד** | | | |
|  | **הנאשם** | **נתנאל הרשקוביץ (עציר)  ע"י ב"כ עוה"ד** **קובי קיסוס** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7 (א)](http://www.nevo.co.il/law/4216/7.a), [7 (ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

|  |
| --- |
| **גזר דין** |

**המסגרת העובדתית**

1. הנאשם, נתנאל הרשקוביץ', (להלן: הנאשם) הורשע על פי הודאתו בעובדות כתב אישום מתוקן המייחס לו עבירות של החזקת סמים שלא לצריכה עצמית עבירה לפי סעיף [7 (א)](http://www.nevo.co.il/law/4216/7.a) ו- [7 (ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973 (להלן: פקודת הסמים) וכן עבירות של יצוא, יבוא, מסחר, הספקה סמים מסוכנים – לפי [סעיפים 13](http://www.nevo.co.il/law/4216/13) ו- [19א](http://www.nevo.co.il/law/4216/19a) לפקודת הסמים (3 עבירות).

1. על פי עובדות כתב האישום המתוקן, במועדים הרלוונטיים לכתב האישום, הנאשם (בן 21[[1]](#footnote-1)) החל לעסוק בסחר בסמים עבור בצע כסף. כמתואר בכתב האישום, הנאשם סחר בסמים מול קטינים – ביודעו שמדובר בקטינים, ובשיטת "חבר מביא חבר".

עוד מתאר כתב האישום כי במהלך השנה, עובר ליום 13.9.2022 עבד הנאשם עבור סוחר סמים אחר, ובמועד שאינו ידוע למאשימה, בחר לצאת "לדרך עצמאית". את הסמים המסוכנים היה מוכר הנאשם בפארקים ציבוריים, או מגרשי ספורט ברחבי העיר אילת אשר שם היו מבלים קטינים, אשר היווי עבור הנאשם קליינטים פוטנציאליים. מגרשי הספורט כונו בפי הנאשם ובפי קטינים אחרים בשם "האספלט" (להלן: האספלט).

על פי כתב האישום, בין הנאשם לבין הקטין י.ל. (להלן: י.ל.) קיימת היכרות על רקע מקום עבודתם המשותף בסניף "פיצה האט" באילת. במועדים הרלוונטיים לכתב האישום היה הנאשם מכונה בפיו של י.ל. בשם "קצר".

1. על פי עובדות **האישום הראשון,** ביום 6.9.2022 בשעה 7:00 לערך, בעת חיפוש בדירת הנאשם, החזיק הוא בסמים המסוכנים כמפורט להלן.
   1. סם מסוכן מסוג קוקאין במשקל של 4.6818 גרם נטו שהיה ארוז;
   2. סם מסוכן מסוג MDMA, KETAMINE, במשקל של 6.715-0.2205 גרם נטו אשר היה ארוז ומחולק ליחידות הסגורות בסגר חום;
   3. 9 טבליות סם מסוכן מסוג MDMA שהיו ארוזות באריזה מפלסטיק סגורה בחום;

את הסמים המסוכנים החזיק הנאשם שלא לצריכתו העצמית.

עוד מתואר **באישום הראשון** כי הנאשם החזיק בצוותא חדא עם אחר, ושלא לצריכתם העצמית, בסמים המסוכנים כמפורט להלן.

1. סם מסוכן מסוג קנבוס במשקל 268.68 גרם נטו;
2. סם מסוכן מסוג קנבוס במשקל 12.49 גרם נטו;
3. סם מסוכן מסוג קנבוס 10.63 גרם נטו;
4. סם מסוכן מסוג קנבוס במשקל 19.39 גרם נטו;

הנאשם אף החזיק בשקיות חלוקה, שני משקלים דיגיטליים, וכן כסף מזומן בסך 7,590 ₪.

עוד מתאר האישום הראשון**,** כי בעת חיפוש ברכבו של הנאשם, החזיקו הנאשם והאחר סם מסוכן מסוג קנבוס במשקל של 5.62 גרם נטו שלא לצריכתם העצמית, וכן משקל דיגיטלי.

1. על פי עובדות **האישום השני**, ביום 9.2.2022 בשעה 04:03 לערך, פנה י.ל. לנאשם באמצעות מסרון וביקש לרכוש ממנו סם מסוכן כדלקמן: "אתה עושה לי אחד וחצי?";"במאה אחי"; "ככה חברי". בסמוך לכך, הנאשם מכר ל- י.ל. סם מסוכן מסוג קנבוס במשקל של 1.5 גרם בתמורה לסך של 100 ₪.

עוד מתאר האישום השני כי ביום 10.6.2022, פנה י.ל. לנאשם באמצעות מסרונים וביקש לרכוש ממנו סם מסוכן כדלקמן: "מה קורה יאח"; "תגיד רגע כמה אתה עושה לי במאה חמישים?"; "כמה הכי טוב שאתה יכול להציע", ואילו הנאשם השיב לו: "2.5".

עוד מתאר האישום השני כי בסמוך לכך מכר הנאשם ל- י.ל סם מסוכן מסוג קנבוס במשל של כ- 2.5 גרם, בתמורה לסך של 150 ₪.

ביום 12.6.2022 בשעה 01:17 לערך, פנה י.ל. אל הנאשם באמצעות מסרונים וביקש לרכוש ממנו סם מסוכן כדלקמן: "קצר"; "בשעה 12 אני יצטרך במאה"; "יש חממה?"

עוד מתואר באישום השני כי ביום 20.6.2022 בשעה 18:56 לערך פנה י.ל. לנאשם באמצעות מסרונים וביקש לרכוש ממנו סם מסוכן כדלקמן: "קצר"; "יש כיוון בשבעים עכשיו?"

ביום 5.7.2022 בשעה 22:32 לערך, פנה י.ל. לנאשם באמצעות מסרונים וביקש לרכוש ממנו סם מסוכן: "קצר"; "שומע יאח"; "הגיע משהו חדש?". בתגובה שלח לו הנאשם תמונה של צמח הנחזה להיות סם מסוכן מסוג קנבוס. כששאל י.ל. את הנאשם לגבי איכות הסם המסוכן, השיב לו הנאשם: "כן אחי בן זונה ברש". תוך כדי, הנאשם ו- י.ל. נשאו ונתנו ביחס לכמות הסם ומחירו והנשם הציע ל - י.ל. מחיר לכל כמות גרם עד אשר זה התרצה ושלח לנאשם מסרונים כדלקמן: "בשעה אחת אחת וחצי יהיה לי את הכסף"; "אני יבוא לאספלט"; "שים לי שש שש וחצי דיל?"; "עם כן אני לוקח" ; "אשש אחשלי אחד וחצי מחייג אליך תהיה זמין אל תשכח אותי"; "תארוז לי חמש בשקית ואחד וחצי בשקית".

על פי כתב האישום, כשעתיים לאחר מכן, בשעה 00:30 לערך, ניגש י.ל. אל האספלט והנאשם מכר לו סם מסוכן מסוג קנבוס במשקל של כ- 6.5 גרם תמורת 300 ₪.

כשעתיים לאחר מכן, בשעה 02:48 לערך, שלח י.ל מסרון לנאשם ושיבח אותו על איכותו וטיבו של הסם המסוכן שמכר לו הנאשם, כדלקמן: "וואלה חומר סבבה יאח" ; "אחלה חממה".

1. בדיון שהתקיים ביום 24.4.2023 הציגו הצדדים הסדר דיוני במסגרתו הודה הנאשם בכתב האישום המתוקן והורשע על פי הודאתו. הנאשם הופנה, לאור גילו בעת ביצוע העבירה, לקבלת תסקיר שירות המבחן. עוד הסכימו הצדדים, כי הנאשם יוכרז כסוחר סמים לצורך חילוט סכום כספי כפי שמופיע בכתב האישום. לא היתה הסכמה בין הצדדים לעניין העונש.
2. ביום 8.6.2023 התקבל תסקיר שירות המבחן בעניינו של הנאשם, ובדיון שהתקיים ביום 18.6.2023 טענו הצדדים לעונש.

**תסקיר שירות המבחן**

1. בתסקיר שהוגש ביום 8.6.2023 (להלן: התסקיר), פרט שירות המבחן את נתוניו האישיים של הנאשם. התסקיר סקר את נסיבות חייו המורכבות של הנאשם, הרקע לשימושו בסמים, ובהמשך פרט את התייחסותו לעבירות המיוחסות לו.

שירות המבחן התרשם כי הנאשם מודה ולוקח אחריות על ביצוע העבירות בתיק. מהתסקיר עלה כי בתקופת ביצוע העבירות, צרך הנאשם סמים והחזיקם לשימושו העצמי, ועל רקע רצונו בהשגת רווח מהיר, החל לסחור בסמים. הנאשם הביע חרטה על התנהלותו, ובעיקר על עגמת הנפש וההוצאות הכלכליות שגרם להוריו.

קצינת המבחן התרשמה כי מדובר בצעיר אשר גדל באווירה רוויית מתחים וקונפליקטים, לצד חוויות ילדות מורכבות ומעברים רבים בין מסגרות, כולל עזיבת בית הוריו. בנסיבות אלו חבר לחברה שולית, התקשה להתמיד במסגרות, ומגיל צעיר צרך חומרים משני תודעה.

עוד התרשם שירות המבחן כי במצבים שונים, הנאשם פועל באופן אימפולסיבי, מבלי שהוא מפעיל שיקול דעת מעמיק אודות מעשיו.

שירות המבחן ציין כי ההליכים הפליליים מהווים גורם מרתיע ומציב גבולות עבור הנאשם, וכי כיום הוא מבין את השלכות העבירות שביצע ואת המחירים הכבדים ששילם בעקבות כך.

נוכח חומרת העבירות בהן הורשע הנאשם, ואי שיתוף הפעולה שלו עם שירות המבחן במסגרת פיקוח מעצרים ולאור העדר נזקקות טיפולית, לא בא שירות המבחן בהמלצה טיפולית.

עם זאת, שירות המבחן המליץ, במסגרת שיקולי הענישה, להתחשב בגילו הצעיר של הנאשם, ולקיחת אחריות מצידו, בצד הבעת חרטה על ביצוע העבירות, תקופת מעצרו הממושכת, וההליך המשפטי, אשר להערכת קצינת המבחן שיקפו לו את ההשלכות והמחירים אותם משלם בגין ביצוע העבירות.

**הטיעונים לעונש**

1. התביעה ביקשה לקבוע מתחם עונשי כולל, לכל העבירות בהן הורשע הנאשם, הנע בין 26 ועד 50 חודשי מאסר בפועל, ולהשית עליו עונש של 40 חודשי מאסר, וענישה נלווית. התביעה אף פרטה אילו מתחמים נפרדים (אם ייקבעו) מתאימים לשיטתה: לעניין האישום הראשון (החזקה סם מסוכן שלא לצריכה עצמית) –בין 18 ועד 36 חודשי מאסר; ולעניין האישום השני (3 עבירות של סחר בסם מסוכן מסוג קנבוס, כלפי קטין) - 14 חודשי מאסר ועד 36 חודשי מאסר.

ב"כ המאשימה עמדה על הערכים המוגנים אשר נפגעו כתוצאה ממעשי הנאשם, בהם שמירה על בריאות הציבור, והגנה מפני נגע הסמים והפצתם. עוד הדגישה המאשימה את החומרה היתרה במעשיו של הנאשם שכן מדובר בעבירות סחר בסם מסוכן לקטין. הנאשם החזיק במלאי של סמים מסוכנים מסוגים שונים שלא לצריכתו העצמית. לשיטת התביעה, הפגיעה בערכים המוגנים במקרה דנא היא ברף גבוה.

אשר למיקום עונשו של הנאשם בתוך מתחם הענישה, המאשימה טענה כי מדובר בנאשם צעיר, נעדר עבר פלילי, והדגישה כי המעשים בוצעו בשל בצע כסף. עוד הוסיפה, כי הנאשם לא ניצל הזדמנות שניתנה לו להשתלב בהליך טיפולי, והבעת החרטה שלו היתה בעיקר כלפי משפחתו, נוכח ההוצאות הכלכליות שנאלצו לשאת בהן עקב ההליך הפלילי.

במכלול הנסיבות, ביקשה המאשימה לגזור על הנאשם 40 חודשי מאסר וזאת בנוסף לענישה נלווית.

המאשימה ציינה את הסכמת הצדדים להכריז על הנאשם "סוחר סמים" על פי פקודת הסמים, ולחלט את הכספים שנמצאו ברשותו.

התובעת הפנתה לפסיקה על מנת לתמוך בעתירתה העונשית.

1. לשיטת ההגנה, מתחם הענישה במקרה דנא נע בין מספר חודשי מאסר שיכול וירוצו בעבודות שירות ועד 14 חודשי מאסר בפועל, וביקש לאמץ את המלצת שירות המבחן, למקם את הנאשם בתחתית המתחם ולא "להפוך את הנאשם להיות עבריין שיחזור בקרוב לבית הסוהר".

הסנגור פתח את טיעוניו לעונש בהדגשת גילו הצעיר של הנאשם בעת ביצוע העבירות, והעדר עברו הפלילי. עוד ציין הסניגור את העובדה כי הנאשם לקח אחריות על מעשיו, הודה בהזדמנות הראשונה, וחסך העדתם של עדים רבים, לרבות העדת קטינים.

הסניגור הוסיף כי לעניין עבירות הסחר, מדובר ב 3 עסקאות של מכירת סם מסוכן מסוג קנבוס לאותו קטין, וכי לא ניתן לייחס את הסמים הקשים שנתפסו בחזקתו של הנאשם כמיועדים להפצה לקטינים. עוד ציין הסניגור, כי בניגוד לעמדת המאשימה, שטענה כי הנאשם מכר סמים במקומות בהם מתרכזים קטינים, מקום הסחר היה פארק ציבורי "ולא ניתן ליחס לו מקום מפגש של קטינים" (אבהיר כבר כאן כי טענה זו של ההגנה לא עולה בקנה אחד עם עובדות כתב האשום - ראו סעיף 5 בחלק הכללי לכתב האישום).

הסניגור הבהיר כי חזרתו של הנאשם למעצר, וכתוצאה מכך קטיעת שילובו במסגרת קבוצה לעצורי בית, נבעה מהעובדה כי לא נמצא גורם תומך לפקח עליו בביתו. בנסיבות אלה בחירתו של הנאשם לשוב למעצר נבעה מרצונו להקל על משפחתו ולא להפר את האמון שניתן בו.

עוד הדגיש הסניגור כי בשל מעמדו כעציר, לא השתלב הנאשם בהליך טיפולי מטעם שירות המבחן, ולא מטעמים אחרים. עוד ביקש ב"כ הנאשם להדגיש כי הנאשם גדל במציאות משפחתית מורכבת, ולמרות זאת הצליח לשמור על יציבות תעסוקתית וחיים עצמאיים.

לפיכך עתר ב"כ הנאשם למקם את הנאשם בתחתית מתחם הענישה לו עתר.

ההגנה הפנתה לפסיקה על מנת לתמוך בעתירתה העונשית.

1. הנאשם בדברו האחרון אמר: "אני מצטער על כל מה שעשיתי ומביע חרטה".

**דיון והכרעה**

מתחם העונש ההולם

1. בהתאם לעתירת הצדדים, סברתי גם אני כי יש לראות בכל העבירות מושא כתב האישום המתוקן אירוע אחד, לצורך קביעת מתחם הענישה, זאת בין היתר בהתאם למבחן ה"קשר ההדוק" כפי שהותווה בפסיקה.
2. הערכים המוגנים בהם פגע הנאשם הם ההגנה על הציבור מפני נגע הסמים, לרבות מפני משתמשי הסמים אשר נוהגים בדרך עבריינית על מנת להשיג אמצעיים כספיים להשגת הסם. ראו בעניין זה את קביעת בית המשפט העליון במסגרת ([ע"פ 972/11](http://www.nevo.co.il/case/5738608) **מדינת ישראל נ' יונה** (4.7.2012) (להלן: עניין יונה):

"**את נגע הסמים יש לעקור מן השורש**. ייצור, הפצה, סחר וכמובן גם שימוש בסמים – כל אלו מסבים נזק עצום. הנזק נגרם לא רק למעגל הסגור של המעורבים הישירים בביצוע העבירות, אלא גם לחברה בכללותה.

ייתכן ועבירות הסמים הקשים הן כה נפוצות עד שהתרגלנו אליהן, ואולי אף אבדה לנו הרגישות למחיר שלא רק החברה משלמת אלא גם המשתמש עצמו...".[[2]](#footnote-2)

1. ראו גם את קביעת בית המשפט העליון במסגרת [רע"פ 3443/07](http://www.nevo.co.il/case/5896323) **מכאווי נ' מדינת ישראל** (26.7.2007):

"...**סוחרי הסמים גורמים להרס חייהם של רבים ובעיקר צעירים הנופלים למעגל של מסכנות וצער והגורמים אומללות למשפחותיהם**".

1. בין כל הסמים המסוכנים שהחזיק הנאשם שלא לצריכתו העצמית (סמים סינטטיים מסוג MDMA וסמים מסוכנים מסוג קנבוס), החזיק הנאשם 4.6815 גרם נטו של סם מסוכן מסוג קוקאין; מדובר בכ-פי 15 מכמות הסם שנקבעה ב[פקודת הסמים המסוכנים](http://www.nevo.co.il/law/4216) לשימוש עצמי. סם מסוכן מסג קוקאין הוגדר בפסיקה כ- "נמנה בין הרעים והמרים שבסמים המסוכנים, בשל טבעו הממכר והתלות הגבוהה הנוצרת בו, ומחמת השפעותיו ההרסניות על גוף האדם ונפשו ועל החברה כולה" ([ע"פ 8048/19](http://www.nevo.co.il/case/26246488) **פיצ'חדזה נ' מדינת ישראל** (4.6.2020); ראו גם את הקבוע בעניין יונה:

"... ייתכן ועבירות הסמים הקשים הן כה נפוצות עד שהתרגלנו אליהן, ואולי אף אבדה לנו הרגישות למחיר שלא רק החברה משלמת אלא גם המשתמש עצמו. הקוקאין נחשב, ולא בכדי, לסם קשה. זאת הן בשל השפעותיו על גוף האדם, והן בשל פוטנציאל ההתמכרות הגבוה שטמון בו. על פי רוב, לאחר נטילת הסם חווה המשתמש תחושה חזקה של אופוריה. לאחר האופוריה מגיעה ההתרסקות, שמתאפיינת בתשישות, שינה, דיכאון ממושך – וצורך עז להשיג מנת סם נוספת. נמצא גם שהמוח מסתגל במהירות לאפקט האופוריה, וכתוצאה מכך המשתמש צורך כמויות הולכות וגדלות מהסם. הגדלת מנת הסם מעצימה את הפגיעה שנגרמת למשתמש ובכלל זאת פרנויה, פאניקה ושיבוש בפעילות החשמלית של הלב עד כדי פוטנציאל להתקף או לדום לב ...**הפגיעה ביחיד חוזרת חלילה לפגיעה בחברה. השימוש בסם מסוג קוקאין יוצר צורך להמשיך ולהשתמש.** כתוצאה מכך עליו לחפש מקורות כספיים למימון רכישת הסם, לאו דווקא בדרכים חוקיות, תוך שהוא חווה הידרדרות מתמדת בתפקוד הפיזי והקוגנטיבי שלו".

1. מידת הפגיעה בערכים המוגנים במקרה דנא היא בינונית; הנאשם החזיק בכמות לא מבוטלת של סמים מסוכנים מסוגים שונים, בין היתר גם סמים מסוכנים המוגדרים כקשים (כמפורט לעיל).

כתב האישום מתאר כי לאחר שהפך הנאשם לסוחר סמים "עצמאי", היה מוכר סמים מסוכנים בפארקים ציבוריים או מגרשי ספורט ברחבי העיר אילת, מקומות בהם "היו מבלים קטינים אשר היוו עבור הנאשם כקליינטים פוטנציאליים".

מעבר להחזקת הסמים המסוכנים שלא לצריכה עצמית, יחד עם שקיות חלוקה ומשקלים אלקטרוניים, סחר הנאשם גם בסמים מסוכנים מסוג קנבוס, בשלוש הזדמנויות שונות, במסגרתן מכר סמים מסוכנים **לקטין** עמו היתה לו היכרות מוקדמת, ויש בכך כדי להוות פן מחמיר נוסף במעשיו של הנאשם.

הנאשם (שהכיר את הקטין דרך מקום עבודתם המשותף) נענה לפניותיו של הקטין אליו באמצעות מסרונים, ואף הגיע לביתו באחת ההזדמנויות על מנת למסור לו את הסם המסוכן.

מכל זאת, אין חולק כי חלקו של הנאשם בביצוע העבירות הוא מרכזי, ואף קדמו למעשיו תכנון והיערכות מוקדמת.

1. מדיניות הענישה הנהוגה: הצדדים הגישו פסיקה לתמיכה בעמדתם העונשית; מצאתי לנכון להתייחס לפסקי הדין המפורטים להלן.

* [רע"פ 1473/18](http://www.nevo.co.il/case/23750765) **אוחיון נ' מדינת ישראל** (22.4.2018): בית המשפט העליון דחה בקשת רשות ערעור של הנאשם נגד קבלת ערעור המשיבה נגד קולת גזר הדין שניתן בעניינו. בית משפט השלום הרשיע את הנאשם, על פי הודאתו, בעבירה של החזקת סמים מסוכנים שלא לצריכה עצמית, בכך שהחזיק 4 יחידות סם מסוכן מסוג קוקאין במשקל 1.6888 נטו ויחידת סם מסוכן מסוג קוקאין במשקל 0.4185 גרם. בית משפט השלום קבע כי מתחם העונש ההולם נע בין מאסר מותנה ועד 12 חודשי מאסר בפועל. על הנאשם הוטל עונש של מאסר על תנאי, קנס, ופסילת רישיון מותנית. בית המשפט המחוזי קיבל את ערעור המדינה, וקבע כי מתחם העונש ההולם נע בין מאסר לתקופה של 6 חודשים, ועד מאסר לתקופה של 12 חודשים. בית המשפט המחוזי חרג לקולא מטעמי שיקום, והטיל על הנאשם מאסר לתקופה של חודשיים בדרך של עבודות שירות. בית המשפט העליון דחה את בקשת הנאשם לרשות ערעור נגד פסק דינו של בית המשפט המחוזי.
* [ת"פ (חד') 32467-01-22](http://www.nevo.co.il/case/28247622) **מדינת ישראל נ' נגוסה** (9.3.2023): הנאשם הורשע בעבירה של החזקת סמים מסוכנים שלא לצריכה עצמית בכך שהחזיק: קוקאין- 5.730 גרם, קטאמין- 7.219, MDMA – 47 טבליות וכמות של 1.970 גרם, MDMAוקטמין במשקל של 2.980 גרם, מתקאתינון במשקל 13.984 גרם, LSD-50 טבליות, קנאבוס- 22.26 גרם ופסילוצין – 25.13 גרם. בית המשפט קבע כי מתחם העונש ההולם נע בין 9 ועד 24 חודשי מאסר בפועל; עונשו של הנאשם מוקם בחריגה לקולא מהמתחם העונשי, לאור שיקולי שיקום.
* ת"פ (אילת) 56051-03-21 **מדינת ישראל נ' טוריצה ואח'** (8.12.2022) (ניתן על ידי מותב זה): הנאשם הורשע על פי הודאתו בעבירות של סחר בסמים מסוכנים (4.51 גרם סם מסוכן מסוג קנבוס; 4.69 גרם סם מסוכן מסוג קנבוס;9.49 גרם סם מסוכן מסוג קנבוס) , החזקת סמים שלא לצריכה עצמית ( 1,785.06 גרם סם מסוכן מסוג קנבוס) וכן סיוע לאחר בסחר בסמים מסוכנים (5 גרם סם מסוכן מסוג קנבוס). מתחם הענישה שנקבע נע בין 12 ל- 24 חודשי מאסר. במקרה שם סטה בית המשפט לקולא ממתחם הענישה, לאור שיקולי שיקום.
* [ת"פ (י-ם) 60835-04-21](http://www.nevo.co.il/case/27580695) **מדינת ישראל נ' אריניאס** (11.12.2022) : הנאשם הורשע על פי הודאתו בעבירה של ניסיון לסחור בסמים מסוכנים (5 גרם סם מסוכן מסוג קנביס), וכן בעבירה של החזקת סם שלא לצריכה עצמית (179.13 גרם סם מסוכן מסוג קנביס), וכן בביצוע 11 עבירות של סחר בסמים (10 עסקאות של 5 גרם סם מסוכן מסוג קנביס, ועסקה אחת של 10 גרם). בית המשפט קבע מתחם ענישה הנע בין 9 ועד 24 חודשי מאסר, וגזר על הנאשם 9 חודשי מאסר לריצוי בדרך של עבודות שירות, מאסרים מותנים, פסילת רישיון, קנס בסך 7,000 ₪, ועוד.
* [ת"פ (ראשל"צ) 44279-06-21](http://www.nevo.co.il/case/27720202) **מדינת ישראל נ' נגוסה** (15.2.2022): הנאשם הורשע בהתאם להודאתו ב – 3 אישומים בעבירות של סחר בסמים בכך שמכר סם מסוכן מסוג קנבוס בשתי הזדמנויות במשקל של 1.5-3 גרם תמורת 100-250 ₪; וכן מכר סם מסוכן מסוג קנבוס במשקל 5 גרם תמורת 300 ₪ ; עוד מכר הנאשם לקטין, בשתי הזדמנויות, סם מסוכן מסוג קנבוס במשקל 1-3 גרם תמורת 50-250 ₪; ב- 5 הזדמנויות נוספות מכר סם מסוכן מסוג קנבוס ל- 3 אנשים (בינהם קטין) במשקל 1-5 גרם ובסך הכל כ- 10-17 גרם. בית משפט השלום קבע כי מתחם העונש ההולם נע בין 8 חודשי מאסר שיכול וירוצו בדרך של עבודות שירות, ועד 20 חודשי מאסר בפועל. על הנאשם, צעיר בעל עבר פלילי, נגזרו 12 חודשי מאסר בפועל, מאסרים מותנים וקנס בסך 5,000 ₪.
* [ת"פ (ת"א) 40479-08-18](http://www.nevo.co.il/case/24931619) **מדינת ישראל נ' אל האדי** (27.7.2020): הנאשם הורשע על פי הודאתו בעבירות של החזקת סם מסוכן שלא לצריכה עצמית וכן ב- 8 עבירות של סחר בסמים מסוכנים בכך שהחזיק בדירתו 4.18 גרם של סם מסוכן מסוג קוקאין, 5.2 גרם של סם מסוכן מסוג MDMA, ו- 2.94 גרם של סם מסוכן מסוג קנאביס, מחולק לשקיות. הנאשם סחר ב- 1.86 גרם של סם מסוכן מסוג קוקאין מחולק לשתי שקיות תמורה 1,000 ₪ ; סחר ב- 0.9759 גרם של סם מסוכן מסוג MDMA תמורת 350 ₪ ; סחר ב- 0.5996 גרם של סם מסוכן מסוג קוקאין תמורת 450 ₪ ; ב- 2 הזדמנויות שונות מכר סם מסוכן מסוג קוקאין במשקל לא ידוע תמורת 450-500 ₪ בכל פעם; ב- 3 הזדמנויות סחר בסם מסוכן מסוג קנאביס במשקל 5-10 גרם תמורת סך כולל של 1,500 ועד 3,000 ₪ במקומות שונים. בית המשפט קבע שלושה מתחמי ענישה נפרדים: לאירוע החזקת הסם המסוכן שלא לצריכה עצמית – מאסר קצר שיכול וירוצה בעבודות שירות ועד 12 חודשי מאסר בפועל לצד ענישה נלווית. לאירועי סחר בסמים קשים – בין 8 חודשים ועד 18 חודשי מאסר בפועל וענישה נלווית. לאירוע הכולל של סחר בסם מסוכן מסוג קנבוס, הרלוונטי לענייננו, נקבע מתחם הנע בין מספר חודשי מאסר שניתן לרצותם בדרך של עבודות שירות, ועד 12 חודשי מאסר בפועל. על הנאשם הושתה שנת מאסר בפועל, בהתאם לנסיבותיו האישיות.
* [ת"פ (י-ם) 7420-05-19](http://www.nevo.co.il/case/25664174) **מדינת ישראל נ' בלוי** (16.9.2019): הנאשם הורשע בעבירה של החזקת סם מסוכן לצריכה עצמית (9.47 גרם סם מסוכן מסוג קנבוס) וב- 9 עבירות של סחר בסם מסוכן מסוג קנבוס (1 גרם של סם מסוכן מסוג קנבוס תמורת 100 ₪ - שלוש פעמים; 1 גרם של סם מסוכן מסוג קנבוס תמורת 100 ש"ח **לקטין**; 4 עבירות של סחר בסם מסוכן מסוג קנבוס במשקל של 0.5 גרם תמורת 50-100 ₪ בכל פעם) . בית המשפט קבע כי מתחם הענישה בין 8 ל- 20 חודשי מאסר בפועל. על הנאשם, צעיר נעדר עבר פלילי הושתו, בין היתר, 9 חודשי מאסר בפועל, מאסר מותנה, קנס בסך 5,000 ₪.
* [ת"פ (פ"ת) 50955-01-16](http://www.nevo.co.il/case/20909561) **מדינת ישראל נ' וקנין** (6.1.2019): בית משפט השלום הרשיע את הנאשם, לפי הודאתו, בעבירה של החזקת סמים מסוכנים מסוג קוקאין שלא לצריכה עצמית במשקל של 8.4 גרם, ובעבירה של הפרעה לשוטר בעת מילוי תפקידו. נקבע כי מתחם הענישה נע בין 8 חודשי מאסר ועד 18 חודשים. בית המשפט הטיל על הנאשם מאסר לתקופה של 10 חודשים, מאסרים על תנאי, קנס בסכום של 3,000 ₪ ופסילת רישיון מותנית. ערעור שהגיש הנאשם לבית המשפט המחוזי נדחה לאחר שהנאשם חזר בו מן הערעור.

1. אשר על כן, בשים לב לעקרון המנחה בענישה, לערכים המוגנים שנפגעו ולמידת הפגיעה בהם, למדיניות הענישה הנוהגת, ולנסיבות הקשורות בביצוע העבירה, אני קובע כי מתחם הענישה במקרה דנא נע בין 11 חודשי מאסר בפועל, ועד 24 חודשי מאסר בפועל.

**העונש המתאים לנאשם**

1. הנאשם הודה במיוחס לו בכתב האישום המתוקן, ובכך חסך זמן שיפוטי רב. כמו כן וכפי שצוין בתסקיר שירות המבחן, הנאשם נטל אחריות על מעשיו, הביע חרטה על התנהלותו, וצער על עוגמת הנפש שגרם למשפחתו. אף בדברו האחרון עת פנה לבית המשפט הביע הנאשם חרטה וצער על מעשיו. הנאשם אף חזר היום, טרם הקראת גזר הדין, על דבריו, הביע חרטה והצהיר כי לא ישוב עוד לחטוא.
2. הנאשם שהיה משוחרר בתנאים מגבילים שב, לבקשתו, לבית המעצר נוכח העובדה כי חלופת המעצר שהוצעה מטעמו לא יכולה היתה עוד להמשיך ולשאת במלאכת הפיקוח. בנסיבות אלה, ברי כי לא היה באפשרות הנאשם להשלים את הטיפול הקבוצתי שהחל אצל שירות המבחן (במסגרת צו פיקוח המעצרים), וזאת שלא בטובתו.
3. הנאשם בן 22 שנים, ללא עבר פלילי קודם.
4. לנאשם נסיבות חיים מורכבות, אשר ניתן לומר כי היתה להן השפעה ישירה על אורח חייו ועל הסתבכותו בעבירות בהן הורשע. מטעמי צנעת הפרט לא אפרט את המתואר בתסקיר שירות המבחן, אולם מקריאת קורות חייו של הנאשם, עולה תמונה של קשיי הסתגלות למסגרות, מעברים תכופים וחוסר ממשי בתמיכה וביציבות. עוד עולה כי העדר התמיכה השפיעה על בחירתו של הנאשם לחזור למעצר.
5. קצינת המבחן התרשמה כי ההליכים הפליליים מהווים גורם מרתיע ומציב גבולות עבור הנאשם. הנאשם ביכר לסיים את ענייניו המשפטיים ואת ריצוי עונשו, ועולה הרושם כי הגיע לתובנות אשר למחירים ולהשלכות של העבירות אשר ביצע על חייו, וחיי משפחתו. יש לקוות כי הנאשם ישכיל לפנות לדרך חדשה לאחר שחרורו ממאסרו.
6. סיכומו של דבר, ולאחר שבחנתי את מכלול השיקולים, אני משית על הנאשם את העונשים הבאים:
7. **מאסר בפועל** - מאסר למשך 11 חודשים בניכוי ימי מעצרו בהתאם לרישומי שב"ס.
8. **מאסר על תנאי** - מאסר למשך 6 חודשים, ואולם הנאשם לא ישא בעונש זה אלא אם יעבור עבירה לפי פקודת הסמים המסוכנים, מסוג פשע, למשך 3 שנים מיום שחרורו.
9. **מאסר על תנאי** – מאסר על תנאי לתקופה של 3 חודשים. הנאשם יישא בעונש זה אם בתקופה של 3 שנים מיום שחרורו יעבור על עבירות לפי פקודת הסמים מסוג עוון.
10. קנס בסך 500 ₪, או 2 ימי מאסר תחתיו. הקנס ישולם בתוך 90 יום מהיום.
11. בהסכמת הצדדים אני מכריז על הנאשם כ"סוחר סמים" ומורה על חילוט סך של 7,570 ₪ אשר נתפסו ברשותו.

פיקדונות מתיקים קשורים, ככל וקיימים, יושבו למפקידם בהעדר מניעה חוקית לכך.

מוצגים **–** כל המוצגים יושמדו/יחולטו/יושבו, לשיקול דעת המאשימה.

**5129371זכות ערעור לבית המשפט המחוזי בבאר שבע תוך 45 ימים.**

**54678313**

**ניתן היום, כ' אלול תשפ"ג, 06 ספטמבר 2023, בנוכחות הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

גיל אדלמן 54678313-/

נוסח מסמך זה כפוף לשינויי ניסוח ועריכה

1. ככל הנראה מדובר בטעות, שכן על פי תאריך לידתו של הנאשם, כמצוין בכתב האישום, בעת מועד ביצוע העבירות המיוחסות לו, טרם מלאו לנאשם 21. [↑](#footnote-ref-1)
2. כל ההדגשות הן שלי, ג.א. [↑](#footnote-ref-2)