|  |  |
| --- | --- |
| **בית משפט השלום בירושלים** | |
| **ת"פ 55487-09-22 מדינת ישראל נ' לוי ת"פ 27084-08-21** |  |

|  |  |  |
| --- | --- | --- |
| **לפני** | **כבוד השופט דוד שאול גבאי ריכטר** | |
| **בעניין:** | **המאשימה** | **מדינת ישראל**  **ע"י ב"כ רפ"ק פיני ספיר, מתמחה**  **מתביעות ירושלים** |
|  | **נגד** | |
|  | **הנאשם** | **ברכיה לוי**  **ע"י ב"כ עוה"ד שלום בן שבת** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [186(א)](http://www.nevo.co.il/law/70301/186.a)

|  |
| --- |
| **גזר דין** |

**כתבי האישום בהם הודה הנאשם**

1. הנאשם הודה לפניי בשני כתבי אישום כמפורט להלן:
2. [**ת"פ 55487-09-22**](http://www.nevo.co.il/case/28971001) **(התיק הראשון)** – בתיק זה הודה הנאשם בכתב אישום מתוקן בעבירה של **החזקה בסמים שלא לצריכה עצמית**, לפי [סעיף 7(א)(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216). מעובדות כתב האישום עולה כי ביום 14.9.2022 בשעת ערב נתפס הנאשם בסמוך למחסן אותו שכר, ובידו קנביס במשקל 20.25 גרם. באותו מועד נערך במחסן האמור חיפוש ובו נתפס סם מסוג קנביס במשקל כולל של 2,018.62 גרם שהיה מפוזר באריזות ושקיות, וכן נתפסו שני משקלים דיגיטליים ושקיות חלוקה.
3. [**ת"פ 27084-08-21**](http://www.nevo.co.il/case/27855941) **(התיק השני)** – בתיק זה הודה הנאשם בעביר של **החזקת סכין**, לפי [סעיף 186(א)](http://www.nevo.co.il/law/70301/186.a) ל[חוק העונשין](http://www.nevo.co.il/law/70301), התשל"ז-1977, בכך שביום 5.10.2020 נתפס כשבקטנוע שברשותו נמצאה סכין בתא הרכב.

**מהלך הדיון**

1. במסגרת התיק הראשון נעצר הנאשם ביום ביצוע העבירה, 14.9.2022, ונותר במעצר עד לשחרורו למעצר בית מלא ביום 3.10.2022. בהמשך הוקלו התנאים מעת לעת.

**תסקירי שירות המבחן**

1. בעניינו של הנאשם הוגשו שני תסקירים. מהתסקיר שהוגש בחודש יוני 2023 בעניינו של הנאשם עולה כי הוא כבן 26, נשוי ואב לשני פעוטות, עובד כאחראי משמרת במסעדה ושואף לפתוח עסק משלו. לנאשם אין עבר פלילי. הנאשם מגיע מרקע חרדי וניסיונו להתגייס לצבא לא עלה יפה ובגין כך הוא חש החמצה. הנאשם קיבל אחריות למעשים ביחס לסמים, וציין כי ניצל את כמות הסמים כדי לעשות בהם שימוש. כיום הוא בעל רישיון לשימוש בקנביס רפואי. אשר להחזקת הסכין שירות המבחן התרשם מקבלת אחריות מצמצמת. השירות עמד על מאפייני אישיותו של הנאשם ועל קורותיו. הנאשם סיפר כי נחשף לסמים בתחילת שנות העשרים שלו. הנאשם שלל כל צורך בטיפול, ושירות המבחן סבר שהדבר אינו רצוי, וכי יש צורך כי הנאשם יעמיק את ההתבוננות הפנימית ואת יכולתו לכלכל את צעדיו ולהפיק לקחים לעתיד לבוא. בהיעדר המלצה טיפולית, המליץ שירות המבחן על הטלת מאסר בעבודות שירות. בתסקיר נוסף שהוגש בחודש ספטמבר השנה חזר שירות המבחן על המלצתו, עמד על כך שלא נפתחו לנאשם תיקים חדשים וסבר כי הנאשם אינו זקוק לטיפול.

**חוות הדעת של הממונה על עבודות השירות**

1. הממונה הגיש חוות דעת על אודות כשירות הנאשם לבצע מאסר בעבודות שירות. מחוות הדעת עולה, כי הנאשם נמצא כשיר לבצע עבודות שירות ב"מפעל חיים בירושלים " החל מיום 14.11.2024.

**טיעונים לעונש**

1. הצדדים לא הגיעו להסכמה עונשית. מחד גיסא, ב"כ המאשימה עתר למתחם שבין 4 ל-12 חודשי מאסר וביקש להשית על הנאשם 4 חודשי מאסר בעבודות שירות וענישה נלווית. כמו כן עתר לחלט את הרכב, הסמים והרכוש. מאידך גיסא, הסניגור טוען כי ניתן להסתפק בעונש צופה פני עתיד ולחלופין בתקופה קצרה של עבודות שירות.

**קביעת מתחם הענישה**

1. מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, נסיבות ביצוע העבירה ומידת אשמו של הנאשם, ומדיניות הענישה.
2. **אשר לערך המוגן,** העבירות אותן עבר הנאשם פוגעות בערך המוגן של שלום הציבור, בריאותו וביטחונו. מידת הפגיעה בערכים המוגנים בינונית.
3. **אשר לנסיבות הקשורות בביצוע העבירה**, בין הנסיבות הקשורות בביצוע העבירה יש לשקול את אלה, לעניין קביעת המתחם: **אשר לתיק הראשון** – מדובר בעבירה מתוכננת ממניעים כלכליים. מדובר בכמות סמים גדולה מעל 2 ק"ג, כשהחומרה שבהחזקת כמות כזו של סם, אינה פוחתת רק משום שמדובר ב"סם קל". נסיבות ההחזקה ברורות ומטרת הנאשם הייתה להפיצן לכל דורש נוכח אופן החזקת הסם, שקיות החלוקה והמשקלים. הנאשם אחראי למעשיו ופוטנציאל הנזק מהפצת הסם עלולה הייתה להיות קשה. בפועל הנזק שנגרם מצומצם משום שהנאשם נתפס בכף, ולא בשל חרטתו. **אשר לתיק השני** – החזקת סכין ברכב אין בה להעיד על החזקה תמימה של הסכין. בפועל לא נגרם נזק אך הנזק הפוטנציאלי עלול להיות חמור. הנאשם אחראי גם למעשיו אלו.
4. **אשר למדיניות הענישה הנוהגת,** בנסיבות של החזקת קנביס בכמות מסחרית, מדיניות הענישה מגוונת.
5. [רע"פ 5243/23](http://www.nevo.co.il/case/29823684) **שמאייב נ' מ"י** (מיום 17.7.2023) – נאשמת שנתפסו בדירתה תחמושת ו-1.3 ק"ג קנביס נדונה למאסר מובן מבחן וקנס, כאשר בית המשפט קבע שאין מקום לבטל את ההרשעה. אושר מתחם שבין 5 ל-10 חודשי מאסר, והעונש נבע מחריגה מטעמי שיקום.
6. [רע"פ 1787/15](http://www.nevo.co.il/case/20111708) **עמר נ' מ"י** (מיום 24.3.2015) – הנאשם גידל 4.3 ק"ג קנביס תוך שימוש בציוד לצורך כך. אושר מתחם שבין 8 ל-20 חודשי מאסר ועונש של 8 חודשי מאסר בפועל.
7. [רע"פ 7005/14](http://www.nevo.co.il/case/18107527) **דגן נ' מ"י** (מיום 30.11.2014) – הנאשם גידל 2.7 ק"ג קנביס והחזיק קנביס לצריכה עצמית. הצדדים הציגו הסדר שבין 6 ל-12 חודשי מאסר, והנאשם נדון ל-10 חודשי מאסר.
8. [עפ"ג (חיפה) 28110-10-15](http://www.nevo.co.il/case/20632055) **מ"י נ' דוד** (מיום 17.12.2015) – הנאשם גידל עם אחר 21 שתילי קנביס במשקל של 3.6 ק"ג במעבדה. אושר מתחם שבין 6 ל-12 חודשי מאסר והתיק הסתיים ללא הרשעה ו-180 שעות של"ץ משיקולי שיקום.
9. [עפ"ג (תל-אביב-יפו) 31126-05-14](http://www.nevo.co.il/case/16938303) **מ"י נ' חריט** (מיום 12.1.2015) – נסיבות של גידול קנביס במשקל כולל של 763 גרם. אושר מתחם המתחיל במאסר ומסתיים ב-18 חודשי מאסר, והעונש הוחמר משל"ץ ל-6 חודשי מאסר בעבודות שירות.
10. **מתחם הענישה** – לפיכך, מתחם הענישה צריך לעמוד על בין חודשיים ל-10 חודשי מאסר בתיק הראשון, ועל מאסר מותנה ועד 4 חודשי מאסר בתיק השני.

**נסיבות שאינן קשורות בביצוע העבירה והמיקום במתחם**

1. ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: מדובר בנאשם צעיר, נשוי ואב ל-2, עובד לפרנסתו, נעדר עבר פלילי. הנאשם קיבל אחריות למעשיו בשני תיקים ובכך חסך בזמן שיפוטי ניכר. נוכח מכלול מאפייניו עליהם עמד שירות המבחן, אין לי ספק כי שליחתו של הנאשם למאסר ממש תדרדר אותו לעבר ניהול אורח חיים פלילי. הנאשם חווה את ההליכים באופן מרתיע ויש לקוות שהרתעה זו תימשך גם להבא. מכל מקום הנאשם לא פתח תיקים חדשים והדבר הוא סימן מעיד חיובי לעתיד, כך יש לקוות. יש למקם את הנאשם בראשית המתחמים.

**גזירת הדין**

1. לפיכך, אני מחליט לגזור על הנאשם את העונשים הבאים:
2. **חודשיים (2 חודשים), אשר ירוצו בעבודות שירות במפעל חיים בירושלים וזאת על פי חוות דעת הממונה על עבודות השירות. יש לנכות מתקופה זו את ימי מעצרו של הנאשם ע"פ חישוב שב"ס שיכריע.** על הנאשם להתייצב ביום 14.11.2024 עד לשעה 08:00 במשרד הממונה על עבודות שירות בבאר שבע לתחילת ריצוי עונשו. מובהר בזה כי הפרת הוראות הממונה ואי עמידה בכללים הנוגעים לריצוי עבודות השירות עלולים להביא להפקעת העבודות ולהמרת העונש בעונש מאסר של ממש;
3. 6 חודשי מאסר על-תנאי, שלא יעבור הנאשם בתוך 3 שנים מסיום עבודות השירות כל עבירת פשע לפי פקודת הסמים;
4. חודש מאסר על-תנאי, שלא יעבור הנאשם בתוך שנתיים מסיום עבודות השירות עבירה של החזקת סכין או אגרופן;
5. קנס בסך 4,000 ₪, או 20 ימי מאסר תמורתו אם לא ישולם. הקנס ישולם עד ליום 1.12.2024;
6. התחייבות בסך 10,000 ₪ שלא לעבור כל עבירת פשע לפי פקודת הסמים במשך שנתיים מהיום. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס;
7. מורה על השמדת הסמים והסכין וכן ועל חילוט הרכוש שנתפס למעט הרכב, שנטען כי נגנב.

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**ניתן לקזז מכל הפקדה שבתיק או בתיק קשור על אף הודעת עיקול. ככל שקיימות יתרות זכות ואין עיקולים ניתן להשיב למפקיד.**

5129371

**54678313יש לשלוח לשירות המבחן ולממונה על עבודות שירות.**

**זכות ערעור כחוק לבית המשפט המחוזי בירושלים בתוך 45 יום מהיום.**

**ניתן היום, י"ב אלול תשפ"ד, 15 ספטמבר 2024, במעמד הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה