|  |  |  |  |
| --- | --- | --- | --- |
| **בית משפט השלום בירושלים** | | | |
| ת"פ 24278-11-22 מדינת ישראל נ' ברוכיאן(עציר) | | |  |
| בפני | **כבוד השופט ארנון איתן** | | | |
| בעניין: | **המאשימה** | **מדינת ישראל** באמצעות פרקליטות מחוז ירושלים | | |
|  | **נגד** | | | |
|  | **הנאשם** | **אריה ברוכיאן (עציר)** ע"י ב"כ עוה"ד זכריה שינקולבסקי | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

|  |
| --- |
| **גזר דין** |

**כתב האישום:**

1. הנאשם הורשע על פי הודאתו, ובמסגרת הסדר טעון בכתב אישום מתוקן, בעבירות של החזקת סם שלא לצריכה עצמית, לפי [סעיף 7(א)](http://www.nevo.co.il/law/4216/7.a) בצירוף [7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216), (נוסח חדש) התשל"ג 1973.
2. על פי הנטען בכתב האישום ביום 1.11.2022 סמוך לשעה 15:30, ברחוב עליאש בירושלים, החזיק הנאשם בכיס מעילו 35 גרם של סם מסוכן מסוג הרואין, מחולק ל-5 שקיות וזאת שלא כדין ולא לשימושו העצמי.
3. באותו הזמן סיירו ברחוב השוטרים מיכאל לוי והפקח יוחנן ברדה, ומשראו את הנאשם, אשר לבש מעיל לגופו, סימן לו הפקח ברדה בידו וצעק לעברו. בתגובה ברח הנאשם מהמקום.
4. או אז כשהשוטרים רודפים אחריו, בעודו פושט את המעיל שלבש, נכנס הנאשם לקיוסק וזרק אותו במקום.
5. **ראיות המאשימה לעונש**: רישום פלילי.
6. **ראיות ההגנה לעונש**: מסמכים רפואיים סומנו נ/1 ומסמכים נוספים החל מנ/2.
7. במסגרת ראיות ההגנה לעונש העידה בתו של הנאשם הגב' אפרת ברוכיאן אשר ציינה, כי מגיל צעיר גדלה ללא הוריה, ובשנים האחרונות חודש הקשר עם אביה, כאשר גם ילדיה נמצאים בקשר קרוב עמו. הבת תיארה קשר חם והדוק ביניהם, אשר התחזק בשנים האחרונות. הבת הוסיפה, כי בתה נמצאת כעת בטיפול פסיכולוגי עקב קשיים משפחתיים, לרבות עקב ניתוק הקשר בינה לבין סבה.
8. אחיו של הנאשם, מר אמנון ברוכיאן מסר, כי הנאשם בילה יותר ממחצית מחייו בין כותלי הכלא, ואולם בשנים האחרונות הוא עורך מאמצים לשנות מדרכיו. האח ציין, כי הנאשם מצוי במצב רפואי מורכב, דבר המקשה עליו את השהות בכלא. הוסף, כי בני המשפחה אינם מצויים בקשר עם הנאשם, והוא אינו זוכה לביקורים מהם, וליוויו נעשה "מרחוק" כך לדבריו.

**תמצית טיעוני הצדדים:**

1. המאשימה הפנתה בטיעוניה לנסיבות האירוע, ולערכים המוגנים בהם פגע הנאשם במעשיו. צוין, כי המדובר בהחזקת סם מסוג הרואין, הנמנה על קבוצת הסמים הקשים, במשקל שאינו לצריכה עצמית, וכאשר הוא מחולק ל-5 שקיות. לדברי המאשימה, המדובר בהחזקה צופה פני סחר, ונוכח הכמות שנתפסה יש לקבוע את מתחם העונש ההולם החל מ-25 חודשים ועד 45 חודשים, ולהטיל על הנאשם עונש מאסר למשך 35 חודשים, לצד מאסר על תנאי וקנס.
2. הסנגור הפנה למצבו הרפואי המורכב של הנאשם בהתאם למסמכים הרפואיים אותם הגיש. צוין, כי הנאשם משתמש משך שנים בסמים קשים, וצורך כמויות גדולות של סם מסוג זה, ועל כן אין לתת משקל לכך שהסם שנתפס חולק ל-5 שקיות. על פיו, במובן הפורמלי כמות הסם שנתפסה מבססת את העבירה בה הורשע הנאשם, ואולם בחינה מהותית של המקרה תבסס מסקנה סבירה, כי החזקת הסם נועדה לצריכתו העצמית בלבד.
3. הסנגור הדגיש, כי בהתאם לפסיקה אליה הפנתה המאשימה, אותה אף הוא מבקש לאמץ, נקבעו מתחמי ענישה בנסיבות דומות החל מ-12 חודשים ועד 30 חודשים, ואין הצדקה או ממקום לחרוג ממנו, כפי שהתבקש הדבר על ידי המאשימה.
4. בנסיבות אלו, ובשים לב לעובדה כי רישומו הפלילי של הנאשם הינו ישן יחסית, עתר הסנגור לקבוע את עונשו של הנאשם בחלקו התחתון של מתחם זה, כך שיוטלו עליו 12 חודשי מאסר לצד ענישה נלווית.
5. הנאשם ציין, כי הוא מכור לסמים משך כ-50 שנה, ומגיל צעיר מאוד פוקד את מסדרונות בתי המשפט, ואף שניסה לצלוח הליכים טיפוליים משך השנים, כל ניסיונותיו כשלו. הנאשם הדגיש, כי הוא אינו אדם המסוכן לציבור אלא בעיקר לעצמו, ונוכח התמכרותו העמוקה, הוא צורך כמויות גדולות של סם. הנאשם הוסיף, כי לאחרונה התגלה בגופו גידול, והוא ממתין לבדיקת MRI לצורך בירור. הנאשם הוסיף וציין, כי הוא סובל מכאבים עזים בגופו, והשהות בבית המעצר במצבו זה, ובאי וודאות ביחס לעונש שיוטל עליו, מקשה עליו מאוד.

**מתחם העונש ההולם:**

1. עבירות של סחר ושימוש בסם מסוכן חומרתן רבה, והן פוגעות בערכים המוגנים של הגנה על שלום הציבור וביטחונו מפני הנזקים החמורים הנגרמים כתוצאה משימוש והפצה של סמים.
2. במסגרת [ע"פ 6029/03](http://www.nevo.co.il/case/5786821) מדינת ישראל נ' גולן שמאי (9.2.04) קבע בית המשפט העליון כי: "נגע הסמים אוכל באוכלוסייה שלנו בכל פה והחברה הכריזה עליו מלחמת חורמה ומצפה שהעונשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע. עונש הולם למחזיקי סמים שלא לשימוש-עצמי, קרי: למשולבים במערך ההפצה -מכוון לקבוע בהכרת הכול את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים".
3. במקרה דנן, החזיק הנאשם בסם מסוג הרואין, הנמנה על קבוצת הסמים הקשים, בכמות משמעותית של 35 גרם, כאשר הסם מחולק ל-5 שקיות. הסם נמצא בכיס מעילו של הנאשם, אותו זרק בעת שהשוטרים הורו לו לעצור. מנגד, ועל אף חומרת המעשה, יש לקחת בחשבון את היותו של הנאשם מכור משך שנים רבות לסמים קשים, נתון אשר למרבה הצער, עומד בבסיס העבירה אותה ביצע.
4. מתחם העונש ההולם בהתאם למדיניות הענישה הנוהגת בנסיבות דומות, תואם את הפסיקה אליה הפנתה המאשימה, והוא נע על הציר שבין 10 חודשים ועד 30 חודשים, לצד ענישה נלווית. בנוסף ראיתי להפנות לפסקי הדין הבאים: [רע"פ 5354/12](http://www.nevo.co.il/case/5590169) עופר קובר נגד מדינת ישראל (12.7.2012), [ע"פ 28435-02-13](http://www.nevo.co.il/case/6307359) אל עביד נגד מדינת ישראל (26.5.2013), רע"פ 483/13 אריה ברוכיאן נגד מדינת ישראל (14.2.2018), גז"ד שניתן בעניינו של הנאשם שבפנינו).

**העונש המתאים לנאשם:**

1. הנאשם כבן 67 גרוש ואב ל-3 ילדים, נטל אחריות על המעשה בשלב מוקדם של ההליך.
2. לחובת הנאשם ניצב עברו הפלילי הכולל 41 הרשעות קודמות, ואולם ניתן להתרשם מהתמתנות בביצוע העבירות בשנים האחרונות. בשנת 2016 נדון הנאשם, בגין ביצוע עבירה דומה, ל- 10 חודשי מאסר לצד עונש נלווה. עיון במרשם מלמד כי למעט עבירה זו ועבירה נוספת משנת 2014, יתר העבירות הינן ישנות, (הקודמת לה בעבירת סמים הינה משנת 2009). הנאשם ריצה מספר תקופות מאסר חלקן לתקופות ממושכות, כאשר מעורבותו הפלילית החלה עוד בגיל האחריות הפלילית.
3. אין ספק, כי הסיבות שהובילו את הנאשם לביצוע העבירה כעת, נעוץ בהתמכרותו ארוכת השנים לסם. מעיון במסמכים הרפואיים מחודש יוני 2022 עולה כי במהלך שנת 2012 בוצעה לנאשם כריתת ריאה בשל גידול. מאז לא היה נתון הנאשם במעקב, ובהתאם לאותו מסמך, בצילום חזה שנערך לנאשם, הודגם גוש באונה הימנית התחתונה. כפי שמסר לי הנאשם בדיון, הוא ממתין כעת לבירור רפואי בעניין זה. להתרשמותי מעבר למצבו הרפואי המורכב כעולה מהמסמכים הרפואיים, מצבו הנפשי אף הוא אינו פשוט, והדבר התבטא בכלל הדיונים שהתקיימו בפניי. הנאשם סובל מכאבים עזים עקב מצבו הרפואי והתמכרותו לסם, והוא מבטא קושי לשהות בבית המעצר במצבו זה.
4. בנסיבות אותן תיארתי, סברתי, כי נכון יהיה לקבוע את עונשו בחלקו התחתון של מתחם העונש ההולם ולהטיל עליו את העונשים הבאים:
5. 14 חודשי מאסר בניכוי ימי המעצר.
6. מאסר למשך 5 חודשים וזאת על תנאי למשך 3 שנים מיום שחרורו של הנאשם מהמאסר, שלא יעבור על כל עבירת פשע מ[פקודת הסמים המסוכנים](http://www.nevo.co.il/law/4216).
7. מאסר למשך 3 חודשים וזאת על תנאי למשך 3 שנים מיום שחרורו של הנאשם מהמאסר, שלא יעבור על כל עבירת עוון מ[פקודת הסמים המסוכנים](http://www.nevo.co.il/law/4216).

5129371

**54678313זכות ערעור לבית המשפט המחוזי בתוך 45 ימים.**

**ניתן היום, כ"ד סיוון תשפ"ג, 13 יוני 2023, במעמד הנוכחים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ארנון איתן 54678313-/

נוסח מסמך זה כפוף לשינויי ניסוח ועריכה