|  |  |
| --- | --- |
| **בית משפט השלום בבאר שבע** | |
| ת"פ 20538-12-22 מדינת ישראל נ' בן דוד |  |

|  |  |  |
| --- | --- | --- |
| לפני | **כבוד השופט, סגן הנשיא אבישי כהן** | |
| בעניין: | **המאשימה** | **מדינת ישראל**  **ע"י ב"כ עוה"ד מורן אברג'ל מויאל** |
|  | **נגד** | |
|  | **הנאשם** | **אברהם תום בן דוד**  **ע"י ב"כ עוה"ד שמעון תורג'מן** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7 (א)](http://www.nevo.co.il/law/4216/7.a), [7 (ג)](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [40ד(א)](http://www.nevo.co.il/law/70301/40d.a), [40 ט'](http://www.nevo.co.il/law/70301/40i), [40 יא'](http://www.nevo.co.il/law/70301/40ja), [40 יג'](http://www.nevo.co.il/law/70301/40jc)

|  |
| --- |
| **גזר דין** |

**רקע**

1. הנאשם הורשע על-פי הודאתו במסגרת הסדר דיוני בעבירה של **החזקת סם שלא לצריכה עצמית** לפי [סעיף 7 (א)](http://www.nevo.co.il/law/4216/7.a) ביחד עם [7 (ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג- 1973  (להלן :"פקודת הסמים").
2. על פי עובדות כתב האישום המתוקן, בתאריך 01.12.22 בשעה 21:39 ברחוב הר סיני בבאר שבע ביחידת דיור שבה התגורר הנאשם, נמצא הנאשם מחזיק בסם מסוכן מסוג **קוקאין** במשקל נטו של **11 גרם** מחולק ל 6 יחידות וכן סם מסוכן מסוג **קנבוס** במשקל **295 גרם** מחולק ל 7 יחידות, וזאת שלא לצריכתו העצמית וללא היתר או רישיון כדין. באותו מעמד החזיק הנאשם ביחידת דיור **משקל אלקטרוני** וכן **כסף מזומן** בסך 6,740 ₪.
3. בתאריך 13.02.23 הציגו הצדדים הסדר דיוני לפיו כתב האישום תוקן, הנאשם הודה והורשע בכתב האישום המתוקן, ההסדר לא כלל הסכמה לעניין העונש. לבקשת ההגנה נשלח הנאשם לקבלת תסקיר שירות מבחן לעניין העונש.
4. **בתסקיר שהוגש ביום 10.05.23** סקר שירות המבחן קורות חייו של הנאשם רווק בן 24 מתגורר בגפו בדירה שכורה בבאר שבע, עובד כספר באופן עצמאי מביתו. שהה במעצר בפיקוח אלקטרוני בבית אחותו.

נסיבות חייו האישיות של הנאשם מורכבות, אינו בקשר עם אביו מזה מספר שנים לעומת זאת מצוי בקשר חם וקרוב עם אמו ואחותו.

לנאשם הרשעה פלילית אחת בעבירת תקיפה משנת 2018, בגינה ריצה 8 חודשי מאסר בעבודת שירות. הנאשם מסר שבעקבות אובדן קרובת משפחה קרובה חווה משבר והחל בצריכת קוקאין וקנבוס אולם מאז מעצרו במסגרת תיק זה נקי מסמים. בהתייחס לעבירות נשוא התיק הנדון הנאשם הודה במיוחס לו והביע חרטה. הוא ציין שהעבירות בוצעו על רקע משבר אישי שחווה. הוא ציין שהחזיק בסמים לצורך שימושו האישי ושלל כוונה להפיצם. בנוגע לכסף המזומן שנמצא בביתו טען שמדובר בכספים שהרוויח במסגרת עבודתו כספר עצמאי בביתו.

שירות המבחן ציין שכבר במסגרת תיק המעצר החל הנאשם בהליך טיפולי והוא שולב בבית חוסן, ניכר שהנאשם משתף פעולה באופן מלא, מביע רצון לשינוי אורחות חייו, בדיקות שתן שמסר נמצאו נקיות משרידי סם. מקפיד בשמירה על התנאים המגבילים.

שירות המבחן המליץ על דחיית הדיון לצורך בחינת שילובו של הנאשם בהליך הטיפולי .

**בתסקיר מיום 04.07.23**  מסר שירות המבחן שבמהלך תקופת הדחייה שמר הנאשם על קשר רציף עם גורמי הטיפול, שולב במרכז יום בבית חוסן גילה מוטיבציה לטיפול ויכולות לשינוי דפוסי חשיבה והתנהגות. בדיקות שתן שמסר לאורך התקופה נמצאו נקיות משרידי סם. שירות המבחן ציין התהליך הטיפולי שעבר הנאשם והשינוי החיובי שחל בנאשם.

שירות המבחן ציין שלצד חומרת העבירות יש לשקול בעניינו של הנאשם נוכח ההליך הטיפולי המשמעותי שעבר הטלת ענישה שיקומית תוך שצוין שהטלת ענישה בדמות של עבודת שירות עשויה להוביל לרגרסיה בהתנהלותו של הנאשם ולכן המליץ שירות המבחן על הטלת צו של"צ בהיקף 300 שעות וצו מבחן למשך שנה.

מחוו"ד הממונה על עבודת השירות מיום 19.02.24 נמצא הנאשם מתאים לביצוע עבודת שירות.

**ראיות וטיעוני הצדדים לעונש**

1. **המאשימה** הגישה טיעוניה בכתב (ת/1) וכן גיליון רישום פלילי של הנאשם (ת/2). המאשימה עמדה על נסיבות ביצוע העבירות על הערכים שנפגעו ומידת הפגיעה בהם. המאשימה הדגישה שהנאשם נמצא מחזיק בשני סוגי סם קוקאין וקנבוס, היא ציינה כמות הסמים 11 גרם סם מסוג קוקאין, כאשר הדגישה שמדובר בכמות גדולה העולה פי 30 מהכמות המוגדרת כשימוש עצמי. כמו כן ציינה שהסם נמצא מחולק למנות, עובדה שיש בה כדי להעיד על הכוונה להפצת הסם. המאשימה הדגישה פוטנציאל הנזק לולא היה הסם מופץ ברבים. המאשימה עתרה למתחם ענישה הנע בין 18 ל 36 חודשי מאסר בפועל והפנתה לפסיקה כתימוכין לעתירתה. בהתייחסה לנסיבות שאינן קשורות בביצוע העבירה ציינה המאשימה שהנאשם הודה במיוחס לו, הנאשם בעל הרשעה אחת בתחום האלימות, במקרה זה אין הצדקה לסטייה ממתחם הענישה, בהתייחסה לנאמר בתסקיר הדגישה שהתסקיר מלמד שהנאשם אינו לוקח אחריות שכן לטענתו החזיק בסמים לשימושו העצמי בעוד הודה בבית המשפט בהחזקה שלא לשימוש עצמי. המאשימה ציינה שהנאשם מצוי בהליך טיפולי מזה מספר חודשים, אך עדיין נוכח עמדתו שהחזיק בסמים לצורך שימושו העצמי חותר הוא תחת ההסדר ויש ליתן לכך משקל. בנוגע להמלצת שירות המבחן להטלת של"צ, ביקשה המאשימה להבהיר שעונש מסוג זה אינו עומד במקרה זה במיוחד נוכח מדיניות הענישה הנהוגה בעבירות דומות, כמו כן ביקשה המאשימה לחדד ששירות המבחן הינו גורם ממליץ בלבד שאינו מחייב את בית המשפט ועל בית המשפט לערוך איזון בין כלל השיקולים. המאשימה ביקשה להדגיש שהגם שמדובר בנאשם שמצוי בהליך טיפולי מזה כ- 10 חודשים, אין בכך כדי להצדיק סטייה לקולא ממתחם הענישה וכי עובדה זו משפיעה על מיקום עונשו של הנאשם בטווחי המתחם. בסופו של טיעון עתרה המאשימה למקם עונשו של הנאשם בתחתית המתחם, לחלט הכסף שנתפס וכן להטיל על הנאשם מאסר על תנאי, קנס ופסילה בפועל ועל תנאי.
2. **ב"כ הנאשם,** הדגיש שהנאשם הודה בהזדמנות הראשונה במיוחס לו בעבירה של החזקת סם שלא לצריכה עצמית. הוא ציין שסוג העבירה נגזר מכמות הסם שנתפס בלבד. הנאשם בפני שירות המבחן מספר גרסתו, הוא אינו כופר בהודאתו, הוא מסביר מהות ההחזקה הדבר אינו שולל הודאתו ואין כל כוונה לחזור בו מהודאתו. ב"כ הנאשם, ביקש לחדד שמלבד החזקת המשקל אין כל אינדיקציה לסחר, שכן לעצם החזקת כסף מזומן בביתו ניתן הסבר הקשור לסוג עבודתו בבית.
3. ב"כ הנאשם טען שהמתחם לו עתרה המאשימה אינו תואם נסיבות תיק זה ואין כל בסיס לעתירה זו. לטענת ב"כ הנאשם, המתחם צריך להתחיל במקרה זה מ 8 חודשים ועד 20 חודשים, כאשר לדידו במקרה זה יש לחרוג ממתחם הענישה בשל שיקולי שיקום וזאת כפי העולה מתסקירי שירות המבחן, אשר מפרטים ביתר שאת ההליך השיקומי שעבר הנאשם. שירות המבחן מפרט הנסיבות לאי הטלת מאסר, ב"כ הנאשם הדגיש שגם הטלת של"צ במקרה זה שקולה לעבודת שירות. לחילופין טען ב"כ הנאשם, שהיה ובית המשפט יסבור שאין לסטות ממתחם הענישה יעתור להטלת עבודת שירות. כאשר לגבי יתר רכיבי הענישה ישנה הסכמה להטלת ענישה נלווית כמקובל בעבירות אלו, כאשר ביקש להימנע מהטלת פסילה בפועל נוכח היותו בעיצומו של הליך שיקומי.
4. הנאשם מסר כי לוקח אחריות על המעשים שביצע. ציין כי שילובו בהליך טיפולי ב"בית חוסן" היטיב איתו ומבקש להמשיך את ההליך הטיפולי.

**דיון והכרעה**

**קביעת מתחם העונש ההולם**

1. קביעת מתחם העונש ההולם למעשה העבירה נעשית בהתאם לעקרון ההלימה. לשם קביעת מתחם העונש ההולם יש להתחשב בערך החברתי שנפגע, במידת הפגיעה בו, במדיניות הענישה הנוהגת ובנסיבות הקשורות בביצוע העבירה.
2. המלחמה בנגע הסמים הינה קשה ובלתי פוסקת, **עבירת החזקת סם שלא לצריכה עצמית פוגעת בערכים חברתיים** שלהגנה על הציבור בכללותו מפני הנזקים הישירים והעקיפים אשר נגרמים עקב השימוש בסמים וזאת לצד הנזקים הכלכליים והחברתיים הנגרמים עקב שימוש בסמים.

בתי המשפט שבו וחזרו על ההכרח להיאבק בנגע הסמים ועל הצורך להעביר מסר מרתיע מפני ביצוע עבירות אלה, בין היתר על ידי הטלת עונשים מחמירים על מי שנותן ידו להפיכת הסמים לזמינים ונגישים. עבירות הסמים הן בגדר רעה חולה שפשה בחברתנו ומחובתו של בית המשפט לתרום חלקו למיגור נגע זה באמצעות הטלת עונשים מחמירים ומרתיעים (ראה [ע"פ 972/11](http://www.nevo.co.il/case/5738608) **מדינת ישראל נ' יניב יונה** (04.07.12) (להלן: **ע"פ יונה**); [רע"פ 4512/15](http://www.nevo.co.il/case/20402486) **אברהם הרוש נ' מדינת ישראל** (06.07.15); סולברג ב[ע"פ 7952/15](http://www.nevo.co.il/case/20683594) **מדינת ישראל נ' אילון ישראל שץ** (15.02.16)).

1. **מידת הפגיעה בערכים המוגנים הינה גבוהה,** במקרה דנן מדובר בסם מסוכן מסוג קוקאין, הנמנה על הסמים הקשים מבין הסמים המסוכנים, שנזקיו הפוטנציאליים חמורים ורחבי היקף. חומרת המעשים מתעצמת נוכח העובדה שהנאשם נמצא מחזיק שני סוגי סמים מחולקים ליחידות. מדובר בכמות סם שאינה מבוטלת ובנוסף כאמור בהחזקת סם המוגדר קשה והרסני, לעניין ההשפעות ההרסניות של סם הקוקאין, ראה הנאמר ב**ע"פ יונה,** המוזכר לעיל.
2. בחינת **מדיניות הענישה הנוהגת**, בעבירות החזקת סם מסוכן מסוג קוקאין, מעלה ענישה מגוונת, הכוללת לרוב מאסרים מאחורי סורג ובריח לתקופות קצרות וארוכות, תלוי נסיבותיו של כל מקרה ומקרה:
3. [רע"פ 5382/22](http://www.nevo.co.il/case/28854489) **דסיה נ' מדינת ישראל** (28.08.22) הנאשם הורשע בהתאם להודאתו בעבירה של החזקת סמים שלא לצריכה עצמית, בכך שנמצא מחזיק בביתו סמים מסוגים שונים במשקלים שונים ובמקומות שונים בביתו: קנבוס במשקל 40.83 גרם, קנבוס 2.44 גרם, קנבוס 31.53 גרם וסם מסוג קוקאין 3.3859 גרם מחולק למנות. נקבע מתחם ענישה הנע בין 8 ל 18 חודשי מאסר בפועל, הנאשם בעל עבר פלילי קודם בין היתר בתחום עבירות הסמים נדון ל 10 חודשי מאסר בפועל. ערעור ובקשת רשות ערעור שהגיש הנאשם נדחו.
4. [רע"פ 1473/18](http://www.nevo.co.il/case/23750765) **אוחיון נ' מדינת ישראל** (22.4.18), הנאשם הורשע בהתאם להודאתו, בעבירה של החזקת סמים שלא לצריכה עצמית, בכך שהחזיק 4 יחידות סם מסוג קוקאין במשקל 1.6888 גרם נטו ויחידת סם מסוג קוקאין במשקל 0.4185 גרם. בית המשפט הטיל על הנאשם מאסר על תנאי, קנס בסכום של 2,000 ₪ ופסילה על תנאי. בית המשפט המחוזי קיבל ערעורה של התביעה וקבע, כי **המתחם העונש ההולם נע בין מאסר לתקופה של 6 חודשים ועד מאסר לתקופה של 12 חודשים.** בית המשפט המחוזי הטיל על הנאשם מאסר לתקופה של חודשיים בדרך של עבודות שירות. בית המשפט העליון דחה את בקשת הנאשם לרשות ערעור.
5. [רע"פ 1122/17](http://www.nevo.co.il/case/22217955) **אלון גולדשטיין נ' מדינת ישראל** (5.7.17), הנאשם הורשע בהתאם להודאתו בשני כתבי אישום הכוללים עבירה של נהיגה תחת השפעת סמים ושתי עבירות של החזקת סמים שלא לצריכה עצמית, באישום אחד הנאשם החזיק קוקאין במשקל 5.28 גר', ובאישום השני החזיק 9 מנות סם מסוג MDMA במשקל של 5.5 גר' ו- 27 מנות קוקאין במשקל 13.3731 גרם שלא לצריכה עצמית. בית משפט השלום גזר על הנאשם 6 חודשי מאסר שירוצו בעבודות שירות וענישה נלווית. בית המשפט המחוזי קבע כי **המתחם נע בין 10-24 חודשי מאסר והחמיר את עונשו של המבקש, ל-10 חודשי מאסר בפועל**. בקשת רשות ערעור נדחתה.
6. [רע"פ 747/14](http://www.nevo.co.il/case/11279208) **לוי נ' מדינת ישראל** (11.2.14), הנאשם הורשע לאחר ניהול הוכחות בעבירה של החזקת סמים שלא לצריכה עצמית – הנאשם החזיק כ- 5 גר' הרואין מחולק ל- 6 מנות ו- 0.95 גרם קוקאין בית משפט השלום קבע כי **מתחם העונש הנע בין 8-18 חודשי מאסר בפועל** וענישה נלווית. הנאשם נדון ל 8 חודשי מאסר בפועל. ערעור הנאשם בבית משפט המחוזי נדחה וכן בקשת רשות ערעור לבית המשפט העליון נדחתה גם כן.
7. [עפ"ג (ת"א) 6495-09-15](http://www.nevo.co.il/case/20551220) **מדינת ישראל נ' פאדי דחל** ( 02.12.15) הנאשם הורשע בהתאם להודאתו בעבירה של החזקת סם מסוג הרואין במשקל של 5.04 גרם כשהוא מחולק ל-7 מנות שלא לצריכה עצמית. בית משפט השלום קבע כי מתחם העונש ההולם **נע בין מאסר מותנה ועד שנת מאסר** וגזר על הנאשם מאסר מותנה וענישה נלווית. בית המשפט המחוזי קיבל את ערעור המדינה, קבע כי מתחם העונש **ההולם נע בין 6-18 חודשי מאסר** והורה על קבלת תסקיר והחזרת עניינו של המערער לבית משפט קמא לצורך גזירת עונשו. (בעודו ממתין לגזר דינו, ביצע הנאשם עבירות נוספות של החזקת סמים מסוג הירואין (0.91 ג') וקוקאין (0.66 ג') שיבוש מהלכי משפט והפרעה לשוטר ונדון במאוחד לשנת מאסר וענישה נלווית).
8. **במסגרת הנסיבות הקשורות בביצוע העבירה (**[סעיף 40 ט'](http://www.nevo.co.il/law/70301/40i) ל[חוק העונשין](http://www.nevo.co.il/law/70301)), נתתי דעתי לכך שהנאשם נמצא מחזיק סמים בביתו בשני סוגי סם שונים מחולקים ליחידות, בנוסף נמצא הנאשם מחזיק בסכום כסף מזומן ובמשקל אלקטרוני. נתתי דעתי לכמות הסם ולכך שלא היה מיועד לצריכה עצמית. נתתי דעתי לנזק שהיה צפוי להיגרם אילו הסם היה מופץ לגורמים אחרים.
9. **לאור כל האמור ובהתאם לתיקון 113 ל**[**חוק העונשין**](http://www.nevo.co.il/law/70301) **(**[**סעיף 40 יג'**](http://www.nevo.co.il/law/70301/40jc)**), סבורני כי מתחם העונש ההולם הינו החל מ -12 ועד 24 חודשי מאסר בפועל.**

**סטייה ממתחם העונש משיקולי שיקום**

1. [סעיף 40ד(א)](http://www.nevo.co.il/law/70301/40d.a) ל[חוק העונשין](http://www.nevo.co.il/law/70301) קובע כי בית המשפט רשאי לסטות ממתחם העונש משיקולי שיקום, אם "**מצא כי הנאשם השתקם או כי יש סיכוי של ממש שישתקם**". סעיף זה מבטא עמדת המחוקק כי יש ליתן, לעתים, מעמד בכורה לשיקול השיקומי על חשבון העיקרון המנחה בענישה, הוא עיקרון ההלימה, והכל במקרים המתאימים לכך. השיקולים שניתן לשקול בהקשר הינם בין היתר: "...**המוטיבציה שהפגין האדם שהורשע להשתקם; הליך של גמילה מהתמכרות שהוא עובר; השתלבות מוצלחת בהליכים טיפוליים שונים; אינדיקציות לשינוי עמוק בהתנהגות ובדרך החשיבה; הבעת חרטה כנה על המעשים והפגנת אמפתיה כלפי נפגעי העבירה**" (ראה [ע"פ 6637/17](http://www.nevo.co.il/case/22938500) קרנדל נ' מדינת ישראל, פיסקה 24 לחוות דעת של כב' השופטת ד' ברק-ארז (18.04.2018)).
2. ככל וקיים חשש לפיו מאסר בפועל של נאשם עשוי לאיין את התהליך השיקומי בו מצוי או לפגוע בו באופן ניכר יש להעדיף את שיקולי השיקום על פני השיקולים האחרים העומדים בבסיס הענישה ([ע"פ 7555/14](http://www.nevo.co.il/case/18653899) פלוני נ' מדינת ישראל, פסקה 13 (10.6.2015)). ואכן, לנוכח הלכות אלה, בית המשפט העליון סטה לא אחת ממתחם העונש ההולם בשל שיקולי שיקום (ראה [ע"פ 1903/13](http://www.nevo.co.il/case/6824952) עיאשה נ' מדינת ישראל (14.7.2013); [ע"פ 4609/14](http://www.nevo.co.il/case/17016951) צורדרקר בסט נ' מדינת ישראל (1.3.2015); [ע"פ 779/15](http://www.nevo.co.il/case/20009419) פלוני נ' מדינת ישראל (12.4.2015); [ע"פ 3381/16](http://www.nevo.co.il/case/21473565) אלקרינאוי נ' מדינת ישראל (10.7.2016)).
3. בעניינו של הנאשם, התקבלו מספר תסקירי שירות המבחן המפרטים שילובו של הנאשם בהליך טיפולי שיקומי באופן יציב ורציף. הנאשם החל שילובו ב"בית חוסן" ביום 21.3.23 כאשר החל ממועד זה הגיע ל"בית חוסן" שלוש פעמים בשבוע והשתתף בכל פעילויות המרכז וכן מסר בדיקות שהעידו על ניקיון מסמים.

בהמשך, התקיימה ועדה נוספת בעניינו בה הוחלט על שינוי התכנית הטיפולית על מנת לשלבו בתכנית מרכז ערב לצעירים והחל מיום 24.5.23 השתלב הנאשם בטיפול במסגרת מרכז ערב. שירות המבחן דיווח על השתתפות באופן פעיל, גילוי מוטיבציה, יכולת לשינוי דפוסי חשיבה והתנהגות. הנאשם מסר בדיקות שתן נקיות.

התרשמות שירות המבחן מהתקדמות משמעותית בהליך הטיפולי, זיהוי מצבי סיכון ורכישת כלים להתמודדות עם מצבי חיים מורכבים. עוד התרשמו כי המשך שילובו בהליך הטיפולי יביא להפחתה נוספת של הסיכון.

העולה מהאמור לעיל, כי מרבית המבחנים לעניין סטייה ממתחם העונש ההולם מטעמי שיקום מתקיימים בעניינו של הנאשם. ניכר כי הנאשם ערך שינוי מחשבתי, התנהגותי והשתלב באופן מלא בהליך הטיפולי, מה שהביא להפחתה ברמת המסוכנות והמשך שילובו בהליך שכזה יביא להפחתה נוספת.

לפיכך, באתי למסקנה כי יש מקום לסטות מטעמי שיקום ממתחם העונש ההולם, אולם לא מצאתי לנכון לקבל המלצת שירות המבחן להטלת עונש של צו של"צ שכן המלצה זו אינה נותנת המשקל הראוי לחומרת העבירות, נסיבות ביצוען ואינטרס הרתעת הרבים.

**גזירת העונש המתאים לנאשם**

1. בגזירת העונש המתאים לנאשם, בגדרי מתחם העונש ההולם, יש להתחשב בנסיבות שאינן קשורות בביצוע העבירה ([סעיף 40 יא'](http://www.nevo.co.il/law/70301/40ja) ל[חוק העונשין](http://www.nevo.co.il/law/70301)). במסגרת זו מן הראוי לתת את הדעת לנסיבות הבאות:
2. **הפגיעה של העונש בנאשם, לרבות בשל גילו**; הנאשם רווק בן 24, מתגורר בגפו ביחידת דיור בבאר שבע, טרם מעצרו עבד כספר עצמאי, במקביל בשל משבר אישי שחווה החל שימוש תדיר בחומרים משני תודעה. במסגרת תיק זה היה עצור מאחורי סורג ובריח מעל 2 חודשים כאשר בחודש פברואר 2023 הועבר למעצר בפיקוח אלקטרוני בבית אחותו בפיקוחה ובפיקוח אמו עד למועד 21.05.23 בו בוטל המעצר בפיקוח אלקטרוני והותר לנאשם לצאת לעבודה כחלק מההליך השיקומי בבית חוסן.
3. **נטילת האחריות של הנאשם על מעשיו, וחזרתו למוטב או מאמציו לחזור למוטב**; הנאשם הודה בהחזקת הסמים אולם טען במסגרת התסקירים כי מדובר בסמים שנרכשו לשימושו העצמי ופירט המניע והרקע שעמד בבסיס המעשים. הנאשם החל בהליך טיפולי משמעותי ומעמיק, הקפיד על הגעה למפגשים שולב בבית חוסן וניכר כי חל שינוי בדפוסי חשיבתו והתנהלותו.
4. **עברו הפלילי של הנאשם,**  אין מדובר בהסתבכותו הראשונה של הנאשם בפלילים, כפי העולה מגיליון הרישום הפלילי, לנאשם עבר פלילי בתחום האלימות, הרשעה אחת בגינה נדון ל 8 חודשי מאסר בעבודת שירות.

עוד יש ליתן את הדעת לשיקול הרתעת הרבים בגדרו של המתחם בשים לב לשכיחותה של העבירה, נפיצותה וחומרתה.

1. תסקירי שירות המבחן מפרטים בהרחבה נסיבותיו האישיות של הנאשם והדרך השיקומית שעבר הנאשם, כאשר בסופו של יום ממליץ שירות המבחן על הטלת צו של"צ. הנאשם שולב בבית חוסן ומתמסר באופן מלא להליך הטיפולי וניכר כי מקפיד על ניקיון מסמים. נראה כי עצם קיומו של ההליך הפלילי השיג התכלית ההרתעתית כלפי הנאשם.
2. באיזון בין השיקולים השונים, סבורני כי יש להטיל על הנאשם עונש של מאסר שירוצה בדרך של עבודת שירות לצד עונשים נלווים של מאסר על תנאי, קנס, ופסילה על תנאי. אני ער להמלצת שירות המבחן להסתפק בצו של"צ, אולם איני סבור כי המלצה זו מאזנת כראוי בין שיקולי הענישה השונים. עוד אציין כי יש לתת את הדעת לתקופת היותו של הנאשם עצור מאחורי סורג ובריח, תקופה של למעלה משני חודשים ותקופה נוספת של כשלושה חודשים בהם היה עצור באיזוק אלקטרוני.
3. בשים לב להליך השיקומי טיפולי הממושך שעבר הנאשם ונוכח העובדה כי לאורך זמן מסר בדיקות שתן נקיות, מצאתי לנכון לאפשר המשך שילובו באפיק טיפולי שיקומי בכך שהענישה תכלול פסילת רישיון נהיגה על תנאי בלבד וכך תאפשר לנאשם להמשיך להחזיק ברישיון נהיגה ולהשתמש בו במסגרת שיקומו העתידי.

**סוף דבר**

1. **אשר על-כן, הנני גוזר על הנאשם את העונשים הבאים:**
2. 9 חודשי מאסר בפועל, אשר ירוצו בדרך של עבודות שירות ב"צער בעלי חיים" ברחוב יהושע הצורף 13 בבאר שבע, במשך חמישה ימים בשבוע, 8.5 שעות ביום או לפי קביעה אחרת של הממונה על עבודות השירות.

הנאשם יתייצב לריצוי עונשו ביום 21.5.24 עד השעה 08:00 במשרדי הממונה על עבודות השירות במפקדת מחוז דרום של שב"ס ליד כלא באר-שבע.

אני מזהיר את הנאשם שעליו לנהוג בהתאם לכללים ולתנאים שתקבע הממונה על עבודות השירות ושאם לא יעשה כן יכול ויופסקו עבודות השירות והוא יידרש לרצות את יתרת עונשו בכלא.

1. מורה על העמדת הנאשם בצו מבחן למשך שנה. על הנאשם לשתף פעולה ככל שיידרש לעניין שילובו בהמשך הליך טיפולי ובמסירת בדיקות שתן תקופתיות. הפרת צו המבחן עלולה להביא להפקעת צו המבחן וגזירת עונשו מחדש.
2. 8 חודשי מאסר על תנאי, לתקופה של 3 שנים מתום ריצוי מאסרו, שלא יעבור כל עבירה על [פקודת הסמים המסוכנים](http://www.nevo.co.il/law/4216) מסוג פשע.
3. 3 חודשי מאסר על תנאי, לתקופה של 3 שנים מתום ריצוי מאסרו שלא יעבור כל עבירה על [פקודת הסמים המסוכנים](http://www.nevo.co.il/law/4216) מסוג עוון.
4. קנס כספי בסך 10,000 ₪ או 5 חודשי מאסר תמורתו. לבקשת הנאשם וככל שאין מניעה חוקית לכך, מורה כי הקנס יקוזז מכספי הפיקדון בתיק [עמ"ת 13338-02-23](http://www.nevo.co.il/case/29376837) וככל ותיוותר יתרה, היא תושב לידי הנאשם.
5. מורה על חילוט סך של 6,740 ₪ לטובת קרן החילוט למלחמה בסמים.
6. פסילה על תנאי לתקופה של 8 חודשים למשך שנתיים מהיום ככל ויעבור עבירה כלשהיא על [פקודת הסמים המסוכנים](http://www.nevo.co.il/law/4216).
7. הנאשם יצהיר בהתאם לתקנות העונשין (התחייבות להימנע מעבירה), התש"ף-2019, על התחייבות כספית שלא לעבור כל עבירה שהיא על [פקודת הסמים המסוכנים](http://www.nevo.co.il/law/4216). ההתחייבות תהא לתקופה של שנתיים מהיום ובסך של 5,000 ₪. **[ההתחייבות תוצהר לפרוטוקול].**

**מורה על השמדת הסמים.**

**המזכירות תסגור את התיק ותעביר העתק מגזר הדין לממונה על עבודות השירות.**

**5129371זכות ערעור לבית-המשפט המחוזי תוך 45 ימים.**

**54678313**

**ניתן היום, י' אדר ב' תשפ"ד, 20 מרץ 2024, בהעדר הצדדים.**

אבישי כהן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)