|  |  |
| --- | --- |
| **בית משפט השלום בבאר שבע** | |
| ת"פ 1746-01-23 מדינת ישראל נ' הואשלה |  |

|  |  |  |
| --- | --- | --- |
| לפני | **כבוד השופט יריב בן דוד** | |
| בעניין: | **המאשימה** | **מדינת ישראל – תביעות נגב** |
|  | **נגד** | |
|  | **הנאשם** | **בראהים הואשלה – בעצמו**  **ע"י ב"כ עוה"ד רינת יהב** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19](http://www.nevo.co.il/law/4216/19)

[חוק העונשין, תשל"ז-1977](http://www.nevo.co.il/law/70301): סע' [40ג(א)](http://www.nevo.co.il/law/70301/40c.a), [40ט](http://www.nevo.co.il/law/70301/40i), [40יא](http://www.nevo.co.il/law/70301/40ja)

|  |
| --- |
| **גזר דין** |

רקע

* 1. הנאשם הורשע על פי הודאתו בעבירת סחר בסם מסוכן, עבירה לפי סעיפים [13 ו-19](http://www.nevo.co.il/law/4216/13;19) ב[פקודת הסמים המסוכנים](http://www.nevo.co.il/law/4216) [נוסח חדש], התשל"ג-1973 (להלן: "**פקודת הסמים**").

על פי עובדות כתב האישום המתוקן, ביום 11.12.22, בסמוך לשעה 11:57, התקשר אל הנאשם סוכן משטרתי (להלן: "**הסוכן**") וביקש לרכוש סם קנביס תמורת 300 ₪. במסגרת שיחת טלפון נוספת של הסוכן אל נאשם, מסר לו האחרון כי יש באפשרותו לספק לסוכן קילוגרם של קנביס, אולם ציין כי *"החומר לא כל כך טוב כמעט 70 אחוז, 80 אחוז"* והשניים קבעו להיפגש. בהמשך לכך, במסגרת הפגישה, העביר הסוכן לנאשם סך של 300 ₪. הנאשם מסר שמדובר בחומר "לא כל כך טוב", השיב לסוכן 100 ₪ והעביר לו שקית שקופה עם 12 גרם של סם קנביס (להלן: "**הסם**").

טיעונים לעונש

* 1. בדיון שנערך ביום 15.5.23, הגישה המאשימה טיעונים לעונש בכתב (**ת/1**).

טיעוני ההגנה לעונש נשמעו ביום 22.1.24.

* 1. **ב"כ המאשימה** הפנתה לערכים המוגנים שנפגעו, וביניהם – הגנה על שלום ובריאות הציבור מפני פגיעתם הקשה של סמים מסוכנים ומניעת נזקים כלכליים וחברתיים עקיפים.

לשיטת המאשימה, מתחם העונש ההולם נע **בין 6 ל-12 חודשי** **מאסר**.

המאשימה עתרה לענישה בחלקו התחתון של המתחם בשים לב להעדר עבר פלילי ולכך שהנאשם הודה בביצוע העבירה וחסך זמן שיפוטי. בנוסף, עתרה להטלת מאסר מותנה, פסילת רישיון נהיגה בפועל ועל תנאי, קנס משמעותי והתחייבות.

* 1. **ב"כ הנאשם** עמדה על העדר עבר פלילי, טענה כי העבירה איננה מאפיינת את אורח חיי הנאשם, וכי הוא נשוי, אב ל-3 ילדים קטנים, והמפרנס היחיד במשפחתו.

ב"כ הנאשם עתרה לקביעת מתחם המתחיל במאסר מותנה, ולהטלת עונש של חודש מאסר בדרך של עבודות שירות.

נטען כי הפסיקה שהגישה המאשימה הנה פסיקה מחמירה, וכי חלקה בענין סחר באמצעות "טלגרם" וחלקה בענין סם מסוג קוקאין, ועל כן יש להסתמך על הפסיקה אליה הפנתה ההגנה.

* 1. בדבריו האחרונים, מסר **הנאשם** כי הוא מצטער על מעשיו.

מתחם העונש ההולם

* 1. מתחם העונש ייקבע בהתאם לעקרון ההלימה ([סעיף 40ג(א)](http://www.nevo.co.il/law/70301/40c.a) ל[חוק העונשין](http://www.nevo.co.il/law/70301)) תוך מתן משקל לערכים החברתיים שנפגעו מביצוע העבירות, למידת הפגיעה בהם ולמדיניות הענישה הנהוגה, והכל בנסיבות הקשורות בביצוע העבירה.
  2. הערכים החברתיים שפקודת הסמים מבקשת להגן עליהם הם שמירה על בריאות הציבור ובטחונו מפני נגע הסמים והנזקים החברתיים, כלכליים וגופניים אשר נגרמים בעטיו. זאת, גם בבחינת נזקים ישירים למשתמשים עצמם וגם נזקים עקיפים אשר נגרמים לציבור בכללותו, למשל בדמות עבירות רכוש אותן עוברים חלק לא מבוטל מהמכורים לסמים.

ר' לעניין זה את דברי כבוד השופט נ' סולברג ב[ע"פ 6990/13](http://www.nevo.co.il/case/11269774) **מוסא ח'טיב נ' מדינת ישראל** (נבו 24.02.2014)

"קשה להגזים בהערכת הנזק הנגרם מייצור, הפצה, סחר ושימוש בסמים. נזק ממוני, גופני ונפשי, המקיף את החברה בכללותה, ואיננו נעצר במשתמש או במעורבים הישירים בביצוע העבירות: "לעולם נזכור עבירת סמים מה היא, ומה הם ערכי-החברה שאנו נדרשים להגן עליהם. מעבר מזה עומדים המערערים – הם ואחרים שכמותם – אנשים שעיניהם אל בצע-כסף, ומעבר מזה עומדים צרכני הסם, אנשים אומללים שגופם ונפשם מכורים לסם. אותם עלובים תלו עצמם בסם, ואנשים רעים כמערערים מנצלים תלות זו עד-תום לגריפת כסף-רע לכיסיהם. המערערים מוכרים סם-מוות למי שמכרו את גופם לסם, ועל יסקאות-מכר אלו זוכים הם בתמורה כספית. למותר להזכיר את שרשרת העבירות הנדרשת מעסקאות הסם: צרכנים שאין הפרוטה מצויה בכיסם פושטים על אחרים, שודדים אותם, פורצים לבתיהם, תוקפים אותם, והכול כדי להשיג מימון לרכישתו של הסם. המערערים אינם חבים, כמובן, מבחינה משפטית בעבירות שעוברים אחרים, אך לעת גזירת העונש נביא כל אלה במניין" ([ע"פ 4998/95](http://www.nevo.co.il/case/5988308) **מדינת ישראל נ' קרדוסו**, פ"ד נא(3) 769, 787 (1997)"

סוג העבירות בהם הורשע הנאשם הוא מהסוג החמור שבפקודת הסמים – עבירות הסחר בסמים. סוג זה של עבירות מרחיב באופן ניכר את מידת הפגיעה בערכים המוגנים לנוכח מרכזיותם של הסוחרים והמייבאים בתוך המערך הלוגיסטי ממנו ניזונים צרכני הסם. באשר לסוג זה של עבירות, יפים גם דברי השופט נ' סולברג שנכתבו בהמשך:

"יבואני סמים וסוחריו המרכזיים הם אלו שיוזמים ומניעים את התהליך, אולם תפקיד חשוב וממשי בפגיעה בערכים המוגנים מסור גם לכל יתר חברי החוליות המרכיבות את השרשרת, מגדול ועד קטן: "וידענו מכבר כי בלא חוליות-הביניים המרכיבות את השרשרת יתקשו עברייני הסמים העיקריים לבצע את זממם. כנדרש מכאן, חובה היא המוטלת עלינו להיאבק בכל חוליה וחוליה ולנתק את השרשרת" ([ע"פ 7757/04](http://www.nevo.co.il/case/5821045) **בורשטיין נ' מדינת ישראל**, פ"ד נט(5) 218, 232 (2005)"

* 1. מעיון בפסיקה הקיימת במקרים דומים, עולה התמונה הבאה:

1. [רע"פ 5731/21](http://www.nevo.co.il/case/27881040) **אבו סרחאן נ' מדינת ישראל** (22.08.2021)

הנאשם הורשע ביחד עם אחרים על פי הודאתו ב-13 אירועי סחר סם קנביס, כשבכל אחד מהם, המדובר בעסקות שנעות בין 5 ל-10 גרם סם. **המתחם שנקבע לכל אירוע בנפרד נע בין מספר חודשי מאסר לבין 12 חודשי מאסר**. על הנאשם נגזרו 12 חודשי מאסר. בדחותו הערעור, סבר בית-המשפט המחוזי כי העונשים שנגזרו על כלל הנאשמים *"אינם ממצים את הדין ואף מעניקים משקל משמעותי לשיקולים לקולא"*. בקשת הרשות לערעור נדחתה אף כן.

1. [רע"פ 7810/20](http://www.nevo.co.il/case/27151873) **שלום אלדרוב נ' מדינת ישראל** (31.12.2020)

הנאשם הורשע על פי הודאתו בארבעה אישומים אשר היוו ארבעה אירועים נפרדים. הרלוונטי לענייננו: אישום 3 שעניינו ביצוע שתי מכירות של כ-0.5 גרם קנביס תמורת 100 ₪ ועוד גרם חשיש תמורת 100 ₪. **המתחם שנקבע לאירוע זה נע בין מספר חודשים בודדים לבין 12 חודשי מאסר**. במסגרת ערעור המאשימה שהתקבל, תוך החמרת ענישה כוללת מ-8 חודשי מאסר לכדי 20 חודשי מאסר, הדגיש בית-המשפט המחוזי: *"הן מתחמי הענישה הנפרדים והן המתחם המשוקלל מקלים ואינם הולמים את חומרת הנסיבות"*. בקשת הרשות לערעור נדחתה.

1. [עפ"ג (מח' ב"ש) 58296-05-19](http://www.nevo.co.il/case/25725793) **אלהואשלה נ' מדינת ישראל** (10.07.2019)

הנאשם הורשע על פי הודאתו בסחר בסם קנביס, בכך שמכר לשוטר סמוי 7.3 גרם קנביס בתמורה ל-300 ₪. **המתחם שנקבע נע בין 7 ל-18 חודשי מאסר בפועל** ובשל היעדר עבר פלילי גזר עליו 9 חודשי עבודות שירות. בית-המשפט המחוזי קבע שיש מקום להקלה מסוימת בהתחשב בכך שלא נוכו ימי מעצרו של הנאשם (קרוב לחודש) והפחית חודשיים מעונשו.

1. [עפ"ג (מח' מרכז) 27465-01-10](http://www.nevo.co.il/case/3538851) **חוסני נ' מדינת ישראל** (03.03.2010)

הנאשם הורשע על פי הודאתו בסחר והחזקת סם שלא לצריכה עצמית, בכך שמכר 1.67 גרם חשיש והחזיק בעוד 21 גרם חשיש. בשל גילו הצעיר, היעדר עבר פלילי, חרטה ונסיבות אישיות מקלות, נדון ל-8 וחצי חודשי מאסר בפועל. **במסגרת ערעורו, הוקל עונשו לכדי 6 חודשי מאסר לריצוי בפועל**.

1. [עפ"ג (מח' י-ם) 52299-07-18](http://www.nevo.co.il/case/24404259) **ויזמן נ' מדינת ישראל** (10.10.2018)

הנאשם הורשע על פי הודאתו בעבירת סחר בסמים, בכך שמכר לסוכן משטרתי 11 גרם חשיש. הצדדים הגיעו להסדר ראשון לפיו ככל שיתקבל תסקיר "חיובי", המאשימה תגביל טיעוניה לכדי 6 חודשי מאסר, ולאחר שהתקבל התסקיר, הציגו הצדדים הסדר מוסכם הכולל ענישה בדמות 3 חודשי עבודות שירות. **בית-המשפט דחה את ההסדר השני, קבע מתחם ענישה שנע בין 5 ל-15 חודשי מאסר** ודן את הנאשם ל-6 חודשי עבודות שירות. בית-המשפט המחוזי קיבל את ערעורו של הנאשם בנימוק שהיה על בית-המשפט לקבל את ההסדר הסגור, בציינו *"נימוקיו של בית-משפט קמא יש בהם כדי להסביר את העונש שנגזר על המערער, שייתכן שהנו עונש ראוי מזה שהוסכם עליו בהסדר הטיעון, אך אין בהם כדי להצדיק חריגה מהסדר הטיעון בנסיבותיו של מקרה זה"*.

1. [עפ"ג (מח' מרכז) 32958-01-19](http://www.nevo.co.il/case/25315632) **אזברגה נ' מדינת ישראל** (11.6.19)

הנאשם (1) הורשע בסחר בסם בצוותא בכך שמכר ביחד עם הנאשם השני בתיק 20 גרם קנביס. המתחם שנקבע **נע בין מספר חודשי מאסר בפועל ועד 18 חודשים** וגזר עליו 8 חודשי מאסר בפועל. הערעור נדחה בהסכמת הנאשמים ובהמלצת בית-המשפט המחוזי.

1. [ע"פ (מחוזי חי') 7319-08-12](http://www.nevo.co.il/case/3892678) **סבח נ' מדינת ישראל** (25.10.2012)

הנאשם (1) הורשע על פי הודאתו בביצוע שתי עבירות של סחר בסם, בכך שמכר בצוותא באישום אחד 5 גרם חשיש בתמורה ל-200 ₪ ובאישום נוסף, מכר 3 גרם חשיש בתמורה ל-100 ₪. **בית-המשפט קבע מתחם נפרד לכל עבירה שעניינו החל מ-7 חודשי מאסר ועד ל-18 חודשי מאסר**. הנאשם הצעיר שלחובו קיימת רק עברת אלימות יחידה, נדון ל-18 חודשי מאסר. ערעורו נדחה.

1. ת"פ (שלום ב"ש) 14614-06-18 **מדינת ישראל נ' מזגאונקר** (1.1.19)

הנאשם הורשע על פי הודאתו בעבירת סחר והחזקת סם לצריכה עצמית, בכך שמכר 1.7 גרם חשיש תמורת 100 ₪ והחזיק בביתו 0.6 גרם חשיש לשימושו העצמי. **המתחם שנקבע נע בין 6 ל-18 חודשי מאסר**. בשים לב להרשעה קודמת רלוונטית, נגזרו על הנאשם 9 חודשי מאסר והופעלו מאסרים מותנים.

1. [ת"פ (שלום ב"ש) 1507-05-21](http://www.nevo.co.il/case/27587721) **מדינת ישראל נ' פנספורקר** (24.10.21)

הנאשם הורשע על פי הודאתו בעבירת סחר בסמים, בכך שמכר לסוכנת משטרתית 4 גרם חשיש תמורת 200 ₪. **המתחם שנקבע נע בין מספר חודשים קצר לבין 12 חודשי מאסר בפועל**. בשל שלל נסיבות לקולה, נגזרו על הנאשם 4.5 חודשי עבודות שירות.

1. [ת"פ (שלום ב"ש) 17215-10-21](http://www.nevo.co.il/case/27949424) **מדינת ישראל נ' פנספורקר** (22.12.21)

הנאשם הורשע על פי הודאתו בעבירת סחר בסמים, בכך שמכר לסוכן משטרתי 0.65 גרם חשיש ו-2 גרם קנביס תמורת 300 ₪. **המתחם שנקבע נע בין מספר חודשים קצר שניתן לרצותם בעבודות שירות לבין 12 חודשי מאסר בפועל**. בשל שלל נסיבות לקולה, נגזרו על הנאשם 3 חודשי מאסר בפועל.

* 1. בבחינת נסיבות הקשורות בביצוע העבירה ([סעיף 40ט](http://www.nevo.co.il/law/70301/40i) ל[חוק העונשין](http://www.nevo.co.il/law/70301)) נשקלו הבאים:

התכנון והתחכום הקשורים בביצוע העבירה: בענייננו, עובדות כתב האישום מלמדות על נאשם המתמצא ונטוע בעולם הסמים. עבר זמן קצר מהרגע בו התקשר הסוכן אל הנאשם אשר אינו מכירו, ועד שסיפק את מבוקשו לאחר תיאום טלפוני. אינדיקציות נוספות בדבר מעורבות וידע בתחום הפצת הסמים מתקבלות מדבריו של הנאשם אשר לטיב המוצר וקביעת מחיר "הוגן" ללקוח (הסוכן), ומדברי הנאשם עצמו כמי שמחזיק במלאי של קילוגרם סם מסוכן. על פי מכלול נתוני כתב האישום ניתן לראות בנאשם כמי שערוך ומוכן לספק סמים על פי דרישה טלפונית ללא קושי לוגיסטי כלשהו, בזמינות ונגישות מידיים.

הסיבות שהביאו את הנאשם לבצע את העבירה: עסקינן באירוע סחר בסמים אופייני בו המניע למעשה הוא כלכלי גרידא.

**בהתאם לאמור לעיל, סבורני כי הפגיעה בערכים המוגנים היא ברמה בינונית ומצאתי לקבוע מתחם הנע בין מאסר אשר ניתן לרצותו בדרך של עבודות שירות ל-12 חודשי מאסר בפועל.**

שיקולי הענישה בתוך מתחם העונש

* 1. בגזירת העונש המתאים לנאשם בתוך מתחם העונש, נשקלו הנסיבות הבאות שאינן קשורות בביצוע העבירה ([סעיף 40יא](http://www.nevo.co.il/law/70301/40ja) ל[חוק העונשין](http://www.nevo.co.il/law/70301)):

עבר פלילי: הנאשם נעדר עבר פלילי.

נטילת האחריות של הנאשם על מעשיו, וחזרתו למוטב או מאמציו לחזור למוטב: הודאת נאשם מגלמת (בדרך כלל) קבלת אחריות על ביצוע המעשים, נלווה לה חסכון משמעותי מזמנם של עדי התביעה ובהם שוטרים, ובזמן שיפוטי יקר. בענייננו, מסר הנאשם לבית-המשפט כי "אני מצטער על מה שעשיתי".

מעבר להבעת צער על ידי הנאשם לא התבקש תסקיר שירות מבחן, שיכול והיה בו כדי לתת בידי בית-המשפט מידע רב יותר בדבר עומק מעורבות הנאשם בעולם הסמים, ומאמציו לחזור למוטב ולשתף פעולה עם שירות המבחן ככל הנדרש.

* 1. **בשים לב לאמור, מצאתי כי יש למקם את עונשו של הנאשם בחלקו התחתון של מתחם הענישה.**

סוף דבר

* 1. נוכח האמור, אני דן את הנאשם לעונשים הבאים:

1. 6 חודשי מאסר בפועל, אשר ירוצו בדרך של עבודות שירות בבית אבות "שירלי" בכתובת בבא סאלי 2 בדימונה, במשך חמישה ימים בשבוע, 8.5 שעות ביום או לפי קביעה אחרת של הממונה על עבודות השירות.

הנאשם יתייצב לריצוי עונשו ביום 1.5.24 בשעה 08:00 במשרדי הממונה על עבודות השירות במפקדת מחוז דרום של שב"ס ליד כלא באר-שבע.

אני מזהיר את הנאשם שעליו לנהוג בהתאם לכללים ולתנאים שתקבע הממונה על עבודות השירות ושאם לא יעשה כן יכול ויופסקו עבודות השירות והוא יידרש לרצות את יתרת עונשו בכלא.

1. 6 חודשי מאסר על תנאי, לתקופה של 3 שנים מהיום, שלא יעבור כל עבֵרת סמים.
2. קנס כספי בסך 6,000 ₪ או 60 ימי מאסר תמורתו. הקנס ישולם ב – 10 תשלומים חודשיים שווים ורצופים, החל מיום 1.6.24 ובמשך כל 01 לחודש שלאחריו. לא ישולם אחד התשלומים במועדו, תעמוד כל היתרה לפירעון מידי ויתווספו תוספות פיגור כחוק, וזאת מעבר לזכותה של המאשימה לבקש הפעלת מאסר חלף הקנס.
3. פסילה מלקבל או מלהחזיק רישיון נהיגה על תנאי למשך 9 חודשים.

הפסילה תופעל אם תוך תקופה של שלוש שנים מהיום, יעבור הנאשם כל עבירת סמים.

**את הקנס ניתן לשלם כעבור 3 ימים מהיום באחת מהדרכים הבאות:**

* **תשלום בכרטיס אשראי באמצעות האתר המקוון של רשות האכיפה והגבייה בכתובת: -Hyperlink Removed-.**
* **תשלום בשירות עצמי באמצעות מוקד שירות טלפוני של מרכז הגבייה, בטלפון שמספרו 35592\* או, 073-205-5000.**
* **תשלום במזומן בכל סניף של בנק הדואר, בהצגת תעודת זהות בלבד (אין צורך בהצגת שוברי תשלום)**

המוצג יושמד.

המזכירות תעביר עותק גזר הדין לממונה על עבודות השירות ותסגור את התיק.

**5129371זכות ערעור בתוך 45 יום לבית המשפט המחוזי**.

**54678313**

**ניתן היום, כ"ג אדר א' תשפ"ד, 03 מרץ 2024, בנוכחות הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

יריב בן דוד 54678313-/

נוסח מסמך זה כפוף לשינויי ניסוח ועריכה