|  |  |
| --- | --- |
| **בית משפט השלום בבאר שבע** | |
| ת"פ 31271-01-23 מדינת ישראל נ' אל קרעאן |  |

|  |  |  |
| --- | --- | --- |
| בפני | **כבוד השופטת שוש שטרית** | |
|  | **המאשימה** | **מדינת ישראל – תביעות נגב**  **ע"י ב"כ עוה"ד** **שגיא אבנעים** |
|  | **נגד** | |
|  | **הנאשם** | **אברהים אל קרעאן –**  **ע"י ב"כ עוה"ד טאהר אלמכאווי** |
|  |  |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301)

|  |
| --- |
| **גזר דין** |

על יסוד הודאתו בעובדות כתב האישום המתוקן, הורשע הנאשם בהחזקת סם מסוכן שלא לצריכה עצמית, עבירה לפי [סעיף 7(א)+(ג)](http://www.nevo.co.il/law/4216/7.a.;7.c) רישא ב[פקודת הסמים המסוכנים](http://www.nevo.co.il/law/4216) [נוסח חדש] תשל"ג – 1973.

**כתב האישום המתוקן**

מעובדות כתב האישום המתוקן עולה כי ביום 01.01.2023, נמצא הנאשם מחזיק בביתו שבעיר רהט, סם מסוכן מסוג קנבוס במשקל כולל של כ 610 גרם, שלא לצריכתו העצמית.

**ראיות וטיעוני הצדדים**

**ב"כ התביעה, עוה"ד שגיא אבנעים**, טען לפגיעת הנאשם בערכים המוגנים שבבסיס האיסור בעבירות הסמים, ובשים לב לסוג הסם והכמות אותה החזיק הנאשם שלא לצריכתו העצמית , עתר לקבוע את מתחם העונש כך שינוע בין 9 ל– 18 חודשי מאסר בפועל. בתימוכין למתחם הפנה למקרים שונים בפסיקה.

באשר לעונשו של הנאשם, ציין בהעדר עבר פלילי קודם ועתר לגזור את עונשו בחלקו הנמוך של המתחם, ובנוס להשית עליו מאסר על תנאי שהיה בו להרתיעו מחזור על עבירות סמים, קנס ופסילת רישיון נהיגה בפועל בהתאם למדיניות הענישה בעבירות של החזקת סמים שלא לצריכה עצמית.

**ב"כ הנאשם, עוה"ד טהאר אלמכאוי**, טען כי הגם שאין להקל ראש במעשי הנאשם, עם זאת, משמדובר בסם הקנבוס שאינו מהקשים שבפקודת הסמים, במשקל כ 600 גרם שהוחזק בבית בתוך חדר השינה, באופן הנעדר כל אינדיקציה להפצה וסחר, ובשים לב לתיקון החוק באשר לענישה בדמות בררת קנס בעבירה של החזקת קנבוס לצריכה עצמית - מתחם העונש ההולם ראוי כי יחל ממספר חודשי מאסר על תנאי ועד מספר חודשי עבודות שירות.

בהקשר עם המתחם הוסיף, כי אין כל משמעות לעובדה כי חלק מהסם הוחזק בסלון הבית וחלק בחדר השינה, כפי שמבקשת התביעה לתת לנתון זה.

נטען כי מתחם העונש לו עתרה התביעה אינו הולם את מעשי הנאשם, כך גם המקרים אליהם הפנתה בתימוכין למתחם העונש לו עתר. מצדו, הפנה למקרים שנסיבותיהם חמורות יותר, שם נגזרו עונשים בדמות מאסר על תנאי ושעות של"צ.

אשר לעונשו של הנאשם, הדגיש בגילו, 40 שנים, לצד העובדה כי זהו מעמדו המשפטי הראשון וכי לא מדובר בעבריין בכלל או עבריין סמים, ועל כן לא יהיה זה מידתי להחמיר עמו.

נטען כי יש להביא בחשבון את מעצרו של הנאשם, משך 10 ימים מאחורי סורג ובריח לראשונה בחייו, כשלאחר שחרורו ממעצר היה נתון בתנאים מגבילים בהם נתון עד היום, כשלדידו, די באלה ללמד אותו לקח ולהרתיעו מלחזור ולבצע עבירה דומה ובכלל.

אשר לעתירת התביעה לפסול את הנאשם מלנהוג, טען כי יש לדחותה בהינתן כי הנאשם לא עשה שימוש ברכב.

**הנאשם בדבריו**, מסר כי הגם שמדובר בכמות שאינה לצריכה עצמית, החזיק את הסמים לצריכתו בלבד ובכל מקרה הביע צער וחרטה ובקש שלא להחמיר בעונשו.

**דיון והכרעה**

**מתחם העונש ההולם**

מתחם העונש למעשה העבירה נקבע בהתאם לעיקרון ההלימה, לפיו נדרש יחס הולם בין חומרת מעשה העבירה בנסיבותיו ומידת האשם של הנאשם, לבין סוג ומידת העונש המוטל עליו. ביישום עיקרון זה, על בית המשפט להתחשב בערך החברתי שנפגע ומידת הפגיעה בו; בנסיבות הקשורות בביצוע העבירה ובמדיניות הענישה הנוהגת.

**הערכים המוגנים** בבסיס האיסור על עבירות סמים, נועדו להגן על שלומו ובריאותו של הציבור מפני פגיעתם הקשה של הסמים אשר היקפה רחב והשפעתה משלחת בחברה בריאותית, חברתית וכלכלית.

**מידת פגיעת הנאשם בערכים המוגנים, אינה משמעותית. בחינת הנסיבות הקשורות לעבירה,** על פי רוב, תביא בחשבון את סוג וכמות הסם, אופן החזקתו ועד כמה נראה כי ההחזקה קרובה יותר להפצה וסחר (חלוקה למספר רב של מנות לצריכה עצמית, כספים שנתפסו, משקל אלקטרוני, רשימת שמות וכדומה).

במקרה הנדון נמצא בנסיבותיהן של העבירות מאפיינם יחסיים לקולא, אשר מבדילים בין פרשה פלילית זו לפרשות חמורות יותר בעבירה של החזקת סמים שלא לצריכה עצמית. בכלל זה יש לראות את סוג הסם, קנבוס, שאינו נמנה עם הסמים הקשים שבפקודת הסמים, אם כי נציין שזה ידוע כסם מסוכן ובעל פוטנציאל לסכן את בריאות הציבור, ונכלל במאבק בהפצת הסמים.

כמות הסמים, כ 610 גרם אמנם אינה מבוטלת, אם כי כטענת ההגנה, הסמים הוחזקו בביתו של הנאשם, הרוב בשקית בחדר השינה וחלק קטן יותר בשקית בסלון הבית, ולא נמצאה אינדיקציה בדמות חלוקה למנות, משקל, כספים, רשימות וכדומה, ללמד על מטרה להפצתם או סחר בהם.

**בחינת הענישה הנוהגת בעבירה של החזקת סמים שלא לצריכה עצמית**, מעלה מתחמי ענישה של עונש מאסר קצר שיכול וירוצה בעבודות שירות ועד 18 חודשי מאסר בפועל, אשר נקבעו ואושרו במנעד רחב של כמויות סמים מסוג קנבוס שהוחזקו שלא לצריכה עצמית. כך למשל:

ב[רע"פ 1830/16](http://www.nevo.co.il/case/21017469) **רקיבי נגד מדינת ישראל** (11.4.16) אושר מתחם עונש הנע בין 6 ל 15 חודשי מאסר בפועל, בנסיבות בהן החזיק הנאשם ברכבו, סם מסוג חשיש **מחולק לאריזות רבות** במשקל כולל של כ - 2,300 גרם. עונשו של הנאשם, נעדר עבר פלילי ותסקיר חיובי, נגזר ל 8 חודשי מאסר בפועל.

ב[רע"פ 322/15](http://www.nevo.co.il/case/19999565) **ג'אנח נ' מדינת ישראל** (22.1.15) אושר מתחם עונש בין 7 ל - 18 חודשי מאסר בפועל, בנסיבות בהן החזיק הנאשם בבית מגוריו, סם מסוג חשיש במשקל של כ - 400 גרם.

ב[רע"פ 2590/10](http://www.nevo.co.il/case/5844852) **שגיא נ' מ"י** (8.4.2010), נדחתה בקשה על חומרת העונש שהושת על המבקש - 6 חודשי מאסר שירוצו בעבודות שירות. המדובר בנאשם צעיר ונעדר עבר פלילי, עליו המליץ שירות המבחן לביטול הרשעתו ושעות של"צ. המבקשהורשע בהחזקת סמים מסוג **חשיש במשקל 256** גרם נטו, וסם סוג **קנבוס במשקל של 13.11 גרם נטו**, **וכלים להכנת סם ומשקל אלקטרוני**.

ב[רע"פ 10423/09](http://www.nevo.co.il/case/6169989) **שורר נ' מ"י** (26.4.2010), נדחתה בקשה של מי שהיה בן 51 שנים, נעדר עבר פלילי, עליו נגזרו 6 חודשי מאסר על דרך עבודות שירות, בניגוד להמלצת שירות המבחן להימנע מהרשעתו. המדובר במי שהחזיק סם מסוג **קנבוס במשקל של 574.75 גרם,** אשר ערעורו למחוזי ובקשת רשות ערעור, נדחו.

ב[ת"פ (שלום ב"ש) 51742-07-21](http://www.nevo.co.il/case/27808933)מדינת ישראל נ' אלעסלה (14.11.22) נקבע מתחם עונש הולם בין מספר חודשים קצר שיכול וירוצו בעבודות שירות ועד 12 חודשי מאסר בפועל, בנסיבות בהן הורשע נאשם בהחזקת **600 גרם סם מסוג קנבוס**, מתחת למושב האחורי ברכב בו נהג על כביש 40, במטרה להעבירם לאחר.

[ת.פ (שלום ב"ש) 14656-12-20](http://www.nevo.co.il/case/27217205) **מדינת ישראל נ' אלעלאוין**, נקבע מתחם עונש הולם בין מספר חודשים ועד 18 חודשי מאסר בפועל בעניינו של מי שהורשע **בהחזקת 457 גרם קנבוס** שלא לצריכה עצמית, בביתו. עונשו של הנאשם, בעל הרשעה אחת קודמת בעבירת סמים (החזקה לצריכה עצמית) נגזר ל 8 חודשים והופעל מאסר על תנאי בן 4 חודשים כך שחציו ירוצה בחופף וחציו במצטבר.

ב[ת"פ (ב"ש) 14782-06-18](http://www.nevo.co.il/case/24282715) **מדינת ישראל נ' אלעול** (7.1.20) נגזרו 9 חודשי מאסר לריצוי בעבודות שירות, על הנאשם, צעיר נעדר עבר פלילי שבעניינו הוגש תסקיר חיובי, אשר הורשע בהחזקת סמים מסוג **קנבוס במשקל 3.8 ק"ג** שלא לצריכתו העצמית.

סיכום הדברים אמורים, לאחר שנתתי דעתי למכלול השיקולים הנדרשים לקביעת מתחם העונש ההולם את מעשה הנאשם ונסיבות ביצועו, לרבות מידת הפגיעה בערכים המוגנים והענישה הנוהגת במקרים הקרובים בנסיבותיהם, לרבות למקרים אליהם הפנו ב"כ הצדדים, הנני לקבוע את מתחם העונש ההולם, **מאסר קצר שיכול וירוצה בעבודות שירות ועד 12 חודשי מאסר בפועל**.

**עונשו של הנאשם**

בעבירות סמים, הבכורה היא לשיקולי הרתעת היחיד והרבים ולאינטרס הציבורי, על פני נסיבותיו האישיות של הנאשם ([ע"פ 3820/09](http://www.nevo.co.il/case/5917767) **מדינת ישראל נ' אוחיון**). עם זאת, בית המשפט מצווה כי בגזירת העונש המתאים לנאשם בגדרי מתחם העונש ההולם שנקבע, להתחשב בנסיבות שאינן קשורות בביצוע העבירות, ככל שישנן כאלה.

בגדרי השיקולים לקולא יובא בחשבון גילו של הנאשם, 40 שנים, אל מול העובדה כי הוא נעדר עבר פלילי קודם.

הנאשם נטל אחריות על מעשיו בהזדמנות הראשונה, הודה והתחרט בכנות על מעשיו. בנוסף, יש להביא בחשבון את העובדה לפיה הנאשם היה נתון במעצר מאחורי סורג ובריח משך 10 ימים, לראשונה בחייו, ולאחר שחרורו היה נתון בתנאים מגבילים תקופה ממושכת. סבורני, כי המחירים אותם שילם הנאשם עוד קודם גזירת דינו מאז החל ההליך המשפטי נגדו, לצד העונשים שיושתו עליו, יש די כדי להרתיעו מלשוב ולבצע עבירות סמים ובכלל.

לעתירת התביעה לפסול את הנאשם מלנהוג/ להחזיק רישיון נהיגה, אין מקום, מקרה בו הסמים הוחזקו בביתו והוא לא עשה שימוש ברכב בכלל ולא הסתייע ברכב להחזקת הסמים.

**סוף דבר - אני גוזרת על הנאשם את העונשים הבאים:**

1. 3 חודשי מאסר שירוצו בעבודות שירות. מקום העסקה – "אצטדיון טרנר" חברת כיוונים לתרבות וספורט בעיריית באר שבע". בהתאם לחוו"ד הממונה על עבודות השירות מיום 02.07.2023. הנאשם הונחה להתייצב ביום 10.10.2023 – הוא מועד תחילת ריצוי עבודות השירות, במשרדי הממונה על עבודות השירות בשעה 08:00 (יחידת עבודות שירות), מפקדת מחוז דרום. (אוטובוסים להגעה ליד כלא אשל, אוטובוס קו אגד מס' 46 מתחנה מרכזית באר שבע).

עבודות השירות יבוצעו 5 ימים בשבוע על פי טווח השעות המתאפשר ב[חוק העונשין](http://www.nevo.co.il/law/70301). הנאשם הוזהר כי מדובר בתנאי העסקה קפדניים המצריכים התייצבות רציפה ועל פי הנחיות החוק והממונה וכל חריג מכללים אלו יהיה בה להביא להפסקת ריצוי עונשו בדרך זו וריצוי יתרת העונש במאסר בפועל.

1. 6 חודשי מאסר על תנאי, לתקופה של שלוש שנים מהיום, והתנאי הוא שהנאשם לא יעבור עבירות סמים מסוג פשע.
2. קנס בסך 2000 ₪ או 12 ימי מאסר תמורתו. הקנס ישולם ב 4 תשלומים שווים ורצופים החל 10.08.23 ובכל 10 בחודש שלאחריו. פיגור באחד התשלומים יעמיד את יתרת הקנס לפירעון מידי.

**ניתן לשלם את הקנס בדרכים הבאות:** בכרטיס אשראי – באתר המקוון של רשות האכיפה והגבייה [WWW.eca.gov.il](http://WWW.eca.gov.il) מוקד שירות טלפוני בשרות עצמי (מרכב גבייה) – בטלפון 35592\* או בטלפון 073-2055000. במזומן בכל סניף של בנק הדואר – בהצגת תעודת זהות בלבד (אין צורך בהצגת שוברי תשלום).

**5129371צו להשמדת מוצג הסמים.**

**54678313הודעה זכות ערעור.**

**ניתן היום, א' אב תשפ"ג, 19 יולי 2023, במעמד הצדדים.**

שוש שטרית 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)