|  |  |  |  |
| --- | --- | --- | --- |
| **בית משפט השלום בבאר שבע** | | | |
| ת"פ 44503-01-23 מדינת ישראל נ' שומוב(עציר) | | |  |
| בפני | **כבוד השופט, סגן הנשיא אבישי כהן** | | | |
| בעניין: | **המאשימה** | **מדינת ישראל**  **ע"י ב"כ עוה"ד לי מגן** | | |
|  | **נגד** | | | |
|  | **הנאשם** | **רוני שומוב (עציר) – בעצמו (הובא ע"י שב"ס)**  **ע"י ב"כ עוה"ד פאולה ברוש** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7 (א)](http://www.nevo.co.il/law/4216/7.a), [7 (ג)](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [40 ט'](http://www.nevo.co.il/law/70301/40i), [40 יא'](http://www.nevo.co.il/law/70301/40ja)

|  |
| --- |
| **גזר דין** |

1. הנאשם הורשע על פי הודאתו בעובדות כתב האישום המתוקן בעבירה של  **החזקת סם מסוכן שלא לצריכה עצמית**, לפי סעיף [7 (א)](http://www.nevo.co.il/law/4216/7.a) יחד עם סעיף [7 (ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג 1973 (להלן: "פקודת הסמים).
2. בתאריך 24.05.23 הציגו הצדדים ההסדר דיוני, לפיו כתב האישום תוקן , הנאשם הודה והורשע במיוחס לו בכתב האישום. הצדדים לא הגיעו להסכמה עונשית.
3. על פי עובדות כתב האישום המתוקן, בתאריך 14.01.23 בסמוך לשעה 10:00, בתא המעוכבים בתחנת משטרת באר שבע החזיק הנאשם בסם מסוכן מסוג MethylMethCathinone-m במשקל 4.2 גרם, ללא היתר או רישיון.

טיעוני הצדדים

1. **ב"כ המאשימה הגישה גיליון הרשעות פלילי ותעבורתי של הנאשם (ת/1,ת/2) ממנו עולה כי הנאשם בעל עבר פלילי מכביד הכולל גם עבירות בתחום הסמים, בגינן אף ריצה מספר מאסרים בפועל.**

**עוד הוגשו טיעונים לעונש בכתב (ת/3). המאשימה ציינה שהנאשם נמצא מחזיק סם מסוג חדש יחסית שהשפעותיו הרסניות. הפגיעה בערכים המוגנים במקרה זה הינה ברף הבינוני.**

**המאשימה עתרה למתחם ענישה בין 8 ל- 18 חודשי מאסר לצד עונשים נלווים.**

**המאשימה ציינה שהנאשם אומנם הודה במיוחס לו ולקח אחריות, אולם לא נערך בעניינו תסקיר ואין כל המלצה טיפולית בעניינו ולכן אין מקום לסטייה מהענישה.**

**המאשימה ציינה שהיות ומדובר בהרשעה שנייה בעבירות סמים יש להטיל גם פסילה בפועל וזאת בנוסף להטלת רכיבי ענישה נלווים של מאסר מותנה, קנס גבוה, פסילה על תנאי וחתימה על התחייבות. לעניין מיקומו של הנאשם בתוך מתחם הענישה, עתרה ב"כ המאשימה למיקומו ברף הבינוני- גבוה של המתחם.**

1. **ב"כ הנאשם ציינה כי כתב האישום תוקן באופן משמעותי, הנאשם לקח אחריות מלאה והודה במיוחס לו, הנאשם צורך סמים והחזיק בסמים לצורך שימוש עצמי, עוד ציינה שהנאשם מצוי במעצר תקופה ארוכה. לגישתה המתחם בנסיבות תיק זה נע בין מספר חודשי מאסר שיכול וירוצו בעבודת שירות ועד 12 חודשי מאסר בפועל, תוך שעתרה למקם עונשו של הנאשם בשליש התחתון של המתחם, בעניין זה ציינה כמות הסם 4 גרם, אופן החזקת הסם ולעובדה שאין כל אינדיקציה כי הסם יועד למטרת הפצה.**

**ב"כ הנאשם, ציינה שלמרות שמדובר בנאשם בעל עבר פלילי בתחום הסמים, אין לחובתו עבירות הנוגעות לסמים מסוג הנדון, הרשעותיו בעבירות סמים הינם לשימוש עצמי בלבד ובנסיבות תיק זה ניתן להסתפק בימי מעצרו, היא הסכימה לפסילה בפועל תוך שציינה כי הנאשם אינו בעל רישיון נהיגה. לגבי הקנס ביקשה להתחשב במצבו של הנאשם, עובדת היותו עצור מזה מספר חודשים וככל ויוטל קנס, להורות על פריסה לתשלומים.**

**הנאשם בדבריו טרם גזירת דינו, הביע צער על מעשיו, ציין שמעוניין לפתוח דף חדש ומעוניין בטיפול אותו ימשיך מול גורמי רש"א.**

דיון - קביעת מתחם העונש ההולם

1. המלחמה בנגע הסמים הינה קשה ובלתי פוסקת, **עבירות הסמים פוגעת בערכים חברתיים** של הגנה על הציבור בכללותו מפני הנזקים הישירים והעקיפים אשר נגרמים עקב השימוש בסמים וזאת לצד הנזקים הכלכליים והחברתיים הנגרמים עקב שימוש בסמים. **מידת הפגיעה בערך המוגן** בעבירה של החזקת סם שלא לצריכה עצמית הינה **ברף הגבוה**. הנאשם נמצא מחזיק ברשותו בסם מסוכן מסוג MethylMethCathinone-m בכמות שאינה לצריכה עצמית. יש לתת ביטוי לכך שמדובר בסם שאינו נמנה על הסמים "הקלים" מדובר בסם פיצוציות. יש לתת את הדעת לכך שהנאשם נמצא מחזיק הסם בעודו מעוכב בתחנת המשטרה.
2. במסגרת **הנסיבות הקשורות בביצוע העבירה** (סעיף [40 ט'](http://www.nevo.co.il/law/70301/40i) לחוק), יש לתת את הדעת לשיקולים הבאים: הנאשם נתפס מחזיק בסם מסוכן מסוג MethylMethCathinone-m במשקל כולל של 4.7 גרם, מדובר בסם ממריץ הידוע כ"סם פיצוציות", והוא נצרך בעיקר על ידי צעירים ומתבגרים שרבים מהם לא מודעים לסיכונים הכרוכים בצריכתו (ראה הנאמר בת"פ 212147-08-21 **אבקסיס נ' מדינת ישראל** (24.01.23) וב[ת"פ 21127-08-21](http://www.nevo.co.il/case/27848746) **מדינת ישראל נ' בן חמו** (27.06.22) בנוגע להגדרתו כסם מסוכן וכן לנזקים הנגרמים משימוש בסם זה והצורך בהוקעת השימוש בסם ובהרתעת המספקים סם זה).
3. בחינת **מדיניות הענישה** הנוהגת במקרים דומים הוטלו על נאשמים עונשים במנעד רחב כמפורט להלן:
4. [רע"פ 1473/18](http://www.nevo.co.il/case/23750765) **אוחיון נ' מדינת ישראל** (22.4.18), הנאשם הורשע בהתאם הודאתו, בעבירה של החזקת סמים שלא לצריכה עצמית, בכך שהחזיק 4 יחידות סם מסוג קוקאין במשקל 1.6888 נטו ויחידת סם מסוג קוקאין במשקל 0.4185 גרם. בית המשפט הטיל על הנאשם מאסר על תנאי, קנס בסכום של 2,000 ₪ ופסילה על תנאי. בית המשפט המחוזי קיבל ערעורה של התביעה וקבע, כי **המתחם העונש ההולם נע בין מאסר לתקופה של 6 חודשים ובין מאסר לתקופה של 12 חודשים.** בית המשפט המחוזי הטיל על הנאשם מאסר לתקופה של חודשיים בדרך של עבודות שירות. בית המשפט העליון דחה את בקשת הנאשם לרשות ערעור.
5. [רע"פ 1122/17](http://www.nevo.co.il/case/22217955) **אלון גולדשטיין נ' מדינת ישראל** (5.7.17), הנאשם הורשע בהתאם להודאתו בשני כתבי אישום הכוללים עבירה של נהיגה תחת השפעת סמים ושתי עבירות של החזקת סמים שלא לצריכה עצמית, באישום אחד הנאשם החזיק קוקאין במשקל 5.28 גר', ובאישום השני החזיק 9 מנות סם מסוג MDMA במשקל של 5.5 גר' ו- 27 מנות קוקאין במשקל 13.3731 גרם שלא לצריכה עצמית. בית משפט השלום גזר על הנאשם 6 חודשי מאסר שירוצו בעבודות שירות וענישה נלווית. בית המשפט המחוזי קבע כי **המתחם נע בין 10-24 חודשי מאסר והחמיר את עונשו של המבקש, ל-10 חודשי מאסר בפועל**. בקשת רשות ערעור נדחתה.
6. [רע"פ 747/14](http://www.nevo.co.il/case/11279208) **לוי נ' מדינת ישראל** (11.2.14), הנאשם הורשע לאחר ניהול הוכחות בעבירה של החזקת סמים שלא לצריכה עצמית – הנאשם החזיק כ- 5 גר' הרואין מחולק ל- 6 מנות ו- 0.0.95 גרם קוקאין בית משפט השלום קבע כי **מתחם העונש הנע בין 8-18 חודשי מאסר בפועל** וענישה נלווית. הנאשם נדון ל 8 חודשי מאסר בפועל. ערעור הנאשם בבית משפט המחוזי נדחה וכן בקשת רשות ערעור לבית המשפט העליון נדחתה גם כן.

לאור כל המפורט לעיל ולאחר שעיינתי בפסיקה שהובאה לעיוני מטעם הצדדים ובשים לב לנסיבות תיק זה, אני קובע כי מתחם העונש ההולם בתיק זה נע החל מ 8 חודשי מאסר בפועל ועד ל- 16 חודשי מאסר בפועל בצירוף ענישה נלווית.

1. גזירת העונש המתאים לנאשם

בגזירת העונש המתאים לנאשם, בגדרי מתחם העונש ההולם, יש להתחשב **בנסיבות שאינן קשורות בביצוע העבירה** (סעיף [40 יא'](http://www.nevo.co.il/law/70301/40ja)). במסגרת זו מן הראוי לתת את הדעת לשיקולים הבאים:

הנאשם בן 27 לחובתו מספר הרשעות קודמות ביניהם בתחום הסמים, הנאשם ריצה בעבר מאסרים בפועל. מצוי במעצר בגין תיק זה החל מיום 14.01.23.

הנאשם הודה במיוחס לו ונטל אחריות על מעשיו, הביע צער על מעשיו ציין שמעוניין לשקם את חייו ולהיכנס לטיפול במסגרת רש"א.

נתתי דעתי לסוג הסם, הכמות שהחזיק ונסיבות ההחזקה וכן לשיקול הרתעת היחיד והרבים. לאור כל האמור מצאתי כי יש למקם עונשו של הנאשם בשליש התחתון אולם לא בתחתית המתחם.

נוכח העבירה בה הורשע, יש להטיל רכיב כלכלי על מנת לפגוע בכדאיות ביצוע העבירה, אולם אתחשב בנסיבות והנימוקים שפורטו על יד ב"כ הנאשם והרכיב הכלכלי יהיה מתון.

1. **אשר על-כן, הנני גוזר על הנאשם את העונשים הבאים**:
2. 9 חודשי מאסר בפועל בניכוי ימי מעצרו.
3. 7 חודשי מאסר על תנאי, לתקופה של 3 שנים מתום ריצוי מאסרו, שלא יעבור כל עבירה על [פקודת הסמים המסוכנים](http://www.nevo.co.il/law/4216) מסוג פשע.
4. 3 חודשי מאסר על תנאי, לתקופה של 3 שנים מתום ריצוי מאסרו, שלא יעבור כל עבירה על [פקודת הסמים המסוכנים](http://www.nevo.co.il/law/4216) מסוג עוון.
5. קנס כספי בסך 3,000 ₪ או 30 ימי מאסר תמורתו. הקנס ישולם ב - 6 תשלומים חודשיים שווים ורצופים, החל מיום 1.10.23 ובמשך כל 01 לחודש שלאחריו. לא ישולם אחד התשלומים במועדו, תעמוד כל היתרה לפירעון מידי ויתווספו תוספות פיגור כחוק, וזאת מעבר לזכותה של המאשימה לבקש הפעלת מאסר חלף הקנס.

את הקנס ניתן לשלם באחת מהדרכים הבאות:

* בכרטיס אשראי – באתר המקוון של רשות האכיפה והגבייה, [www.eca.gov.il](http://www.eca.gov.il) .
* מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000.
* במזומן בכל סניף של בנק הדואר – בהצגת תעודת זהות בלבד (אין צורך בהצגת בשוברי תשלום).

1. הנאשם יצהיר בהתאם לתקנות העונשין (התחייבות להימנע מעבירה), התש"ף-2019, על התחייבות כספית שלא לעבור כל עבירה על [פקודת הסמים המסוכנים](http://www.nevo.co.il/law/4216). ההתחייבות תהא לתקופה של שנתיים מתום ריצוי מאסרו ובסך של 2,500 ₪.
2. אני פוסל את הנאשם מלהחזיק או לקבל רישיון נהיגה, וזאת למשך 5 חודשים מתום ריצוי מאסרו. רשמתי בפני הצהרת הנאשם כי אינו מחזיק ברישיון נהיגה. לפיכך, הפסילה תיכנס לתוקף מיד עם שחרורו ללא צורך בהפקדת רישיון הנהיגה.
3. פסילה על תנאי למשך 6 חודשים מלהחזיק או לקבל רישיון נהיגה, וזאת למשך שנתיים מתום ריצוי מאסרו ככל ויעבור עבירה על [פקודת הסמים המסוכנים](http://www.nevo.co.il/law/4216).

**מוצג הסמים, יושמדו.**

**5129371הודעה זכות ערעור לבית-המשפט המחוזי תוך 45 ימים.**

**54678313**

**ניתן היום, י"א סיוון תשפ"ג, 31 מאי 2023, בהעדר הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

אבישי כהן 54678313-/

נוסח מסמך זה כפוף לשינויי ניסוח ועריכה