|  |  |  |  |
| --- | --- | --- | --- |
| **בית משפט השלום בבאר שבע** | | | |
| **ת"פ 48751-01-23 מדינת ישראל נ' אלרגילאת(אסיר)** | | |  |
| **לפני** | **כבוד השופטת, סגנית הנשיא ענת חולתא** | | | |
| **בעניין:** | **המאשימה** | **מדינת ישראל-תביעות נגב**  **ע"י ב"כ עוה"ד שרון לוי והמתמחה דניאל דנינו** | | |
|  | **נגד** | | | |
|  | **הנאשם** | **לואי אלרגילאת (אסיר)-בעצמו**  **ע"י ב"כ עוה"ד ליאור כהן** | | |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [275](http://www.nevo.co.il/law/70301/275)

[פקודת התעבורה [נוסח חדש]](http://www.nevo.co.il/law/5227): סע' [10(א)](http://www.nevo.co.il/law/5227/10.a), [39א](http://www.nevo.co.il/law/5227/39a), [62(2)](http://www.nevo.co.il/law/5227/62.2), [62(3)](http://www.nevo.co.il/law/5227/62.3)

[פקודת ביטוח רכב מנועי [נוסח חדש], תש"ל-1970](http://www.nevo.co.il/law/74501): סע' [2א](http://www.nevo.co.il/law/74501/2a)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

|  |
| --- |
| **גזר דין** |

**רקע:**

1. הנאשם הורשע על פי הודאתו בתאריך 1.5.24, בעובדות כתב אישום מתוקן, וכן ביקש לצרף תיק נוסף שגם בו הודה בעובדות כתב אישום מתוקן.

הנאשם הורשע בעבירות של **הפרעה לשוטר במילוי תפקידו**, עבירה לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301) תשל"ז-1977; **נהיגה בקלות ראש**, עבירה לפי [סעיף 62(2)](http://www.nevo.co.il/law/5227/62.2) ל[פקודת התעבורה](http://www.nevo.co.il/law/5227) [נוסח חדש], תשכ"א – 1961; **נהיגה ללא רישיון נהיגה** (מעולם לא הוציא), עבירה לפי [סעיף 10(א)](http://www.nevo.co.il/law/5227/10.a) לפקודת התעבורה, תשכ"א – 1961 (**שתי עבירות**); **נהיגה ברכב ללא ביטוח**, עבירה לפי [סעיף 2א](http://www.nevo.co.il/law/74501/2a) ל[פקודת ביטוח רכב מנועי](http://www.nevo.co.il/law/74501), תש"ל-1970; **נהיגה תחת השפעת סמים**, עבירה לפי [סעיף 62(3)](http://www.nevo.co.il/law/5227/62.3) לפקודת התעבורה, תשכ"א 1961; **והחזקת סם מסוכן לצריכה עצמית**, עבירה לפי [סעיף 7(א)+(ג)](http://www.nevo.co.il/law/4216/7.a.;7.c) סיפא ב[פקודת הסמים המסוכנים](http://www.nevo.co.il/law/4216) [נוסח חדש], תשל"ג – 1973.

1. על פי כתב האישום המתוקן בתיק האב ([ת"פ 48751-01-23](http://www.nevo.co.il/case/29324050)), בתאריך 20.1.22 בשעה 22:23 או בסמוך לכך, נהג הנאשם בכביש 25 שבסמוך ליישוב שגב ברכב, הגם שמעולם לא קיבל רישיון נהיגה. כשהגיע למחסום משטרתי, הנאשם התבקש על ידי שוטרים לעצור את הרכב בצדו הימני של הכביש. הנאשם החל לסטות לכיוון צדו הימיני של הכביש, אך במקום לעצור את הרכב, הגביר את מהירות נסיעתו, עלה על אי תנועה והחל במנוסה מהשוטרים. בסיבוב הדרך הנאשם איבד שליטה על הרכב וכריות האוויר נפתחו. בהמשך לכך, הנאשם יצא מהרכב והחל לברוח מהמקום בריצה, עד שנתפס על ידי השוטרים שרדפו אחריו ועצרו אותו.
2. על פי כתב האישום המתוקן בתיק המצורף ([ת"פ 11717-08-21](http://www.nevo.co.il/case/27837696)), בתאריך 1.12.19 בשעה 12:06 או בסמוך לכך, החזיק הנאשם בתוך רכב בסם מסוג קנבוס במשקל 25.9744 גרם נטו, לצריכתו העצמית. בנוסף, החזיק ברכב משקל דיגיטלי. במעמד הזה, הנאשם נהג ברכב הגם שמעולם לא קיבל רישיון נהיגה וכן נהג ברכב כשהוא שרוי תחת השפעת סמים.

**טיעוני הצדדים:**

1. ביום 10.6.24 הצדדים טענו לעונש.

הוגשו רישום פלילי ותעבורתי של הנאשם (**ת/1, ת/**2) וכן הוגש גזר דין בעניינו של הנאשם ב[ת"פ 15798-05-19](http://www.nevo.co.il/case/25673376) (**ת/3**), הכולל מאסר על תנאי בן ארבעה חודשים. הוגש אישור על שילוב הנאשם בתוכנית טיפולית בכלא **(נ/1**).

1. **המאשימה** הגישה טיעונים בכתב. המאשימה עמדה על הערכים המוגנים שנפגעו כתוצאה מהעבירות אותן ביצע הנאשם. בין היתר הנאשם פגע בסדר הציבורי ובביטחון הציבור ומשתמשי הדרך. המאשימה הדגישה את המסוכנות המובנית בנהיגה מסוכנת, ובפרט תחת השפעת חומרים משכרים.

נטען, כי במקרה זה מידת הפגיעה בערכים המוגנים היא משמעותית, בהינתן שאת מעשיו ביצע הנאשם מבלי שהורשה לנהוג. נטען, כי הנאשם הוא מעין "פצצה מתקתקת על הכביש".

המאשימה מדגישה חומרה נוספת בהתנהגות הנאשם אשר ברח משוטרים, תוך סיכון משתמשי הדרך והפגנת תעוזה רבה.

נטען, כי מעשי הנאשם טומנים בחובם נזק פוטנציאלי כבד.

במסגרת טיעוניה, הפנתה המאשימה למספר אסמכתאות. להלן יובא תמצית הרלוונטיות ביותר מתוכן.

1. [**ת"פ 39078-08-20**](http://www.nevo.co.il/case/26934420) **מדינת ישראל נ' אבו עראר:** הנאשם הורשע בעבירות של נהיגה בקלות ראש, נהיגה בזמן פסילה, והפרעה לשוטר בתפקיד. הנאשם לא נענה להוראות שוטר, והגביר את מהירות הרכב בו נהג וכן פנה נגד כיוון התנועה בכיכר והמשיך לנהוג למשך מספר מטרים.

בית המשפט קבע מתחם עונש הולם הנע בין 9-18 חודשי מאסר בפועל, והטיל על הנאשם 12 חודשי מאסר בפועל וענישה נלווית.

יצויין, כי ערעור על חומרת העונש תלוי ועומד בבית המשפט המחוזי וטרם נדון.

1. [**ת"פ 2653-10-21**](http://www.nevo.co.il/case/27932208) **מדינת ישראל נ' רבאדי:** הנאשם הורשע בעבירות של נהיגה בפזיזות ורשלנות, והפרעה לשוטר בתפקיד. על פי העובדות בהן הורשע הנאשם, לאחר שנתבקש על ידי שוטר לעצור בגין נהיגה במהירות מופרזת, הגביר הנאשם מהירות נסיעתו עוד יותר וברח מהשוטר תוך שהוא עוקף כלי רכב בצורה מסוכנת, לרבות חציית קו הפרדה רצוף. בהמשך הדרך המתין קצין משטרה בניידת גלויה שסימן לנאשם לעצור אך הוא לא שעה להוראת השוטר ונמלט בנהיגה מהירה מהשוטרים שדלקו אחריו. הנאשם נעצר לאחר מספר שעות בכביש אחר.

בית המשפט קבע מתחם עונש הולם הנע בין 12 ל-30 חודשי מאסר בפועל, ומתחם פסילת רישיון שנע בין 30-54 חודשי פסילה. על הנאשם, שהינו בעל עבר פלילי, הוטלו 18 חודשי מאסר בפועל, רשיונו נפסל ל-38 חודשים ולא הוטל עליו קנס בשל נסיבות אישיות שפורטו.

1. [**ת"פ 14196-06-19**](http://www.nevo.co.il/case/25761360) **מדינת ישראל נ' אבו כף:** הנאשם הורשע בעבירות של נהיגה ללא רישיון ותחת השפעת סמים. נקבע מתחם עונש הולם של 5-15 חודשי מאסר בפועל. על הנאשם הוטלו 9 חודשי מאסר בפועל ו-24 חודשי פסילת רישיון בפועל.
2. [**פ"ל 4933-12-17**](http://www.nevo.co.il/case/23388363) **מדינת ישראל נ' אבו יחיה:** הנאשם הורשע בעבירות של נהיגה בזמן פסילה, כאשר הוא בלתי מורשה לנהיגה. כן, הורשע בכך שנהג בעת נתון להשפעת סמים. נקבע מתחם עונש הולם של 6-18 חודשי מאסר. על הנאשם הוטלה שנת מאסר ופסילת רישיון נהיגה למשך 4 שנים.
3. [**פ"ל 4513-05-18**](http://www.nevo.co.il/case/24167572) **מדינת ישראל נ' אבן ג'ריביע:** הנאשם הורשע בנהיגה בזמן פסילה כאשר הוא בלתי מורשה לנהיגה ובהיותו במצב של שכרות. על הנאשם הוטלו 8 חודשי מאסר, שירוצו בעבודות שירות, ורכיבים נלווים.
4. [**רע"פ 54/20**](http://www.nevo.co.il/case/26329701) **נקש נ' מדינת ישראל:** בית המשפט העליון אישר מתחם עונש הולם שנע בין מאסר מותנה ועד 20 חודשי מאסר ומתחם פסילת רישיון שנע בין שנתיים לעשר שנים, בגין נהיגה בזמן פסילה. על הנאשם, בעל עבר פלילי, הוטלו 18 חודשי מאסר בפועל. ערעורו על חומרת העונש נדחה.

המאשימה הדגישה בטיעוניה כי נהיגה תחת השפעת אלכוהול או סמים הפכה ל'מכת מדינה' המצדיקה החמרה בענישה. **בית המשפט מעיר, כי שיקולי הרתעת הרבים על פי החוק מקומם להישקל בתוך מתחם העונש ההולם ולא לקביעת המתחם.**

המאשימה עתרה לקבוע שני מתחמי ענישה נפרדים, בשים לב להבדל בין המעשים ולפער הזמנים ביניהם.

**ביחס לתיק האב עותרת המאשימה למתחם של 10-20 חודשי מאסר בפועל ובתיק המצורף טוענת למתחם של 8-18 חודשי מאסר בפועל.**

באשר לנסיבות שאינן קשורות בעבירה נטען, כי עברו הפלילי של הנאשם כולל עבירות סמים, עבירות נגד שוטרים וכן עבירות אלימות. כמו כן לחובת הנאשם 11 רישומים בעבירות תעבורה, חלקן חמורות.

בהקשר זה נטען, כי ביום 7.3.24 הנאשם נדון ל-9 חודשי מאסר בפועל ו-5 שנות פסילה בגין ביצוע עבירות של נהיגה בקלות ראש. כמו כן, שבועיים קודם לכן הנאשם נדון ל-17 חודשי מאסר ופסילה בת 5 שנים בגין ביצוע עבירות של נהיגה ללא רישיון ובזמן פסילה.

המאשימה טוענת, כי על פי [סעיף 39א](http://www.nevo.co.il/law/5227/39a) ל[פקודת התעבורה](http://www.nevo.co.il/law/5227) במקרה זה קיימת פסילה לתקופה מינימלית של שנתיים בגין עבירה של נהיגה תחת השפעת סמים. כמו כן, על פי 40(א)(ב)(1) לפקודה, מאחר שהנאשם הורשע שלוש פעמים בתוך חמש שנים בנהיגה ללא רישיון, קיימת פסילה לתקופה מינימלית של שנתיים. ובנוסף, בגין העבירה של נהיגה בקלות ראש קיימת פסילת חובה מינימלית של שלושה חודשים. על כן, תקופת הפסילה המינימלית במקרה זה היא 4 שנים ושלושה חודשים והמאשימה עותרת לפסילה שלא תפחת מ-5 שנים.

המאשימה עותרת להטיל על הנאשם עונש מאסר, ברף הגבוה של כל אחד מהמתחמים ובמצטבר זה לזה וכן להפעיל עונש מאסר על תנאי בן ארבעה חודשים, במצטבר.

1. **ההגנה** הדגישה כי הנאשם רווק, בן 29, הודה בהזדמנות הראשונה וחסך זמן שיפוטי יקר. רווק אשר הודעה בהזדמנות הראשונה וחסך זמן שיפוטי. נטען, כי הנאשם מפרנס את משפחתו מגיל צעיר, בשנת 2018 עבר תאונת עבודה קשה שהובילה לאשפוזו בבית החולים למעלה משנה. מאז, הנאשם סובל מכאבים ולא עובד. נטען, כי הסתבכויות הנאשם עם החוק החלו לאחר התדרדרות מצבו הרפואי.

ההגנה עתרה לקבוע מתחם עונש אחד בשל הדמיון בין האירועים.

נטען, כי מעשי הנאשם אינם מצויים ברף הגבוה של מדרג החומרה.

ההגנה הפנתה למידע העולה מתסקיר שירות המבחן שהוגש בעניינו של הנאשם במסגרת תיק התפ"ק, כי קורות חייו הובילו אותו לשימוש בסמים.

לדעת ההגנה, מתחם העונש ההולם במקרה זה יכול להתחיל ממאסר קצר בעבודות שירות. ההגנה הפנתה לאסמכתאות שונות בעניין זה, ובפרט הדגישה את [רע"פ 2548/17](http://www.nevo.co.il/case/22505402) **חמדני נ' מדינת ישראל** שם הורשע הנאשם על פי הודאתו בנהיגה בקלות ראש, נהיגה ללא רישיון נהיגה וביטוח, נהיגה בזמן פסילה, אי מסירת פרטים בתאונה עם נפגעים ואי הגשת עזרה לנפגע בתאונה. בבית משפט השלום נקבע מתחם ענישה המתחיל מענישה צופה פני עתיד ועד שנת מאסר. על הנאשם הוטלו 6 חודשי מאסר ופסילת רישיון למשך 56 חודשים. מעיון בהחלטת בית המשפט העלין עולה, כי בעניינו של הנאשם הוגשו תסקירים ושירות המבחן בא בהמלצה להטלת ענישה שיקומית שאינה כוללת עונש מאסר. בית המשפט הטיל את העונש כאמור, והפעיל מאסר מותנה בחופף משיקולי שיקומו. בית המשפט המחוזי העיר כי העונש שהוטל על הנאשם מקל עמו. בית המשפט העלין דחה בקשה להגשת ערעור נוסף.

ההגנה עמדה על כך, כי הנוהג בעת הודאה במסגרת מוקד הוא, שלא מופעל מאסר מותנה בצבירה מלאה.

לדעת ההגנה, במקרה זה יש לקבוע מתחם ענישה כולל המתחיל בעשרה חודשי מאסר, לזקוף לזכות הנאשם את מאמצי שיקומו עד כה, ולהטיל על הנאשם עונש בשליש התחתון של המתחם.

1. **הנאשם** עצמו מסר כי הוא מודה במעשים בהם הורשע, הוא יודע שעשה טעות, כעת הוא מרצה עונש בכלא דקל ושם הוא עובר טיפול של גמילה מסמים. הנאשם ביקש את התחשבות בית המשפט.

**דיון והכרעה**

1. במחלוקת שבין הצדדים בשאלה האם יש לקבוע במקרה זה מתחם עונש אחד לאירוע אחד או שני מתחמים, ובהתאם למבחני **הלכת ג'אבר** מקובלת עליי עמדת המאשימה. גם אם מדובר בשני אירועים הדומים באפיים, כפי שטענה ההגנה, מדובר באירועים שנעברו בחלוף זמן משמעותי זה מזה, ושאינם מתוך תוכנית פלילית אחת.

כפי שיפורט להלן אין גם חפיפה **מלאה** בין הערכים המוגנים בשני האירועים.

על כן ייקבעו שני מתחמי ענישה נפרדים לכל אירוע, אך בסופו של דבר, ייגזר על הנאשם עונש אחד.

1. כידוע, מתחם העונש ההולם למעשה העבירה נקבע בהתאם לעיקרון ההלימה ולפיו נדרש יחס הולם בין חומרת מעשה העבירה בנסיבותיו ומידת אשמו של הנאשם, לבין סוג ומידת העונש המוטל עליו. ביישום עיקרון ההלימה וקביעת מתחם העונש במקרה קונקרטי, בית המשפט יתחשב בשלושת אלה: הערך החברתי שנפגע ומידת הפגיעה בו; מדיניות הענישה הנוהגת; ונסיבות הקשורות בביצוע העבירה.
2. דומה כי הצדדים אינם חלוקים באשר לערכים המוגנים שנפגעו כתוצאה ממעשי הנאשם. **בתיק האב** הנאשם נהג באופן שסיכן את שלום הציבור ואת ביטחונו, ונעצר רק לאחר שגרם לתאונה עצמית. הנזק הפוטנציאלי כתוצאה מהתנהגות הנאשם – הן לעצמו והן לסביבה הוא עצום. העובדה שהמעשים נעשו תוך שהנאשם מתעלם מהוראת שוטר, מערים עליו ונמלט ממנו מגלמים פגיעה נוספת בערכים מוגנים הקשורים שלטון החוק, עבודתם התקינה של גורמי אכיפת החוק. הנאשם לא הסתפק בהימלטות הרכובה וגם לאחר שאיבד שליטה על הרכב וגרם לתאונה עצמית, המשיך לברוח מהשוטרים בריצה ונעצר רק לאחר מרדף רגלי נוסף. את המעשים הללו עשה הנאשם כשהוא בלתי מורשה לנהיגה, ובכך העצים עוד יותר את הפגיעה בערכים המוגנים הללו ואת הביטוי לזלזול של הנאשם בחוק, במטרותיו, ובנציגיו.

לעניין זה ראו [ע"פ 1919/22](http://www.nevo.co.il/case/28410717) **מקדשי נ' מדינת ישראל**:

"**חלפו השנים, והמרדף הפך לאירוע "אזרחי" כמעט שגרתי, שבמהלכו אדם נמלט ברכבו מפני ניידות המשטרה הדולקות אחריו. אין צורך להכביר מילים על אודות הסכנה הכרוכה במרדף. סכנה לעוברי אורח ולמשתמשים בכביש, וסכנה לשוטרים – הן אלה שדולקים אחר הרכב הנמלט והן אלה שפורסים מחסום כדי לסגור בעד הרכב הנמלט, ולמרבה הצער, אך לאחרונה קיפחו שוטרים את חייהם בעקבות ניסיונות הימלטות ומרדף. כאשר שוטר מורה לאדם לעצור בשולי הדרך – יש לעצור. כך, חלק ופשוט. כאשר אדם נמלט תוך כדי מרדף, הוא מעיד על עצמו שהוא נכון לסכן חיי אדם ...״.**

1. בשים לב לאסמכתאות אליהן הפנו הצדדים ואבחונן לחומרה ולקולא, מתחם העונש ההולם במקרה זה הוא **9-18 חודשי מאסר בפועל**, בצד ענישה נלווית. לא אוכל לקבל את עמדת ההגנה, כי **מבחינה נורמטיבית** ניתן להסתפק בתחתית המתחם באירוע ברף חומרה שכזה בענישה הניתנת לריצוי בעבודות שירות, אלא אם קיימים שיקולי שיקום נכבדים ומובהקים המאפשרים סטייה ממתחם העונש ההולם.
2. ב**תיק המצורף** הנאשם לא הורשע בעבירות כלפי שוטרים. אך מיוחסת לנאשם נהיגה תחת השפעת סמים, והחזקת סם לצריכה עצמית.

בחירת הנאשם לנהוג כשהוא תחת השפעת סמים שקולה לשימוש בלתי נשלט בכלי נשק, לא פחות. הנאשם סיכן את ציבור משתמשי הדרך סיכון עצום ולמעשה הפקיע מעצמו את האפשרות לשלוט בסיכון זה והותיר את שלום משתמשי הדרך לחסדי המזל. זאת, בנוסף, לעובדה כי נהג כשהוא בלתי מורשה לנהיגה.

לעניין זה ראו [רע"פ 3351/09](http://www.nevo.co.il/case/5890266) **משה נ' מדינת ישראל**:

"**בנהיגה בשכרות המכונית הופכת למכונית מוות נעה. האסון כמעט מוכתב מראש ויש להחמיר גם בתיקי שכרות "גרידא" ובוודאי בתיקים בהם קרו תוצאות קשות בשל הנהיגה בשכרות**".

1. מדיניות הענישה הנוהגת, לרבות זו אליה הפנו הצדדים, תומכת בקביעת מתחם ענישה המתחיל **משישה חודשי מאסר ועד 18 חודשי מאסר** בפועל. מצאתי לנכון להעיר, כי ייתכן שבעניין זה קיים פער, **לקולא,** בין הפסיקה הנוהגת לפסיקה הראויה.

**העונש המתאים בגדרי המתחם**:

1. בגזירת העונש המתאים לנאשם, בגדרי מתחם העונש ההולם, יתחשב בית המשפט בשיקולים כלליים ובשיקולים פרטניים, שאינם קשורים בנסיבות ביצוע העבירה. בעניינו של הנאשם יש לתת את הדעת לנסיבות שלהלן:
2. הנאשם הודה בהזדמנות הראשונה, ובכך חסך זמן שיפוטי יקר.

על כך יש להוסיף, כי מעבר להודאה, הנאשם נטל אחריות על מעשיו והכיר בחומרת מעשיו.

1. לקחתי בחשבון כי הנאשם מרצה כעת עונש מאסר בתיק אחר ואת דבריו כי הוא עובר הליך טיפולי בכלא. לקחתי בחשבון את טיעוני הסניגור לגבי נסיבותיו של הנאשם שברקע.
2. עברו הפלילי של הנאשם מכביד – הן בפלילים והם בתחום התעבורה. חלק מהרשעות הנאשם נעברו לפני האירועים בתיקים שבפניי וחלק בתקופה שביניהם.

הנאשם הורשע בעבירות חמורות וריצה עונשי מאסר לתקופות משמעותיות, בצד הרשעות בעבירות קנס או בעבירות בהן הוטלו עליו עונשים צופי פני עתיד. כך, למשל:

ביום 7.3.24 הוטלו על הנאשם 9 חודשי מאסר בפועל ו-5 שנות פסילת רישיון נהיגה בגין ביצוע עבירות תעבורה שונות שבוצעו בנובמבר 2019.

ביום 16.3.21 נגזרו על הנאשם 19 חודשי מאסר בגין עבירות תעבורה והחזקת סמים שלא לצריכה עצמית, עבירות מנובמבר 2020, לצד פסילת רישיון נהיגה למשך שנתיים.

עוד קודם לכן, הנאשם הורשע בעבירות שונות בגינן הוטלו עליו קנסות ומאסרים מותנים.

בנוסף, הנאשם נדון לשתי תקופות מאסר משמעותיות (בנות 17 ו-14 חודשים) ולפסילת רישיון נהיגה לתקופה כוללת של 15 שנים בגין עבירות נעברו לאחר העבירות בתיק שבפניי (עבירות מאוגוסט 2023) ובין שני האירועים שבפניי (ביוני 2022).

בנוסף, הנאשם הורשע בעבירות כלפי שוטרים בגינן נדון לענישה צופה פני עתיד בלבד בדצמבר 2019 ובנובמבר 2023.

כל אלה מלמדים על קיומו של שיקול ענישה, בעוצמה לא מבוטלת, של צורך בהרתעת היחיד הנשקל על פי החוק בתוך המתחם. הנאשם המשיך לבצע עבירות מאותו סוג, שוב ושוב, ולא הורתע מעונשי מאסר ופסילה אשר הוטלו עליו.

1. **לאור כל האמור לעיל, ובשים לב לעוצמת ההרשעות הקודמות שעמדה לחובת הנאשם בגין כל אחד מהאירועים בנפרד יש להטיל על הנאשם עונש מאסר כולל אחד, המורכב מענישה**

**שהיא בחלקו התחתון של השליש העליון של מתחמי ענישה בגין תיק האב, ובמרכז המתחם בגין התיק המצורף.**

אשר למתחם פסילת רישיון הנהיגה, יש לקבוע מתחם של 2-10 שנות פסילה לכל אירוע. בתוך המתחם, ובשים לב לתקופות הפסילה המינימלית הנובעות מנתוניו של הנאשם, אך גם בשים לב לכך, שהנאשם פסול מנהיגה כבר כעת עד שנת 2040, יש לקבוע עונש פסילה כולל במרכז המתחם.

**הפעלת התנאי:**

1. נגד הנאשם תלוי ועומד מאסר על תנאי בן ארבעה חודשים, בגין הרשעתו בתיק האב בעבירה של הפרעה לשוטר במילוי תפקידו.

לעניין צבירת התנאי, צודק ב"כ הנאשם, כי הפרקטיקה הנוהגת בסיום תיקים במסגרת 'מוקד' היא שתנאים מופעלים בחפיפה חלקית. בשים לב לאורכה של תקופת המאסר אותה מרצה הנאשם כעת, ולזו שתוטל עליו בתיק זה, אני מורה על הפעלת המאסר המותנה, כך שמחציתו בלבד תופעל במצטבר.

**סוף דבר**:

1. לאור כל המפורט לעיל, החלטתי להטיל על הנאשם את העונשים הבאים:
2. מאסר בפועל לתקופה של 28 חודשי מאסר, בניכוי ימי מעצרו בתיקים אלה, על פי רישומי שב"ס.
3. הפעלת עונש מאסר על תנאי בן 4 חודשים, מ[ת"פ 15798-05-19](http://www.nevo.co.il/case/25673376), מחציתו במצטבר לעונש שבתיק זה.

**בסך הכל ירצה הנאשם 30 חודשי מאסר בפועל בניכוי ימי מעצרו.**

1. פסילת רישיון נהיגה לתקופה של 5 שנים מיום שחרורו, ובמצטבר לכל עונש פסילה אחר.
2. מאסר על תנאי של 6 חודשים, למשך 3 שנים מיום שחרורו, שיופעל אם יעבור הנאשם עבירה בה הורשע.

5129371

54678313בשל אורכה של תקופת המאסר, ומאחר שלא מדובר בעבירות שנעברו על רקע כלכלי, אין מקום לקבל את עתירת המאשימה במקרה זה להטלת עונשים כספיים על הנאשם.

**ניתן היום, ה' תמוז תשפ"ד, 11 יולי 2024, במעמד הצדדים.**

**5129371**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ענת חולתא 54678313-/

נוסח מסמך זה כפוף לשינויי ניסוח ועריכה