|  |  |  |  |
| --- | --- | --- | --- |
| **בית משפט השלום באילת** | | | |
| ת"פ 66114-01-23 מדינת ישראל נ' מסראוה(עציר) | | |  |
| בפני | **כבוד השופט גיל אדלמן** | | | |
| בעניין: | **המאשימה** | **מדינת ישראל ע"י ב"כ עוה"ד** **דרור אקלר** | | |
|  | **נגד** | | | |
|  | **הנאשם** | **נזיר מסראוה (עציר) ע"י ב"כ עוה"ד** **אסף לוי** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [37א(א)](http://www.nevo.co.il/law/4216/37a.a)

|  |
| --- |
| **גזר דין** |

**המסגרת העובדתית**

1. הנאשם נזיר מסראווה (להלן: הנאשם), הורשע לאחר ניהול הוכחות, בכתב אישום המייחס לו עבירה של החזקה/שימוש בסמים שלא לצריכה עצמית לפי [סעיף 7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג- 1973 (להלן: פקודת הסמים).
2. על פי העובדות בהן הורשע הנאשם, ביום 9.1.2023 בשעה 17:57 לערך, במקום מסתור "בוואדי שחמון סמוך למשעול סולית" (להלן: מקום המסתור), הוא החזיק בסם מסוכן מסוג קוקאין מחולק ל- 26 שקיות חלוקה, במשקל כולל של 0.8140-+6.7576 גרם נטו, שלא לשימושו העצמי.

בנוסף, הורשע הנאשם בכך שכאשר כח שיטור הגיע למקום המסתור, וקרא לעברו "עצור משטרה", הוא השליך מידיו מנות סם, והחל להימלט, עד שהשוטר אשר עצרו נאלץ להשתמש בכוח סביר על מנת לעשות כן.

1. ביום 31.5.2023, לאחר שמיעת משפטו של הנאשם, נתנה הכרעת הדין המרשיעה, במסגרתה הורשע הנאשם בעובדות המפורטות לעיל.

ביום 8.6.2023 טענו הצדדים לעונש. התביעה ביקשה לקבוע מתחם ענישה הנע בין 18 ועד 36 חודשי מאסר בפועל, ועתרה למקם את עונשו של הנאשם ברף "בינוני גבוה כך שירצה 30 חודשי מאסר בפועל. עוד ביקשה התביעה להפעיל מאסר מותנה שעומד לחובת הנאשם במצטבר לעונש, כך שבסך הכל ירצה הנאשם 36 חודשי מאסר. כן ביקשה התביעה להטיל על הנאשם קנס כספי "שלא יפחת" מ - 20,000 ₪, פסילת רישיון נהיגה למשך שנתיים, פסילת רישיון נהיגה מותנית, מאסר על תנאי בן 12 חודשים שלא יעבור על עבירות סמים מסוג פשע, מאסר על תנאי בן 8 חודשים שלא יעבור על עבירות סמים מסוג עוון, והתחייבות להימנע מעבירה בסך 10,000 ₪.

התביעה עמדה על הערכים המוגנים שנפגעו כתוצאה מהעבירה אותה ביצע הנאשם, שהם פגיעתו של נגע הסמים בציבור בכלל, ובבריאותו בפרט. לשיטת התביעה, מעשיו של הנאשם בוצעו בתחכום. התביעה הגישה פסיקה על מנת לתמוך בעתירתה אשר למתחם הענישה.

התביעה טענה כי לנאשם עבר פלילי קודם בעבירות סמים, ועונשים קודמים שהוטלו עליו לא הניאו אותו מלשוב ולבצע את אותן עבירות, ואף לא מאסר מותנה שריחף מעל ראשו. עוד הדגישה התביעה, כי הנאשם לא לקח אחריות על מעשיו, לא כל שכן – לא עבר כל הליך טיפולי. ועוד טענה התביעה, כי יש ליתן במקרה דנא משקל בכורה לשיקול ההרתעה, גם נוכח החובה למגר את הסחר בסם המסוכן מסוג קוקאין.

1. בא כח הנאשם טען כי מתחם העונש בעבירות של החזקת סם מסוכן מסוג קוקאין במשקל של כ- 5-6 גרם, נע בין מאסר על תנאי ועד 12 חודשי מאסר בפועל. ההגנה ציינה כי משנרשם בכתב האישום כי משקל הסם נע בין טווחים, הרי שבהתאם לעקרונות המשפט הפלילי, יש להעריך את כמות הסם לטובת הנאשם, קרי בטווח הנמוך, ובמקרה דנא - 5.9436 גרם נטו. הסנגור ביקש להשית על הנאשם עונש של 8 חודשי מאסר בפועל, הכולל בחובו הפעלת מאסר מותנה התלוי ועומד כנגד הנאשם (באופן חופף), קנס כספי, ומאסרים מותנים.

ב"כ הנאשם הסתייג מדברי התביעה אשר כיוונה לדבריו בטיעוניה לעבירות של סחר והפצת סמים מסוכנים בעוד שהנאשם הורשע בעבירה של החזקת סמים מסוכנים שלא לצריכה עצמית, ולא בעבירת סחר בסמים. עוד טען הסניגור, כי חרף העובדה שלא התקבלה טענתו לביטול כתב האישום נוכח הגנה מן הצדק בשל אכיפה בררנית במסגרת הכרעת הדין, הרי שיש לשקול טענה זו לקולא בקביעת העונש – והפנה בעניין זה להכרעת הדין. עוד ציין הסניגור, כי אין רלוונטיות לעברו התעבורתי של הנאשם (אשר הוגש מאת התביעה) שכן בהליך זה לא נעברו כל עבירות תעבורה, ומשכך אין להורות על פסילתו של הנאשם מלהחזיק או לקבל רישיון נהיגה.

ב"כ הנאשם הדגיש כי אין לשקול לחובתו של הנאשם את עצם ניהול משפטו, שהיה קצר וענייני, לדבריו, ולא נטען כי ההגנה פעלה מטעמים טקטיים. עוד הדגיש הסנגור את נסיבות חייו המורכבות של הנאשם, הנעדר תמיכה, וכמי שנאלץ להתמודד עם מציאות קשה מגיל צעיר.

הסניגור הגיש פסיקה על מנת לתמוך בעתירתו העונשית.

1. הנאשם בדברו האחרון לא ביקש להוסיף דבר.

**דיון והכרעה**

מתחם העונש ההולם

1. הערכים המוגנים בהם פגע הנאשם הם שמירה על בטחון ובריאות הציבור, והצורך למגר את נגע הסמים המסוכנים; ראו בעניין זה למשל את קביעת בית המשפט העליון במסגרת ע"פ 2596/18 **זנזורי נ' מדינת ישראל** (12.8.2018). ע"פ [972/11](http://www.nevo.co.il/case/5738608)  **מדינת ישראל נ' יונה** (4.7.2012) (להלן: עניין יונה).
2. אשר להחזקת סם המסוכן מסוג קוקאין, שלא לצריכה עצמית, נקבע בפסיקת בית המשפט העליון, במסגרת ע"פ [8048/19 ‏](http://www.nevo.co.il/case/26246488)**פיצ'חדזה נ' מדינת ישראל** (4.6.2020), בין היתר, כך:

"בית משפט זה הדגיש לא אחת את חומרתן של עבירות הסמים, וקבע כי יש צורך בהטלת ענישה מחמירה ומרתיעה על מבצעיהן, אשר תתמוך במאבק למיגורן (ראו למשל ע"פ 8283/17 עבאסי נ' מדינת ישראל, [פורסם בנבו] פסקה 12 (10.6.2018)). בפרט, נקבע כי:

'אין מנוס מהכבדת היד על המחזיקים סמים שלא לצריכה עצמית, שכל בר דעת מבין כי נועדו לצריכת הזולת, קרי, להוספת שמן על מדורת הסמים אשר להבותיה אופפות רבים וטובים, או רבים שהיו טובים. עבירה זו היא תאומתה הסטטוטורית של עבירת הסחר בסמים, אלא שלא ניתן להוכיח לגביה את הסחר עצמו, ונקבע לשתיהן עונש זהה, עונש מירבי של עשרים שנות מאסר וקנס פי עשרים וחמישה מזה הקבוע בסעיף 61(א)(4) לחוק העונשין, העומד כיום על 202,000 ש"ח [...] יידעו המעורבים בסמים שלא לצריכה עצמית, כי יד המשפט תכבד עליהם... כמו כן נקבע, כי ככלל נסיבותיו האישיות של נאשם ייסוגו בפני האינטרס הציבורי שבהחמרת הענישה בגין עבירות מסוג זה (ראו לדוגמה ע"פ [8988/16](http://www.nevo.co.il/case/21644133)  בן סימון נ' מדינת ישראל, [פורסם בנבו] פסקה 10 (8.3.2017)).

דברים אלו מקבלים משנה תוקף, עת הורשע המערער בהחזקת כמות גדולה של סם מסוג קוקאין, הנמנה בין הרעים והמרים שבסמים המסוכנים, בשל טבעו הממכר והתלות הגבוהה הנוצרת בו, ומחמת השפעותיו ההרסניות על גוף האדם ונפשו ועל החברה כולה (ראו גם ע"פ 972/11 מדינת ישראל נ' יונה, [פורסם בנבו] פסקה 4 (4.7.2012))".

בעניין יונה קבע בית המשפט העליון כי סם מסוכן מסוג קוקאין נחשב לסם קשה, עמד על הנזקים הרבים שנגרמים כתוצאה מהשימוש בו, בין היתר, כך:

"את נגע הסמים יש לעקור מן השורש. ייצור, הפצה, סחר וכמובן גם שימוש בסמים – כל אלו מסבים נזק עצום. הנזק נגרם לא רק למעגל הסגור של המעורבים הישירים בביצוע העבירות, אלא גם לחברה בכללותה".

ייתכן ועבירות הסמים הקשים הן כה נפוצות עד שהתרגלנו אליהן, ואולי אף אבדה לנו הרגישות למחיר שלא רק החברה משלמת אלא גם המשתמש עצמו. הקוקאין נחשב, ולא בכדי, לסם קשה. זאת הן בשל השפעותיו על גוף האדם, והן בשל פוטנציאל ההתמכרות הגבוה שטמון בו. על פי רוב, לאחר נטילת הסם חווה המשתמש תחושה חזקה של אופוריה. לאחר האופוריה מגיעה ההתרסקות, שמתאפיינת בתשישות, שינה, דיכאון ממושך – וצורך עז להשיג מנת סם נוספת. נמצא גם שהמוח מסתגל במהירות לאפקט האופוריה, וכתוצאה מכך המשתמש צורך כמויות הולכות וגדלות מהסם. הגדלת מנת הסם מעצימה את הפגיעה שנגרמת למשתמש ובכלל זאת פרנויה, פאניקה ושיבוש בפעילות החשמלית של הלב עד כדי פוטנציאל להתקף או לדום לב (עוד על השפעות הקוקאין ראו באתר הרשות למאבק בסמים, בכתובת: http://www.antidrugs.org.il/pages/924.aspx). הפגיעה ביחיד חוזרת חלילה לפגיעה בחברה. השימוש בסם מסוג קוקאין יוצר צורך להמשיך ולהשתמש. כתוצאה מכך עליו לחפש מקורות כספיים למימון רכישת הסם, לאו דווקא בדרכים חוקיות, תוך שהוא חווה הידרדרות מתמדת בתפקוד הפיזי והקוגניטיבי שלו".

1. הנאשם החזיק בסם מסוכן מסוג קוקאין בכמות העולה פי כ- 20 מהכמות המוגדרת בחוק כנחשבת לצריכה עצמית. בנוסף לכך, הסם היה מחולק ל- 26 מנות, דבר אשר יש בו כדי להצביע על כוונה להפיץ את הסם. בנוסף על כך הנאשם השליך מידיו את הסם כשהבחין בשוטרים. לפיכך, מצאתי לקבוע כי הפגיעה בערכים המוגנים היא ברמה בינונית – גבוהה.

1. הצדדים הגישו פסיקה על מנת לתמוך בעתירתם העונשית; ראיתי להתייחס לחלק מפסקי הדין הרלוונטיים למקרה דנא, וכן לפסיקה נוספת.

* [רע"פ 7572/12](http://www.nevo.co.il/case/5601732) **הייזל נ' מדינת ישראל** (23.10.2012): המבקש הורשע בעבירות של החזקת סמים שלא לצריכה עצמית והפרעה לשוטר במילוי תפקידו בכך שהחזיק 8 יחידות של סם מסוכן מסוג הירואין במשקל של 5.3 גרם וזרק את הסם כשראה שוטר והחל במנוסה. בית משפט השלום גזר על המבקש, בעל עבר פלילי רלוונטי, 12 חודשי מאסר בפועל ומאסרים מותנים. בית המשפט המחוזי דחה את ערעורו של המבקש וקבע כי לנוכח כמות הסם והתנהגותו של המבקש אין מקום להתערב בקביעתה של הערכאה הדיונית. בית המשפט העליון דחה את בקשת רשות הערעור ולא קיבל את טענת המבקש כי יש להעדיף את שיקולי השיקום על פני שיקולים של הרתעה והגנה על שלום הציבור.
* [עפ"ג (חי') 39900-01-21](http://www.nevo.co.il/case/27341127) **שגיר נ' מדינת ישראל** (25.02.2021): המערער הורשע על פי הודאתו בעבירות של החזקת סם מסוכן שלא לצריכה עצמית, הפרעה לשוטר במילוי תפקידו ושיבוש מהלכי משפט בכך שהחזיק 16 גרם נטו של סם מסוכן מסוג קוקאין, חטף שקית סם מידי שוטרת, קרע אותה והשליכה אגב בריחה. מתחם הענישה נקבע כנע בין 12 ל- 24 חודשי מאסר בפועל. על המערער הושתו 14 חודשי מאסר בפועל ועונשים נוספים. בית המשפט המחוזי דחה את ערעורו וקבע כי העונש אותו קבע בית משפט קמא נמצא במתחם הסבירות.
* [עפ"ג (ת"א) 26655-04-14](http://www.nevo.co.il/case/16879489) **‏חמדאן נ' מדינת ישראל** (10.9.2014): בית המשפט המחוזי דחה (בהסכמת ההגנה, לאור המלצת בית המשפט), את ערעור הנאשם נגד גזר הדין של בית משפט השלום. הנאשם הורשע בכך שהחזיק, שלא לצריכה עצמית, 12 שקיות סם מסוכן מסוג קוקאין במשקל כולל של 5.2464 גרם נטו; הסם המסוכן היה מוסלק בתוך רכב. בית משפט השלום קבע כי מתחם העונש ההולם נע בין 8 ועד ל- 18 חודשי מאסר בפועל, והשית על הנאשם עונש בתחתית מתחם הענישה. ערעורו לבית המשפט המחוזי, נדחה בהסכמתו, כאמור.
* [ת"פ (קר') 27961-04-18](http://www.nevo.co.il/case/23868797) **מדינת ישראל נ' ח'טיב** (12.3.2023): הנאשם הורשע על פי הודאתו בעבירה של החזקת סמים מסוכנים שלא לצריכה עצמית בכך שהחזיק סם מסוכן מסוג קוקאין במשקל נטו של 6.954 גרם מחולק לעשר אריזות ניילון. מתחם העונש נקבע כנע בין שישה חודשי מאסר שיכול וירוצו בדרך של עבודות שירות ועד 18 חודשי מאסר בפועל. בית המשפט השית על הנאשם עונש שחרג לקולא מהמתחם שנקבע, נוכח שיקולי שיקום .
* [ת"פ (אי') 16291-01-22](http://www.nevo.co.il/case/28231180) **מדינת ישראל נ' עודה** (26.4.2022): הנאשם הורשע על פי הודאתו בעבירה של החזקת סמים מסוכנים שלא לצריכה עצמית, בכך שהחזיק בסם מסוכן מסוג קוקאין במשקל של 8.1844 גרם. מתחם העונש נקבע כנע בין 8 ועד 20 חודשי מאסר בפועל. כנגד הנאשם, בעל עבר פלילי אשר תלוי כנגדו מאסר מותנה הושתו 9 חודשי מאסר בפועל, הפעלת מאסר מותנה (3 חודשים במצטבר ו- 3 חודשים בחופף) כך שבסך הכל ירצה הנאשם 12 חודשי מאסר בפועל, קנס בסך 2,500 ₪, ומאסרים מותנים.
* ת"פ (אי') 16291-01-22 **מדינת ישראל נ' אבו הוידי ואח'** (28.2.2022): הנאשם הורשע בעבירה של החזקת סם מסוכן שלא לצריכתו העצמית. הנאשם החזיק סם מסוכן מסוג קוקאין במשקל של 10.5768 גרם, מחולק ל 24 יחידות. בית משפט קבע כי מתחם העונש ההולם נע בין 6 חודשי מאסר, שניתן לרצות בדרך של עבודות שירות ועד 18 חודשי מאסר בפועל. על הנאשם הוטלו 10 חודשי מאסר בפועל, הפעלת מאסר מותנה: 5 חודשים בחופף לעונש שנגזר עליו ו 7 חודשים במצטבר לו, כך שבסך הכל הושתו על הנאשם 17 חודשי מאסר, מאסרים מותנים, פסילה על תנאי, הפעלת התחייבות בסך 10,000 ₪ קנס בסך 10,000 ₪ והתחייבות בסך 10,000 ₪.
* ת"פ (קר') 27255-06-16 **מדינת ישראל נ' זוביידאת** (20.12.2018): הנאשם הורשע בעבירה של החזקת סם מסוכן שלא לצריכה עצמית בכך שהחזיק סם מסוכן מסוג קוקאין במשקל 19.22 גרם נטו שלא לצריכתו העצמית. כשנתפס הנאשם, הוא הכניס ידו לתחתוניו וזרק את הסם על הרצפה על מנת להכשיל שוטר. מתחם העונש ההולם נקבע כנע בין 10 חודשים ועד 24 חודשי מאסר בפועל. על הנאשם, נעדר עבר פלילי, הושתו 10 חודשי מאסר בפועל בניכוי ימי מעצרו, מאסר מותנה וקנס בסך 8,000 ₪.
* ת"פ (ק"ג) 49165-08-15 **מדינת ישראל נ' זיתון** (4.2.2018) הנאשם הורשע בהחזקת סם מסוכן שלא לצריכתו העצמית. הנאשם החזיק סם מסוכן מסוג קוקאין במשקל של 8.46 גרם. בית המשפט קבע מתחם הנע בין 7 חודשי מאסר ועד 18 חודשי מאסר בפועל. על הנאשם הוטלו 7 חודשי מאסר לריצוי בפועל וכן ענישה נלווית. כן הופעל נגדו מאסר מותנה, כשחלקו הופעל במצטבר לעונש שהוטל עליו, וחלקו בחופף לו.
* [ת"פ (רח') 10316-06-13](http://www.nevo.co.il/case/7664131) **מדינת ישראל נ' סאמי עשיוי** (6.1.2016): הנאשם הורשע לאחר שמיעת ראיות בעבירה של החזקת סמים מסוכנים שלא לצריכה עצמית בכך שהחזיק ברכבו סם מסוכן מסוג קוקאין במשקל של 9.83 גרם נטו. מתחם העונש נקבע כנע בין 6 חודשי מאסר הניתנים לריצוי בדרך של עבודות שירות ועד 24 חודשי מאסר בפועל. על הנאשם, בעל עבר פלילי רלוונטי ומכביד, הושתו 14 חודשי מאסר בפועל, מאסרים מותנים, 6 חודשי פסילה בפועל, פסילה על תנאי וקנס בסך 2,000 ₪.

1. אשר על כן, אני קובע כי מתחם העונש ההולם במקרה דנא נע בין 6 חודשי מאסר ועד 16 חודשי מאסר בפועל, בצירוף ענישה נלווית.

העונש המתאים לנאשם

1. לנאשם, צעיר כבן 27, עבר פלילי קודם הכולל הרשעה בתחום עבירות הסמים המסוכנים, מסוג פשע, בגינה אף ריצה מאסר ממושך.

הנאשם ביצע את העבירה מושא התיק דנא לאחר שחרורו ממאסר, כאשר מעל ראשו תלוי ועומד מאסר מותנה בן 6 חודשים. מדובר בעבירות דומות, ויש טעם בטיעוני המאשימה לפיהם נראה כי ההליכים המשפטיים ואף ריצוי עונש מאסר, לא הרתיעו את הנאשם מלשוב ולבצע את העבירה בגינה הורשע בתיק זה.

למרבה הצער, נראה כי הנאשם בחר בדרך עבריינית כדרך חיים והוא שב ונכנס לבית הסוהר, וראיתי ליתן להתנהלותו ולעברו הפלילי משקל לחומרא במיקום העונש בגדרי המתחם.

1. במסגרת הכרעת הדין עלה כי לא הוגש כתב אישום נגד עד התביעה מוחמד חאג' יחיא (להלן: חאג' יחיא) חרף חשדות שעלו נגדו בפרשה[[1]](#footnote-1). סברתי כי עניין זה מצריך בירור. הבעיה היא כי המאשימה לא התייחסה בטיעוניה לעונש, **מדוע** לא הוגש כתב אישום נגד חאג' יחיא, ולכן מדובר בפרט מהותי שהצריך בירור.

היום, השיבה התביעה לשאלת בית המשפט, כי כתב האישום נגד חאג' יחיא לא הוגש עקב העדר ראיות מספיקות. על כן, וחרף העובדה שעל פני הדברים סברתי כי ייתכן פגם מסוים בהתנהלותה של המאשימה באי העמדת חאג' יחיא לדין, הרי שתשובתה של המאשימה היום הניחה את דעתי.

1. אשר על כן, לאחר ששקלתי את השיקולים הראויים, אני משית על הנאשם את העונשים הבאים:
2. מאסר בפועל למשך **13 חודשים**, בניכוי ימי מעצרו על פי רישומי שב"ס.

מורה על הפעלת מאסר מותנה **בן 6 חודשים** שהוטל על הנאשם ביום 28.2.2022 במסגרת [ת"פ 25175-10-21](http://www.nevo.co.il/case/27959034) של בית משפט השלום באילת. המאסר יופעל **במצטבר** לעונש שהוטל על הנאשם בתיק זה.

**סך הכל ירצה הנאשם מאסר לתקופה של 19 חודשים בניכוי ימי מעצרו.**

1. מאסר למשך 8 חודשים, ואולם הנאשם לא יישא בעונש זה אלא אם יעבור עבירה לפי פקודת הסמים, מסוג פשע, במשך 3 שנים מיום שחרורו.
2. מאסר למשך 4 חודשים, ואולם הנאשם לא יישא בעונש זה אלא אם יעבור עבירה לפי פקודת הסמים, מסוג עוון, במשך 3 שנים מיום שחרורו.
3. **קנס** **-** בסך **5,000 ש"ח** או מאסר למשך 20 יום תחתיו; הקנס ישולם ב- 10 תשלומים חודשיים שווים ורצופים. התשלום הראשון ישולם עד ליום 10.10.2024 ובכל 10 לחודש שלאחר מכן. פיגור בתשלום אחד מן התשלומים שנקבעו לעיל, יעמיד לפירעון מיידי את יתרת הקנס שטרם שולמה ויחייב את הנאשם בתשלום תוספת פיגורים כחוק.
4. **פסילה בפועל** – בהתאם [לסעיף 37א(א)](http://www.nevo.co.il/law/4216/37a.a) לפקודת הסמים, ולאור העובדה כי הנאשם עבר את העבירה המיוחסת לו תוך שהסתייע ברכב בו נהג, מורה על פסילתו מלקבל או להחזיק רישיון נהיגה למשך 12 חודשים מיום שחרורו ממאסר, וזאת לאחר הצגת אישור שהייה במזכירות בית המשפט. הפסילה תמנה מיום השחרור כפי שיצוין באישור השהייה.

כל המוצגים יושמדו/יחולטו/יושבו, לשיקול דעת המאשימה.

זכות ערעור לבית המשפט המחוזי בבאר שבע תוך 45 ימים.

**5129371**

**54678313**

**ניתן היום, י"ג תמוז תשפ"ג, 02 יולי 2023, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

גיל אדלמן 54678313-/

נוסח מסמך זה כפוף לשינויי ניסוח ועריכה

1. הראיות שהצביעו על מעורבותו של עד התביעה היו למשל העובדה כי חאג' יחיא נעצר יחד עם הנאשם, עת הגיעו השניים יחדיו למקום בו הוטמן הסם – שם המתינו להם השוטרים. על מעורבותו של חאג' יחיא ניתן היה אף ללמוד מן העובדה כי בעת מעצרו נתפס בחזקתו מעיל זהה למעיל אשר נצפה ותועד לובש רוכב קטנוע שהגיע למקום בו הוטמנו הסמים לפני כן. כן נתפס בחזקתו של חאג' יחיא מפתח שתאם לאותו הקטנוע שנצפה לראשונה. חאג' יחיא אף קשר עצמו לקטנוע וטען כי השתמש בו בעת שהייתו באילת ואפילו באותו היום ממש, בו נצפו הקטנוע ורוכבו מגיעים למקום המסתור. [↑](#footnote-ref-1)