|  |  |
| --- | --- |
| **בית משפט השלום בבאר שבע** | |
| **ת"פ 73261-01-23 מדינת ישראל נ' אלאעסם(עציר)** |  |

|  |  |  |
| --- | --- | --- |
| **בפני** | **כבוד השופט, סגן הנשיא אבישי כהן** | |
| **בעניין:** | **המאשימה** | **מדינת ישראל-תביעות נגב**  **ע"י ב"כ עוה"ד כרמית כהן** |
|  | **נגד** | |
|  | **הנאשם** | **עמראן אלאעסם (עציר)-בעצמו**  **ע"י ב"כ עוה"ד מוחמד אלעמור** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א'](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [31](http://www.nevo.co.il/law/70301/31), [40 ט'](http://www.nevo.co.il/law/70301/40i), [40 יא'](http://www.nevo.co.il/law/70301/40ja), [40 יג'](http://www.nevo.co.il/law/70301/40jc)

|  |
| --- |
| **גזר דין** |

**רקע**

1. הנאשם הורשע בהתאם להודאתו בעבירות הבאות:

**ארבע עבירות** **סחר בסם מסוכן** לפי [סעיף 13](http://www.nevo.co.il/law/4216/13) ו- [19א'](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג -1973 (להלן: "פקודת הסמים").

**עבירה אחת של סיוע לסחר בסם מסוכן** לפי [סעיף 13](http://www.nevo.co.il/law/4216/13) ו-[19א](http://www.nevo.co.il/law/4216/19a) לפקודת הסמים ביחד עם [סעיף 31](http://www.nevo.co.il/law/70301/31) ל[חוק העונשין](http://www.nevo.co.il/law/70301), תשל"ז – 1977.

**שלוש עבירות של החזקת סם מסוכן שלא לצריכה עצמית** לפי [סעיף 7(א)](http://www.nevo.co.il/law/4216/7.a) ביחד עם [7(ג)](http://www.nevo.co.il/law/4216/7.c) לפקודת הסמים.

1. ביום 20.06.23 **הציגו הצדדים הסדר דיוני** במסגרתו כתב האישום תוקן, הנאשם הודה והורשע במיוחס לו בכתב האישום וכן צורף כתב אישום נוסף ([ת"פ 34800-01-23](http://www.nevo.co.il/case/29307931)) בו הודה הנאשם והורשע. ההסדר לא כלל הסכמה לעניין העונש. לבקשת ההגנה נשלח הנאשם לקבלת תסקיר שירות מבחן לעניין העונש.
2. על פי המתואר בעובדות **כתב האישום המתוקן** ([ת"פ 73261-01-23](http://www.nevo.co.il/case/29354148)) , במועדים הרלוונטיים לכתב האישום פעל סוכן משטרתי סמוי בפעילות למיגור תופעת הסחר בסמים בבאר שבע.

**על פי עובדות האישום הראשון**, בתאריך 02.08.22 בסמוך לשעה 14:40 הבחין הסוכן ביגאל, ממנו רכש סמים בעבר, הסוכן ניגש ליגאל ושאל אותו "יש מצב שיש לך כיוון לגבוה" יגאל השיב "אם אני אעזור לך אתה תעזור לי" הסוכן השיב בחיוב, תוך כך שאל יגאל את הסוכן "כמה אתה צריך?" הסוכן השיב: "יש לי 350" אז ביקש יגאל את הטלפון הנייד של הסוכן והתקשר לנאשם תוך שהוא מציין בפניו שצריך שניים ב 350 ₪. בהמשך המתינו יגאל והסוכן בכניסה לבניין בו מתגורר יגאל, בסמוך לשעה 15:20 הגיע הנאשם למקום כשהוא נוהג ברכב, הוא יצא מהרכב חיבק את יגאל והשניים ניגשו לסוכן, יגאל הציג את הנאשם בפני הסוכן ואמר "זה עמראן, וואלה לא האמנתי שהוא יבוא" אז השיב הנאשם הוא עובד מול העובדים שלי. **במעמד זה החזיק הנאשם בסם מסוג קוקאין במשקל 0.1593 גרם שלא לצריכה עצמית וללא היתר או רישיון**.

**על פי עובדות האישום השני,** בתאריך 04.08.22 בסמוך לשעה 23:10 התקשר הסוכן לנאשם ושוחח עימו על קניית סם מסוג קוקאין, במהלך השיחה קבעו להיפגש ברחוב מבצע יואב, בסמוך לשעה 23:18 הגיע הנאשם למקום כשהוא נוהג ברכב ולצידו אדם שזהותו אינה ידועה. הסוכן ניגש לחלון נהג הרכב, במעמד זה הוציא הנאשם מפיו מנה של סם עטופה בשקית ניילון והעבירה לסוכן תמורת 300 ₪. בהמשך אמר הנאשם לסוכן "תתקשר רק אלי החומר טוב ועוד שעה יהיה משהו יותר טוב" ועזב את המקום. במעשיו המתוארים לעיל **סחר הנאשם בסם מסוג קוקאין במשקל 0.2888 גרם תמורת 300** **₪.**

**על פי עובדות האישום השלישי**, בתאריך 23.08.22 בסמוך לשעה 11:55 נפגש הסוכן עם יגאל בכניסה לביתו ברחוב אברבנאל, הסוכן אמר ליגאל שהנאשם לא עונה לו והוא רוצה להתארגן ב 300 ₪, יגאל ניסה להתקשר למספר אנשים שזהותם אינה ידועה וביניהם הנאשם. בעוד השניים ממתינים לנאשם העביר הסוכך ליגאל 300 ₪ עבור הסמים. הנאשם הגיע למקום ברכב ניגש לסוכן חיבק אותו שאל אותו "איפה אתה? אתה לא עונה לי לטלפון". בתגובה ענה לו הסוכן אתה לא עונה לי חשבתי שהתבאסת עלי שלא עניתי לך שלא היו לי שיחות". בהמשך לאמור, הוציא הנאשם מהכיס שם מסוג קוקאין ומשקל חתך מהסמים חתיכה שקל אותה ואמר לסוכן זה שלך, אז הכניס יגאל את הכסף שקיבל מהסוכן לכיס של הנאשם וחתך לעצמו חתיכה מהסם שהשאיר הנאשם לסוכן. **במעמד זה סחר הנאשם בסם מסוכן מסוג קוקאין במשקל של 0.2468 גרם.**

**על פי עובדות האישום הרביעי,** בתאריך 15.08.22בסמוך לשעה 14:00 התקשר הסוכן למספר הטלפון של הנאשם שוחח עימו על קניית סם מסוג קוקאין, והם קבעו להיפגש ברחוב מבצע יואב בבאר שבע, בהמשך לאמור בסמוך לשעה 14:15 הגיע הנאשם למקום המפגש שהוא נוהג ברכב מסוג טויוטה כשלצידו אחר שזהותו אינה ידועה. הסוכן ניגש לחלון הנהג, **במעמד זה העביר הנאשם לסוכן סם מסוג קוקאין במשקל כולל של 0.3062 גרם תמורת 300 ₪. במעשיו סחר הנאשם בסם מסוכן קוקאין.**

**על פי עובדות האישום החמישי** בתאריך 12.09.22 בסמוך לשעה 20:15 התקשר הסוכן לנאשם, שוחח עימו על קניית סם מסוג קוקאין, במהלך השיחה קבעו להיפגש ברחוב מבצע יואב בבאר שבע, בהמשך בסמוך לשעה 20:20 הגיע הנאשם לרחוב מבצע עובדה בעודו נוהג ברכב מסוג טויוטה. **במעמד המתואר החזיק הנאשם מסוג קוקאין במשקל 0.3149 גרם שלא לצריכתו העצמית.**

1. **על פי המתואר בעובדות כתב האישום המתוקן (**[**ת"פ 34800-01-23**](http://www.nevo.co.il/case/29307931)**)** במועדים הרלוונטיים לכתב האישום פעל סוכן משטרתי סמוי בפעילות למיגור תופעת הסחר ברחבי מרחב נגב.

**על פי עובדות האישום הראשון** בתאריך 14.12.22 בשעה שאינה ידועה במדויק יצר הסוכן קשר עם הנאשם וביקש ממנו שימכור לו סמים מסוג קנבוס בעלות 500 ₪, בתגובה הנאשם מסר לסוכן שהוא נמצא באשקלון והם קבעו לשוחח במועד אחר. בתאריך 15.12.22 בסמוך לשעה 10:00 הסוכן שוחח עם הנאשם ומסר לו שישלח את אחיו עם הסמים ושמדובר ב"חומר מעולה". בהמשך לאמור לאחר שהנאשם הנחה את הסוכן להגיע לאזור רכב צפון בבאר שבע ובעודם משוחחים הכיוון הנאשם את הסוכן למקום הימצאותו של עומאר. הסוכן הבחין במקום ברכב טויוטה בו המתין עומאר, עומאר העביר לסוכן 4 שקיות אטומות שהכילו סם מסוג קנאביס **במשקל כולל של 9.42 גרם תמורת 500 ₪.**

**במעשיו סייע הנאשם לעומאר לסחור בסם מסוג קנבוס וזאת ללא היתר או רישיון.**

**על פי עובדות האישום השני,** בהמשך לאמור באישום הראשון ביום 21.12.22 בשעה 16:18 יצר הסוכן קשר טלפוני עם הנאשם וביקש ממנו שיארגן עבורו סם מסוג קנבוס בעלות 1,000 ₪, בתגובה השיב הנאשם שאין כל בעיה והפעם הוא ייתן לו חומר יותר טוב, בהמשך לאמור בתאריך 22.12.22 לאחר ששוחחו מספר פעמים לצורך תיאום העסק, שלח הסוכן לנאשם מיקום בו נמצא. בהמשך לכך בסמוך לשעה 15:23 כאשר הסוכן עמד על יד כיכר בתחנת רכבת צפון בבאר שבע הגיע הנאשם ביחד עם אחר ברכב מסוג אינפינטי. הסוכן ניגש לרכב וביקש מהנאשם שיראה לו את הסמים. הנאשם פנה לאחר וביקש ממנו שיביא לסוכן 11 יחידות של סם מסוג קנבוס במשקל 9.77 גרם, אשר היו מחולקים בשקיות נפרדות, בהמשך לאמור העביר הסוכן לנאשם 1,000 ₪ עבור הסמים.

**במעשיו אלו קשר הנאשם קשר עם אחר לבצע פשע ולסחור בסם מסוכן בצוותא חדא בכך שתיאם עמו למכור לסוכן את מנות הסם שצוינו לעיל, וזאת ללא היתר או רישיון.**

**על פי עובדות האישום השלישי,** בהמשך לאמור באישום השני, ביום 22.12.22 בשעת צהריים לאחר ביצוע העסקה שבאישום השני, שלח הנאשם לסוכן הודעה לפיה במידה ויצטרך משהו נוסף חוץ מירוק שידבר איתו, בתגובה הסוכן שאל למה מתכוון? והנאשם השיב שיש לו הכל גם ירוק גן מגובה ואקסטות. בהמשך לאמור, בתאריך 29.12.22 בסמוך לשעה 14:00 שוחח הסוכן עם הנאשם וביקש שימכור לו סם מסוג קנבוס במשקל 1 ק"ג בתגובה אישר הנאשם את ביצוע המכירה והם תיאמו להיפגש בהמשך אותו היום. בהמשך לאמור, בסמוך לשעה 17:40 שלח הסוכן לנאשם מיקומו וציין שממתין לו שם, הנאשם הגיע למקום ברכב, הסוכן ניגש לעברו, באותו מעמד פנה הסוכן לנאשם וביקש לראות הסמים וזה בתגובה הראה לו שקית שקופה שבתוכה סם מסוג קנבוס במשקל 600 גרם ומיד לאחר מכן הסוכן אמר שהוא רגע ניגש לביתו בכדי להביא את הכסף. מיד לאחר מכן בוצע מעצרו של הנאשם.

**במעשיו ניסה הנאשם לסחור בסם מסוכן ללא היתר או רישיון.**

**תסקיר שירות מבחן**

1. בתסקיר מיום 19.07.23, סקר שירות המבחן קורות חייו של הנאשם, רווק בן 23 טרם מעצרו עבד תקופה ממושכת, הנאשם התגורר בתל שבע ביחד עם אמו ואחיו, אביו של הנאשם נפטר בהיות הנאשם בן 8, פטירת האב היוותה עבור הנאשם ומשפחתו טראומה. בני משפחתו הגרעינית נעדרי עבר פלילי.

הנאשם נעדר עבר פלילי, הודה במיוחס לו אך התקשה ליטול אחריות על מעשיו וכן לא הבין הפסול שבמעשיו, השליך התנהגותו על הנסיבות שהובילו אותו לביצוע המעשים והפנה למצבה הכלכלי הקשה של אימו.

נוכח עמדתו הקורבנית של הנאשם וחוסר נטילת האחרית והפנמת הפסול שבהתנהלותו סבר שירות המבחן שבנסיבות אלו יתקשה הנאשם להיתרם מטיפול ולכן לא בא בהמלצה טיפולית. לעניין העונש סבר שירות המבחן שיש להטיל ענישה מרתיעה שתעביר מסר חד וברור ותהווה גבול ברור עבור הנאשם.

**ראיות וטיעוני הצדדים**

1. מטעם ההגנה העידו שני עדי אופי, מר חסן אבו זאיד , דודו של הנאשם מצד האם. הוא סיפר כי הנאשם גדל והתחנך במשפחה נורמטיבית ותקינה, בני משפחתו הוכו בתדהמה נוכח מעורבותו של הנאשם בפלילים. מצבה הכלכלי של המשפחה קשה ביותר, אביו של הנאשם נפטר בהיותו בן 8 מותו טלטל אותו ועברה תקופת התאוששות ארוכה. וכן העיד אחיו הבכור של הנאשם ווחיד אלאעסם, במקצועו מורה בבית ספר, ציין שלאחר מות אביהם הפך לדמות המרכזית בבית, ציין שבמשך כ 3 שנים התמודד עם מחלת הסרטן. הוא תיאר הקושי ועוגמת הנפש שמשפחתו חווה בעקבות הסתבכות הנאשם בפלילים, הוא ציין שהנאשם טעה והוא למד לקחו. הוא ציין שהופתע מכך שהנאשם היה מעורב בפלילים שכן סבר שעובד בבית הקפה.
2. **ב"כ המאשימה** התייחסה בטיעוניה לעדים וציינה שמבינה הרצון וצורך של בני המשפחה לסייע לנאשם אך מעדות הדוד בעיקר ניכר שמתאר אופיה הטוב של משפחת הנאשם ולא מפרט באופן ספציפי לגבי הנאשם עצמו, לא יודע מהות כתב האישום, אינו מצוי בקשר קרוב עם הנאשם מזה מספר שנים.

**ב"כ המאשימה** הגישה טיעוניה בכתב (ת/1) וכן השלימה טיעונים בעל-פה. היא עמדה על הערכים המוגנים שנפגעו ומידת הפגיעה המשמעותית בערכים המוגנים נוכח נסיבות ביצוע העבירות, בהן מתוארת התנהלות הנאשם לאורך תקופה ארוכה מול שני סוכנים, הנאשם משווק הסמים, מעיד על "טיב החומר", ניכר מעובדות כתבי האישום שהנאשם מעורה בעולם הסמים, יכולתו לספק סמים בפרקי זמן קצר מעידה שאין מדובר באירוע חד פעמי חולף. כמו כן ציינה סוגי סמים קנבוס וקוקאין.

ב"כ המאשימה עמדה על נסיבותיו האישיות של הנאשם וכן התייחסה לכך שהנאשם אמנם הודה במיוחס לו אולם בתסקיר שירות המבחן עלה שמתקשה לקחת אחריות ואינו מפנים חומרת מעשיו וביקשה לאמץ המלצת שירות המבחן להטלת ענישה מרתיעה.

ב"כ המאשימה עתרה לקביעת שני מתחמי ענישה נפרדים לכל כתב אישום שלגבי [ת"פ 34800-01-23](http://www.nevo.co.il/case/29307931) עתרה לקביעת מתחם הנע בין 16 ל 36 חודשי מאסר בפועל ולגבי [ת"פ 73261-01-23](http://www.nevo.co.il/case/29354148) עתרה לקביעת מתחם הנע בין 32 עד 56 חודשי מאסר בפועל, וכן הפנתה לפסיקה כתימוכין לעתירתה. המאשימה עתרה למיקום עונשו של הנאשם ברף התחתון של כל אחד מהמתחמים וכן להטיל עליו ענישה נלווית הכוללת מאסרים מותנים, פסילה בפועל ועל תנאי וקנס.

1. **ב"כ הנאשם** הגיש גם כן טיעונים בכתב (נ/1) וכן השלים טיעוניו בעל-פה. ב"כ הנאשם הדגיש שכתבי האישום תוקנו באופן ממשי. הוא ציין "מעמדו" הנמוך של הנאשם בהיררכיה של העוסקים בהפצת הסמים וכן הדגיש כי מדובר בהתנהגות שנבעה משיקול דעת לקוי ומתוך רצון לעשות כסף קל ומהיר.

ב"כ הנאשם הוסיף וטען שהנאשם לוקח אחריות על מעשיו, למרות האמור בתסקיר וביקש שלא לתת משקל משמעותי לנאמר בתסקיר שכן לטענתו אין מדובר בתסקיר שנערך כראוי. ב"כ הנאשם, ציין נסיבות חייו האישיות והמורכבות של הנאשם, העובדה שגדל ללא דמות אב ושלמרות הקושי שחווה בשל מות אביו הצליח לנהל אורח חיים נורמטיבי ותקין עד להסתבכותו בתיק זה, בני משפחתו מהווים עבורו גורם תמיכה משמעותי. הוא ביקש להדגיש כי הרקע לביצוע העבירות הינו מצוקה כלכלית קשה אליה נקלע הנאשם.

ב"כ הנאשם, טען שבעת גזירת עונשו של הנאשם יש לתת משקל משמעותי להתנהלות המשטרה כלפי הנאשם, הוא ציין שהנאשם לא היה יעד משטרתי ולמרות זאת "הופעלו" כנגדו 2 סוכנים שונים בפרק זמן קצר ובכך גרמה ל"החמרה" במצבו המשפטי של הנאשם.

ב"כ הנאשם עתר לקביעת מתחם ענישה אחד כולל, הוא ציין נסיבות ביצוע העבירות וטען שחלק מהעבירות בוצעו נוכח פניות הסוכן לנאשם, כן ציין שלא נגרם כל נזק שכן הסמים נמכרו לסוכן ולא הגיעו לכלל הציבור, ב"כ הנאשם התמקד בסיבות שהובילו את הנאשם לבצע העבירות והדגיש שבאותה תקופה היה הנאשם שרוי במצוקה כלכלית. בסופו של טיעון עתר ב"כ הנאשם לקביעת מתחם ענישה הנע בין 8 ל 18 חודשי מאסר בפועל, וכן ציין פסיקה כתימוכין לעתירתו, ב"כ הנאשם עתר למיקום עונשו של הנאשם בתחתית מתחם הענישה, תוך שציין שיש להתחשב בנסיבותיו האישיות של הנאשם, עובדת היותו צעיר נעדר עבר פלילי, שהודה במיוחס לו ונטל אחריות על מעשיו.

1. הנאשם בדברו לבית המשפט, הביע חרטה עמוקה ואמר שלא יעשה זאת שוב.

**דיון והכרעה**

**קביעת מתחם העונש ההולם**

1. בעניינו של הנאשם, שעה שמדובר בשני כתבי אישום, יש לבחון תחילה **האם מדובר באירוע אחד או שמא מדובר בשני אירועים נפרדים המחייבים קביעת מתחמי ענישה נפרדים**.

**ב**[**ע"פ 4910/13**](http://www.nevo.co.il/case/13093721) **ג'אבר נ' מדינת ישראל (29.10.14)** דן בית המשפט העליון בשאלה מתי ייחשבו עובדות מקרה כ"אירוע" אחד ונקבע**: ""להשקפתי התיבה "אירוע אחד" רחבה דיה כדי לכלול גם פעולות עברייניות שבוצעו על פני רצף זמן; כללו מעשים שונים; ביחס לקורבנות שונים; ובמקומות שונים. הכל – כל עוד הם מהווים מסכת עבריינית אחת. נמצאנו למדים כי הבחינה אם העבירות השונות שביצע הנאשם מהוות "אירוע אחד" היא תכליתית-פונקציונאלית".**

בעניינו, מדובר אומנם בשני כתבי אישום שונים העוסקים בעבירות דומות שבוצעו בהפרש זמנים קצר, בשני כתבי האישום מדובר בסחר בסמים שונים, לאור הדמיון בין שני כתבי האישום ובין העבירות השונות, על אף שמדובר באישומים שונים מצאתי שבמקרה זה נכון להתייחס לכלל האירועים כאירוע אחד ארוך ומתמשך ולקבוע מתחם עונש כולל אחד.

1. קביעת מתחם העונש ההולם למעשה העבירה נעשית בהתאם לעקרון ההלימה. לשם קביעת מתחם העונש ההולם יש להתחשב בערכים החברתיים שנפגעו, במידת הפגיעה בהם, במדיניות הענישה הנוהגת ובנסיבות הקשורות בביצוע העבירות.
2. במקרה דנן, **הערכיים החברתיים שנפגעו** הם הגנה על הציבור מפני הנזקים הנלווים לשימוש בסמים מסוכנים, נזקי השימוש והעיסוק בסמים כוללים הנזקים הישרים למשתמשי הסם, שפעמים רבות נופלים נטל על החברה בשל ההתמכרות לסם והנזקים העקיפים שנגרמים כתוצאה מהעבירות המבוצעות על ידי המכורים לסם כדי לממן רכישת הסם.
3. רבות נאמר ונכתב אודות נזקי סחר בסמים והעבירות הנלוות לכך, בית המשפט העליון שב והדגיש החומרה הרבה והיד הקשה שיש לנקוט כלפי אלו ה"תורמים" להפצת הסם לרבות כלפי בלדרי הסמים אשר אינם מצויים בראש ההיררכיה, אולם מתפתים לבצע עבירות לשם הפקת רווח כלכלי קל ומהיר.

ראה הנאמר לאחרונה ב[רע"פ 8388/22](http://www.nevo.co.il/case/29200734) **עידן אביבי נ' מדינת ישראל** (08.12.22) (להלן: רע"פ אביבי)-

"**בית משפט זה מתריע השכם והערב על חומרתן של עבירות הסמים. חומרה זו נעוצה בפגיעה הישירה בצרכני הסמים, ובפגיעה העקיפה הנגרמת לציבור בכללותו (**[**ע"פ 1517/22**](http://www.nevo.co.il/case/28362589) **בן-הרוש נ' מדינת ישראל, פסקה 13 [פורסם בנבו] (8.3.2022);** [**רע"פ 1807/22**](http://www.nevo.co.il/case/28400049) **פלוני נ' מדינת ישראל, פסקה 12 [פורסם בנבו] (16.3.2022)). כחלק מהמאבק בנגע הסמים, יש לבער כל ניסיון סחר והפצה של סמים הנעשה לשם השגת "רווח כלכלי קל ומהיר". לצורך כך, יש לנקוט בענישה מוחשית ומרתיעה אשר תשמיע בקול ברור את המסר כי הסחר בסמים – אינו בעל תוחלת כלכלית (**[**ע"פ 2139/22**](http://www.nevo.co.il/case/28437031) **ג'נאח נ' מדינת ישראל, פסקה 12 [פורסם בנבו] (14.7.2022))**".

1. בחינת **מידת הפגיעה בערכים המוגנים** מובילה למסקנה כי המדובר בפגיעה ברף הגבוה וזאת נוכח סוגי הסם: סם קוקאין מן הקשים שבסמים וסם מסוג קנבוס וכן מספר הפעמים בהם סחר הנאשם והחזיק בסמים.

בכל הנוגע להשפעותיו ההרסניות של סם הקוקאין ראה הנאמר ב[ע"פ 972/11](http://www.nevo.co.il/case/5738608) **מדינת ישראל נ' יונה** (04.07.12):

**"את נגע הסמים יש לעקור מן השורש. ייצור, הפצה, סחר וכמובן גם שימוש בסמים – כל אלו מסבים נזק עצום. הנזק נגרם לא רק למעגל הסגור של המעורבים הישירים בביצוע העבירות, אלא גם לחברה בכללותה.**

**ייתכן ועבירות הסמים הקשים הן כה נפוצות עד שהתרגלנו אליהן, ואולי אף אבדה לנו הרגישות למחיר שלא רק החברה משלמת אלא גם המשתמש עצמו. הקוקאין נחשב, ולא בכדי, לסם קשה. זאת הן בשל השפעותיו על גוף האדם, והן בשל פוטנציאל ההתמכרות הגבוה שטמון בו. על פי רוב, לאחר נטילת הסם חווה המשתמש תחושה חזקה של אופוריה. לאחר האופוריה מגיעה ההתרסקות, שמתאפיינת בתשישות, שינה, דיכאון ממושך – וצורך עז להשיג מנת סם נוספת. נמצא גם שהמוח מסתגל במהירות לאפקט האופוריה, וכתוצאה מכך המשתמש צורך כמויות הולכות וגדלות מהסם. הגדלת מנת הסם מעצימה את הפגיעה שנגרמת למשתמש ובכלל זאת פרנויה, פאניקה ושיבוש בפעילות החשמלית של הלב עד כדי פוטנציאל להתקף או לדום לב ......הפגיעה ביחיד חוזרת חלילה לפגיעה בחברה. השימוש בסם מסוג קוקאין יוצר צורך להמשיך ולהשתמש. כתוצאה מכך עליו לחפש מקורות כספיים למימון רכישת הסם, לאו דווקא בדרכים חוקיות, תוך שהוא חווה הידרדרות מתמדת בתפקוד הפיזי והקוגנטיבי שלו."**

ובנוגע לסם הקנבוס יש לציין שלאחרונה שב והדגיש בית המשפט העליון כי סם קנבוס היה ועודנו נותר סם מסוכן (ראה [רע"פ 174/21](http://www.nevo.co.il/case/27313460) **סויסה נ' מדינת ישראל** (25.02.21); [רע"פ 8759/21](http://www.nevo.co.il/case/28190928) **אלעד קסלר נ' מדינת ישראל** (23.12.21); ראה לעיל רע"פ **אביבי;** [ע"פ 1517/22](http://www.nevo.co.il/case/28362589) **בן הרוש נ' מדינת ישראל** (08.03.22)) וככלל מגמת הענישה בעבירות סמים, היא של החמרה והרתעה ( ראה [ע"פ 8048/19](http://www.nevo.co.il/case/26246488) פיצ'חדזה נ' מדינת ישראל, (20.6.2020); [ע"פ 4536/21](http://www.nevo.co.il/case/27742715) **מיכאל פרץ** נ' **מדינת ישראל** (04.11.21)).

1. בחינת **מדיניות הענישה הנוהגת** מעלה כי במקרים דומים הוטלו על נאשמים עונשי מאסר משמעותיים כמפורט להלן:
2. [רע"פ 4038/22](http://www.nevo.co.il/case/28689487) **פלוני נ' מדינת ישראל** (20.07.22) הנאשם הורשע בעבירות של סחר בסם מסוכן וכן החזקת סם מסוכן, בכך שהחזיק 7.3802 גרם קוקאין וכן סחר בסם מסוג קוקאין במסגרת 17 עסקאות שונות, בית משפט השלום קבע מתחם ענישה הנע בין 30 ל50 חודשי מאסר בפועל, הנאשם בעל עבר פלילי נדון ל 42 חודשי מאסר בפועל בצירוף ענישה נלווית. ערעור ובקשת רשות ערעור שהגיש הנאשם נדחו.
3. [רע"פ 1955/19](http://www.nevo.co.il/case/25538826) **אבו רקייק נ' מדינת ישראל** (01.04.19) – הנאשם הורשע בעבירה של סחר בסם קוקאין ומעשה פזיזות ורשלנות ברכב, בכך שמכר לסוכן משטרתי 2 מנות סם מסוג קוקאין במשקל 1.0490 גרם. בית משפט השלום קבע מתחם ענישה הנע בין 14 עד 30 חודשי מאסר בפועל בגין שתי העבירות. הנאשם נעדר עבר פלילי נדון ל 14 חודשי מאסר בפועל בצירוף ענישה נלווית. ערעור ובקשת רשות ערעור שהגיש הנאשם נדחו.
4. [**רע"פ 126/15**](http://www.nevo.co.il/case/18793360) **חביף נגד מדינת ישראל** (13.1.15), הנאשם הורשע במכירת סם מסוג קוקאין בשלוש הזדמנויות: במשקל 0.3901 גרם, במשקל 0.8179 גרם, במשקל 2.5056 גרם. **בית המשפט קבע מתחם ענישה הנע בין 8-18 חודשי מאסר בפועל לכל עסקת סם והשית על הנאשם 16 חודשי מאסר בפועל**, הופעל מאסר על תנאי בן 4 חודשים במצטבר, הוטל מאסר על תנאי בעבירות סמים מסוג עוון, 8 חודשי מאסר על תנאי בעבירות סמים מסוג פשע, קנס בסך של 2,000 ₪, התחייבות ופסילה על תנאי מלהחזיק ברישיון. ערעורו למחוזי נדחה ובקשה למתן רשות לערער לעליון נדחתה.
5. [רע"פ 8408/15](http://www.nevo.co.il/case/20787902) **חביב נ' מדינת ישראל** (09.12.15) – הנאשם הורשע בעבירות סחר בסם מסוכן שני אישומים והחזקת סם מסוכן מסוג קוקאין במשקל 15 גרם, בית משפט השלום קבע **מתחם ענישה הנע בין 8 ל 18 חודשי מאסר בפועל**. הנאשם בעל עבר פלילי משמעותי במגון עבירות נדון ל 17 חודשי מאסר בפועל. ערעור ובקשת רשות ערעור שהגיש הנאשם נדחו.
6. [רע"פ 65/15](http://www.nevo.co.il/case/18784698) **מסארווה נ' מדינת ישראל** (13.01.15) – הנאשם הורשע בעבירות סחר בסם מסוג קוקאין לסוכן משטרתי (שני אירועים) , בית משפט השלום קבע מתחם ענישה הנע בין 6 ל 18 חודשי מאסר בפועל, הנאשם בעל עבר פלילי משמעותי, במסגרת ההליך הפלילי עבר החל בשיקום משמעותי נדון ל 6 חודשי מאסר בפועל שירוצו בעבודת שירות, ערעור ובקשת רשות ערעור שהגיש הנאשם נדחו, תוך שבית המשפט העליון מציין שהעונש שהוטל הינו מקל בשל התהליך החיובי שעובר הנאשם.
7. [**עפ"ג (י"ם) 1434-12-18**](http://www.nevo.co.il/case/25193405) **מדינת ישראל נ' נתנאל נסים, (** 13.03.19), הנאשם הורשע בסחר בסם מסוכן מסוג קוקאין, מכירה לסוכן משטרתי בשלוש הזדמנויות: במשקל 2.47 גרם, במשקל 2.35 גרם ובמשקל 2.37 גרם. **בית משפט השלום קבע כי מתחם העונש ההולם נע בין 5 חודשי מאסר בפועל שיכול וירוצו בעבודות שירות לבין 12 חודשי מאסר בפועל,** ערעור המדינה התקבל ובית המשפט המחוזי קבע כי מתחם העונש שנקבע אינו תואם מדיניות הענישה הנוהגת וכי בעבירות סחר בסמים קשים סוג קוקאין **מתחם העונש ההולם מתחיל במאסר בפועל ולא בעבודות שירות, ונקבע מתחם שחל במספר חודשי מאסר בפועל, שלא ירוצו בעבודות שירות ועד 24 חודשי מאסר בפועל**. בית המשפט המחוזי השית על הנאשם, בעל עבר פלילי שאינו מכביד, 8 חודשי מאסר בפועל.
8. [**עפ"ג (י"ם) 35505-10-19**](http://www.nevo.co.il/case/26120082) **מדינת ישראל נ' כטיב (31.05.20) –** הנאשם הורשע ב5 עבירות של סחר בסם מסוכן מסוג קוקאין במשקלים שונים שבין 1.355-1.49 גר' מכירה לסוכן משטרתי, בעסקה אחת היו מעורבים שני קטינים, עסקה אחת כללה גם מכירת סם מסוג חשיש במשקל 97.47 גר', ולכן הורשע הנאשם גם בעבירה של הדחת קטין לסם. בית משפט השלום קבע שני מתחמי ענישה: **לגבי עבירות הסחר קבע מתחם ענישה הנע בין 5 חודשי מאסר ל-12 חודשים** ולגבי עבירת הסחר והדחת קטין לסם נקבע מתחם ענישה הנע בין חודשי מאסר בודדים עד 15 חודשים מאסר בפועל, בית משפט השלום השית על הנאשם 6 חודשי מאסר בפועל וענישה נלווית, ערעור המדינה התקבל ובית המשפט המחוזי החמיר עונשו של הנאשם **והשית עליו 8 חודשי מאסר בפועל בצירוף ענישה נלווית**.
9. [**עפ"ג (חיפה) 22792-06-20**](http://www.nevo.co.il/case/26742584) **יעקובוב נ' מדינת ישראל** (30.07.20)הנאשם הורשע ב 4 אישומים של עבירות סחר והספקת סמים וכן עבירה של החזקת סם שלא לצריכה, בכך שמכר מספר פעמים סם מסוג קנבוס לסוכן משטרתי, בית משפט השלום קבע מתחם ענישה הנע בין 10 ל 20 חודשי מאסר בפועל, הנאשם בעל עבר פלילי משמעותי נדון ל 14 חודשי מאסר בפועל אשר כללו הפעלת מאסר מותנה. בית המשפט המחוזי הקלה מעט בעונשו והורה כי המאסר המותנה שהופעל ירוצה בחופף כך שירצה הנאשם 12 חודשי מאסר בפועל.
10. [רע"פ 3059/21](http://www.nevo.co.il/case/27592536) **בר ימין** נ' **מדינת ישראל** (05.05.21) – דחה בית משפט עליון בקשת רשות ערעור של נאשם אשר הורשע ב 5 עבירות של סחר בסם מסוג קנבוס במשקלים נמוכים באמצעות טלגרם וכן החזקת סם מסוג קנבוס במשקל של 50 גרם, בית משפט השלום קבע מתחמים שבין 10 ל-20 חודשי מאסר לעבירות הסחר ומספר חודשים ועד ל-12 חודשים בעבירה של החזקת סם שלא לצריכה עצמית. בית משפט השלום סטה ממתחמי הענישה בשל שיקולי שיקום, הנאשם נעדר עבר פלילי נדון ל 8 חודשי מאסר בעבודת שירות.
11. [**רע"פ 7858/19**](http://www.nevo.co.il/case/26222649) **אלברט וקנין נ' מדינת ישראל (28.11.19) –** דחה בית המשפט העליון בקשת רשות ערעור של נאשם אשר הורשע בהתאם להודאתו ב 2 עבירות של סחר בסם מסוג חשיש וקנבוס, בית משפט השלום קבע מתחם ענישה של מאסר בפועל לתקופה שבין מספר חודשים, שניתן לריצוי בעבודות שירות, ועד שמונה חודשים .הנאשם נדון ל -5 חודשי מאסר בפועל, והפעלת מאסרים מותנים בחופף בצירוף ענישה נלוות. וזאת חרף המלצת שירות המבחן להטלת מאסר בדרך של עבודות שירות נוכח הליך שיקומי שעבר הנאשם.
12. [רע"פ 5712/16](http://www.nevo.co.il/case/21477472) **אייזנבאך נ' מדינת ישראל** (מיום 17.8.16) - בית המשפט העליון דחה בקשת רשות ערעור של נאשם אשר הורשע בהתאם להודאתו בסחר בסם מסוג קנבוס ב-4 מקרים שונים בכמויות קטנות. בית משפט השלום קבע מתחם ענישה הנע בין 8 חודשי מאסר עד 24 חודשי מאסר בפועל. הנאשם צעיר נעדר עבר פליל נדון ל8 חודשי מאסר בפועל.
13. ב[רע"פ 6401/18](http://www.nevo.co.il/case/24975541) **ספיר נ' מדינת ישראל** (17.9.2018) נדון עניינו של נאשם שהורשע בחמש עבירות סחר בסמים ועבירה של תיווך לסם בהיקפים של עד 10 גרם בכל מכירה. העבירות בוצעו תוך שימוש במערכת מסרונים. נקבע מתחם עונש כולל של 16 ל- 36 חודשי מאסר בפועל.
14. ב[רע"פ 5698/17](http://www.nevo.co.il/case/22830934) **ליפצר נ' מדינת ישראל** (4.9.2017) נדון ענייו של נאשם שהורשע במספר עבירות סחר במריחואנה. באותו מקרה נקבע, כי יש לקבוע מתחם עונש נפרד של 6-12 חודשי מאסר לכל עסקה ובסופו של דבר הוטל עונש כולל של 30 חודשי מאסר בפועל.
15. ב[רע"פ 4687/15](http://www.nevo.co.il/case/20420496) **פלג נ' מדינת ישראל** (13.8.2015) עניינו של נאשם שהורשע בשורת עבירות סחר בקנאבוס, בכמות של מספר גרמים בכל מכירה. נקבע מתחם עונש של מספר חודשי מאסר ועד 15 חודשי מאסר בפועל לכל מכירת סם ובסך הכול הוטלו על הנאשם 24 חודשי מאסר בפועל.
16. **מסגרת הנסיבות הקשורות בביצוע העבירה (**סעיף [40 ט'](http://www.nevo.co.il/law/70301/40i) ל[חוק העונשין](http://www.nevo.co.il/law/70301)), יש לתת את הדעת לשיקולים הבאים:
17. **התכנון שקדם לביצוע העבירה;** לא מדובר בעבירות שבוצעו עקב תכנון מוקדם מצד הנאשם, אלא במספר אירועים שתחילתם בכך שהסוכן פונה לנאשם או לאחר לצורך השגת סמים, הסוכן ציין סוג הסם.
18. **חלקו היחסי של הנאשם בביצוע העבירה ומידת ההשפעה של אחר על הנאשם בביצוע העבירה**; עיון בכתב האישום מעלה שהסוכן יצר קשר עם אחר ודרכו נוצר הקשר עם הנאשם. הסוכן מעלה עניין הסמים בעוד האחר והנאשם נענים לבקשתו. יש לתת לכך משקל מסוים לקולא במסגרת שיקולי הענישה ([ע"פ 1224/07](http://www.nevo.co.il/case/5704648) **בלדב נ' מדינת ישראל** (10.2.10); [ע"פ 307-17](http://www.nevo.co.il/case/22116530) **יחזקאל גבריאל זוננישווילי** נ' **מדינת ישראל**, 21.3.17).
19. **הסיבות שהביאו את הנאשם לבצע את העבירה**; נראה כי הנאשם סחר בסמים למטרת השגת רווח כלכלי קל. מדובר במעורבות עמוקה לאורך זמן כאשר הנאשם הוא זה שדואג להבאת הסמים ומכירתם, מקבל התמורה הכספית בגינם.

**לאור כל האמור ובהתאם לתיקון 113 ל**[**חוק העונשין**](http://www.nevo.co.il/law/70301) **(סעיף** [**40 יג'**](http://www.nevo.co.il/law/70301/40jc)**), סבורני כי מתחם העונש ההולם הינו החל מ -24 ועד 48 חודשי מאסר בפועל.**

1. במקרה דנן, לא קיימים שיקולים אשר מצדיקים סטייה מהמתחם, לחומרה או לקולא.

**גזירת העונש המתאים לנאשם**

1. בגזירת העונש המתאים לנאשם, בגדרי מתחם העונש ההולם, יש להתחשב בנסיבות שאינן קשורות בביצוע העבירה (סעיף [40 יא'](http://www.nevo.co.il/law/70301/40ja) ל[חוק העונשין](http://www.nevo.co.il/law/70301)). במסגרת זו מן הראוי לתת את הדעת לנסיבות הבאות:
2. **הפגיעה של העונש בנאשם, לרבות בשל גילו**; הנאשם בן 23, עצור במסגרת תיק זה מיום 15.01.23, אין ספק שהטלת מאסר בפועל תפגע בנאשם. לכאורה, טרם מעצרו ניהל אורח חיים נורמטיבי ויצרני, אולם כפי העולה מתסקיר שירות המבחן הנאשם נהג למכור סמים באופן קבוע, עוד בהיותו עובד בבית הקפה, התפטר מעבודתו לאחר שעסקי מכירת הסמים התרחבו.
3. **נטילת האחריות של הנאשם על מעשיו, וחזרתו למוטב או מאמציו לחזור למוטב**; הנאשם אומנם הודה במיוחס לו אך כפי העולה מתסקיר שירות המבחן התקשה ליטול אחריות למעשיו, וכן התקשה לבחון לעומק הפסול שבמעשיו.
4. **עברו הפלילי של הנאשם או העדרו**. מדובר בהסתבכותו הראשונה של הנאשם עם החוק.

עוד יש לתת את הדעת לשיקול הרתעת הרבים בגדרו של המתחם בשים לב לשכיחותה של העבירה, נפיצותה וחומרתה בנוגע לסחר בסמים.

1. נתתי דעתי לאישום השני בנוגע לעבירות הסמים בסם הקנביס, בשים לב לכך שמדובר בפעילות סוכן שני שהופעל כנגד הנאשם ובמועדים מאוחרים למועד ביצוע עסקאות הסמים המפורטים באישום הראשון ולכך אתן משקל בגזירת העונש.
2. **קנס כספי** - הנאשם סחר בסמים וקיבל בגינם תמורה כספית. כאשר עסקינן בעבירות בעלות אופי כלכלי, מן הראוי אף להטיל ענישה בעלת פן כלכלי, תוך התחשבות במצבו הכלכלי של הנאשם וסוג הסם המפורט בכתבי האישום.

**סוף דבר**

1. **אשר על-כן, הנני גוזר על הנאשם את העונשים הבאים:**
2. 26 חודשי מאסר בפועל, בניכוי ימי מעצרו במסגרת תיק זה.
3. 8 חודשי מאסר על תנאי, לבל יעבור הנאשם במשך שלוש שנים מיום שחרורו מן המאסר כל עבירה לפי פקודת הסמים מסוג פשע.
4. 3 חודשי מאסר על תנאי, לכל יעבור הנאשם במשך שלוש שנים מיום שחרורו מן המאסר כל עבירה לפי פקודת הסמים מסוג עוון.
5. קנס כספי בסך של 10,000 ₪ או 3 חודשי מאסר תמורתו. הקנס ישולם ב-10 תשלומים חודשיים שווים ורצופים, שהראשון שבהם ביום 01.8.24. לא ישולם תשלום כלשהו במועדו, תעמוד היתרה לפירעון מיידי.
6. פסילת רישיון נהיגה בפועל לתקופה של 8 חודשים. על הנאשם להפקיד רישיון הנהיגה במזכירות בית המשפט מיד עם שחרורו או תצהיר לחילופין. מובהר לנאשם, כי הפסילה תיכנס לתוקף אולם לא תימנה, אלא מיום הפקדת הרישיון בפועל.
7. פסילת רישיון נהיגה על תנאי לתקופה של 6 חודשים למשך שנתיים מיום שחרורו ממאסר, שלא יעבור על כל עבירה על פי [פקודת סמים המסוכנים](http://www.nevo.co.il/law/4216) או עבירה של נהיגה בפסילה.
8. בהתאם להסכמת הצדדים, מורה על חילוט רכב מסוג ניסאן אינפיניטי מ"ר 7444375 או לחילופין חילוט סך של 25,000 ₪ לטובת קרן החילוט למלחמה בסמים תמורת השבת הרכב לידי הנאשם או מי מטעמו.

מורה על השמדת הסמים.

5129371

**54678313זכות ערעור לבית-המשפט המחוזי תוך 45 ימים.**

**ניתן היום, י"ב תשרי תשפ"ד, 27 ספטמבר 2023, במעמד הצדדים.**

אבישי כהן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)