|  |  |  |  |  |
| --- | --- | --- | --- | --- |
| **בית משפט השלום בירושלים** | | | | |
| ת"פ 14963-02-23 מדינת ישראל נ' כהן | | |  | |
| לפני | **כבוד השופט ארנון איתן** | | |
| בעניין: | **המאשימה** | **מדינת ישראל**  ע"י ענף תביעות מחוז ירושלים | |
|  | **נגד** | | |
|  | **הנאשם** | **יחיאל כהן**  ע"י ב"כ עוה"ד ארז בר צבי | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19](http://www.nevo.co.il/law/4216/19.a)(א), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25)

[פקודת התעבורה [נוסח חדש]](http://www.nevo.co.il/law/5227)

|  |
| --- |
| **גזר דין** |

**כתב האישום:**

1. הנאשם הורשע ע"פ הודאתו, במסגרת הסדר טיעון, בכתב אישום מתוקן המייחס לו עבירות של יצוא, יבוא, מסחר, הספקה של סמים מסוכנים (7 עבירות), לפי [סעיף 13](http://www.nevo.co.il/law/4216/13) + [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973 (להלן: "פקודת הסמים"), יצוא, יבוא, מסחר, הספקה של סמים מסוכנים לפי סעיף [13](http://www.nevo.co.il/law/4216/13) + [19(א)](http://www.nevo.co.il/law/4216/19.a) לפקודת הסמים בצירוף סעיף [25](http://www.nevo.co.il/law/70301/25) ל[חוק העונשין](http://www.nevo.co.il/law/70301), תשל"ז – 1977.
2. על פי הנטען בחלק הכללי בכתב האישום במועד הרלוונטי לאישום 6 הפעילה משטרת ישראל את השוטר בן קורנפלד כסוכן סמוי (להלן: "הסוכן") לשם מיגור תופעת הסחר והפצת הסמים המסוכנים. הסוכן עשה שימוש בטלפון סלולרי שמספרו 0503622535.
3. במועדים הרלוונטיים לכתב האישום החזיק הנאשם בטלפון סלולרי שמספרו 0507120044.
4. על פי הנטען באישום הראשון ביום 29.1.23 בשעה 19:00 לערך ברחוב שמאי בירושלים, לאחר תיאום באמצעות היישומון "טלגראם" מכר הנאשם להלל ביטון סם מסוכן מסוג חשיש במשקל של 6.37 גרם נטו בתמורה לסך של 600 ₪.
5. על פי הנטען באישום השני ביום 18.1.23 בשעה 17:55 לערך, ברחוב כצנלסון בירושלים, לאחר תיאום באמצעות שיחת טלפון נפגש הנאשם עם איליה בורינאייב (להלן:" איליה") על מנת למכור לו תרכובת של סם מסוכן המכונה "MMC". איליה הבחין בחומר ולא היה מרוצה מטיבו, ולכן ביקש חזרה את כספו מהנאשם.
6. בשני מועדים נוספים שאינם ידועים למאשימה, בין התאריכים 25.12.23-12.1.23 מכר הנאשם לאיליה תרכובת של סם מסוכן מסוג "MMC", תמורת סכום שאינו ידוע במדויק למאשימה.
7. על פי הנטען באישום השלישי ביום 12.1.23 בשעה 20:54 לערך, ברחוב אבן שפרוט 22 בירושלים, לאחר תיאום באמצעות שיחת טלפון, מכר הנאשם לאברהם אבידן גל אור (להלן: "אברהם") תרכובת סם מסוג "MMC" במשקל גרם אחד בתמורה לסך של 400 ₪.
8. בתאריך 31.12.23 בשעה 23:50 לערך, ברחוב אבן שפרוט 22 בירושלים, לאחר תיאום באמצעות שיחת טלפון, מכר הנאשם לאברהם סם מסוגן מסוג MDMA במשקל גרם אחד בתמורה לסך של 400 ₪.
9. על פי הנטען באישום הרביעי, ביום 8.1.23 בשעה 19:42 לערך, ברחוב נורית 200 בירושלים, לאחר תיאום באמצעות שיחת טלפון, מכר הנאשם לשמואל אייזיק והב סם מסוכן מסוג קוקאין במשקל גרם אחד וגרם נוסף של תרכובת סמים המכונה "MMC"" בתמורה לסך של 1,000 ₪.
10. על פי הנטען באישום החמישי, בתאריך 10.1.23 בשעה 17:15 לערך, בכיכר החתולות בירושלים, לאחר תיאום באמצעות יישומון "טלגראם" ובאמצעות שיחת טלפון, מכר הנאשם לסוכן סם מסוכן מסוג קוקאין במשקל 1.0170 גרם נטו בתמורה לסך של 650 ₪.

**תמצית טיעוני הצדדים:**

1. בטיעוניה לעונש הפנתה המאשימה לעובדות כתב האישום, לחומרתן של העבירות אותן ביצע הנאשם, סוגי הסמים התמורות שהתקבלו בגין העסקאות שביצע, וכן לערכים המוגנים שנפגעו. המאשימה ציינה, כי אין לשקול בעניינו של הנאשם חריגה משום שיקולי שיקום מאחר ועל אף שהנאשם החל בהליך טיפולי, הטיפול טרם הסתיים ולא ברור מה אופי הטיפול שעבר עד כה.
2. בהתאם לפסיקה תומכת אליה הפנתה, ביקשה המאשימה לקבוע לכל אירוע מתחם נפרד. על פיה, המדובר במועדים שונים ורוכשים שונים, כמפורט להלן: באישום הראשון החל מ-4 חודשים ועד 12 חודשים. באישום השלישי משמונה חודשים ועד 18 חודשים. באישום הרביעי החל מ-6 חודשים ועד 12 חודשים. ביחס לאישום החמישי החל מ-8 חודשים ועד 18 חודשים, ובאישום השישי משמונה חודשים ועד 18 חודשים.
3. המאשימה עתרה להטיל על הנאשם 24 חודשי מאסר בפועל, מאסר על תנאי משמעותי, התחייבות, קנס, הכרזה על הנאשם כסוחר סמים, וחילוט המוצגים.
4. הסנגור בטיעוניו התייחס בעיקר לתסקירי שירות המבחן וציין, כי הנאשם השתלב במספר קבוצות טיפוליות. עוד ציין, כי הנאשם הינו בחור צעיר שביצע את העבירות בפרק זמן של כעשרה ימים כאשר היה בן פחות מ- 20 על רקע משבר של זהות דתית, ומאז אותם אירועים חלף פרק זמן משמעותי של כשנתיים.
5. הסנגור הוסיף, כי הנאשם היה עצור משך מספר שבועות, ובהמשך עצור בתנאי איזוק. ב"כ הנאשם הדגיש, כי הנאשם שיתף פעולה באופן מלא עם שירות המבחן, אשר הניח בעניינו של הנאשם מסלול התקדמות מרשים.
6. הסנגור ביקש לחרוג ממתחם העונש ההולם משיקולי שיקום, ולאמץ את המלצת שירות המבחן להטלת צו שירות לתועלת הציבור בהיקף נרחב לצד מבחן.
7. הנאשם מסר, כי הוא ממשיך בקשר הטיפולי עם שירות המבחן. במהלך תקופה זו מצוי בקבוצה טיפולית הנערכת אחת לשבוע. בנוסף, עובר גם טיפול פרטני במסגרת "קידום נוער". הנאשם הוסיף, כי הוא משולב במסגרת תעסוקה ומעוניין להיכנס כשותף בביצוע עבודות חשמל.

**דיון:**

1. במקרה דנן, ועל אף העובדה שהמדובר באירועים הדומים במהותם, יש לקבוע לכל אחד מהאישומים מתחמי ענישה נפרדים, שכן המדובר במועדים שונים שחלפו ביניהם פרקי זמן ארוכים. בנוסף, העבירות בוצעו כלפי רוכשים שונים.
2. עבירות של סחר ושימוש בסם מסוכן חומרתן רבה, והן פוגעות בערכים המוגנים של הגנה על שלום הציבור וביטחונו מפני הנזקים החמורים הנגרמים כתוצאה משימוש והפצה של סמים. בפסיקה נקבע: "נגע הסמים אוכל באוכלוסייה שלנו בכל פה והחברה הכריזה עליו מלחמת חורמה וקיימת ציפייה שהעונשים שיגזרו על ידי בתי המשפט בשל עבירות אלו ישתלבו במאבק הכולל להדברת נגע הסמים, כך שיוטל עונש הולם למחזיקי סמים שלא לשימוש-עצמי, קרי: למשולבים במערך ההפצה -מכוון לקבוע בהכרת הכול את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים".([ע"פ 6029/03](http://www.nevo.co.il/case/5786821) **מדינת ישראל נ' גולן שמאי** (9.2.04)).
3. מידת הפגיעה בערך המוגן במקרה שבפנינו הינה גבוהה, וכעולה מכתב האישום המדובר בפעולה שאינה חד פעמית, זמינות ונגישות מצד הנאשם לביצוע העסקאות וביחס למספר סוגי סמים, ביניהם סמים המוגדרים על פי הפסיקה כסמים קשים.
4. בבחינת מדיניות הענישה הנוהגת, ראו לדוגמה:
5. [עפ"ג (מחוזי חי') 24649-08-14](http://www.nevo.co.il/case/17972082) **אלירן מאגלי נ' מדינת ישראל** (נבו 02.12.2014) ערעורו נדחה. על הנאשם הוטל עונש מאסר של 20 חודש וכן הופעל מאסר על תנאי כך שנגזרו עליו בסופו של דבר, 32 חודשי מאסר וכן עונשים נלווים. בגין 7 אישומים הכוללים 5 עבירות של סחר בסם מסוכן, לרבות סחר בקוקאין, עבירת קשירת קשר לעשות פשע ועבירת החזקת סמים שלא לצריכה עצמית.
6. [ת"פ (שלום ק"ג) 42225-09-17](http://www.nevo.co.il/case/23001522) **מדינת ישראל נ' יורם אוחנה** (נבו 01.01.2020) הנאשם הורשע בעבירה של יצוא, יבוא, מסחר, הספקת סמים מסוכנים מסוג קוקאין במשקל של 2 גרם לסוכן משטרתי ובעבירה של הספקת סמים מסוכנים בה מסר לסוכן סם מסוכן מסוג קוקאין מחולק ל-3 מנות במשקל של 1.1619 גרם. במסגרת תיק זה נקבע מתחם עונש החל מ-9 חודשים ועד 18 חודשים, ונוכח מצב בריאותי הוטל של"צ בהיקף 400 שעות, לצד מבחן.
7. [רע"פ 7681/13](http://www.nevo.co.il/case/10459115) **דקה נ' מדינת ישראל** [פורסם בנבו] (21.1.14) נדחתה בקשת רשות ערעור של נאשם אשר הורשע בשתי עבירות של סחר בסמים, לאחר שמכר לסוכן משטרתי מנות הרואין במשקל מצטבר של כ- 2.8 גרם. נקבע מתחם שבין 6 חודשים ועד 12 חודשים, ועל הנאשם הוטלו 10 חודשי מאסר בפועל, וענישה נלווית.
8. ת"פ (מחוזי י-ם) 3430/09 **מדינת ישראל נ' אסנת חזן** (14.1.2010) הוטלו על הנאשמת 24 חודשי מאסר בגין 4 מכירות של סם מסוכן מסוג הרואין לסוכן משטרתי, בכמויות קטנות בכל פעם. לחובת הנאשמת קיים היה רישום פלילי ישן שכלל ריצוי עונש מאסר.
9. סבורני, כי בנסיבות המקרה דנן, יש לקבוע את המתחם החל מ-14 חודשי מאסר ועד 28 חודשים לצד ענישה נלווית.

**סטייה מהמתחם משום שיקולי שיקום:**

1. במקרה דנן, קיימת הצדקה לסטות מהמתחם בשל שיקולי שיקום:
2. הנאשם הינו בחור צעיר כבן 21, נעדר רישום פלילי. מאז אותם אירועים לא נפתחו כנגד הנאשם תיקים חדשים.
3. הבאתי במסגרת שיקוליי את העובדה שהנאשם שהה במעצר כחודש ימים, ובהמשך משך כ-4 חודשים בתנאים של איזוק אלקטרוני.
4. מתסקיר שירות המבחן מיום 21.8.23 עלה, כי הנאשם מסר שבתקופה שקדמה לביצוע העבירות, מכר הציע לו לבצע עבורו את משלוחי הסמים אך הוא סירב. בהמשך, לאחר שנתקל בקושי להחזיר כספים שנטל בהלוואה, ועם הצעתו החוזרת של המכר למשלוחי סמים תמורת כסף, הסכים הנאשם להצעה. הנאשם נטל אחריות על מעשיו בפני שירות המבחן, ותאר את ההליך המשפטי ואת מעצרו כדבר שסייע לו להבין את חומרת מעשיו.
5. הנאשם שולב החל מחודש ספטמבר 2023 בליווי פרטני במסגרת יחידת "קידום נוער" מטעם האגף לצעירים בעיריית ירושלים. שירות המבחן ערך שיחה עם המדריך של הנאשם אשר תיאר קשר חד שבועי חיובי ועקבי ביניהם, כאשר לדבריו הנאשם יוזם את המפגשים ונראה כי חשוב לו להתמיד ולהשקיע בהם. המדריך תיאר את הנאשם כמי שיכול לקחת אחריות על חייו, כאדם המעוניין להתקדם ולהתמקצע בעתיד. לדברי המדריך, ביצוע העבירה נבע מדפוסי היגררות וריצוי חברתי, כאשר הנאשם עובד על דפוסים אלו במסגרת הטיפולים. התרשמותו הכללית מהנאשם הינה כי המדובר בבחור צעיר וחיובי אשר ההתנהלות והחשיבה העבריינית אינם מאפיינים אותו.
6. מעבר לכך, הנאשם גם שולב בקבוצה המיועדת לצעירים עוברי חוק, והוא נוטל בה חלק עד היום. השתתפותו צפויה להימשך משך כשנה. התרשמות מנחות הקבוצה כי עלה קושי מצד הנאשם בביסוס עמדה עצמאית מגובשת ביחס לנושאים שונים, תוך שניכר קושי לגבש זהות ברורה ועקבית וקושי לגבש שאיפות תעסוקתיות עתידיות. לצד זאת, עולים דפוסי חשיבה שקולים, נטולי קווים עברייניים, כאשר ניכר כי אירוע העבירה טלטל מאוד את עולמו של הנאשם, וכיום הוא חושב בטרם מבצע פעולה כלשהי בחייו.
7. הנאשם תיאר בפני שירות המבחן כי הטיפול השיקומי מיטיב ונכון עבורו וכך גם באשר לטיפול הפרטני.
8. שירות המבחן ציין כי הנאשם מסר מספר בדיקות במספר מועדים שונים לאיתור שרידי סם בשירות המבחן. כולן נמצאו נקיות.
9. שירות המבחן העריך, כי הנאשם בעל מערכות תמיכה משמעותיות וביניהן המערכת המשפחתית, ממנה התרשמו כי הינה מיטיבה עם הנאשם ומעודדת אותו לשמור על אורח חיים תקין. כמו כן, ההתרשמות מהנאשם הינה כי הינו בעל מערכת ערכים תקינה ושומרת חוק.
10. שירות המבחן העריך כי רמת הסיכון מהנאשם הינה נמוכה להישנות עבירות, והמליץ על הטלת ענישה שיקומית בעניינו. על אף חומרת העבירות שירות המבחן המליץ לא להטיל על הנאשם מאסר בפועל, וציין כי הנאשם חווה את ההליכים כמעוררי הרתעה רבה מאוד, כי הנאשם הפיק לקחיו בין היתר מתקופת מעצרו והתנאים המגבילים בהם שהה.
11. על מנת לתמוך במאמצי השיקום, שירות המבחן המליץ גם שלא להטיל על הנאשם מאסר בדרך של עבודות שירות, אלא להטיל עליו עונש חינוכי בדמות צו של"צ בהיקף נרחב של 400 שעות, אשר להערכתם, יש בהם כדי לאיין את הסיכון בעניינו.
12. שרות המבחן גם ממליץ לאפשר לנאשם להמשיך את שילובו במסגרת קבוצת הצעירים הנערכת בשרות המבחן, וכן בליווי פרטני במסגרת "קידום נוער". שרות המבחן מציין, כי ימשיך לפעול לקידום מצבו של הנאשם וכן יסייע לו במאמצים לקידום עתידו, בתוך כך השתלבות בלימודי מקצוע.
13. סבורני, כי נוכח טעמים אלו ישנו מקום לגזור במקרה זה עונש אשר סוטה (לקולא) ממתחם העונש באופן שלא יפגע בסיכויי השיקום של הנאשם, כפי שתוארו לעיל, ויאפשר לנאשם להציב את חייו חזרה במסלול נורמטיבי ותקין.
14. אשר על כן אני גוזר על הנאשם את העונשים הבאים:
15. מאסר למשך 6 חודשים אשר אותם לא ירצה הנאשם, אלא אם יעבור תוך שלוש שנים על כל עבירת פשע לפי פקודת הסמים.
16. מאסר למשך 3 חודשים אשר אותם לא ירצה הנאשם, אלא אם יעבור תוך שלוש שנים על כל עבירת עוון לפי פקודת הסמים
17. צו שירות לתועלת הציבור בהיקף 400 שעות. שרות המבחן יגיש תכנית של"צ לאישור בית המשפט בתוך 30 יום מהיום.
18. קנס בסך 5000 ₪ אשר ישולם עד ליום 1.5.2025. אני מורה על קיזוז ההפקדה מהקנס, בכפוף לכל דין.
19. צו מבחן למשך שנה.
20. שישה חודשי פסילה מלהחזיק ברישיון נהיגה או מלהוציא רישיון אשר אותם לא ירצה הנאשם, אלא אם יעבור תוך שנתיים על כל עבירת סמים המנויה ב[פקודת הסמים המסוכנים](http://www.nevo.co.il/law/4216), ו/או ב[פקודת התעבורה](http://www.nevo.co.il/law/5227).
21. הסם יושמד.

5129371המזכירות תשלח העתק גזר הדין לשרות המבחן.

**54678313זכות ערעור לבית המשפט המחוזי בתוך 45 יום.**

**ניתן היום, י"ט טבת תשפ"ה, 19 ינואר 2025, במעמד הנוכחים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ארנון איתן 54678313-/

נוסח מסמך זה כפוף לשינויי ניסוח ועריכה