|  |  |  |  |
| --- | --- | --- | --- |
| **בית משפט השלום בירושלים** | | | |
| **ת"פ 56394-02-23 מדינת ישראל נ' שפיר** | | |  |
| **לפני** | **כבוד השופט דוד שאול גבאי ריכטר** | | | |
| **בעניין:** | **המאשימה** | **מדינת ישראל**  **ע"י ב"כ מתמחה פנחס סרי לוי, מתמחה**  **מתביעות ירושלים** | | |
|  | **נגד** | | | |
|  | **הנאשם** | **אוריאל שפיר**  **ע"י ב"כ עוה"ד שאול עזרא**  **מטעם הסניגוריה הציבורית** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19.א](http://www.nevo.co.il/law/4216/19.a)

|  |
| --- |
| **גזר דין** |

**כתב האישום המתוקן בו הודה הנאשם**

1. הנאשם הורשע על פי הודאתו בביצוע עבירת **סחר בסמים** לפי סעיפים [13 ו-19א](http://www.nevo.co.il/law/4216/13;19.a) לפקודת הסמים. מן העובדות עולה כי ביום 6.2.2023 בשעת אחר צהריים, ביקש א"ט לרכוש באמצעות יישומון טלגרם יחידת סם מסוג MDMA. העסקה תואמה כך שהלקוח ישלם 400 ₪ והסם יסופק לו. ביום 7.2.2023 אחר הצהריים הגיע הנאשם ברכב וביצע את העסקה כמוסכם. לאחר זמן קצר נעצר הנאשם ובחזקתו וברכב בו נסע נמצאו 8 יחידות סם מסוג Methylmethcatinone; קוקאין במשקל 3.37 גרם;, 15 יחידות סם LSD; 49 טבליות סם MDMA; 7 יחידות קטמין במשקל 6.7998 גרם; 3 יחידות MDMA וקטמין במשקל 5.87 גרם. עוד נתפס אצל הנאשם מזומן בסך 16,110 ₪.

**מהלך הדיון**

1. הנאשם נעצר ביום ביצוע העבירה, 6.2.2023, ושוחרר בהסכמה למעצר בית ביום 10.2.2023 עוד בשלב "מעצר הימים". תנאים אלה הוארכו בעת שהוגש כתב האישום ושונה במקצת ביום 1.3.2023. ביום 26.6.2023 הוטל על הנאשם צו פיקוח מעצרים, וביום 18.9.2023 הודה לפניי הנאשם בהסדר ללא הסכמה עונשית. באותו יום אפשרתי לנאשם לצאת לעבודה בפיקוח אביו.

**תסקיר שירות המבחן**

1. מהתסקיר שהוגש בעניינו של הנאשם עולה, כי הוא כבן 20, רווק ומתגורר עם הוריו, כיום עובד בחנות השייכת לאביו. הנאשם מגיע מרקע דתי-חרדי, ולמד במסגרות מתאימות אך לא סיים אותן. הוא לא שירת בצבא. לנאשם אין כל עבר פלילי, והוא סיפר כי ביצע את המעשים מתוך רצון לרצות את חבריו. הוא שלל התמכרות לסמים או אלכוהול ובדיקות עתיות שמסר נמצא נקיות משרידי סם. במסגרת צו פיקוח המעצרים שולב הנאשם בקבוצה אך לא סיים את הטיפול והוצא מן הקבוצה עקב גילויי התנגדות ושלילת צרכים טיפוליים. לצד זאת שמר על קשר קרוב ורציף עם קצינת המבחן. שירות המבחן לא בא בהמלצה טיפולית והמליץ להטיל עליו עונש מוחשי בדמות מאסר בעבודות שירות.

**חוות הדעת של הממונה על עבודות השירות**

1. הממונה הגיש חוות דעת על אודות כשירות הנאשם לבצע מאסר בעבודות שירות. מחוות הדעת עולה, כי הנאשם נמצא כשיר לעבודות שירות ב"מפעל חיים" בירושלים החל מיום 8.4.2024.

**טיעונים לעונש**

1. הצדדים לא הגיעו להסכמה עונשית. מחד גיסא, ב"כ המאשימה עתר למתחם ענישה שבין 4 ל-12 חודשי מאסר ועתר להטיל עליו עונש מאסר בתחתית המתחם וענישה נלווית. מאידך גיסא, הסניגור טען כי ניתן לקבוע מתחם המתחיל בשל"ץ ועד עבודות שירות וביקש להטיל על הנאשם עונש מתון, בהינתן מכלול הנסיבות.

**קביעת מתחם הענישה**

1. מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, נסיבות ביצוע העבירה ומידת אשמו של הנאשם, ומדיניות הענישה.
2. **אשר לערך המוגן,** העבירות אותן עבר הנאשם פוגעות בערך המוגן של שלום הציבור ובריאותו וכן בביטחון הציבור הנפגע כתוצאה מביצוע עבירות שנועדו לממן את ההתמכרות לסמים. מידת הפגיעה בערכים המוגנים ניכרת נוכח טיב הסמים, כמותם והשילוב שביניהם.
3. **אשר לנסיבות הקשורות בביצוע העבירה**, בין הנסיבות הקשורות בביצוע העבירה יש לשקול את אלה, לעניין קביעת המתחם: הנאשם סחר בסם מסוכן תמורת בצע כסף ואין בהסבריו לשירות המבחן כדי להצדיק את מעשיו. הנאשם הפיץ סם לאדם זר ובכך גרם לנזק ודאי לבריאותו של אותו אדם. הנאשם סחר בסם במסגרת עסקה שתואמה ובוצעה במקצועיות. לאחר שנעצר נתפסו ברכבו סמים מסוכנים מאוד כגון LSD, METH, MDMA וקוקאין, כולם ידועים כ"סמי מסיבות", חלקם הזייתיים, "חלקם סמי אונס", שפגיעתם עלולה להיות קשה ביותר למשתמשים.[[1]](#footnote-1) לכן פוטנציאל הנזק מכמות כזו של סמים הוא אדיר, והנאשם אחראי למעשיו. בהתייחס לטענת הסניגור לעניין גילו של הנאשם, אין בכך כדי להפחית מאחריותו, אם כי ניתן להבין הדבר בוצע לכל הפחות בקלות דעת. אך במזל נתפס הנאשם ונקטעה הפעולה העבריינית.
4. **אשר למדיניות הענישה הנוהגת,** סקירת הפסיקה מלמדת כי בנסיבות דומות הענישה היא מוחשית בדמות מאסר בפועל ולכל הפחות עבודות שירות.
5. [רע"פ 7810/20](http://www.nevo.co.il/case/27151873) **אלדרוב נ' מ"י** (מיום 31.12.2020) – נסיבות חמורות ממקרנו של גידול 660 גרם קנביס בצוותא, החזקת 600 גרם חשיש, 2.4 גרם קוקאין, 49 יחידות LSD ו-25 יחידות MDMA וכן סחר בחשיש וב-LSD. עונשו של הנאשם הוחמר ל-20 חודשי מאסר במקום 9 חודשים, ואושר מתחם שבין 6 ל-24 חודשים ביחס לסחר ב-LSD.
6. [רע"פ 1183/18](http://www.nevo.co.il/case/23748897) **ששון נ' מ"י** (מיום 21.3.2018) – נסיבות של עסקה אחרת ב-12 יחידות LSD וניסיון לסחור בשתי יחידות של אותו סם. אושר מתחם שבין עבודות שירות ל-12 חודשי מאסר ועונש של 5 חודשי עבודות שירות.
7. [עפ"ג (ירושלים) 39067-10-19](http://www.nevo.co.il/case/26124159) **מ"י נ' זקן** (מיום 19.2.2020) – הנאשם ייבא 330 מל"ל קטמין. קבעתי בעניינו מתחם שבין עבודות שירות ל-7 חודשי מאסר ואושר בבית המשפט המחוזי עונש של 450 שעות של"ץ בשל שיקולי שיקום שבגינם חרגתי מן המתחם.
8. [ת"פ (רחובות) 48479-07-22](http://www.nevo.co.il/case/28797353) **מ"י נ' טגניה** (מיום 17.7.2023) – הנאשם הורשע בשני תיקים שצירף. בתיק הראשןו הורשע בהחזקת סם שלא לצריכה עצמית, לרבות 7 גרם קוקאין, כגרם קטמין, 20 טבליות MDMA וכן סם מסוכן Meth. בתיק השני הורשע בסחר בסמים שם מכר סם פיצוציות המכונה "דוסה" לאחר תמורת 750 ₪ כשנמצאו אצלו כמויות של כ-16 גרם קוקאין, MDMA וקטמין. בית המשפט קבע מתחם שבין 8 ל-18 חודשים לתיק הראשון ומתחם שבין 14 ל-18 חודשים בתיק השני ודן את הנאשם ל-30 חודשי מאסר וענישה נלווית.
9. **מתחם הענישה** – לפיכך, מתחם הענישה צריך לעמוד על בין 4 ל-12 חודשי מאסר כפי שעתרה לו המאשימה.

**נסיבות שאינן קשורות בביצוע העבירה והמיקום במתחם**

1. ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: מדובר בנאשם צעיר ללא עבר פלילי, שקיבל אחריות למעשים, לא הפר תנאים ומסר בדיקות שתן נקיות. יחד עם זאת שיתוף הפעולה שלו עם שירות המבחן היה לקוי. לטעמי הכשל של הנאשם בנסיבות העניין משמעותי נוכח טיב העבירה ונסיבותיה, ועקרון ההלימה מחייב ענישה בראשית המתחם בדמות עבודות שירות. אין מקום לשלוח את הנאשם למאסר בפועל נוכח גילו הצעיר והשפעתו הרעה של מאסר ראשון על מי שמעולם לא התנסה בו.

**גזירת הדין**

1. לפיכך, **מכריז על הנאשם סוחר סמים** ומחליט לגזור על הנאשם את העונשים הבאים:
2. **4 חודשי מאסר, אשר ירוצו בעבודות שירות במפעל חיים בירושלים, וזאת על פי חוות דעת הממונה על עבודות השירות. מתקופה זו יש לנכות את ימי המעצר ע"פ חישוב שב"ס שיכריע.** על הנאשם להתייצב ביום 8.4.2024 עד לשעה 08:00 במשרד הממונה על עבודות שירות בבאר שבע לתחילת ריצוי עונשו. מובהר בזה כי הפרת הוראות הממונה ואי עמידה בכללים הנוגעים לריצוי עבודות השירות עלולה להביא להפקעת העבודות ולהמרת העונש בעונש מאסר של ממש;
3. 9 חודשי מאסר על-תנאי, שלא יעבור הנאשם בתוך 3 שנים מסיום עבודות השירות כל עבירת פשע לפי פקודת הסמים;
4. קנס בסך 5,000 ₪, או 20 ימי מאסר תמורתו אם לא ישולם. הקנס ישולם עד ליום 1.5.2024;
5. התחייבות בסך 20,000 ₪ שלא לעבור כל עבירת פשע לפי פקודת הסמים במשך שנתיים מהיום. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס;
6. **מורה על השמדת הסמים ועל חילוט הכספים שנתפסו כמתואר בכתב האישום.**

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**ניתן לקזז מכל הפקדה שבתיק או בתיק קשור על אף הודעת עיקול. ככל שקיימות יתרות זכות ואין עיקולים ניתן להשיב למפקיד.**

**יש לשלוח לשירות המבחן ולממונה על עבודות שירות.**

**5129371עם מתן גזר הדין פגים תנאי המעצר.**

**54678313זכות ערעור כחוק לבית המשפט המחוזי בירושלים בתוך 45 יום מהיום.**

**ניתן היום, ט"ז אדר א' תשפ"ד, 25 פברואר 2024, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה

1. ראו בהקשר זה באתר הרשות הלאומי לביטחון קהילתי <https://www.gov.il/he/Departments/General/party_drugs> . [↑](#footnote-ref-1)